ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΓ΄

Πέμπτη 18 Σεπτεμβρίου 2025

Αθήνα, σήμερα στις 18 Σεπτεμβρίου 2025, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα. Αρχίζει η συνεδρίαση.

Προτού εισέλθουμε στην ημερήσια διάταξη της νομοθετικής εργασίας θα ήθελα να ανακοινώσω προς το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕΕ) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις».

Επίσης, οι Υπουργοί Εθνικής Άμυνας, Εθνικής Οικονομίας και Οικονομικών, Περιβάλλοντος και Ενέργειας, Ανάπτυξης, Δικαιοσύνης και Ναυτιλίας και Νησιωτικής Πολιτικής κατέθεσαν στις 17-9-2025 σχέδιο νόμου «Έγκριση σχεδίων συμβάσεων στον τομέα της άμυνας για την τροποποίηση των υπό στοιχεία 016Β/21 και 017Β/21 συμβάσεων για την προμήθεια φρεγατών τύπου “FDI HN” και την εν συνεχεία υποστήριξή τους».

(Παραπέμπεται στην αρμόδια Διαρκή Επιτροπή)

Έχουμε και δύο αιτήματα συναδέλφων για άδεια απουσίας στο εξωτερικό. Η Βουλευτής κ. Αλεξοπούλου και ο Βουλευτής κ. Οικονόμου ζητούν άδεια ολιγοήμερης απουσίας στο εξωτερικό από.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Εισερχόμεθα στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις».

Η Διάσκεψη των Προέδρων αποφάσισε στη συνεδρίασή της της 8ης Σεπτεμβρίου 2025 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου Εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Πριν δώσω τον λόγο στον κ. Γιαννούλη, θα δώσω τον λόγο στον κύριο Υπουργό για μια παρέμβαση.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Απλώς ήθελα να ενημερώσω το Σώμα ότι σε λίγα λεπτά από τώρα –δυστυχώς δεν είμαι έτοιμος αυτή τη στιγμή, αλλά σε πολύ λίγα λεπτά- θα καταθέσω τη νομοτεχνική βελτίωση στο άρθρο 18. Επομένως, να γίνει συζήτηση επί του βελτιωμένου άρθρου. Σε λίγα λεπτά θα το έχετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ναι, κύριε Πρόεδρε.

Κυρίες και κύριοι συνάδελφοι, κύριε Υπουργέ, ελπίζω τουλάχιστον ότι αυτό δεν είναι ένας ελιγμός για το άρθρο 18.

Ζήτησα τον λόγο, κύριε Πρόεδρε, γιατί προτιθέμεθα, με βάση το άρθρο 100 του Κανονισμού της Βουλής, να θέσουμε ζήτημα αντισυνταγματικότητας για το άρθρο 18 για μια σειρά από λόγους, που τώρα προφανώς δεν θα αναπτύξω. Αλλά από τη σχετικά βραχεία κοινοβουλευτική μου θητεία από το 2019 ομολογώ ότι πρώτη φορά βλέπω, κάτι που ήταν ήδη γνωστό, το είχε διατυπώσει και ο νομικός κόσμος, όχι πρώτη φορά, σε νομοσχέδιο του κ. Φλωρίδη. Θα έλεγα ότι είναι συνήθεια τα νομοσχέδια του κ. Φλωρίδη αποτελούν μνημείο αντικοινοβουλευτικής πολιτικής, ηθικής και πρακτικής, όπως και οι δημόσιες δηλώσεις του, όπως και η εν γένει συμπεριφορά του.

Αλλά προφανώς καταθέτουμε το αίτημα αντισυνταγματικότητας. Επιφυλασσόμεθα να δούμε το πραγματικό άρθρο 18 μέσα από την προπαρασκευή που γίνεται, ομολογώ με έκπληξή μου, τελευταία στιγμή. Εκτός αν θέλει να το αποσύρει και να το επανακαταθέσει.

**ΠΡΟΕΔΡΕΥΩΝ (Ιωάννης Πλακιωτάκης):** Εν αναμονή λοιπόν της κατάθεσης.

**ΧΡΗΣΤΟΣ ΓΙΑΝΝΟΥΛΗΣ:** Νομοτεχνική βελτίωση που φαλκιδεύει ή σχεδόν υπονομεύει και την κανονική λειτουργία και την κοινοβουλευτική τάξη δημιουργεί κάποια υποψία. Παρόλα αυτά ζητώ και τη συνεργασία σας να μην χρειαστεί να νιώσουμε ότι υπάρχει μια προσπάθεια παραπλάνησής μας μπροστά στα μάτια μας.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Κοιτάξτε, αυτή η διάταξη του άρθρου 18 είναι γνωστή εδώ και πολλές ημέρες και έχει αποτελέσει αντικείμενο δριμείας αλλά δίκαιης κριτικής από το σύνολο της νομικής κοινότητας, επειδή περιστέλλει και περιορίζει, δυσανάλογα, δικαιώματα κατηγορουμένων, για λόγους μάλιστα για τους οποίους η δική μας η παράταξη δεν έχει την παραμικρή εμπιστοσύνη στην Κυβέρνησή σας όταν τους επικαλείται, την παραμικρή, και αποδεδειγμένα. Και θα τοποθετηθούμε επ’ αυτού στις ομιλίες και της Εισηγήτριάς μας αλλά και όλων ημών όσοι θα πάρουμε τον λόγο.

Κοιτάξτε, το αίτημα της νομικής κοινότητας, η οποία νομική κοινότητα, κυρίες και κύριοι συνάδελφοι, για τον κύριο Υπουργό της Δικαιοσύνης –προσοχή, όχι άλλον, της δικαιοσύνης- είναι απλώς ποινικολογούντες, οι δικαστές, οι δικηγόροι, οι επιστημονικοί φορείς, είναι ποινικολογούντες, δεν γνωρίζουν ποινικό δίκαιο, απλώς μιλούν περί το ποινικό δίκαιο, κύριοι συνάδελφοι. Αυτό μας λέει ο Υπουργός Δικαιοσύνης.

Αυτοί όλοι οι επιστημονικοί και θεσμικοί φορείς επιμένουν στην ανάγκη απόσυρσης της διατάξεως. Η Εισηγήτριά μας, η Ευαγγελία Λιακούλη, από την πρώτη Επιτροπή και έως σήμερα ζητεί μετ’ επιτάσεως την απόσυρση της διατάξεως. Και τώρα έρχεται ο Υπουργός και μας λέει ότι απλώς θα τη βελτιώσει;

Κατ’ αρχάς εδώ υπάρχει ένα διαδικαστικό ζήτημα: Θα κάνουμε συζήτηση επί τίνος; Επί μιας διατάξεως που δεν γνωρίζουμε και πώς θα διαμορφωθεί; Και δεύτερον, επί της ουσίας –και κλείνω- αυτή η διάταξη, κύριε Πρόεδρε δεν διορθώνεται. Δεν διορθώνεται! Αυτή η διάταξη αποσύρεται, μόνο αποσύρεται. Και αυτό ζητούμε από το Προεδρείο και από τον Υπουργό να πράξουν, να αποσύρουν αυτή τη διάταξη.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, για μια σύντομη απάντηση παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Φλωρίδη.

Και παρακαλώ να ανοίξει το σύστημα της ηλεκτρονικής εγγραφής.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πρέπει να απαντήσω, γιατί έχω δύο ερωτήματα να σας κάνω και στους δύο, στα κόμματά σας δηλαδή.

**ΧΡΗΣΤΟΣ ΓΙΑΝΝΟΥΛΗΣ:** Θα απαντήσουμε, σας προετοιμάζω.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, ναι. Εγώ δεν καθορίζω τη συζήτηση.

Η διάταξη αυτή που είναι στο άρθρο 18, με πολύ λιγότερες εγγυήσεις από ό,τι δίνει τώρα η διάταξη του 18 -πολύ περισσότερες αυτές που θα δείτε σε λίγο- με πολύ λιγότερες εγγυήσεις λοιπόν, είχε ψηφιστεί τον Ιανουάριο του 2014 και τη διάταξη αυτή την έφερε τότε στη Βουλή για ψήφιση η Κυβέρνηση Νέας Δημοκρατίας και ΠΑΣΟΚ. Πρωθυπουργός ήταν ο κ. Αντώνης Σαμαράς και Αντιπρόεδρος της Κυβέρνησης ήταν ο κ. Ευάγγελος Βενιζέλος. Αυτά τα λέω μπας και τα ακούσει το ΠΑΣΟΚ λίγο, αλλά θα σας διαβάσω και κάτι τώρα.

**ΔΗΜΗΤΡΙΟΣ ΜΑΝΤΖΟΣ:** Θα σας πω και τι λέει ο κ. Βενιζέλος μετά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το ερώτημα τώρα προς τον ΣΥΡΙΖΑ είναι το εξής: Ο ΣΥΡΙΖΑ ήρθε στην εξουσία τον Ιανουάριο του 2015 και αποχώρησε με τις εκλογές του 2019. Μπορείτε να μας εξηγήσετε γιατί επί τεσσεράμισι χρόνια που κυβερνήσατε δεν αγγίξατε αυτή τη διάταξη η οποία ίσχυσε και στα τεσσεράμισι χρόνια της διακυβέρνησής σας, μέχρι την τελευταία ώρα που κυβερνούσατε; Η διάταξη αυτή ίσχυσε και στα τεσσεράμισι χρόνια που κυβερνούσατε, μέχρι την τελευταία ημέρα.

Λοιπόν, με συγχωρείτε, την τελευταία μέρα που φύγατε, με εκείνο τον άθλιο ποινικό κώδικα που φέρατε, παραλείψετε να τη συνεχίσετε. Αλλά σας ρωτώ, τεσσεράμισι χρόνια που κυβερνούσατε αυτή η διάταξη δεν σας ενοχλούσε και την αφήσατε να εφαρμόζετε; Ένα αυτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Και ποιος την άλλαξε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα θα διαβάσω κάτι για να το ακούσει το ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Είχε περιπέσει σε αχρηστία.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και βέβαια, γιατί εδώ μας κατηγορείτε ότι υπάρχει ένας διχασμός ανάμεσα στο Υπουργείο Δικαιοσύνης και τους νομικούς. Θα σας πω τώρα γι’ αυτό. Σας διαβάζω λοιπόν από τα Πρακτικά της Βουλής, από τις 30 Ιανουαρίου 2014. Σας διαβάζω ακριβώς. «Εδώ ηγέρθη ένα ζήτημα και αφορά τη διάταξη του άρθρου 12.» Είναι αυτή η διάταξη που επαναφέρουμε τώρα βελτιωμένη. «Δηλαδή την απαγόρευση πληροφόρησης στον βαθμό που αυτά τα έγγραφα θα αφορούν είτε την προσωπική προστασία ενός ατόμου, την ασφάλειά του, είτε ζητήματα εθνικής σημασίας.»

Διαβάζω από τα Πρακτικά του 2014. «Έκανε μια νομοτεχνική βελτίωση ο κύριος Υπουργός στη διαδικασία συζήτησης στην Επιτροπή στη δεύτερη ανάγνωση. Τη διευκρινίζει σήμερα στο ορθό, πιστεύω, δικονομικά. Άρα εκτιμώ ότι ο αρμόδιος ανακριτής, εισαγγελέας, πρόεδρος θα την κρίνει κάθε φορά θα μπορεί στα όρια των αρμοδιοτήτων του να κρίνει κατά πόσο το δικαίωμα του κατηγορουμένου δεν απειλεί την προσωπική ζωή ενός τρίτου προσώπου ή εν πάση περιπτώσει θίγει ζητήματα που άπτονται του εθνικού συμφέροντος και της ασφάλειας. Με αυτά, εγώ θεωρώ», λέει ο ομιλών τότε, «ότι κάνουμε ένα σημαντικό βήμα. Θα έπρεπε να τύχει ομόθυμης υπερψήφισης η ενσωμάτωση αυτών των δύο Οδηγιών στο εθνικό μας δίκαιο. Πιστεύω ότι όποιες ενστάσεις ή επιφυλάξεις υπάρχουν στο άρθρο 12 δεν αναιρούν τον θετικό χαρακτήρα αυτής της ρύθμισης.»

Ξέρετε ποια είναι η ομιλία αυτή; Είναι του Εισηγητή του ΠΑΣΟΚ κ. Γιάννη Κουτσούκου, σήμερα διευθυντή της Κοινοβουλευτικής Ομάδας του ΠΑΣΟΚ.

Λοιπόν, είστε σε διχασμό; Τι είστε; Θέλετε να διαγράψετε την ιστορία σας; Τι θέλετε να κάνετε;

**ΔΗΜΗΤΡΙΟΣ ΜΠΙΑΓΚΗΣ:** Δεν σας έχουμε εμπιστοσύνη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μην μας έχετε.

**ΕΥΑΓΓΕΛΙΑ ΛΙΑΚΟΥΛΗ:** Εμείς να διαγράψουμε την ιστορία μας; Τέσσερις φορές Υπουργός ήσασταν! Σας ακούνε οι τοίχοι της Βουλής.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, ναι, γιατί σας βλέπω ότι θέλετε την περίοδο της συγκυβέρνησης με τη Νέα Δημοκρατία να τη διαγράψετε.

Λοιπόν τώρα σας διαβάζω και κάτι ακόμα. Σας διαβάζω πάλι από τα Πρακτικά εκείνης της συνεδρίασης. «Για αυτόν τον λόγο και για τις υπόλοιπες διατάξεις και όλο το νομοσχέδιο, όπου ο καθένας μας μπορεί να έχει τις αντιρρήσεις του, πρέπει να τύχει της στήριξης όλων μας, γιατί βελτιώνει σε μια συγκεκριμένη κατεύθυνση τα πράγματα, όπως ο συγκεκριμένος νόμος που είναι σήμερα στην Επιτροπή της Βουλής». Ξέρετε ποιος τα είπε αυτά; Ο Κοινοβουλευτικός Εκπρόσωπος του ΠΑΣΟΚ κ. Κουκουλόπουλος γι’ αυτό το άρθρο. Λοιπόν συνεννοηθήκαμε τώρα, για να δούμε τι κάνετε;

Έτσι, έναν νόμο τον οποίον ψήφισε η Κυβέρνηση στην οποία συμμετείχατε και τον οποίο τον επαναφέρουμε πολύ βελτιωμένο σε σχέση με την προστασία των δικαιωμάτων των κατηγορουμένων, σήμερα τι μας λέτε; Τι μας λέτε;

Οι δε άλλοι, επί της διακυβερνήσεως των οποίων επί τεσσεράμισι χρόνια ίσχυσε η διάταξη αυτή απείραχτη, τους έπιασε ο καημός σήμερα να μιλάνε γι’ αυτό! Λοιπόν, απαντήστε, ό,τι θέλετε κάντε.

Καταθέτω τη νομοτεχνική βελτίωση στα Πρακτικά.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Μισό λεπτό. Κατ’ αρχάς κάνουμε μια συζήτηση χωρίς να έχει διανεμηθεί η νομοθετική παρέμβαση του Υπουργού.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Μισό λεπτό.

Θα σας δώσω τον λόγο. Θα σας δώσω για πολύ λίγο, για ένα λεπτό τον λόγο, κύριε Γιαννούλη, για να ξεκινήσει η συζήτηση.

**ΕΥΑΓΓΕΛΙΑ ΛΙΑΚΟΥΛΗ:** Μα τον χρόνο ροκανίζει! Για να καλυφθεί το απαράδεκτο!

**ΧΡΗΣΤΟΣ ΓΙΑΝΝΟΥΛΗΣ:** Συνάδελφοι, ήρεμα. Όλα θα τα βρούμε.

Κοιτάξτε, κύριε Φλωρίδη, αν έχετε ενοχές ή σας κυνηγούν ερινύες για το γεγονός ότι είστε αναξιόπιστος υπερασπιστής της ιστορικής παράδοσης ενός κόμματος στην Κυβέρνηση, αν έχετε αγωνία για το ότι αποκτήσατε έναν νέο δελφίνο από την οικογένειά του «Είμαι ρίψασπις σε σχέση με την πολιτική μου διαδρομή», κι αν δεν κάνω λάθος ο κ. Λοβέρδος είχε πει ότι μόνο στα τέσσερα ή μόνο άρρωστος θα έφευγε από το ΠΑΣΟΚ, εάν νιώθετε άσχημα που η λαϊκή ψήφος δεν σας έχει δώσει τη δυνατότητα να είστε εδώ ως μέλος του ελληνικού Κοινοβουλίου, δεν θα υποστούμε όλες αυτές τις πολιτικά συμπλεγματικές συμπεριφορές λέγοντας «οι άλλοι».

Εδώ δεν υπάρχουν «άλλοι», υπάρχουν κόμματα, υπάρχουν διαδικασίες, υπάρχει Κανονισμός της Βουλής που κινείται μέσα στο Σύνταγμα και το δημοκρατικό πολίτευμα και δεν κάνει ανεκτές τις αλαζονικές, τις υβριστικές, τις απαξιωτικές και εν τέλει τις ανερμάτιστες τοποθετήσεις, αναζητώντας στο παρελθόν δικαιολογία για τα πεπραγμένα μιας Κυβέρνησης εξίμισι ετών. Δεν έχετε το δικαίωμα να επικαλείστε αυτά τα εκφυλιστικά επιχειρήματα, το τι έκανε το ΠΑΣΟΚ, το τι ψήφισε ο Λοβέρδος, το αν ψήφισε ο Κουτσούκος, το αν ψήφισε ο Κουκουλόπουλος.

Αυτή τη στιγμή εκπροσωπείτε μια ακραία νεοφιλελεύθερη Κυβέρνηση, που δεν έχει καμία ιστορική συνέχεια με τις προοδευτικές παραδόσεις αυτού του τόπου. Εάν ντρέπεστε, λύστε το διαφορετικά, όχι με λαθροχειρίες, όχι με κοινοβουλευτικές εκτροπές του τύπου «θα συζητήσουμε για ένα άρθρο, το οποίο θα σας το φέρω kinder έκπληξη στη συνέχεια της διαδικασίας».

Δείχνουν ότι είστε γνήσια οπαδός της δόλιας προχειρότητας και του δόλιου ερασιτεχνισμού. Και να είστε λίγο πιο σεμνός όταν απευθύνεστε και σε πρόσωπα αλλά και σε κόμματα που βρίσκονται εδώ πέρα με την ψήφο του ελληνικού λαού και όχι με το πόσες ευχαριστίες και κολακείες εκπέμπουν καθημερινά υπέρ του Πρωθυπουργού Κυριάκου Μητσοτάκη και κατά των πολιτικών του αντιπάλων.

Για την ουσία θα μιλήσουν ειδικότεροι εμού, ο κ. Μάντζος, η κ. Λιακούλη, ο κ. Ξανθόπουλος, ο κ. Γαβρήλος.

Αλλά μην υποτιμήσετε σε κανένα λεπτό αυτής της συνεδρίασης τη νοημοσύνη και την αντοχή μας, ξύνοντας το επίχρισμα αυτού που τελικά καταντήσατε προερχόμενος από το ΠΑΣΟΚ, να είστε ένας εκπρόσωπος ακραία δεξιών λόμπι.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κ. Μάντζος και μετά θα αρχίσει η συζήτηση.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, ασφαλώς, κύριε Πρόεδρε.

Κατ’ αρχάς, για να είμαι εντός θέματος παραμένω στο διαδικαστικό, γιατί είμαστε της διαδικασίας ακόμα, όπως σωστά μας υπενθυμίζετε.

Σωστά, η θέση της Κοινοβουλευτικής μας Ομάδας είναι ότι δεν μπορεί να ξεκινήσει αυτή η διαδικασία όταν δεν γνωρίζουμε τη διάταξη έτσι όπως θα διαμορφωθεί. Η εναρκτήρια δήλωση του Υπουργού ότι θα τροποποιήσει τη διάταξη είναι προβληματική. Δεν μπορεί να ξεκινήσει συζήτηση για μια κρίσιμη διάταξη που έχει συμπαρασύρει όλον τον νομικό κόσμο σε αντιδράσεις, όταν δεν γνωρίζουμε το αντικείμενό της.

**ΠΡΟΕΔΡΕΥΩΝ (Ιωάννης Πλακιωτάκης):** Μόλις κατατέθηκε πάντως και θα διανεμηθεί.

**ΔΗΜΗΤΡΙΟΣ ΜΑΝΤΖΟΣ:** Ωραία, μένω σε αυτό και πάω στην ουσία.

Όσον αφορά σε αυτά που είπε ο κύριος Υπουργός για τους «άλλους», διαμαρτύρομαι κι εγώ εντόνως. Δεν υπάρχουν «άλλοι» στη Βουλή, υπάρχουν κοινοβουλευτικές ομάδες και συνάδελφοι με ονόματα. Η δημοκρατία λειτουργεί στο φως και στη διαφάνεια. «Άλλοι» αλλού.

Όσον αφορά στην αναφορά του κυρίου Υπουργού για αυτούς που διαγράφουν την ιστορία, ε όχι, κύριε Πρόεδρε! Δεν περίμενα να το ακούσουμε αυτό εδώ μέσα από τον κ. Φλωρίδη. Μόνο ως καθ’ υπερβολήν διατύπωση αυτοκριτικής μπορεί να εκληφθεί αυτή η δήλωση, ποιος διαγράφει την ιστορία και μάλιστα με αντίστιξη με ονόματα, όπως ο Γιάννης Κουτσούκος και ο Πάρις Κουκουλόπουλος, που βρίσκονται στο ΠΑΣΟΚ και υπηρετούν τις αρχές και τις αξίες του ΠΑΣΟΚ διαχρονικά, όταν εσείς υπηρετείτε μια Κυβέρνηση δεξιά, που πλήττει τους θεσμούς της δημοκρατίας και του κράτους δικαίου. Και το κάνετε εδώ μέσα, στο ΠΑΣΟΚ! Ποιοι διαγράφουν την ιστορία λοιπόν και ποιοι γράφουν καινούργια ιστορία για την οποία πρέπει να είναι υπερήφανοι;

Δεν εφαρμόστηκε η διάταξη, κύριε Υπουργέ, στην οποία αναφέρεστε. Το 2014 υπήρξε πράγματι μια νομοθέτηση, η οποία γνωρίζετε πολύ καλά -και θα σας το έχουν πει κι οι σύμβουλοί σας στο Υπουργείο Δικαιοσύνης- ότι δεν εφαρμόστηκε ποτέ.

Άρα δεν αποτελεί θέσφατο. Δεν αποτελεί θέσφατο μία ρύθμιση η οποία ήρθε, ψηφίστηκε και δεν εφαρμόστηκε. Σωστά δεν υπήρξε στον κώδικα ποινικής δικονομίας του 2019 αντίστοιχη ρύθμιση. Και σε αυτό συμφωνείτε κι εσείς, το κόμμα σας και ο προκάτοχός σας ο κ. Τσιάρας, γιατί είναι έξι χρόνια πια, επτά, που κυβερνάτε. Δεν σας ενοχλούσε επτά χρόνια η έλλειψη αυτής της ρύθμισης, και τώρα ξαφνικά το φέρνετε; Είναι κι αυτό χρωστούμενο του Ελευθερίου Βενιζέλου και πρέπει εσείς να το ολοκληρώσετε; Τι μεθοδεύετε με αυτήν ακριβώς τη ρύθμιση που έρχεται τώρα, έβδομος χρόνος διακυβέρνησης της Νέας Δημοκρατίας;

Κλείνω, κύριε Πρόεδρε, με το εξής. Διότι αυτή η συζήτηση δεν γίνεται σε συνθήκες εργαστηρίου. Έχουν στον διαδραμούντα χρόνο από το 2014 έως σήμερα συμβεί πολλά και έχουν συμβεί πάρα πολλά και στον χώρο της δικαιοσύνης, με τελευταίο το σκάνδαλο των παράνομων υποκλοπών για τις οποίες μία υπηρεσία του κράτους με τον Πρωθυπουργό τον ίδιο πολιτικό προϊστάμενο και υπεύθυνο, ακόμα και στις μέρες μας, η Εθνική Υπηρεσία Πληροφοριών, κατά διαστροφή του καταστατικού της σκοπού, αντί να υπηρετεί το εθνικό συμφέρον, το επικαλέστηκε για να παρακολουθήσει παράνομα πολιτικό αρχηγό της αντιπολίτευσης, τον Νίκο Ανδρουλάκη, τον Πρόεδρο του ΠΑΣΟΚ, υπουργούς, αρχηγούς ενόπλων δυνάμεων, δημοσιογράφους, ελεύθερους πολίτες.

Ποιος είναι ο μόνος που έχει πάει στη δικαιοσύνη και έχει δικαιωθεί στο δικαστήριο, το ανώτατο διοικητικό Συμβούλιο της Επικρατείας, για να μάθει και να ενημερώσει για τον λόγο που δήθεν λόγω εθνικής ασφαλείας παρακολουθήθηκε από την Εθνική Υπηρεσία Πληροφοριών της πατρίδας του ο Νίκος Ανδρουλάκης, ο Πρόεδρος του ΠΑΣΟΚ;

Τι έχει πει το Συμβούλιο της Επικρατείας; Να ενημερωθεί για τον λόγο αυτόν. Τι έχει κάνει η ΕΥΠ και προσωπικά ο Πρωθυπουργός και πολιτικός διοικητής της; Δεν έχει εφαρμόσει τον νόμο και την απόφαση του Συμβουλίου της Επικρατείας.

Και εσείς είστε Υπουργός Δικαιοσύνης! Είστε Υπουργός Δικαιοσύνης. Πώς αισθάνεστε; Πώς κάθεστε σε αυτή τη θέση; Δεν είστε προσωπικά, θεσμικά έκθετος, όταν ο Πρωθυπουργός τον οποίο υπηρετείτε, επιτιθέμενος στο ΠΑΣΟΚ, στη νέα ιστορία που γράφεται, αρνείται να εφαρμόσει μια απόφαση ανώτατου διοικητικού δικαστηρίου και η υπόθεση είναι στο Ευρωπαϊκό Δικαστήριο των Δικαιωμάτων του Ανθρώπου; Είναι ντροπή, είναι ντροπή, συλλογική ντροπή για όλη την Κυβέρνηση, που καμώνεται κα τη φιλοευρωπαϊκή.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Υπουργέ, πολύ σύντομα παρακαλώ για να ξεκινήσουμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, επειδή η Κυβέρνηση μιλάει τελευταία, αν γνωρίζετε από τον Κανονισμό πάντα σε οτιδήποτε γίνεται, θέλω να πω το εξής πρώτα προς τον ΣΥΡΙΖΑ. Η λατρεία σας προς τους δολοφόνους, τους εγκληματίες, δεν πρέπει να αναγνωρίσετε κάποια στιγμή ότι συναντά τα όρια των δικαιωμάτων κάποιων άλλων, όπως λέει το Ευρωπαϊκό Δικαστήριο των Δικαιωμάτων του Ανθρώπου;

**ΧΡΗΣΤΟΣ ΓΙΑΝΝΟΥΛΗΣ:** Δεν ντρέπεστε; Δεν ντρέπεστε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δηλαδή, δηλαδή αυτός ο ατελείωτος δικαιωματισμός σας...

**ΧΡΗΣΤΟΣ ΓΙΑΝΝΟΥΛΗΣ:** Ούτε οι φασίστες δεν τα λένε αυτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, ναι, θα σας πω. Γιατί σας θυμίζω ότι τον αρχιδολοφόνο Κουφοντίνα, εσείς φροντίσατε να τον πάτε στις αγροτικές φυλακές και να του δώσετε και άδεια να κυκλοφορεί. Γι’ αυτό λέω πού σταματάει η λατρεία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ο Μιχαλολιάκος…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η λατρεία, λοιπόν, σταματάει εκεί που κινδυνεύουν οι ζωές των άλλων. Η διάταξη που φέρνουμε είναι ότι δεν επιτρέπεται πρόσβαση σε ανακριτικό υλικό, όταν κινδυνεύουν ζωές των άλλων από τρομοκράτες δολοφόνους, από μεγαλεμπόρους ναρκωτικών σκληρούς, από εγκληματικές οργανώσεις και εκεί οι άνθρωποι που έχουν καταθέσει ως μάρτυρες, αν μαθευτούν ποιοι είναι, κινδυνεύει η ζωή τους. Αυτούς θέλει να προστατέψει η διάταξη αυτή, όπως λέει το Ευρωπαϊκό Δικαστήριο των Ανθρωπίνων Δικαιωμάτων.

Και επαναφέρω την ερώτησή μου: Τεσσεράμισι χρόνια που κυβερνούσατε, γιατί τη διάταξη αυτή δεν την πειράξατε καθόλου;

**ΧΡΗΣΤΟΣ ΓΙΑΝΝΟΥΛΗΣ:** Δεν εφαρμόστηκε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τεσσεράμισι χρόνια που κυβερνούσατε, τη διάταξη…

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και όσον αφορά προς το ΠΑΣΟΚ, πράγματι, με πολύ σεβασμό μίλησα για τον Γιάννη Κουτσούκο και τον Πάρη Κουκουλόπουλο.

**ΕΥΑΓΓΕΛΙΑ ΛΙΑΚΟΥΛΗ:** Α, ναι με πολύ σεβασμό!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Απλώς θύμισα τι είπαν οι δύο αυτοί Βουλευτές του ΠΑΣΟΚ -και στελέχη του, προφανώς- σε εκείνο το νομοσχέδιο που ψήφισαν αυτήν τη διάταξη.

Άρα, λοιπόν, αν σέβεστε την ιστορία σας, θα σεβαστείτε αυτά που είπαν οι Βουλευτές σας σε εκείνο το νομοσχέδιο που ψηφίστηκε αυτή η διάταξη. Αυτό, λοιπόν, σας καλώ να κάνετε. Και μην ανακαλύπτετε ξαφνικά ότι μία διάταξη που έφερε η Κυβέρνηση του ΠΑΣΟΚ έχει προβλήματα με την Ευρωπαϊκή Σύμβαση των Δικαιωμάτων του Ανθρώπου και δήθεν η νομική κοινότητα έχει ξεσηκωθεί.

Οι βελτιώσεις που έφερα, και που κάνουν ευθεία παραπομπή στην Ευρωπαϊκή Σύμβαση των Δικαιωμάτων του Ανθρώπου και στις αποφάσεις του Ευρωπαϊκού Δικαστηρίου των Δικαιωμάτων του Ανθρώπου, δεν αφήνουν κανένα απολύτως περιθώριο παρερμηνείας περί τίνος πρόκειται. Όπως έχω επίσης ξεκαθαρίσει, αυτά τα μέτρα μπορεί να τα επιβάλλουν μόνο δικαστικοί λειτουργοί, για να μην υπάρχει καμία αμφιβολία.

Επίσης, η διάταξη ξεκαθαρίζει ότι, όταν επίκειται προσωρινή κράτηση, τότε μπορεί να υπάρχει πρόσβαση. Και έχω ξεκαθαρίσει επίσης στη διάταξη ότι επί όλων αυτών που δεν προέβλεπε η προηγούμενη του 2014, που ίσχυσε σε όλη την περίοδο του ΣΥΡΙΖΑ, υπάρχει δυνατότητα προσφυγής στο Δικαστικό Συμβούλιο αυτού που θεωρεί ότι πλήττεται. Κατά συνέπεια, έχουμε μια πλήρη δικαιοδοτική λειτουργία, μία πλήρη διασφάλιση των δικαιωμάτων των κατηγορουμένων, πλην, όμως, έχουμε και μία προστασία εκείνων των ανθρώπων που εμπλέκονται σε αυτές τις δίκες, όπως λέει το Ευρωπαϊκό Δικαστήριο Δικαιωμάτων του Ανθρώπου, των οποίων η ζωή θα κινδυνεύσει από σκληρούς εγκληματίες αν μαθευτεί αυτά που είπαν και το όνομά τους.

Αυτά είναι που προστατεύει η διάταξη αυτή, που δεν εννοείτε να την καταλάβετε, ειδικά στον ΣΥΡΙΖΑ, μέσα από αυτόν τον δικαιωματισμό σας που δεν έχει όρια σε σχέση με την προστασία των δολοφόνων, αλλά δεν έχει απολύτως καμία προστασία για όλους που κινδυνεύουν από τους δολοφόνους. Αυτά θέλω να σας πω.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, σας παρακαλώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γιαννούλη, σας παρακαλώ δεν θα κάνουμε κουβέντα τώρα!

**ΧΡΗΣΤΟΣ ΓΙΑΝΝΟΥΛΗΣ:** Για λίγο, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ε, τι κουβέντα θα κάνουμε;

(Θόρυβος στην Αίθουσα)

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ. Με συγχωρείτε. Λατρεύουμε τους εγκληματίες; Ας είχε τη σύνεση να μην ανοίξει τέτοια συζήτηση.

**ΠΡΟΕΔΡΕΥΩΝ (Ιωάννης Πλακιωτάκης):** Για πολύ λίγο, για ένα λεπτό.

**ΧΡΗΣΤΟΣ ΓΙΑΝΝΟΥΛΗΣ:** Απλά και ήρεμα. Η διάταξη αυτή δεν εφαρμόστηκε στα τεσσεράμισι χρόνια.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πολύ λάθος κάνετε.

**ΧΡΗΣΤΟΣ ΓΙΑΝΝΟΥΛΗΣ:** Τελεία, παράγραφος. Τελεία, παράγραφος.

Δεν εφαρμόστηκε. Σταματήστε να είστε πολιτικά ψεύτης, συκοφάντης και αχρείος! Αχρείος γιατί; Τις δικές σας πολιτικές διαδρομές προϊόν οσφυοκαμψίας και όχι λαϊκής εντολής και λαϊκής ψήφου, τα συμπλέγματα που σας έχει δημιουργήσει κατά της Αριστεράς που ναι, προστατεύει τα δικαιώματα του ανθρώπου, δεν αδιαφορεί για τη Γάζα, για ό,τι συμβαίνει σε όλον τον κόσμο και στην Ελλάδα. Προστατεύει τους πολίτες από υποκλοπές, δεν έχει σε εξέλιξη καμία «επιχείρηση καθαρά χέρια», αλλά καθαρή μάσα μέσα από τον ΟΠΕΚΕΠΕ και τους παράγοντες του κόμματος σας και να λέτε εσείς κουνώντας το δάχτυλο σε εμάς ότι λατρεύουμε τους εγκληματίες; Δεν έχει πάτο το βαρέλι της κατρακύλας σας; Δεν έχει πάτο έστω η μικρή σας διαδρομή μέσα σε άλλους πολιτικούς χώρους; Μπορεί να κατακτήσατε το πρωτοφανές φαινόμενο η μόνη φορά που στην ιστορία του το ΠΑΣΟΚ δεν μπόρεσε να εκλέξει Βουλευτή Επικρατείας ήταν όταν ήσασταν εσείς επικεφαλής. Και αυτό θα έπρεπε να σας δίνει και μαθήματα σεμνότητας και ταπεινότητας, γιατί όσα λιβανιστήρια και να ανάβετε για τον Κυριάκο Μητσοτάκη και την Κυβέρνησή του για να σας διατηρεί εξωκοινοβουλευτικό Υπουργό, δεν έχετε το δικαίωμα να είστε –ξαναλέω- ο μεγαλύτερος, με λαθροχειρία πολιτική, ψεύτης, συκοφάντης και αχρείος προς εμάς. Γελάει με σας η Ιστορία και η χώρα. Δεν έχετε ούτε καν το ηθικό έρεισμα να γελάτε. Θα πρέπει να κλαίτε με τα χάλια σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο εισηγητής της Νέας Δημοκρατίας κ. Υψηλάντης.

Παρακαλώ να ανοίξει το σύστημα της ηλεκτρονικής εγγραφής.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι λογικό να υπάρχει, ειδικά από την πλευρά του ΠΑΣΟΚ, τέτοια ταραχή αυτές τις ημέρες, όταν βλέπουν ότι ο ένας μετά τον άλλον από στελέχη του προσχωρούν στη μεγάλη φιλελεύθερη δημοκρατική παράταξη της Νέας Δημοκρατίας. Είναι αυτό που σας καίει και όχι η ουσία της δημοκρατίας, όχι η ουσία των πραγμάτων και όχι, βέβαια, και η ουσία των διατάξεων, ειδικά αυτών οι οποίες έρχονται να ενσωματωθούν από Οδηγίες της Ευρωπαϊκής Ένωσης.

**ΔΗΜΗΤΡΙΟΣ ΜΠΙΑΓΚΗΣ:** Είστε σοβαρός πολίτικός εσείς, κύριε Υψηλάντη!

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Σας ευχαριστώ πολύ, ανταποδίδω την φιλοφρόνηση, αγαπητέ.

Τώρα, επειδή χάνω τον χρόνο μου και δεν είμαι Κοινοβουλευτικός Εκπρόσωπος, αλλά εκ καθήκοντος και βεβαίως με αντικειμενικό τρόπο θα ήθελα να κάνω αυτή την παρέμβαση. Θέλω να μπω αμέσως στις διατάξεις που αφορά και στους συναδέλφους που δεν παρακολούθησαν ενδεχομένως τις επιτροπές μας, αλλά και όσους μας ακούνε.

Τι γίνεται με το νομοσχέδιο, με το υπό ψήφιση νομοσχέδιο του Υπουργείου Δικαιοσύνης; Ενσωματώνεται στην ελληνική έννομη τάξη η Οδηγία 2024/1226. Πρόκειται στην ουσία για ένα ενωσιακό κείμενο που δέχεται την ποινική απαξία στις περιπτώσεις παράβασης περιοριστικών μέτρων της Ευρωπαϊκής Ένωσης και θωρακίζει όχι μόνο την ακεραιότητα της εσωτερικής αγοράς, αλλά και την ίδια την ασφάλεια της Ευρώπης. Δεν έχουμε, λοιπόν, μια απλή τυπική εναρμόνιση, ενσωμάτωση, έχουμε ένα εργαλείο αξιοπιστίας, θεσμικής συνέπειας και διεθνούς ασφάλειας.

Πώς διαρθρούται αυτό το νομοσχέδιο σε κεφάλαια; Το πρώτο από τα άρθρα 1 έως 3 θέτει τα θεμέλια. Το άρθρο 1 καθορίζει την αποτελεσματική εφαρμογή των κυρώσεων, στέλνοντας ένα σαφές μήνυμα ότι η Ελλάδα δεν θα αποτελέσει ποτέ τον χαλαρό εκείνο κρίκο στο ενωσιακό πλαίσιο. Το άρθρο 2 που περιγράφει το πεδίο εφαρμογής, ώστε να μην υπάρχουν ασάφειες ή γκρίζες ζώνες.

Το άρθρο 3 εισάγει ορισμούς, εξασφαλίζοντας νομική σαφήνεια και αποτρέποντας κενά ή παρερμηνείες.

Στο κεφάλαιο B, στα άρθρα 4 έως 8, μπαίνουμε στον πυρήνα της ποινικής απαξίας:

Το άρθρο 4 τυποποιεί την παραβίαση περιοριστικών μέτρων, είτε πρόκειται για διάθεση κεφαλαίων, είτε για παράκαμψη δεσμεύσεων, είτε για διευκόλυνση εισόδου προσώπων ή παράνομες συναλλαγές. Μιλάμε για τέτοιου είδους εγκλήματα, τα οποία είναι σοβαρά και βάλλουν κατά καθενός Ευρωπαίου πολίτη. Ενσωματώνεται ακόμα και η καταστρατήγηση μέσω ψευδών πληροφοριών ή η παράβαση όρων αδειών.

Στο άρθρο 5 προβλέπονται οι ποινές για τα φυσικά πρόσωπα, κλιμακωτές, αναλογικές, αλλά και ουσιαστικά αποτρεπτικές.

Το άρθρο 6 καθιερώνει τη δικαιοδοσία των ελληνικών δικαστηρίων και προβλέπει συνεργασία με την Eurojust, ώστε να μη μείνει τίποτα μετέωρο σε διεθνές επίπεδο.

Στο άρθρο 7 θεσπίζεται η ευθύνη των νομικών προσώπων. Δεν ανατρέπεται η ατομική ευθύνη, αλλά συμπληρώνεται με σαφείς κανόνες εταιρικής λογοδοσίας.

Το αμέσως επόμενο άρθρο, το άρθρο 8, καθορίζει τις κυρώσεις στις εταιρείες, συνδεδεμένες με τον κύκλο εργασιών τους, ώστε να είναι πραγματικά αποτρεπτικές και όχι συμβολικές.

Το κεφάλαιο Γ -τα άρθρα 9 έως 15- αφορά τα εργαλεία ενίσχυσης της διερεύνησης και της δίωξης:

Με το άρθρο 9 προστατεύονται οι μάρτυρες δημοσίου συμφέροντος, ενισχύοντας έτσι τη διαφάνεια.

Το άρθρο 10 προβλέπει δέσμευση και δήμευση προϊόντων εγκλήματος. Εισάγονται ειδικές ανακριτικές πράξεις, πάντα με τις ασφαλιστικές δικλείδες του άρθρου 254 του Κώδικα Ποινικής Δικονομίας. Ορίζεται ως αρμόδια αρχή, η αρχή για το ξέπλυμα μαύρου χρήματος.

Στο άρθρο 13 ενισχύεται η συνεργασία με τη Europol, τη Eurojust, αλλά και την Ευρωπαϊκή Εισαγγελία. Θεσπίζεται η υποχρέωση παροχής στατιστικών στοιχείων, βάσει όλων αυτών των θεμάτων, στην Ευρωπαϊκή Επιτροπή και εντάσσονται στις παραβιάσεις, στα βασικά αδικήματα, για το ξέπλυμα χρήματος, με το άρθρο 15.

Το κεφάλαιο Δ, το τελευταίο, από το άρθρο 16 έως το άρθρο 25, παρέχει ρυθμίσεις γενικότερες για τη λειτουργία της δικαιοσύνης:

Στο άρθρο 16 ενισχύεται η αμεροληψία με ειδικές ρυθμίσεις για τις εξαιρέσεις δικαστών.

Στο άρθρο 17 καθιερώνεται η διαφάνεια με την υποχρέωση ενημέρωσης για το παράβολο των εγκλήσεων, έτσι ώστε να μην έχουμε τα γνωστά παρατράγουδα, ότι κάνουμε μια μήνυση και όπου βγει.

Προβλέπεται στη συνέχεια στο άρθρο 18 -και επίμαχο άρθρο- προσωρινός και μερικός περιορισμός πρόσβασης στη δικογραφία, μόνο σε εξαιρετικές περιπτώσεις και με ειδική αιτιολογία, υπό δικαστικό έλεγχο. Είναι μια ρύθμιση απόλυτα ευθυγραμμισμένη με τη νομολογία του Ευρωπαϊκού Δικαστηρίου των Ανθρωπίνων Δικαιωμάτων. Ήδη με τη νομοτεχνική βελτίωση υπάρχει απόλυτη συμμόρφωση με τη νομολογία και με αυτά, τα οποία ισχύουν στις περισσότερες ευρωπαϊκές χώρες.

Είναι μια διάταξη η οποία προβλέπεται σε όλες εκείνες τις χώρες, οι οποίες θέλουν να διαφυλάξουν τα αγαθά τα οποία προβλέπονται κατά παρέκκλιση, όταν αυτά θίγονται. Εφόσον δεν θίγονται διασφαλίζεται το δικαίωμα σε δίκαιη δίκη κατά την ανάκριση, την προανάκριση, την προκαταρκτική εξέταση αιτιολογημένα σε κάποιους, οι οποίοι είναι ισχυρά ύποπτοι και βρίσκονται αντιμέτωποι με τη δικαιοσύνη και στην πρόσβαση του υλικού εκείνου, το οποίο ενδεχομένως να τους διευκολύνει στις πράξεις τους.

Έτσι ενσωματώνεται στο άρθρο 18 στην παράγραφο 3 του εσωτερικού άρθρου 100 του Κώδικα Ποινικής Δικονομίας:

Οι λέξεις «οι αρμόδιες» αντικαθίστανται από τις λέξεις «όπως έχει ερμηνευθεί, ιδίως από την πάγια νομολογία του Ευρωπαϊκού Δικαστηρίου Δικαιωμάτων του Ανθρώπου, οι αρμόδιες δικαστικές και εισαγγελικές αρχές». Συνεπώς, υπάρχει απόλυτος προσδιορισμός, ποιος, κατά τα στάδια αυτά, έχει το δικαίωμα να επιβάλλει αυτούς τους όρους.

Μετά από τις λέξεις «προκαταρκτική εξέταση» οριοθετούνται τα αδικήματα εκείνα που προσβάλλουν μη προσωποπαγή έννομα αγαθά.

Στη λέξη «αιτιολογία» μπαίνει ειδικότερη αναφορά ως ειδική αιτιολογία, άρα, χρειάζεται, προκειμένου να ληφθούν αυτοί οι περιορισμοί, ειδική αιτιολογία.

Μετά από τις λέξεις «τμήμα του υλικού» οι λέξεις «αν αυτοί» αντικαθίστανται από τις λέξεις «εξαιρουμένου εκείνου, στο οποίο στηρίζεται κατά βάση η σύλληψη και η προσωρινή κράτηση του κατηγορουμένου».

Τέλος, μετά από τις λέξεις «σε περιπτώσεις κατά τις οποίες» διαγράφονται οι λέξεις «η πρόσβαση».

Οι ρυθμίσεις αυτές σαφώς προσδιορίζουν και διασκεδάζουν αν θέλετε, όλες εκείνες τις αιτιάσεις, οι οποίες είχαν αναφερθεί από τους εκπροσώπους των δικηγορικών συλλόγων.

Με την έννοια αυτή, υπάρχει απόλυτη συμμόρφωση και με τη γνώμη, την οποία διατύπωσε η Επιστημονική Επιτροπή της Βουλής. Άρα, οι φωνασκίες εδώ από μέρους σας, μετά και από αυτήν τη νομοτεχνική βελτίωση, παρέλκει.

Το άρθρο 19 αναβαθμίζει συγκεκριμένα αδικήματα, ώστε να εκδικάζονται από το Τριμελές Πλημμελειοδικείο.

Το άρθρο 20 προσαρμόζει τις ρυθμίσεις για την προσωρινή κράτηση με ανώτατο όριο τα είκοσι έτη.

Το άρθρο 21 εξορθολογίζει τα δικαστικά έξοδα.

Στη συνέχεια είναι το άρθρο 22, το οποίο αφορά περιοριστικά μετακινήσεις ιατροδικαστών, μόνον εξαιρετικά και με ειδική αιτιολογία εκεί όπου υπάρχει ανάγκη.

Το άρθρο 23 βελτιώνει την κτηματολογική διαμεσολάβηση με τη συμμετοχή και του Δημοσίου.

Το άρθρο 24 ποινικοποιεί την εγκατάλειψη ογκωδών απορριμμάτων με σαφές κοινωνικό αποτύπωμα, ένα αίτημα, το οποίο είχε διατυπωθεί -εξ όσων γνωρίζω και εγώ προσωπικά- από τους δήμους της χώρας.

Τέλος, το άρθρο 25 καθορίζει την έναρξη ισχύος του νόμου.

Θα αναφερθώ βέβαια και στην κριτική όλη, η οποία ακούστηκε. Ως επί το πλείστον σε ξένα πεδία από το νομοσχέδιο. Εμείς μέσα στην Επιτροπή τα ακούσαμε όλα, ακούσαμε για δήθεν απουσία δημοκρατικών εγγυήσεων, αλλά και άλλα σχετικά με τον τρόπο σύνταξης του νομοσχεδίου και τη διάρκεια και την περίοδο της διαβούλευσης.

Από τις 8 έως τις 26 Αυγούστου κράτησε η διαδικασία της διαβούλευσης, η οποία ήταν ανοιχτή και διαφανής. Μήπως έκανε κάτι διαφορετικά ο ΣΥΡΙΖΑ ή το ΠΑΣΟΚ όταν ήταν στην εξουσία; Μήπως να θυμίσουμε ότι ο ΣΥΡΙΖΑ πέρασε ένα νέο Ποινικό Κώδικα νύχτα, λίγο πριν τις εκλογές του 2019 και με τους όρους, τους οποίους όλοι βιώσαμε εκείνες τις μέρες; Μιλάω για τις τραγικές εκείνες μέρες που δεν πρέπει ποτέ να ξεχνά ο ελληνικός λαός, για το πώς έγιναν αποποινικοποιήσεις τέτοιες που μεγάλοι εγκληματίες -που σκότωσαν ανθρώπους νέους- τρομοκράτες βγήκαν από τις φυλακές.

Επίσης, όσοι μιλούν για αοριστία ή υπερβολικές ποινές, ας δουν ότι οι ρυθμίσεις αντιγράφουν το ενωσιακό πλαίσιο. Η Ελλάδα δεν μπορεί να γίνει διάδρομος παράκαμψης κυρώσεων. Για την ευθύνη δε των νομικών προσώπων δεν ανακαλύπτουμε κάτι νέο. Ισχύει σε πολλά επίπεδα του δικαίου μας, κυρίες και κύριοι συνάδελφοι. Υπάρχουν εγγυήσεις και υπάρχει και δικαστικός έλεγχος.

Για τις ειδικές ανακριτικές πράξεις, καμία αυθαιρεσία. Όλα περνούν μέσα από το φίλτρο του άρθρου 254 του Κώδικα Ποινικής Δικονομίας. Το δικαίωμα πρόσβασης είναι θεμελιώδες, αλλά όχι απόλυτο. Η ρύθμιση είναι εξαιρετική, με ειδική αιτιολογία, προσωρινή και υπό δικαστικό έλεγχο.

Υπάρχει αντιστάθμιση με ενημέρωση του κατηγορουμένου στο αναγκαίο μέτρο. Αυτός είναι και ο ευρωπαϊκός κανόνας. Αυτό δέχεται και η νομοτεχνική βελτίωση, η οποία σήμερα έρχεται και απλώνεται ξεκάθαρα μπροστά μας προβλέποντας, αυτά τα οποία πραγματικά έχει κάνει αναφορές και η επιστήμη και η νομολογία τόσο η δική μας όσο και η ευρωπαϊκή. Αναγνωρίζεται άλλωστε και αναφέρομαι στις αποφάσεις Rowe and Davis, Johnson Edwards and Lewis. Και επίσης, να σημειώσω συμπληρωματικά ότι για τη μετακίνηση των ιατροδικαστών πρόκειται για μία αναγκαία λύση με χρονικό περιορισμό και αιτιολόγηση. Παράλληλα, έχουμε λάβει τη διαβεβαίωση ότι το Υπουργείο προχωρά στη στελέχωση και τα κίνητρα παραμονής.

Κυρίες και κύριοι συνάδελφοι, το νομοσχέδιο αυτό ενσωματώνει πιστά την Οδηγία 2024/1226. Θωρακίζει τη δικαιοσύνη, ενισχύει την αξιοπιστία της χώρας μας στην Ευρώπη και προσθέτει ουσιαστικές βελτιώσεις στην απονομή της δικαιοσύνης.

Για όλους αυτούς τους λόγους, θεωρώ, ότι η Βουλή πρέπει να υπερψηφίσει μία Οδηγία της Ευρωπαϊκής Ένωσης, η οποία είναι αναγκαία για την ίδια της την ύπαρξη. Εγώ θεωρώ ότι είναι μία Οδηγία η οποία στηρίζει την προοπτική της Ευρωπαϊκής Ένωσης σε δύσκολες ώρες και γι’ αυτόν τον λόγο καλώ εκείνους που τουλάχιστον μοιράζονται τις ευρωπαϊκές αυτές αξίες και το ευρωπαϊκό νομικό πλαίσιο, να υπερψηφίσουν το νομοσχέδιο το οποίο έχει εισαχθεί.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υψηλάντη.

Τον λόγο έχει η εισηγήτρια από το ΠΑΣΟΚ, η κ. Ευαγγελία Λιακούλη.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Σας ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν αναφερθώ στο παρόν νομοσχέδιο θέλω να μου επιτρέψετε, επειδή ακριβώς έχει σχέση με τον χώρο της δικαιοσύνης, να αναφερθώ σε μια πολύ σημαντική εξέλιξη που υπάρχει σήμερα στην περιοχή της Θεσσαλίας, καθώς η Εισαγγελία Εφετών και Πρωτοδικών της Λάρισας με εντολή σε όλες τις Εισαγγελίες της Θεσσαλίας, ξεκινά προκαταρκτική έρευνα για το τι συμβαίνει με το θέμα της ευλογιάς.

Γνωρίζει η Ελλάδα ή πρέπει να γνωρίζει η Ελλάδα και είναι ευκαιρία να το πούμε αυτό, βεβαίως. Θα επεκταθεί και αυτό γίνεται μετά από προσωπική μου αναφορά στις 13 Αυγούστου στον Εισαγγελέα Πρωτοδικών, Εφετών και στην Εισαγγελία του Αρείου Πάγου. Διότι ο τρόπος με τον οποίο διαχειρίστηκε η Κυβέρνησή σας τον αφανισμό της κτηνοτροφίας, διότι πρόκειται για ένα εθνικό θέμα και των κτηνοτρόφων μας μαζί, δημιουργεί πάρα πολλές απορίες., αορίες που αντί να μας τις εξηγήσετε τις περιπλέκετε και το Υπουργείο Αγροτικής Ανάπτυξης φαίνεται ότι έχει έναν προσανατολισμό εξαιρετικά δυσνόητο. Δεν απάντησε για παράδειγμα, στο τι γίνεται με τα εμβόλια. Είχαμε ήξεις αφίξεις, ψέλλισαν κάτι ο κ. Τσιάρας, ο κ. Κέλλας ότι το εμβόλιο δεν υπάρχει, μετά ότι το εμβόλιο δεν είναι σε επάρκεια, μετά το εμβόλιο ότι θα καταστρέψει τη φέτα και όταν ο Ευρωβουλευτής του ΠΑΣΟΚ, ο κ. Αθανάσιος Αρναούτογλου, κατέθεσε μία ερώτηση στο Ευρωπαϊκό Κοινοβούλιο, ο αρμόδιος Επίτροπος απάντησε ότι δεν έχει αιτηθεί η χώρα μας προληπτικά μέτρα για την αντιμετώπιση της ευλογιάς. Αλλά ακούστε και το ωραίο. Η Ενωσιακή Τράπεζα Εμβολίων κατά της ευλογιάς των αιγοπροβάτων, μπορεί να αποστείλει μέχρι και 500.000 δόσεις εμβολίων δωρεάν, αλλά μέχρι σήμερα δεν έχει ληφθεί σχετικό αίτημα από την Ελλάδα.

Για να δούμε τώρα τι θα πει η Εισαγγελία γι’ αυτά, για να δούμε τι μας λέγατε μέχρι τώρα, για να δούμε τι λέγατε στους χιλιάδες κτηνοτρόφους, τους χτυπάγατε στην πλάτη και τους λέγατε για covid, «όπως ο covid των ανθρώπων, έτσι και ο covid των ζώων». Και δεν υπήρχε εμβόλιο, λοιπόν; Και γιατί αφήσαμε αδιάθετες τις 500.000 δόσεις; Μήπως είναι αυτό που λέει ο Πρόεδρος του ΣΕΚ, του Συνδέσμου Ελλήνων Κτηνοτρόφων, ότι το εμβόλιο δεν το ζητήσαμε επειδή στα χαρτιά τα πρόβατα, τα ζώα, είναι δεκαοκτώ εκατομμύρια, ενώ στ’ αλήθεια έχουμε περίπου επτά εκατομμύρια; Σκάνδαλο πάνω στο σκάνδαλο του ΟΠΕΚΕΠΕ; Παράρτημα του σκανδάλου; Άρα, για να μη μας ανακαλύψουν οι Ευρωπαίοι, εμείς δεν πήραμε το εμβόλιο ούτε καν αιτηθήκαμε στην Ευρώπη;

Αντιλαμβάνεστε τι πράγματα συζητάμε; Ποια φέτα; Θα υπάρχει φέτα έτσι κι αλλιώς; Καταστράφηκε, αφανίστηκε. Είμαι από μία περιοχή που μπορώ να σας το πω ότι αυτό είναι το πρώτο θέμα τώρα που υπάρχει στην κοινωνία, στην πραγματική ζωή. Αυτά λοιπόν απεργάζεστε; Αυτά κάνατε; Και εδώ κρύβεται η απάντηση μέσα στην απάντηση του αρμόδιου Επιτρόπου με το οποίο θα ασχοληθούμε σοβαρά, θα ασχοληθεί και η Ευρωπαϊκή Εισαγγελία, θα ασχοληθεί και η εξεταστική επιτροπή που είναι στη διπλανή αίθουσα. Θα ασχοληθούμε όλοι γιατί δεν είναι αστείο πράγμα η κτηνοτροφία. Να το ερευνήσουμε λοιπόν, όχι να το αφήσουμε έτσι. Και να μας απαντήσουν οι κύριοι Υπουργοί από το Βήμα της Βουλής: Γιατί άφησαν αδιάθετα τα προληπτικά μέτρα που η Ευρωπαϊκή Ένωση έδινε σύμφωνα με τις απαντήσεις;

Τα καταθέτω στα Πρακτικά, παρακαλώ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για πάμε τώρα παρακάτω στα καθ’ ημάς.

Τώρα τι να σας πω, κύριε Υπουργέ, τα έχω πει τόσες φορές που και εσείς κουραστήκατε μάλλον να τα ακούτε. Ανεπίδεκτος είστε. Δεν μπορώ να πω τίποτα για εσάς, δεν μπορώ να πω για τον τρόπο που μιλάτε, δεν μπορώ να πω για τον τρόπο που εκφέρεστε, δεν μπορώ να πω τίποτα. Ο νομικός κόσμος της χώρας βρίσκεται σε μία τεράστια αναταραχή. Δικαστές, δικηγόροι, καθηγητές, επιστήμονες στο Ποινικό Δίκαιο, κάθε φορά που έχουμε νομοσχέδιο του Υπουργείου Δικαιοσύνης, κάθε φορά στην ακρόαση φορέων γίνεται ο χαμός, να το πω λαϊκά. Έρχονται οι άνθρωποι και χτυπάνε τα έδρανα. Είναι απίστευτο αυτό που συμβαίνει, είναι πρωτοφανές. Γιατί; Γιατί είστε σερίφης. Κάθε μέρα γυαλίζετε το σήμα σας και βγάζετε τα πιστόλια σας, φυσάτε και ξαναρίχνετε. Είναι απίστευτο, επαναλαμβανόμενες ρίψεις κάνετε, τρομερός είστε. Δεν ξέρω πως την έχετε δει, αλήθεια. Δεν ξέρω πως την έχετε δει και να είχατε ψηφιστεί, να είχατε τη λαϊκή εντολή να την είχατε ιδρώσει τη φανέλα, να πω την ίδρωσε τη φανέλα ο άνθρωπος, εκπροσωπεί ανθρώπους, εκπροσωπείτε μόνο τον εαυτό σας. Τέσσερις θητείες εκλεγήκατε από τον χώρο του ΠΑΣΟΚ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):**  Πέντε θητείες.

**ΕΥΑΓΓΕΛΙΑ ΛΙΑΚΟΥΛΗ:**  Πέντε, ακόμα παραπάνω, τέσσερις ήξερα εγώ μετά σταμάτησα να σας παρακολουθώ. Πέντε θητείες εκλεγήκατε και γίνατε Υπουργός ξανά και ξανά, Υφυπουργός Εσωτερικών, Δημόσιας Διοίκησης, Αποκέντρωσης, Πολιτισμού αρμόδιος για τον αθλητισμό, Εθνικής Οικονομίας και Οικονομικών. Εκτείνοντας τη φήμη σας από το Κιλκίς όπου είστε, το όμορφο Κιλκίς που έχω και πάρα πολλούς φίλους και γίνατε διάσημος, φτάσατε το όνομά σας σε ολόκληρη την επικράτεια και το διαπραγματευτήκατε και κάνατε το ντιλ και χωρίς να ψηφιστείτε γίνατε Υπουργός. Γίνονται αυτά τα πράγματα στην πολιτική, επιλογές είναι αυτές. Άλλος θέλει να είναι κάτω στον κόσμο και να νιώθει ότι έχει βαφτιστεί μέσα στην κολυμβήθρα της λαϊκής εντολής και άλλος θέλει να είναι στα βελούδινα σαλόνια και να λέει ότι είμαι και σερίφης. Ό,τι θέλεις δηλώνεις σε αυτόν τον κόσμο γιατί όχι; Εσείς αυτήν την επιλογή κάνατε. Απλά όταν μιλάτε για το ΠΑΣΟΚ λίγο σεβασμός. Κανένας δεν θα ήσασταν σήμερα αν δεν υπήρχε το ΠΑΣΟΚ.

Και εγώ θεωρώ ότι δεν θα ήμουν κάποια, αν δεν υπήρχε το ΠΑΣΟΚ. Άρα, λοιπόν, όταν μιλάτε για το ΠΑΣΟΚ και όταν μιλάτε για τις πολιτικές του ΠΑΣΟΚ, για τον πραγματικό μεταρρυθμιστή του ΠΑΣΟΚ, γι’ αυτά που έφερε στη χώρα το ΠΑΣΟΚ. Και να μην πω για τις ομιλίες σας και για αυτά που έχω βρει στο διαδίκτυο και αυτά που λέτε. Γι’ αυτό χτυπιούνται οι φορείς όταν σας βλέπουν.

Και να ήσασταν ένας άνθρωπος της συναίνεσης, ένας Υπουργός όπως πρέπει να είναι; Το έχω πει πολλές φορές. Η ναυαρχίδα είναι το Υπουργείο Δικαιοσύνης. Δεν με ενδιαφέρει σε τι τάξη σας βάζει ο Πρωθυπουργός. Έτσι κι αλλιώς πιστός του είστε. Δεν φοβάται ότι θα του φύγετε ή ότι θα τον παρακούσετε.

Στη συνείδηση, όμως, των πολιτών, το Υπουργείο Δικαιοσύνης είναι αλήθεια η ναυαρχίδα, είναι αυτό που διασφαλίζει τα δικαιώματα και των κατηγορουμένων και των ανθρώπων που χρειάζονται προστασία στο δικαιικό μας σύστημα.

Έχει προχωρήσει ο πολιτισμός, ο νομικός μας πολιτισμός έχει προχωρήσει. Και είμαστε σε μία Προεδρευόμενη Κοινοβουλευτική Δημοκρατία, σας ενημερώνω. Προεδρευόμενη Δημοκρατία έχουμε, Κοινοβουλευτική.

Άρα, κύριε Υπουργέ, αυτά τα ήθη πρέπει να ακολουθήσετε, παρότι νιώθετε σερίφης. Όποιος τολμήσει να υψώσει φωνή απέναντί σας τον τελειώνετε. Απίστευτο! Έχετε πει απίστευτα πράγματα, έχετε κάνει απίστευτα πράγματα, έχετε μιλήσει με ύβρεις ακόμη και απέναντι στην τραγωδία των Τεμπών: Όποιος μιλάει για το μπάζωμα είναι για τα μπάζα. «Τέρμα οι κλάψες», είπατε στους γονείς. «Δεν θα φτιάξω εγώ κράτος δικαστών», κραδαίνατε το δάχτυλο, όταν επιλέξατε εσείς τον έκτο, τον έβδομο. Και στην άλλη αίθουσα ήταν ο Μπούγας μαζί με μένα και διαπραγματευόταν με τους δικαστές και με όλα τα κόμματα για το πώς θα επιλέγουμε δικαιοσύνη καλύτερη, ανεξάρτητη. Κι εσείς στην άλλη αίθουσα, τον έκτο, τον έβδομο. Απίστευτα πράγματα!

Στο μεταξύ, με τον Βελόπουλο μαζί τα φτιάξατε για την ΑΔΑΕ, τις αλχημείες με την αριθμητική, αυτά που σας διέψευσαν τα ίδια τα δικαστήρια.

Και έρχεστε προχθές γι’ αυτό το περιβόητο άρθρο 18, που ήρθατε πρωί - πρωί να μας πείτε ότι το βελτιώνετε -βελτιώνεται αυτό το πράγμα μετά τις υποκλοπές;-, και επικαλείστε το 2014; Καλά, σοβαρά μιλάτε; Εμείς πού ζούμε, δηλαδή; Εδώ δεν ζούμε; Το 2014 μία Οδηγία ήταν που ενσωμάτωσε η τότε κυβέρνηση για την τρομοκρατία. Αυτό συζητούσαν. Και τώρα, μετά τις υποκλοπές και μετά το σκάνδαλο των υποκλοπών, μετά από αυτά που κάνατε μέσα από το ίδιο το γραφείο του κυρίου Υπουργού, και εσείς, ο Υπουργός Δικαιοσύνης, κάνατε αέρα από πάνω. Δεν το συζητώ, δεν πήρατε καμία πρωτοβουλία, ούτε καν τη δικαστική απόφαση να τολμήσετε να ψελλίσετε έστω στον κύριο Πρωθυπουργό. Μπορείτε να ψελλίζετε έστω ότι θα πρέπει την απόφαση αυτή να την εφαρμόσετε και τον Ανδρουλάκη να τον καλέσετε για να τον ενημερώσετε αν είναι πράκτορας της Κίνας, της Ρωσίας, των Σκοπίων, τίνος είναι τέλος πάντων ο πράκτωρ. Που δεν είναι, είπε ο κύριος Πρωθυπουργός. Αλλά, και ότι μπορεί να είναι, αλλά και τέλος πάντων. Αλλά, πάντως δεν τον ενημερώσατε, ενώ το δικαστήριο ήταν καταπέλτης εναντίον σας. Αυτός είναι ο βίος και η πολιτεία σας.

Τι κάνατε προχθές; Βγαίνετε στο διαδίκτυο, λες και είστε ο γιος μου, που παίζουν μέσα τα παιδιά στο διαδίκτυο και λένε «όχι εσύ, καλέ» και αποκαλέσατε τον νομικό κόσμο «ποινικολογούντες». Άνθρωποι με άσπρα μαλλιά, χρόνια στην ποινική δικαιοσύνη, σκαπανείς άοκνοι, γράφουν άρθρα, συμμετέχουν σε νομοπαρασκευαστικές επιτροπές, λένε πώς πρέπει να κάνουμε βελτιώσεις στη δικαιοσύνη για να έχουμε καλύτερες διατάξεις, για να συνδέουμε τον νομικό μας πολιτισμό και την προώθηση των δικαιωμάτων για δίκαιες δίκες και ούτω καθεξής. Αγρόν ηγοράζετε! Εσείς είστε αυτός που τα ξέρει όλα! Ούτε νομοπαρασκευαστικές επιτροπές! Και ούτε αυτούς του σεβάσμιους ανθρώπους με τα λευκά μαλλιά της ποινικής δικαιοσύνης, τους διακονούντες τη δικαιοσύνη, που τους αποκαλέσατε δημοσίως «ποινικολογούντες». Μα, είναι δυνατόν; Και εξακολουθείτε και είστε στην Κυβέρνηση, λέω εγώ, μετά από αυτό, μετά από αυτή την ντροπή.

Γιατί; Γιατί σας είπαν ότι, κύριε Φλωρίδη μου, μετά από αυτά που έγιναν με τις υποκλοπές και ενώ δεν υπάρχει το θέμα της τρομοκρατίας, όπως υπήρχε το 2014 στην πρώτη γραμμή, μετά από αυτά που κάνατε, μετά από αυτά τα δικαιώματα τα ανθρώπινα, τα οποία υπονομεύσατε με τη στάση σας και τη συμπεριφορά σας, δεν μπορεί να έρθει άρθρο που να λέει ότι ο κατηγορούμενος δεν έχει πρόσβαση στη δικογραφία για λόγους εθνικής ασφάλειας. Ποιος θα την ερμηνεύσει την εθνική ασφάλεια ή το δημόσιο συμφέρον; Για πείτε. Εσείς; Δεν μπορείτε να την ερμηνεύσετε εσείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το δικαστήριο.

**ΕΥΑΓΓΕΛΙΑ ΛΙΑΚΟΥΛΗ:** Τώρα θέλετε να ανοίξουμε αυτή τη συζήτηση.

Στην ΕΥΠ ποιος, αφού μου απαντάτε;

Μου απάντησε «το δικαστήριο». Το δικαστήριο, λέει, ότι θα το ερμηνεύσει. Πολύ ωραία! Στην ΕΥΠ και στις παρακολουθήσεις;

Ο Πρωθυπουργός σας, ο πολιτικός σας προϊστάμενος, βγήκε και ζήτησε συγγνώμη από τον Ανδρουλάκη. Ναι ή όχι; Γιατί θα χάσουμε και την ιστορία. Ζήτησε συγγνώμη; Βεβαίως. Ζήτησε συγγνώμη. Να το συμφωνήσουμε αυτό, κύριε Φλωρίδη μου; Ζήτησε συγγνώμη ο κ. Μητσοτάκης; Ζήτησε. Μάλιστα! Άρα, λοιπόν, κακώς τον παρακολουθούσαν. Παίρνουμε αυτό το παράδειγμα που το έχουμε πρόσφατο και πρόχειρο.

Εκεί, για τους λόγους της εθνικής ασφάλειας, που βγήκατε με στεντόρεια φωνή και μας είπατε στην αρχή, ποιος αποφάσισε να τον παρακολουθήσουν; Και τους Υπουργούς σας και τους στρατιωτικούς κ.λπ.; Ποιος;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** …(δεν ακούστηκε).

**ΕΥΑΓΓΕΛΙΑ ΛΙΑΚΟΥΛΗ:** Έτσι, λοιπόν! Η κυρία Βλάχου…

Ήμουν στην εξεταστική επιτροπή των υποκλοπών. Αφήστε τα τώρα τα πολλά-πολλά. Γνωριζόμαστε καλά μεταξύ μας τώρα. Δεν χρειάζονται όλα αυτά.

Οι εγγυήσεις, κύριε Υπουργέ! Είστε Υπουργός Δικαιοσύνης. Ποιες εγγυήσεις δίνετε ώστε ο κατηγορούμενος να μην αποκλείεται από τη δικογραφία για λόγους που εσείς θεωρείτε ότι πρέπει να αποκλειστεί; Τι μεθοδεύετε; Πώς σας ήρθε τώρα μετά από τόσα χρόνια; Εννέα χρόνια αυτό δεν υπάρχει, ποτέ δεν εφαρμόστηκε. Ποιος πόνος σας έπιασε; Για ποιον ακριβώς λόγο το κάνετε; Για πείτε μας, για εξηγηθείτε. Και αφήστε τα νομοτεχνικά αυτά, ότι βάζω το πλην, το συν. Σε νομικούς τριάντα χρόνων μιλάτε. Εμείς τουλάχιστον τη φανέλα την ιδρώσαμε στα ακροατήρια, στη μαχόμενη δικηγορία, με το διπλότυπο, χωρίς πάγιες αντιμισθίες, κύριε Υπουργέ μας.

Πείτε μου τώρα και το άλλο, για την ποινική ευθύνη, με την ενσωμάτωση της Οδηγίας, των νομικών προσώπων. Υπάρχει. Πώς υπάρχει; Με εξαιρετική διάταξη, κύριε Υπουργέ; Ναι ή όχι; Τώρα με τη συγκεκριμένη Οδηγία η ποινική ευθύνη των νομικών προσώπων έρχεται οριζοντίως; Να συμφωνήσουμε στο έλασσον. Δημιουργεί ερμηνευτικό ζήτημα; Ναι ή όχι;

Να υποπτευθώ ότι ταυτοχρόνως, όσον αφορά τις νομικές εταιρείες, οι οποίες όταν παραβαίνουν διατάξεις υφίστανται ή πρόστιμο ή ποινή, θέλετε στα χέρια σας να έχετε ένα πολύ ωραίο εργαλείο προκειμένου να διαπραγματεύεστε με τις μεγάλες εταιρείες αν θα επιβληθεί ποινή ή αν θα έχουν πρόστιμο ή αν εσείς με προσωπική σας παρέμβαση ως καθωσπρέπει επιτόπου θα έρθετε να λύσετε το θέμα της εκάστοτε εταιρείας; Μήπως; Να υποψιαστώ;

Επίσης, μέσα στην επιτροπή έχουμε ερμηνεύσει και το άρθρο 23 σχετικά με το Κτηματολόγιο. Εκεί έχετε μπερδευτεί και ο ίδιος. Ρίξατε έναν «ομφάλιο λώρο» γύρω από το λαιμό σας. Δεν ξέρετε τι λέτε. Το Δημόσιο βρίσκεται αυτή τη στιγμή…

Θα πω στη δευτερολογία μου λεπτομέρειες για το άρθρο 23. Και παρά το γεγονός ότι κάναμε διορθωτικές κινήσεις, δεν βλέπω να φέρνετε τίποτα για το άρθρο 23. Αυτό, όπως καταλαβαίνετε, είναι πολύ - πολύ - πολύ σοβαρό.

Τελειώνοντας, κύριε Πρόεδρε -για να μην καταχραστώ τον χρόνο, θα πω τα υπόλοιπα που έχω στη δευτερολογία, ώστε να μιλήσουν και οι αξιόλογοι κύριοι συνάδελφοι-, θέλω να κλείσω με τις ιατροδικαστικές υπηρεσίες.

Κύριε Υπουργέ, είστε ο ηθικός αυτουργός ενός επικοινωνιακού σόου που δόθηκε με τις ιατροδικαστικές υπηρεσίες με επίκεντρο την Πάτρα, με έναν άνθρωπο που έχετε εκεί διευθυντή. Δεν ξέρω αν το λέω σωστά. Είναι προϊστάμενος ή διευθυντής των ιατροδικαστικών υπηρεσιών πανελλαδικώς. Κοινωνικός επιστήμονας μαθαίνω ότι είναι και όχι ότι είναι ιατροδικαστής.

Πήγατε και κάνατε αυτά που κάνατε στην Πάτρα, βγάζοντας από τα ντουλάπια φορμόλες με κομμάτια ανθρώπων, λέγοντας ότι οι φάκελοι με τις νεκροτομές κ.λπ., κ.λπ., λέγοντας ότι οι ιατροδικαστικές εν πάση περιπτώσει δεν λειτουργούν όπως θα έπρεπε να λειτουργούν. Μάλιστα!

Από την άλλη ,αφού αυτό το πουλήσατε, έρχεστε με αυτό το νομοσχέδιο και λέτε ότι επειδή συμβαίνει αυτό και είναι μπάχαλο οι ιατροδικαστικές υπηρεσίες, εγώ τι κάνω; Με απόφαση Υπουργού και μόνο -του «σερίφη» που λέγαμε πριν- υπογράψω και μετακινώ ιατροδικαστές νεκροτόμους για δύο χρόνια όπου θέλω εγώ, χωρίς καμία διαβούλευση, χωρίς απολύτως τίποτα.

Όλους κι όλους –για να ξέρει ο ελληνικός λαός- έχουμε τριάντα και αυτοί οι τριάντα, επειδή πήρα την πρωτοβουλία να μιλήσω με πολλούς απ’ αυτούς χωρίς να τους γνωρίζω –πήρα τον κατάλογο, κύριε Υπουργέ, δεν ξέρω αν εσείς μιλήσατε ποτέ, εγώ μίλησα-, είναι έτοιμοι όλοι να φύγουν είτε στο εξωτερικό είτε ως ιδιώτες και να αφήσουν τις ιατροδικαστικές υπηρεσίες νέτες-σκέτες.

Δεν ξέρω τι θα κάνετε, πάντως υποστελεχωμένες είναι, είναι έξαλλοι και «στα κάγκελα» όλοι, δεν έχουν μισθούς αξιοπρεπείς, κάνουν τη δουλειά όλη και αντί να είναι πέντε, είναι ένας. Σε ερώτηση που σας έκανα μού απαντήσατε ότι στη Λάρισα ναι, όντως, ένας είναι και ένας θα μείνει.

Έτσι το πράγμα δεν πάει πουθενά. Θα τα κλείσετε και αυτά και θα υποστείτε ό,τι έχετε υποστεί και στα υπόλοιπα, γιατί εδώ, όταν αναλάβατε, μας τάξατε λαγούς με πετραχήλια. Υποστελεχωμένες είναι όλες οι υπηρεσίες. Πρωτοδικείο καινούργιο δεν φτιάξατε στην Αθήνα.

Ψηφιακός μετασχηματισμός. Είχα πει μια φορά «ψηφιοποίηση» και με διορθώσατε. Λέτε: Ψηφιακός μετασχηματισμός. Τρομάρα μας! Και δεν έχουν συνδεθεί ούτε δέκα με τον «Σόλωνα». Χάσαμε έργα από το Ταμείο Ανάκαμψης και Ανθεκτικότητας και δεν έχουν γίνει βασικές υποδομές. Κατά τα λοιπά, ποινικολογούντες αυτοί οι οποίοι αντιδρούν, «τέρμα οι κλάψες», «δεν θα κάνω κράτος δικαστών» και ούτω καθεξής.

Φοβάμαι, φοβάμαι πάρα πολύ ότι είναι μεγάλο το ρήγμα που έχει δημιουργηθεί μεταξύ του Υπουργείου Δικαιοσύνης και όλων των ανθρώπων που διακονούν τον χώρο της δικαιοσύνης, των δικαστών, των δικηγόρων, των δικαστικών υπαλλήλων, των δικαστικών επιμελητών. Νομίζω ότι δεν μπορεί να επανέλθει στην προτέρα κατάσταση η κατάσταση που επικρατεί αυτήν τη στιγμή. Ξεκίνησε το δικαστικό έτος με αποχή των δικηγόρων και συνεχίζουν να κάνουν συνεδρίες για αποχή για επόμενα θέματα και βλέπουν κλειστές ερμητικά τις θύρες σ’ ένα Υπουργείο Δικαιοσύνης που δυστυχώς υπάρχει απίστευτη αλαζονεία.

Λυπάμαι πάρα πολύ για όλα αυτά που ακούω, κύριε Υπουργέ, αλλά κυρίως είναι ενδεικτικός της στάσης σας και της αντίληψής σας ο τρόπος που μιλάτε για τον χώρο της μεγάλης δημοκρατικής παράταξης που σας γέννησε και έκανε το όνομά σας γνωστό στην επικράτεια και αν αυτό δεν υπήρχε, εσείς δεν θα υπήρχατε πουθενά με όσα κουβαλάτε στο μυαλό και στην ψυχή σας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΧΡΗΣΤΟΣ ΓΙΑΝΝΟΥΛΗΣ:** Ούτε θυρωρός!

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Λιακούλη.

Τον λόγο έχει ο ειδικός αγορητής από τον ΣΥΡΙΖΑ κ. Θεόφιλος Ξανθόπουλος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα τον λόγο για μία διευκρίνιση.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, έχετε τον λόγο, αλλά μην ανοίξουμε καινούργιο κύκλο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν θέλω να ανοίξω, απλώς θέλω να πω το εξής: H ελληνική γλώσσα είναι πλούσια γλώσσα. Γι’ αυτό, λοιπόν, υπάρχουν οι ποινικολόγοι και οι ποινικολογούντες. Όταν, λοιπόν, αναφέρομαι σε ποινικολογούντες, αναφέρομαι σ’ εκείνους που παριστάνουν τους ποινικολόγους. Όταν έγινε η δημόσια συζήτηση για το άρθρο 18, κάποιοι τέτοιοι που παρίσταναν τους ποινικολόγους, ενώ δεν ήταν…

**ΒΑΣΙΛΕΙΟΣ ΓΡΑΜΜΕΝΟΣ:** Πείτε ονόματα!

**ΕΥΑΓΓΕΛΙΑ ΛΙΑΚΟΥΛΗ:** Πείτε έναν!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Στο διαδίκτυο, λοιπόν, εμφανίστηκαν διάφοροι που εγώ εκτιμώ ότι είναι ποινικολογούντες και όχι ποινικολόγοι.

**ΔΗΜΗΤΡΙΟΣ ΜΠΙΑΓΚΗΣ:** Ποιος; Ποιος;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ψάξτε να τους βρείτε. Τι να σας κάνω τώρα;

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ! Αφήστε να ολοκληρώσει ο Υπουργός.

Συνεχίστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εξηγώ, λοιπόν, τον πλούτο της ελληνικής γλώσσας. Άλλο ο ποινικολόγος, άλλο ο ποινικολογών. Συνεννοηθήκαμε γι’ αυτό; Εγώ, λοιπόν, αναφέρθηκα σε κάποιους που εμφανίστηκαν στη δημόσια σφαίρα ως ποινικολόγοι, ενώ δεν είχαν ιδέα περί τίνος πρόκειται. Το ένα είναι αυτό.

**ΕΥΑΓΓΕΛΙΑ ΛΙΑΚΟΥΛΗ:** Ποιος είναι αυτός; Να τον βρούμε, να τον τιμωρήσουμε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποιους εννοείτε;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τιμωρητική διάθεση βλέπω. Συνεννοηθήκαμε τώρα;

**ΕΥΑΓΓΕΛΙΑ ΛΙΑΚΟΥΛΗ:** Ποιον εννοείτε;

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Λιακούλη! Παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όπως, ας πούμε, υπάρχουν οι φιλόλογοι και οι φιλολογούντες, όπως υπάρχουν οι δημοσιογράφοι οι αληθινοί και οι δημοσιογραφούντες. Τι να κάνουμε τώρα; Αυτή είναι η γλώσσα μας και είναι ωραία γλώσσα. Επομένως, ας κατανοηθεί τι ακριβώς είπα, γιατί η γλώσσα η δική μας είναι πλούσια και είναι και ακριβής.

**ΕΥΑΓΓΕΛΙΑ ΛΙΑΚΟΥΛΗ:** Είμαστε εμείς ποινικολογούντες; Δεν σώζεται αυτό! Δεν το σώζετε!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πείτε τους, να έχετε το θάρρος της γνώμης σας!

**ΕΥΑΓΓΕΛΙΑ ΛΙΑΚΟΥΛΗ:** Μια συγγνώμη γιατί δεν λέτε σ’ αυτούς τους ανθρώπους που έχουν άσπρα μαλλιά;

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Λιακούλη, παρακαλώ.

Ολοκληρώστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Λιακούλη, να πω το εξής: Μιλήσατε επί είκοσι λεπτά και προσπάθησα να δω αν αφιερώσατε έστω ένα λεπτό στο νομοσχέδιο.

**ΕΥΑΓΓΕΛΙΑ ΛΙΑΚΟΥΛΗ:** Αφιέρωσα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ένα λεπτό. Τα δεκαεννιά ήταν για το ποιος είναι ο «σερίφης» εδώ μέσα. Είναι τρομερό. Συζητάμε ένα νομοσχέδιο και νομίζω ότι από τα είκοσι λεπτά, τα δεκαεννιά αφορούσαν άλλα πράγματα εκτός από το νομοσχέδιο.

**ΕΥΑΓΓΕΛΙΑ ΛΙΑΚΟΥΛΗ:** Ντροπή!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για να κάνω και μια διευκρίνιση για την ιατροδικαστική, αναφέρεστε στην Πάτρα. Στην Πάτρα ξέρετε ότι είναι σε αναστολή εκτελέσεως καθηκόντων εκεί με απόφαση του Ανωτάτου Πειθαρχικού Συμβουλίου που είναι δικαστές.

**ΕΥΑΓΓΕΛΙΑ ΛΙΑΚΟΥΛΗ:** Δεν αναφέρομαι στην Πάτρα. Αναφέρομαι στην Ελλάδα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ξεκινήσατε από την Πάτρα. Θέλω να σας θυμίσω κάτι τώρα. Όταν είχαμε φέρει τη διάταξη για να μπορεί να συσταθεί η τριμελής εξ ιατροδικαστών Επιτροπή για να επιλαμβάνεται διαφόρων θεμάτων, κάνατε εδώ…

**ΧΡΗΣΤΟΣ ΓΙΑΝΝΟΥΛΗΣ:** Ψήφισε το ΠΑΣΟΚ. Αυτήν την «καραμέλα»!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, όχι. Και τι δεν κάνατε για εκείνη τη διάταξη για την οποίαν μάς καταγγείλατε ότι είχε πονηρό σκοπό! Ίσα-ίσα που προκάλεσε το ΠΑΣΟΚ ονομαστική ψηφοφορία για να μην την ψηφίσουμε μαζί με εσάς.

Τον Ιανουάριο έγινε αυτό, κύριε Γιαννούλη. Η διάταξη αυτή ήλθε τον Ιανουάριο. Η διάταξη αυτή, με την οποία δόθηκε η δυνατότητα να συστήνεται τριμελής εξ ιατροδικαστών Επιτροπή, αυτή συκοφαντήθηκε τόσο πολύ από εδώ μέσα που κάνατε και πρόταση ονομαστικής ψηφοφορίας. Σας είπα ότι αυτή η Επιτροπή θα μπορεί να λύσει μεγάλα προβλήματα στην Ελλάδα. Όπως βλέπετε τώρα, η Επιτροπή αυτή επιλαμβάνεται σοβαρών υποθέσεων που έχουν απασχολήσει την ελληνική κοινή γνώμη πάρα πολύ και διαπιστώνει ότι οι ιατροδικαστικές εκθέσεις που έγιναν κάποτε και μπορεί να επηρέασαν και δικαστικές αποφάσεις, ήταν ψευδείς και τώρα αποκαλύπτονται όλα, γιατί φτιάχτηκε αυτή η Επιτροπή, η οποία είναι όργανο της χώρας μας υπέρ της κοινωνίας.

Ό,τι γίνεται στην Πάτρα και ό,τι γίνεται αλλού στην ιατροδικαστική υπηρεσία, η οποία επιτέλους ανασυγκροτήθηκε σε βάσεις κανονικής υπηρεσίας με γενική διεύθυνση, περιφερειακές διευθύνσεις, τοπικές διευθύνσεις, είναι κάτι που την οδηγεί μπροστά και η διάταξη αυτή που προβλέπεται εδώ…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κάνει κατάχρηση χρόνου. Είναι ενοχή αυτό. Δείχνει ενοχή!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω.

Η διάταξη που προβλέπεται εδώ λέει ότι για να μπορεί να εκδοθεί απόφαση μεταθέσεως, πρέπει η απόφαση να είναι επαρκώς αιτιολογημένη.

Ήθελα να κάνω αυτές τις διευκρινίσεις για να γίνεται συζήτηση επί του πραγματικού.

Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Έκανε κατάχρηση της ιδιότητάς του!

**ΠΡΟΕΔΡΕΥΩΝ (Ιωάννης Πλακιωτάκης):** Έχει δικαίωμα ο Υπουργός. Παρακαλώ. Δεν θα ανοίξουμε τώρα διαδικαστικό θέμα.

**ΧΡΗΣΤΟΣ ΓΙΑΝΝΟΥΛΗΣ:** Δικαίωμα έχει. Κατάχρηση να μην κάνει.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Παρακαλώ να κλείσει ο κατάλογος ηλεκτρονικής εγγραφής των ομιλητών.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 19 Σεπτεμβρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παρ. 2 και 3 και 132 παρ. 2 ΚτΒ)

1. Η με αριθμό 1350/15-9-2025 επίκαιρη ερώτηση του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς τον Υπουργό Υποδομών και Μεταφορών με θέμα: «Για το νέο “σκάνδαλο” με τη σύμβαση της “ΚΤΕΛ Θεσσαλονίκης ΑΕ” και τη μετατροπή των συμβάσεων σε αορίστου χρόνου».

2. Η με αριθμό 1357/15-9-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Γεωργίας Κεφαλά προς την Υπουργό Παιδείας, Θρησκευμάτων και Αθλητισμού με θέμα: «Παράνομη εγκατάσταση προκάτ αιθουσών νηπιαγωγείων σε χώρο πρασίνου επί της οδού Ιακωβάτων στα Πατήσια».

Τον λόγο έχει ο ειδικός αγορητής από τον ΣΥΡΙΖΑ-Προοδευτική Συμμαχία κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν ξεκινήσαμε καλά, γιατί ο κύριος Υπουργός υπερέβη τα εσκαμμένα, χαρακτήρισε με ανοίκειους χαρακτηρισμούς πολιτικά κόμματα και προσπαθεί να τροφοδοτήσει με ένταση τη συζήτηση, ίσως για να εκτρέψει τη συζήτηση αυτήν από το κύριο που είναι το νομοσχέδιο.

Εγώ ακροθιγώς θα αναφερθώ στα όσα προηγήθηκαν και θα προσπαθήσω να παραμείνω στη συζήτηση του νομοσχεδίου.

Καταρχάς, στη μομφή η οποία απευθύνθηκε στον ΣΥΡΙΖΑ για τη μη κατάργηση επί πέντε χρόνια της διάταξης, θα υπενθυμίσω –πρώτον- ότι είχε καταστεί ανενεργή, ότι ουδέποτε αυτή η διάταξη εφαρμόστηκε και δεύτερον, κύριε Φλωρίδη, εμείς δεν κάνουμε «κοπτοραπτική» με τις διατάξεις. Θα ερχόταν ο Ποινικός Κώδικας, οι Ποινικοί Κώδικες για την ακρίβεια, με τους οποίους καταργήθηκε η διάταξη αυτή και άρα δεν επρόκειτο να κάνουμε επιμεριστικώς καμία δραστηριότητα.

Σας θυμίζω ότι σε αντίθεση με εμάς, αυτή είναι η εικοστή έκτη επέμβαση από το ’19 που κάνετε εσείς στους Ποινικούς Κώδικες. Είναι η τέταρτη παρέμβαση στον Κώδικα Ποινικής Δικονομίας μέσα στο ’25. Προηγήθηκαν ο 5172, ο 5197, ο 5221 και τώρα είναι η τέταρτη παρέμβαση. Βεβαίως έχετε καλύτερο ρεκόρ. Το ’24 είχατε κάνει έξι τροποποιήσεις στους Ποινικούς Κώδικες. Προλαβαίνετε ενδεχομένως μέχρι το τέλος της χρονιάς να κάνετε άλλες δύο. Αυτά για την αβελτηρία για την οποία κατηγορήσατε τον ΣΥΡΙΖΑ.

Στο πιο ουσιαστικό τώρα. Κύριε Υπουργέ, τα ανθρώπινα δικαιώματα είναι αδιαίρετα. Ό,τι δικαίωμα έχω εγώ, έχει και οποιοσδήποτε άλλος πολίτης της χώρας. Με την τοποθέτησή σας, λοιπόν -αυτή με την οποία επιμερίσατε τεράστιες ευθύνες που όχι απλώς δεν μας αναλογούν αλλά είμαστε εντελώς έξω από αυτή την κατηγορία- ουσιαστικά δημιουργείτε το πλαίσιο μέσα στο οποίο μισό αποτύπωμα σε σακούλα σουπερμάρκετ που επιβίωσε από μια πολύ δυνατή έκρηξη σε διαμέρισμα του κέντρου της Αθήνας αποτελεί ενοχοποιητικό στοιχείο για να παρατείνεται η προσωρινή κράτηση πολίτη. Όσο δε για την μομφή, για την άδεια που χορηγήθηκε στον πολλαπλώς καταδικασθέντα για πολλαπλές ανθρωποκτονίες στέλεχος της 17 Νοέμβρη σας θυμίζω ότι η άδεια είναι δικαίωμα του κρατούμενου, του οποιουδήποτε κρατούμενου. Ο άνθρωπος αυτός πήρε άδεια γιατί αποφάνθηκε η κατά νόμον επιτροπή και εσείς με την τοποθέτησή σας δίνετε σήμα, παραμένετε κατά τρόπο αδιανόητο και αντιθεσμικό για το ενδεχόμενο να ξαναμπορέσει να πάρει άδεια.

Τέλος, κατηγορήσατε τον ΣΥΡΙΖΑ για λατρεία στους δολοφόνους. Δυστυχώς για εσάς οι επιστημονικοί φορείς πρώτοι σήκωσαν το θέμα του άρθρου 18. Κι ομόθυμα μάλιστα. Αυτή η κατηγορία που απευθύνατε σε εμάς απευθύνεται, λοιπόν και σε όσους από την επιστημονική κοινότητα αντέδρασαν; Αναλογιστείτε τη θεσμική σας ευθύνη.

Κύριε Πρόεδρε, στη συνέχεια των όσων ανέφερα για το άρθρο 18 οι Βουλευτές του ΣΥΡΙΖΑ καταθέτουμε ένσταση αντισυνταγματικότητας κατά άρθρο 100 του Κανονισμού της Βουλής την οποία θα καταθέσω στη συνέχεια στα Πρακτικά και με την οποία εσείς θα μπορέσετε αφού λάβετε υπόψη να ακολουθήσετε τη νόμιμη διαδικασία.

Μπαίνω τώρα στην ουσία της τοποθέτησής μου. Παρατηρούμε ότι με μία πρωτοφανή συνέπεια το Υπουργείο Δικαιοσύνης εξακολουθεί και νομοθετεί στο πόδι. Πρώτον, χωρίς νομοπαρασκευαστική επιτροπή παρεμβαίνει σε μείζονα ζητήματα της δημόσιας συζήτησης, όπως είναι ο περιορισμός των δικαιωμάτων των κατηγορουμένων, όπως είναι η ποινική ευθύνη των νομικών προσώπων.

Δεύτερον, θα το πω για να το εμπεδώσει η ελληνική κοινωνία, η κατά νόμο διαβούλευση έγινε κατακαλόκαιρο, από τις 8 στις 25 Αυγούστου. Προσχηματική παντελώς γι’ αυτό και συγκέντρωσε μόνον δύο σχόλια τα οποία είχαν μάλιστα σχέση και με τη λειτουργία της ιατροδικαστικής υπηρεσίας. Εδώ δεν είναι τυχαίο ότι έρχεται για ενσωμάτωση μια κοινοτική οδηγία όπου και η ίδια η Ευρωπαϊκή και Κοινωνική επιτροπή στη γνωμοδότησή της ασκεί κριτική στην Κομισιόν διότι έγινε με τη διαδικασία του επείγοντος και ως τέτοια δεν επεξεργάστηκε από την αρμόδια επιτροπή του Ευρωκοινοβουλίου, τη λεγόμενη LIBE, την Επιτροπή Δικαιοσύνης, Δικαιωμάτων κτλ. Άρα, εξαρχής από τη γέννησή της αυτή η οδηγία έρχεται με μια εσπευσμένη διαδικασία χωρίς να γίνει διαβούλευση, όπως απαιτούν οι διατάξεις τόσο του Ευρωκοινοβουλίου όσο και του ελληνικού όσο και της ελληνικής έννομης τάξης. Οι εγγενείς δυνατότητες του κατακερματισμού της έννομης τάξης στην Ευρώπη σε ό,τι αφορά στις πρωτοβουλίες της Ευρωπαϊκής Ένωσης είναι προφανείς. Βεβαίως το γεγονός της ρωσικής εισβολής στην Ουκρανία και το κύμα κυρώσεων που αυτή προκάλεσε έδωσε νέα ώθηση. Η ιδιαίτερη ρύθμιση και η πρόβλεψη ιδιαίτερων εγκλημάτων και αυστηρών ποινών για παραβίαση περιοριστικών μέτρων της Ένωσης δημιουργεί προβληματισμό για τη μονομέρειά της. Ένα αντίστοιχο πλαίσιο θα περιμέναμε και για πράξεις που στηρίζουν, υποβοηθούν εγκλήματα πολέμου για παράδειγμα στη Γάζα ή για πρόσωπα που διώκονται ως εγκληματίες πολέμου: ο Πρωθυπουργός του Ισραήλ. Για αυτά τα ζητήματα η εν λόγω οδηγία δεν κάνει κουβέντα. Είναι προφανές ότι τα ζητήματα που θέτει η οδηγία θίγουν και τον σκληρό πυρήνα των δικαιωμάτων των πολιτών στην καθ’ ημάς έννομη τάξη.

Το άρθρο 18 θα το αφήσω τελευταίο γιατί ακριβώς νομίζω ότι είναι το casus belli αυτής της κοινοβουλευτικής αντιπαράθεσης μεταξύ αντιπολίτευσης και Κυβέρνησης. Θέλω να αναφερθώ επιμεριστικά σε ορισμένα άρθρα για να καταδείξω και την προχειρότητα και τα ερμηνευτικά προβλήματα και τα προβλήματα εφαρμογής που θα συναντήσει ο Έλληνας δικαστής. Στο άρθρο 4 προβλέπονται πολυάριθμοι τρόποι τέλεσης, δηλαδή ένας ευρύς κατάλογος συμπεριφορών που συνιστούν αξιόποινες πράξεις. Δέστε τι λέει, λοιπόν. Τιμωρείται όποιος προβαίνει με οποιαδήποτε πράξη ή παράλειψη σε καταστρατήγηση περιοριστικού μέτρου της Ευρωπαϊκής Ένωσης. Και αυτό είναι ποινική διάταξη. Ή στη μη συμμόρφωση με υποχρέωση που συνιστά περιοριστικό μέτρο. Και αυτό είναι ποινικό αδίκημα. Είναι παράνομη συμπεριφορά. Βεβαίως είναι διοικητικές παραβάσεις -αυτές έπρεπε να προβλέπονται- και όχι αξιόποινες πράξεις. Και αυτό θα το δούμε στην πορεία.

Ως προς το άρθρο 5, στο σχέδιο νόμου προβλέπονται ποινές κάθειρξης έως 10 έτη. Πρόκειται για εξαιρετικά αυστηρές και ιδιαίτερα δυσανάλογες ποινές. Στην οδηγία το αυστηρότερο που προτείνετε είναι μέγιστη στερητική της ελευθερίας ποινή τουλάχιστον πέντε ετών. Συνεπώς, υπάρχει δυσαρμονία μεταξύ της οδηγίας και του σχεδίου νόμου καθώς το μάξιμουμ της οδηγίας γίνεται μίνιμουμ στο σχέδιο νόμου. Και πλέον υπάρχει και σοβαρή αναντιστοιχία ως προς το ύψος των ποινών με το υφιστάμενο άρθρο 142 του ποινικού κώδικα στο οποίο προβλέπεται η παραβίαση κυρώσεων ή περιοριστικών μέτρων. Το ειδικό άρθρο δηλαδή προβλέπει ποινή που τιμωρείται έως 2 έτη.

Με το άρθρο 7 και το άρθρο 8 δημιουργείται σύγχυση ως προς την ποινική μεταχείριση, ποινική ευθύνη των νομικών προσώπων καθώς ποικίλλει η ορολογία και η αναφορά σε ευθύνη από ποινικά αδικήματα. Στο ελληνικό ποινικό δίκαιο εμείς δεν αναγνωρίζουμε ποινική ευθύνη νομικών προσώπων πριν την υβριδική κατασκευή του νόμου 5090/2024.

Για το άρθρο 11 προβλέπεται η εφαρμογή ειδικών ανακριτικών πράξεων, το άρθρο 254: ανακριτικές πράξεις, ειδικές ανακριτικές πράξεις είναι η συγκαλυμμένη έρευνα, η ανακριτική διείσδυση, η άρση του απορρήτου, η παρακολούθηση και αυτές οι πράξεις εφαρμόζονται μόνο για συγκεκριμένα, σαφώς καθορισμένα σοβαρά αδικήματα, δηλαδή κατά βάση κακουργήματα, πλην του 211. Έτσι με αυτήν τη πρωτοβουλία που έρχεται θα εφαρμόζονται εξαιρετικά επαχθείς για τα ανθρώπινα δικαιώματα πράξεις και σε μια σειρά πλημμελημάτων -άρα, δηλαδή όχι μόνο στα κακουργήματα όπως ίσχυε μέχρι τώρα στην καθ’ ημάς έννομη τάξη- χωρίς αναφορά σε κάποια από αυτά. Υπάρχει βέβαια αντίφαση γιατί στο ειδικό άρθρο που προβλέπει την ποινική ευθύνη για τις παραβιάσεις των ενωσιακών αποφάσεων δεν υπάρχει κάτι αντίστοιχο.

Με το άρθρο 19 είχαν υπαχθεί ορισμένα αδικήματα στο τριμελές πλημμελειοδικείο τα οποία πλέον επανέρχονται. Τι άλλαξε; Για ποιο λόγο; Δηλαδή, νομοθετούμε ράβε-ξήλωνε; Δεν είναι ενδεικτικό μιας πολύ πρόχειρης αντιμετώπισης;

Για το άρθρο 22, ακριβώς επειδή έχετε απωλέσει τη νομιμοποίηση και επειδή έχετε καταστρέψει και την δυνατότητα επικοινωνίας με τα υπόλοιπα πολιτικά κόμματα, δεν σας έχουμε καμία εμπιστοσύνη. Μπαίνετε σε μια υπηρεσία και αποφασίζετε κατ’ αποκλειστικότητα ποιος θα πάει σε ποια υπηρεσία, για πόσο χρόνο. Μιλάω για την ιατροδικαστική υπηρεσία. Έτσι αφενός μεν διαλύετε την κοινωνική και προσωπική ζωή των μελών της ιατροδικαστικής υπηρεσίας και κυρίως, πολιτικά μπορεί να στήσετε, μπορεί να φτιάξετε, μπορεί να δημιουργήσετε συνθήκες που σας ευνοούν για εγκλήματα, για έρευνες που σας ενδιαφέρουν.

Να πάω και στο άρθρο 24, το οποίο με διήγειρε ως νομικό, ως δικηγόρο. Ορίζετε, λοιπόν, ότι η εγκατάλειψη ογκωδών απορριμμάτων σε δημόσιο χώρο συνιστά υποβάθμιση του περιβάλλοντος. Επειδή έχουμε πρόβλεψη ποινής, ο νόμος πρέπει να είναι σαφής και να ορίζει τα στοιχεία της πράξης που τιμωρείται. Τι είναι ογκώδες μέγεθος, κυρίες και κύριοι συνάδελφοι; Ένα κυβικό; Δύο κυβικά; Τρία κυβικά; Είναι ογκώδες μέγεθος μία καρέκλα; Είναι ογκώδες μέγεθος ένα σαλόνι; Τι ακριβώς συνιστά ογκώδες μέγεθος; Για Ποινικό Δίκαιο μιλάμε. Τι σημαίνει εγκατάλειψη; Δηλαδή, εάν αποθέσω προσωρινά μία καρέκλα δίπλα στον κάδο, αυτό συνιστά εγκατάλειψη;

Τα λέω αυτά, για να καταδείξω για εμάς τουλάχιστον που είμαστε νομικοί, με ποιον τρόπο μεταφράζεται, με ποιον τρόπο μετατρέπεται μία ευρωπαϊκή Οδηγία σε εσωτερικό δίκαιο και ειλικρινά, αν το «σκόιλ ελικίκου» που μετέφρασε τα αλήστου μνήμης έγγραφα της περασμένης κοινοβουλευτικής περιόδου, εξακολουθεί και είναι ενεργό στη νομοθετική πρωτοβουλία που έχετε.

Τελειώνω με το άρθρο 18. Το ότι αποτελεί μία τομή στα καθ’ ημάς είναι αυτονόητο. Και δεν το λέμε εμείς, το λέει όλη η επιστημονική κοινότητα, ποινικολογούντες και ποινικολόγοι. Δεν βρέθηκε ένας φορέας, ένας επιστημονικός κλάδος που να πει ότι είναι σε σωστή κατεύθυνση. Θυμίζω ότι, κατά το Ποινικό μας Δίκαιο ο κατηγορούμενος είναι το ιερό πρόσωπο της διαδικασίας, της ποινικής δίκης και για τον λόγο αυτό έχει από το δικαίωμα σιωπής μέχρι και το να καταθέσει ό,τι θέλει. Είναι αδιανόητο σε συνθήκες κράτους-δικαίου να περιστέλλονται τα δικαιώματα του κατηγορουμένου.

Αλλά μπαίνω και στην ουσία της διάταξης. Κατ’ αρχάς, οι επισημάνσεις της Επιστημονικής Επιτροπής της Βουλής δικαιώνουν πλήρως όλες τις παρατηρήσεις που κάναμε ως ΣΥΡΙΖΑ. Και κάνετε μία φιλότιμη προσπάθεια να καλύψετε τα ακάλυπτα με την τροπολογία που καταθέσατε τώρα. Όμως ο πυρήνας της διάταξης παραμένει ακόμη προβληματικός.

Πρώτον, γιατί έρχεται από εσάς που είμαστε πλέον καχύποπτοι -όχι απλώς φιλύποπτοι, καχύποπτοι- απέναντι στις προθέσεις σας. Δεύτερον, γιατί για ουσιαστικούς λόγους αυτό το άρθρο κινδυνεύει να καταστεί λαιμητόμος των δικαιωμάτων των κατηγορουμένων. Δεν ορίζεται σε ποιο και πόσο σημαντικό τμήμα της δικογραφίας αποκλείεται η πρόσβαση. Δεν ορίζεται για πόσο διάστημα θα υπάρξει ο αποκλεισμός.

Ορίζεται τώρα -το κάνατε με την νομοτεχνική σας παρέμβαση- ποιος επιλαμβάνεται για να αποφασίσει. Ορίζεται, βεβαίως, και τώρα ότι σε περίπτωση προσωρινής κράτησης αίρεται ο αποκλεισμός του κατηγορουμένου. Παρ’ όλα αυτά, επειδή ακριβώς προσπαθείτε να απομειώσετε την ειδική σημασία, το ειδικό βάρος που έχει η ιδιότητα του κατηγορουμένου εμποδίζοντάς τον στην πρόσβαση σε τμήματα της δικογραφίας, αυτή η διάταξη παραμένει εξόχως προβληματική και συναντά την αντίρρηση όλων μας.

Τέλος, κύριε Υπουργέ, με τη στάση που ακολουθείτε, το να αγνοείτε την επιστημονική κοινότητα, το να αγνοείτε τα πολιτικά κόμματα, να ακολουθείτε τον μονήρη δρόμο της προσωπικής και πολιτικής δικαίωσης, δεν προσφέρετε υπηρεσίες ούτε στο Υπουργείο Δικαιοσύνης ούτε στην κοινωνία. Ένας άλλος τρόπος θα έπρεπε να υπάρχει ειδικά για το Υπουργείο Δικαιοσύνης, το οποίο, όμως, δυστυχώς εσείς δεν μπορείτε να υπηρετήσετε.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ξανθόπουλο.

Τον λόγο έχει η κ. Κομνηνάκα, ειδική αγορήτρια από το Κομμουνιστικό Κόμμα Ελλάδος.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Αυτές τις κρίσιμες ώρες που το Ισραήλ με τις πλάτες των συμμάχων του, ΗΠΑ, ΝΑΤΟ, Ευρωπαϊκής Ένωσης -των συμμάχων σας, δηλαδή- επιχειρεί να ολοκληρώσει την κτηνωδία σε βάρος του παλαιστινιακού λαού και των παιδιών του, κανείς δεν μπορεί και δεν πρέπει να μένει σιωπηλός.

Τώρα που στέρεψαν οι λέξεις που αποδίδουν το μέγεθος της κτηνωδίας που διαπράττει το κράτος-κατακτητής και δολοφόνος, τώρα που γίναν θρύψαλα και τα τελευταία ιμπεριαλιστικά προσχήματα από αυτές τις χυδαίες, κυνικές ομολογίες του Υπουργού Οικονομικών του Ισραήλ που χαρακτήρισε ως φλέβα χρυσού για το real estate τη μαρτυρική Γάζα, χειρότερο από το να μένει κανείς σιωπηλός, είναι να συνεχίζει την απαράδεκτη τακτική εξίσωσης του θύτη με το θύμα και την υπεράσπιση της στρατηγικής συμμαχίας με το Ισραήλ. Αυτά οδηγούν τελικά στην αθώωση του κράτους-δολοφόνου, όπως έκανε στη χθεσινή συνέντευξή του ο Πρωθυπουργός.

Αυτή τη στρατηγική συμφωνία που όλοι σας, Νέα Δημοκρατία, ΠΑΣΟΚ, ΣΥΡΙΖΑ -όλος ο ΣΥΡΙΖΑ, πριν τη διάλυση στα εξ ων συνετέθη και στα ξινισμένα rebranding- διαγκωνίζεστε ποιος περισσότερο εδραίωσε και προώθησε με το εδώ και δεκαετίες κράτος-κατακτητή και τρομοκράτη που ακόμα και σήμερα, βεβαίως, δεν μιλάτε για αυτή την επιβεβλημένη διακοπή των στρατηγικών σχέσεων.

Αυτό είναι το αναγκαίο και επιβεβλημένο, όπως και η άμεση εφαρμογή της ομόφωνης απόφασης της Βουλής για την αναγνώριση του παλαιστινιακού κράτους στα σύνορα του 1967 με πρωτεύουσα την Ανατολική Ιερουσαλήμ. Τώρα, όχι αφού ο στρατηγικός σας εταίρος, κύριε Υπουργέ, ολοκληρώσει τον εκτοπισμό και όσων έχουν επιζήσει των επιθέσεων και του λιμού -όπως, μάλλον, εκεί παρέπεμψε ο Μητσοτάκης την αναγνώριση στη ΔΕΘ- και χωρίς επικαιροποίηση ή και αναθεώρηση -αναρωτιέμαι εγώ- που αναμασά «αθώα» ο κ. Ανδρουλάκης. Πρόκειται για μια ομόφωνη απόφαση της Βουλής που μένει στα συρτάρια από το 2015 -για να μην ξεχνιόμαστε μερικοί και μερικοί.

Αυτό μπορεί να ασκήσει πραγματική πίεση στο Ισραήλ, όχι οι κυρώσεις-χάδι που καταϊδρωμένα και υποκριτικά ανακοίνωσε η Ευρωπαϊκή Ένωση για να γίνονται και να αποκαλύπτονται και οι επιλεκτικές ευαισθησίες και οι γεωστρατηγικές σκοπιμότητες που υπηρετούνται μέσα από τις διάφορες κυρώσεις και τα μέτρα που επιβάλλει η Ένωση και με αυτή την Οδηγία που έρχεται προς κύρωση.

Αυτό είναι, λοιπόν, το περιβόητο κράτος-δικαίου της Ευρωπαϊκής σας Ένωσης που όλοι σας πίνετε νερό στο όνομά του. Δεν είναι ούτε αφηρημένο ούτε ουδέτερο, όπως επιχειρείτε να το εμφανίσετε. Έχει πολύ συγκεκριμένο και ταξικό περιεχόμενο. Εξυπηρετεί τα συμφέροντα των ευρωπαϊκών μονοπωλίων και τσακίζει κάθε μέρα και περισσότερο τα δικαιώματα των εργαζομένων και του λαού, τις δημοκρατικές ελευθερίες του.

Ιδιαίτερα στις σημερινές συνθήκες της όξυνσης των ιμπεριαλιστικών ανταγωνισμών και της αυξανόμενης πολεμικής προετοιμασίας και εμπλοκής, αυτό το εχθρικό για τον λαό αστικό κράτος και το δίκαιό του μαζεύει και ξαμολάει, όταν το βολεύει, τα μαντρόσκυλά του. Όπως κάνει και τώρα με την κατάπτυστη, κύριε Υπουργέ -επειδή μιλούσατε για αποφυλακίσεις- την κατάπτυστη αποφυλάκιση του αρχηγού ναζί, εγκληματία Μιχαλολιάκου.

Πρόκειται για την αποφυλάκιση, δηλαδή, ενός ακόμα καταδικασμένου ναζί εγκληματία που, υπό την πίεση του εργατικού λαϊκού κινήματος, αναγκαστήκατε, βεβαίως, να τους μαντρώσετε, ρίχνοντάς τους, όμως, στα μαλακά. Είτε υποβαθμίζετε τις κατηγορίες, όπως για παράδειγμα έγινε με τη δολοφονική επίθεση σε βάρος των συνδικαλιστών του ΠΑΜΕ, οδηγώντας το αδίκημα σε παραγραφή, ή ξηλώνετε σταδιακά και αθόρυβα -αθόρυβα τουλάχιστον ευελπιστούσατε ότι θα γίνει- την ούτως ή άλλως επιεική καταδικαστική απόφαση με την πρόωρη αποφυλάκιση των εγκληματιών φασιστών.

Σε αυτή την πρόκληση, όμως, να ξέρετε ότι θα δώσει απάντηση ξανά ο λαός και η νεολαία. Θα δώσει απάντηση το οργανωμένο ταξικό, εργατικό κίνημα που έστειλε και θα ξαναστείλει, όποτε χρειαστεί, τους εγκληματίες ναζί στα λαγούμια τους. Θα δώσει απάντηση σήμερα στις 17.30΄ στο Κερατσίνι στο μνημείο του Παύλου Φύσσα που συμπληρώνονται σήμερα δώδεκα χρόνια από τη δολοφονία του και που οι συνθήκες που όπλισαν το χέρι των φασιστών όχι μόνο παραμένουν, αλλά και δυναμώνουν.

Γι' αυτό τέτοιου είδους κατάπτυστες αποφάσεις δεν είναι κάποιο λάθος. Είναι η ίδια η ταξική λειτουργία ενός συστήματος που χαρίζει ελευθερίες στους φασίστες και σέρνει στα δικαστήρια τους εργάτες που αγωνίζονται. Γιατί η δικαιοσύνη σας είναι ταξική, είναι κομμένη και ραμμένη στα μέτρα των εφοπλιστών, των βιομηχάνων, των κυβερνήσεων και όχι βεβαίως στα μέτρα του λαού.

Γι’ αυτό και είναι δίκαιη και η ανησυχία και η αγανάκτηση που εκφράζεται και από τους συγγενείς των θυμάτων στο έγκλημα των Τεμπών, για το απαράδεκτο βιαστικό κλείσιμο της ανάκρισης με σημαντικά κενά και ελλείψεις, τόσο στη διαδικασία της έρευνας, όσο και ως προς τα πρόσωπα των κατηγορουμένων και τις αποδιδόμενες κατηγορίες, όπως απολύτως στοιχειοθετημένα κατήγγειλαν σε κοινό υπόμνημά τους προς τον Εισαγγελέα Εφετών εβδομήντα εννέα συγγενείς θυμάτων, ζητώντας συμπληρωματική ανάκριση για την υπόθεση.

Γιατί το ζήτημα, κύριε Υπουργέ -που κάνετε πως δεν καταλαβαίνετε- δεν είναι γενικώς και αορίστως η ταχύτητα στην απόδοση της δικαιοσύνης, αλλά το τι δικαιοσύνη θα αποδοθεί με ελλιπή και εξαφανισμένα στοιχεία και με το ένα επεισόδιο της συγκάλυψης να διαδέχεται το άλλο. Το ζήτημα, λοιπόν, είναι ο ίδιος ο ρόλος της δικαιοσύνης σε ένα κράτος δικαίου ταξικό, άρα εχθρικό για τον λαό και για τις ανάγκες του.

Γι’ αυτό βεβαίως παίρνετε και τα μέτρα σας απέναντι στη λαϊκή δυσαρέσκεια και οργή που δεν μπορεί να κατευναστεί, ιδίως σε συνθήκες προετοιμασίας της πολεμικής εμπλοκής με νέες θυσίες -βαριές θυσίες- για τον λαό, που ήδη τις βιώνει στο πετσί του από τις συνέπειες της ακρίβειας και της φοροληστείας, που βλέπει τα χειρότερα που του ετοιμάζετε με τα δεκατριάωρα της σκλαβιάς και που δεν παραμυθιάζεται από τις φιοριτούρες που σερβίρει ξανά και ξανά ο Πρωθυπουργός και διάφοροι προκλητικοί, παλαιοί και νεοφώτιστοι, Υπουργοί.

Σε αυτές, λοιπόν, τις συνθήκες, που το σύστημα δυσκολεύεται να ελέγξει τη συσσωρευμένη λαϊκή οργή απέναντι στις συνέπειες της αντιλαϊκής επίθεσης και που οι διάφορες εφεδρείες του συστήματος δεν καταφέρνουν επιτυχώς να ξεπλυθούν στη συνείδηση ​​του λαού, φροντίζετε να ενισχύσετε περισσότερο τον κατασταλτικό μηχανισμό του αστικού κράτους.

Σε αυτήν την κατεύθυνση κινείται και η ενσωμάτωση της Οδηγίας 2024/1226, σχετικά με αυτόν τον ορισμό των ποινικών αδικημάτων και κυρώσεων για την παραβίαση περιοριστικών μέτρων που επιβάλλονται από την Ευρωπαϊκή Ένωση. Δηλαδή, για την ενιαία ποινική αντιμετώπιση στα κράτη-μέλη τόσο φυσικών όσο και ποινικών προσώπων που παραβιάζουν αυτά τα περιοριστικά μέτρα.

Πρόκειται, δηλαδή, για ένα ακόμα επαίσχυντο εργαλείο της κοινής εξωτερικής πολιτικής και πολιτικής ασφάλειας της Ευρωπαϊκής Ένωσης, ένα εργαλείο, δηλαδή, για τις ιμπεριαλιστικές επεμβάσεις της Ένωσης και των αστικών κρατών, που στην πραγματικότητα στρέφεται κατά των λαών. Ποιος, αλήθεια, πλήρωσε και αυτές τις κυρώσεις που επιβλήθηκαν στη Ρωσία, με την ακρίβεια στο ρεύμα, στα αγροεφόδια και λοιπά; Ήταν άλλος από τον ίδιο το λαό;

Γι’ αυτό, βεβαίως, και καταψηφίσαμε και την Οδηγία στο Ευρωκοινοβούλιο τον Μάρτη του 2024, ενώ αντίθετα, εκτός από τους Ευρωβουλευτές της Νέας Δημοκρατίας, «υπέρ» της Οδηγίας ψήφισε και το ΠΑΣΟΚ, ενώ ο ΣΥΡΙΖΑ και η Ελληνική Λύση έμειναν στο «λευκό», αποδεικνύοντας ότι παρά τους υψηλούς κατά τα άλλα, αλλά βολικούς πολλές φορές αντιπολιτευτικούς τόνους, ευρύτερες στρατηγικές συμφωνίες είναι αυτές που επιβάλλουν αυτού του είδους τις συμπλεύσεις.

Γιατί όσο και αν τα άλλα κόμματα περιορίζουν την κριτική τους, κυρίως στον τρόπο που η Κυβέρνηση της Νέας Δημοκρατίας κάνει την ενσωμάτωση και σε δευτερεύοντα διαδικαστικά ζητήματα, εξίσου αντιδραστικό είναι το ίδιο το περιεχόμενο της Οδηγίας. Η Ευρωπαϊκή Ένωση παρεμβαίνει απροκάλυπτα στο ποινικό δίκαιο των κρατών, ορίζοντας το ελάχιστο πλαίσιο ποινών για τα συγκεκριμένα αδικήματα που με ιδιαίτερη ευρύτητα περιγράφονται στην Οδηγία. Προβλέπεται ο καθορισμός Εθνικής Αρχής, που θα είναι υπεύθυνη για τον συντονισμό μεταξύ των κρατών-μελών, αλλά και με τους διάφορους κατασταλτικούς μηχανισμούς της Ένωσης, τη Eurojust, τη Europol, Ευρωεισαγγελία κ.λπ., γιατί, βεβαίως, θεωρείτε ότι η έλλειψη τέτοιου συντονισμού μπορεί να οδηγήσει στην ουσία σε μη εφαρμογή των κυρώσεων.

Είναι χαρακτηριστική η επισήμανση της καθηγήτριας της κυρίας Τσόλκα, εκ μέρους της Ένωσης Ελλήνων Ποινικολόγων, ότι πρόκειται για μια Οδηγία που έχει απασχολήσει πολύ και σε προ νομοθετικό επίπεδο και δεν είναι τυχαίο ότι μέχρι και σήμερα, παρόλο που τελείωσε η προθεσμία της ενσωμάτωσης, η πλειονότητα των κρατών-μελών δεν έχει ακόμα ενσωματώσει την Οδηγία γιατί αυτή έχει πολλά προβλήματα.

Είναι προφανές ότι η Οδηγία αυτή αποτυπώνει τις εκάστοτε γεωστρατηγικές σκοπιμότητες και τις τεράστιες αντιθέσεις που εκδηλώνονται και στο εσωτερικό της Ένωσης, στο πλαίσιο βεβαίως των ιμπεριαλιστικών ανταγωνισμών που οξύνονται και γι’ αυτό δεν είναι καθόλου τυχαία και η χρονική συγκυρία που η Κυβέρνηση επισπεύδει την ενσωμάτωσή της.

Είναι κατανοητό ότι στο επίκεντρο τέθηκε η ιμπεριαλιστική σύγκρουση Ρωσίας, Ευρωπαϊκής Ένωσης, ΗΠΑ - ΝΑΤΟ στην Ουκρανία και αυτή αποκτά μια εξαιρετική σημασία σε μια περίοδο που οι ανταγωνισμοί έχουν κορυφωθεί εν όψει της μοιρασιά της λείας του πολέμου, αυτής δηλαδή που ήταν και το πραγματικό διακύβευμα της σύγκρουσης, αποδεικνύοντας και με τον πιο εξόφθαλμο τρόπο πώς καθορίζεται για τους ιμπεριαλιστές-ληστές η σωστή πλευρά της ιστορίας, που καμία σχέση βεβαίως δεν έχει με τη σωστή για τους λαούς πλευρά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ίδια στιγμή, βγάζει μάτι βεβαίως και η επιλεκτικότητα των ευαισθησιών της Ευρωπαϊκής Ένωσης για την παραβίαση του διεθνούς δικαίου, τη στιγμή που διεξάγεται η μεγαλύτερη βαρβαρότητα του 21ου αιώνα, η γενοκτονία –γενοκτονία, κύριε Μητσοτάκη, όχι ανθρωπιστική κρίση- και με τη βούλα, πλέον, του ΟΗΕ, του παλαιστινιακού λαού, με την ανοχή, αν όχι με τις απόλυτες ευλογίες των διαφόρων συμμάχων σας.

Γι’ αυτό βεβαίως και δεν μας προξενεί καμία εντύπωση ο υπερβάλλον ζήλος που επέδειξε η Κυβέρνηση στην ενσωμάτωση της Οδηγίας, επιλέγοντας να τερματίσει τα ανώτατα όρια των προβλεπόμενων ποινών ή να κινηθεί ακόμη και επί το αυστηρότερο, αναζητώντας μάλλον τα εύσημα από τους ιμπεριαλιστές εταίρους και στρατηγικούς της συμμάχους. Γι’ αυτό βεβαίως και σφυρίζει αδιάφορα για την οξύτατη κριτική που δέχτηκε το νομοσχέδιο από την πλειοψηφία των επιστημονικών φορέων, για τους οποίους εξάλλου ο Υπουργός έχει δείξει, ουκ ολίγες φορές, τη βαθιά εκτίμηση που τους τρέφει, με πλειάδα απαράδεκτων χαρακτηρισμών.

Σήμερα, όμως, φτάνετε ακόμα και σε καινοφανείς, προβληματικές τυποποιήσεις αδικημάτων. Εισάγετε από το παράθυρο αυτήν την πολύ προβληματική και με εν δυνάμει πολύ επικίνδυνες προεκτάσεις ποινική ευθύνη των νομικών προσώπων, τη στιγμή μάλιστα που υπάρχουν για τις περιπτώσεις αυτές αυστηρότατες διοικητικές κυρώσεις, που βεβαίως τις αξιοποιείτε και τις εφαρμόζετε επιλεκτικά και κατά το δοκούν και χωρίς να έχουν νομοθετηθεί, όπως το να υπάρχει στο γενικό ποινικό δίκαιο διάκριση, για παράδειγμα, σε σχέση με τα φυσικά πρόσωπα στα ζητήματα του καταλογισμού κ.λπ. Δηλαδή, δημιουργείται μια πολύ προβληματική κατάσταση σε σχέση με αυτήν την κατηγορία της ποινικής ευθύνης των νομικών προσώπων.

Παράλληλα, προβλέπετε για όλα τα αδικήματα του καταλόγου τη δυνατότητα της εφαρμογής ειδικών ανακριτικών πράξεων, δηλαδή πράξεων που, λόγω της σύγκρουσής τους με θεμελιώδη δικαιώματα και ελευθερίες, όπως είναι αυτό του απορρήτου των επικοινωνιών, πρέπει να εφαρμόζονται με πολύ μεγάλη φειδώ. Το αντίθετο, δηλαδή, από αυτό που συμβαίνει στην πράξη, αξιοποιώντας κάθε φορά ως άλλοθι διάφορα βολικά εργαλεία, όπως τις αόριστες νομικές έννοιες που γίνονται λάστιχο για να περνούν από κόσκινο ευαίσθητα προσωπικά δεδομένα. Διατάξεις, δηλαδή, διαποτισμένες από αυταρχική λογική, ενταγμένες όλες στην πραγματική στόχευσή σας που είναι η καταστολή του εχθρού λαού και η υποταγή του στα πολεμικά κελεύσματα της Ευρωπαϊκής Ένωσης και του ΝΑΤΟ.

Από αυτήν την ίδια αυταρχική λογική για το χτύπημα των ουσιαστικών και δικονομικών δικαιωμάτων του λαού διακατέχεται και αυτό το απαράδεκτο άρθρο 18 για τον περιορισμό της πρόσβασης του κατηγορουμένου στο υλικό της δικογραφίας. Και αυτό, εύλογα και απολύτως δικαιολογημένα, έχει ξεσηκώσει τις οργισμένες αντιδράσεις όλου του νομικού κόσμου και όχι μόνο. Γιατί δεν αφορά μόνο τον νομικό κόσμο. Αφορά τον ίδιο το λαό, τα δικαιώματα και τις ελευθερίες του, αφορά το σύνολο του εργατικού λαϊκού κινήματος το γεγονός ότι στο όνομα της προστασίας –δήθεν- της εθνικής ασφάλειας και του δημόσιου συμφέροντος -ποιος θα κρίνει αυτές τις έννοιες λάστιχο;- στην πραγματικότητα επιχειρείτε να φαλκιδεύσετε, αν όχι να στραγγαλίσετε το δικαίωμα υπεράσπισης, το δικαίωμα ακρόασης του κατηγορουμένου, δηλαδή, δίνετε άλλη μια δυνατότητα στις διωκτικές αρχές να μπορούν να τυλίγουν σε μια κόλλα χαρτί όποιον θεωρούν και κρίνουν επικίνδυνο. Για τον λόγο αυτό αυτή η διάταξη δεν στρογγυλεύεται, δεν μακιγιάρεται και πρέπει να αποσυρθεί.

**ΠΡΟΕΔΡΕΥΩΝ (Ιωάννης Πλακιωτάκης):**  Ολοκληρώστε, παρακαλώ.

**ΜΑΡΙΑ ΚΟΜΝΗΝΑΚΑ:** Αυτό είναι, λοιπόν, το κράτος δικαίου σας, το κράτος δικαίου που διαφημίζετε και εσείς εδώ και στην Ευρωπαϊκή Ένωση.

Στην πραγματικότητα όλα αυτά τα απαράδεκτα μέτρα που παίρνετε δεν είναι παρά ομολογία του φόβου σας απέναντι στη λαϊκή δυσαρέσκεια και την αμφισβήτηση στο σάπιο σύστημα και τις αξίες του που δυναμώνει και που δεν μπορείτε να τις ελέγξετε παρά τα απανωτά rebranding. Γι’ αυτό λοιπόν και το ζητούμενο σήμερα είναι η λαϊκή δυσαρέσκεια απέναντι στην Κυβέρνηση, αλλά και η δυσπιστία προς τη συστημική αντιπολίτευση να τροφοδοτήσουν την αμφισβήτηση στους ίδιους τους πυλώνες της κυρίαρχης πολιτικής στις δεσμεύσεις που η ίδια η Ευρωπαϊκή Ένωση και οι αντεργατικές της οδηγίες επιβάλλουν, στο ίδιο το καθεστώς της πολεμικής οικονομίας και τους υπερεξοπλισμούς και τις ανάγκες του ΝΑΤΟ, όλα αυτά δηλαδή που προστατεύει το κράτος δικαίου σας.

Απέναντι σε όλα αυτά, ο λαός έχει την επιλογή της συμπόρευσης με το ΚΚΕ για πάλη για την ικανοποίηση των σύγχρονων αναγκών του, με πρώτο σταθμό την πανεργατική απεργία της 1ης Οκτώβρη, αλλά και για να ανοίξει ο δρόμος για τις θυσίες και τους αγώνες που πραγματικά αξίζουν για τον δρόμο των μεγαλύτερων ανατροπών του συστήματος του πολέμου, της φτώχειας και της σαπίλας και των σιδερένιων νόμων που αυτά τον προστατεύουν.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε, κυρία Κομνηνάκα.

Τον λόγο έχει ο ειδικός αγορητής από την Ελληνική Λύση, ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, θέλω να ξεκινήσω με τη νομοτεχνική βελτίωση στο άρθρο 18. Θέλω απλά να ρωτήσω -και στη δευτερολογία μου θα ξανατοποθετηθώ- το εξής: Λέτε στο α «οι λέξεις «οι αρμόδιες» αντικαθίστανται από τις λέξεις «όπως έχει ερμηνευθεί, ιδίως από την πάγια νομολογία του ευρωπαϊκού δικαστηρίου»». Δηλαδή, επικαλείστε στη νομοθέτηση νομολογία του ευρωπαϊκού δικαστηρίου και νομοθετείτε βάσει νομολογίας; Τι είναι αυτά που κάνετε; Θα μας απαντήσετε μετά γι’ αυτό.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κακό είναι αυτό;

**ΒΑΣΙΛΕΙΟΣ ΓΡΑΜΜΕΝΟΣ:** Θέλω να μας δώσετε εξηγήσεις.

Όχι, μην γελάτε, κύριε Υπουργέ. Είναι πολύ σοβαρό. Επικαλείστε νομολογία του Ευρωπαϊκού Δικαστήριο Ανθρωπίνων Δικαιωμάτων για να νομοθετήσετε μέσα στο ελληνικό κοινοβούλιο; Είναι σοβαρά πράγματα αυτά; Και είστε και νομικός. Σας παρακαλώ πάρα πολύ. Όσοι μας ακούν και ξέρουν -όσοι μας ακούν και ξέρουν- αυτήν τη στιγμή φρίττουν. Και ειδικά ο νομικός κόσμος.

Θέλω να ξεκινήσω την ομιλία μου σήμερα χρησιμοποιώντας μία φράση του Άγγλου φιλοσόφου και γιατρού, John Locke, ο οποίος θεωρείται εκείνη την εποχή, κύριε Καιρίδη…

**ΔΗΜΗΤΡΙΟΣ ΚΑΙΡΙΔΗΣ:** Ο πατέρας των Φιλελευθέρων.

**ΒΑΣΙΛΕΙΟΣ ΓΡΑΜΜΕΝΟΣ:** …ένας πολιτικός του φιλελευθερισμού. Θα σας το πω εγώ, δεν χρειάζεται να το πείτε. Το ξέρουμε και ας μας χαρακτήρισε η κυρία Ακρίτα τις προάλλες «ανιστόρητους». Δεν έχει σημασία.

Θα σας πω, λοιπόν, ότι εκείνη την εποχή ο Τζον Λοκ είχε πει: «Ο σκοπός του νόμου δεν είναι να καταργήσει ή να περιορίσει, αλλά να διαφυλάξει και να μεγεθύνει την ελευθερία», κύριε Καιρίδη. Ποιος θα μπορούσε, λοιπόν, να φανταστεί ότι σχεδόν τρεις αιώνες μετά ακόμη και από τη Γαλλική Επανάσταση, ένας άνθρωπος ο οποίος θα κατηγορείται για κάτι που διέπραξε ή που δεν θα έχει διαπράξει, αλλά θα κατηγορείται, θα στερείται του δικαιώματος να έχει πρόσβαση στη δικογραφία, αν η πρόσβαση αυτή μπορεί να θέσει σε κίνδυνο τα θεμελιώδη -κύριε Βορίδη, που γνωρίζετε- άλλου προσώπου ή εάν τέτοια άρνηση είναι απολύτως απαραίτητη για την προστασία -λέει- του δημοσίου συμφέροντος. Και ποιος θα καθορίζει ποιο είναι το δημόσιο συμφέρον και ποιος όχι; Θα το καθορίζει ο δικαστής, όπως είπατε πριν, κύριε Υπουργέ; Να μας εξηγήσετε αυτό.

Μιλάω για το άρθρο 18. Να μας εξηγήσετε, λοιπόν, κύριε Υπουργέ, που συνεχίζετε να είστε προκλητικός μέσα στο Κοινοβούλιο, γιατί πρέπει να ακούσει ο ελληνικός λαός, τι ακριβώς θέλετε να κάνετε. Εμείς θα εστιάσουμε στο άρθρο 18 σήμερα. Θα συλλαμβάνονται οι πολίτες, θα κατηγορούνται για συγκεκριμένα πράγματα και την ίδια στιγμή δεν θα μπορούν να έχουν πρόσβαση τόσο οι ίδιοι όσο και οι δικηγόροι τους στην δικογραφία, με την επίκληση ή τη δικαιολογία του δημοσίου συμφέροντος; Εξηγήστε μας εσείς ποιο είναι το δημόσιο συμφέρον. Πάνω σε ποια λογική στηρίζετε αυτή την απόφαση που θέλετε εσείς να πάρετε; Γιατί το κάνετε αυτό κι αν είναι δυνατόν αυτό που κάνετε και που φέρνετε σήμερα να ψηφίσουμε.

Μετά απορείτε, γιατί επτά στους δέκα Έλληνες δεν εμπιστεύονται τη δικαιοσύνη. Να σας φέρω ένα παράδειγμα ενός χαροκαμένου πατέρα που αυτή τη στιγμή βρίσκεται υπό άθλιες συνθήκες έξω από το Κοινοβούλιο και κάνει απεργία πείνας. Αυτός ο άνθρωπος δεν εμπιστεύεται την ελληνική δικαιοσύνη και ξέρετε γιατί πάρα πολύ καλά, κύριε Υπουργέ. Γιατί ζητάει να γίνει εκταφή για να μπορεί να αναγνωρίσει το παιδί του ο ίδιος. Έχει δικαίωμα να το κάνει αυτό. Κι εσείς και η δικαιοσύνη σας του το απαγορεύετε, κύριε Φλωρίδη. Ειλικρινά, δεν ξέρω αν αυτά συμβαίνουν σε αφρικανικές χώρες ή στη Βόρεια Κορέα, στον ποινικό τους κώδικα, αλλά σίγουρα εδώ αυτά συμβαίνουν και έρχονται και στο Κοινοβούλιο για να τα ψηφίσουμε.

Άκουσα με πολύ προσοχή την ακρόαση των φορέων και είδα με πάρα πολύ προσοχή, μέσω διαδικτύου, τον Αντιπρόεδρο του Δικηγορικού Συλλόγου τον κ. Μαντά, τον έγκριτο αυτόν ποινικολόγο, που εσείς πριν δεν τολμήσετε να πείτε το όνομά του, αλλά τον κατηγορήσατε, κύριε Φλωρίδη, ότι είναι «ποινικολογούντας» -έτσι τον χαρακτηρίσατε- και όχι ποινικολόγος. Είπε, λοιπόν, ο κ. Μαντάς, ο Αντιπρόεδρος του Δικηγορικού Συλλόγου, εκπροσωπώντας όλους τους συλλόγους της χώρας: «Η μη τήρηση, η προσθήκη, δηλαδή, της παραγράφου 3 στη διάταξη του άρθρου 100 του Κώδικα Ποινικής Δικονομίας, όπως εισάγεται και η μη τήρηση της υποχρέωσης για την παράδοση στον κατηγορούμενο ή στον ύποπτο, του συνόλου των εγγράφων και του αποδεικτικού υλικού που έχει συσχετιστεί στην υπό κρίση ποινική δικογραφία, με απόλυτη βεβαιότητα…» -σημειώστε το, είπε ο κ. Μαντάς- «…συνεπάγεται απόλυτη ακυρότητα της διαδικασίας».

Και συνέχισε ο κ. Μαντάς: «Θα βρεθούμε μπροστά σε έναν τέτοιο τεράστιο όγκο προσφυγών, με το οποίο θα ζητούν οι συνήγοροι υπεράσπισης, αλλά και οι κατηγορούμενοι την ακυρότητα της διαδικασίας ή της προδικασίας, με πρακτικό αποτέλεσμα να έχουμε υπέρμετρη καθυστέρηση από εκεί και μετά στην εξέλιξη της ποινικής αυτής διαδικασίας». Αυτά τόνισε ο κ. Μαντάς στην Επιτροπή.

Αυτά, κύριε Φλωρίδη, τα είπε ο κ. Μαντάς. Ήρθε, όμως, και η Ένωση Νέων Δικηγόρων και σε ανακοίνωση που εξέδωσε για το συγκεκριμένο άρθρο αναφέρει τα εξής: «Η προτεινόμενη διάταξη θίγει τον πυρήνα του δικαιώματος υπεράσπισης, όπως αυτό κατοχυρώνεται στο άρθρο 6 της ΕΣΔΑ και στο άρθρο 20, παράγραφος 1 του Συντάγματος, καθώς και στον ίδιο Ποινικό Κώδικα Δικονομίας στο άρθρο 100 και ανοίγει την κερκοφόρα της αυθαιρεσίας…» -έτσι σημειώνει χαρακτηριστικά η Ένωση- «…αφού παρέχει στις ανακριτικές και εισαγγελικές αρχές ευρύτατη διακριτική ευχέρεια να περιορίσουν την πρόσβαση στο αποδεικτικό υλικό, με ασαφή και δυνητικά καταχρηστικά κριτήρια, χωρίς αποτελεσματικές εγγυήσεις ελέγχου». Αντιλαμβάνεστε, λοιπόν, τι σύγχυση προκαλεί όλο αυτό στον νομικό κόσμο, στη νομική κοινότητα.

Είστε νομικός, κύριε Φλωρίδη. Εάν είστε έγκριτος νομικός, καλός δικηγόρος ή όχι εγώ δεν το γνωρίζω. Αυτό μπορούν να το πουν οι πελάτες σας. Αντί να λειτουργείτε και να σκέφτεστε, όμως, κυρίως ως νομικός, ως δικηγόρος και να αφουγκράζεστε τις ανησυχίες και τις αντιρρήσεις του νομικού κόσμου, συμπεριφέρεστε μόνο ως πολιτικός -διορισμένος μάλιστα, ούτε καν εκλεγμένος- ο οποίος, χωρίς κανένα ίχνος πολιτικής ευθιξίας, αγνοεί επιδεικτικά τις παρατηρήσεις των φορέων και τις ενστάσεις τους, αλλά και σύσσωμης της Αντιπολίτευσης, η οποία από την πρώτη στιγμή έχει αντιδράσει στο σύνολο των Επιτροπών και ζητά την απόσυρσή του.

Και ήρθατε πριν λίγο και είπατε: «έφερα κάποιες νομοτεχνικές βελτιώσεις, θα το δούμε, θα το φτιάξουμε» και τελικά δεν έχετε κάνει τίποτα απολύτως. Απολύτως τίποτα δεν έχετε κάνει. Και βέβαια δεν θα το αποσύρετε. Εάν, όμως, επιμείνετε στη διατήρηση του συγκεκριμένου άρθρου, το οποίο θα παραβιάζει κατάφωρα συνταγματικά και θεμελιώδη δικαιώματα του κατηγορουμένου, θα θέλαμε να σας κάνουμε κάποιες ερωτήσεις.

Πρώτον, θέλουμε να μας πείτε πού αποσκοπείτε και ποιους θέλετε, για άλλη μια φορά, να εξυπηρετήσετε. Θα μας το πείτε αυτό, κύριε Φλωρίδη. Ποιους σκοπεύετε να κυνηγήσετε και να σύρετε στα δικαστήρια δεμένους και σίγουρα φιμωμένους και απληροφόρητους στα ελληνικά δικαστήρια, στερώντας τους το ύψιστο δικαίωμα, να έχουν πρόσβαση στη δικογραφία τους; Μήπως κάποιους, λέμε εμείς τώρα, που δεν θα είναι αρεστοί στην Κυβέρνησή σας; Μας βάλατε σε σκέψεις, κύριε Φλωρίδη. Μπήκαμε στη διαδικασία όχι να συνωμοσιολογήσουμε, να σκεφτόμαστε σοβαρά γιατί το κάνατε αυτό. Στοχεύει, μήπως, στους πολιτικούς σας αντιπάλους που υψώνουν ανάστημα στα νοσηρά σχέδια που έχετε ή σε όσους τολμήσουν στο μέλλον να καταγγείλουν για άλλη μια φορά σκάνδαλα και ανομίες της Κυβέρνησής σας; Να μας τα πείτε, κύριε Φλωρίδη.

Μιλάμε για την απόλυτη επιστροφή σε καθεστωτικές σκοτεινές περιόδους της ιστορίας, που θυμίζουν απολυταρχικά κράτη και θυμίζουν και μεσαίωνα. Πρέπει επιτέλους να το καταλάβουν όλοι μέσα σε αυτή την Αίθουσα. Αλίμονο αν επικαλούμαστε εμείς την αρχή της δίκαιης δίκης και την οποιαδήποτε ευρωπαϊκή νομολογία, για να μπορούμε εύκολα να καταστρατηγούμε το αναφαίρετο θεμελιώδες δικαίωμα του κατηγορουμένου να έχει πρόσβαση στα στοιχεία της δικογραφίας και στο κατηγορητήριο.

Θέλουμε να σας ρωτήσουμε το εξής: Πώς θα μπορέσει ο κατηγορούμενος να αμυνθεί εάν δεν είναι σε θέση να γνωρίζει για ποιον λόγο κατηγορείται και με βάση ποια στοιχεία;

Δεύτερον, μας λέτε ότι θα πηγαίνει στα τυφλά ή ότι θα λάβει γνώση της δικογραφίας στο ακροατήριο κατά τη δικάσιμο; Αυτό μας λέτε, κύριε Υπουργέ; Είναι σοβαρά πράγματα αυτά; Έρχεστε σήμερα, μετά από έξι χρόνια διακυβέρνησης της Νέας Δημοκρατίας και μας λέτε ότι κόπτεσθε δήθεν για τα ανθρώπινα δικαιώματα, μιλώντας για νομολογία του Ευρωπαϊκού Δικαστηρίου; Μα καλά, μετά από έξι χρόνια θυμηθήκατε τη νομολογία του Ευρωπαϊκού Δικαστηρίου; Έξι χρόνια πριν τι κάνατε όταν αναλάβατε τα ηνία της χώρας;

Κύριε Υπουργέ, μας έχετε ξεπεράσει όλους, ειλικρινά. Κάθε φορά καταφέρνετε, με κάποιον τρόπο, να μας εκπλήσσετε δυσάρεστα με όλες αυτές τις εμπνεύσεις που έχει η Κυβέρνησή σας. Με αυτά τα άθλια και σκοτεινά νομικά επινοήματα οδηγείτε τη χώρα στην καταστροφή, σε μια κοινωνία που ήδη αμφισβητούνται θεμελιώδη δικαιώματα.

Όμως, για ποια δικαιοσύνη να μιλήσουμε; Το έχουμε πει πολλάκις μέσα σ’ αυτή την Αίθουσα και θα το τονίσουμε ξανά. Αυτή που εσείς και η Κυβέρνησή σας καθορίζετε; Αυτή που εσείς διορίζετε; Για ποια δικαιοσύνη να μιλήσουμε, όταν η χώρα είναι πρωταθλήτρια σε σκάνδαλα και σε διαφθορά; Για ποια δικαιοσύνη; Σκάνδαλα μικρά και μεγάλα, σε πολεοδομίες, σε εφορίες, σε κτηματολόγια, σε αστυνομία, σε δικαιοσύνη, σκάνδαλα στην υγεία, οικονομικά σκάνδαλα, με κορυφαία σκάνδαλα, βεβαίως, στην κορυφή του παγόβουνου, να έρχονται ο ΟΠΕΚΕΠΕ και το Ταμείο Ανάκαμψης.

Είμαστε σε αναμονή της δεύτερης δικογραφία στη Βουλή για τον ΟΠΕΚΕΠΕ, όπου εκεί συμπεριλαμβάνει, σύμφωνα με καλά πληροφορημένες πηγές, κυρίως Βουλευτές από τη Νέα Δημοκρατία, τον ΣΥΡΙΖΑ και το ΠΑΣΟΚ.

Κι επειδή μιλήσαμε για σκάνδαλα, να αναφερθούμε και σε αυτό των υποκλοπών, όπου εκεί ο πολιτικός σας προϊστάμενος, ο Πρωθυπουργός σας -όχι ο δικός μας, ο δικός σας- ο κ. Μητσοτάκης, ο οποίος ήταν και ο επικεφαλής της Υπηρεσίας, ήθελε να παρακολουθεί τους Υπουργούς του, τους Βουλευτές του, τους Αρχηγούς των Σωμάτων Ασφαλείας, του στόλου μας, του Στρατού μας, τους πολιτικούς του αντιπάλους τους και επίσης όσους του ασκούσαν κριτική, καναλάρχες, επιχειρηματίες, δικηγόρους και άλλους πολλούς.

Αυτά τα έκανε ο κ. Μητσοτάκης, ο φιλελεύθερος, ο δημοκράτης κ. Μητσοτάκης, που εσείς εκπροσωπείτε εδώ μέσα. Αυτοί είστε λοιπόν και αυτό τον πολιτικό Αρχηγό έχετε και να το χαίρεστε, ο οποίος ακόμα και σήμερα μέσα από συνεντεύξεις του στα τηλεοπτικά κανάλια και με τη χθεσινή του συνέντευξη παρουσιάζεται αμετανόητος, προκλητικός και αλαζονικός. Και πόσα ακόμα σκάνδαλα και προκλητικά ακαταδίωκτα από τη διακυβέρνησή σας τα τελευταία χρόνια.

Εσείς κανονικά, κύριοι της Νέας Δημοκρατίας, δεν θα έπρεπε να λέγεστε Νέα Δημοκρατία. Θα πρέπει να ονομάζεστε «νέα δικογραφία». Έτσι θα πρέπει να λέτε το κόμμα σας. Έτσι καταντήσατε τη δημοκρατική παράταξη του αείμνηστου Κωνσταντίνου Καραμανλή. Μαζί με την πτώση της παράταξής σας συμπαρασύρετε και μια ολόκληρη χώρα, έναν ολόκληρο λαό.

Την ίδια στιγμή που το Ε9 και η περιουσία των Βουλευτών και Υπουργών κυρίως, και της παράταξής σας, αυξάνεται ραγδαία, ο μέσος Έλληνας μοχθεί για να επιβιώσει, αγωνίζεται για να μπορέσει να ανταπεξέλθει στις δύσκολες και αντίξοες συνθήκες που του έχετε επιβάλλει εσείς, για να αγοράσει τα απολύτως αναγκαία και απαραίτητα έτσι ώστε να μπορέσει να συντηρήσει την οικογένειά του. Το Καλάθι της Νοικοκυράς κοστίζει περισσότερο από ότι στις ευρωπαϊκές χώρες με διπλάσιους μισθούς για τους εργαζόμενους.

Ευθύνεστε, κύριοι της Κυβέρνησης, που η Ελλάδα σήμερα πεθαίνει δημογραφικά από την αδυναμία των νέων να στηρίξουν οικονομικά μία οικογένεια που θέλουν να δημιουργήσουν. Ευθύνεστε που δεν μπορούμε πλέον να καλύψουμε ούτε το 30% των διατροφικών αναγκών στη χώρα. Έχετε κάνει τη χώρα ένα μπάχαλο. Τα έχουμε όλα πλέον εισαγόμενα. Τα εισάγουμε όλα. Έχουμε βάλει ταφόπλακα στον πρωτογενή τομέα, στη γεωργία, στην αλιεία, στην κτηνοτροφία, στη μελισσοκομία. Ακόμα και στον δευτερογενή τομέα έχουμε βάλει ταφόπλακα.

Σε μια χώρα όπου οι μικρές πόλεις και τα χωριά βλέπουν τον πληθυσμό τους να συρρικνώνεται, να εξαφανίζεται από άκρη σε άκρη. Μια χώρα που θεσμικά σίγουρα καταρρέει από τα δικά σας χειρουργικά πλήγματα στο κράτος δικαίου και τα θεμελιώδη ανθρώπινα δικαιώματα που επικαλείστε, κύριε Φλωρίδη. Μια χώρα που βγαίνεις στους δρόμους, ανεβαίνεις σε ένα τρένο και δεν γνωρίζεις αν θα γυρίσεις πίσω αρτιμελής. Λες, θα επιβιώσω; Θα επιστρέψω το βράδυ στην οικογένειά μου; Αυτή είναι η συνθήκη στην οποία επιβιώνουμε όλοι μας, ως εκ θαύματος, με τους όρους διαβίωσης να φθίνουν χρόνο με το χρόνο και μέρα με τη μέρα.

Γι’ αυτούς τους λόγους, κύριε Φλωρίδη, είναι επιτακτική ανάγκη και πρέπει να πάτε σε εκλογές. Πρέπει να φύγετε από το τιμόνι της χώρας -κι εσείς, κύριε Φλωρίδη, προσωπικά να λάβετε και μέρος στις εκλογές για να σας ψηφίσει ο ελληνικός λαός, ούτως ώστε να μην αποδίδονται μομφές στο πρόσωπό σας εδώ μέσα- να αναλάβει επιτέλους τη διακυβέρνηση της χώρας μία σοβαρή, μία κοινωνική, μία λαϊκή, μία πατριωτική δύναμη που έχει πρόγραμμα, σχέδιο, όραμα, αγάπη για την πατρίδα, αγάπη για τις Ελληνίδες και τους Έλληνες. Και αυτή η δύναμη είναι μόνο η Ελληνική Λύση. Καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γραμμένο. Τον λόγο έχει ο ειδικός αγορητής από τη Νέα Αριστερά ο κ. Δημήτρης Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Φλωρίδη, ξεκινήσατε τη συνεδρίαση με μεγάλη φόρα, με ένταση. Θα σας πω το εξής. Αν κάνετε μερικές ακόμη τέτοιες τοποθετήσεις, όπως αυτές με τις οποίες μας έχετε συνηθίσει τα τελευταία χρόνια και τις οποίες συνεχίζετε σήμερα με αυτό το γνωστό προκλητικό σας ύφος, θα πετύχετε κάτι που ελάχιστοι στην ελληνική πολιτική ιστορία έχουν πετύχει. Όταν τα παιδιά μας θα μας ενημερώνουν ότι δεν σκοπεύουν να ικανοποιήσουν τα μικροαστικά μας όνειρα ή τις ψυχαναλυτικές μας προσδοκίες και θα μας λένε στην εφηβεία τους ξέρεις μπαμπά, ξέρεις μαμά, δεν θέλω να γίνω δικηγόρος, δεν θέλω να γίνω γιατρός, δεν θέλω να γίνω μηχανικός ηλεκτρονικών υπολογιστών, θα τους λέμε: Τι να σου πω, παιδάκι μου. Φλωρίδης μην γίνεις. Θα το πετύχετε και αυτό. Σε αυτό το σημείο έχετε φτάσει.

Είπε ο κ. Φλωρίδης στις τοποθετήσεις του ότι η ελληνική γλώσσα είναι πλούσια. Όλες οι γλώσσες είναι πλούσιες, κύριε Φλωρίδη, αλλά φαντάζομαι ότι μιλάτε ως γλωσσολογούντας και όχι ως γλωσσολόγος. Εν πάση περιπτώσει, μας είπε ότι άλλο ποινικολόγος και άλλο ο ποινικολιγών. Θα του πω κι εγώ, επειδή αρνήθηκε να αναφέρει το όνομα εκείνου τον οποίο αφορά ο χαρακτηρισμός του, ότι άλλο το θάρρος και άλλο το θράσος.

Αν, λοιπόν, έχετε πράγματι το θάρρος της γνώμης σας, να ενημερώσετε το Σώμα και τον ελληνικό λαό σε ποιον αναφέρεστε όταν μιλάτε για «ποινικολούντες». Μιλάτε για την Ένωση Ελλήνων Ποινικολόγων και την Ελληνική Εταιρεία Ποινικού Δικαίου, η οποία στην κυριολεξία κατεδαφίζει την προτεινόμενη σήμερα νομοθέτησή σας; Σε ποιον αναφέρεστε; Έχετε το θάρρος να μας πείτε το όνομα του ποινικολογούντος; Γι’ αυτό σας λέω άλλο το θάρρος, κύριε Φλωρίδη, και άλλο το θράσος. Και από το τελευταίο έχετε αποδείξει ότι έχετε περίσσεια.

Κοιτάξτε πού οδηγεί η αχρειότητα την οποία διαπράξατε προηγουμένως -άλλη μία- να κατηγορήσετε την Αντιπολίτευση ότι λατρεύει τους εγκληματίες. Χθες σας κάλεσα στην Επιτροπή να ανακαλέσετε προηγούμενη αποστροφή σας, αντίστοιχης αχρειότητας, ότι όποιος ζητά κυρώσεις εναντίον του Ισραήλ για τη γενοκτονική πολιτική του είναι είτε προδότης είτε πράκτορας της Τουρκίας. Σας κάλεσα, λοιπόν, να ανακαλέσετε αυτή την αποστροφή, σας κάλεσα να ζητήσετε μια συγνώμη. Όχι από αυτούς που προσβάλλατε. Μία συγγνώμη από τον ελληνικό λαό για το γεγονός ότι ενδεχομένως παρασύρθηκε από την ένταση της πολιτικής στιγμής. Δεν το πράξετε. Αρνηθήκατε να πάρετε τον λόγο στο τέλος της χθεσινής Επιτροπής.

Άρα, αφού δεν το πράξατε, ρωτώ. Με δεδομένο ότι έχει ξεκινήσει από προχθές χερσαία εισβολή στη Γάζα. Με δεύτερο δεδομένο ότι η Έκθεση των Εμπειρογνωμόνων του ΟΗΕ αναφέρει ότι το εγκληματικό πια κράτος του Ισραήλ έχει διαπράξει τέσσερις από τις πέντε πράξεις οι οποίες συγκροτούν την υπόσταση του εγκλήματος της γενοκτονίας, όπως αυτή καθορίζεται στο Καταστατικό του Διεθνούς Ποινικού Δικαστηρίου. Ποιες είναι αυτές οι πράξεις, κύριε Φλωρίδη; Ανθρωποκτονία με πρόθεση μελών της ομάδας. Πρόκληση βαριάς σωματικής ή διανοητικής βλάβης σε μέλη της ομάδας. Με πρόθεση επιβολή επί της ομάδας συνθηκών ζωής υπολογισμένων να επιφέρουν την καταστροφή της, εν όλω ή εν μέρει. (CB)

Τέταρτον, επιβολή μέτρων που σκοπεύουν στην παρεμπόδιση των γεννήσεων εντός της ομάδας.

Οι εμπειρογνώμονες λοιπόν του ΟΗΕ λένε ότι τις τέσσερις αυτές πράξεις τις έχει διαπράξει το εγκληματικό πλέον κράτος του Ισραήλ. Και με δεδομένο ότι χθες ανακοινώθηκε από την Ευρωπαϊκή Ένωση -βεβαίως πάρα πολύ καθυστερημένα- το γεγονός ότι πρόκειται να ληφθούν συγκεκριμένες κυρώσεις εναντίον του Ισραήλ με την αναστολή εμπορικών συμφωνιών μεταξύ Ευρωπαϊκής Ένωσης και Ισραήλ. Προφανώς για να γίνει αυτό υπάρχει παραβίαση του διεθνούς δικαίου, την οποία την αναγνωρίζει και η ίδια η Ευρωπαϊκή Ένωση.

Διότι διαφορετικά δε μπορείς να επιβάλλεις κυρώσεις, αν δεν υπάρχει παραβίαση του διεθνούς δικαίου. Ξέρετε, η κύρωση είναι αντίμετρο στο διεθνές δίκαιο. Δηλαδή γίνεται ως απάντηση σε παραβίαση του διεθνούς δικαίου.

Και με δεδομένο ότι ο κ. Μητσοτάκης αρνήθηκε χθες στη συνέντευξή του να απαντήσει αν η Ελλάδα θα υπερψηφίσει την πρόταση της Κομισιόν για τη λήψη μέτρων απέναντι στο Ισραήλ.

Με δεδομένα λοιπόν όλα αυτά θα μπορούσα, κύριε Φλωρίδη, να σας κατηγορήσω ότι λατρεύετε τους γενοκτόνους. Δεν θα μπορούσα να το κάνω αυτό, να πω ότι είστε λάτρης των γενοκτόνων;

Επομένως, κύριε Φλωρίδη, καλό είναι να μην παρασύρεστε από το πολιτικό σας πάθος να υποστηρίξετε τον κ. Μητσοτάκη και την Κυβέρνησή σας και να στοχάζεστε λίγο πριν εκστομίσετε αυτά που εκστομίζετε. Να είστε λίγο πιο προσεκτικός. Δεν είστε τρολ στο διαδίκτυο. Εκπροσωπείτε την ελληνική Κυβέρνηση, την Κυβέρνηση της ελληνικής δημοκρατίας. Σεβαστείτε τουλάχιστον τον θεσμικό σας ρόλο, αν δεν σέβεστε τον ίδιο τον εαυτό σας.

Για την Οδηγία τώρα. Τα έχουν ήδη αναπτύξει οι φορείς, οι «ποινικολογούντες». Τι μας λένε; Ότι μιλάμε για ένα νομοσχέδιο που βρίθει αόριστων νομικών εννοιών, εξαντλεί άνευ λόγου την ποινική αυστηρότητα και βεβαίως είναι γεμάτο με νομοτεχνικά προβληματικές διατάξεις.

Θέλω να επιμείνω ειδικά σε μία διάταξη που εισάγει την ποινική ευθύνη των νομικών προσώπων που παραβιάζουν περιοριστικά μέτρα της Ένωσης. Δεν θα μπω στην ουσία της συζήτησης για το πότε η Ευρωπαϊκή Ένωση λαμβάνει περιοριστικά μέτρα και υπό ποιες συνθήκες λαμβάνει αυτά τα περιοριστικά μέτρα.

Γιατί έρχεται τώρα αυτή η Οδηγία; Πώς συνδέεται στην πραγματικότητα με μια ένταση της μετωπικής αντιπαράθεσης Ευρώπης-Ρωσίας; Γιατί η Ευρωπαϊκή Ένωση καθυστέρησε τόσο πολύ να αναλάβει δράση κυρωτικού χαρακτήρα απέναντι στο εγκληματικό κράτος του Ισραήλ, ενώ σε σχέση με τη Ρωσία ήταν τόσο άμεση και γρήγορη η αντίδρασή της;

Όλα αυτά σχετίζονται φυσικά με την Οδηγία. Υπάρχουν ζητήματα πολύ σοβαρά για τον τρόπο με τον οποίο η Ευρωπαϊκή Ένωση λειτουργεί με δύο μέτρα και δύο σταθμά, και εδώ, στη συγκεκριμένη περίπτωση.

Αλλά θέλω να πω κάτι για την υπόθεση της ποινικής ευθύνης των νομικών προσώπων. Σας είπαν, αν δεν κάνω λάθος σας το είπε ο κ. Αναγνωστόπουλος, ότι εδώ υπάρχει ζήτημα σε σχέση με την αρχή του ποινικού δικαίου ότι δεν μπορεί να επιβάλλεται δύο φορές ποινή για το ίδιο αδίκημα ή για την ίδια παράβαση.

Τι συμβαίνει στο ελληνικό δίκαιο, κύριε Φλωρίδη; Έχουμε διοικητικές κυρώσεις, πρόστιμα δηλαδή προς εταιρείες, που όταν επιβάλλονται, ακριβώς επειδή έχουν την αυστηρότητα που προβλέπει το ελληνικό διοικητικό δίκαιο, θεωρούνται ποινή.

Επομένως, σε τι ακριβώς αποσκοπεί η πρόβλεψη δεύτερης ποινικής διαδικασίας πέραν της διαδικασίας της επιβολής προστίμου από τις διοικητικές αρχές από τα ποινικά δικαστήρια; Μήπως εδώ δημιουργείτε μια διαφορετική οδό για να διαμορφώσετε πεδίο διαπραγματεύσεων με τις εταιρείες;

Είναι εξαιρετικά προβληματικές αυτές οι διατάξεις και ιδιαίτερα προβληματικές με δεδομένα τα δείγματα γραφής τούτης εδώ της Κυβέρνησης σε σχέση με τον τρόπο που έχει αντιμετωπίσει τη διοικητική δομή.

Περνάω -και κλείνω, δεν θα καταχραστώ τον χρόνο- στο άρθρο 18 που αφορά τον περιορισμό της πρόσβασης του κατηγορουμένου στη δικογραφία, που παραβιάζει θεμελιώδεις αρχές, δικαιώματα κ.λπ. Έχετε φέρει μια νομοτεχνική. Καταρχάς όποιος διαβάσει αυτή τη νομοτεχνική και ξέρει ελάχιστα νομικά θα βάλει τα γέλια.

Τι λέει αυτή η νομοτεχνική; Ότι πρέπει, λέει -το προβλέπει στον νόμο- να εφαρμόζεται αυτή η διάταξη και να ερμηνεύεται με βάση την πάγια νομολογία του ευρωπαϊκού δικαστηρίου.

Προσέξτε τώρα. Κύριε Βορίδη, θα ήθελα ένα σχόλιο γι’ αυτό. Να συμπεριλαμβάνεται δηλαδή στη νομοθετική διάταξη το ότι πρέπει να ερμηνεύεται αυτή με βάση την πάγια νομολογία του Ευρωπαϊκού Δικαστηρίου. Και αυτό θεωρείται καλή νομοθέτηση στην Ελλάδα του κ. Φλωρίδη και στο Υπουργείο Δικαιοσύνης!

Τι μας λέει δηλαδή; Το αυτονόητο. Γιατί ξέρετε ότι ο ποινικός δικαστής δεν μπορεί να παραβιάσει την πάγια νομολογία του Ευρωπαϊκού Δικαστηρίου, για τον απλούστατο λόγο ότι η Ευρωπαϊκή Σύμβαση για τα Δικαιώματα του Ανθρώπου και ο τρόπος της ερμηνείας της από το Ευρωπαϊκό Δικαστήριο αποτελούν εσωτερικό δίκαιο.

Άρα τι ακριβώς κάνετε, κύριε Φλωρίδη, με αυτήν την τροπολογία; Τι κάνετε; Στάχτη στα μάτια, λες και μπορεί ο δικαστής να αλλάξει την πάγια νομολογία του ΕΔΑΔ.

**ΜΑΥΡΟΥΔΗΣ ΒΟΡΙΔΗΣ:** Άρα;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άρα, είναι άνευ αντικειμένου.

Σας λέω ότι απλώς δεν ξέρετε γράμματα, κύριε Φλωρίδη. Αυτό σας λέω. Οπότε μην γελάτε. Δεν ξέρετε γράμματα όταν νομοθετείτε με αυτόν τον τρόπο.

Πάμε όμως τώρα λίγο παρακάτω, επί της ουσίας. Θέλω να επαναλάβω κάτι. Μας είπατε ότι αυτή η πρόβλεψη που κάνετε για τον περιορισμό της πρόσβασης στη δικογραφία του κατηγορούμενου είναι προβλέπεται δήθεν σε ευρωπαϊκή Οδηγία. Πρόκειται για πολύ μεγάλο ψέμα. Αυτό που προβλέπει η ευρωπαϊκή Οδηγία τι είναι; Εξαιτίας της αυστηρής νομοθεσίας που είχε η Μεγάλη Βρετανία σε σχέση με τον περιορισμό πρόσβασης στη δικογραφία ήρθε η Ευρωπαϊκή Ένωση και προέβλεψε περιορισμούς των περιορισμών πρόσβασης, ότι δηλαδή οι περιορισμοί πρόσβασης πρέπει να γίνονται μόνο υπό συγκεκριμένες πολύ αυστηρές προϋποθέσεις.

Δεν είπε σε όσους δεν είχαν τέτοιους περιορισμούς «Πηγαίνετε και βάλτε». Επομένως μην κοροϊδεύετε τον κόσμο, κύριε Φλωρίδη, ότι δήθεν εδώ ενσωματώνεται η ευρωπαϊκή Οδηγία. Δεν πρόκειται περί ενσωμάτωση ευρωπαϊκής Οδηγίας. Δεν είστε υποχρεωμένοι από την Ευρώπη να κάνετε αυτή την κίνηση.

Την κάνετε παρόλα αυτά και τι μας λέτε; Ότι την κάνετε έξι χρόνια μετά από τότε που καταργήθηκε. Πότε καταργήθηκε; Με τον νέο κώδικα ποινικής δικονομίας. Γιατί καταργήθηκε; Γιατί η νομοπαρασκευαστική επιτροπή του κώδικα ποινικής δικονομίας είχε ήδη καταλήξει ότι η προηγουμένως ισχύουσα διάταξη από το 2014 μέχρι το 2019 παραβιάζει θεμελιώδη συνταγματικά δικαιώματα.

Πάμε, λοιπόν, λίγο παρακάτω σε αυτό, πάμε λίγο παρακάτω. Έξι χρόνια γιατί δεν τη φέρατε αυτήν τη διάταξη; Επειδή κατηγορήσατε κάποιους άλλους γιατί δεν την καταργήσανε τα χρόνια στα οποία ίσχυε η διάταξη αυτή. Κανείς, βεβαίως, δεν είχε διανοηθεί να την εφαρμόσει, αλλά αυτό είναι άλλο θέμα. Γιατί δεν τη φέρατε μέσα σε αυτά τα έξι χρόνια της διακυβέρνησης; Έχετε φέρει είκοσι πέντε νομοσχέδια με αναθεωρήσεις και τροποποιήσεις του Κώδικα Ποινικής Δικονομίας, δεν σας είχε ενημερώσει κανείς γι’ αυτήν τη μεγάλη έλλειψη της ελληνικής ποινικής δικονομίας; Την έλλειψη, δηλαδή, μιας διάταξης που να περιορίζει την πρόσβαση του κατηγορουμένου στο υλικό της δικογραφίας σε περίπτωση -και εδώ είναι τα πράγματα πολύ ξεκάθαρα- που υπάρχουν ειδικοί λόγοι εθνικής ασφάλειας.

Τι μας θυμίζει αυτό, κύριε Φλωρίδη; Μήπως μας θυμίζει την υπόθεση των υποκλοπών; Αν, λέει, τίθεται εν κινδύνω η εθνική ασφάλεια, τότε μπορούμε να περιορίσουμε την πρόσβαση του κατηγορουμένου στο υλικό της δικογραφίας. Πάλι με τη γίδα στην πλάτη ο κ. Φλωρίδης, πάλι τα ίδια, κύριε Φλωρίδη.

**ΚΩΝΣΤΑΝΤΙΝΟΣ ΜΠΑΡΚΑΣ:** Γνωστός!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γνωστός πλέον ο κ. Φλωρίδης.

Λοιπόν, ακούστε να δείτε ο χρόνος τελειώνει, ο χρόνος τελειώνει. Αυτά τα οποία κάνετε θα τα βρείτε μπροστά σας και εσείς προσωπικά, ως εισηγητής και αυτού και άλλων νομοσχεδίων, αλλά και το σύνολο της Κυβέρνησης και ο Πρωθυπουργός ο κ. Μητσοτάκης. Είναι προφανές ότι αυτό το νομοσχέδιο είναι άλλο ένα αίσχος με υπογραφή Φλωρίδη.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Ενημερωτικά να σας πω, κυρίες και κύριοι συνάδελφοι, ότι έχει κατατεθεί αίτημα αντισυνταγματικότητας σύμφωνα με το άρθρο 100 του Κανονισμού της Βουλής για το άρθρο 18. Με δεδομένο ότι έχουν ζητήσει να μιλήσουν δύο πολιτικοί Αρχηγοί, προτείνω η συζήτηση να ξεκινήσει στις τρεις το μεσημέρι.

(Η προαναφερθείσα ένσταση αντισυνταγματικότητας του ΣΥΡΙΖΑ-Προοδευτική Συμμαχία καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο ειδικός αγορητής από τον από τη Νίκη, ο κ. Γεώργιος Ρούντας.

Παρακαλώ.

**ΓΕΩΡΓΙΟΣ ΡΟΥΝΤΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε, λοιπόν, άλλη μια φορά στην Αίθουσα της Ολομέλειας, αφού ολοκληρώθηκαν και οι τέσσερις συνεδριάσεις της αρμόδιας επιτροπής, και εξετάζουμε σήμερα άλλο ένα νομοσχέδιο του Υπουργείου Δικαιοσύνης, το οποίο εντάσσεται γενικότερα σε έναν φρενήρη ρυθμό νομοθέτησης, όπως μας έχει συνηθίσει η Κυβέρνηση, θεωρώντας ότι έτσι έχει να επιδείξει ένα ιδιαίτερο και θαυμαστό νομοθετικό έργο. Βέβαια, αυτό δεν θα πρέπει να το πιστεύει, γιατί όταν υπάρχει πάρα πολύ μεγάλη ταχύτητα και ροή νομοσχεδίων, συνήθως, έχουμε και πολυνομία και κακονομία.

Πριν, όμως, μπω στην ουσία του νομοσχεδίου, θα ήθελα να ξεκινήσω από κάτι που κατά τη γνώμη μας, τη γνώμη της Νίκης -και γενικότερα έχει ακουστεί και από άλλους συναδέλφους-, είναι πάρα πολύ θεμελιώδες και το οποίο όσο η Κυβέρνηση συνεχίζει να το αγνοεί εμείς θα συνεχίζουμε να το επισημαίνουμε και να το στηλιτεύουμε. Είναι η ελλιπής και στρεβλή δημόσια διαβούλευση. Σχολιάστηκε πάρα πολύ έντονα σύσσωμα, από όλους τους θεσμούς και από όλους τους ειδικούς αγορητές, θα το πούμε και εμείς άλλη μια φορά μπας και το ακούσει η Κυβέρνηση, ότι είναι μια αντιδημοκρατική και αντιλαϊκή τακτική. Τηρείται τυπικά η διαδικασία της διαβούλευσης, αλλά επί της ουσίας σε καμία περίπτωση. Παραβιάζεται, προφανώς, και το πνεύμα και η ουσία της διαδικασίας. Και, προφανώς, είναι απόδειξη ότι δεν σας ενδιαφέρει ο ελληνικός λαός να γνωρίζει τι νομοσχέδια ετοιμάζετε για εκείνον, γιατί μπορεί μεν να αναρτώνται -και αναρτώνται, προφανώς, για να ενημερώνεται και ο ελληνικός λαός αλλά και εμείς οι Βουλευτές-, αλλά όταν αναρτώνται για διαβούλευση σε περίοδο θέρους και, τελικά, στη διαβούλευση -μπορεί ο οποιοσδήποτε να το δει και στην ιστοσελίδα- υπάρχουν μόνο δύο σχόλια, απορώ ποια κυβέρνηση μπορεί να θεωρηθεί επιτυχημένη.

Και μια πρόταση: Γιατί δεν κάνετε μια εθνική εκστρατεία, για να μάθει ο ελληνικός λαός επιτέλους τι είναι διαβούλευση; Αν βγείτε έξω στον δρόμο και ρωτήσετε τον μέσο Έλληνα πολίτη, σας πληροφορώ ότι δεν γνωρίζει τι σημαίνει διαβούλευση των νομοσχεδίων. Και ξέρετε, είναι βασικό και θεμελιώδες στοιχείο της δημοκρατίας και απορώ πραγματικά: Τι φοβάστε, δηλαδή; Ότι θα αρχίσει ο λαός να συμμετέχει, ότι θα αρχίσει ο λαός να εκφράζει την άποψή του; Μα αυτό είναι θεμέλιο της δημοκρατίας και απορώ πολλές φορές γιατί και οι ίδιοι οι συνάδελφοι της Νέας Δημοκρατίας, οι Βουλευτές δεν διαμαρτύρονται απέναντι σε αυτήν την εσφαλμένη νομοθετική τακτική. Προφανώς, βέβαια, δεν έχουν διαμαρτυρηθεί μέχρι τώρα ότι η Βουλή συνεχίζει να λειτουργεί με διακόσιους ενενήντα επτά Βουλευτές και δεν το σχολιάζει κανένας και δεν έχουν προκηρυχθεί εκλογές, όπως θα πρέπει με βάση το Σύνταγμα, τον Κανονισμό της Βουλής και τις άλλες νομοθεσίες στις εκλογικές περιφέρειες όπου υπάρχει το πρόβλημα. Αλλά, προφανώς, θα υπάρχει πολύ μεγάλο εκλογικό κόστος για τη Νέα Δημοκρατία να κάνει κάτι τέτοιο. Φυσικά, εδώ δεν αντέδρασαν στην τακτική της «φάμπρικας», να το πω έτσι, των επιστολικών ψήφων.

Τώρα, γιατί τα λέω όλα αυτά; Τη Δευτέρα που μας πέρασε, 15 Σεπτεμβρίου, ήταν η Παγκόσμια Ημέρα Δημοκρατίας και πραγματικά θεωρώ ότι όλες αυτές οι κοινοβουλευτικές και πολιτικές τακτικές δεν περιποιούν τιμή στο πολίτευμά μας. Θεωρώ ότι εκφράζεστε, ότι λειτουργείτε σαν μια εκλόγιμη, μια κληρονομική μοναρχία, η οποία χρησιμοποιεί τον κοινοβουλευτισμό, για να νέμεται ξεκάθαρα την εξουσία, να παραμερίζει τον ελληνικό λαό και να μην τον αφήνει να συμμετέχει καθόλου στο πολιτικό φαινόμενο και στα πολιτικά δρώμενα. Προφανώς, είστε μια Κυβέρνηση πλασματικής πλειοψηφίας και όχι μόνο αυτό, αλλάζετε πάρα πολλές φορές και τις έννοιες και τις ερμηνείες των λέξεων, με αυτήν τη λεγόμενη «δυναμική ασάφεια», για να δικαιολογείτε τις μεθοδεύσεις σας, όπως κάποτε στο παρελθόν ο μέγας ιστορικός Θουκυδίδης το έχει αναφέρει στην ιστορία του.

Στο άρθρο 16 του Συντάγματος κάνετε το «απαγορεύεται» «επιτρέπεται» και απορώ σε αυτές τις οιονεί, ας πούμε, νομικές σχολές, ποιο Συνταγματικό Δίκαιο θα διδάσκεται. Τι θα τους διδάσκετε; Πώς θα παραβιάζουν το Σύνταγμα; Λοιπόν, δεν κυβερνάτε τον ελληνικό λαό, τον βασανίζετε.

Τώρα, πάμε στην ουσία στο προτεινόμενο νομοσχέδιο. Επαναφέρετε μια διάταξη που ίσχυε εδώ και πέντε συναπτά χρόνια, αν δεν κάνω λάθος -διορθώστε με-, από το ’14 και η οποία είχε εισαχθεί με σύμφωνη γνώμη του ΠΑΣΟΚ, το οποίο, προφανώς, τώρα αντιδρά και η οποία ποτέ δεν καταργήθηκε. Καταργήθηκε, βασικά, το ’19 να το πω έτσι και δεν εφαρμόστηκε ποτέ. Και φέρατε και μια νομοτεχνική διόρθωση η οποία επί της ουσίας δεν αλλάζει και κάτι.

Εισάγετε μέσα τη δυνατότητα να αποστερηθεί ο κατηγορούμενος το δικαίωμα πρόσβασης σε τμήμα της δικογραφίας με κάποιες γενικές και αόριστες αιτιολογίες, οι οποίες, προφανώς, μπορούν να ερμηνευτούν με τον τρόπο που εσείς επιθυμείτε. Εξηγήστε μας για ποιον λόγο -και στις επιτροπές δεν το είδαμε- επιχειρείτε να επαναφέρετε αυτήν τη διάταξη μετά από έξι χρόνια εξουσίας. Δεν μας έχει καταστεί γνωστό. Και να σας πω την αλήθεια, δεν είδαμε και ένα πρακτικό παράδειγμα όπου να αποδεικνύει την αναγκαιότητα αυτής της συγκεκριμένης διάταξης. Πολύ φοβόμαστε ότι είναι πιθανόν να παρέμβει, για ακόμα μία φορά, στο παρασκήνιο η Κυβέρνηση, για να προστατεύσει τον εαυτό της από την εικόνα της ηθικής και πολιτικής παρακμής, η οποία προκύπτει από δικογραφίες που, δυστυχώς, μόνο στο εξωτερικό συντάσσονται, αλλά όχι εδώ στην Ελλάδα.

Και να κάνουμε και μια υπόθεση εργασίας, για να αποδείξουμε τη στρεβλή χρήση αυτής της συγκεκριμένης διάταξης. Αν έχουμε μια περίπτωση όπου υπάρχει μια δικογραφία που αφορά συγχρόνως σε Υπουργούς, σε Βουλευτές, σε στελέχη και σε πολιτευτές και συγχρόνως και σε απλούς πολίτες, θα μπορούσε, προφανώς, με κάποιον τρόπο να μη διαρρεύσει αμέσως στην κοινή γνώμη από συγκατηγορουμένους απλούς πολίτες, το μέρος της δικογραφίας που «καίει», να το πω σε εισαγωγικά, την Κυβέρνηση. Θα μπορούσατε να επικαλεστείτε, με αυτήν τη διάταξη, ο καθένας προσχηματικά δήθεν τον κίνδυνο του εθνικού συμφέροντος ή δήθεν τα θεμελιώδη δικαιώματα τρίτων, προφανώς, για να προστατευθούν και άλλα σκάνδαλα.

Και αξίζει να σημειωθεί ότι στη διάρκεια των συνεδριάσεων, στη δεύτερη συνεδρίαση των επιτροπών που συνεκλήθησαν οι θεσμοί, αξιόλογες προσωπικότητες από όλον τον ποινικό κόσμο, ανέδειξαν με τον πλέον καταρτισμένο τρόπο και με επιχειρήματα και την επικινδυνότητα και την αστοχία αυτής εδώ της διάταξης και εσείς συνεχίζετε να τους αγνοείτε και να τους παραμερίζετε, όπως έχετε κάνει και σε άλλες πάρα πολλές παρόμοιες περιπτώσεις, όπου έρχονται παρόμοια νομοσχέδια από το Υπουργείο Δικαιοσύνης.

Είναι μια διάταξη η οποία προσβάλλει χυδαία τον νομικό πολιτισμό μας και, φυσικά, απαξιώνει με τον χειρότερο τρόπο όλο τον νομικό κόσμο, ο οποίος, τελικά, μάλλον προσχηματικά καλείται στις συνεδριάσεις των θεσμών, γιατί ποτέ δεν έχετε εισακούσει τι σας λένε. Ούτε τώρα συγκροτήσατε Νομοπαρασκευαστική Επιτροπή. Έχετε διαλύσει τους Ποινικούς Κώδικες. Αν δεν κάνω λάθος, είναι παραπάνω από είκοσι διορθώσεις που έχετε κάνει από το 2019. Εδραιώνετε με αυτόν τον τρόπο την πολυνομία, την κακονομία και, προφανώς, και την ανασφάλεια δικαίου. Θα πρέπει να την αποσύρετε αυτήν τη διάταξη, όπως και την επόμενη διάταξη που θα σχολιάσουμε, που αφορά στους ιατροδικαστές.

Έρχομαι στο δεύτερο σημείο. Υπάρχουν κι άλλες νομοτεχνικές αστοχίες που παρατηρήσαμε στο νομοσχέδιο και τις έχετε παρακάμψει. Εδώ θα εστιάσω στο ζήτημα της ποινικής ευθύνης των νομικών προσώπων στην ελληνική έννομη τάξη, δίχως τις απαραίτητες προσαρμογές των κωδίκων. Είναι και ακατάλληλος και επικίνδυνος αυτός ο τρόπος νομοθέτησης.

Προφανώς, σχολιάστηκε από πολλούς συναδέλφους και φάνηκε κιόλας ότι κάνατε μια απλή μετάφραση και μια αυτούσια αντιγραφή της Ευρωπαϊκής Οδηγίας χωρίς την απαιτούμενη προσαρμογή της στην ελληνική νομική και κοινωνική πραγματικότητα. Όταν λοιπόν, δεν γίνεται ενδελεχής και βαθιά και ουσιαστική μελέτη του ισχύοντος ελληνικού δικαίου, τότε αυτό είναι ίσως περισσότερο από σίγουρο ότι θα προκαλέσει περισσότερα προβλήματα απ’ όσα ενδεχομένως θα θέλει να επιλύσει στην ίδια τη χώρα και θα την εκθέσει δημοσίως και διεθνώς.

Είδαμε το άρθρο στο οποίο ανεβάζετε το ανώτατο όριο κάθειρξης στις περιπτώσεις αυτές από δεκαπέντε στα είκοσι έτη. Σχετικά με αυτό θα κάνω μια ερώτηση. Το πρόβλημα στην ελληνική κοινωνία είναι ότι συλλαμβάνονται και απελευθερώνονται ξανά τα ίδια και τα ίδια πρόσωπα και κινδυνεύουν οι συμπολίτες μας από τους ίδιους εγκληματίες. Συλλαμβάνονται επανειλημμένως άτομα που φαίνεται ότι έχουν συγκεκριμένη ροπή στην εγκληματικότητα. Οι πολίτες φωνάζουν πραγματικά -αν επισκεφτείτε περιοχές- «φτάνει πια». Θα έπρεπε επιτέλους να είχε προβλεφθεί, θα έπρεπε να είχε αποτραπεί το κακό από πριν. Όταν λοιπόν, βλέπεις έναν άνθρωπο να έχει συλληφθεί ξανά και ξανά για διάφορα αδικήματα, δεν είναι πρόδηλη η εγκληματική του ροπή; Γιατί δεν λαμβάνετε προληπτικά μέτρα;

Να φέρω ένα παράδειγμα. Θα αναφερθώ στην περίπτωση της κοπέλας από την Ουκρανία στις Ηνωμένες Πολιτείες της Αμερικής. Αυτός που την σκότωσε, έχει συλληφθεί δεκατέσσερις φορές και έχει αφεθεί ελεύθερος. Οι Έλληνες πληρώνουν αυτό τον τραγικό φόρο πολυπολιτισμικότητας που σας αρέσει.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Τελευταίο περιστατικό, το οποίο θα το καταθέσω και στα Πρακτικά, είναι το περιστατικό όπου συνελήφθη ένας λαθρομετανάστης, νεαρός, Μωαμεθανός. Είχε τρεις σεξουαλικές επιθέσεις -δύο σε νέα κορίτσια και μια σε μία πενήντα οχτάχρονη γυναίκα- και τον είχαν αναγνωρίσει πυροσβέστες ως τον εμπρηστή στο Βύρωνα. Και αυτός γύριζε ελεύθερος. Ήταν έξω! Δηλώνει μάλιστα και μέλος του ISIS και διαβάζω από τα ειδησεογραφικά ότι όχι μόνο δεν του αφαιρέθηκε το άσυλο, αλλά δεν είχε γίνει έλεγχος αν η διεύθυνση που δήλωνε στην οδό Αχαρνών ήταν η πραγματική. Διότι έχει διαπιστωθεί από την περαιτέρω έρευνα ότι έδιναν κατά καιρούς τρεις και τέσσερις διαφορετικές διευθύνσεις.

Το καταθέτω αυτό στα Πρακτικά, παρακαλώ.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά είναι τα προβλήματα με τα οποία πρέπει να ασχοληθεί η Κυβέρνηση και το Υπουργείο σας. Μαθαίνουμε τώρα ότι καταφθάνουν χιλιάδες άτομα, καραβιές, στη Γαύδο. Το καλοκαίρι βρέθηκα με τον Πρόεδρο της Νίκης, τον κ. Νατσιό στην Κρήτη. Τον Ιούλιο, στα μέσα προς τα τέλη Ιουλίου βρέθηκα στην Αγιά Χανίων και είδα ο ίδιος, με τα μάτια μου, το χάος και την αθλιότητα που επικρατούσε. Είδα εξακόσια άτομα -σε αυτά ούτε μία γυναίκα- περίπου τριάντα πέντε με σαράντα ετών μάξιμουμ -νέα παιδιά φαίνονταν- και δέκα άτομα φύλαξη. Οι μισοί ήταν από την Αστυνομία, οι μισοί ήταν από το Λιμενικό. Οπότε, όπως καταλαβαίνετε, τίθεται και ζήτημα ασφάλειας των Ελλήνων μελών των Σωμάτων Ασφαλείας, της Αστυνομίας και του Λιμενικού, που βρίσκονται στο χώρο. Τους έχετε εκτεθειμένους στο στόμα του λύκου.

Ρωτάω τώρα, γιατί βλέπω και τις εξαγγελίες της Κυβέρνησης: Θα τους μεταφέρετε πού; Θα αδειάσει η Κρήτη, είπε ο κ. Πλεύρης. Δεν είναι εδώ ο άνθρωπος. Πού θα τους πάτε; Στο Κουτσόχερο στη Λάρισα χτίζεται μια δομή. Θα τους πάτε εκεί; Ναι ή όχι; Οι Λαρισαίοι πολίτες έχουν δικαίωμα να μάθουν τι θα γίνει με το Προεδρικό Διάταγμα 11/2025 που λέει ότι σε δεκαέξι χιλιάδες οικισμούς στην Ελλάδα κάτω των δύο χιλιάδων ατόμων, θα πάνε άτομα να εγκατασταθούν. Γιατί δεν το παίρνετε πίσω; Γιατί δεν το καταργείτε;

Συνεχίζω με το ζήτημα των ιατροδικαστικών υπηρεσιών. Διαβάζω ακριβώς τη διάταξη: «Για όλως εξαιρετικούς λόγους που ανάγονται στη λειτουργία των ιατροδικαστικών υπηρεσιών και για χρονικό διάστημα έως δύο ετών επιτρέπεται, με απόφαση του Υπουργού Δικαιοσύνης που φέρει εμπεριστατωμένη αιτιολογία, μετακίνηση ιατροδικαστών και νεκροτομών σε άλλη ιατροδικαστική υπηρεσία, μη εφαρμοζομένης της παρ. 4 του άρθρου 66 του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ.».

Στη δεύτερη λοιπόν, συνεδρίαση των θεσμών λάβαμε όλοι οι συνάδελφοι μια επιστολή. Την καταθέτω για άλλη μια φορά στα Πρακτικά να υπάρχει, αν και έχει κατατεθεί στα mail των συναδέλφων. Είναι από το Σωματείο Εργαζομένων Περιφερειακών Ιατροδικαστών Υπηρεσιών, η οποία επιστολή κατακεραυνώνει αυτή τη διάταξη και εσείς δεν κάνετε τίποτα. Σας είπαν οι άνθρωποι ότι διαλύεται το οικογενειακό τους πρόγραμμα, ότι βρίσκονται σε ένα καθεστώς διαρκούς εγρήγορσης και άγχους και δεν τους διασφαλίζει αν μετά το πέρας της διετίας θα τους ξαναγυρίσουν πίσω στις θέσεις που ήταν.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ειδικά λοιπόν, μετά την κραυγαλέα, απαράδεκτη και άθλια περίπτωση που νομοθετήσατε τότε με τον κ. Καρακούκη, θεωρούμε σχεδόν βέβαιο ότι το ίδιο μπορεί να κάνει και τώρα η Κυβέρνησή σας και με μια παρέμβαση να καλύψετε ένα σκάνδαλο και να το δικαιολογήσετε δήθεν με μια γενική δικαιολογία ότι πάτε να καλύψετε κενά και μεταφέρετε ιατροδικαστές από τη μια περιοχή στην άλλη. Είναι τραγικό ότι δίνετε εξουσία στον Υπουργό Δικαιοσύνης, άρα στην Κυβέρνηση, άρα στον Πρωθυπουργό. Ξαναλέω ότι πρόκειται για μία εκλόγιμη μοναρχία. Είστε μια εκλόγιμη μοναρχία σε ένα αυστηρά ελεγχόμενο πρωθυπουργικοκεντρικό σύστημα, το οποίο συνθλίβει και τη δημοκρατία και την ίδια λειτουργία του πολιτεύματος μας.

Παντού διαβάζουμε ότι υπάρχουν ελλείψεις στο προσωπικό των ιατροδικαστών. Γιατί δεν προβαίνετε σε προσλήψεις;

Βέβαια, να σας πω και κάτι άλλο, το οποίο δεν μας προκαλεί εντύπωση, ότι εδώ διαβάζουμε για υποστελέχωση στις ανεξάρτητες αρχές, στην Αρχή Προστασίας Δεδομένων Προσωπικού Χαρακτήρα και στην Αρχή Διασφάλισης του Απορρήτου των Επικοινωνιών, για το οποίο μάλιστα ζήτημα της υποστελέχωσης, έχω καταθέσει και δυο σχετικές ερωτήσεις στο αρμόδιο Υπουργείο, στο Υπουργείο Εσωτερικών. Τις καταθέτω και αυτές στα Πρακτικά της Βουλής και πραγματικά περιμένω απάντηση από την Κυβέρνησή σας.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζοντας, ένα ακόμη θέμα το οποίο θα ήθελα να θίξω, είναι μια διάταξη την οποία φέρατε με το παρόν νομοσχέδιο για την εγκατάλειψη ογκωδών αστικών απορριμμάτων σε δημόσιο χώρο, την οποία και ποινικοποιείτε. Αφού σας αρέσει τόσο πολύ και αγαπάτε τόσο πολύ το περιβάλλον, ρωτήσατε τους πολίτες προηγουμένως αν έχουν κάποια δυνατότητα εναλλακτική να αφήνουν ογκώδη αντικείμενα κάπου αλλού αντί σε κάδους απορριμμάτων; Τους δώσατε ένα χώρο, τους δώσατε μια εναλλακτική; Φροντίσατε να δώσετε στους δήμους, τους οποίους στραγγαλίζετε οικονομικά, τη δυνατότητα να προσλαμβάνουν περισσότερο προσωπικό ή περισσότερα οχήματα, να μπορούν να κάνουν αποκομιδή αυτών εδώ των ογκωδών αντικειμένων, όπως λέτε, για τα οποία δεν δίνετε και ερμηνεία τελικά, τι είναι ογκώδη αντικείμενα.

Κλείνοντας θα έπρεπε, αγαπητοί κύριοι της Κυβέρνησης, κύριε Υπουργέ, άλλες να είναι οι προτεραιότητες του Υπουργείου Δικαιοσύνης. Μαθαίνω από συναδέλφους μάχιμους δικηγόρους ότι στο Εφετείο Αθηνών, οι οροφές παραμένουν ακόμα ξηλωμένες. Ο αριθμός των δικαστικών υπαλλήλων παραμένει χαμηλός και η ανεξαρτησία της ελληνικής δικαιοσύνης παραμένει στον πάτο. Υπενθυμίζω το πόσο κοροϊδευτικά συμπεριφερθήκατε στους δικαστές και θα καταθέσω στα Πρακτικά ξανά το δελτίο Τύπου με αριθμό πρωτοκόλλου 336/23.7.25 που σας κατήγγειλαν οι δικαστές και διαμαρτυρήθηκαν γιατί υποτίθεται τους δώσατε το δικαίωμα να εκλέξουν με ψηφοφορία την ηγεσία των ανωτάτων δικαστηρίων και ενώ σας είπαν οι ίδιοι ποιοι είναι ικανοί, εσείς στο τέλος -πάλι εδώ η τελική επιλογή είναι στην Κυβέρνηση- επιλέξατε εντελώς αντίθετους. Και ο τίτλος του δελτίου Τύπου: «Το τέλος των ψευδαισθήσεων ή μαθήματα για το πώς ακυρώνεται ένας νόμος στην πράξη.». Το καταθέτω κι αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιτέλους ασχοληθείτε με τα πραγματικά προβλήματα της δικαιοσύνης και όχι με μικροκομματικές σκοπιμότητες.

Πριν κλείσω, να πω ότι έξω ακριβώς από το χώρο της Βουλής, κάτω στον Άγνωστο Στρατιώτη, είναι ένας πατέρας, ο κ. Ρούτση, ο οποίος με την κυρία Καρυστιανού, διατρανώνουν το ιερό δικαίωμα του κάθε γονέα για την εκταφή των οστών και των σωμάτων των παιδιών τους, ώστε να μάθουν ακριβώς τι έγινε.

Πρέπει η πολιτεία να ικανοποιήσει αυτό το ιερό και θεμελιώδες δικαίωμα αν πραγματικά θέλουμε να λεγόμαστε κοινωνία ανθρώπων.

Καταψηφίζουμε το παρόν νομοσχέδιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ρούντα.

Καλείται τώρα στο Βήμα η ειδική αγορήτρια από την Κοινοβουλευτική Ομάδα της Πλεύσης Ελευθερίας, η κ. Ελένη Καραγεωργοπούλου.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Θα ξεκινήσω με την επισήμανση ότι η Κυβέρνηση απουσιάζει. Εδώ και αρκετή ώρα ο κύριος Υπουργός δεν βρίσκεται στην Αίθουσα.

**ΠΡΟΕΔΡΕΥΩΝ (Αθανάσιος Μπούρας):** Αν θέλετε μπορώ να διακόψω. Έχει βγει για λίγο έξω. Αν θέλετε μπορώ να διακόψω μέχρι να έρθει. Θέλετε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Αισθάνομαι την υποχρέωση και την ανάγκη πριν αναπτύξω την εισήγησή μου για το νομοσχέδιο που συζητάμε σήμερα, να μιλήσω για το αθέατο σε εσάς φορτίο που κλονίζει και ζωντανεύει το βάρος του, τη συνεχιζόμενη απεργία πείνας του Πανού Ρούτση στην Πλατεία Συντάγματος μπροστά στο μνημείο του Άγνωστου Στρατιώτη, μπροστά στο μνημείο των νεκρών των Τεμπών από τη Δευτέρα 15 Σεπτεμβρίου.

 Είναι το φορτίο που θα προκαλέσει την πυρόσφαιρα της κοινωνικής έκρηξης που δεν θα αποφύγει η Μαξίμου Α.Ε. εγκληματική οργάνωση.

Ο πατέρας του Ντένις Ρούτσι, που έχασε τη ζωή του στο τρένο των Τεμπών, ζητά από τις αρμόδιες αρχές που υπάγονται στη δικαιοδοσία του δικού σας Υπουργείου που απουσιάζει, την εκταφή του παιδιού του, να μάθει τόσο εκείνος όσο και άλλοι γονείς που έχασαν τα παιδιά τους τόσο βίαια ποια τα ακριβή αίτια του θανάτου τους.

Σήμερα -και από τη Δευτέρα ακόμα- ο Πάνος Ρούτσι δεν είναι μόνος του. Είμαστε όλοι εμείς κοντά του, είναι η κοινωνία κοντά του. Σήμερα θα είναι πολύ λιγότερο μόνος από κάθε άλλη φορά, γιατί στο Κερατσίνι ξεκινά η μαύρη επέτειος μνήμης του Παύλου Φύσσα, δώδεκα χρόνια μετά τη στυγερή δολοφονία του από τάγμα φασιστών της Χρυσής Αυγής, της οποίας ο αρχηγός Μιχαλολιάκος βρίσκεται ελεύθερος με τη δική σας συγκατάθεση, συναίνεση. Στον ίδιο χρόνο ο στόλος αλληλεγγύης της ελληνικής αποστολής δείχνει την αλληλεγγύη του με τη συμμετοχή ενός ακόμα ιστιοφόρου που φέρει το όνομα «Παύλος Φύσσας».

Τιμή και δόξα σε όλους τους αλληλέγγυους που αγωνίζονται και συνεχίζουν να δίνουν τον αγώνα τους από όποια θέση είτε ανάμεσά μας είτε γιατί κάποιοι τους στέρησαν τη ζωή για την ελευθερία, τη δημοκρατία και όλες εκείνες τις αρχές που διέπουν ένα αξιακό σύστημα που το έχετε ξεχάσει στον βωμό του χρήματος και των αξιών που εσείς ξέρετε να υπηρετείτε.

Στο νομοσχέδιο πρέπει να γίνουν ορισμένες επισημάνσεις. Τα περιοριστικά μέτρα της Ευρωπαϊκής Ένωσης όπως δέσμευση κεφαλαίων, απαγόρευση διάθεσης πόρων, απαγόρευση εισόδου διέλευσης, εμπάργκο όπλων, τομεακά, οικονομικά, χρηματοπιστωτικά μέτρα δεν είναι απλά τεχνικές οικονομικές κυρώσεις. Αποτελούν εργαλεία εξωτερικής πολιτικής και πολιτικής ασφάλειας της Ευρωπαϊκής Ένωσης. Συνδέονται άμεσα με το άρθρο 21 της Συνθήκης της Ευρωπαϊκής Ένωσης που καθορίζει τους στόχους της στη διεθνή σκηνή: διαφύλαξη αξιών, ασφάλειας, στήριξη της δημοκρατίας, κράτους δικαίου, ανθρωπίνων δικαιωμάτων, σεβασμός Διεθνούς Δικαίου, διατήρηση ειρήνης, πρόληψη συγκρούσεων, ενίσχυση διεθνούς ασφάλειας.

Όμως, αυτό που παρατηρείται είναι ότι όλες αυτές οι πολιτικές αποφάσεις που λαμβάνονται στο πλαίσιο της ΚΕΠΠΑ, της Κοινής Εξωτερικής Πολιτικής και Πολιτικής Ασφάλειας διαπνέονται από υποκρισία. Ενδεικτική περίπτωση η ετερόκλητη στάση της Ένωσης στη διαχείριση της γενοκτονίας των Παλαιστινίων. Η Ευρωπαϊκή Ένωση θέλει τα κράτη να αντιμετωπίζουν την καταστρατήγηση κυρώσεων σαν απειλή για την ειρήνη, τη δημοκρατία και τη διεθνή ασφάλεια. Αλλά η αντιμετώπιση δεν είναι ενιαία, όπως στην περίπτωση, λοιπόν, του γενοκτόνου κράτους του Ισραήλ.

Δεν υπάρχει συλλογικό εμπάργκο όπλων με επιβολή της Ευρωπαϊκής Ένωσης και η πολιτική βούληση δεν διαμορφώνεται λόγω διαφωνιών μεταξύ των κρατών-μελών. Φυσικά, σε αυτές τις διαφωνίες συγκαταλέγεται και η δική μας χώρα με τον Πρωθυπουργό μόλις χθες να δηλώνει ότι δεν πρόκειται για γενοκτονία, ότι μια απλή καταστροφή είναι. «Η Χαμάς έχει ομήρους» μας είπε ο κ. Μητσοτάκης σε συνέντευξή του στον κ. Χατζηνικολάου. «Δεν είναι γενοκτονία, πάντως, είναι πολύ βαρύς ο όρος».

Παρακολουθούμε με κομμένη την ανάσα την τελική λύση που έχει δώσει ο καταζητούμενος από το Διεθνές Ποινικό Δικαστήριο, ο Πρωθυπουργός του Ισραήλ Νετανιάχου και περιλαμβάνει ανελέητους βομβαρδισμούς, εκτοπισμό, καταδίωξη αμάχων, παιδιών, καταστροφή οποιασδήποτε υποδομής στην πόλη της Γάζας.

Εμφανή παραδείγματα της αποσπασματικής αυτής εικόνας είναι τα εξής: Η Σλοβενία επιβάλλει πλήρες εθνικό εμπάργκο όπλων στο Ισραήλ. Η Γερμανία αναστέλλει εξαγωγές στρατιωτικού υλικού μέχρι πρόσφατα. Η Ισπανία απαγορεύει όχι μόνο εξαγωγές αλλά και ελλιμενισμό πλοίων ή υπέρπτηση αεροσκαφών με στρατιωτικό φορτίο προς το Ισραήλ. Όμως, αυτά είναι εθνικές αποφάσεις και δεν είναι ενωσιακή δέσμευση. Ποια ενιαία ευρωπαϊκή πολιτική, ποιες κυρώσεις επιβάλλονται στην άρση του εμπάργκο πρακτικά με έναν έμμεσο ή άμεσο τρόπο;

Η συγκεκριμένη Οδηγία, διαπνέεται από ασάφειες, αοριστίες ως προς τους ορισμούς των περιοριστικών όρων. Χαρακτηριστικός ήταν και ο αντίλογος από την πλευρά των έγκριτων νομικών που ανταποκρίθηκαν στην πολύ ταχεία και αιφνίδια πρόσκλησή τους να παραστούν στη σχετική συνεδρίαση της επιτροπής μας, ώστε να καταθέσουν την επιστημονική τους άποψη. Η κριτική που ασκήθηκε αφορά, κυρίως, στον τρόπο που εμφανίζεται η κατ’ επίφαση ενσωμάτωση. Εστίασαν στον περιορισμένο χρόνο που δόθηκε στη διαβούλευση εντός του Αυγούστου, εντός ολίγων ημερών του Αυγούστου αλλά και στο διάστημα μεταξύ της πρόσκλησής τους και στη συνεδρίαση. Σε λιγότερο από είκοσι τέσσερις ώρες κλήθηκαν να ανταποκριθούν και το προσπάθησαν πολλοί από αυτούς και κατακεραύνωσαν το νομοσχέδιο. Μίλησαν για κακοτεχνίες, για ακατάληπτες διατυπώσεις, αντιφάσεις, επικαλύψεις, γρίφους -θα έλεγα- που ενδεχομένως, να γνωρίζει η ομάδα εργασίας που συνέταξε το παρόν σχέδιο νόμου, περιφρονώντας την επιστημονική κοινότητα αφού δεν συντάχθηκε καν, δεν συγκροτήθηκε καν νομοπαρασκευαστική επιτροπή.

Το μόνο, βέβαιο, είναι πως η Οδηγία που καλούμαστε να ενσωματώσουμε στο Εθνικό μας Δίκαιο δεν υποχρεώνει οποιοδήποτε κράτος-μέλος να θίξει και τροποποιήσει το Εθνικό Ποινικό Δικονομικό Δίκαιο που το αφορά. Άρα τι έχουμε; Μία κατ’ επίφαση ενσωμάτωση μιας Οδηγίας και μέσα από αυτήν την προσπάθεια, περιστολή συνταγματικών ελευθεριών.

Έχουμε δει, εξάλλου, το πώς το επιτελικό κράτος επιβάλλεται στις περιπτώσεις που θέλει να καταστρατηγεί συνταγματικές ελευθερίες με παράνομες συλλήψεις, όπως αυτή της συνδικαλίστριας εκπαιδευτικού από αστυνομικούς με πολιτικά ρούχα στη μέση του δρόμου, όπως η προφυλάκιση και ακόμα κράτηση του Νίκου Ρωμανού για ένα αποτύπωμα σε σακούλα, σχετιζόμενο δήθεν έγκλημα με την έκρηξη στην πολυκατοικία των Αμπελοκήπων και κορυφαία διάταξη σε αυτό το νομοσχέδιο, με την οποία βάλλετε κατά των δικαιωμάτων των κατηγορουμένων ή αυτούς που συλλαμβάνετε ως κατηγορούμενους για αδικήματα που κατασκευάζετε. Είναι η περίπτωση της παραγράφου 3 του άρθρου 100.

Ξεκινώντας η σημερινή συνεδρίαση μάς φέρατε αυτές τις νομοτεχνικές παρεμβάσεις της τελευταίας στιγμής, επιχειρώντας με έναν τρόπο να αμβλύνετε τα αποτελέσματα αυτής της ρύθμισης, αλλά ξέρετε, είναι πλήρως αποτυχημένη η προσπάθεια, γιατί είναι εντελώς υποκριτική και δεν αλλάζει τίποτα στη φιλοσοφία της διάταξης, δεν αλλάζει κάτι στον πυρήνα της σκέψης που αφορά στα δικαιώματα των κατηγορουμένων και στο πώς ασκείται η εξουσία των προανακριτικών υπαλλήλων που επιτελούν τη θέση εκείνου που θα κρίνει με τα δικά του υποκειμενικά κριτήρια εάν κάνει να στερηθεί ο κατηγορούμενος της πρόσβασης σε δίκαιη δίκη, αφού στερείται την πρόσβαση στο σύνολο της δικογραφίας. Και βεβαίως, η ευθύνη αυτή του προανακριτικού υπαλλήλου, μπορεί να συνδεθεί κάλλιστα και με την ευθύνη των δημοσίων υπαλλήλων υπό το πρίσμα του νέου Πειθαρχικού Δικαίου και με τα παραδείγματα όσων αντιστάθηκαν στις λογικές αυτής της διάταξης, όπως είναι το παράδειγμα της Παρασκευής Τυχεροπούλου στο σκάνδαλο του ΟΠΕΚΕΠΕ, όπως είναι ο απηνής διωγμός της δυσμενούς μετάθεσης ιατροδικαστή της Β΄ Τάξης Υπηρεσίας Λαμίας.

Καταλαβαίνουμε όλοι πως ο στόχος είναι να εκβιάσετε με έναν τρόπο προανακριτικούς υπαλλήλους, για να δημιουργήσετε εκείνο το περιβάλλον, στο οποίο θέλετε να επιβάλλετε τις κυβερνητικές αποφάσεις, όταν πρόκειται για υποθέσεις που σας απασχολούν και από τις οποίες αντλείτε συμφέροντα διατήρησης της εξουσίας σας και κάλυψης ιχνών εγκληματικών πολιτικοοικονομικών εγκλημάτων, εγκληματικών συμπεριφορών.

Στην τελευταία περίπτωση της δυσμενούς μετάθεσης ιατροδικαστή καταγγέλθηκε σε δελτίο τύπου ανοιχτή επιστολή προς τον Πρωθυπουργό της χώρας, μεταξύ άλλων, ότι στον χώρο της ιατροδικαστικής υπηρεσίας, κύριε Υπουργέ, έχουν υπάρξει πάρα πολλές παρεμβάσεις του Υπουργείου Δικαιοσύνης με πράξεις και παραλείψεις της δικής σας Γενικής Γραμματέα, σε συνδυασμό φυσικά με τις δύο νομοθετικές ρυθμίσεις που φέρατε σε ανύποπτο χρόνο σε άσχετα νομοσχέδια, που έγιναν νόμοι του κράτους, τον ν. 5167 του 2024, που είχε ως κύριο αντικείμενο τον σιδηρόδρομο, και τον ν. 5172 του 2025. Με αυτές τις διατάξεις επιχειρήσατε να συντονίσατε και να καλύψετε δράσεις επίορκων ιατροδικαστών που παρέλειψαν τοξικολογικές εξετάσεις και ταυτοποιήσεις σωρών στο έγκλημα των Τεμπών. Αυτά στηλιτεύει στο δελτίο τύπου η συγκεκριμένη ιατροδικαστής, που διώξατε και μεταθέσατε. Όπως επίσης, την παράταση της θητείας του πρώην προϊσταμένου της Ιατροδικαστικής Υπηρεσίας Αθηνών, του Νικόλαου Καρακούκη, για δύο ακόμα έτη μετά την αφυπηρέτησή του και μετά και πέραν του συνταγματικού ορίου των εξήντα επτά ετών.

Η συγκεκριμένη ιατροδικαστής καταθέτει μάλιστα και καταγγέλλει τη δράση της δικής σας Γενικής Γραμματέα σε ό,τι αφορά την προγραμματική σύμβαση για την τεχνητή νοημοσύνη στις ιατροδικαστικές υπηρεσίες, που αποτιμήθηκε στο ποσό των 800.000 ευρώ περίπου, με ωφελούμενο πρόσωπο συγγενικό της πρόσωπο πρώτου βαθμού. Είναι ένα γεγονός το οποίο έχει εκτεθεί πολλάκις στον Τύπο σε δημοσιεύματα ότι ερευνάται από την Ευρωπαϊκή Εισαγγελία.

Επιπλέον, ενώ την ίδια στιγμή με ενέργειες της ίδιας Γενικής σας Γραμματέα δρομολογήθηκε και πάλι η απεγκατάσταση καμερών στο νεκροτομείο της Ιατροδικαστικής Υπηρεσίας Λαμίας, που ήταν πρότυπο λειτουργίας από το έτος 2014, σε γνώση τόσο της Εισαγγελίας Εφετών όσο και του Υπουργείου σας.

Αυτονοήτως ύποπτα λοιπόν όσα σας συνδέουν με την υποτιθέμενη αναδιοργάνωση των ιατροδικαστικών υπηρεσιών! Μόνο που ουδείς αντιλαμβάνεται ως κοινωνική ανάγκη την τεχνητή νοημοσύνη στη νεκροτομή ούτε γίνεται κατανοητό γιατί απομακρύνατε τα μέσα εξακρίβωσης και ελέγχου μιας τέτοιας κρίσιμης για τη νομιμότητα παροχής υπηρεσίας με την αφαίρεση καμερών.

Η μεροληπτική προαγωγή και παράταση θητείας τινών, η αίσθηση της διαφθοράς, της διαπλοκής και της έλλειψης διαφάνειας δεν έπεισε και δεν πείθουν κανέναν μας ότι η διάταξη με την οποία ζητείται η έως και δύο έτη μετακίνηση των ιατροδικαστών κατά την κρίση του Υπουργού Δικαιοσύνης σε όλως εξαιρετικές περιπτώσεις δεν δημιουργεί συνθήκες εκβιασμού του εργαζομένου, κατάχρηση εξουσίας και καλλιέργεια ανασφάλειας και αβεβαιότητας, που λειτουργούν αντίρροπα στον οικογενειακό προγραμματισμό και δεν συνάδουν με την υποκριτική σας προσέγγιση στο μεγαλύτερο πρόβλημα της συρρίκνωσης του πληθυσμού της χώρας.

Δημογραφικό, στεγαστικό, δυσμενείς όροι μεσαιωνικών χρόνων στην εργασία, και για τον κλάδο των ιατροδικαστών, αναδεικνύουν την αλαζονεία σας, την αμετροέπεια, τον οπορτουνισμό, την ανάγκη κάλυψης συχνών παραβατικών εγκληματικών συμπεριφορών, που σχετίζονται με το έγκλημα των Τεμπών.

Εγώ θα έρθω στο άρθρο 24 και ίσως αφήσω για τη δευτερολογία, αν ο χρόνος δεν επαρκεί, το άρθρο 23 σε σχέση με τη κτηματολογική διαμεσολάβηση και συμμετοχή σε αυτή του Ελληνικού Δημοσίου με ιδιότητα εναγομένου διαδίκου.

Στο άρθρο 24 βλέπουμε την υποκρισία της Κυβέρνησης και πάλι με την αυστηροποίηση της ποινικής αντιμετώπισης παραβατών σε σχέση με την εγκατάλειψη, λέτε, ογκωδών αντικειμένων. Άρα, μετατίθεται η ευθύνη του κράτους σε σχέση με την υποβάθμιση του περιβάλλοντος στην ατομική ευθύνη, άλλη μία προσπάθεια ξαναμετατόπισης ευθυνών.

Δεν έχουμε καμία εξήγηση, κύριε Υπουργέ -το έχω αναφέρει σε αυτή την Αίθουσα ήδη προ μηνών, πιο παλιά, και σήμερα εκ νέου- για το γεγονός ότι διακόσιοι είκοσι τόνοι θαμμένοι εκρηκτικών υλών στις βιομηχανικές εγκαταστάσεις των Ελληνικών Αμυντικών Συστημάτων στο Λαύριο, με βάση πόρισμα του Εθνικού Μετσόβιου Πολυτεχνείου, δεν έχουν ανησυχήσει καθόλου το κράτος και τα αρμόδια Υπουργεία για το τι μπορεί να συμβεί με αυτά τα ογκώδη.

Ο καναπές του δυστυχούς, η σπασμένη καρέκλα που θα μείνει εγκαταλελειμμένη ως ογκώδες αντικείμενο δίπλα σε έναν κάδο, σας έχει απασχολήσει για την ποινικοποίηση μιας τέτοιας συμπεριφοράς και την αυστηροποίηση των ποινών. Όμως, οι διακόσιοι είκοσι τόνοι εκρηκτικών στις βιομηχανικές εγκαταστάσεις ΕΑΣ του Λαυρίου δεν σας έχουν απασχολήσει. Δεν σας έχει απασχολήσει ο παράνομος ΧΥΤΒΕΑ στην Τανάγρα, ο Χώρος Υγειονομικής Ταφής Επικίνδυνων Βιομηχανικών Αποβλήτων, που επεκτείνεται και επιχειρείται ακόμα μεγαλύτερη επέκτασή του, όπου θάβονται επικίνδυνα βιομηχανικά απόβλητα στην επιβαρυμένη περιοχή του Ασωπού για να ωφεληθούν κάποιοι επιχειρηματίες τους οποίους ευνοείτε και καλύπτετε από τις παράνομες δράσεις τους σε κίνδυνο της υγείας όλων των πολιτών. Ακόμα και από τρίτες χώρες θα θάβονται εκεί, στον ΧΥΤΒΕΑ που ετοιμάζετε στην Τανάγρα.

Είναι μεγάλα τα οικονομικά συμφέροντα. Το αντιλαμβανόμαστε όλοι. Όμως, σας έχει απασχολήσει ποτέ ο καρκίνος που επικρατεί στην περιοχή, οι θάνατοι που προέρχονται εξαιτίας της ανεξέλεγκτης δράσης των βιομηχανιών και της επιβάρυνσης αυτής της περιοχής;

Μιλάμε για υποβάθμιση του περιβάλλοντος. Σας απασχολεί ο καναπές και η σπασμένη καρέκλα. Ποινικοποιείτε την ευθύνη του πολίτη για τη συμμετοχή του σε αυτά, αλλά τα ογκώδη που αφορούν στις εκρηκτικές ύλες που βρίσκονται θαμμένες στη Λαυρεωτική, με βάση πόρισμα του Εθνικού Μετσόβιου Πολυτεχνείου, δεν σας απασχολούν. Ο παράνομος ΧΥΤΒΕΑ που θα δημιουργηθεί στην Τανάγρα κατά παρέκκλιση από τις διατάξεις της Στρατηγικής Μελέτης Περιβαλλοντικών Επιπτώσεων δεν σας απασχολεί.

Είπα πολύ αναλυτικά και πολλά στις συνεδριάσεις της Επιτροπής για την κτηματολογική διαμεσολάβηση, που αφορά σε μια πολύ σκοτεινή διάταξη και επιβαρύνει τους Έλληνες φορολογούμενους, γιατί επιβαρύνεται ο κρατικός προϋπολογισμός με τα έξοδα αμοιβών των κτηματολογικών διαμεσολαβητών που θα αμείβονται και από την πλευρά του Δημοσίου.

Πρόκειται πραγματικά για μια πολύ σκοτεινή διάταξη, που θα ανοίξει ατραπούς επικίνδυνες σε σχέση με τα εμπράγματα δικαιώματα του Δημοσίου, που αφορούν ακόμα και σε εθνική ασφάλεια. Θα αναλύσω περισσότερο τη συγκεκριμένη διάταξη στη δευτερολογία μου.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Καραγεωργοπούλου.

Τώρα θα καλέσω στο Βήμα τον Πρόεδρο της Ελληνικής Λύσης, τον κ. Κυριάκο Βερόπουλο.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ, κύριε Πρόεδρε.

Κύριοι συνάδελφοι, από το πρωί παρακολουθώ τους εισηγητές, παρακολουθώ και όσα λέει ο Υπουργός. Επειδή πάντοτε εγώ κοιτάω πίσω από την «κουρτίνα» ένα νομοσχέδιο, τι μπορεί να κρύβεται πίσω από ένα νομοσχέδιο, την ενδεχόμενα κρυφή σκέψη κάποιου, έμεινα, κύριε Υπουργέ, στα άρθρα 3 και 4. Και επιμένω στα άρθρα αυτά, γιατί μιλάει για φυσικά πρόσωπα και δεσμεύσεις κεφαλαίων.

Θέλω να το δούμε μαζί το άρθρο 4. Αν Έλληνας επιχειρηματίας δώσει ή δεχθεί χρήματα για να κάνει οποιαδήποτε δουλειά που οι Ευρωπαίοι θεωρούν απαγορευμένη -ακούστε λίγο τη λέξη: «Οι Ευρωπαίοι θεωρούν απαγορευμένη». Απορώ, κύριε Υπουργέ. Τους βρήκατε εύκολους όλους εδώ μέσα, αλλά εμείς πίσω από τις λέξεις ψάχνουμε την αλήθεια-, που οι Ευρωπαίοι το θεωρούν παράνομο, κινδυνεύει να τιμωρηθεί.

Ποιος είναι απαγορευμένος με βάση την ιδεοληψία στην Ευρώπη; Ποιον δεν θέλουν οι Ευρωπαίοι τελευταία και κλιμακώνουν; Τη Ρωσία. Ξεκινάμε από αυτό.

Λέει μέσα ότι δεν επιτρέπεται να βοηθάς παράνομους ή κατονομαζόμενους ως επικίνδυνους ή περιορισμένους από την Ευρωπαϊκή Ένωση να περάσουν στην Ελλάδα ή να ταξιδέψουν μέσω αυτής. Ωραία.

Στο άρθρο 4 είναι ξεκάθαρα πλέον τα πράγματα. Λέει «άμεση ή έμμεση διάθεση κεφαλαίων ή οικονομικών πόρων σε κατονομαζόμενο πρόσωπο, οντότητα ή φορέα ή προς όφελός του κατά παράβαση απαγόρευσης που συνιστά περιοριστικό μέτρο της Ευρωπαϊκής Ενώσεως».

Εγώ θα σας το πω, κύριε Υπουργέ. Θα σας το πω. Πιο ρωσοφοβικό νομοσχέδιο ή Οδηγία δεν θα μπορούσατε να φέρετε.

Αυτό είναι μια ρωσοφοβική επιλογή και κανένας δεν το λέει εδώ μέσα. Η Ευρώπη έχει μια ρωσοφοβία έντονη, κύριε Υπουργέ. Μπορεί η Ευρώπη αύριο το πρωί, λοιπόν, να πει σε εσάς προσωπικά κάτι. Θα καταθέσω στα Πρακτικά κάτι. Άρθρο 4, ξεκάθαρα μιλάει για δεσμεύσεις κεφαλαίων.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βάζετε δηλαδή για ακόμα μια φορά την Ευρώπη να ασκεί τη δική μας εξωτερική πολιτική ή οικονομική πολιτική. Αν, δηλαδή, οι Γερμανοί αποφασίσουν ότι είναι ανεπιθύμητος στην Ελλάδα –λέω εγώ- ο Ρώσος επενδυτής, μπορεί να δεσμεύσουν τα λεφτά του, τα κεφάλαιά του. Εξάλλου οι κυρώσεις είναι ανά χείρας στην Ευρώπη, έρχονται αυστηρότερες. Αυτό ας το ακούσουν καλά οι Βουλευτές του Ελληνικού Κοινοβουλίου και οι κύριοι της Νέας Δημοκρατίας για να δουν τι ψηφίζουν.

Επειδή μιλάμε για παράνομους που περνάνε από την Ελλάδα, οι λαθρομετανάστες και οι Μη Κυβερνητικές Οργανώσεις που έχουν τεράστια ποσά και διακινούν δισεκατομμύρια, δεν είναι παράνομοι; Δεν πρέπει αυτούς να τους μπλοκάρουμε; Όχι, εδώ είναι διαφορετικά. Λαθρολάγνο και ρωσοφοβικό.

Τώρα να δώσω ένα σενάριο. Αύριο το πρωί αποφασίζει η Ευρωπαϊκή Ένωση «τέρμα το φυσικό αέριο και το πετρέλαιο από τη Ρωσία, τέρμα οριστικά». Λίγο δύσκολο το βλέπω, γιατί συνεχώς παίρνουμε περισσότερες ποσότητες. Αποφασίζει «τέρμα το φυσικό αέριο και το πετρέλαιο», κύριε Υπουργέ. Θα συλλάβετε τους εφοπλιστές σας; Ο φίλος σας ο κ. Αλαφούζος δεν έχει νομικούς συμβούλους να σας πει ότι αυτό που πάτε να κάνετε μπορεί αύριο το πρωί να γίνει όπλο εναντίον του Αλαφούζου και του ΣΚΑΪ που φιλοξενείστε κάθε φορά εσείς με λογύδρια εναντίον της Ελληνικής Λύσης; Δικαίωμά σας, προσωπική σας επιλογή. Δεν θα ακολουθήσω εγώ τη λογική σας.

Όμως, ακούνε οι εφοπλιστές που φέρνουν το πετρέλαιο από τη Ρωσία; Δηλαδή αν η Ευρώπη πει ότι είναι ανεπιθύμητος ο ένας, ο άλλος που κάνει δουλειά με τη Ρωσία, θα συλλαμβάνεται στην Ελλάδα, θα κατάσχετε την περιουσία του; Ποιών; Ακούστε. Του Διαμαντή Διαμαντίδη, του Γιώργου Οικονόμου, του Γιάννη Αλαφούζου, του Γιώργου Προκοπίου, του Ανδρέα Μαρτίνου, του Σπύρου Πολέμη, του Νικόλα Τσάκου που κάνουν δουλειά με τη Ρωσία. Φίλοι σας οι περισσότεροι, κολλητοί σας είναι. Θα συλλάβετε και αυτούς; Θα κατασχέσετε τις περιουσίες τους; Ξέρετε τι νομοθετείτε;

Σας είπα, κύριε Υπουργέ. Αν αύριο το πρωί πει η Ευρωπαϊκή Ένωση ότι είναι πλέον ανεπιθύμητο κάθε προϊόν της Ρωσίας, θα εκτελέσετε τη διαταγή πάραυτα, με βάση αυτό που φέρνετε εδώ. Δεν θέλει να πάει το μυαλό μου κάπου αλλού, ότι είναι «φωτογραφία» για έναν «ολιγάρχη» ο οποίος έχει μια ποδοσφαιρική ομάδα και ένα κανάλι και περιουσία στην Ελλάδα που επένδυσε. Δεν θέλω να πάω μέχρι εκεί.

Θέλω, όμως, να πάω κάπου αλλού. Ας τα ακούνε ο ΣΚΑΪ και ο Αλαφούζος αυτά που πολεμάνε την Ελληνική Λύση, ότι οι φίλοι του και οι κολλητοί του αύριο το πρωί μπορεί να του δεσμεύσουν την περιουσία με αυτόν τον νόμο. Ας το ακούει ο ΣΚΑΪ, ας το ακούνε τα υπόλοιπα κανάλια, οι εφοπλιστές, οι φίλοι σας, της Νέας Δημοκρατίας, διότι αν αποφασίσει η Ευρωπαϊκή Ένωση αυτό, θα το ακολουθήσει η Κυβέρνηση, δεν μπορεί να κάνει διαφορετικά. Είναι ο νόμος.

Προειδοποιούμε την Κυβέρνηση για ακόμη μία φορά. Φτάνει με τη ρωσοφοβία, φτάνει με τον πόλεμο στη Ρωσία, φτάνει αυτή η ιστορία επιτέλους!

(Χειροκροτήματα από την πτέρυγα της Ελληνικής Λύσης)

Στο άρθρο 5 καταφανώς καταγράφεται ότι η Ελλάδα δεν αποφασίζει μόνη της. Όλες οι κινήσεις καθορίζονται από τους γραφειοκράτες της Ευρωπαϊκής Ενώσεως. Το λέει ευθέως.

Στο άρθρο 7, κύριε Υπουργέ, αν ο διευθυντής της εταιρείας, δηλαδή της εταιρείας της δικής μου, στείλει κεφάλαια σε εταιρεία υπό κυρώσεις –να οι κυρώσεις που σας λέω-, η εταιρεία θεωρείται υπεύθυνη;

Κύριε Υπουργέ, η γενίκευση είναι αρχή του φασισμού. Με ακούτε, κύριε Υπουργέ μου; Έχω εγώ έναν διευθυντή στην εταιρεία μου και κάνει μια μεταβίβαση κεφαλαίων με κάποια εταιρεία που θεωρεί η Ευρώπη ότι δεν είναι καλή. Θα πρέπει να την πληρώσει η εταιρεία; Η ατομική ευθύνη γίνεται ευθύνη γενική; Αυτό είναι αρχή του φασισμού. Η βλακεία του ενός, το λάθος του ενός, εκούσιο ή ακούσιο, θα το πληρώσει όλη η εταιρεία που μπορεί να έχει και εκατό και διακόσιους εργαζόμενους;

Άρθρο 8: Οι Βρυξέλλες επιβάλλουν τεράστια πρόστιμα –λέει- στις ελληνικές επιχειρήσεις οι οποίες έχουν πλέον έναν ξένο ελεγκτή πάνω από το κεφάλι τους.

Εγώ ρωτώ εσάς: Τον ξένο ελεγκτή ποιος θα τον ελέγξει; Τον ξένο από τις Βρυξέλλες ποιος θα τον ελέγξει; Το λόμπι των Βρυξελλών; Δεν ξέρετε ότι γίνεται λόμπι, κύριε Υπουργέ, στις Βρυξέλλες, ότι οι Αζερμπαϊτζανοί εκεί πληρώνουν με βαλίτσες τα λεφτά στους Ευρωβουλευτές; Δεν τα γνωρίζετε αυτά ή ότι ο Σόρος έχει δικό του ολόκληρο λόμπι στην Ευρωπαϊκή Ένωση και βγάζει αποφάσεις; Αλλά ξέχασα, ο Σόρος είναι φίλος του Πρωθυπουργού, όταν ο Ντόναλντ Τραμπ τον κυνηγάει και έχει κάνει αντιτρομοκρατικό νόμο εναντίον των Antifa στην Αμερική. Άλλη αντίφαση! Εσείς «χαϊδεύετε» τον Σόρος, ο Τραμπ τον κυνηγά κι εσείς επιμένετε σε μία λάθος τακτική απέναντι και στη Ρωσία και στις Ηνωμένες Πολιτείες της Αμερικής. Πείτε μου τώρα πώς θα βρεθεί άκρη.

Δεν μπορώ να βγάλω άκρη, κύριε Υπουργέ. Εγώ προειδοποιώ τον ΣΚΑΪ και τον Αλαφούζο. Του λέω να πιάσει τους νομικούς συμβούλους να τους απολύσει όλους, γιατί φαίνεται ότι ο άνθρωπος κάνει δουλειά με τη Ρωσία, όπως και άλλοι εφοπλιστές. Αυτό είναι η κερκόπορτα, κύριε Αλαφούζο. Το Μαξίμου σού σκάβει τον λάκκο, κύριε εφοπλιστά. Της Νέας Δημοκρατίας, άνθρωπός τους είναι. Εμάς μας βρίζει όλη μέρα.

Είδατε ποια είναι η διαφορά μας, κύριε Φλωρίδη; Εμάς δεν μας ενδιαφέρει ποιος μας βρίζει. Μας ενδιαφέρει αν έχει δίκιο ή άδικο. Είμαστε με το δίκιο και με τον φτωχό, είστε με τον πλούσιο και με το άδικο.

(Χειροκροτήματα από την πτέρυγα της Ελληνικής Λύσης)

Άρθρο 10, περιοριστικά μέτρα της Ευρωπαϊκής Ενώσεως, περιορισμός, δέσμευση κεφαλαίων και οικονομικών πόρων. Ξεκάθαρο είναι αυτό, κύριε Υπουργέ. Περιορισμός, δέσμευση κεφαλαίων και οικονομικών πόρων. Είναι ξεκάθαρο, είναι ρωσοφοβικό ξεκάθαρα. Δεν περιορίζετε, όμως, τους πόρους των Μη Κυβερνητικών Οργανώσεων. Δεν ελέγχετε πώς έρχονται τα λεφτά για να πληρώνονται αυτοί οι δήθεν εθελοντές για να κάνουν το δουλεμπόριο.

Κύριε Υπουργέ, πείτε του Πρωθυπουργού ότι για εμάς στη δικαιοσύνη το πρόβλημα είναι διττό. Το πρόβλημα είναι ότι αργεί η δικαιοσύνη. Δεκαετίες τώρα κάνουν παράπονα οι Έλληνες πολίτες ότι η δικαιοσύνη αργεί. Το δεύτερο είναι ότι οι αποφάσεις της ηγεσίας για τη δικαιοσύνη λαμβάνονται από την Κυβέρνηση. Αυτές τις δύο παθογένειες μόνο με το πρόγραμμα της Ελληνικής Λύσης μπορούμε να τις επιλύσουμε. Γρήγορη και δίκαιη απονομή της δικαιοσύνης και κυρίως ανεξάρτητη δικαιοσύνη.

(Χειροκροτήματα από την πτέρυγα της Ελληνικής Λύσης)

Έχω μια απορία. Πώς γίνεται, Υπουργέ μου, να έχουμε «Superman» δικαστές και εισαγγελείς όταν βολεύει την Κυβέρνηση; Αν θυμάστε την ιστορία με τα funds, σε εννιά μέρες, κύριε Υπουργέ -56-9 ήταν η ψηφοφορία;-, σε εννιά μέρες αποφάσισαν κατευθείαν υπέρ των funds και βέβαια τον άνθρωπο που ήταν ο ηγέτης της μειοψηφίας, που ήταν υπέρ των πολιτών, των φτωχών δανειοληπτών, τον κ. Βενιζελέα, εσείς ως Υπουργός δεν τον προήγατε.

Είναι λογικό, λοιπόν, η δικαιοσύνη να είναι εξαρτημένη. Όταν βολεύει το σύστημα, αποφασίζουν οι δικαστές και προάγονται, όταν δεν βολεύει και ψηφίζουν υπέρ των φτωχών, υποβιβάζονται, γιατί αυτή είναι η δικαιοσύνη, Υπουργέ μου, στην Ελλάδα δεκαετίες τώρα.

(Χειροκροτήματα από την πτέρυγα της Ελληνικής Λύσης)

Πάμε στον προϊστάμενο Εισαγγελέα Εφετών Λάρισας Λάμπρο Τσόγκα. Διάβασε 6.000 σελίδες, έκανε μια πρόταση 996 σελίδες. Ο άνθρωπος είναι «Superman»! Αυτά βλέπει ο πολίτης και λέει «κάτι δεν πάει καλά με τη δικαιοσύνη».

Να σας δώσω ένα άλλο παράδειγμα. Την περασμένη εβδομάδα, κύριε Υπουργέ, ένας βλαμμένος, ένας ηλίθιος, ένας χαζός έγραψε κάτι στο διαδίκτυο εναντίον του κυρίου Υπουργού Γεωργιάδη. Πρόκειται περί ηλιθίου, περί ανοήτου, περί βλακός. Έγραψε για σφαίρα στο κεφάλι κ.λπ. Καταδικαστέο, γελοίο κ.λπ. Η δικαιοσύνη σ’ ένα εικοσιτετράωρο τον βρήκε, τον συνέλαβε και τον καταδίκασε. Δηλαδή για Υπουργούς σε μία μέρα συλλαμβάνονται οι κακούργοι, οι εγκληματίες, ακόμα και φραστική να είναι η βλακεία του αλλουνού, αλλά οι κλέφτες, οι λωποδύτες, οι μιζαδόροι, οι διεφθαρμένοι απαλλάσσονται. Ε, αυτή δεν είναι δικαιοσύνη!

(Χειροκροτήματα από την πτέρυγα της Ελληνικής Λύσης)

Επικαλούμαι την ανθρωπιά του κυρίου Υπουργού. Κύριε Υπουργέ μου, μια χάρη. Πηγαίντε στον κ. Ρούτσι να μιλήσετε, δεν είναι κακό. Καλέστε τον στο γραφείο σας. Από ανθρωπιά κάντε το, όχι ως Υπουργός, αλλά ως άνθρωπος. Ο άνθρωπος κάνει απεργία πείνας γιατί θέλει κάτι, εν πάση περιπτώσει, για εμένα δίκαιο. Για εσάς και για τον εισαγγελέα μπορεί να είναι άδικο. Δίκαιο είναι να θέλεις να ξεθάψεις το παιδί σου να δεις από τι πέθανε ή να δεις αν είναι το παιδί σου αυτό που έθαψες. Το καταλαβαίνω, είναι ανθρώπινο. Καλέστε τον στο γραφείο σας και πείτε του: «Άνθρωπέ μου, τι θέλεις, μπας και μπορώ να βοηθήσω, μπας και μπορώ να παρέμβω;». Διότι μπορείτε να παρέμβετε.

Ξέρετε κάτι, κύριε Υπουργέ; Πέρα από τη γραφειοκρατία, από την τυπολατρεία, κύριε Φλωρίδη –και σας κοιτάω στα μάτια τώρα-, πέρα από τον τύπο στο νόμο, υπάρχει και η ουσία και η ουσία για εμένα είναι η ανθρωπιά, ο ανθρωπισμός. Αν χάσει η πολιτική την ανθρωπιά της, χάνει την ουσία της υπηρεσίας προς τον πολίτη.

Πάνω απ’ όλα είμαστε άνθρωποι, κύριε Φλωρίδη, πάνω απ’ όλα είμαστε γονείς, πάνω απ’ όλα υπηρετούμε τον Έλληνα. Καλέστε στο γραφείο σας τον κ. Ρούτσι και τους υπόλοιπους συγγενείς. Μιλήστε έστω μαζί τους, ακούστε τους. Τίποτε άλλο.

(Χειροκροτήματα από την πτέρυγα της Ελληνικής Λύσης)

Δυστυχώς, όμως, η δικαιοσύνη, κύριε Υπουργέ μου, λειτουργεί με πολλαπλές ταχύτητες. Έχουμε δύο κόμματα στην Ελληνική Βουλή που χρωστάει το καθένα από 500 εκατομμύρια, αλλά λειτουργούν νομίμως, για εμάς παρατύπως. Όταν χρωστά 500 εκατομμύρια ο ένας, 500 εκατομμύρια ο άλλος, παράτυπα λειτουργείς, ό,τι και να μου πείτε. Το επιτρέπει ο Άρειος Πάγος; Κακώς το επιτρέπει.

Αν υπήρχε δικαιοσύνη, αν υπήρχε ισονομία, θα έπρεπε και η Νέα Δημοκρατία και το ΠΑΣΟΚ να μη λειτουργούν ως κόμματα. Να αλλάξουν το όνομά τους ρε παιδί μου, όπως έκανε το ΠΑΣΟΚ. Το έκανε ΕΛΙΑ, το έκανε αλλιώς, είχε άλλο ΑΦΜ. Εν πάση περιπτώσει, όπως κάνουν στα μπουζουξίδικα που βάζουν κάποιους μπροστινούς. Έτσι γίνονται οι δουλειές. Αλλά εν πάση περιπτώσει, κύριε Φλωρίδη, δεν τα λειτουργούν σωστά.

Θα σας πω κάτι. Μου ήρθε ένας φάκελος στο γραφείο μου από μια κίνηση πολιτών για τη δημοκρατία και τη δικαιοσύνη. Ξέρετε τι αναφέρει κύριε Υπουργέ; Ότι υπάρχει ένα κόμμα δεκανίκι το οποίο παίρνει επιχορήγηση από το Ελληνικό Κοινοβούλιο. Λεφτά δηλαδή. Λειτουργεί παράνομα με αποδείξεις. Ανοίγω τον φάκελο και βλέπω μια σειρά κακουργημάτων μέσα. Ακούστε. Η ύπαρξη αυτού του δεκανικιού της Νέας Δημοκρατίας με πλαστές υπογραφές επιτρέπει παράνομη είσπραξη ευρωπαϊκών κονδυλίων. Αυτό είναι κακούργημα. Πήγα στη δικαιοσύνη κύριε συνάδελφε, πριν ένα χρόνο. Η δικαιοσύνη, κύριε Υπουργέ μου, δεν κάνει τίποτα. Θέλετε έγγραφα; Υπάρχει ένορκη κατάθεση του Α.Ι, ένορκη του Κ.Μ., αναφορά στον εισαγγελέα του Αρείου Πάγου, αναφορά στην Ευρωπαϊκή Εισαγγελία. Εξαπάτηση εκλογέων, ποινή φυλάκισης 2 έτη. Πάρτε το έγγραφο.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρθρο 386, απάτη. Αν στρέφεται κατά του ελληνικού δημοσίου και η ζημία που προκλήθηκε υπερβαίνει τα 120.000 ευρώ, κάθειρξη τουλάχιστον 10 ετών. Αυτοί έπρεπε να είναι φυλακή και έχουν κίνημα λέει, έχουν ένα δεκανίκι. Κι αυτό πάρτε το.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρθρο 216. Κατάρτιση πλαστού εγγράφου ή νόθευση. Ποινή φυλάκισης πάνω από 10 έτη. Και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρθρο 220, υφαρπαγή ψευδούς βεβαίωσης φυλάκιση ως 2 έτη. Με πλαστές υπογραφές νεκρών. Με νεκρούς φτιάξανε το δεκανίκι αυτό το δικό σας. Νεκρούς που υπέγραψαν. Κι αν δεν το πιστεύετε στα Πρακτικά της Βουλής καταθέτω τα έγγραφα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μάντζο μου, επειδή είστε και νομικός, ένα χρόνο η δικαιοσύνη δεν κάνει τίποτα. Κύριε Φλωρίδη, τίποτα. Με αυτό τινάζεται η δημοκρατία και η δικαιοσύνη στον αέρα, κύριε Φλωρίδη. Η ίδια η βούληση του ελληνικού λαού. Παραπλάνηση, πλαστογραφίες. Να παίρνουν και κρατικό χρήμα; Παίρνουν παράνομα λεφτά του ελληνικού δημοσίου. Σας λέω ότι και νεκροί έχουν υπογραφές μέσα. Έχουν πεθάνει πριν 5-6 χρόνια και έχουν υπογράψει. Το φαντάζεστε; Και επειδή η δικαιοσύνη άργησε, κύριε Φλωρίδη και αργεί χαρακτηριστικά ένα χρόνο τώρα, περιέργως –πρόκειται περί δικανικού δικού σας- έχουμε γίνει ρεζίλι διεθνώς.

Πήγα στην Ευρωπαία Εισαγγελέα. Θα παρέμβει Ευρωπαία Εισαγγελέας γιατί είναι και ευρωπαϊκά κονδύλια. Κι άλλο ξεφτιλίκι θα φάει η χώρα. Κύριε Φλωρίδη, ο φάκελος μου ήρθε κι εμένα κλειστός. Ορίστε, σας τον δίνω και καθιστώ υπεύθυνο εσάς. Γιατί αν γίνουμε ρεζίλι πάλι από την Ευρωπαία Εισαγγελέα θα είστε συνυπεύθυνος και εσείς σε αυτή την εξαπάτηση για τη δημοκρατία και τη δικαιοσύνη.

(Χειροκροτήματα από την πτέρυγα της Ελληνικής Λύσης)

Τέλος. Δεν θέλω να γίνει ρεζίλι πάλι η χώρα μου γιατί θέλω να προειδοποιώ. Προειδοποιήσαμε για τον ΟΠΕΚΕΠΕ από το 2020, 2021. Τα έλεγε ο κ. Μπούμπας εδώ και εγώ φώναζα ότι έρχεται σκάνδαλο μεγάλο που εμπλέκονται πολλοί «φραπέδες» και «χασάπηδες». Και επιβεβαιώθηκαμε.

Κύριε Φλωρίδη, έχετε μια ιστορική ευκαιρία εσείς προσωπικά. Έχετε δυο-τρεις μάλλον. Τη μια με τα Τέμπη τη χάσατε. Η δεύτερη ευκαιρία είναι τώρα με τον Ρούτσι και με τους συγγενείς. Η τρίτη ευκαιρία, κύριε Φλωρίδη, ξέρετε ποια είναι; Σε ένα συρτάρι στο Υπουργείο Δικαιοσύνης είναι η ευκαιρία της ζωής του Φλωρίδη να γίνει ήρωας γιατί τα στερνά τιμούν τα πρώτα. Να γίνετε ήρωας εσείς προσωπικά. Θεωρούμε καθήκον να σας το πούμε. Σε ένα συρτάρι, λοιπόν, του Υπουργείου Δικαιοσύνης κρίνεται το μέλλον της Ελλάδος. Είναι εκείνη η γνωστή απόφαση περί επανορθώσεων και διεκδικήσεων από τους Γερμανούς. Στο συρτάρι σας είναι, κύριε Φλωρίδη και κάθε Υπουργού Δικαιοσύνης που δεν τόλμησε να το ανοίξει. Ανοίξτε το να ξεκινήσουν οι κατασχέσεις των γερμανικών επανορθώσεων και αποζημιώσεων. Υπάρχουν αποφάσεις δικαστηρίων. Ανοίξτε το να γίνετε ο ήρωας να σας χειροκροτήσουμε.

(Χειροκροτήματα από την πτέρυγα της Ελληνικής Λύσης)

Είδατε τι έκαναν οι Πολωνοί χθες στο Μετς, κύριε Φλωρίδη; Τι είπαν οι Πολωνοί; «Εντάξει» λέει «η συμμαχία, αλλά 1.200.000.000.000 τα θέλουμε τώρα. Μας τα χρωστάτε από γερμανικές επανορθώσεις και αποζημιώσεις». Οι Πολωνοί. Κάντε το, κύριε Φλωρίδη και θα γίνετε ο ήρωας της μεταπολιτεύσεως. Αν το κάνετε.

(Χειροκροτήματα από την πτέρυγα της Ελληνικής Λύσης)

Και πάμε τώρα και στον ΟΠΕΚΕΠΕ για να κλείνουμε σιγά-σιγά. Σας έχω πει -όχι εσάς προσωπικά κύριε Φλωρίδη- αλλά αναφέρομαι στην Κυβέρνηση, ότι θέλετε συγκάλυψη του εγκλήματος του ΟΠΕΚΕΠΕ. Είναι δεδομένο. Έχω τη λίστα εδώ, τον κατάλογο των προτεινομένων μαρτύρων. Εάν η Νέα Δημοκρατία στα Πρακτικά της Βουλής ήθελε πραγματικά να αποδείξει ότι δεν θέλει συγκάλυψη, έπρεπε να κάνει ένα απλό πράγμα, κύριε Φλωρίδη.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να καλέσει τον «φραπέ», τη Σεμερτζίδου με τη φεράρι και τον «χασάπη». Και όλους αυτούς τους τύπους, τις γαλάζιες ακρίδες. Να έρθουν εδώ στην επιτροπή και να μας πουν πώς έκαναν την κομπίνα, πώς έπαιρναν τα λεφτά και πώς έκλεβαν τον κρατικό κορβανά. Η Νέα Δημοκρατία δεν τους κάλεσε. Μα εσείς πρέπει να αποδείξετε ότι δεν είναι κολλητοί σας και ότι δεν έχετε σχέση μαζί τους. Δεν έπρεπε να τους καλέσετε; Τι έκανε η Ελληνική Λύση; Τους κάλεσε αυτή.

(Χειροκροτήματα από την πτέρυγα της Ελληνικής Λύσης)

Να δω τώρα αν η Νέα Δημοκρατία πει «όχι» σε αυτή την πρόσκληση. Γιατί αν πείτε όχι, κύριε Φλωρίδη, στην πρόσκληση των τριών αυτών προσώπων που καταθέσαμε εμείς, τότε σίγουρα θα είστε οι αρχιερείς της συγκάλυψης του ΟΠΕΚΕΠΕ και του εγκλήματος του κλεψίματος των Ελλήνων.

(Χειροκροτήματα από την πτέρυγα της Ελληνικής Λύσης)

Πάω και στη συνέντευξη του Πρωθυπουργού. Πραγματικά χθες τον Πρωθυπουργό, κύριε Υπουργέ μου, δεν ξέρω πώς να τον χαρακτηρίσω. Είδα μια θλιβερή εμφάνιση. Έναν άνθρωπο αμετανόητο, έναν άνθρωπο ασυγχώρητο, έναν άνθρωπο αδιόρθωτο, έναν άνθρωπο ματαιόδοξο, που το μόνο που τον ενδιαφέρει ήταν η καρέκλα του. Και ακούστε πού πήγε, κύριε Φλωρίδη. Και το πρόβλημα με αυτόν είναι ότι και ο ίδιος ρωτά και απαντά. Λέει «και αν φύγει ο Μητσοτάκης τι θα γίνει;». Ο ίδιος ρωτάει. Και απαντά κιόλας. «Μητσοτάκης ή χάος». Καλά που δεν είπε Μητσοτάκης ή τανκς. Δηλαδή, δεν γίνεται να έχουμε Πρωθυπουργό έναν άνθρωπο που δεν ζήτησε ποτέ συγγνώμη. Ποτέ. Δεν είπε ότι έκανα λάθος εγώ. Πάντα υπάρχει διάχυση ευθύνης. Δεν είπε, ρε παιδί μου, «αναλαμβάνω μια ευθύνη συγκεκριμένη». Πάντα του έφταιγαν οι τρίτοι, τοι τέταρτοι, οι πέμπτοι. Στο επιτελικό κράτος με βάση τον νόμο, κύριε Φλωρίδη, τον δικό σας –όχι προσωπικά δικό σας, του Πρωθυπουργού- ευθύνη για τα δεινά και τα καλά έχει ο Πρωθυπουργός της χώρας γιατί αυτός είναι το αφεντικό της χώρας. Γιατί έτσι είναι ο νόμος περί επιτελικού κράτους. Αφεντικό ο Πρωθυπουργός σε όλα.

(Χειροκροτήματα από την πτέρυγα της Ελληνικής Λύσης)

Και πόσα ψέματα να ακούσω; Ακούς τον Πρωθυπουργό να λέει χτες στη συνέντευξή του «καμιά Κρήτη δεν βουλιάζει. Τι είναι αυτά που λέτε; Είμαστε συνολικά ως χώρα πολύ κάτω από εκεί που ήμασταν πέρυσι». Αλήθεια; Ωραία. Η Ελληνική Δημοκρατία και το Υπουργείο Μετανάστευσης μας λέει ότι είχαμε αύξηση από πέρυσι 1%. Ο Πρωθυπουργός λέει 30% κάτω. Πάρτε και το έγγραφο του Υπουργείου Μετανάστευσης, του κ. Πλεύρη που λέει ότι έχουμε αύξηση.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν γίνεται να ασκείτε πολιτική με ψέματα. Μπορεί οι δημοσιογράφοι να θέλουν να ακούνε ψέματα. Μπορεί οι δημοσιογράφοι να ανέχονται τα ψέματα. Μπορεί κάποιοι να μην τα ανέχονται και να μην τα ακούνε. Αλλά όσο υπάρχει Ελληνική Λύση εδώ θα πέφτουν οι μάσκες, θα ξεκουκουλώνουμε τα ψέματά σας και θα σας μιλάμε με επιχειρήματα και αλήθειες.

(Χειροκροτήματα από την πτέρυγα της Ελληνικής Λύσης)

Στη συνέντευξη ρωτάει ο κ. Χατζηνικολάου τον κύριο Πρωθυπουργό: «Ακούγαμε τον «φραπέ» και δεν ξέρω ποιον άλλο. Αυτό δημιουργεί την αίσθηση ότι είναι γαλάζιο το σκάνδαλο». Η απάντηση σοκ του Πρωθυπουργού: «Είμαστε το μεγαλύτερο κόμμα. Τέσσερις στους δέκα Έλληνες ψήφισαν τη Νέα Δημοκρατία στις προηγούμενες εκλογές». Αυτό είναι απάντηση, κύριε Υπουργέ, Πρωθυπουργού που αναλαμβάνει ευθύνη των λαθών που έχουν γίνει; Ήσασταν 2 στους 10, όχι 4 στους 10, γιατί 50% δεν ψήφισε.

Εγώ θα σας πω κάτι εντίμως, κύριε Υπουργέ. Εάν η Ελληνική Λύση είχε «φραπέδες», «χασάπηδες» και «φεράρηδες» θα τους είχε κόψει και πόδια και χέρια. Δεν θα κάλυπτε, ούτε τους Υπουργούς, ούτε αυτούς. Η Νέα Δημοκρατία τους δικαιολογεί.

(Χειροκροτήματα από την πτέρυγα της Ελληνικής Λύσης)

Πάμε στα αγροτικά. Γιατί πραγματικά από τότε που μπήκα εδώ μέσα, κύριε Φλωρίδη -από το 2019 ως πρόεδρος κόμματος βέβαια, γιατί από το 2007 τα έλεγα αυτά- φώναζα και ούρλιαζα για το ζήτημα των αγροτικών θεμάτων και του πρωτογενούς τομέα. Ούρλιαζα γιατί προερχόμαστε και εγώ και εσείς από αγροτικές περιοχές. Φώναζα ότι δολοφονούμε το ζωικό κεφάλαιο, δολοφονούμε τον πρωτογενή τομέα εδώ και πάρα πολύ καιρό. Το σκάνδαλο του ΟΠΕΚΕΠΕ το αποκάλυψε η Ελληνική Λύση. Κανένα άλλο κόμμα. Εμείς. Εμείς. Εμείς. Δεν θα αφήσουμε να σκυλεύουν οι άλλοι στις δικές μας πολιτικές εργασίες. Φτάνει πια. Όπως και με τα Τέμπη όπως και με πολλά άλλα ζητήματα.

(Χειροκροτήματα από την πτέρυγα της Ελληνικής Λύσης)

Λέω ότι δολοφονείτε τον πρωτογενή τομέα. Γιατί δεν εμβολιάσαμε από την πρώτη στιγμή; Φωνάζαμε, ουρλιάζαμε, κύριε Φλωρίδη. Γιατί; Το αποτέλεσμα της θανάτωσης του ζωικού κεφαλαίου θα είναι να χτυπηθεί ο φτωχός. Από χωριό είστε κι εσείς όπως κι εγώ Θα ακριβύνει το κρέας. Θα ακριβύνει το γάλα, θα ακριβύνει το τυρί. Δεν θα μπορεί να αγοράσει ο φτωχός πολίτης 100 γραμμάρια τυρί, γιατί εσείς -θα το πω ευθέως- είτε γιατί θέλετε να συγκαλύψετε τα κεφάλια που ήταν παραπάνω στα πρόβατα και πήραν τις επιδοτήσεις οι κολλητοί σας, είτε από ανικανότητα, δολοφονείτε τα ζώα. Δεν δολοφονείτε τα ζώα. Δολοφονείτε τον πρωτογενή τομέα. Δολοφονείτε τον φτωχό πολίτη που αγοράζει πανάκριβα τα προϊόντα. Δολοφονείτε τη χώρα σάς λέω.

Σε πέντε χρόνια οι αγροτικές εκμεταλλεύσεις θα έχουν μειωθεί κατά τουλάχιστον 50%. Πρέπει να βρούμε έναν τρόπο τον πρωτογενή τομέα να τον στηρίξουμε, τον αγρότη, τον κτηνοτρόφο, τον μελισσοκόμο, τον αλιέα, κύριε Υπουργέ, σας παρακαλώ πάρα πολύ, με ψηφιακή τεχνολογία, με ρομποτική τεχνολογία. Κάτι πρέπει να κάνουμε επιτέλους, ένα σχέδιο.

Εάν δεν μπορείτε εσείς, έχουμε σχέδιο εμείς, στην Ελληνική Λύση. Στο πρόγραμμά μας έχουμε σαράντα με εξήντα πέντε σελίδες που αφορούν τον πρωτογενή τομέα. Να σας το δώσουμε, τουλάχιστον εφαρμόστε το.

(Χειροκροτήματα από την πτέρυγα της Ελληνικής Λύσης)

Και βλέπετε, δεν έχω καμία διάθεση αντιδικίας με κανέναν εδώ μέσα. Και επειδή η αντιδικία έχει γίνει πλέον εργαλείο στην Κυβέρνηση -και αναφέρομαι στα ελληνοτουρκικά- να πω κάτι για το σαπιοκάραβο, το «Piri Reis», που έγινε ο φόβος και ο τρόμος και βγάλαμε το Πολεμικό Ναυτικό, και μετά τα πήραμε πίσω. Να πω, κύριε Υπουργέ, ότι για την Ελληνική Λύση υπάρχει λύση για τα ελληνοτουρκικά, και η Ιστορία έχει δώσει το παράδειγμα. Ό,τι έκανε ο Κουντουριώτης, ό,τι έλεγε ο Ανδρέας Παπανδρέου. «Βυθίσατε το Χόρα» έλεγε αυτός, «Βυθίσατε το Piri Reis» λέμε εμείς, γιατί μόνο έτσι θα ξεκουμπιστούν οι Τούρκοι από το Αιγαίο.

(Χειροκροτήματα από την πτέρυγα της Ελληνικής Λύσης)

Είναι θρασύδειλοι. Πάντα ήταν. Και το επαναλαμβάνω. Προειδοποιείς ή κανείς ρεσάλτο πάνω στο σκάφος -αν είσαι σοβαρή χώρα- και συλλαμβάνεις το προσωπικό. Αλλά τι περιμένω εγώ από έναν Πρωθυπουργό ή από τον Υπουργό του, τον Κικίλια, που μας είπε δημοσίως ότι, επιτρέπουμε στους Τούρκους να αλιεύουν στα εκατό μέτρα από τις παραλίες μας, γιατί ήταν νόμος του ΣΥΡΙΖΑ. Ωραία, ήταν νόμος του ΣΥΡΙΖΑ -έτσι είπε ο Κικίλιας. Γιατί δεν τον αλλάξατε; Γιατί επιτρέπετε στους Τούρκους στα εκατό μέτρα από την ακτή να ψαρεύουν στα νησιά μας; Γιατί; Κύριε Υπουργέ, πείτε μας. Αλλάξτε τον νόμο. Αλλάξτε τον.

Και χθες ο κ. Μητσοτάκης για ακόμη μια φορά μίλησε για συγκλίσεις. Δεν ξέρω αν εννοεί το ΠΑΣΟΚ, δεν ξέρω εάν εννοεί άλλο κόμμα, πάντως σύγκλιση στον παραλογισμό δεν μπορεί να υπάρξει. Μίλησε για συγκλίσεις. Εξάλλου, είναι το κόμμα των μεταγραφών. Ό,τι σημιτικόυπάρχει, το παίρνει. Δεν αναφέρομαι σε εσάς, κύριε Φλωρίδη. Στη νέα μεταγραφή, τον «Μέσι» που πήρατε, τον καινούργιο. Ήταν ο «Μέσι» του Σημίτη.

Πώς να πιστέψουμε, λοιπόν, και να εμπιστευτούμε τη Νέα Δημοκρατία; Για πείτε μου. Πώς θα τους εμπιστευτούμε, ρε παιδιά, όταν ο Πρωθυπουργός μάς έλεγε ψεκασμένους που του έλεγα για τις εξορύξεις εδώ μέσα. Του έλεγα «κάνε εξορύξεις» και έλεγε «όχι, είσαι ψεκασμένος». Εγώ είμαι με τις ανεμογεννήτριες, με τα φωτοβολταϊκά. Και τώρα που έρχεται στη δική μας γραμμή και μιλάει για εξορύξεις δεν ζητάει συγγνώμη. Δεν λέει: «Συγγνώμη, έκανα λάθος». Λέει: «Εγώ θα κάνω εξορύξεις».

Όταν είσαι αμετανόητα ψεύτης, αμετανόητα εχθρικός, όταν είσαι αμετανόητα επιθετικός, θα λαμβάνεις και τα επίχειρα. Και ποια είναι αυτά; Πρόταση από την Ελληνική Λύση: «Κάντε ΑΟΖ τώρα με την Κύπρο και τελειώνουν όλα, τελειώνει το πρόβλημα». Μπορείτε; Αλλιώς σωπάστε άπαξ, διά παντός.

(Χειροκροτήματα από την πτέρυγα της Ελληνικής Λύσης)

Και πώς να σας πιστέψουμε, όταν εδώ μέσα έλεγε ο Βελόπουλος για τα εμβόλια ότι δεν είναι ιδιαίτερα ασφαλή, δεν πέρασαν τα test drive -δεν ήσασταν εδώ, κύριε Φλωρίδη- και ο Πρωθυπουργός πάλι με έλεγε ψεκασμένο. Χθες βγαίνει η Κομισιόν και παραδέχεται ότι τα εμβόλια εναντίον του COVID εγκρίθηκαν χωρίς πλήρη δεδομένα ασφαλείας. Σελίδα 48-49. Ακούστε, χωρίς δεδομένα ασφαλείας, κύριε Υπουργέ. Πάρτε και τα Πρακτικά, τα καταθέτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, τι αναφέρεται: Τα κράτη-μέλη αναγνωρίζουν ότι οι μακροπρόθεσμες επιπτώσεις και η αποτελεσματικότητα του εμβολίου είναι άγνωστα και ότι ενδέχεται να προκύψουν άγνωστη παρενέργειες, σελίδες 40 έως 49. Σε αυτό που υπέγραψε η Ούρσουλα, η κυρία που πήρε τα εκατομμύρια, η κολλητή του Πρωθυπουργού και ο Πρωθυπουργός που επέβαλε υποχρεωτικά τον εμβολιασμό. Να η αποκάλυψη και πάλι, να η επιβεβαίωσή μας.

(Χειροκροτήματα από την πτέρυγα της Ελληνικής Λύσης)

Δεν περιμένουμε συγγνώμη. Δεν θέλουμε συγγνώμη από τον Πρωθυπουργό. Θέλουμε να πει, όμως, συγγνώμη στον ελληνικό λαό για όλα τα λάθη που έχει κάνει μέχρι και σήμερα, και είναι άπειρα τα λάθη του, εγκληματικά.

(Χειροκροτήματα από την πτέρυγα της Ελληνικής Λύσης)

Εμείς, κύριε Υπουργέ, θέλουμε δικαιοσύνη. Εάν δεν τιμωρήσετε αυτούς -το λέω ευθέως- το δεκανίκι της Νέας Δημοκρατίας γι’ αυτά που σας παρέδωσα εκεί κάτω εγγράφως, που λυμαίνονται κρατικό κορβανά, που κλέβουν τα χρήματα των Ελλήνων, σας καθιστούμε υπεύθυνο, γιατί θα γίνουμε ρεζίλι στην Ευρωπαϊκή Εισαγγελία. Ήδη έγινε παραλαβή και παρέμβαση, ξεκινάει η παρέμβασή της. Σας προειδοποιούμε.

Απευθύνουμε και ένα μήνυμα στον ελληνικό λαό, σε όλους τους Έλληνες. Υπάρχουν γύρω μας ψυχές, υπάρχουν γύρω μας ψυχές Ελλήνων που θέλουν να φωνάξουν, θέλουν να ουρλιάξουν, θέλουν να διαμαρτυρηθούν. Θέλουν να ακουμπήσουν κάπου, να νιώσουν ασφάλεια, να νιώσουν ότι τον φτωχό πολίτη δεν τον αδικεί κανείς και ότι είναι δίπλα του. Αυτή, λοιπόν, η ασφάλεια, αυτή η πλάτη είναι στις πλάτες της Ελληνικής Λύσης. Ακουμπάμε την ψυχή τους, ακουμπάμε την καρδιά τους. Εμείς τους ακούμε.

(Χειροκροτήματα από την πτέρυγα της Ελληνικής Λύσης)

Ζούμε στην εποχή, φίλες και φίλοι, που ο ένας απομακρύνεται από τον άλλον. Ζούμε σε αυτή την εποχή που πρέπει να έρθουμε ο ένας κοντά στον άλλο πλέον. Χέρι με χέρι να γίνουμε περισσότεροι, να γίνουμε πολλαπλάσιοι, να ενώσουμε δυνάμεις.

Εμείς οι Έλληνες μπορούμε να κάνουμε πολλά, κύριε Φλωρίδη. Ενωμένοι με λογική, με συναίσθημα, με ανθρωπιά, με πρόγραμμα, με σχέδιο, με επιχειρήματα, αλλά με ανιδιοτέλεια που δεν έχει η Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Το σύστημα, λοιπόν, θέλει τον Έλληνα κουφό, τυφλό, φτωχό και τίμιο. Εμείς του λέμε, σε θέλουμε πλούσιο, περήφανο και κυρίως, ανεξάρτητο.

(Χειροκροτήματα από την πτέρυγα της Ελληνικής Λύσης)

Δεν πρέπει, λοιπόν, οι Έλληνες να είναι μόνοι. Το κόμμα των αδυνάτων, το κόμμα των φτωχών, το κόμμα των ανθρώπων που βιοπορίζονται από την εργασία τους και όχι από λαμογιές και διαφθορά, στο πρόσωπο της Ελληνικής Λύσης βρήκε εκείνη τη μεγαλειώδη, την τεράστια, τη μεγάλη, κύριε Φλωρίδη, πλάτη, αλλά και αγκαλιά, για να αγκαλιάσουμε την Ελλάδα και τους Έλληνες, για να μπορέσουμε να σηκώσουμε την Ελλάδα ψηλά μαζί όλοι οι Έλληνες.

(Χειροκροτήματα από την πτέρυγα της Ελληνικής Λύσης)

Σας καθιστώ, λοιπόν, υπεύθυνο γι’ αυτό που σας είπα.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Πρόεδρε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θέλω να κάνω μία διευκρίνιση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, θέλετε κάτι;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, είναι η έκτη ομιλία από τον Υπουργό.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν είναι ομιλία…

**ΠΡΟΕΔΡΕΥΩΝ (Αθανάσιος Μπούρας):** Απ’ ότι βλέπω, γιατί δεν ήμουνα εδώ, οι παρεμβάσεις που έκανε ο Υπουργός ήταν στα πλαίσια πριν ξεκινήσει η διαδικασία επί των θεμάτων αντισυνταγματικότητας, και λοιπά.

**ΧΡΗΣΤΟΣ ΓΙΑΝΝΟΥΛΗΣ:** Καμία σχέση.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ να εμποδίσω.

Κύριε Υπουργέ, ορίστε, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πρέπει να κάνω μία διευκρίνιση απαραίτητη, για να μην υπάρξει θεσμικό ζήτημα.

Ο κ. Βελόπουλος μού παρέδωσε έναν κλειστό φάκελο. Η διευκρίνιση είναι ότι αφορά μία δικαστική υπόθεση υπό διερεύνηση. Το υλικό αυτού του φακέλου δεν μπορεί να περιέλθει σε γνώση κανενός. Αυτό που έχω να κάνω, κύριε Βελόπουλε, είναι, όπως είναι κλειστός, να τον στείλω στον Εισαγγελέα του Αρείου Πάγου.

(Χειροκροτήματα από την πτέρυγα της Νέας Δημοκρατίας)

Δεν υπάρχει δυνατότητα σε κανέναν μας να δει ένα υλικό δικογραφίας, όταν υπάρχει υπόθεση υπό διερεύνηση. Αυτό, λοιπόν, το λέω, για να ξέρουμε τι ακριβώς θα γίνει.

Βλέπω μια ανησυχία για τα εθνικά. Μία φράση θέλω να πω: Η Ελλάδα αυτά τα χρόνια, όπου χρειάστηκε για την προστασία, είτε των κυριαρχικών της δικαιωμάτων είτε της εθνικής της κυριαρχίας, ήταν εκεί, στο πεδίο και ανάγκαζε όσους είχαν στο μυαλό τους να προσβάλλουν αυτά τα κυριαρχικά δικαιώματα, να τα μαζέψουν και να φύγουν.

Τώρα, αντιλαμβάνομαι έναν προβληματισμό που έχει πέσει, μία αμηχανία, μετά από την εξέλιξη της υπόθεσης του μεγάλου διαγωνισμού που κάνει η χώρα μας στην περιοχή των κυριαρχικών της δικαιωμάτων στο απώτατο όριο κάτω από την Κρήτη και από το γεγονός ότι ένας αμερικανικός κολοσσός εμφανίστηκε και εκδήλωσε ενδιαφέρον για να κάνει τις έρευνες εκεί. Θυμίζω ότι δεν ήρθε γενικώς για να κάνει έρευνες. Ήρθε με βάση μία προκήρυξη που ορίζει τα απώτατα όρια των κυριαρχικών δικαιωμάτων της χώρας. Μέσα σε αυτά θα κάνουν έρευνα.

Αυτό ξέρω ότι προκαλεί αμηχανία σε κάποιους οι οποίοι πάρα πολύ εύκολα μέμφονταν αυτή την Κυβέρνηση για υποχωρητικότητα. Συμβαίνει ακριβώς το αντίθετο. Στην πράξη κατοχυρώνονται τα κυριαρχικά δικαιώματα και όχι στα λόγια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ήθελα τον λόγο για ένα λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Φλωρίδη, ένα λεπτό, παραπάνω δεν θα μιλήσω.

Εμείς αυτό θέλαμε από εσάς και καλώς θα πράξετε. Να πάτε στον Εισαγγελέα του Αρείου Πάγου, γιατί πήγαν οι άνθρωποι εκεί και δεν είδαμε σπουδή ιδιαίτερη. Ίσως τώρα από τη δική σας πλευρά που θα κάνετε το εγχείρημα αυτό, να γίνει επιτέλους κάτι. Γιατί, σας επαναλαμβάνω, το πρόβλημα δεν είναι η ελληνική δικαιοσύνη. Το πρόβλημα το παρέλαβε η Ευρωπαία Εισαγγελέας. Και θα κάνει παρεμβάσεις πάλι, θα εκτεθούμε διεθνώς, θα γίνουμε ρεζίλι. Αυτό σας λέω. Κάντε τη δουλειά σας, την ξέρετε καλύτερα από εμένα στο Υπουργείο Δικαιοσύνης. Κάντε την καλά.

Βέβαια, δεν μου απαντήσατε. Όχι, δεν μου απαντήσατε και λίγο με προβληματίσατε. Αυτό με τα ρωσικά κεφάλαια που σας είπα. Το αφήνω, ας ενημερωθεί ο Αλαφούζος. Θα το δούμε στην πορεία. Θα το δούμε. Ωραία.

Πάμε, λοιπόν, και στο «Piri Reis». Είπατε ότι στείλαμε, απαντήσαμε με την άσκηση κ.λπ.. Ακούστε! Στην Κάσο δεν κάνατε το ίδιο, δυστυχώς. Αυτά μας φοβίζουν, κύριε Φλωρίδη. Στην Κάσο το καλώδιο δεν το περάσαμε, φύγαμε με την ουρά στα σκέλια. Εδώ δεν βγήκε καν το «Piri Reis». Είναι στη Σμύρνη το σαπιοκάραβο και κάναμε ολόκληρη άσκηση. Ας την κάναμε τότε στην Κάσο. Γι’ αυτό λέω ότι δεν μπορούμε να εμπιστευθούμε ιδιαίτερα τη Νέα Δημοκρατία.

Καμία αμηχανία, κύριε Φλωρίδη.

Κοιτάξτε, το 2007 ήσασταν κι εσείς Υπουργός, αν δεν κάνω λάθος. Ήσασταν Βουλευτής το 2007, δεν ήσασταν; Εγώ μιλούσα για τα πετρέλαια με τον κ. Μανιάτη από το ΠΑΣΟΚ. Ρωτήστε τον κ. Μανιάτη. Καθίσαμε μαζί το 2011, επί μέρες, και έκανα αυτόν τον σχεδιασμό για τα πετρέλαια. Χαρά που δικαιώθηκε η Ελληνική Λύση και ο αγώνας της για τις εξορύξεις. Αν θα γίνουν.

(Χειροκροτήματα από την πτέρυγα της Ελληνικής Λύσης)

Λέω «αν θα γίνουν», γιατί στον Πατραϊκό Κόλπο, κύριε Φλωρίδη, ο κύριος Πρωθυπουργός πέταξε με τις κλωτσιές την εταιρεία από εκεί. Υπάρχουν εκατό εκατομμύρια βαρέλια λέει ο κ. Σελελίδης, ο μεγαλύτερος γεωλόγος στην Ελλάδα. Υπάρχουν εκατό εκατομμύρια βαρέλια πετρελαίου, λέει, και τους πέταξε με τις κλωτσιές έξω. Έφυγε η εταιρεία. Πήγε εκεί το τρυπάνι και το έδιωξαν.

Κλείνοντας, να πω και κάτι ακόμα. Όλα καλά είναι αυτά, που μας λέτε για τη Νότια Κρήτη. Δεν μας λέτε, όμως, και κάτι άλλο. Ξέρετε κάτι, κύριε Φλωρίδη; Ότι μιλάτε για Νότια Κρήτη συνεχώς. Δεν μιλάτε για Ανατολική Κρήτη, γιατί εκεί κάνατε ένα εθνικό έγκλημα ως Νέα Δημοκρατία. Δεν ήσασταν εσείς εδώ. Ξέρετε τι έκανε η Νέα Δημοκρατία; Μειωμένη επήρεια στην Ανατολική Λεκάνη της Μεσογείου. Μειωμένη επήρεια, σημαίνει μειωμένη εθνική κυριαρχία. Και με την UNCLOS δεν υπάρχει πουθενά στον κόσμο μειωμένη επήρεια. Είναι ελληνική εφεύρεση «νεοδημοκρατική».

Αυτό ήταν το λάθος σας. Και αφήσατε νότια του Καστελόριζου ελεύθερους τους Τούρκους να κάνουν παιχνίδι και εκεί είναι η Λεκάνη του Ηροδότου, που έχει δύο τρισεκατομμύρια κυβικά μέτρα φυσικού αερίου. Έρευνα εταιρείας, που λέτε το όνομά της εσείς -όχι οι δικοί μου- η Chevron και οι υπόλοιπες εταιρείες.

Κλείνοντας, να πω το εξής: Θα θυμάστε κάτι, κύριε Φλωρίδη, από εμάς. Μας διακρίνει μία ειδοποιός διαφορά, ως κόμμα. Είμαστε το κόμμα των λόγων και των έργων. Ό,τι λέμε, το εννοούμε. Ό,τι εννοούμε, το κάνουμε. Χαιρόμαστε. Μακάρι να γίνουν εξορύξεις, αλλά φοβόμαστε την πράσινη απάτη, που λατρεύει ο Πρωθυπουργός.

Σας ευχαριστώ, πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Να σας ενημερώσω ότι μέχρι στιγμής έχουν ζητήσει τον λόγο οι εξής πολιτικοί Αρχηγοί, Πρόεδροι των Κομμάτων: ο κ. Σωκράτης Φάμελλος από τον ΣΥΡΙΖΑ- Προοδευτική Συμμαχία, ο οποίος και θα πάρει τον λόγο αμέσως τώρα. Ο κ. Αλέξης Χαρίτσης, ο Πρόεδρος της Νέας Αριστεράς, ο κ. Δημήτριος Νατσιός, ο Πρόεδρος της Νίκης και η κυρία Ζωή Κωνσταντοπούλου, Πρόεδρος της Πλεύσης Ελευθερίας.

Καλείται στο Βήμα ο Πρόεδρος του ΣΥΡΙΖΑ-Προοδευτική Συμμαχία, ο κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, ενώ εμείς συνεδριάζουμε, στη Γάζα υλοποιείται το τελικό στάδιο του δολοφονικού σχεδίου της Κυβέρνησης Νετανιάχου με την εισβολή και την ισοπέδωση της Γάζας, με χιλιάδες θύματα, αμάχους, παιδιά, σε απόλυτη συνεννόηση με τις Ηνωμένες Πολιτείες Αμερικής και την Διοίκηση Τραμπ, γιατί η κλιμάκωση της επίθεσης στη Γάζα, λίγες ώρες μετά τη συνάντηση Νετανιάχιου-Ρούμπιο, είναι η καλύτερη απόδειξη.

Η διεθνής κοινωνία διαμαρτύρεται. Ιδιαίτερα η νεολαία, οι άνθρωποι της τέχνης και της διανόησης πρωτοστατούν. Το ότι συντελείται γενοκτονία δεν το λέμε μόνο εμείς. Δεν το λέει η Αντιπολίτευση στην Ελλάδα. Δεν το λένε οι διαδηλωτές. Το αναγνωρίζουν, πλέον, επίσημα και οι αξιωματούχοι του ΟΗΕ και η έκθεση της Ανεξάρτητης Επιτροπής του Οργανισμού Ηνωμένων Εθνών.

Αυτήν την ώρα η σιωπή είναι συνενοχή. Και αυτό το λέω προσωπικά για τον κ. Μητσοτάκη. Είναι απολύτως σωστή η επιλογή σημαντικών χωρών, το 2024, της Ευρώπης -της Ισπανίας, της Νορβηγίας, της Ιρλανδίας, της Σλοβενίας- να προχωρήσουν στην αναγνώριση της Παλαιστίνης, μαζί με άλλες οκτώ χώρες -να το πούμε- της Ευρωπαϊκής Ένωσης, που ήδη είχαν προχωρήσει στην αναγνώριση της Παλαιστίνης. Αλλά και η Γαλλία, ο Καναδάς, η Αυστραλία, το Βέλγιο, αλλά και η Βρετανία, όπως διαβάσαμε χθες, σωστά προχωρούν σήμερα, αυτές τις μέρες, στην αναγνώριση της Παλαιστίνης.

Μπροστά, λοιπόν, σε αυτήν την ανείπωτη τραγωδία, μπροστά στην έκθεση των εμπειρογνωμόνων του Οργανισμού Ηνωμένων Εθνών και μπροστά στις αποφάσεις των μεγάλων ευρωπαϊκών χωρών -της πλειοψηφίας πλέον- της Ευρώπης να προχωρήσουν στην αναγνώριση της Παλαιστίνης, ο κ. Μητσοτάκης επέλεξε χθες σε τηλεοπτική του συνέντευξη να «βάλει πλάτη» στα δολοφονικά σχέδια του Νετανιάχου, αρνούμενος ακόμα και τον όρο «γενοκτονία».

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Κύριε Πρόεδρε, καταθέτω την επίσημη δημοσίευση της Έκθεσης του ΟΗΕ, που υπάρχει και το σχετικό link, για να ενημερωθεί ο κ. Μητσοτάκης τι λένε οι διεθνείς οργανισμοί. Γιατί αποφάσισε να έρθει σε αντίθεση και με τον ΟΗΕ.

(Στο σημείο αυτό ο Πρόεδρος του ΣΥΡΙΖΑ – Προοδευτική Συμμαχία, κ. Σωκράτης Φάμελλος, καταθέτει για τα Πρακτικά την προαναφερθείσα δημοσίευση, η οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι περιμένει, βέβαια, κανείς από έναν Πρωθυπουργό, ο οποίος επιτρέπει σε έναν Υπουργό του -πρώην στέλεχος του ΛΑΟΣ- με αντισημιτικό παρελθόν, να μην αναγνωρίζει τώρα τις αποφάσεις και τη δικαιοδοσία του Διεθνούς Δικαστηρίου; Σε κανένα άλλο ευρωπαϊκό κράτος δεν θα έμπαινε ο κ. Γεωργιάδης στη θέση του Υπουργού. Γιατί, με τέτοιες επικίνδυνες τοποθετήσεις, μπαίνει ένα ερώτημα: Πώς θα διεκδικήσει η χώρα μας την εφαρμογή του Διεθνούς Δικαίου και την εφαρμογή αποφάσεων διεθνών οργανισμών, με αυτά που κάνουν ο κ. Μητσοτάκης και ο κ. Γεωργιάδης;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Η διεθνής κοινότητα και η Ευρωπαϊκή Ένωση οφείλουν σήμερα να πάρουν συγκεκριμένες αποφάσεις: Άμεση επιβολή κυρώσεων στο Ισραήλ. Εμπάργκο όπλων και αναστολή της Συμφωνίας Ευρωπαϊκής Ένωσης – Ισραήλ, που και αυτή έφτασε σε σημείο να αμφισβητεί χθες ο κ. Μητσοτάκης, ερχόμενος σε αντίθεση με την πλειοψηφία, πλέον, της Ευρώπης. Και πρέπει να αναγνωριστεί άμεσα το παλαιστινιακό κράτος, εδώ, από τη χώρα μας, όπως αποφάσισε η ελληνική Βουλή το 2015 με Κυβέρνηση ΣΥΡΙΖΑ.

Ζητούμε τον τερματισμό της επιχείρησης κατάληψης της Γάζας, την άμεση κατάπαυση του πυρός, την απελευθέρωση των ομήρων, την προστασία των αμάχων τώρα. Και παράλληλα, στηρίζουμε τον διεθνή στολίσκο Global Sumud Flotilla, στον οποίο συμμετέχει και η ελληνική αποστολή, που στέλνει ένα ηχηρό μήνυμα σε όλον τον κόσμο απέναντι στη γενοκτονία που διεξάγει η Κυβέρνηση Νετανιάχου και απαιτούμε από την Κυβέρνηση η Ελλάδα να στηρίξει με όλα τα θεσμικά μέτρα αυτήν την αποστολή.

Για τον λόγο αυτό o ΣΥΡΙΖΑ έχει αναλάβει συγκεκριμένες πρωτοβουλίες και προσωπικά στον Πρόεδρο της Δημοκρατίας, στον Υπουργό Εξωτερικών, εδώ στη Βουλή, με συγκεκριμένες προτάσεις, εδώ και πάρα πολλούς μήνες και είναι σημαντικό ότι τέσσερα κόμματα της αντιπολίτευσης βγάλαμε μια κοινή δήλωση που μας δεσμεύει. Το έχουμε πει. Ήταν λάθος του κ. Ανδρουλάκη και του ΠΑΣΟΚ που δεν ήρθαν σε αυτήν την κοινή ανακοίνωση, για να είναι πέντε τα κόμματα που καταθέτουν σήμερα άποψη. Και θέλω να ζητήσω και από τον Κοινοβουλευτικό Εκπρόσωπο που είναι εδώ και από τον κ. Ανδρουλάκη, να πάρουν ξεκάθαρη θέση για την αναγνώριση της γενοκτονίας στη Γάζα και για τον χαρακτηρισμό της γενοκτονίας στη Γάζα. Δεν χωρεί καμία καθυστέρηση σήμερα.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Οφείλω, όμως, και ένα σχόλιο για τον απαράδεκτο Υπουργό Δικαιοσύνης, που πριν από ενάμιση μήνα, εδώ, στη Βουλή τόλμησε να κατηγορήσει την αντιπολίτευση ότι στηρίζοντας τον λαό της Παλαιστίνης θέλει να δυναμιτίσει τη στρατηγική συμμαχία της Ελλάδας με το Ισραήλ υπέρ της Τουρκίας. Υπέρ της Τουρκίας! Μας κατηγόρησε ότι είμαστε ανθέλληνες και στηρίζουμε την Τουρκία.

Ρωτώ, λοιπόν, σήμερα που ο Οργανισμός Ηνωμένων Εθνών παίρνει θέση, που οι ευρωπαϊκές χώρες παίρνουν θέση, που συζητάει η Ευρωπαϊκή Ένωση για κυρώσεις: Δεν έχετε λίγη τσίπα να παραιτηθείτε, κύριε Φλωρίδη;

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Τολμάτε σήμερα να μας κατηγορήσετε ότι λατρεύουμε τους δολοφόνους και μας διακατέχει ένας ατελείωτος δικαιωματισμός. Τι χυδαιότητες είναι αυτές; Έχετε χάσει κάθε μέτρο; Έχετε χάσει κάθε σοβαρότητα; Πόσο χαμηλά θα πέσετε προσβάλλοντας την ελληνική Βουλή;

Για να κρύψει ο κύριος Φλωρίδης τα σκάνδαλα, τη διαπλοκή, τις γαλάζιες ακρίδες που έχουν πέσει πάνω στις επιδοτήσεις κλέβοντας τον ιδρώτα, κυριολεκτικά, των τίμιων αγροτών, όλους αυτούς που λυμαίνονται και τα συμφέροντα τα μεγάλα, στα οποία βάζει πλάτη και δεν θέλει να φορολογήσει, όπως δήλωσε χθες ο κ. Μητσοτάκης, για να τα κρύψει, λοιπόν, όλα αυτά εκπέμπει μια χυδαία τοξικότητα. Αναρωτιέμαι πόσο χαμηλά θα πέσετε για να κολακέψετε ένα καθεστώς που σας παραχώρησε την καρέκλα του Υπουργού; Ντροπιάζετε τον ελληνικό λαό, τις αξίες του λαού, τους αγώνες για δημοκρατία.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Κυρίες και κύριοι συνάδελφοι, σήμερα συμπληρώνονται δώδεκα χρόνια από τη δολοφονία του Παύλου Φύσσα από τα τάγματα εφόδου της Χρυσής Αυγής. Δώδεκα χρόνια από τη μέρα που σταμάτησε ο χρόνος και πάγωσε η κοινωνία από μια στυγερή πράξη μίσους και φανατισμού, απέναντι σε έναν άνθρωπο που και μέσω της μουσικής εξέφραζε την αντιφασιστική του στάση και τα πολιτικά του πιστεύω, αναφερόμενος πολύ συχνά στα θέματα του προσφυγικού, στα θέματα της αδικίας, στα θέματα των κοινωνικών αναγκών. Τιμούμε τον Παύλο Φύσσα, τιμούμε τη Μάγδα Φύσσα που μένει και στέκεται όρθια με θάρρος και υπομονή. Δεν ξεχνάμε τα εγκλήματα των ναζί και των νεοναζί, το μίσος, τον φασισμό, τη βία, τις διακρίσεις.

Οφείλω να πω ότι αυτές τις μέρες η αποφυλάκιση Μιχαλολιάκου, του Αρχηγού της εγκληματικής οργάνωσης, από τη μια μας προσβάλλει και από την άλλη μας θυμίζει...

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Εμείς τον βάλαμε μέσα, όχι εσείς.

(Θόρυβος από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Υψηλάντη. Παρακαλώ.

Συνεχίστε, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν γνωρίζω από πότε αποκτήσατε ιδιοκτησιακή σχέση με τη δικαιοσύνη, αλλά αυτό αποκαλύπτει το πώς προσπαθεί και να καπελώσει και να χειριστεί τη δικαιοσύνη σήμερα η Νέα Δημοκρατία. Προσέξτε το αυτό.

(Θόρυβος από την πτέρυγα του ΣΥΡΙΖΑ – Προοδευτική Συμμαχία)

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** (…δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Υψηλάντη, μην διακόπτετε. Σας παρακαλώ θερμά.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Θεωρούν ότι είναι δικιά τους η δικαιοσύνη. Αυτό προσβάλλει διπλά τους δικαστικούς και τους θεσμούς. Αυτό είναι το υπόβαθρο της Νέας Δημοκρατίας, της χυδαίας εξάρτησης που επιχειρεί με τη δικαιοσύνη και του καπελώματος, εκεί που μπορεί να εκμεταλλευτεί και να διαχειριστεί τα στενά κομματικά συμφέροντα.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Εμείς, λοιπόν, το λέμε σήμερα. Από τη μια μας προσβάλλει και μας δημιουργεί υποχρεώσεις ως πολιτικό σύστημα και από την άλλη, μας δεσμεύει στο ότι η μάχη κατά του φασισμού είναι κάθε μέρα επίκαιρη. Γι’ αυτό και σας καλούμε όλους να συμμετέχουμε σήμερα στην αντιφασιστική συγκέντρωση και στην πορεία στο Κερατσίνι, γιατί είναι μέρα μνήμης και τιμής. Δώδεκα χρόνια μετά, ο Παύλος ζει και θα ζει στους αγώνες της κοινωνίας μας για δημοκρατία.

Μιλώντας για τη μητέρα του Παύλου Φύσσα, όμως, και την τραγική σημερινή ημέρα, δεν μπορώ να μην μιλήσω για τον αγώνα ενός άλλου γονέα που έχασε άδικα το παιδί του. Μιλώ για τον Πάνο Ρούτσι, τον πατέρα του 22χρονου Ντένι, που έχασε τη ζωή του στο έγκλημα των Τεμπών. Ήταν ένας από τους πενήντα επτά που έχασαν τη ζωή τους εκείνη την τραγική ημέρα πριν δυόμισι χρόνια. Ο κ. Ρούτσι έχει ξεκινήσει απεργία πείνας διεκδικώντας να του δοθεί άδεια για την εκταφή του παιδιού του, όχι σήμερα, αλλά εδώ και πολύ καιρό και σε όλα τα θεσμικά επίπεδα, γιατί ζητάει να ταυτοποιηθούν τα λείψανα του παιδιού του και βέβαια να διερευνηθούν και να αποκαλυφθούν, αν υπάρχει οποιοδήποτε εύρημα, όλες οι πτυχές αυτού του τραγικού εγκλήματος. Είναι εδώ, έξω από τη Βουλή. Τον συνάντησα προχθές και του μετέφερα τη συμπαράστασή μας και την υποστήριξή μας από όλη την κοινοβουλευτική ομάδα, από όλο το κόμμα, τα μέλη και τα στελέχη του ΣΥΡΙΖΑ - Προοδευτική Συμμαχία, γιατί θέλω να το πω: Είναι παράλογη και απάνθρωπη η άρνηση του αιτήματος εκταφής σε έναν γονιό.

Η ελληνική πολιτεία δεν έχει να φοβηθεί τίποτα από την εκταφή και την ιατροδικαστική έρευνα. Δεν μπορούμε να αρνούμαστε σε έναν γονιό να μάθει την αλήθεια για το θάνατο του παιδιού του. Είναι ένα στοίχημα αλήθειας. Είναι ένα στοίχημα προόδου για την ελληνική κοινωνία και οι πολίτες ξέρουν ότι μια ιατροδικαστική έρευνα δεν αφαιρεί στοιχεία από τη δικογραφία. Μπορεί να προσθέτει, αλλά σίγουρα δεν αφαιρεί τίποτα και δεν κρύβει τίποτα. Στηρίζουμε, λοιπόν, με όλη μας τη δύναμη το αίτημα του γονιού. Είναι πρώτα από όλα ανθρώπινο και είναι και δίκαιο.

Κυρίες κύριοι Βουλευτές, η Κυβέρνηση της Νέας Δημοκρατίας αυτά τα τελευταία έξι χρόνια έχει επιφέρει σοβαρότατα πλήγματα στο κράτος δικαίου της χώρας μας. Κρατήστε τα αυτά θα σας χρειαστούν: Σκάνδαλο υποκλοπών, συγκάλυψη εγκλήματος Τεμπών, παρεμβάσεις και επιθέσεις στις ανεξάρτητες αρχές, παρεμπόδιση της διοίκησης και του έργου τους, βολές κατά του Συνηγόρου του Πολίτη γιατί ξεκίνησε την έρευνα για την Πύλο -για το ναυάγιο και το έγκλημα της Πύλου- στοχοποίηση και δολοφονία χαρακτήρα του κ. Ράμμου και της διοίκησης και των μελών της ΑΔΑΕ.

Η χώρα μας είναι τελευταία στη θέση της Ευρώπης σε θέματα ελευθερίας Τύπου για τρίτη συνεχόμενη χρονιά. Επιθέσεις και καταχρηστικές αγωγές κατά δημοσιογράφων. Για το σκάνδαλο των υποκλοπών, ελέγχονται από τα δικαστήρια μόνο ιδιώτες και η παρακολούθηση του μισού υπουργικού συμβουλίου και της ηγεσίας του στρατού δεν θα διερευνηθεί, με ευθύνη της ηγεσίας της δικαιοσύνης που λειτούργησε ως μακρύ χέρι της Κυβέρνησης.

Επί κυβερνήσεως της Νέας Δημοκρατίας υπήρξε διαρροή προσωπικών δεδομένων που χρησιμοποιήθηκαν για ψηφοθηρικούς λόγους από στελέχη της Νέας Δημοκρατίας. Αλλάξετε μέχρι και τις προϋποθέσεις του νόμου, εκ των υστέρων, για να βάλετε τον δικό σας, τον κ. Κοντολέοντα στη διοίκηση και είδαμε τι σκάνδαλα βγήκαν μετά. Νομοθετείτε χωρίς διαφάνεια και διαβούλευση, όπως χωρίς διαφάνεια προχωράτε και σε τακτοποιήσεις ημετέρων και σε αναθέσεις –αυτό το ατελείωτο πλιάτσικο. Γράφετε στα παλαιότερα των υποδημάτων σας όλους τους κανόνες. Περνάτε νυχτερινές τροπολογίες μόνο και μόνο για να βολέψετε τα deal σας, τις συμφωνίες σας. (GA)

Όλα αυτά έχουν κλονίσει την εμπιστοσύνη των πολιτών στους θεσμούς και στην πολιτική και στη δικαιοσύνη. Κανείς δεν σας εμπιστεύεται, κύριε Φλωρίδη. Όλη η Ελλάδα γνωρίζει ότι έχουμε μια Κυβέρνηση βαθιά διεφθαρμένη και βαθιά διαπλεκόμενη. Δεν έχετε ιερό και όσιο, όπως λέει ο λαός μας. Η δικαιοσύνη, εξαιτίας σας, βρίσκεται αντιμέτωπη με τη μεγαλύτερη κρίση στην ιστορία της. Το 70% των πολιτών αμφισβητούν την αξιοπιστία της δικαιοσύνης και η δικαιοσύνη οφείλει να αποτελέσει το τελευταίο καταφύγιο των αδυνάτων απέναντι στην αυθαιρεσία των ισχυρών.

Και τώρα η δικαιοσύνη βλέπει την κοινωνία να της γυρνάει την πλάτη. Έχει παγιωθεί η αίσθηση στην κοινωνία ότι η δικαιοσύνη δεν ελέγχει την εκτελεστική εξουσία για παράνομες πράξεις, δεν αποδίδει ευθύνες στα πολιτικά πρόσωπα, κουκουλώνονται όλα από την πλειοψηφία της Νέας Δημοκρατίας στη Βουλή και η Κυβέρνηση έχει τεράστιο μερίδιο ευθύνης. Οφείλω να πω ότι μαζί με την Κυβέρνηση, που έχει ξεχάσει τη λέξη δικαιοσύνη, ευθύνη έχει η Κοινοβουλευτική Ομάδα της Νέας Δημοκρατίας, γιατί επιτρέπει στην Κυβέρνηση και στον κ. Μητσοτάκη να κατεδαφίσει το κράτος δικαίου. Δεν είναι άμοιροι ευθυνών και θα αναλάβουν την ιστορική ευθύνη για όλα αυτά.

Έχετε εξοβελίσει την επιστημονική κοινότητα απ’ όλη τη νομοπαρασκευή, για να κάνετε τη δουλειά σας. Αλλάζετε τους κανόνες και τους κώδικες όπως σας βολεύει. Υποτιμάτε ακόμα και τις τυπικές διαδικασίες προετοιμασίας κωδίκων για να εξυπηρετήσετε κομματικά συμφέροντα και καρέκλες Υπουργών. Να μείνετε στην καρέκλα σας νοιάζει μόνο, τίποτα άλλο. Δεν σας νοιάζει ούτε η δικαιοσύνη, ούτε η κοινωνία, ούτε η οικονομία.

Και στο συγκεκριμένο νομοσχέδιο τα ίδια μας είπαν οι φορείς που ήρθαν εδώ στη Βουλή, στην ακρόαση. Μας μίλησαν για προβλήματα ασφάλειας δικαίου. Ποιος τα δημιουργεί; Τα δημιουργεί κ. Φλωρίδης. Μίλησαν για «διατάξεις που ενσωματώνονται σε πλήρη παρανόηση όσων προβλέπει η οδηγία», για να πω μία λέξη πιο δόκιμη, για να μην πω ακόμα και σχεδιασμένη παρανόηση. Μίλησαν για «επιπόλαιη εισαγωγή», στο δίκαιό μας, ακόμα και της ποινικής ευθύνης των νομικών προσώπων δια της τεθλασμένης οδού. Λόγια των φορέων, όχι δικά μας. Οι επιστημονικοί φορείς σας ξεμπρόστιασαν για ακόμη μια φορά.

Η ασφάλεια δικαίου πάει για ακόμη μια φορά περίπατο. Κι έρχεστε σήμερα και προσβάλλετε το δικαίωμα του κατηγορουμένου να έχει πλήρη πρόσβαση στη δικογραφία και το επιχειρείτε με έναν γενικό τρόπο για να σας βολεύει η διαχείριση κατά περίπτωση, κάτι που έρχεται σε αντίθεση με το άρθρο 20 του Συντάγματος –και θα το συζητήσουμε μετά- παρά τις αλλαγές που κάνατε, ηττημένος από τη δημόσια συζήτηση που έχει αναπτυχθεί. Γιατί αυτό που καταθέσατε αποκαλύπτει το δόλιο σχέδιο σας περιορισμού δικαιωμάτων.

Με αυτό τον τρόπο θίγεται το δικαίωμα σε μία δίκαιη δίκη και αυτό το κάνετε σαφέστατα με πολιτικά κίνητρα. Ο νομικός κόσμος καθολικά εναντιώνεται σε αυτή τη ρύθμιση, όπως και η Ολομέλεια των δικηγορικών συλλόγων. Σας προειδοποίησαν ότι η διάταξη αυτή θα φέρει σοβαρά σημαντικά προβλήματα στο εσωτερικό δίκαιο και έναντι του Ευρωπαϊκού Δικαστηρίου Ανθρωπίνων Δικαιωμάτων. Αυτό που κάνετε είναι να αλλάξετε μία πάγια κατοχυρωμένη πρακτική δικαίου της χώρας μας και δεν εφαρμόστηκε την περίοδο που είχε ψηφιστεί και το άλλαξε η κυβέρνηση του ΣΥΡΙΖΑ. Ό,τι και να λέτε τώρα είναι παραμύθια. Γιατί εσείς έρχεστε να κάνετε αυτή την παραβίαση. Ποιος ξέρει τι ποταπό σχέδιο υπηρετείτε και τι έχετε στο νου σας για την αξιοποίηση της διάταξης στο μέλλον. Γι’ αυτό και προχωράμε και στην ένσταση αντισυνταγματικότητας.

Κυρίες και κύριοι συνάδελφοι, είναι γνωστός ο τρόπος που νομοθετεί ο κ. Φλωρίδης, στοχοποιώντας όποιον διαφωνεί με επιχειρήματα στις νομοθετικές του πρωτοβουλίες. Θέλετε να σας θυμίσω ποιος είναι ο κ. Φλωρίδης; Ο κ. Φλωρίδης είναι αυτός που, εκ μέρους του κ. Μητσοτάκη, είπε ότι «όσοι μιλάνε για μπάζωμα στα Τέμπη είναι για τα μπάζα». Είναι αυτός που είπε, εκπροσωπώντας τον κ. Μητσοτάκη, ότι «τα Τέμπη και οι κλάψες πάνε». Αυτός είναι ο κ. Φλωρίδης! Είναι γνωστός και ο ποινικός λαϊκισμός με τον οποίο νομοθετεί και ότι όλα αυτά που κάνει τα κάνει για εσωκομματικές υποθέσεις του κ. Μητσοτάκη. Αυτό το μείγμα ποινικού λαϊκισμού, αυστηροποίησης διατάξεων, παραγκωνισμού της επιστημονικής κοινότητας, της γνώσης δηλαδή και της επιστήμης, αλλά και η αλαζονεία, είναι επικίνδυνο μείγμα για τη συνοχή της κοινωνίας και ναρκοθετεί τη δικαιοσύνη και την ασφάλεια δικαίου στη χώρα μας.

Τι να περιμένει, όμως, κάποιος από μία Κυβέρνηση που για εκλογικό όφελος παραβιάζει διεθνείς υποχρεώσεις της χώρας. Πρόσφατο δεν είναι το νομοθέτημα Πλεύρη για το προσφυγικό, που φέρνει την Ελλάδα σε αντίθεση με τις διεθνείς της υποχρεώσεις; Για ποιον λόγο; Για να προσεταιριστεί πρόσκαιρα ακροδεξιές φωνές. Κάνει έναν ελιγμό, γιατί μπορεί να έρθει απέναντι στο διεθνές δίκαιο. Νομοθετεί, δηλαδή, με ρατσιστικές διατάξεις που παραβιάζουν και τη νομιμότητα και τις υποχρεώσεις της χώρας και φυσικά, αφήνουν αθωράκιστη τη χώρα. Αυτό που γίνεται αυτές τις ημέρες στην Κρήτη αποδεικνύει πόσο υποκριτικό είναι το κυβερνητικό αφήγημα.

Γιατί η αναστολή πρόσβασης στο άσυλο με τον «νόμο Πλεύρη» δεν είναι μόνο παράνομη, για το οποίο θα έχουμε κυρώσεις και επιπτώσεις σε διεθνές επίπεδο. Είναι πρώτα απ’ όλα απάνθρωπο και αναποτελεσματικό. Είναι ξεκάθαρο ότι για την Κυβέρνηση το κράτος δικαίου είναι εμπόδιο. Γι’ αυτό, αν θέλετε, προχωράει σε ναρκοθέτηση και της νομιμότητας και των κανόνων. Τους χαλάει τα σχέδια η νομιμότητα και οι κανόνες.

Κι ενώ, λοιπόν, κυρίες κύριοι συνάδελφοι, η Ελλάδα είναι ήδη στον μαυροπίνακα της Ευρώπης για τα θέματα δικαίου, ήρθε και η νέα δικογραφία της Ευρωπαίας Εισαγγελέως για το μεγάλο σκάνδαλο διαφθοράς και την κλοπή ευρωπαϊκών χρημάτων των αγροτών. Τι σκάνδαλο είναι αυτό; Είναι ένα γαλάζιο σκάνδαλο. Το σκάνδαλο Μητσοτάκη στον ΟΠΕΚΕΠΕ. Γιατί έχει ανοίξει μία συζήτηση που επιχειρεί να καθοδηγήσει ο κ. Μητσοτάκης γιατί πλέον έχει σοβαρό πρόβλημα με αυτό που έχει μάθει η ελληνική κοινωνία.

Να ξεκαθαρίσουμε, λοιπόν, τι έχουμε μπροστά μας; Ακόμα μια φορά η Ευρωπαία Εισαγγελέας έφερε δικογραφία για Υπουργούς της Κυβέρνησης Μητσοτάκη, για τον κ. Βορίδη και τον κ. Αυγενάκη. Δεν έχει φέρει για διαχρονικές ευθύνες. Έχει φέρει για δύο Υπουργούς της Κυβέρνησης. Για ποιον λόγο; Γιατί έχουν χαθεί επιδοτήσεις με παράνομες πράξεις των αγροτών που φτάνουν το 1 δισεκατομμύριο ευρώ, με παράνομες βεβαιώσεις για βοσκοτόπια και για ζωικό κεφάλαιο. Ποια περίοδο; Την περίοδο της διακυβέρνησης Μητσοτάκη.

Τι αποκάλυψε η δικογραφία την οποία διαβάσαμε; Αποκάλυψε την εμπλοκή κυβερνητικών στελεχών και την αναφορά στη δικογραφία καμιά δεκαριά Υπουργών της Κυβέρνησης Μητσοτάκη. Αυτά λέει μέσα η δικογραφία. Υπάρχουν στη δικογραφία και καταγγελίες δύο τουλάχιστον Προέδρων του ΟΠΕΚΕΠΕ -για έναν ακόμα έχω ακούσει εγώ στη δημοσιότητα- οι οποίοι μπήκαν από την Κυβέρνηση του κ. Μητσοτάκη, για παράτυπες διαδικασίες εν γνώσει των γαλάζιων Υπουργών.

Και τώρα ο κ. Μητσοτάκης προσπαθεί να μας πείσει ότι το σκάνδαλο είναι διαχρονικό. Δηλαδή, ο κ. Βορίδης ο κ. Αυγενάκης ήταν διαχρονικά Υπουργοί Αγροτικής Ανάπτυξης. Μάλιστα. Δηλαδή δεν ήταν στον κύκλο συνεννόησης της Νέας Δημοκρατίας οι «φραπέδες» και οι «χασάπηδες». Ήταν διαχρονικοί. Μάλιστα. Δηλαδή, σε άλλο κόμμα ήταν ο παραιτηθείς Γενικός Γραμματέας του Υπουργείου Αγροτικής Ανάπτυξης. Δεν ήταν της Νέας Δημοκρατίας. Ήταν διαχρονικός.

Μα, δεν είναι γραμμένο ακόμα και στη δικογραφία ότι τα στελέχη της Νέας Δημοκρατίας και μάλιστα ο διευθυντής του κ. Κεφαλογιάννη είπε ότι «πρέπει να ενημερώσουμε τους αγρότες για τον έλεγχο που θα γίνει γιατί όλοι αυτοί είναι ψηφοφόροι»; Δεν είναι γραμμένο στη δικογραφία; Για άλλο κόμμα μιλάμε; Αυτά δεν είναι στοιχεία της δικογραφίας; Δεν έχουν βγει στη δημοσιότητα; Δεν αναφέρεται ακόμα και η συζήτηση μεταξύ των διαπλεκόμενων για το ότι πρέπει να ενημερωθεί και ο κ. Μητσοτάκης; Δεν τα διαβάσαμε όλα αυτά; Αυτά δεν είναι γραμμένα; Δεν είναι την περίοδο της Κυβέρνησης Μητσοτάκη; Για ποιες διαχρονικές ευθύνες μιλάμε;

Τόλμησε να πει χθες ότι η αναλογία εμπλεκομένων αντιστοιχεί στο ποσοστό της Νέας Δημοκρατίας, δηλαδή τέσσερις στους δέκα θα είχαν ψηφίσει Νέα Δημοκρατία; Δηλαδή, εγώ θέλω να ρωτήσω. Στους δύο Υπουργούς που εμπλέκονται το 40% πόσο μετριέται, δύο στα δύο; Γιατί εμείς αυτό βλέπουμε. Για πέστε μου, σας παρακαλώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Γιατί εμείς μάθαμε για παραιτήσεις Υπουργών του κ. Μητσοτάκη που δεν ήταν 40%. Όλοι όσοι εμπλέκονταν μπήκαν σε παραίτηση την πρώτη μέρα.

Κόψτε, λοιπόν, τα παραμύθια. Εδώ δυστυχώς ισχύει -και όχι μόνο μεταφορικά, ισχύει και πραγματολογικά- ότι «σας έπιασαν με τη γίδα στην πλάτη». Αυτό ακριβώς ισχύει, έτσι όπως το λέει ο ελληνικός λαός.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Πριν από ενάμιση μήνα γίναμε μάρτυρες μιας άλλης πρωτοφανούς μεθόδευσης. Κλείσατε άρον άρον τη διαδικασία ψήφισης προκαταρκτικής επιτροπής για τους κ. Βορίδη και Αυγενάκη για το σκάνδαλο του ΟΠΕΚΕΠΕ και αρνηθήκατε τη συγκρότηση προκαταρκτικής επιτροπής που ζητούσε η Ευρωπαϊκή Εισαγγελική Αρχή. Τόσο σέβεστε τη δικαιοσύνη. Και παραμένετε εσείς Υπουργός Δικαιοσύνης. Καλά, εδώ έχετε κάνει αλλά κι άλλα, αυτό θα σας πείραζε; Αυτό να μου πείτε.

Έρχεται, δηλαδή, η Ευρωπαία Εισαγγελέας και ζητάει έλεγχο κι εσείς λέτε «όχι». Ως Κυβέρνηση και ως Συμπολίτευση λέτε «όχι». Και πώς ήρθατε να το καλύψετε; Επειδή φοβόταν ο κ. Μητσοτάκης για την επιλογή των Βουλευτών του εδώ στη μυστική ψηφοφορία, ήρθε και έκανε μία κοινοβουλευτική εκτροπή και επέβαλε στους Βουλευτές του να αποχωρήσουν οι μισοί από τη διαδικασία και οι άλλοι μισοί να ψηφίσουν με επιστολική ψήφο γιατί φοβόταν την ψήφο των Βουλευτών της Νέας Δημοκρατίας. Φοβάται την Κοινοβουλευτική του Ομάδα. Γιατί δεν μπορεί να απαντήσει στον κόσμο οι οποίοι λένε στους Βουλευτές της Νέας Δημοκρατίας: «Τι κάνατε σε αυτόν τον ΟΠΕΚΕΠΕ; Τι όργια έγιναν εκεί;». Κι έτσι στήσατε έναν απαράδεκτο μηχανισμό με εβδομήντα οκτώ απουσίες για να διαχειριστεί το αποτέλεσμα όπως τον βολεύει. Έστησε μηχανισμό εις βάρος της Βουλής.

Και μετά την κοινοβουλευτική εκτροπή, για να μπαζώσει την αλήθεια και να κουκουλώσει το σκάνδαλο στον ΟΠΕΚΕΠΕ, τώρα θα αρχίσει από σήμερα η μεθόδευση στην Εξεταστική Επιτροπή για να γίνει ένα πλυντήριο ευθυνών και μια διάχυση και με καθυστέρηση βέβαια να οδηγηθούμε και σε αυτό που αναφέρει στην εισήγησή της η Ευρωπαία Εισαγγελέας, στον κίνδυνο δηλαδή της παραγραφής.

Για να δούμε λοιπόν πώς θα ξεκινήσει ο έλεγχος στην Εξεταστική Επιτροπή; Σας βάζω εγώ ένα δίλημμα. Προτείνουμε πρώτους καλεσμένους τον κ. Βάρρα και τον κ. Μυλωνάκη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ο κ. Βάρρας δεν ήταν αυτός ο προηγούμενος πρόεδρος του ΟΠΕΚΕΠΕ, τοποθετημένος από τον κ. Μητσοτάκη και μετά σύμβουλος του κ. Μητσοτάκη, που έκανε την καταγγελία στην Ευρωπαία Εισαγγελέα; Ας έρθει για να δούμε πώς θα ξετυλιχθεί ο μίτος του σκανδάλου.

Να το πω ξεκάθαρα. Είναι επικίνδυνος για τη δημοκρατία και τη χώρα ένας Πρωθυπουργός που στήνει μηχανισμούς για να φιμώσει τους Βουλευτές του και την Ευρωπαία Εισαγγελέα, για να κουκουλώσει ένα γαλάζιο σκάνδαλο, το οποίο είναι 100% σκάνδαλο του Κυριάκου Μητσοτάκη.

Τα ίδια έκανε στις υποκλοπές, τα ίδια έκανε στα Τέμπη, τα ίδια γίνονται δυστυχώς σε πολλές υποθέσεις διαφθοράς που κουκουλώνονται στην Ελλάδα. Γιατί δυστυχώς η διαφθορά έχει κατέβει πάρα πολύ χαμηλά, γιατί αυτό το κράτος της διαφθοράς στήνουν οι μηχανισμοί της δεξιάς, της παλιάς δεξιάς σε όλη την Ελλάδα με εντολή Κυριάκου Μητσοτάκη!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Η κοινωνία όμως σας έχει πάρει χαμπάρι και δεν έχει ούτε ανοχή ούτε υπομονή. Και ποιος ξέρει πόσες υποθέσεις θα έρθουν ακόμη από την Ευρωπαία Εισαγγελέα;

Προειδοποιώ τον κ. Μητσοτάκη, ό,τι και να κάνει δεν μπορεί να κρυφτεί, όσα τεχνάσματα και αν επιχειρήσει οι πολίτες σάς έχουν πάρει χαμπάρι και οι προοδευτικές δυνάμεις αυτού του τόπου δεν μπορούν να φιμωθούν, όπως δεν μπορείτε να κρύψετε το νέο επεισόδιο, τη φερόμενη εμπλοκή του κ. Μυλωνάκη στο σκάνδαλο και την ενημέρωσή του για τις παρανομίες, τις επιδοτήσεις αλλά και για τις παρακολουθήσεις πολιτικών προσώπων κατά κατάχρηση εξουσίας.

Σας καλώ τώρα να το διαψεύσετε, ότι έχει συμβεί κάτι τέτοιο. Κάντε το τώρα, διαψεύστε το. Μπορείτε; Δεν μπορείτε, γιατί είναι τόσο πολυπλόκαμη η διαπλοκή, που όσο κι αν έχετε κλείσει όλα τα κενά, κάπου ξεφεύγουν κάποια πράγματα και εκτίθεστε από τις αντιφάσεις σας.

Στις 30 Ιουνίου ο Βουλευτής Μαγνησίας ο δικός σας, ο κ. Μπουκώρος, είπε δημόσια ότι δεκαέξι μήνες πριν έρθει η δικογραφία στη Βουλή τον κάλεσαν στο Μέγαρο Μαξίμου κυβερνητικά στελέχη να τον ενημερώσουν ότι είναι στις παρακολουθήσεις του συστήματος επισυνδέσεων της ελληνικής αστυνομίας γι’ αυτό το σκάνδαλο.

Ρωτώ λοιπόν, ποια κυβερνητικά στελέχη τον κάλεσαν; Γιατί δεν μας το λέτε; Ποιος τον κάλεσε να τον ενημερώσει; Είναι υποχρεωμένος ο κ. Μητσοτάκης να βγει και να τοποθετηθεί. Τον προκαλώ τώρα. Δεν είναι διαχρονικές οι ευθύνες. Τα είπε ο Βουλευτής της Νέας Δημοκρατίας. Ποιος τον ενημέρωσε λοιπόν τον κ. Μπουκώρο; Γνώριζε ή όχι το Μαξίμου και ποιοι στο Μαξίμου για τις παρακολουθήσεις;

Σας έθεσε ο κ. Καραμέρος ένα ερώτημα τις προάλλες, ο Βουλευτής του ΣΥΡΙΖΑ, με επίκαιρη ερώτηση. Ο κ. Μυλωνάκης στην αρχή είπε «Δεν ζήτησα και δεν έλαβα κανένα υπόμνημα». Μετά από λίγο όμως, γιατί είχε λερωμένη τη φωλιά του, αποκάλυψε ότι είχε λάβει «για λόγους προσωπικής ενημέρωσης», όπως είπε, τον Ιούνιο του 2025 από ένα εξειδικευμένο συνεργάτη για τα αγροτικά ζητήματα –διαβάζω- που υπηρετεί στην Προεδρία της Κυβέρνησης ένα εσωτερικό σημείωμα.

Τελικά έλαβε ή δεν έλαβε, γιατί δεν μας λέτε. Γιατί δεν λέτε; Γιατί δεν αποκαλύπτετε τελικά τι έχει γίνει; Ακόμα μία πτυχή του σκανδάλου του ΟΠΕΚΕΠΕ. Ποιος είναι αυτός ο εξειδικευμένος συνεργάτης; Μήπως είναι ο προηγούμενος πρόεδρος του ΟΠΕΚΕΠΕ, ο κ. Βάρρας, που ήταν συνεργάτης του κ. Μητσοτάκη, τον οποίο απέπεμψε, εξώθησε σε παραίτηση ο κ. Βορίδης, όπως καταγγέλλει, αλλά τον έβαλε στο Μαξίμου ο κ. Μητσοτάκης;

Γιατί δεν μας τα λέτε όλα αυτά; Δεν είναι πραγματικότητες; Αφού τα γράφετε εσείς πλέον, δεν τα λέμε εμείς. Ρωτώ λοιπόν, πώς γνώριζε το Μαξίμου το περιεχόμενο της απόρρητης, μυστικής καταγραφής, ενώ μάλιστα δεν υπήρχε δικογραφία; Και γιατί δεν απαντάει ο κ. Μυλωνάκης; Τι φοβάται; Γιατί κρύβεται; Γιατί δεν έχει βγει ευθέως ο Πρωθυπουργός;

Το μόνο που είδαμε –και αξίζει να το πω αυτό- είναι ότι ο κ. Μυλωνάκης, εγκλωβισμένος, οδηγήθηκε στο να κάνει εξώδικο στην εφημερίδα Documento, που προχώρησε σε μια κατάθεση μηνυτήριας αναφοράς στην Ευρωπαία Εισαγγελέα και τον εισαγγελέα του Αρείου Πάγου. Τι ζητούσε; Να διερευνηθούν όλες οι πτυχές και τα δημοσιεύματα που υπάρχουν σε βάρος του.

Και το ρωτώ, στο αίτημα για έρευνα απαντάτε με εξώδικα, γιατί φοβάστε την αλήθεια; Έχετε κάτι να κρύψετε; Ποιος είναι ο λόγος; Γιατί δεν πηγαίνει ο ίδιος να δώσει ό,τι στοιχεία έχει στις δικαστικές αρχές; Για ποιον λόγο; Δεν είναι απλό το ερώτημα σε όλη την ελληνική κοινωνία; Εφόσον ο ίδιος το έχει παραδεχτεί, δεν μπορείτε να κρύψετε άλλο την αλήθεια. Οι πληγές που έχετε ανοίξει, παντού στην ελληνική κοινωνία, πυορροούν. Και έχετε πλέον εμφανέστατα μεγάλη αγωνία για την επόμενη μέρα. Δεν είναι σταθερή η Κυβέρνηση Μητσοτάκη.

Δεν μπορείτε να κρύψετε ότι η επικεφαλής της Αρχής για το Ξέπλυμα Μαύρου Χρήματος διαβίβασε στην Ευρωπαϊκή Εισαγγελία πόρισμα για την πολιτεύτρια της Νέας Δημοκρατίας, την κ. Σεμερτζίδου, τη συντονίστρια κοινοτικών πόρων της Νέας Δημοκρατίας, σχετικά με παράνομες επιδοτήσεις ύψους 2,6 εκατομμυρίων ευρώ σε αυτήν και σε συγγενικά της πρόσωπα.

Ούτε μπορείτε να κρύψετε το ότι υπάρχει ήδη ανακοίνωση για δέσμευση περιουσιακών στοιχείων. Αυτές είναι διαχρονικές ευθύνες; Στελεχών σας δεν ήταν, και με θεσμική θέση;

Τελικά, το επιτελικό κράτος Μητσοτάκη, κυρίες κύριοι Βουλευτές, αυτό που ξέρει να κάνει καλά είναι να διαλέγει τους σωστούς ανθρώπους για την κατάλληλη «δουλειά». Τη «δουλειά» όμως βάλτε τη μέσα σε εισαγωγικά. Ένα εκτεταμένο καθεστώς της αρπαχτής, του βολέματος, του αυταρχισμού, του σκοταδισμού. Γιατί όποιος τολμάει να σηκώσει κεφάλι τον παίρνει η δαμόκλειος σπάθη του πειθαρχικού των δημοσίων υπαλλήλων. Έτσι κλείνουν στόματα για να μην υπάρχουν και ελεύθερα μυαλά και σοβαρά στελέχη στις δημόσιες υπηρεσίες.

Αυτά είναι τα πεπραγμένα της Κυβέρνησης Μητσοτάκη. Χτυπάει το κράτος δικαίου, καλύπτει τους δικούς της η Κυβέρνηση, συντελεί στην απαξίωση της πολιτικής και της δικαιοσύνης. Κι αυτό μας αφορά όλους. Παραβιάζει το Σύνταγμα, τον Κανονισμό της Βουλής, για να καλύψει τι; Τις ευθύνες της. Πορεύεται με κυνισμό και με αλαζονεία.

Όμως ο ελληνικός λαός δεν αντέχει άλλο. Εδώ και πολύ καιρό έχει απονομιμοποιήσει την Κυβέρνηση και τον κ. Μητσοτάκη. Δεν τον πιστεύει, δεν τον εμπιστεύεται. Δεν πάει άλλο αυτός ο κατήφορος και δεν μπορεί να καλυφθούν και οι ευθύνες της Κυβέρνησης.

Και εμείς δεν θα σας επιτρέψουμε να συνεχίσετε αυτή την επιζήμια για τη χώρα πορεία. Το κράτος δικαίου είναι το φως αλλά και το οξυγόνο, η φωνή του πολίτη. Είναι το οξυγόνο της δημοκρατίας. Και σήμερα, περισσότερο από ποτέ, οφείλουμε να υπερασπιστούμε το κράτος δικαίου. Αυτό δεν μπορεί να γίνει με τον κ. Μητσοτάκη και τη Δεξιά του αυταρχισμού και των μεγάλων συμφερόντων. Δεν μπορείτε να υπηρετήσετε τη δημοκρατία και το κράτος δικαίου. Αντίθετα, τα υποβαθμίζετε συνεχώς.

Χρειαζόμαστε περισσότερη διαφάνεια, περισσότερη κοινωνική δικαιοσύνη, ισχυρότερους θεσμούς. Και αυτά μπορεί να τα φέρει στην Ελλάδα μόνο μία προοδευτική κυβέρνηση, γιατί χωρίς δικαιοσύνη δεν είναι σταθερή ούτε η δημοκρατία. Και για τον λόγο αυτό απαιτείται πολιτική αλλαγή το συντομότερο και παραίτηση αυτής της διεφθαρμένης Κυβέρνησης, που υποσκάπτει το κράτος δικαίου το συντομότερο.

Η προοδευτική Ελλάδα, που προτείνει ο ΣΥΡΙΖΑ - Προοδευτική Συμμαχία, δίνει δύναμη και αξία στη δημοκρατία και τους θεσμούς και αποκαθιστά μια σχέση εμπιστοσύνης και συμμετοχής του πολίτη στη λειτουργία της δημοκρατίας με διαφάνεια και ισοτιμία. Μόνο έτσι μπορεί να αποκατασταθεί η κοινωνική δικαιοσύνη σε ένα σύγχρονο κοινωνικό κράτος.

Εμείς καταθέσαμε ήδη ένα επεξεργασμένο πρόγραμμα και μια πολιτική πρόταση που μπορεί να επαναφέρει την εμπιστοσύνη και την αξιοπιστία στην πολιτική, να επαναφέρει το οξυγόνο που έχει στερήσει ο κ. Μητσοτάκης από την ελληνική κοινωνία. Και αυτή η πολιτική αλλαγή πρέπει να γίνει το συντομότερο δυνατόν.

Ο ΣΥΡΙΖΑ κι εγώ προσωπικά έχουμε αναλάβει την ευθύνη και την υπηρετούμε συλλογικά. Κανείς και καμία δεν μπορεί να απουσιάζει από αυτό το προσκλητήριο. Οι πολίτες απαιτούν πολιτική αλλαγή και αυτήν την πολιτική αλλαγή μπορεί να τη φέρει το συντομότερο δυνατό μόνο μία προοδευτική, ενωτική πρόταση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, συγγνώμη, επειδή είναι η κατάχρηση ζητώ τον λόγο για να απαντήσω.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό να σας απαντήσω. Κοιτάξτε κάτι, κατά τον Κανονισμό ο Υπουργός μπορεί να παρεμβαίνει και εν πάση περιπτώσει είναι και λογικό όταν μιλάει ένας πρόεδρος, ένας αρχηγός, πάντα τίθενται θέματα τα οποία πρέπει να απαντώνται. Εγώ οφείλω να το πω αυτό. Ο Κανονισμός αυτό λέει και τον ξέρετε πολύ καλά, γιατί τον εφαρμόζετε και για τον εαυτό σας.

Κύριε Υπουργέ, έχετε τον λόγο, με συντομία όμως αν είναι δυνατόν.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, κύριε Πρόεδρε, πάντα οι παρεμβάσεις σύντομες είναι. Θέλω να πω το εξής: Τον συνολικό χρόνο που διατίθεται από τον Κανονισμό, όπως τουλάχιστον είναι αποτυπωμένος, εγώ προσπαθώ να μην τον υπερβώ, τον συνολικό χρόνο της παρουσίας μου, όσες παρεμβάσεις κι αν γίνουν και δεν θέλω να τον ξεπεράσω. Οι αρχηγοί μιλούν στον διπλάσιο χρόνο. Εν πάση περιπτώσει δικαίωμά τους είναι. Εγώ δεν θέτω κανένα πρόβλημα, αλλά όταν γίνεται αυτό νομίζω πρέπει να γίνεται ανεκτή η παρέμβαση του Υπουργού όταν είναι μέσα στον χρόνο τον συνολικό που έχει.

**ΧΡΗΣΤΟΣ ΓΙΑΝΝΟΥΛΗΣ:** Δεν καταλάβατε, κύριε Υπουργέ. Είπαμε να απαντήσουμε, δεν σας είπαμε να μην μιλήσετε εσείς.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Γιαννούλη, για να προχωράμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για την ομιλία του κ. Φάμελλου έχω να κάνω μόνο μια σύντομη παρατήρηση. Στην ομιλία μου ενδεχομένως να αναφερθώ και σε άλλα.

Από το 2019 που ηττήθηκε ο ΣΥΡΙΖΑ, νομίζω με ένα ποσοστό 31% - 32%, επειδή ακριβώς έχει μια απόλυτη αδυναμία να συγκροτήσει μία τελείως άλλη πολιτική απέναντι στην Κυβέρνηση, μια εναλλακτική πρόταση εξουσίας, βρίσκεται σε διαρκή διάσπαση και διαρκή κατάρρευση και έχει φτάσει τώρα να δημοσκοπείται σε ένα ποσοστό 4%, 5%, 6%. Έκρινε τα προηγούμενα χρόνια αυτά, ότι αυτή η αδυναμία του να συγκροτήσει πολιτική πρόταση απέναντι στην Κυβέρνηση, θα μπορούσε να καλυφθεί με την υιοθέτηση όλης αυτής της συνωμοσίας που εκτυλίχθηκε γύρω από το φοβερό δυστύχημα των Τεμπών με τα ξυλόλια, τα τουλόλια, τα χαμένα βαγόνια, τα εξαερωμένα βαγόνια, τα εξαφανισμένα θύματα.

O ο Φάμελλος, θυμίζω, ήρθε εδώ στη Βουλή και υπαινίχθηκε ότι για το θάνατο του παιδιού της Εισαγγελέως είχε ευθύνες η Κυβέρνηση και ότι μπορεί να είχαμε εγκληματική ενέργεια. Αυτά τα είπε ο κ. Φάμελλος εδώ.

**ΧΡΗΣΤΟΣ ΓΙΑΝΝΟΥΛΗΣ:** Είναι ψέμα αυτό.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η υιοθέτηση αυτής της συνωμοσίας οδηγήθηκε στο να γίνονται και προτάσεις μομφής εναντίον της κυβερνήσεως για να πέσει η Κυβέρνηση. Όμως, η συνωμοσία και η σκευωρία κατέρρευσαν και μαζί τους κατέρρευσε και ο ΣΥΡΙΖΑ.

Αυτό που δεν μπορούσα να φανταστώ, πιστέψτε με, είναι ότι μετά από όλη αυτήν την οδυνηρή εμπειρία που σίγουρα περάσατε εκεί στον ΣΥΡΙΖΑ, με όλα αυτά τα οποία άκριτα υιοθετήσατε, θα είχαμε σήμερα τον κ. Φάμελλο να κάνει μία ακόμα απόπειρα πολιτικής εκμετάλλευσης της ανθρώπινης δυστυχίας για έναν άνθρωπο που έχασε το παιδί του στο φοβερό αυτό δυστύχημα και ζητά αυτά που ζητά.

**ΚΑΛΛΙΟΠΗ ΒΕΤΤΑ:** Και γιατί δεν τα δίνετε; Γιατί δεν κάνετε εκταφή;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Προσέξτε, προσέξτε, προσέξτε!

Η εκμετάλλευση η πολιτική, η απόπειρα πολιτικής εκμετάλλευσης του ανθρώπινου πόνου τιμωρείται πολύ σκληρά από τον λαό και αυτό ήδη το διαπιστώνετε στις μετρήσεις.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Υπουργέ, δεν πίνει ούτε νερό ο άνθρωπος!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όλη αυτή η πολιτική σας, σας οδήγησε εδώ. Και περίμενα ότι δεν θα επιχειρήσετε και πάλι να εκμεταλλευτείτε τον ανθρώπινο πόνο.

**ΒΑΣΙΛΕΙΟΣ ΓΡΑΜΜΕΝΟΣ:** Κάνει απεργία πείνας ο άνθρωπος!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ο άνθρωπος κάνει, η εκμετάλλευση του ανθρώπινου πόνου είναι απαράδεκτη. Αυτό λέω, αν το καταλαβαίνετε. Εντάξει;

Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Γιαννούλη, έχει ζητήσει τον λόγο ο κ. Χαρίτσης.

**ΧΡΗΣΤΟΣ ΓΙΑΝΝΟΥΛΗΣ:** Επί του Κανονισμού.

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο και δεν επιτρέπει, τι να κάνω εγώ;

Κύριε Χαρίτση, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Δεχτήκαμε μια σειρά από ύβρεις.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε τον λόγο για να απαντήσετε. Εδώ θα είναι ο Υπουργός. Ο Υπουργός θα είναι εδώ.

**ΧΡΗΣΤΟΣ ΓΙΑΝΝΟΥΛΗΣ:** Έχω την εντύπωση ότι τζάμπα συζητάμε.

**ΠΡΟΕΔΡΕΥΩΝ (Αθανάσιος Μπούρας):** Όπως βλέπετε ο κ. Χαρίτσης σηκώθηκε κιόλας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, δώστε του ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Τον λόγο, λοιπόν, έχει για μια τρίλεπτη παρέμβαση, μετά τη σύμφωνη γνώμη και του κ. Χαρίτση, ο κ. Γιαννούλης ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Καταρχήν εκφράζω την ευγνωμοσύνη μου και τις ευχαριστίες στον κ. Χαρίτση, που έχει τη δημοκρατική ευαισθησία να μου παραχωρεί αυτά τα λίγα λεπτά.

Αγαπητέ, διορισμένε Υπουργέ Δικαιοσύνης από την Κυβέρνηση Μητσοτάκη, μην επικαλείστε τον λαό, γιατί από τον λαό δεν κριθήκατε εσείς για να είστε σε αυτήν τη θέση. Και δεν κριθήκατε από τον λαό για να διαστρέφετε με χυδαίο κυνισμό τα γεγονότα και την πραγματικότητα. Πού ήσασταν, κύριε Φλωρίδη, όταν η Ελλάδα σπαράσσονταν από τα σκάνδαλα κακοδιαχείρισης και διαφθοράς, τα εξοπλιστικά, το Χρηματιστήριο, την Ολυμπιάδα και τότε ποιούσατε την νήσσαν και εμφανιζόσασταν ως ο σοσιαλιστής προοδευτικός που θα αλλάξει τον κόσμο.

Πού βρήκατε καταφύγιο, όταν ο λαός σας θεώρησε μη αναγκαίο στο Ελληνικό Κοινοβούλιο και σας κατέταξε σε αποστρατεία; Και πώς επιστρέψατε με χυδαία και εμετικά twit κατά του ΣΥΡΙΖΑ, της πιο έντιμης κυβέρνησης, των πιο έντιμων ανθρώπων που άσκησαν διοίκηση και εξουσία επί κυβέρνησης ΣΥΡΙΖΑ και βρίσκονται και στον ΣΥΡΙΖΑ και στην Νέα Αριστερά. Είστε όλος ένα ψέμα. Είστε όλος μία ύβρις, είστε καθ’ ολοκληρία αυτό που προσπαθούμε να μην παραδώσουμε στις επόμενες γενιές.

Πάρτε το χαμπάρι, όσο κι αν προσπαθείτε να διαστρεβλώνετε τα γεγονότα, να λέτε ότι εμείς εφηύραμε ξυλόλια ή δολοφονικές απόπειρες, στην ουσία δεν τολμάτε να τα βάλετε με τα διαμερίσματα της δεξιάς πολυκατοικίας, τα οποία γλοιωδώς προσπαθείτε να επαναφέρετε στο ρετιρέ της δεξιάς πολυκατοικίας.

Από εσάς προσωπικά δεν θα μας κάνει εντύπωση τίποτε, γιατί η πολιτική σας ζωή και το πολιτικό σας μέλλον επαφίεται μόνο στο μέγεθός της οσφυοκαμψίας, των σχολίων και της κολακείας προς αυτούς που έχουν την εξουσία. Και δεν σας νομιμοποιούμε όχι μόνο να μας κουνάτε το δάχτυλο. Κάνουμε έκκληση ανθρωπιστική για να περισώσετε την πολιτική σας αξιοπρέπεια που δεν υπάρχει, αλλά την προσωπική σας τουλάχιστον, παραιτηθείτε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς, κ. Αλέξης Χαρίτσης.

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καταφέρνει πάντα ο Υπουργός Δικαιοσύνης ακόμα και σε ολιγόλεπτες παρεμβάσεις του να προκαλέσει με τον πιο εξωφρενικό τρόπο όχι τις δυνάμεις της Αντιπολίτευσης, δεν είναι αυτό το ζήτημα, αλλά να προκαλέσει τη νοημοσύνη του ίδιου του ελληνικού λαού. Και θα μου επιτρέψετε στη συνέχεια της ομιλίας μου να εξηγήσω γιατί το λέω αυτό και γιατί το έκανε για μία ακόμη φορά πριν από λίγο ο κ. Φλωρίδης.

Δεν μπορώ, όμως, να μην σχολιάσω ξεκινώντας από τα του νομοσχεδίου το γεγονός ότι μας ζητάει ο Υπουργός Δικαιοσύνης σήμερα για μία ακόμη φορά να ψηφίσουμε ένα νομοσχέδιο που στις λοιπές διατάξεις του περιέχει για πολλοστή φορά τι άλλο; Τροποποιήσεις του Ποινικού Κώδικα και του Κώδικα Ποινικής Δικονομίας. Κατ’ ευφημισμό πια λέγονται, κύριε Υπουργέ, κώδικες κατ’ ευφημισμόν.

Οι συνεχείς αυτές τροποποιήσεις -έχουμε χάσει το μέτρημα πόσες έχετε κάνει αυτά τα χρόνια- παραβιάζουν κάθε έννοια συστηματοποίησης που προϋποθέτει ένας κώδικας. Και καταφέρνει για μία ακόμη φορά, πολλοστή φορά ο κ. Φλωρίδης να ξεσηκώσει τη μήνη, τις αντιδράσεις του νομικού κόσμου της χώρας, με μια διάταξη που περιορίζει το δικαίωμα του κάθε κατηγορούμενου σε δίκαιη δίκη, με την επίκληση αόριστων νομικών εννοιών και βεβαίως, όπως πάντα, όπως συνηθίζει η Κυβέρνηση της δεξιάς, με την επίκληση της καταταλαιπωρημένης έννοιας της εθνικής ασφάλειας.

Κυρίες και κύριοι συνάδελφοι, το σημερινό νομοσχέδιο που ενσωματώνει και μια Ευρωπαϊκή Οδηγία για τη θέσπιση ποινικών αδικημάτων και κυρώσεων σε φυσικά και νομικά πρόσωπα που παραβιάζουν περιοριστικά μέτρα που έχει επιβάλλει η Ευρωπαϊκή Ένωση και βεβαίως αφορούν πρωτίστως τις κυρώσεις απέναντι στη Ρωσία, έρχεται σε μια στιγμή που λαμβάνουν χώρα εξελίξεις και γεγονότα που δεν μπορούν να μείνουν ασχολίαστα. Και εγώ αυτά θα ήθελα να σχολιάσω κυρίως στη σημερινή μου τοποθέτηση.

Πρώτον, η ανακοίνωση της πρότασης της Κομισιόν για κυρώσεις στο Ισραήλ.

Χθες ανακοινώθηκε ότι η Κομισιόν εισηγείται μερική αναστολή της Συμφωνίας Σύνδεσης Ισραήλ, δηλαδή δασμούς σε εμπορικά προϊόντα, αλλά και κυρώσεις σε δύο εξτρεμιστές ακροδεξιούς Υπουργούς της Ισραηλινής Κυβέρνησης, για τους οποίους προβλέπεται απαγόρευση εισόδου στην Ευρωπαϊκή Ένωση και πάγωμα τυχόν περιουσίας τους εντός της Ευρώπης. Προφανώς, κάθε λογικός άνθρωπος καταλαβαίνει ότι όταν στη Γάζα συντελείται μια γενοκτονία, αυτές οι λεγόμενες κυρώσεις που χθες συζήτησε η Ευρωπαϊκή Ένωση, είναι όπως θα λέγαμε στα αγγλικά too little, too late.

Ακόμα όμως και αυτές οι υποτιθέμενες κυρώσεις, ακόμα και αυτές οι μερικές κυρώσεις, ακόμα και αυτές οι ανεπαρκείς κυρώσεις δεν είναι καθώς φαίνεται καθόλου βέβαιο ότι θα εγκριθούν από τις ευρωπαϊκές ηγεσίες. Και μεταξύ αυτών των ευρωπαϊκών ηγεσιών, που καθώς φαίνεται δεν είναι διατεθειμένες να τις εγκρίνουν, είναι και η ηγεσία της Ελληνικής Κυβέρνησης, είναι και ο κ. Μητσοτάκης.

Και περνάω έτσι στο δεύτερο θέμα που θέλω να σχολιάσω, συναφές με το πρώτο. Χθες ο κ. Μητσοτάκης έδωσε μια τηλεοπτική συνέντευξη στον ΑΝΤ1, στον κ. Χατζηνικολάου. Και τι είπε όταν ο δημοσιογράφος τον ρώτησε, αν αυτό που γίνεται στην Παλαιστίνη είναι γενοκτονία; Τι απάντησε ο Έλληνας Πρωθυπουργός; Απάντησε ότι είναι πολύ βαρύς ο όρος και ότι αυτός δεν θα τον χρησιμοποιούσε, γιατί μην ξεχνάμε ότι υπάρχουν όμηροι και ότι –άκουσον, άκουσον!- το Ισραήλ με τα όποια προβλήματά του -χρησιμοποιώ τις λέξεις του κυρίου Μητσοτάκη- είναι μια δημοκρατία που αντέδρασε σε μια αδιανόητης βιαιότητας επίθεση.

Αυτά λέει ο Έλληνας Πρωθυπουργός και ντροπιάζει τη χώρα μας, την ίδια στιγμή που ο ίδιος ο Οργανισμός Ηνωμένων Εθνών δημοσιεύει πόρισμα σύμφωνα με το οποίο το Ισραήλ διαπράττει γενοκτονία σε βάρος των Παλαιστινίων. Είναι ένα πόρισμα που μιλάει για παραβίαση της Συμφωνίας της Γενεύης του 1948. Τι ειρωνεία άραγε; Η Σύμβαση της Γενεύης του 1948 προέρχεται από τη γενοκτονία έξι εκατομμυρίων Εβραίων από τη ναζιστική Γερμανία.

Μιλάει λοιπόν αυτό το πόρισμα με ανατριχιαστικές λεπτομέρειες για τη στόχευση αμάχων, για τις απάνθρωπες συνθήκες που προκαλούν θανάτους συμπεριλαμβανομένης της στέρησης τροφής, νερού, φαρμάκων, για αναγκαστικούς εκτοπισμούς. Το πόρισμα τα λέει αυτά. Λέει ακόμα και για μέτρα που αποσκοπούν στην πρόληψη των γεννήσεων, αφού το Ισραήλ επιτέθηκε στη μεγαλύτερη κλινική γονιμότητας της Γάζας, καταστρέφοντας περίπου τέσσερις χιλιάδες έμβρυα. Διανοούμαστε τι συμβαίνει;

Ο κ. Μητσοτάκης μετά απ’ όλα αυτά μας λέει ότι είναι βαρύς ο όρος και δεν θέλει ο ίδιος να χρησιμοποιήσει αυτόν τον όρο, γιατί το Ισραήλ είναι δημοκρατία, μας λέει ο κ. Μητσοτάκης. Δηλαδή τι άλλο πρέπει να κάνει ο σφαγέας Νετανιάχου για να τολμήσει να ψελλίσει επιτέλους μια κουβέντα επί της ουσίας ο κ. Μητσοτάκης; Τι άλλο πρέπει να κάνει; Να πεθάνουν και άλλα παιδιά; Πόσα παιδιά; Στα πόσα παιδιά πλέον; Να σκοτωθούν και άλλα μωρά; Να εξαφανιστεί και ο τελευταίος Παλαιστίνιος; Τότε θα μιλήσετε για γενοκτονία; Τι άλλο πρέπει να συμβεί επιτέλους;

Και δεν είναι μόνο αυτό. Είναι ακόμα χειρότερο γιατί ερωτηθείς ο κ. Μητσοτάκης αν θα υποστηρίξει η Ελλάδα έστω και αυτές τις ήπιες, τις αργοπορημένες, τις ελλιπείς, τις μερικές κυρώσεις που εισηγήθηκε η Κομισιόν, απάντησε ότι δεν είναι σίγουρος ότι εξυπηρετούν οι κυρώσεις. Πόσο δουλοπρεπής είναι στον Νετανιάχου πια, στον σφαγέα Νετανιάχου, τον καταζητούμενο από το Διεθνές Ποινικό Δικαστήριο; Πώς θα σταματήσουν ακριβώς; Ειλικρινά να μας απαντήσει ο κ. Μητσοτάκης, πώς περιμένει η Ελληνική Κυβέρνηση να σταματήσουν αυτές οι φρικαλεότητες, με την άρνηση της γενοκτονίας, με την απαξίωση των πορισμάτων του Οργανισμού Ηνωμένων Εθνών, με την άρνηση να στηρίξει έστω και αυτές τις ελάχιστες, τις ήπιες κυρώσεις;

Πώς ακριβώς θα σταματήσουν; Με ευχολόγια; Ή μήπως -κι αυτό με φέρνει και στο τρίτο θέμα- με τις δηλώσεις, όπως οι δηλώσεις του κ. Γεωργιάδη, του Υπουργού Υγείας της Κυβέρνησης Μητσοτάκη ότι κακώς, πολύ κακώς αναγνωρίζεται από τη χώρα μας το Διεθνές Ποινικό Δικαστήριο. Ποιο δηλαδή; Το Δικαστήριο που έχει εκδώσει ένταλμα σύλληψης κατά του Νετανιάχου για εγκλήματα πολέμου και εγκλήματα κατά της ανθρωπότητας, όπως λέει. Και αυτό το κάνει ο κ. Γεωργιάδης όχι από μόνος του. Το κάνει με την πλήρη κάλυψη του κ. Μητσοτάκη. Και εδώ δεν μιλάμε για προσωπική τοποθέτηση από έναν Υπουργό της Κυβέρνησης για ένα τόσο σοβαρό ζήτημα. Μιλάμε για πολιτική θέση.

Ερωτώ ευθέως: Είναι αυτή η επίσημη θέση της Ελληνικής Κυβέρνησης; Θα περιμένουμε απάντηση και από τον κ. Μητσοτάκη και από εσάς, κύριε Υπουργέ, κύριε Φλωρίδη. Είναι αυτή η επίσημη θέση της Ελληνικής Κυβέρνησης; Διεθνές Δίκαιο αλά καρτ, αμφισβήτηση θεσμών όπως Διεθνές Ποινικό Δικαστήριο; Εκεί θα πάμε, εκεί θα φτάσουμε; Να μετατρέπεται η χώρα μας σε παρία, να μετατρέπεται η Ελλάδα σε φτωχό συγγενή της μαύρης διεθνούς του τραμπισμού; Εκεί θα φτάσουμε με τις δημόσιες τοποθετήσεις σας και με την πολιτική σας; Και μετά μιλάμε για Χάγη, μιλάμε για διευθέτηση διαφορών με την Τουρκία, βάσει του Διεθνούς Δικαίου; Σοβαρά τώρα;

(Χειροκροτήματα από την πτέρυγα της Νέας Αριστεράς)

Πώς θα μιλήσεις για Διεθνές Δίκαιο στην Κύπρο, πώς θα μιλήσεις για Διεθνές Δίκαιο στα ελληνοτουρκικά όταν το χρησιμοποιήσεις το Διεθνές Δίκαιο αλά καρτ;

Κυρίες και κύριοι συνάδελφοι, μιας και σήμερα συζητάμε για τη δικαιοσύνη, δεν μπορώ βεβαίως, να μην αναφερθώ και στο μεγάλο σκάνδαλο του ΟΠΕΚΕΠΕ. Ξεκίνησε τις εργασίες της μετά βαΐων και κλάδων η Εξεταστική Επιτροπή, αυτή η Εξεταστική Επιτροπή την οποία επέβαλε η Κοινοβουλευτική Πλειοψηφία με αυτή την κατάπτυστη διαδικασία την οποία βιώσαμε εδώ στην Εθνική Αντιπροσωπεία στο τέλος Ιουλίου. Για άλλη μια φορά βεβαίως, οι γαλάζιοι Βουλευτές επέλεξαν μονοκομματικό Προεδρείο. Όχι ότι μας εκπλήσσει πλέον, όχι ότι δεν το περιμέναμε.

Πάμε πάλι για μια εξεταστική επιτροπή παρωδία. Παλιά της τέχνη κόσκινο της Κυβέρνησης Μητσοτάκη και της Νέας Δημοκρατίας. Εμείς, κυρίες και κύριοι συνάδελφοι, από την αρχή μιλήσαμε για μια πυραμίδα διαφθοράς στην υπόθεση του ΟΠΕΚΕΠΕ. Στην κορυφή αυτής της πυραμίδας είναι ο ίδιος ο κ. Μητσοτάκης προσωπικά και φτάνει αυτή η πυραμίδα μέχρι το τελευταίο κομματικό γραφείο της Νέας Δημοκρατίας στο τελευταίο χωριό της χώρας. Αυτό είναι το σκάνδαλο του ΟΠΕΚΕΠΕ και δυστυχώς, καθημερινά επιβεβαιωνόμαστε. Μας επιβεβαιώνουν και όσα βλέπουν το φως της δημοσιότητας το τελευταίο διάστημα για τον Υφυπουργό στον Πρωθυπουργό, τον κ. Μυλωνάκη, ο οποίος στον συνάδελφό του ΣΥΡΙΖΑ τον κ. Καραμέρο, απάντησε ότι δεν ήταν υπόμνημα αυτό, ότι ήταν ένα εσωτερικό σημείωμα. Δεν είναι Γιάννης είναι Γιαννάκης!

Στην κ. Κωνσταντοπούλου από την Πλεύση Ελευθερίας δεν ήρθε καν στη Βουλή να απαντήσει, αλλά βεβαίως, έκανε ανάρτηση στο Facebook και αυτό θεώρησε ότι είναι απάντηση. Έχει φτάσει σε αυτά τα επίπεδα ο κοινοβουλευτικός έλεγχος. Σε λίγο θα κάνουμε κοινοβουλευτικό έλεγχο με τα βιντεάκια στο Tik Tok, σύμφωνα με τον κ. Μητσοτάκη.

Κοιτάξτε να δείτε, ο κ. Μητσοτάκης, δεν ξέρω πώς προσπαθεί και πάλι να συγκαλύψει και αυτή την υπόθεση και σε κοινοβουλευτικό επίπεδο, πάντως ό,τι και να κάνει, εμείς ως Νέα Αριστερά -υποθέτω και τα άλλα κόμματα της Αντιπολίτευσης- τον κ. Μυλωνάκη θα τον καλέσουμε να καταθέσει στην Εξεταστική Επιτροπή. Ενημερώνουμε ότι από τη Νέα Δημοκρατία -παλιά τους τέχνη κόσκινο- αρνούνται να κληθούν ως μάρτυρες ο κ. Μυλωνάκης, ο κ. Μπουκώρος που έχει κάνει και καταγγελίες, ο «φραπές», ο «χασάπης». Ποια Εξεταστική θα κάνουμε δηλαδή τελικά αν δεν κληθούν να καταθέσουν αυτοί οι οποίοι είναι οι πρωταγωνιστές αυτής της υπόθεσης; Τι Εξεταστική θα κάνουμε τελικά, κύριε Υπουργέ της Δικαιοσύνης;

Και εγώ ρωτάω: Θα εμφανιστεί ο κ. Μυλωνάκης; Θα εμφανιστεί να απαντήσει σε πολύ βασικά ερωτήματα; Θα απαντήσει τι τελικά είχε περιέλθει σε γνώση του και να προσκομίσει και αυτό το περίφημο υπόμνημα, εσωτερικό σημείωμα; Όπως θέλει ας το πει, δεν μας πειράζει τώρα το πώς θα το πει. Να το προσκομίσει αυτό για την κατάσταση στον ΟΠΕΚΕΠΕ. Θα απαντήσει τι ήξερε και πώς το ήξερε για τις παρακολουθήσεις των τηλεφωνικών συνομιλιών από τον κοριό της ΕΛΑΣ;

Διότι, ξέρετε, εδώ πάλι έχουμε ένα μοτίβο επαναλαμβανόμενο. Τι έγινε στις υποκλοπές; Τι έγινε στις υποκλοπές όπου εκεί ο ίδιος ο Πρωθυπουργός ως πολιτικός προϊστάμενος της ΕΥΠ εμπλέκεται στο ζήτημα των παρακολουθήσεων; Τώρα βλέπουμε και πάλι το Μέγαρο Μαξίμου. Βλέπουμε αυτά που έκανε ο κ. Δημητριάδης στις υποκλοπές να τα κάνει ο κ. Μυλωνάκης στον ΟΠΕΚΕΠΕ. Πάντα -τι σύμπτωση ρε παιδί μου- αυτός που είναι δίπλα στον Πρωθυπουργό, αυτός που είναι δίπλα στον κ. Μητσοτάκη, είναι ο πρωταγωνιστής των υποκλοπών!

(Χειροκροτήματα από την πτέρυγα της Νέας Αριστεράς)

Στο ίδιο έργο θεατές λοιπόν και πάλι.

Κύριε Πρόεδρε, κυρίες και κύριοι συνάδελφοι, θα μου επιτρέψετε να κλείσω την τοποθέτησή μου με ένα ζήτημα, το οποίο είναι και ο βασικός λόγος για τον οποίο ζήτησα σήμερα να μιλήσω στην Ολομέλεια.

Και επειδή άκουσα τον Υπουργό πριν να αναφέρεται σε αυτό το ζήτημα, είναι ντροπή, κύριε Υπουργέ, να μιλάτε για σπέκουλα και να προσπαθείτε να εμφανίσετε μια εικόνα πως εμείς εδώ κάνουμε τη δουλίτσα μας, μια κανονικότητα υποτίθεται, στο Ελληνικό Κοινοβούλιο και μπορούμε να συζητάμε, να ψηφίζουμε, να καταψηφίζουμε νομοσχέδια σαν να μην τρέχει τίποτα, την ώρα που ακριβώς εδώ απέξω, λίγα μέτρα παραέξω, βρίσκεται ένας άνθρωπος ο όποιος κάνει απεργία πείνας. Και αυτός ο άνθρωπος είναι ένας πατέρας, ο Πάνο Ρούτσι, ο οποίος έχει χάσει το παιδί του. Και έχει χάσει το παιδί του στο έγκλημα των Τεμπών, τον 22χρονο Ντένι Ρούτσι.

Αυτός ο πατέρας, λοιπόν, ο οποίος στη Λάρισα παρέλαβε μια σφραγισμένη σακούλα την οποία απαγορευόταν να ανοίξει, τι ζητάει; Ζητάει την εκταφή του παιδιού του. Και γιατί θέλει να μπει σε αυτήν την τόσο επίπονη διαδικασία; Δεν ξέρω αν μπορούμε να διανοηθούμε πόσο επίπονη μπορεί να είναι για έναν γονιό αυτή η διαδικασία. Το ζητάει για δύο λόγους. Πρώτον, για να γίνει έλεγχος αν αυτό που του παραδόθηκε ανήκει όντως στο παιδί του. Δεν ανατριχιάζουμε με αυτό που συμβαίνει; Δεν καταλαβαίνω πού έχουμε φτάσει και ως Κοινοβούλιο και ως πολιτικό σύστημα και ως κοινωνία.

(Χειροκροτήματα από την πτέρυγα της Νέας Αριστεράς)

Και για να μάθει, επίσης, αυτός ο πατέρας τι ήταν τελικά αυτό το οποίο έκαψε το παιδί του. Τι ήταν αυτό που συνέβη τελικά; Δεν δικαιούται να μάθει ένας πατέρας που έχει χάσει το παιδί του;

Και για να σας προλάβω, κύριε Υπουργέ, γιατί ξέρω πολύ καλά ποιο είναι το επιχείρημά σας, θα πείτε, βεβαίως, ότι δεν είναι δικιά μου η αρμοδιότητα, είναι η Εισαγγελία της Λάρισας, είναι ο Εφέτης ανακριτής ο οποίος απορρίπτει επανειλημμένα τα αιτήματα της εκταφής όχι μόνο του Πάνο Ρούτσι αλλά και του Παύλου Ασλανίδη, ενός άλλου πατέρα αλλά και άλλων γονιών που έχασαν τα παιδιά τους στα Τέμπη με την ένδειξη «απανθρακωμένα». Αυτή, όμως, είναι η απάντηση που σας βολεύει, κύριε Υπουργέ. Απλά να πετάξετε το μπαλάκι των ευθυνών στη δικαιοσύνη.

Όλοι, όμως, σε αυτήν εδώ την Αίθουσα που βρισκόμαστε και ακόμα περισσότερο όλοι εκεί έξω στην κοινωνία, ξέρουν. Και ξέρουν, κύριε Υπουργέ, πάρα πολύ καλά ότι για όλα αυτά τα ανατριχιαστικά, για όλα αυτά τα σοκαριστικά τα οποία ζει, έχει βιώσει η ελληνική κοινωνία ολόκληρη σε αυτήν την πολύκροτη υπόθεση, στο έγκλημα των Τεμπών, για την απελπισία αυτών των γονιών οι οποίοι ψάχνουν απεγνωσμένα για δικαιοσύνη και δεν τη βρίσκουν, για την απελπισία του Πάνου Ρούτσι που πιστεύει ότι δεν του έχει μείνει κανένα άλλο μέσο παρά μόνο η απεργία πείνας ακριβώς έξω από τη Βουλή, μία είναι η αιτία. Και η αιτία αυτή είναι η συγκάλυψη. Η αιτία αυτή είναι η συγκάλυψη από την Κυβέρνηση σας.

(Χειροκροτήματα από την πτέρυγα της Νέας Αριστεράς)

Η Κυβέρνηση επιχείρησε και συνεχίζει να επιχειρεί συγκάλυψη στο έγκλημα των Τεμπών. Γιατί αν δεν είχαν γίνει, κύριε Υπουργέ, τα μπαζώματα και τα ξεμπαζώματα που τότε παρεμβαίνατε ωμά στο έργο της δικαιοσύνης μιλώντας για μπάζα, αν είχαν γίνει όλα σωστά, όπως προέβλεπε ο νόμος εκείνες τις πρώτες κρίσιμες ώρες μετά τη φονική σύγκρουση των δύο τρένων, αν αυτοί οι έρημοι γονείς δεν αναγκάζονταν να ψάχνουν μέσα στα χωράφια για να βρουν υπολείμματα από τα νεκρά σώματα και γενετικό υλικό από τα παιδιά τους, αν δεν είχε φτάσει αυτή η Κυβέρνηση με αρχιτέκτονα, με πρωτομάστορα τον ίδιο τον Πρωθυπουργό, τον κ. Μητσοτάκη να αμνηστεύσει προκαταβολικά τον κ. Τριαντόπουλο και τον κ. Καραμανλή, αν δεν είχατε προσπαθήσει λυσσαλέα πραγματικά να προκαταλάβετε κάθε έρευνα για εκείνη την τρομακτική πυρόσφαιρα και τα αίτιά της, δεν θα αναγκάζονταν αυτοί οι γονείς που ζουν τον χειρότερο εφιάλτη που μπορεί να ζήσει ένας γονιός, να ζητούν σήμερα την εκταφή των παιδιών τους.

Και αν θέλετε να μιλήσουμε για πορίσματα, αν και το περίφημο πόρισμα Καρώνη μάλλον το ξεχάσατε τελικά και μάλλον το ξέχασε απ’ ότι φαίνεται ο Εφέτης ανακριτής, ας μιλήσουμε, λοιπόν, για πορίσματα. Ακούστε κάτι σας παρακαλώ πολύ. Σας διαβάζω. «Στα είκοσι εννέα θύματα που υπέστησαν εκτεταμένα εγκαύματα από την πυρκαγιά, η νεκροψία-νεκροτομή αναφέρει ως αιτία θανάτου: «απανθράκωση». Στην τελευταία περίπτωση, όπως εξήγησε ο ιατροδικαστής σε επίσημη δήλωση στο πλαίσιο της δικαστικής έρευνας, το σκεπτικό που διατυπώθηκε ήταν ότι τα θύματα με εγκαύματα δεν θα είχαν γλιτώσει ούτως ή άλλως από τη φωτιά. Δυστυχώς έτσι παραμένει άγνωστη η πραγματική αιτία θανάτου, γεγονός που με τη σειρά του καθιστά δύσκολο τον εντοπισμό των κατάλληλων μέτρων αντιμετώπισης από άποψη ασφάλειας.

Μια συγκεκριμένη έκθεση νεκροψίας δείχνει ευρήματα που αποδεικνύουν ότι το άτομο επέζησε της σύγκρουσης και έχασε τη ζωή του λόγω της πυρκαγιάς. Οι εργαστηριακές εξετάσεις για την ανίχνευση καρβοξυαιμοσφαιρίνης θα μπορούσαν να βοηθήσουν να γίνει αυτή η διάκριση. Αυτή η συγκεκριμένη εξέταση που είναι μια τυπική εξέταση σε κάθε ατύχημα όπου υπάρχει πυρκαγιά, παρέχει κρίσιμες πληροφορίες για την πραγματική αιτία θανάτου, ακόμη και σε σώματα με πολύ εκτεταμένα εγκαύματα. Ωστόσο, αυτός ο έλεγχος πραγματοποιήθηκε μόνο για τους πέντε μηχανοδηγούς, τέσσερις σε βάρδια και ένας που ταξίδευε ως επιβάτης. Για τους πενήντα δύο επιβάτες που έχασαν τη ζωή τους στο δυστύχημα, οι εξετάσεις αυτές παραλήφθηκαν στις αρχικές νεκροψίες. Η μετέπειτα εξέταση ήταν αδύνατη, καθώς όλα τα δείγματα αίματος και ιστών καταστράφηκαν την 10η Απριλίου, μόλις σαράντα ημέρες μετά το ατύχημα».

Πού γράφονται όλα αυτά; Ποιος τα γράφει όλα αυτά; Το πόρισμα του ΕΟΔΑΣΑΑΜ, αυτό το οποίο εσείς καταθέτατε ως Ευαγγέλιο. Αυτά γράφει το πόρισμα του ΕΟΔΑΣΑΑΜ. Κατανοούμε τι σημαίνει αυτό;

Λέει ο ΕΟΔΑΣΑΑΜ από τη μία ότι δεν μπορεί να κάνει συστάσεις για την ασφάλεια στις σιδηροδρομικές μεταφορές, που αυτή είναι και η δουλειά του, αυτός είναι ο ρόλος του, γιατί έχουν καταστραφεί πολύτιμα στοιχεία και λέει και ότι και οι γονείς που ζητάνε εκταφή δεν μπορούν να γνωρίζουν τελικά, γιατί δεν έγιναν οι αντίστοιχες εξετάσεις, την αιτία θανάτου των παιδιών τους. Γιατί; Γιατί οι ιατροδικαστές που εσείς στείλατε στη Λάρισα δεν έκαναν αυτό που έπρεπε να κάνουν.

Στο Υπουργείο Δικαιοσύνης δεν υπάγονται οι ιατροδικαστικές υπηρεσίες, κύριε Υπουργέ; Έχετε, λοιπόν, μετά από όλα αυτά την ύψιστη ευθύνη, την ύψιστη υποχρέωση -τουλάχιστον το λιγότερο που έχετε να κάνετε- να ακούσετε αυτούς τους γονείς που μέχρι τώρα δεν τους έχετε επιτρέψει να θρηνήσουν και αντί να τους βάζετε απέναντι, αντί να τους μετατρέπετε σε εχθρούς του ελληνικού κράτους, να τους ακούσετε.

Και για να μην μακρηγορώ και να είμαι πολύ συγκεκριμένος και για να τελειώνω αυτή την παρέμβασή μου, κύριε Υπουργέ, σας καλώ σήμερα εδώ που βρισκόμαστε να βγούμε από αυτή την Αίθουσα και να πάμε να συναντήσουμε αυτόν τον άνθρωπο, αυτόν τον πατέρα, να ακούσετε εσείς με τα ίδια σας τα αυτιά τι έχει να πει αυτός ο άνθρωπος, ο οποίος σήμερα κάνει απεργία πείνας. Να ακούσετε τι έχει να σας πει.

Εμείς δεν μπορούμε να αφήσουμε αυτόν τον άνθρωπο που κινδυνεύει η υγεία του με αυτόν τον τρόπο, εδώ έξω από τη Βουλή, στο πιο κεντρικό σημείο της χώρας, στο σημείο με το μεγαλύτερο πολιτικό και κοινωνικό συμβολισμό, στην Πλατεία Συντάγματος, στο Μνημείο του Άγνωστου Στρατιώτη, δεν μπορούμε να αφήσουμε αυτόν τον άνθρωπο εδώ να πεθάνει, ψάχνοντας δικαιοσύνη για το νεκρό παιδί του. Δεν μπορούμε να το επιτρέψουμε αυτό. Δεν γίνεται να το επιτρέψουμε αυτό και εσείς οφείλετε ως Κυβέρνηση, ως ελληνικό κράτος, ως ελληνική πολιτεία να μην του επιτρέψετε να συμβεί αυτό.

Σας καλώ, λοιπόν, κύριε Υπουργέ, να πάμε να ακούσετε τι έχει να πει αυτός ο άνθρωπος. Θα έρθετε να πάμε τον ακούσουμε;

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):**  Και εμείς ευχαριστούμε τον κ. Χαρίτση.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Χαρίτση, αφιερώσατε πολύ χρόνο στην ομιλία σας μιλώντας για τη γενοκτονία που, κατά την άποψή σας, συντελείται στην Παλαιστίνη.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Του ΟΗΕ είναι η άποψη.

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σύμφωνοι.

Θέλω να σας θυμίσω κάτι. Το 1994 ο Ανδρέας Παπανδρέου εισηγήθηκε και η Βουλή ψήφισε την αναγνώριση της Γενοκτονίας των Ποντίων και ανακήρυξε την 19η Μαΐου ως Ημέρα Μνήμης για τη Γενοκτονία. Και το 1998 πάλι η κυβέρνηση τότε του ΠΑΣΟΚ έφερε διάταξη και αναγνωρίστηκε πάλι ομόφωνα η Γενοκτονία των πληθυσμών της Μικράς Ασίας.

Το 2015, αν θυμάμαι καλά, ήσασταν Συνυπουργός μαζί με τον κ. Νίκο Φίλη στην ίδια κυβέρνηση του ΣΥΡΙΖΑ. Ο κ. Νίκος Φίλης λοιπόν, Υπουργός τότε μαζί σας είχε πει ότι δεν υπάρχει καμία Γενοκτονία των Ποντίων. Δηλαδή, όσον αφορά τους τριακόσιους πενήντα χιλιάδες Έλληνες του Πόντου που εσφάγησαν εκεί για τον κ. Φίλη δεν υπήρχε γενοκτονία. Και δεν θυμάμαι πραγματικά τότε κάποια αντίδρασή σας σε αυτό. Αυτό θέλω να θυμηθείτε μόνο, τους τριακόσιους πενήντα χιλιάδες σφαγιασμένους Πόντιους, που ο κ. Νίκος Φίλης και ο ΣΥΡΙΖΑ δεν αναγνώρισαν ως γενοκτονία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν ντρέπεσαι;

**ΧΡΗΣΤΟΣ ΓΙΑΝΝΟΥΛΗΣ:** Φθηνά κόλπα!

**ΠΑΥΛΟΣ ΠΟΛΑΚΗΣ:** Πόσο γενίτσαρος έχεις γίνει!

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Το επιχείρημα του Υπουργού ήταν αυτό. Η χυδαιότητα του ανδρός δεν έχει προηγούμενο. Ο συγκεκριμένος Υπουργός είναι ντροπή για την Ελληνική Κυβέρνηση, είναι ντροπή για το ελληνικό κράτος, είναι ντροπή για τον κ. Μητσοτάκη. Είναι ντροπή για το Ελληνικό Κοινοβούλιο ο συγκεκριμένος Υπουργός.

Γελάστε εσείς! Γελάστε!

Ο άνθρωπος κάνει απεργία πείνας εδώ απ’ έξω για τα κατορθώματά σας και εσείς γελάτε και δεν ντρέπεστε καθόλου να γελάτε. Ο άνθρωπος εδώ κάνει απεργία πείνας και δεν έχετε να πείτε ούτε λέξη γι’ αυτό. Ούτε λέξη γι’ αυτό! Και μου λέτε για το 2015.

Το 2015 σε αυτή την Αίθουσα υπήρχε ομόφωνη απόφαση, με πρωτοβουλία του τότε Προέδρου της Βουλής, του Νίκου Βούτση, για την αναγνώριση του παλαιστινιακού κράτους. Θα το πράξει η Κυβέρνησή σας; Ναι ή όχι;

Δεν είχατε να πείτε τίποτα για τη συγκάλυψη. Δεν είχατε να πείτε λέξη για τα Τέμπη. Δεν είχατε να πείτε λέξη για τους γονείς οι οποίοι δίνουν αυτό τον αγώνα. Δεν είχατε να πείτε λέξη για τον άνθρωπο ο οποίος κάνει απεργία πείνας εδώ έξω. Και δεν ντρέπεστε λίγο, δεν ντρέπεστε λίγο με τη χυδαιότητά σας.

(Χειροκροτήματα από την πτέρυγα της Νέας Αριστεράς)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Η ντροπή της Βουλής είσαι, η ντροπή του Κοινοβουλίου!

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός.

**ΛΙΑΝΑ ΚΑΝΕΛΛΗ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Αθανάσιος Μπούρας):** Ξέρω τι θα πείτε, αλλά ο Πρόεδρος θα μιλήσει οριακά τώρα μέχρι να αρχίσει, απ’ ό,τι έχει ανακοινωθεί, η διαδικασία για την αντισυνταγματικότητα, η οποία θα ξεκινήσει περίπου στις τρεις η ώρα. Και θα το δούμε όταν θα τελειώσει ο Πρόεδρος. Στη συνέχεια, μετά τη διαδικασία, θα ξεκινήσει ο κατάλογος των ομιλητών. Μέχρι τώρα έχει δηλώσει ότι θα μιλήσει και η Πρόεδρος της Πλεύσης Ελευθερίας, αλλά απ’ ό,τι βλέπω θα μιλήσει μετά την αντισυνταγματικότητα.

Ποιο είναι το θέμα επί της διαδικασίας που θέλετε;

Χίλια συγγνώμη, κύριε Πρόεδρε.

**ΛΙΑΝΑ ΚΑΝΕΛΛΗ:** Κύριε Πρόεδρε, συγγνώμη.

Ήθελα να ρωτήσω το εξής. Αν πάμε σε μια διαδικασία όπου μιλάνε ο Υπουργός, μιλάνε οι πολιτικοί αρχηγοί, γίνεται η ένσταση αντισυνταγματικότητας, εάν κλείσουν όλοι οι πολιτικοί αρχηγοί –όλοι- και μετά ανοίξετε τον κατάλογο των Βουλευτών, προτείνω να μην μιλήσουμε οι Βουλευτές, να σηκωθούμε να φύγουμε. Εάν πάει έτσι η διαδικασία -δεν άνοιξε ένας κατάλογος για να διακόπτεται από πολιτικούς αρχηγούς, να διακοπεί από τη διαδικασία της ένστασης αντισυνταγματικότητας-, δεν έχει νόημα. Το καταλαβαίνετε; Υποβαθμίζετε τους Βουλευτές του Κοινοβουλίου.

Είμαστε όλοι κι όλοι δεκαεπτά. Εάν μιλήσουν οι αρχηγοί, οι κοινοβουλευτικοί εκπρόσωποι και γίνει και ενδιάμεσα η ένσταση αντισυνταγματικότητας, προτείνω στους συναδέλφους μου ευθέως να το κλείσουμε, να πάμε σπίτια μας και να ψηφίσουν.

**ΠΡΟΕΔΡΕΥΩΝ (Αθανάσιος Μπούρας):** Ζητώ συγγνώμη από τον Πρόεδρο.

Η διαδικασία η οποία ακολουθείται προβλέπεται από τον Κανονισμό. Αυτή είναι. Άμα αλλάξει ο Κανονισμός, εδώ είμαστε να το κάνουμε.

Κύριε Πρόεδρε, ζητώ συγγνώμη κι έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ.

Εγώ ακολουθώ τη διαδικασία. Μακάρι να γινόταν αλλιώς, να διευκολυνθούν οι Βουλευτές. Υπάρχει δίκιο και από την πλευρά των Βουλευτών. Το βλέπω και εγώ ότι τους ρίχνουμε πίσω και θέλουν να μιλήσουν.

Όσον αφορά τους πολιτικούς αρχηγούς, γίνεται μία κατάχρηση των χρόνων και μακάρι να αλλάξει προς το καλύτερο για την ισηγορία. Κι έτσι πρέπει. Το αξίωμα είναι ίδιο. Όλοι Βουλευτές είμαστε.

Κύριε Πρόεδρε, κυρίες και κύριοι συνάδελφοι, λίγα μέτρα από εδώ που βρισκόμαστε, στο πιο ιερό σημείο της πατρίδας μας, αυτό που συμβολίζει τους από τα βάθη των αιώνων αγώνες του έθνους μας για ελευθερία, για δημοκρατία, για ισονομία, στο Μνημείο του Αγνώστου Στρατιώτη, ένας άνθρωπος κατέφυγε στο πιο εξευτελιστικό για μένα –εξευτελιστικό όχι για τον ίδιο, Θεός φυλάξει, εξευτελιστικό όμως για μια δήθεν ευνομούμενη πολιτεία- μέτρο αντίδρασης, την απεργία πείνας.

Είναι και διεθνές, θα έλεγα, ρεζίλεμα της πατρίδας μας να περνάνε από μπροστά χιλιάδες τουρίστες και να βλέπουν έναν άνθρωπο να διαμαρτύρεται με αυτό τον τρόπο. Για ποιο πράγμα; Για το αυτονόητο, για τη δικαιοσύνη. Μας εξευτελίζει σε όλη κυρίως την Ευρώπη.

Τι ζητά ο χαροκαμένος αυτός πατέρας; Την εκταφή των λειψάνων του παιδιού του. Μαζί του όμως ένας ολόκληρος λαός πεινά και διψά για δικαιοσύνη, για αλήθεια, για εντιμότητα. Μακάριοι οι πεινώντες και οι διψώντες τη δικαιοσύνη, ακούστηκε κάποτε πάνω στη γη.

Η αδικία που διαπράττετε, εσείς, η Κυβέρνηση της μπαζωμένης συνείδησης, εις βάρος της μνήμης των παιδιών που δολοφονήθηκαν στα Τέμπη υπερβαίνει τα ανθρώπινα μέτρα. Κάποιοι δεν το κατανοούν, αλλά υπάρχουν και οι πνευματικοί νόμοι και ουαί και αλίμονο σ’ αυτούς που τους καταπατούν.

Έχει ειπωθεί ευστόχως ότι το πιο μαλακό μαξιλάρι είναι η καθαρή συνείδηση, να μην σε γρατζουνάει η συνείδηση. Είμαι σίγουρος ότι κάποιοι που δρουν αρνητικά, στέκονται αρνητικά σε αυτή τη σκοτεινή υπόθεση, ελέγχονται από το εσωτερικό αυτό δικαστήριο. Θα γεράσουν με αυτό το ακοίμητο έλεγχο, αν δεν αφήσουν τη δικαιοσύνη να λάμψει.

Κυρίες και κύριοι συνάδελφοι, θα κάνω δυο - τρία σχόλια εν πρώτοις για το νομοσχέδιο που συζητάμε.

Πρώτα από όλα, δεν μας ξενίζει η περιφρόνηση που η Κυβέρνηση δείχνει στις διαδικασίες καλής νομοθέτησης, τα αποτελέσματα της οποίας είναι ορατά: Πολυνομία, ανερμάτιστες ρυθμίσεις, που μετά από μικρό χρονικό διάστημα ανατρέπονται. Απαξιώνετε τόσο τον κοινωνικό όσο και τον κοινοβουλευτικό διάλογο.

Η Κυβέρνηση επέλεξε να διενεργήσει μια προσχηματική δημόσια διαβούλευση στην καρδιά του Αυγούστου, από τις 8 μέχρι τις 25 του μηνός, μια περίοδο που οι πολίτες προσπαθούν να δραπετεύσουν από τη δύσκολη καθημερινότητα που βιώνουν.

Το αποτέλεσμα αναμενόμενο και αποκαλυπτικό: Μόλις δύο σχόλια κατατέθηκαν για ένα νομοσχέδιο που αν κάποιος αφαιρούσε τον μανδύα της εναρμόνισης με το ενωσιακό δίκαιο, θα διαπίστωνε την επίθεση που επιχειρείται στον πυρήνα του κράτους δικαίου.

Αν λοιπόν σας ενδιαφέρει η γνώμη των πολιτών, ας συμφωνήσουμε όλοι ότι η περίοδος του Αυγούστου, αλλά και οι περιόδοι του Πάσχα και των Χριστουγέννων δεν θα πρέπει να προσμετρώνται στον χρόνο που αφιερώνετε για τη δημόσια διαβούλευση. Είναι εκ του πονηρού αυτό.

Επειδή λοιπόν γνωρίζατε ότι ο νομικός κόσμος θα απέρριπτε τις αντισυνταγματικές διατάξεις που φέρνετε προς ψήφιση στη Βουλή, αποφύγατε τη βάσανο μιας νομοπαρασκευαστικής επιτροπής στελεχωμένης από ακαδημαϊκούς και έμπειρους νομικούς.

Έρχομαι στην καρδιά του προβλήματος, στο άρθρο 18, μια διάταξη ντροπή για το νομικό μας πολιτισμό.

Είναι μια ωμή και απροκάλυπτη επαναφορά του «μυστικού» φακέλου, μια οπισθοδρόμηση σε σκοτεινές περιόδους της ιστορίας μας που πιστεύαμε ότι αφήσαμε διά παντός πίσω μας. Δίνετε την εξουσία σε οποιονδήποτε προανακριτικό υπάλληλο να στερήσει από έναν Έλληνα πολίτη το θεμελιώδες δικαίωμά του να γνωρίζει το σύνολο της δικογραφίας, να γνωρίζει το κατηγορητήριο εναντίον του. Και με ποια δικαιολογία; Στο όνομα αόριστων, επικίνδυνων και κακοποιημένων εννοιών, όπως η εθνική ασφάλεια και το δημόσιο συμφέρον. Μα, αυτές ακριβώς οι έννοιες δεν χρησιμοποιήθηκαν ως πρόσχημα στο σκάνδαλο των υποκλοπών για να παρακολουθούνται πολιτικοί αντίπαλοι, δημοσιογράφοι, ακόμη και η ηγεσία των Ενόπλων Δυνάμεων;

Με το άρθρο 18 επιχειρείτε να νομιμοποιήσετε αυτήν την αδιαφανή λογική και να την ενσωματώσετε στον πυρήνα της ποινικής δίκης. Παραβιάζετε κατάφωρα το δικαίωμα της προηγούμενης ακρόασης του άρθρου 20 του Συντάγματος και το δικαίωμα σε δίκαιη δίκη. Είναι κερκόπορτα που ανοίγει τον δρόμο στην κρατική αυθαιρεσία και υπονομεύει την ίδια μας τη δημοκρατία.

Δυο λόγια-σχόλια για το άρθρο 22, μια διάταξη που αποκαλύπτει με τον πιο κυνικό τρόπο τη μεθοδολογία αυτής της Κυβέρνησης, μια ρύθμιση που δίνει στον Υπουργό Δικαιοσύνης την απόλυτη εξουσία να μετακινεί ιατροδικαστές κατά το δοκούν. Για εμάς δεν είναι κεραυνός εν αιθρία. Είναι ο επόμενος κρίκος σε μια αλυσίδα παρεμβάσεων που σα στόχο έχουν τον πλήρη έλεγχο ενός κρίσιμου για την απονομή της δικαιοσύνης θεσμού.

Δεν έχει περάσει πολύς καιρός από τότε που σε ένα εντελώς άσχετο νομοσχέδιο, το 5167/24 για τους σιδηροδρόμους, φέρατε μια «φωτογραφική» διάταξη για να παραταθεί η θητεία του τότε προϊσταμένου της ιατροδικαστικής υπηρεσίας, του κ. Καρακούκη. Και σαν να μην έφτανε αυτό, λίγο αργότερα δημιουργήσατε τριμελή επιτροπή υπό τον ίδιο με την εξωφρενική αρμοδιότητα να μπορεί να επανεξετάζει και να αναθεωρεί τις αιτίες θανάτου σε υποθέσεις που βρίσκονται σε εξέλιξη. Και πότε συνέβησαν όλα αυτά; Συνέβησαν την ώρα που η ελληνική κοινωνία σπάραζε κυριολεκτικά για το έγκλημα των Τεμπών και οι φωνές για συγκάλυψη πλήθαιναν.

Την ώρα που υπήρχαν καταγγελίες για εσκεμμένη παράλειψη διενέργειας τοξικολογικών εξετάσεων στα θύματα, έρχεστε λοιπόν σήμερα με το άρθρο 22 να ολοκληρώσετε το έργο σας. Αφού νομοθετήσατε για τους εκλεκτούς σας, τώρα δημιουργείτε και το εργαλείο για την απομάκρυνση κάθε ανεπιθύμητης φωνής.

Σας πνίγουν τα σκάνδαλα και οι λαμογιές και έτσι καταφεύγετε σε νομικά εκτρώματα για να αποφύγετε τις ευθύνες. Δίνετε στον Υπουργό το δικαίωμα να μπορεί να στείλει -άκουσον άκουσον- για δύο χρόνια σε οποιοδήποτε σημείο της Ελλάδος κάθε ιατροδικαστή που δεν είναι αρεστός ή βολικός σε υποθέσεις με πολιτικό ενδιαφέρον. Αν σας ενδιέφερε η σωστή λειτουργία των ιατροδικαστικών υπηρεσιών, θα φροντίζατε τόσα χρόνια να μην είναι υποστελεχωμένες και με ανεπαρκείς πόρους.

Εμείς με το να διαμαρτυρόμαστε γινόμαστε οι κακοί της υπόθεσης. Μην ακούτε εμάς. Ακούστε τον επιστημονικό κόσμο που αντιδρά δυναμικά στις επικίνδυνες ρυθμίσεις σας, την ολομέλεια των Προέδρων των Δικηγορικών Συλλόγων Ελλάδος, την Ένωση Ελλήνων Ποινικολόγων, την Ένωση Εισαγγελέων Ελλάδος, την Ελληνική Εταιρεία Ποινικού Δικαίου, διακεκριμένους επιστήμονες που εκφράζουν με τρόπο κατηγορηματικό τη ριζική τους αντίθεση σε βασικές πτυχές του νομοσχεδίου αυτού.

Κυρίες και κύριοι συνάδελφοι, ο κ. Μητσοτάκης ζει στον κόσμο του, στον γυάλινο κόσμο του. Αυτό καταλάβαμε από την χθεσινή συνέντευξή του στον ΑΝΤ1. Για εκείνον η Κρήτη δεν έχει βουλιάξει από παράνομους μετανάστες. Απλώς επιπλέει, λέμε εμείς. Για εκείνον ακόμα και η ακρίβεια στο κρέας είναι εισαγόμενη. Προφανώς έχει καιρό να πάει στο σούπερ μάρκετ, αν πήγε ποτέ. Για εκείνον η ακρίβεια θα χτυπηθεί μόνο με τη μείωση των φορολογικών συντελεστών, αλλά όχι με τη μείωση των τιμών. Σιγά μην πιέσει τους πολιτικούς του φίλους να ρίξουν τις τιμές! Σιγά μην το τολμήσει! Και το ωραιότερο; Μας είπε ότι ο Υφυπουργός του δεν έχει καμία σχέση με τις επισυνδέσεις στον ΟΠΕΚΕΠΕ, ενώ τον έχει καταγγείλει Βουλευτής της Νέας Δημοκρατίας δημοσίως.

Βεβαίως καταλαβαίνουμε γιατί ζει στον κόσμο του ο Πρωθυπουργός. Διότι ο κόσμος του είναι η καρέκλα του. Μόλις τον ρωτάνε αν θα εκλεγεί άλλος Πρωθυπουργός, πετάγεται από την καρέκλα του και καταγγέλλει τη διαπλοκή και δείχνει προς τον Πειραιά, προς το λιμάνι, ενώ ο ίδιος έξι χρόνια είναι αγκαλιά με τη διαπλοκή.

Η πατρίδα μας, κυρίες και κύριοι συνάδελφοι, τίμησε τα πενήντα χρόνια από την αποκατάσταση της δημοκρατίας πριν από ένα χρόνο, αλλά πολύ φοβόμαστε ότι με όσα συμβαίνουν σήμερα, αυτή είναι η χρονιά κατά τη διάρκεια της οποίας θα έπρεπε να προβληματιστούμε για το μέγα ερώτημα: Πού πάει το πολίτευμα, πού πάνε τα κόμματα και κυρίως πού πάει ο τόπος μας;

Για το πού πάει το πολίτευμα δεν χρειάζεται να πάμε μακριά. Όταν έχουν χάσει τη ζωή τους 57 ψυχές στα Τέμπη και ο εισαγγελέας διαβάζει –υποτίθεται- μέσα σε μια εβδομάδα 60.000 σελίδες δικογραφίας για να συντάξει το πόρισμα στο άψε-σβήσε, διερωτόμαστε πού πάει το πολίτευμα με αυτήν τη δικαιοσύνη; Και όταν από κάθε δικογραφία της Ευρωπαίας Εισαγγελέως, τον μοναδικό θεσμό που εμπιστεύονται οι Έλληνες πολίτες, προκύπτει ότι σε κάθε νομό περίπου αντιστοιχεί και μια μαφία που τον διοικεί, ρωτάμε: Τι πολίτευμα είναι αυτό που έχουμε; Είναι πολίτευμα με παρακυβέρνηση που δρα ερήμην της νομίμου Κυβερνήσεως ή είναι πολίτευμα με διεφθαρμένη Κυβέρνηση;

Πού πάνε τα κόμματα; Σε έρευνα σε γνωστό ιστολόγιο αναφέρεται ότι σχεδόν το 70% των πολιτών λένε ότι δεν πιστεύουν το πολιτικό σύστημα. Και γιατί να το εμπιστευτούν, ρωτάμε εμείς, όταν η Νέα Δημοκρατία αρνείται μέχρι αυτήν τη στιγμή που μιλάμε να διαγράψει την πολιτευτή της από την Κοζάνη που φέρεται να εμπλέκεται στη διασπάθιση 1,5 εκατομμυρίων ευρώ; Δεν προβληματίστηκε και ο τελευταίος πολίτης ότι αυτή η κυρία με τα πανάκριβα αυτοκίνητα, για να μην τη διαγράφετε, από κάπου σίγουρα σας κρατάει; Είναι αυτή εικόνα Κυβέρνησης; Αυτό, όπως αποδεικνύεται και μετά την μεταγραφή του πολιτικού περιπλανώμενου Ανδρέα Λοβέρδου, είναι συνασπισμός αποτυχημένων πολιτευτών και μάλιστα ποιων; Πολιτευτών που έβλαψαν τον ελληνικό λαό.

Μας είπατε ότι κάνατε άνοιγμα στους συνταξιούχους με τα μέτρα που ανακοινώσατε στη ΔΕΘ. Προφανώς μας κάνετε πλάκα. Άνοιγμα στους συνταξιούχους με τον Λοβέρδο ο οποίος, όπως έγραφε ο Τύπος χθες, μείωσε τις συντάξεις με την εισφορά αλληλεγγύης, την οποία ακόμη δεν έχετε καταργήσει; Άνοιγμα στους συνταξιούχους με τον Λοβέρδο, με βάση τον νόμο του οποίου θα αυξήσετε τα όρια ηλικίας συνταξιοδότησης το 2027;

Εσείς έχετε γίνει πιο «πράσινοι» και από το ΠΑΣΟΚ του Γιώργου Παπανδρέου, πιο αντιλαϊκοί και πιο μνημονιακοί, καθώς εγκαταστήσατε το μνημόνιο στην καρδιά του κόμματος σας. Εδώ έχουμε μ’ εσάς το φαινόμενο της Κυβέρνησης-πολιτικό ορφανοτροφείο που βόλεψε τα ορφανά του Σημίτη και έκανε τον σημιτισμό πυξίδα και οδοδείκτη πορείας για τις ελληνικές κυβερνήσεις από το 2019 και μετά.

Όπως έχω ξαναπεί, με τον κ. Λοβέρδο και όλους τους περιπλανώμενος πολιτικάντηδες της ελληνικής πολιτικής σκηνής επιβεβαιώνεται η θυμόσοφη ιστορία που διηγήθηκε κάποτε ο Κολοκοτρώνης. Έλεγε ο Γέρος του Μοριά: «Ήθελε να αλλάξει φωλιά η κουκουβάγια γιατί γέμισε κουτσουλιές αυτή η οποία έμενε. Κάποιο άλλο πουλί που την είδε τής είπε: «Όπου και να πας, τον κώλο σου μαζί θα τον πάρεις»». Τον πισινό. Ο Κολοκοτρώνης έτσι το έλεγε. Οι κουτσουλιές μεταφέρονται. Ας το ξέρει αυτό όποιος τους μαζεύει στο κόμμα του.

Το ερώτημα των ερωτημάτων, όμως, παραμένει: Πού πάει αυτός ο τόπος; Τα έχετε κάνει θάλασσα παντού, επειδή χρόνια ολόκληρα «ξεπλένετε» τους Τούρκους στη διεθνή κοινότητα και το «ευχαριστώ» τους είναι σήμερα να βγάζουν το Piri Reis στο κέντρο του Αιγαίου. Ωραία φιλία!

Εσείς, κύριοι της Νέας Δημοκρατίας, προβάλατε όλον αυτόν τον καιρό μία έστω εθνική αξίωση στην απέναντι πλευρά;

Γιατί αν κρίνουμε από όσα διαβάζουμε με θλίψη, σηκωθήκατε και το βάλατε στα πόδια στην Κάσο. Εσείς εγκαταλείψατε πρώτοι το έργο του καλωδίου και τώρα αδίστακτοι, όπως είστε, ετοιμάζεστε να τα ρίξετε όλα στους κύπριους αδελφούς μας. Είστε ικανοί να διασπάσετε το εθνικό μέτωπο για να καλύψετε τις πομπές σας, τις βρωμιές σας. Η ιστορία αποδεικνύει ότι όσες φορές διασπάστηκε το εθνικό μέτωπο, το έθνος οδηγήθηκε σε τραγωδίες.

Πανηγυρίζετε για την Chevron η οποία θα κάνει έρευνες νοτίως της Κρήτης το 2030 με το καλό, αλλά δεν μας λέτε ότι η ίδια θα κάνει έρευνες και στη Λιβύη η οποία είχε υπογράψει το γνωστό μνημόνιο. Και από τη μια πλευρά και από την άλλη. Πέρασαν έξι χρόνια απραξίας χωρίς καμία ουσιαστική ενέργεια για την εκμετάλλευση των πολύ πλουσίων ενεργειακών κοιτασμάτων που κρύβουν οι ελληνικές θάλασσες. Τώρα τα θυμηθήκατε. Μέχρι πρότινος υπήρχε μια καλά σχεδιασμένη προπαγάνδα από Βουλευτές, Υπουργούς, Μέσα Μαζικής Ενημέρωσης και ιδρύματα τύπου ΕΛΙΑΜΕΠ οι οποίοι προσπαθούσαν να μας πείσουν ότι δεν αξίζει η εκμετάλλευση των υδρογονανθράκων στο Αιγαίο. είναι ακριβή, θα καταστρέψει το περιβάλλον, θα δημιουργήσει έριδες με την Τουρκία και πολλά άλλα φαιδρά και τελείως ανόητα.

Τι άλλαξε τώρα, κύριε Μητσοτάκη; Μήπως επηρεαστήκατε από το σύνθημα του νέου Προέδρου των ΗΠΑ που είπε «Drill, baby, drill»; Μήπως τώρα ανακαλύψατε ότι χωρίς ενεργειακή αυτάρκεια δεν μπορούμε να μιλάμε για οικονομική ανάπτυξη και εθνική ανεξαρτησία; Είπε ο Πρωθυπουργός πως αυτό «αποτελεί εμπράκτως ισχυρό μήνυμα αναγνώρισης της ενεργειακής και γεωπολιτικής σημασίας της Ελλάδας στην Ανατολική Μεσόγειο αλλά και de facto αναγνώριση των αδιαμφισβήτητων κυριαρχικών μας δικαιωμάτων». Μάλιστα. Δηλαδή περιμέναμε την εκδήλωση ενδιαφέροντος της Chevron για να αισθανθούμε ασφάλεια; Τι μήνυμα περνάμε έτσι; Ότι μία ξένη εταιρεία, μία αμερικανική εταιρεία είναι αυτή που διασφαλίζει τα σύνορά μας; Τόσα χρόνια τι κάνατε για να διασφαλίσετε τα κυριαρχικά μας δικαιώματα; Γιατί δεν επεκτείνετε τα χωρικά μας ύδατα και δεν ανακηρύξατε ΑΟΖ; Αυτό είναι κάτι που δεν το έχετε εξηγήσει στον ελληνικό λαό. Γιατί καθυστερήσατε 6 χρόνια να εκδώσετε ένα θαλάσσιο χωροταξικό σχέδιο και έπρεπε να παραπεμφθούμε στο Δικαστήριο της Ευρωπαϊκής Ένωσης για να το κάνετε τελικά και πάλι όχι όπως έπρεπε; Μήπως για να μη στενοχωρηθούν οι γείτονες; Μήπως θα πρέπει να σκαρφιστείτε και κάτι παρόμοιο για να εξασφαλίσουμε και το δικαίωμα της αλιείας στα χωρικά μας ύδατα; Η μεγάλη ξεφτίλα σας, να αλιεύουν παράνομα οι Τούρκοι αλιείς στα χωρικά μας ύδατα και εσείς να συντάσσετε εκθέσεις επιτήρησης και να παρακολουθείτε άπραγοι να παραβιάζεται η πατρίδα μας και να εξαφανίζεται το επάγγελμα του αλιέα. Έχετε αποτύχει στα πάντα.

Να πω παρενθετικώς κάτι για να δείξω και να αποδείξω ότι έχει αφεθεί η χώρα στα νύχια παράνομων μεταναστών, στα νύχια θα έλεγα του εγκλήματος. Διαβάζω όπως κυκλοφορεί σε πολλά ειδησεογραφικά ιστολόγια: «Συνελήφθη για τρεις σεξουαλικές επιθέσεις σε νέα κορίτσια και μια πενηντάχρονη γυναίκα. Τον αναγνώρισαν πυροσβέστες ως τον εμπρηστή στις 7 Σεπτεμβρίου στον Βύρωνα. Τον περασμένο Μάιο είχε συλληφθεί για απόπειρα ανθρωποκτονίας. Γύριζε ελεύθερος». Ποιος είναι; Όπως γράφτηκε, λαθρομετανάστης. Καταγωγή: παλαιστίνιος. Αυτό το μέλλον περιμένει την πατρίδα μας. Κτηνωδίες και εγκλήματα από αφιονισμένους μωαμεθανούς εισβολείς. Και οι καραβιές συνεχίζουν να εισβάλλουν στην Κρήτη. Χίλιοι και παραπάνω έφτασαν στη Γαύδο. Η πατρίδα μας απειλείται. Βρίσκεται στα όρια του εθνικού συναγερμού θα έλεγα. Μια κανονική επίθεση και εισβολή. Σε ποιες κλειστές δομές θα τους κλείσει ο λαλίστατος κατά τα άλλα, κ. Πλεύρης; Πώς θα τους στείλει πίσω στις χώρες τους;

Είστε ψεύτες. Λέτε ψέματα στον ελληνικό λαό. Θα τους μοιράσετε σε όλη τη χώρα, όπως προβλέπεται από το Προεδρικό Διάταγμα που προβλέπει σε όλους τους οικισμούς κάτω από 2.000 κατοίκους -16.000 είναι αυτοί- να ιδρύονται, να οικοδομούνται δομές μέχρι 100 άτομα φιλοξενίας. Δεκαέξι επί εκατό είναι 1.600.000. Θα λυθούν πολλά προβλήματα, όπως είπε και η κ. Μπακογιάννη. Η πατρίδα μας παραδίδεται μετά από 200 χρόνια ελεύθερου βίου, θα έλεγα, στο Ισλάμ. Θα επανέλθω.

Είπε ο κύριος Πρωθυπουργός για τη Chevron ότι αυτή η ενέργεια υπερβαίνει τις διαστάσεις ενός επενδυτικού εγχειρήματος. Εδώ έχουμε κάποιες ερωτήσεις. Μήπως η απότομη αλλαγή στάσης της Κυβέρνησης ως προς το θέμα των υδρογονανθράκων και η προσπάθεια προσέγγισης με τη νέα Κυβέρνηση των HΠΑ σας κάνει να παραδίδετε γη και ύδωρ και τελικά το επενδυτικό εγχείρημα θα είναι ένα αστείο; Μήπως τα πάρουν όλα οι άλλοι; Επίσης, μιλάμε για εκμετάλλευση υδρογονανθράκων όταν η Κυβέρνηση μέσω του ΤΑΙΠΕΔ έχει σχεδόν ιδιωτικοποιήσει τα ελληνικά πετρέλαια και δεν γνωρίζουμε τι ποσοστό των εσόδων θα καταλήγουν στο δημόσιο. Δηλαδή, θα φτάσουμε κάποτε να εξορίσουμε πετρέλαιο και φυσικό αέριο και ένα μόνο ελάχιστο ποσοστό να καταλήγει στο δημόσιο ταμείο. Θα καταθέσουμε και σχετική ερώτηση σήμερα για να μάθουμε τι μαγειρεύεται.

Τα θέματα της εξωτερικής πολιτικής πολύ συχνά μας απογοητεύουν και αναρωτιόμαστε ποιοι άνθρωποι αποφασίζουν για τις τύχες της πατρίδας. Πριν λίγες μέρες περιήλθε σε γνώση μας έγγραφο της Ευρωπαϊκής Επιτροπής με ημερομηνία 11 Σεπτεμβρίου 2025 με το οποίο εγκρινόταν χρηματοδότηση ύψους 33,7 εκατομμυρίων ευρώ στην τουρκοκυπριακή κοινότητα, στη σκλαβωμένη βόρεια Κύπρο για λόγους δήθεν υποστήριξης της κοινωνικοοικονομικής της ανάπτυξης και για διευκόλυνση της διαδικασίας επανένωσης της Κύπρου. Μάλιστα, όπως αναφέρεται στο ίδιο έγγραφο από το 2000 μέχρι σήμερα η Ευρωπαϊκή Ένωση έχει διαθέσει περίπου 760 εκατομμύρια ευρώ στο πρόγραμμα βοήθειας του ψευδοκράτους και εμείς δεν αντιδρούμε ποτέ. Πιστεύετε, δηλαδή, ότι χρηματοδοτώντας το ψευδοκράτος στην Κύπρο θα κάνετε την Τουρκία να αλλάξει στάση και να φανεί διαλεκτική; Είναι δυνατόν να στέλνονται χρήματα στους ανθρώπους που έχουν καταλάβει εθνικό έδαφος στην Κύπρο; Καταθέτω στα Πρακτικά της Βουλής το σχετικό έγγραφο της Ευρωπαϊκής Επιτροπής.

(Στο σημείο αυτό ο Πρόεδρος Δημοκρατικού Πατριωτικού Κινήματος-ΝΙΚΗ κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, κυρίες και κύριοι συνάδελφοι, η χώρα μας -αυτό βλέπουμε και βιώνουμε- δυστυχώς είναι παντελώς απούσα από όλα τα μεγάλα τραπέζια της πολιτικής. Δεν μιλάει με τον Τραμπ, ο οποίος ειρήσθω εν παρόδω έχει συναντήσει τον Οικουμενικό Πατριάρχη και τον Αρχιεπίσκοπο Αμερικής, όχι όμως τον κ. Μητσοτάκη. Ο κ. Μητσοτάκης θα βαδίζει πίσω από τον Τραμπ μονολογώντας παρακαλώντας για να του ρίξει ένα νεύμα, ένα βλέμμα. Δεν μιλάει με τη Ρωσία και τον Πούτιν και κυνηγά ακόμα και τους πιανίστες του στην Ελλάδα. Δεν είναι καν συνομιλήτρια της Κίνας.

Ο νέος κόσμος -που να πάρετε χαμπάρι εσείς;- μετακινείται ανατολικά. Τεράστιες ευκαιρίες ανοίγονται για τις εξαγωγές και τις επιχειρήσεις μας αλλά ο κ. Μητσοτάκης είναι κολλημένος ακόμα στα διάφορα Χάρβαρντ. Η νέα δύση του καπιταλισμού γεννιέται στην ανατολή αλλά εμείς έχουμε διαφορά ώρας. Πώς μπορεί να είναι αισιόδοξος κανείς για την όμορφη και παράξενη πατρίδα μας, που λέει και ο ποιητής, στην έναρξη της νέας πολιτικής περιόδου όταν το πολίτευμα κουτσαίνει, χωλαίνει, τα κόμματα αμφισβητούνται και η θέση της χώρας -αυτό είναι το βασικότερο και το πλέον επικίνδυνο- είναι η χειρότερη από ποτέ στη διεθνή κοινότητα;

Εμείς στη Νίκη έχουμε πλήρη συναίσθηση των ευθυνών μας κατά το μέτρο βέβαια που μας αναλογεί. Θα συνεχίσουμε να ασκούμε ισχυρή και τεκμηριωμένη κριτική στην Κυβέρνηση για τις τεράστιες αδυναμίες της, τις αποτυχίες της αλλά θα καταθέτουμε στον δημόσιο διάλογο επεξεργασμένες προτάσεις η εφαρμογή των οποίων, είμαστε σίγουροι, θα βελτιώσει το αύριο των Ελλήνων.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Πρόεδρε.

Θα ξεκινήσουμε τώρα τη διαδικασία, όπως έχει ήδη αναγγελθεί από το πρωί, της αντισυνταγματικότητας. Έχει υποβληθεί αίτηση αντισυνταγματικότητας από συναδέλφους της Κοινοβουλευτικής Ομάδας του ΣΥΡΙΖΑ -δεν χρειάζεται να διαβάσω τα ονόματά τους.

Όπως πολύ καλά γνωρίζετε, έχουν δικαίωμα να μιλήσουν ο λέγων, που είναι ο συνάδελφος ο κ. Ξανθόπουλος από την Κοινοβουλευτική Ομάδα ΣΥΡΙΖΑ-Προοδευτική Συμμαχία, ο αντιλέγων, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί. Ο χρόνος -τον οποίο προβλέπει ο Κανονισμός, χωρίς να σημαίνει αυτό ότι είναι δεσμευτικός, υπάρχει η συγκεκριμένη ανοχή- είναι τα πέντε λεπτά.

Ξεκινάμε τη διαδικασία δίνοντας τον λόγο στον λέγοντα εκ μέρους των συναδέλφων που υπέβαλαν την ένσταση αντισυνταγματικότητας, στον συνάδελφο Βουλευτή του ΣΥΡΙΖΑ-Προοδευτική Συμμαχία, κ. Ξανθόπουλο.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Νομίζω είναι μία οφειλόμενη πρωτοβουλία του ΣΥΡΙΖΑ-Προοδευτική Συμμαχία, ακριβώς διότι ένα νομοθέτημα και μάλιστα στις λοιπές διατάξεις του, αλλάζει ουσιαστικά το υφιστάμενο δικαιϊκό καθεστώς για τον κατηγορούμενο και περιστέλλει ουσιωδώς τα δικαιώματά του.

Με το ~~σχέδιο~~ άρθρο 18 του σχεδίου νόμου, όπως διαμορφώθηκε, εισάγεται η παράγραφος 3 στο άρθρο 100 του Κώδικα Ποινικής Δικονομίας, με την οποία νομοθετείται η δυνατότητα αποκλεισμού πρόσβασης του κατηγορουμένου σε μέρος υλικού της δικογραφίας. Κατά την άποψή μας, παραβιάζεται κατάφωρα το δικαίωμα ακροάσεως του κατηγορουμένου στην ποινική δίκη, ειδικότερα το άρθρο 20 του Συντάγματος και το δικαίωμα σε δίκαιη δίκη, άρθρο 6 της ΕΣΔΑ.

Ειδικότερα, παρόμοιο κατά βάση με την προτεινόμενη διάταξη περιεχόμενο είχε η διάταξη του άρθρου 101 παράγραφος 3 του παλαιού Κώδικα Ποινικής Δικονομίας, η οποία εισήχθη με τον ν.4236/2014, άρθρο 12. Καταργήθηκε βεβαίως με τον νέο Κώδικα Ποινικής Δικονομίας του 2019, καθώς κρίθηκε ως αχρείαστη, ασύμβατη με το συναφές υποκείμενο νομικό πλαίσιο.

Για τη διάταξη αυτή, θυμίζω, είχαν εκφραστεί επικριτικά σημαντικοί ποινικολόγοι καθηγητές του Ποινικού Δικαίου των Νομικών Σχολών, ο Παπαδαμάκης, ο Κωνσταντινίδης, ο Ζαχαριάδης -για να μην αναφέρω τις ειδικότερες αναφορές τους- και κατά τις επικρίσεις αυτές, η διάταξη του 101 του παλαιού Κώδικα Ποινικής Δικονομίας δεν στηριζόταν αληθινά στην τότε Οδηγία της Ευρωπαϊκής Ένωσης, ενώ αντίθετα παραβίαζε το δικαίωμα ακροάσεως του κατηγορουμένου και το δικαίωμα σε δίκαιη δίκη. Τελικά δεν υπάρχει το παραμικρό στοιχείο ότι η εν λόγω καταργηθείσα διάταξη εφαρμόστηκε έστω και μία φορά και ευλόγως καταργήθηκε.

Κύριε Πρόεδρε, σύμφωνα με το άρθρο 20 παράγραφος 1 του Συντάγματος, ο καθένας έχει δικαίωμα στην παροχή έννομης προστασίας από τα δικαστήρια και μπορεί να αναπτύξει σε αυτά τις απόψεις του για τα δικαιώματα ή συμφέροντα του, όπως ο νόμος ορίζει. Κατοχυρώνεται έτσι ως θεμελιώδες ατομικό δικαίωμα η δυνατότητα πρόσβασης στα δικαστήρια για την παροχή έννομης προστασίας, στην οποία εμπεριέχεται και το δικαίωμα ακρόασης. Το Σύνταγμα, βεβαίως, δεν απαγορεύει στον κοινό νομοθέτη να καθορίζει τον τρόπο άσκησης του δικαιώματος αυτού, εφόσον όμως αυτός οφείλει στη διασφάλισή του και δεν αναιρεί την ουσία του.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Επιπλέον, αν τυχόν τεθούν περιορισμοί, αυτοί πρέπει να μην οδηγούν άμεσα ή έμμεσα σε κατάλυση του προστατευόμενου ατομικού δικαιώματος, δηλαδή, δεν επιτρέπεται οι τιθέμενοι περιορισμοί να περιστέλλουν κατά τέτοιον τρόπο ή σε τέτοιον βαθμό το δικαίωμα, ώστε αυτό να προσβάλλεται στον πυρήνα του.

Ουσιώδη όψη του δικαιώματος ακροάσεως στην ποινική διαδικασία συνιστά η υποχρέωση ανακοίνωσης των εγγράφων της ανάκρισης, ώστε το διωκόμενο πρόσωπο, ύποπτος ή κατηγορούμενος, να είναι σε θέση να εκφράσει τις απόψεις του και να αντικρούσει κάθε κατηγορία και κάθε επιβαρυντικό στοιχείο. Συνεπώς, όπως γίνεται δεκτό «το δικαίωμα στην ανακοίνωση των εγγράφων έχει συνταγματική κάλυψη και δεν μπορεί να καταργηθεί με διατάξεις νόμου, όπως είναι ο Κώδικας Ποινικής Δικονομίας» -Παπαδαμάκης, όπως ανωτέρω.

Με την προτεινόμενη διάταξη του σχεδίου νόμου μπορεί να απαγορευθεί στον κατηγορούμενο να λάβει γνώση της δικογραφίας κατά την ανάκριση, προανάκριση ή προκαταρκτική εξέταση. Επιπλέον, δεν ορίζεται πόσο διαρκεί ο αποκλεισμός και πότε μπορεί να επιτραπεί στον κατηγορούμενο η πρόσβαση. Επίσης, δεν ορίζεται ότι θα εκδίδεται διάταξη κατά τα ισχύοντα στην Ποινική Δικονομία.

Η προτεινόμενη διάταξη επικαλείται η Κυβέρνηση ότι στηρίζεται στην Οδηγία 2012/13/ΕΕ. Μόνο που η Οδηγία αυτή έχει ακριβώς αντίθετο σκοπό, εφόσον σε κάποιες χώρες προβλεπόταν τέτοιος αποκλεισμός. Δηλαδή, στόχος της Οδηγίας ήταν η ενδυνάμωση του δικαιώματος στην πρόσβαση και όχι ο αποκλεισμός. Σε κάθε περίπτωση, η Οδηγία προέβλεπε τη δυνατότητα και όχι την υποχρέωση των κρατών-μελών να προβούν σε αντίστοιχες ρυθμίσεις. Άλλωστε, γενικά η Οδηγία δεν θίγει το εθνικό δίκαιο ως προς το υφιστάμενο επίπεδο προστασίας των δικαιωμάτων ενημέρωσης των προσώπων που είναι ύποπτοι ή κατηγορούμενοι σε ποινική διαδικασία.

Ειδικά, το άρθρο 10 της Οδηγίας αναφέρει ρητά ότι καμία διάταξη της παρούσας Οδηγίας δεν επιτρέπεται να εκληφθεί ότι περιστέλλει ή αποκλίνει από τα δικαιώματα ή τις δικονομικές εγγυήσεις που κατοχυρώνονται ή από το δίκαιο οποιουδήποτε κράτους-μέλους που παρέχει υψηλότερο βαθμό προστασίας.

Συνεπώς, με την πρώτη προτεινόμενη διάταξη δεν ορίζεται σε ποιο τμήμα και σε πόσο σημαντικό τμήμα της δικογραφίας μπορεί να απαγορευθεί η πρόσβαση του κατηγορουμένου. Δεν ορίζεται για πόσο διάστημα και σε ποια ακριβώς διαδικαστικά στάδια θα υπάρχει ο αποκλεισμός. Δεν εξαιρούνται από τον αποκλεισμό της πρόσβασης οι περιπτώσεις δίωξης για πλημμέλημα, δηλαδή, για αδίκημα ήσσονος σημασίας. Αντίθετα, ορίζεται ότι θα εφαρμόζεται μόνο για αδικήματα κατά μη προσωποπαγών εννόμων αγαθών και όχι π.χ. για ανθρωποκτονία, βιασμό ή ληστεία.

Ολοκληρώνω. Κατά τη διαδικασία ακρόασης των εξωκοινοβουλευτικών φορέων στην επιτροπή ακούστηκαν σφοδρές επικρίσεις για την επίμαχη διάταξη. Ειδικότερα, οι εκπρόσωποι της Ολομέλειας των Προέδρων των Δικηγορικών Συλλόγων, του Ινστιτούτου Ευρωπαϊκού και Διεθνούς Ποινικού Δικαίου, της Ένωσης Ελλήνων Ποινικολόγων, της Ελληνικής Εταιρείας Ποινικού Δικαίου και της Ένωσης Ποινικολόγων και Μαχόμενων Δικηγόρων τάχθηκαν συνολικά εναντίον της συγκεκριμένης διάταξης επισημαίνοντας την αντίθεσή της με τα δικαιώματα του ανθρώπου και ιδίως το δικαίωμα ακροάσεως. Ομοίως αρνητικά τάχθηκε και η Ένωση Δικαστών και Εισαγγελέων.

Με βάση τα παραπάνω, η προτεινόμενη διάταξη του άρθρου 18 του νομοσχεδίου προσκρούει στη διάταξη του άρθρου 20 παράγραφος 1 του Συντάγματος που κατοχυρώνει το δικαίωμα ακροάσεως του ατόμου και γι’ αυτό ζητούμε να κηρυχθεί αντισυνταγματική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Καιρίδης ως αντιλέγων.

Έχετε τα επόμενα πέντε λεπτά, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Κυρία Πρόεδρε, η θέση της συμπολίτευσης είναι ότι η συγκεκριμένη ένσταση αντισυνταγματικότητας είναι απολύτως αβάσιμη και γι’ αυτό το Σώμα πρέπει να την απορρίψει.

Καταρχάς, να ξεκαθαρίσουμε κάτι πολύ απλό και βασικό.

Η συγκεκριμένη ρύθμιση ισχύει σε όλες τις χώρες της Ευρωπαϊκής Ένωσης σήμερα που μιλάμε, με εξαίρεση μία χώρα. Στις υπόλοιπες είκοσι πέντε -και η Ελλάδα τώρα είκοσι έξι, εάν και εφόσον ψηφιστεί και απορριφθεί, όπως πρέπει, η συγκεκριμένη ένσταση- υπάρχει η συγκεκριμένη ρύθμιση. Και υπάρχει η συγκεκριμένη ρύθμιση για πολύ απλούς και ευεξήγητους λόγους, προκειμένου να προστατεύονται ύψιστα αγαθά, όπως είναι η δημόσια ασφάλεια για παράδειγμα.

Από εκεί και πέρα, να σας θυμίσω, ότι η συγκεκριμένη ρύθμιση πρωτο-εισήχθη το 2014 επί Κυβέρνησης Σαμαρά με αντιπρόεδρο τότε τον Ευάγγελο Βενιζέλο -έχει τη σημασία του αυτό, ιδίως για το τι θα κάνει το ΠΑΣΟΚ στη συνέχεια- σε εφαρμογή Οδηγίας του 2012. Εφαρμόστηκε καθ’ όλη τη διάρκεια της διακυβέρνησης ΣΥΡΙΖΑ, για να καταργηθεί την 12η ώρα. Δεν χρειάζεται να ξαναθυμηθεί το Σώμα, εδώ η Ολομέλεια, το πώς έγιναν οι συγκεκριμένες αλλαγές των Ποινικών Κωδίκων μετά την προκήρυξη εκλογών από τον Αλέξη Τσίπρα μετά τις ευρωεκλογές. Τα έχει πει και τα έχει ξαναπεί και ο Υπουργός Δικαιοσύνης τα συγκεκριμένα.

 Από εκεί και πέρα εισάγονται μια σειρά από πολύ συγκεκριμένες εγγυήσεις για τη σωστή εφαρμογή της συγκεκριμένης διάταξης και αναφέρομαι σε έξι καταρχάς ενδεικτικά.

Πρώτον, η μη πρόσβαση σε μέρος της δικογραφίας αφορά μόνο την προδικασία και όχι την κύρια δίκη και κατά συνέπεια κανείς δεν πρόκειται να καταδικαστεί χωρίς να έχει πλήρη πρόσβαση στη δικογραφία του. Ένα το κρατούμενο. Δεν αφορά, λοιπόν, την κύρια δίκη παρά μόνο τα στάδια της προδικασίας είτε λέγεται προκαταρκτική ανάκριση είτε κύρια ανάκριση κ.ο.κ..

Δεύτερον, ο όποιος αποκλεισμός πρέπει να είναι απολύτως εμπεριστατωμένος και αιτιολογημένος. Τον αποφασίζει δε Δικαστικό Συμβούλιο, το αποφασίζει, δηλαδή, δικαστήριο, το οποίο κατ’ εξοχήν κρίνει βεβαίως όλα τα ζητήματα και το ζήτημα της συνταγματικότητας ή ενδεχόμενης αντισυνταγματικότητας. Αυτή είναι η δεύτερη εγγύηση, το αιτιολογημένο του πράγματος.

Το τρίτο, σύμφωνα με ρητή ρύθμιση την οποία έφερε ο Υπουργός, θα πρέπει όλα να συμφωνούν με την έννοια της δίκαιης δίκης όπως προβλέπεται στην ΕΣΔΑ αλλά και στην ετυμηγορία και νομολογία του Ευρωπαϊκού Δικαστηρίου Ανθρωπίνων Δικαιωμάτων του Στρασβούργου.

Τέταρτον, η συγκεκριμένη μη πρόσβαση αφορά πολύ συγκεκριμένα αδικήματα με υπερατομικό χαρακτήρα, όπως είναι η διαφθορά, όπως είναι η τρομοκρατία για παράδειγμα, που πρέπει εδώ το δικαστήριο πάντα με βάση τις αρχές της δίκαιης δίκης να κάνει στάθμιση για το τι δεν θα μπορούσε ενδεχομένως να έχει πρόσβαση στην προδικασία ο κατηγορούμενος.

Όλα αυτά αποφασίζονται από Δικαστικό Συμβούλιο και σε αντίθεση με τη ρύθμιση του 2014, δίνεται η δυνατότητα στον ενδιαφερόμενο να υποβάλει αντιρρήσεις σε τυχόν απόφαση αυτού του Δικαστικού Συμβουλίου και να ξανά κρίνει το δικαστήριο του λόγου του αληθές. Όλες αυτές οι εγγυήσεις που προβλέπονται στη συγκεκριμένη ρύθμιση, όπως έχει διαμορφωθεί μετά και τις τελευταίες νομοτεχνικές βελτιώσεις του Υπουργού, νομίζω υπερκαλύπτουν και τους πιο ευαίσθητους από εμάς στο ζήτημα της προστασίας των ανθρωπίνων δικαιωμάτων.

Γι’ αυτούς τους έξι τουλάχιστον λόγους, αλλά και σε συνδυασμό με το αναγκαίο του πράγματος αλλά και με το τι ισχύει στην υπόλοιπη Ευρώπη, καλώ την Ολομέλεια, καλούμε την Ολομέλεια να απορρίψει ως αβάσιμη τη συγκεκριμένη ένσταση.

Και επιπλέον, επειδή πολλά έχουν δει τα μάτια μας, κυρία Πρόεδρε, το τελευταίο διάστημα, καλώ ιδίως την Αξιωματική Αντιπολίτευση να μην ακυρώσει τον εαυτό της, τη στιγμή που το 2014 είχε υπερψηφίσει τη σχετική ρύθμιση, από υπερβάλλοντα αντιπολιτευτικό ζήλο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχουν Πρόεδροι ή Κοινοβουλευτικοί Εκπρόσωποι. Εδώ πάμε με αντίστροφα με αντίστροφη σειρά. Παρακαλώ από την Πλεύση.

Θα μιλήσετε εσείς, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κυρία Πρόεδρε, στο τέλος.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Επομένως τον λόγο έχει από την Κοινοβουλευτική Ομάδα Νίκη, η κ. Κουρουπάκη.

Ορίστε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κυρία Πρόεδρε.

Σχετικά με την ένσταση αντισυνταγματικότητας των Βουλευτών του ΣΥΡΙΖΑ που αφορά το άρθρο 18 του υπό ψήφιση νομοσχεδίου για την προσθήκη της παραγράφου 3 στο άρθρο 100 του Κώδικα Ποινικής Δικονομίας, διάταξη με την οποία νομοθετείται η δυνατότητα αποκλεισμού της πρόσβασης του κατηγορουμένου σε μέρος του υλικού της δικογραφίας και η οποία επικρίθηκε από το σύνολο σχεδόν του νομικού κόσμου, δεδομένου ότι παραβιάζει θεμελιώδη δικαιώματα του κατηγορουμένου και κυρίως το δικαίωμα ακρόασης του κατηγορουμένου, όπως αυτό προβλέπεται στο άρθρο 20 του Συντάγματος και άρθρο 6 της παραγράφου 3 της ΕΣΔΑ, θίγει σοβαρά την εγγύηση της δίκαιης δίκης.

Η στέρηση πρόσβασης του κατηγορουμένου σε τμήματα της δικογραφίας με αόριστες και γενικόλογες αιτιολογίες ισοδυναμεί με πλήγμα στη θεμελιώδη αρχή της δίκαιης δίκης. Αν χαθεί το θεμελιώδες αυτό δικαίωμα υπεράσπισης, τότε δεν θα μιλάμε πια για δικαιοσύνη αλλά για ερεβώδεις μηχανισμούς εξουσίας.

Με τη διάταξη αυτή πλήττεται καίρια το κύρος της δικαιοσύνης και κατακρημνίζεται το κράτος δικαίου και μάλιστα με Υπουργό έναν δικηγόρο, δηλαδή, λειτουργό της δικαιοσύνης. Εύλογα γεννώνται απορίες σχετικά με τη συγκεκριμένη νομοθετική πρωτοβουλία και από την εσπευσμένη προώθηση της συγκεκριμένης διάταξης προς ψήφιση χωρίς καμία προηγούμενη ενημέρωση και διάλογο με τους θεσμικούς φορείς της δικαιοσύνης, την πανεπιστημιακή κοινότητα ή τους επιστημονικούς φορείς του ποινικού δικαίου.

Άραγε, μήπως αυτή η διάταξη εισάγεται, για να αποκρύψετε στοιχεία σε σχέση με την επικείμενη δίκη για το έγκλημα των Τεμπών; Μη μας πείτε για την Ευρωπαϊκή Οδηγία και την υποχρεωτικότητα της. Γνωρίζετε πολύ καλά πως η Οδηγία προβάλει τη δυνατότητα και όχι την υποχρέωση για τα κράτη-μέλη να προβούν σε αντίστοιχες ρυθμίσεις και δεν θίγει το εθνικό δίκαιο ως προς το υφιστάμενο επίπεδο προστασίας των δικαιωμάτων ενημέρωσης των προσώπων που είναι ύποπτοι ή κατηγορούμενοι.

Μέσα στη βιασύνη σας να περάσει τη συνταγματική σας αυτή προσπάθεια, δεν ορίσατε σε πόσο τμήμα της δικογραφίας μπορεί να απαγορευθεί η πρόσβαση, ούτε για πόσο χρονικό διάστημα ούτε σε ποια στάδια της διαδικασίας θα ισχύει ο αποκλεισμός. Όλα αυτά συνθέτουν ένα δυστοπικό σκηνικό όπου οι εγγυήσεις της ελευθερίας και του κράτους δικαίου υποχωρούν ατάκτως μπροστά στις πιθανές πολιτικές ή άλλες σκοπιμότητες και τις επιδιώξεις της Κυβέρνησης.

Αντί, λοιπόν, να εξαπολύετε πυρά, θα έπρεπε να ανησυχείτε για τις συνθήκες απονομής δικαιοσύνης στη χώρα μας, για το κράτος δικαίου, για τις καταδίκες για παραβίαση θεμελιωδών δικαιωμάτων από το Ευρωπαϊκό Δικαστήριο, για τις υποκλοπές, για τη λειτουργία των Ανεξάρτητων Αρχών, για τα μπαζώματα των δικογραφιών, για τις Εξεταστικές Επιτροπές της ντροπής, για τη συγκάλυψη των ευθυνών, για την έλλειψη διαφάνειας και λογοδοσίας και μια σειρά άλλων σοβαρών ζητημάτων που αφορούν την ελληνική κοινωνία.

Επομένως, συμφωνούμε με την ένσταση αντισυνταγματικότητας της συγκεκριμένης διάταξης, καθώς έρχεται σε ευθεία αντίθεση με το άρθρο 20 της παραγράφου 1 του Συντάγματος και το κράτος δικαίου.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Αριστεράς, κ. Δημήτρης Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κυρία Πρόεδρε.

Να ξεκαθαρίσουμε καταρχάς για ποια διάταξη ακριβώς συζητάμε. Χωρίς να λάβω υπόψη μου όλες τις νομοτεχνικές, διαβάζω για να έχουμε όλοι εικόνα περί τίνος πρόκειται. Λέει, λοιπόν, η διάταξη που προτείνει ο κ. Φλωρίδης, ότι κατά παρέκκλιση από τις παραγράφους 1 και 2 του εν λόγω άρθρου, εφόσον δεν θίγεται το δικαίωμα σε δίκαιη δίκη, οι αρμόδιες αρχές κατά την ανάκριση, προανάκριση ή προκαταρκτική εξέταση, δύνανται με ειδική αιτιολογία -σύμφωνα με τη νομοτεχνική- να μην επιτρέψουν την πρόσβαση σε τμήμα του υλικού, αν αυτή ενδέχεται να θέσει πρώτον, σε άμεσο και σοβαρό κίνδυνο τη ζωή ή τα θεμελιώδη δικαιώματα άλλου προσώπου ή δεύτερον, αν τέτοια άρνηση είναι απολύτως απαραίτητη για την προστασία σημαντικού δημοσίου συμφέροντος και ιδίως -όχι αποκλειστικά- σε περιπτώσεις κατά τις οποίες η πρόσβαση θα μπορούσε να θέσει σε κίνδυνο τη διεξαγωγή έρευνας ή να βλάψει σοβαρά την εθνική ασφάλεια.

Βλέπετε, λοιπόν, ότι εδώ έχουμε μία ποινική διάταξη που περιορίζει θεμελιώδες δικαίωμα του κατηγορουμένου, η οποία είναι τόσο αόριστη και τόσο ευρεία, η οποία μπορεί μόνο και μόνο από τη διατύπωσή της να θέσει ακριβώς σε κίνδυνο αυτά τα θεμελιώδη δικαιώματα, διότι βρίθει αόριστων νομικών εννοιών και διανοίγει τέτοια διακριτική ευχέρεια στον εφαρμοστή του δικαίου, που κατά τη γνώμη μου ευθέως παραβιάζει το άρθρο 20 παράγραφος 1.

Θέλω, όμως, να σταθώ σε κάποια σημεία τα οποία έθεσε προηγουμένως ο Κοινοβουλευτικός Εκπρόσωπος της Νέας Δημοκρατίας, κ. Καιρίδης.

Είπε πολλές ανακρίβειες, αλλά δύο θα επισημάνω εγώ. Πρώτον, δεν υπάρχει αντίστοιχη διάταξη σε όλες τις χώρες της Ευρωπαϊκής Ένωσης πλην μίας. Για παράδειγμα, στην Γερμανία –που φαντάζομαι ότι ο κ. Καιρίδης νομίζει ότι υφίσταται μία διάταξη- προβλέπεται περιορισμός με το άρθρο 147 του γερμανικού κώδικα ποινικής δικονομίας για την πρόσβαση του κατηγορουμένου στη δικογραφία, αλλά όχι για ζητήματα που έχουν να κάνουν με την προστασία δημοσίου συμφέροντος ή με την προστασία εθνικής ασφάλειας. Ο μόνος λόγος για τον οποίο μπορεί στη Γερμανία να περιοριστεί η πρόσβαση του κατηγορουμένου στη δικογραφία, είναι για λόγους που αφορούν την παρεμπόδιση της έρευνας. Και μόλις ολοκληρωθεί η έρευνα δίνεται άμεση πρόσβαση του κατηγορουμένου στην δικογραφία.

Άρα, πρώτο δεδομένο, ο κ. Καιρίδης προσπαθεί να δικαιολογήσει με αναφορά σε αντίστοιχη ευρωπαϊκή νομοθεσία, η οποία δεν υφίσταται.

Ανακρίβεια δεύτερη: Είπε ο κ. Καιρίδης ότι δήθεν στην επ’ ακροατηρίου διαδικασία ο κατηγορούμενος θα έχει πρόσβαση στο σύνολο της δικογραφίας. Με συγχωρείτε πάρα πολύ -δεν ξέρω ποιος συμβούλευσε τον κ. Καιρίδη ή ποιος του τα έγραψε γιατί προφανώς ο ίδιος είναι νομικός, δεν έχει υποχρέωση να τα γνωρίζει όλα- αλλά από τη διάταξη έτσι όπως είναι διατυπωμένη, δεν προκύπτει κατά κανένα τρόπο αυτό. Δεν προκύπτει, δηλαδή, ότι ο περιορισμός αφορά την προδικασία. Αυτό που αφορά ο περιορισμός –προσέξτε- αυτό που λέει η διάταξη είναι ότι ο περιορισμός στην πρόσβαση μπορεί να αποφασιστεί κατά την προδικασία. Δεν λέει πουθενά η διάταξη ότι με την ολοκλήρωση της προδικασίας ο κατηγορούμενος θα αποκτήσει πρόσβαση στο σύνολο της δικογραφίας. Δεν υπάρχει αυτό στη διάταξη.

Επομένως, εδώ είναι ένα ζήτημα να μας το ξεκαθαρίσει και ο ίδιος ο Υπουργός.

Λέω άλλα δύο ζητήματα και κλείνω.

Δεν ισχύει κατά κανέναν τρόπο το επιχείρημα ότι η επειδή το ΕΔΔΑ σε συγκεκριμένες περιπτώσεις που αφορούσαν τη Μεγάλη Βρετανία έχει κρίνει ότι κάποιοι περιορισμοί στην πρόσβαση στην δικογραφία δεν παραβιάζουν την Ευρωπαϊκή Σύμβαση για τα Δικαιώματα του Ανθρώπου, συνεπάγεται αυτομάτως ότι αυτή η νομοθέτηση που κάνει ο κ. Φλωρίδης είναι και σύμφωνη με το ελληνικό Σύνταγμα. Διότι η ΕΣΔΑ και το Ευρωπαϊκό Δικαστήριο Δικαιωμάτων του Ανθρώπου προβλέπουν το μίνιμουμ της προστασίας και το ελληνικό Σύνταγμα μπορεί να προβλέπει ισχυρότερη προστασία για συγκεκριμένο δικαίωμα.

Επομένως ακόμη κι αν ήθελε θεωρηθεί ότι δεν παραβιάζει την ΕΣΔΑ –που κατά τη γνώμη μου την παραβιάζει με το συγκεκριμένο εύρος που έχει αυτή η διάταξη- αυτό δεν θα σήμαινε ipso facto ότι δεν παραβιάζεται και το ελληνικό Σύνταγμα.

Και ένα τέταρτο και τελευταίο, το οποίο έχει ακουστεί πολλάκις από τη μεριά της Νέας Δημοκρατίας, είναι πως η διάταξη αυτή δεν απαιτείται να αποτελέσει εσωτερικό δίκαιο από οποιαδήποτε ευρωπαϊκή οδηγία. Η ευρωπαϊκή Οδηγία λέει ότι εφόσον σε μία χώρα υφίστανται περιορισμοί του δικαιώματος του κατηγορουμένου να έχει πρόσβαση στη δισκογραφία, αυτοί οι περιορισμοί θα πρέπει να υπακούουν σε ένα μίνιμουμ εγγυήσεων.

Και ξαναλέω ότι η Οδηγία αυτή βγήκε και από την Ευρώπη, έτσι ώστε η Μεγάλη Βρετανία τότε να προβλέψει μίνιμουμ εγγυήσεις και να περιορίσει τον περιορισμό στην πρόσβαση στη δικογραφία. Επομένως, δεν ισχύει το επιχείρημα ότι είμαστε υποχρεωμένοι από την Ευρωπαϊκή Ένωση και από τη σχετική Οδηγία να νομοθετήσουμε τέτοιους περιορισμούς της πρόσβασης του κατηγορούμενου για στη δικογραφία.

Για όλους αυτούς τους λόγους θα στηρίξουμε την ένσταση αντισυνταγματικότητας έτσι όπως την κατέθεσαν οι συνάδελφοί του ΣΥΡΙΖΑ.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο επόμενος που έχει τον λόγο είναι ο κ. Χήτας, Κοινοβουλευτικός Εκπρόσωπος της Ελληνικής Λύσης.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ίσως να είναι καλύτερα που δεν είμαι νομικός, για να καταλάβουν λίγο οι Έλληνες πολίτες του τι ακριβώς διαδικασία βιώνουμε αυτήν τη στιγμή.

Θα πω δύο, τρία πράγματα απλά. Κάθε φορά λοιπόν που μία κυβέρνηση ή η Κυβέρνηση παραβιάζει προδήλως το Σύνταγμα -κάτι που συμβαίνει και σήμερα αυτή τη στιγμή που συζητάμε εδώ- καταφεύγουμε σε αυτή τη διαδικασία. Τι συζητάμε τώρα εδώ; Εάν αυτή η συγκεκριμένη διάταξη, που θέλει να νομοθετήσει η Κυβέρνηση, είναι αντισυνταγματική ή όχι. Εμείς λέμε ότι είναι αντισυνταγματικό. Συμφωνούμε, θα συναινέσουμε, όπως και άλλα κόμματα θα κάνουν το ίδιο.

Τσάμπα μιλάμε. Τσάμπα μιλάμε, γιατί τούτοι εδώ θα μαζευτούν σε κάνα μισάωρο. Έχετε ένα τεταρτάκι ακόμα. Μαζευτείτε, γιατί μάλλον θα είμαστε περισσότεροι. Δεν ξέρω, θα δείτε πώς θα πάει.

Προφανώς, λοιπόν, και η προσβαλλόμενη διάταξη για την φαλκίδευση των δικαιωμάτων του κατηγορουμένου είναι αντισυνταγματική. Ποιος μπορεί να αντιλέξει σε αυτό, πλην της Νέας Δημοκρατίας, που δεν την συμφέρει; Αλλά ρωτάμε, πότε γίνεται δεκτή μια τέτοια ένσταση από την κυβερνητική πλειοψηφία; Ποτέ. Ας μη γελιόμαστε. Από το 2019 είμαι εδώ και βαρέθηκα να συμμετέχω στις διαδικασίες αυτές. Κάποιοι που είστε από το 2010, από το 2007, δεν βαρεθήκατε τα ίδια και τα ίδια; Πρέπει να βρεθεί μια άλλη λύση. Γι’ αυτό θα σας πω λίγο αργότερα.

Ξέρετε, κύριε συνάδελφοι, δυστυχώς η πολυδιαφημισμένη Γ΄ Ελληνική Δημοκρατία χρεοκόπησε. Χρεοκόπησε η ίδια και χρεοκόπησε και την Ελλάδα, χρεοκόπησε και τους Έλληνες. Δεν είχαμε -και αυτό είναι πολύ λυπηρό- και δεν έχουμε ανεξάρτητη δικαιοσύνη. Εάν υπήρχε μία ανεξάρτητη δικαιοσύνη, θα μπορούσε να αντιδράσει. Από τη στιγμή, όμως, που η ηγεσία της διορίζεται από την Κυβέρνηση, εδώ σταματάει κάθε συζήτηση. Και από τη στιγμή που σε μία εξαρτημένη, λοιπόν, δικαιοσύνη δεν υπάρχει για εμάς ένα ανεξάρτητο συνταγματικό δικαστήριο για να κρίνει την αντισυνταγματικότητα των νόμων και όχι η πλειοψηφία -γιατί έτσι πάει 100-0 πάντα, πάντα χαμένοι θα είμαστε όσο κυβερνάνε αυτοί- τότε δεν μπορούμε να πούμε κάτι παραπάνω. Όλο αυτό γίνεται για επικοινωνιακούς λόγους και τίποτε παραπάνω.

Ψηφίζονται από την πλειοψηφία της Νέας Δημοκρατίας συνεχώς αντισυνταγματικές διατάξεις. Και όμως αυτές γίνονται νόμοι του κράτους. Ναι ή όχι; Ναι, έχει ξανασυμβεί. Έρχονται εδώ οι άνθρωποι, ψηφίζουν, φωνάζουμε εμείς ότι είναι αντισυνταγματικό, μας γράφουν στα παλιά του παπούτσια και προχωράνε. Γίνεται νόμος του κράτους.

Κανένα δικαστήριο, λοιπόν, δεν τολμάει και δεν τόλμησε να αγγίξει τις αντισυνταγματικές αυτές διατάξεις. Κανένα. Γιατί δεν το τόλμησε κανέναν δικαστήριο; Γιατί ο δήθεν διάχυτος έλεγχος της αντισυνταγματικότητας μιας τέτοιας διαδικασίας, η οποία είναι δαιδαλώδης, είναι χρονοβόρα, δεν λειτουργεί στην πράξη. Στην ουσία διαδικασία αυτή εξυπηρετεί πάντα τις κυβερνητικές πλειοψηφίες.

Και επίσης να τα λέμε όλα -μεταξύ μας είμαστε εδώ, μεταξύ κατεργαραίων ειλικρίνεια- κανένας δικαστής δεν τολμά να θέσει σε περιπέτειες τη δική του επαγγελματική εξέλιξη ερχόμενος αντιμέτωπος με την Κυβέρνηση. Όλοι το ξέρουν αυτό. Ας μη γελιόμαστε μεταξύ μας.

Πείτε εσείς το υποκριτικό, «δεν έχετε εμπιστοσύνη στην ελληνική δικαιοσύνη»; Ρωτάτε με στόμφο. Ρωτήστε τους Έλληνες εάν έχουν. Κάντε μία απ’ αυτές τις ωραίες έρευνες που κάνετε και ρωτήστε τους Έλληνες εάν έχουν εμπιστοσύνη στην ελληνική δικαιοσύνη. Αφήστε εμάς τους πολιτικούς. Ρωτήστε τους Έλληνες πολίτες.

Δυστυχώς δεν έχουμε ένα στιβαρό Σύνταγμα. Έχουμε ένα Σύνταγμα που το έχει κάνει η Κυβέρνηση ακορντεόν. Ό,τι βολεύει, ερμηνεύει.

Λέει συνέχεια το Σύνταγμα μέσα, ως νόμος ορίζει, ως νόμος ορίζει. Άρα, έρχεται νομοθετεί, σε παραπέμπει στο Σύνταγμα, το Σύνταγμα σου λέει «ως νόμος ορίζει», σχόλασε ο γάμος. Τελειώσαμε. Δεν πρέπει, λοιπόν, να συνεχίσουμε να κοροϊδεύουμε τους Έλληνες πολίτες.

Έχουμε όμως μία ευκαιρία, μία δυνατότητα εν όψει αναθεώρησης του Συντάγματος, κυρίες και κύριοι συνάδελφοι, να περάσουμε και πρέπει να περάσουμε στην 4η Ελληνική Δημοκρατία, γιατί έχουμε αυτή τη δυνατότητα σε λίγους μήνες. Να φτιάξουμε, λοιπόν, να προχωρήσουμε, να φτάσουμε, να περάσουμε σε ένα στιβαρό συνταγματικό κείμενο, σε μία ανεξάρτητη δικαιοσύνη. Μπορούμε να τα κάνουμε αυτά αν θέλουμε να αφήσουμε μια παρακαταθήκη για το μέλλον και φυσικά, κατ’ εμάς, σε ένα ανεξάρτητο συνταγματικό δικαστήριο που θα είναι θεματοφύλακας του Συντάγματος, αναθεωρώντας το άρθρο 100 του Συντάγματος.

Παρωχημένες κατ’ εμάς απόψεις περί μη δημιουργίας συνταγματικού δικαστηρίου, δυστυχώς μας φτάσανε στο σημερινό κατάντημα, αυτό που θα βιώσουμε σε λίγα λεπτά πάλι εδώ μέσα, κάτι αντισυνταγματικό να το κρίνει η Κυβέρνηση, η Πλειοψηφία, συνταγματικό και η ζωή να συνεχιστεί. Έτσι και με όλη αυτήν την κατάσταση που έχει δημιουργηθεί, φτάσαμε στο σημερινό κατάντημα με αντισυνταγματικούς νόμους και αντισυνταγματικές, αντιεθνικές διεθνείς συμφωνίες να έχουν περάσει, όπως τα μνημόνια, όπως η προδοτική Συμφωνία των Πρεσπών κτλ. Έτσι έχουν τα πράγματα, καλώς ή κακώς -για μας πολύ κακώς.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη): Τ**ον λόγο έχει ο κ. Καραθανασόπουλος, κοινοβουλευτικός εκπρόσωπος του Κομμουνιστικού Κόμματος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Το Κ.Κ.Ε. από την πρώτη στιγμή είχε καταγγείλει τη συγκεκριμένη διάταξη του συγκεκριμένου άρθρου, του άρθρου 18 του σχεδίου νόμου, τονίζοντας ότι ενισχύει την επίθεση στα δικαιώματα του κατηγορούμενου, αποτελεί παραβίαση του ότι έχει απομείνει από το λεγόμενο τεκμήριο αθωότητας και με αυτή την έννοια θα στηρίξει την ένσταση. Από την πρώτη στιγμή, όμως, αναδείξαμε ότι η συγκεκριμένη διάταξη δεν αποτελεί κεραυνό εν αιθρία, αλλά αντίθετα είναι ένα ακόμη απαραίτητο συμπλήρωμα στην ενίσχυση της καταστολής, σε συνθήκες, μάλιστα, που επιταχύνεται η πολεμική προετοιμασία.

Και η διάταξη αυτή πρώτα και κύρια στοχεύει στον εχθρό λαό. Το εργατικό λαϊκό κίνημα στοχεύετε στην προσπάθεια σας να τυλίξετε σε μια κόλλα χαρτί την πάλη και τους αγώνες του, να εντείνετε την τρομοκρατία και την καταστολή. Και βεβαίως, δεν πείθετε κανέναν, κύριε Υπουργέ, όταν λέτε ότι σας έπιασε ο πόνος για τα θύματα, ότι δήθεν θέλετε να εμποδίσετε τους κακοποιούς από το να τα βλάψουν.

Ενώ εμπλέκετε όλο και πιο πολύ, όλο και βαθύτερα τη χώρα μας στους επικίνδυνους πολεμικούς σχεδιασμούς, ενώ ετοιμάζεστε μαζί με τα υπόλοιπα μέλη της Ευρωπαϊκής Ένωσης, το ΝΑΤΟ και τις Ηνωμένες Πολιτείες, στον ανταγωνισμό τους με το υπό διαμόρφωση ευρωατλαντικό άξονα, ετοιμάζεστε να ρίξετε τους λαούς στον πολεμικό όλεθρο που θα σημάνει νέο αιματοκύλισμα για να εξυπηρετηθούν τα συμφέροντα του κεφαλαίου, για το μοίρασμα και το ξαναμοίρασμα των αγορών, για τον έλεγχο των δρόμων μεταφοράς, των πρώτων υλών και της ενέργειας.

Σε αυτούς τους στόχους, βεβαίως, συμφωνούν και άλλα κόμματα εδώ μέσα που μπορεί να σηκώνουν σήμερα αντάρα για τη συγκεκριμένη διάταξη, αλλά δεν λένε κουβέντα ότι αυτές οι γενικές έννοιες που περιλαμβάνει η διάταξη για να δικαιολογήσει την απαράδεκτη στέρηση της πρόσβασης στη δικογραφία, είναι βασικό στοιχείο του λεγόμενου κράτους δικαίου της Ευρωπαϊκής Ένωσης.

Δείτε για παράδειγμα την Οδηγία 2012/13, μια προσπάθεια να επιβάλει συνολικά η Ευρωπαϊκή Ένωση το μαζικό ψηφιακό φακέλωμα των πάσης φύσης παρακολουθήσεων, ακόμη και προληπτικές, τη λογοκρισία, αξιοποιώντας όλα τα αντιδραστικά εργαλεία που έχει στη φαρέτρα της. Δεν λένε κουβέντα.

Αντίθετα προσπαθούν να δικαιολογήσουν το γεγονός ότι η Ευρωπαϊκή Σύμβαση Δικαιωμάτων του Ανθρώπου και το Ευρωπαϊκό Δικαστήριο έχουν κρίνει, για παράδειγμα στην υπόθεση 30460/2013 κατά του Λουξεμβούργου, λέγοντας χαρακτηριστικά ότι το δικαστήριο θεωρεί ότι το άρθρο 6 της Σύμβασης για τη δίκαιη δίκη δεν μπορεί να ερμηνεύεται ότι εγγυάται την απεριόριστη πρόσβαση στο φάκελο της ποινικής υπόθεσης, όταν οι εγχώριες αρχές έχουν επαρκείς λόγους σχετικά με την προστασία των συμφερόντων της δικαιοσύνης και της αποτελεσματικότητας των ερευνών.

Έτσι, λοιπόν, το λεγόμενο κράτος δικαίου της Ευρωπαϊκής Ένωσης, ψαλιδίσει τα δικαιώματα στην πρόσβαση στη δικαιοσύνη και με τη βούλα μάλιστα της Ευρωπαϊκής Σύμβασης για τα Δικαιώματα του Ανθρώπου, αλλά και του Ευρωπαϊκού Δικαστηρίου.

Για μια ακόμη φορά επιβεβαιώνεται το γεγονός ότι δεν μπορεί να υπάρξει δίκαιη δίκη στο καπιταλιστικό σύστημα, στο σύστημα της εκμετάλλευσης, μια δίκαιη δίκη για τους εργαζόμενους και τα λαϊκά στρώματα, αφού το λεγόμενο κράτος δικαίου, οι θεσμοί και οι νόμοι που το υπηρετούν στηρίζουν με σιδερένια προσήλωση τα συμφέροντα του κεφαλαίου, συμφέροντα που οδηγούν σε πολέμους, φτώχεια και εξαθλίωση για τους λαούς.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κοινοβουλευτικός εκπρόσωπος του ΠΑΣΟΚ, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Σε δύο άξονες, νομικό επίπεδο και πολιτικό, δικαιοπολιτικό. Πρώτα το νομικό. Το δικαίωμα ακροάσεως πράγματι προϋποθέτει να υπάρχει πρόσβαση του κατηγορουμένου στα έγγραφα, άλλως παραμένει γράμμα κενό, αφού ο κατηγορούμενος σε όλες τις αντίθετες περιπτώσεις δεν θα μπορεί να αντικρούσει τις εναντίον του κατηγορίες.

Άρα, ναι, κάθε εισαγόμενος περιορισμός σε αυτή την πρόσβαση του κατηγορουμένου στα στοιχεία της δικογραφίας θίγει καταρχήν το δικαίωμα της ακροάσεως. Το δικαίωμα της ακροάσεως που, σύμφωνα με τις ευρωπαϊκές και εθνικές εγγυητικές διατάξεις, ορίζει πως κάθε κατηγορούμενος οφείλει να έχει δικαίωμα να πληροφορηθεί εν λεπτομερεία τη φύση και τον λόγο της εναντίον του κατηγορίας. Και πράγματι, όπως προκύπτει με ενάργεια από τα πορίσματα των νομικών και επιστημονικών φορέων, τόσο κατά την ακρόαση τους στην αρμόδια Επιτροπή της Βουλής όσο και στον δημόσιο λόγο που αναπτύχθηκε με ένταση τις τελευταίες ημέρες, υπάρχει σοβαρό ζήτημα μη συμβατότητας της διάταξης του άρθρου 18 του σχεδίου νόμου, όπως αυτό εισάγεται από την Κυβέρνηση προς το άρθρο 20 του Συντάγματος και προς το άρθρο 6 της Ευρωπαϊκής Σύμβασης για τα Δικαιώματα του Ανθρώπου.

Αντί πολλών, επιλέγω και επιλέγουμε την τεκμηριωμένη απάντηση της ολομέλειας των προέδρων των δικηγορικών συλλόγων στις αιτιάσεις του Υπουργείου της Δικαιοσύνης, όπου γίνεται μάλιστα και εκτενής αναφορά σε αποφάσεις του Ευρωπαϊκού Δικαστηρίου των Δικαιωμάτων του Ανθρώπου και από την οποία απάντηση προκύπτει ότι η διάταξη, έτσι όπως εισάγεται, είναι εντελώς αντίθετη στην ευρωπαϊκή νομολογία, όχι τόσο εξαιτίας της εξαίρεσης που εισάγει, όσο εξαιτίας της γενικότητας με την οποία αυτή εισάγεται, αυτής της επικίνδυνης, διασταλτικής, αόριστης διατύπωσης της διάταξης. Εδώ που ερείδεται και εντοπίζεται και η βασική διαφορά με διατάξεις άλλων κρατών μελών της Ευρωπαϊκής Ένωσης και άλλων εννόμων τάξεων, τις οποίες επικαλέστηκε κατά λοιπά ο κυβερνητικός εκπρόσωπος της πλειοψηφίας. Είναι πολύ επικίνδυνη αυτή η γενικότητα και μάλιστα πολύ επικίνδυνη και η επίκληση αορίστων νομικών εννοιών, όπως η εθνική ασφάλεια, εκεί θα καταλήξω, στο πολιτικό, δικαιοπολιτικό σκέλος της τοποθέτησης μας.

Αναφερόμαστε, μάλιστα, σχετικώς και στην έκθεση της Επιστημονικής Υπηρεσίας της Βουλής, στη σελίδα 9 της χθεσινής έκθεσης, όπου προτείνονται συγκεκριμένες προσαρμογές στη διάταξη, σύμφωνα με την Οδηγία 2012/13 για να είναι αυτή η διάταξη τουλάχιστον πιο συμβατή με την Οδηγία. Η Οδηγία, που μάλιστα επικαλείται η Κυβέρνηση, έχει ως στόχο πράγματι όχι την περιστολή των δικαιωμάτων του κατηγορουμένου όπως εισηγείται η Κυβέρνηση, αλλά το ακριβώς αντίθετο, την πρόσβαση του κατηγορουμένου στο υλικό της δικογραφίας. Είναι εντελώς διαφορετική η στόχευση της Ευρωπαϊκής Οδηγίας. Μάλιστα, στο άρθρο 10 της Οδηγίας γίνεται σαφής αναφορά στο ότι δεν επιτρέπεται να περιστέλλονται ή να υπάρχει απόκλιση από δικονομικές εγγυήσεις που ισχύουν από το εθνικό δίκαιο και μάλιστα με αυτό τον γενικόλογο και αόριστο τρόπο -συμπληρώνουμε εμείς- που εισάγει η Κυβέρνηση με το άρθρο 18.

Άλλωστε, και εδώ απαντώ και στον Κοινοβουλευτικό Εκπρόσωπο της Νέας Δημοκρατίας που δεν άκουσε ίσως την πρωινή συζήτηση με τον Υπουργό, δεν έχει καμία αξία ούτε η ιστορική, νομική ούτε πολιτική η συζήτηση για την παλαιά διάταξη του άρθρου 101 του Κώδικα Ποινικής Δικονομίας, η οποία πράγματι είχε εισαχθεί το 2014.

Γιατί αυτή η ρύθμιση δεν εφαρμόστηκε, διότι κρίθηκε από τη νομική κοινότητα ως αντίθετη στο άρθρο 20 του Συντάγματος. Δεν υπήρξε πράγματι στο σχέδιο του Κώδικα Ποινικής Δικονομίας το 2019 αντίστοιχη ρύθμιση. Και επί έξι χρόνια –είμαστε στον έβδομο πια χρόνο- διακυβέρνησης της Νέας Δημοκρατίας δεν υπήρξε οποιαδήποτε τροποποίηση, παρά τις δεκάδες τροποποιήσεις του Κώδικα Ποινικής Δικονομίας που υπήρξαν ως σήμερα.

Ο νυν Υπουργός Δικαιοσύνης είναι ο πρώτος που φέρνει μία τέτοια ρύθμιση, χωρίς προηγούμενη διαβούλευση με τους θεσμικούς φορείς, χωρίς συζήτηση με τη νομική κοινότητα και την πανεπιστημιακή κοινότητα.

Δεν είναι θέσφατο λοιπόν μία ρύθμιση η οποία δεν εφαρμόστηκε ποτέ. Και μην ρωτάτε, κύριε Καιρίδη, κύριε συνάδελφε, τι θα κάνει και τι έκανε το ΠΑΣΟΚ το 2014. Έχει πολύ καλύτερο και μεγαλύτερο ενδιαφέρον να ρωτήσετε τι έκανε το 2014 ο σημερινός Υπουργός της Δικαιοσύνης, ο κ. Φλωρίδης, και τι έλεγε τότε για το κόμμα σας, για παράδειγμα, αν σας ενδιαφέρει η ιστορία.

Πάω τώρα σε πολιτικό και δικαιοπολιτικό επίπεδο, για να κλείσουμε, κυρία Πρόεδρε. Το σημειώσαμε και στην επί της διαδικασίας συζήτηση, αλλά και στην παρέμβαση νωρίτερα.

Από το 2014 έως σήμερα έχουν συμβεί πάρα πολλά σοβαρά γεγονότα γύρω από το κράτος δικαίου και τη δικαιοσύνη στην πατρίδα μας. Πάρα πολλά και πολύ σοβαρά! Από το 2014 αδιάλειπτα!

Σκοτεινή κορωνίδα όμως και αποκορύφωμα αυτών των υποθέσεων αποτέλεσε και αποτελεί το σκάνδαλο των παράνομων τηλεφωνικών παρακολουθήσεων, των επισυνδέσεων της ΕΥΠ και των δίδυμων επιθέσεων με κακόβουλο λογισμικό εις βάρος Αρχηγού κόμματος, Υπουργών, αρχηγών Ενόπλων Δυνάμεων, δημοσιογράφων και λοιπών πολιτών, ένα σκάνδαλο το οποίο έπληξε βάναυσα το κράτος δικαίου, εξέθεσε και εκθέτει διεθνώς τη χώρα μας.

Γνωρίζετε ότι εκθέσεις του Ευρωπαϊκού Κοινοβουλίου, της κοινοβουλευτικής συνέλευσης του Συμβουλίου της Ευρώπης είναι καθηλωτικές για το πώς στην Ελλάδα η ίδια Υπηρεσία Πληροφοριών, της οποίας προΐσταται προσωπικά ακόμη και σήμερα ο Πρωθυπουργός της χώρας, επικαλέστηκε την εθνική ασφάλεια, την οποία επικαλείται ξανά το Υπουργείο Δικαιοσύνης σήμερα για να παρακολουθήσει τόσους ανθρώπους χωρίς αιτιολόγηση.

Όταν λοιπόν, κυρία Πρόεδρε, η εθνική ασφάλεια που επικαλείται η Κυβέρνηση στο άρθρο 18 σήμερα ως αόριστη νομική έννοια έχει αποτελέσει αντικείμενο καταστρατήγησης, καταχρηστικής επίκλησης και εν τέλει κακοποίησης από την Κυβέρνηση της Νέας Δημοκρατίας και τις κρατικές υπηρεσίες που προΐσταται ο Πρωθυπουργός προσωπικά αυτών, δυστυχώς με τη συμμετοχή και εισαγγελικών λειτουργών, όταν η Κυβέρνηση δεν έχει προχωρήσει σε τροποποίηση της νομοθεσίας σύμφωνη με τις διεθνείς συστάσεις, όταν η Νέα Δημοκρατία στο σύνολό της δεν έχει απαντήσει στα μεγάλα ερωτήματα, παρά την Εξεταστική Επιτροπή που λειτούργησε στρεβλά στη Βουλή, και κυρίως όταν ο Πρωθυπουργός ως προϊστάμενος της ΕΥΠ αρνείται έως σήμερα να εφαρμόσει απόφαση του Συμβουλίου της Επικρατείας, του ανώτατου διοικητικού δικαστηρίου της χώρας, που απαιτεί, διατάσσει, να ενημερωθεί ο Πρόεδρος του ΠΑΣΟΚ για τους λόγους της εις βάρος του παρακολούθησης σε μια υπόθεση όπου η χώρα μας βρίσκεται ήδη αντιμέτωπη με το Ευρωπαϊκό Δικαστήριο των Δικαιωμάτων του Ανθρώπου, γεγονός που σας εκθέτει προσωπικά, κύριε Φλωρίδη, θεσμικά ως Υπουργό Δικαιοσύνης, και σας αποστερεί από κάθε αξιοπιστία στη νομοθετική σας πρωτοβουλία, όταν όλα αυτά συντρέχουν, δεν μπορεί αυτή η Κυβέρνηση να εγγυηθεί τίποτε πια. Καμία θεσμική εγγύηση δεν έχει έδαφος εφαρμογής απ’ αυτήν την Κυβέρνηση.

Οπότε, όχι, κυρία Πρόεδρε. Δεν έχουμε την παραμικρή, δεν έχουμε ικμάδα εμπιστοσύνης σε εσάς, κύριε Υπουργέ, και την Κυβέρνηση που υπηρετείτε, σε οποιαδήποτε διάταξη και αναφορά της νομοθεσίας που επικαλείται την εθνική ασφάλεια για να περιστείλει δικαιώματα.

Επομένως, κυρία Πρόεδρε, στηρίζουμε την ένσταση αντισυνταγματικότητας, ιδίως με το δίκαιο πολιτικό επιχείρημα που επικαλεστήκαμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο τώρα η Πρόεδρος της Πλεύσης Ελευθερίας, η κυρία Κωνσταντοπούλου, επί της ένστασης αντισυνταγματικότητας του άρθρου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, βιαστήκατε να βάλετε τον χρόνο πριν ξεκινήσω. Θα το μηδενίσετε, σας παρακαλώ;

Ευχαριστώ πολύ.

Κυρίες και κύριοι, είμαστε ενώπιον των τελευταίων επεισοδίων μιας Κυβέρνησης που απέρχεται, η οποία σίγουρα, προκειμένου να μην απέλθει, θα δώσει τα ρέστα της. Είμαστε ενώπιον συνταρακτικών καθημερινών αποκαλύψεων, μεθοδεύσεων αυτής της επιζήμιας για τον ελληνικό λαό, επίορκης και βαρύτατα εκτεθειμένης Κυβέρνησης, μεθοδεύσεων που έχουν ευθεία σύνδεση με την εμπλοκή της σε σοβαρές ποινικές υποθέσεις.

Όταν επελέγη ως Υπουργός Δικαιοσύνης ο παριστάμενος σήμερα -μοναδικός Υπουργός στα έδρανα της Κυβέρνησης- Γιώργος Φλωρίδης πολλοί ίσως απόρησαν.

Διαβάζοντας το άρθρο του αδελφού του Βασίλη Φλωρίδη στην «Καθημερινή της Κυριακής», άρθρο με το οποίο επιτίθεται ευθέως στους συγγενείς των θυμάτων του εγκλήματος των Τεμπών, άρθρο με το οποίο προτείνει την ποινική δίωξη των συγγενών των θυμάτων του εγκλήματος των Τεμπών, άρθρο με το οποίο επιχειρεί μια ακραία αντιστροφή της πραγματικότητας και αντιμετάθεση ευθυνών και ρόλων, οι απορίες εξαλείφονται. Το αξιόποινο βέβαια της δράσης της Κυβέρνησης δεν εξαλείφεται ό,τι και να κάνει.

Καταθέτω στα Πρακτικά το άρθρο του Αντεισαγγελέως του Αρείου Πάγου, πρώτου σε ψήφους από τη Διάσκεψη των Προέδρων για τη θέση του Εισαγγελέως του Αρείου Πάγου Βασίλη Φλωρίδη, αδελφού του παρισταμένου Υπουργού.

(Στο σημείο αυτό η Πρόεδρος της Πλεύσης Ελευθερίας κυρία Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Πλεύση Ελευθερίας δεν έχει καμία αμφιβολία ότι σε αυτό το χρονικό σημείο που η Κυβέρνηση είναι αντιμέτωπη με τις κακουργηματικές ευθύνες για το έγκλημα των Τεμπών, με τις κακουργηματικές ευθύνες για το έγκλημα των υποκλοπών, που η εκδίκασή τους σε βαθμό πλημμελήματος ξεκινάει την άλλη Τετάρτη –έτσι δεν είναι, κύριε Μάντζο;-, με τις κακουργηματικές ευθύνες στην υπόθεση των εγκλημάτων συναφών με το σκάνδαλο του ΟΠΕΚΕΠΕ, ότι δίνετε τα ρέστα σας -απευθύνομαι κυρίως στον Υπουργό Φλωρίδη, που έχει αποδειχθεί πια πώς δρα κατ’ εντολή του Πρωθυπουργού- για κάθε είδους μπάζωμα, μπάζωμα στοιχείων, μπάζωμα ποινικών ευθυνών, μπάζωμα ενδείξεων, αποδείξεων, ακόμη και μπάζωμα των νεκρών.

Εδώ στο Σύνταγμα ένας πατέρας, ο Πάνος Ρούτσι, πραγματοποιεί απεργία πείνας ζητώντας να του αναγνωριστεί το δικαίωμα που του έχουν αρνηθεί επίορκοι δικαστές και εισαγγελείς να πραγματοποιήσει εκταφή στο παιδί του, για να μπορέσει να διερευνήσει τι ήταν αυτό που το σκότωσε, τι ήταν αυτό που το έκαψε και να ανεύρει όλα εκείνα τα στοιχεία που εσείς μπαζώσατε.

Οι διατάξεις του άρθρου 18 του νομοσχεδίου αυτού δεν είναι καν τόσο περιορισμένες όσο οι περισσότεροι έχουν αντιληφθεί. Είναι πολύ σοβαρότερες και πολύ ευρύτερες και δεν κατατείνουν μόνο στην περιστολή των δικαιωμάτων του κατηγορουμένου.

Είναι γνωστό διαχρονικά ότι οι αυταρχικές εξουσίες επιχειρούν περιορισμούς σε κεκτημένα και θεμελιώδη δικαιώματα, από την εποχή των μεγαλύτερων επαναστάσεων και των ιστορικότερων διακηρύξεων ανθρωπίνων δικαιωμάτων, από τη Γαλλική Διακήρυξη Δικαιωμάτων του Ανθρώπου, στην Αμερικανική Διακήρυξη των Δικαιωμάτων του Ανθρώπου, στην Οικουμενική Διακήρυξη των Δικαιωμάτων του Ανθρώπου και, βέβαια, στο ελληνικό Σύνταγμα.

Η διάταξη αυτή είναι αντίστοιχη με τις διατάξεις της αντιδραστικής νομοθεσίας της περιόδου που στήνονταν τα δικαστήρια του Γκουαντάναμο, σε διαδικασίες πλήρους άρνησης βασικών δικαιωμάτων κάθε κατηγορουμένου, ακόμη και άρνησης του δικαιώματος στη ζωή και στην αξιοπρέπεια, γιατί η νομοθεσία εκείνη, η νομοθεσία τού τότε, ήταν η νομοθεσία που δικαιολογούσε ακόμη και βασανιστήρια για τις περιπτώσεις εκείνες στις οποίες αναφέρεστε, που θέτουν ζητήματα εθνικής ασφάλειας, τρομοκρατίας και ούτω καθεξής.

Όμως, κυρίες και κύριοι συνάδελφοι, η περιστολή των δικαιωμάτων του κατηγορουμένου είναι το οφθαλμοφανές και εννοείται ότι η Πλεύση Ελευθερίας θα στηρίξει και θα υπερψηφίσει την ένσταση αντισυνταγματικότητας που κατατέθηκε από τους Βουλευτές του ΣΥΡΙΖΑ για το ζήτημα το συγκεκριμένο, δηλαδή της αντισυνταγματικότητας ως προς το δικαίωμα ακρόασης του κατηγορουμένου. Θέλουμε, όμως, από τώρα να σας προϊδεάσουμε, γιατί θα είναι το επόμενο βήμα που θα αναλάβουμε.

Βλέπω ότι στην πλευρά της Νέας Δημοκρατίας δεν έχει συγκεντρωθεί ούτε το ένα τρίτο της Κοινοβουλευτικής Ομάδας. Ποιος ξέρει τι διεργασίες γίνονται. Πάντως στη δι’ εγέρσεως ψηφοφορία δεν προβλέπεται επιστολική ψήφος και θα πρέπει αυτό να ειπωθεί στους απόντες που ίσως να μπουν μαζικά στο τέλος ωσάν… Ας μην κάνω την παρομοίωση.

Το σοβαρότερο που κάνει ο κ. Φλωρίδης με αυτήν τη διάταξη σε κρίσιμο χρόνο: Πότε; Στις 4 Σεπτεμβρίου, κύριοι. Στις 29 Αυγούστου ο ανακριτής του εγκλήματος των Τεμπών έκλεισε άρον-άρον την ποινική δικογραφία και στη συνέχεια εξαφανίστηκε από το ανακριτικό γραφείο. Έλειπε από την Τετάρτη 3 Σεπτεμβρίου μέχρι τη Δευτέρα 8 Σεπτεμβρίου. Τηλεφωνούσα στο ανακριτικό γραφείο για να ασκήσουμε το δικαίωμα των θυμάτων, των παριστάμενων προς υποστήριξη της κατηγορίας, να λάβουν γνώση της δικογραφίας, μιας δικογραφίας που ακόμη δεν είναι σίγουρο ποια έγγραφα περιέχει. Εκείνο που είναι σίγουρο είναι ότι έχουν αποκρυβεί έγγραφα τα οποία θα έπρεπε να έχουν ενσωματωθεί στη δικογραφία. Αυτά κατά τη διάρκεια της εξαφάνισης του ανακριτή και κατά τη διάρκεια της ενεργοποίησης των οικογενειών των θυμάτων του εγκλήματος των Τεμπών για να λάβουν αντίγραφα της δικογραφίας.

Σημειωτέον, αυτή η εξαφάνιση έληξε με τον ακραία άδοξο τρόπο ο ανακριτής να μου δηλώνει στις 10.30΄ το πρωί της Δευτέρας 8 Σεπτεμβρίου ότι θα μας δεχθεί στις 12.30΄ και λίγη ώρα αφού έκλεισε το τηλέφωνο, να φεύγει σαν τον κλέφτη, να κλειδώνει το ανακριτικό γραφείο, να αφήνει τη δικογραφία των Τεμπών στα χέρια γραμματέων και αστυνομικών της Αστυνομικής Διεύθυνσης Λάρισας –παρακαλώ- που δεν έχει καμιά δουλειά να αναμειγνύεται στη δικογραφία, ιδίως με δεδομένη την εμπλοκή του αδερφού του νέου Γραμματέα της Κοινοβουλευτικής Ομάδας της Νέας Δημοκρατίας, του κ. Χαρακόπουλου, την εμπλοκή του στην διενέργεια του μπαζώματος. Και όμως ο ανακριτής έφυγε, η δικογραφία μεταφέρθηκε εν μέρει σε καρότσια του σούπερ μάρκετ στα χέρια μόνο γραμματέων, της γραμματέως του ανακριτή και της γραμματέως του Εισαγγελέως Εφετών Τσόγκα, ο οποίος δεν παρέλαβε τη δικογραφία, απουσίαζε και δεν παρέλαβε και ούτε ο παριστάμενος Αντεισαγγελέας Εφετών Παλιούρας, αλλά παρέλαβε μόνον μια γραμματέας, χωρίς να υποβληθεί πρωτόκολλο παράδοσης-παραλαβής και με τη δήλωση ότι τα πειστήρια της δικογραφίας δεν παραδόθηκαν.

Για φανταστείτε, λοιπόν, οι συγγενείς ζητούν πρόσβαση στη δικογραφία, εξαφανίζεται ο ανακριτής, εξαφανίζεται ο εισαγγελέας, δεν γίνεται νομότυπη παράδοση, αλλά υπάρχει η διάταξη αυτή, που έρχεται στις 4 Σεπτεμβρίου και λέει τι; Λέει ότι κατά παρέκκλιση των διατάξεων, που ισχύουν για την πρόσβαση στη δικογραφία, εφόσον δεν θίγεται το δικαίωμα σε δίκαιη δίκη κατά την ανάκριση, προανάκριση και προκαταρκτική εξέταση, μπορεί να περιορίζεται η πρόσβαση στη δικογραφία του κατηγορουμένου.

Είστε πονηροί, κύριε Φλωρίδη, αλλά όχι τόσο έξυπνοι. Πιστεύατε ότι δεν θα επισημάνουμε ότι περιορίζοντας αυτό το δικαίωμα του κατηγορουμένου, περιορίζεται αντίστοιχα και το δικαίωμα των θυμάτων, το δικαίωμα του παρισταμένου προς υποστήριξη της κατηγορίας, το δικαίωμα των οικογενειών των θυμάτων να έχουν πρόσβαση στη δικογραφία των Τεμπών, που την μπαζώνετε για άλλη μία φορά;

Άρθρο 107, κυρίες και κύριοι, για όσους δεν είναι νομικοί και όσοι είναι νομικοί αντιλαμβάνονται: Δικαιώματα του παρισταμένου για την υποστήριξη της κατηγορίας. Ο παριστάμενος για την υποστήριξη της κατηγορίας έχει τα δικαιώματα, που αναφέρονται στα άρθρα -ποια φαντάζεστε;- 92 και 100, το 100 που το τροποποιείτε. Το δικαίωμα του άρθρου 100 μπορεί να το ασκήσει από τη στιγμή που ο ύποπτος θα κληθεί σε παροχή εξηγήσεων ή ο κατηγορούμενος θα κληθεί σε απολογία ή θα εκδοθεί εναντίον του ένταλμα σύλληψης ή βίαιης προσαγωγής. Εκεί στοχεύετε. Στο δικαίωμα των θυμάτων, στο δικαίωμα των παριστάμενων προς υποστήριξη της κατηγορίας, στη δικογραφία των Τεμπών που την μπαζώνουν κατ’ εντολή σας αυτή τη στιγμή ο Ανακριτής Μπακαΐμης και ο Εισαγγελέας Εφετών Τσόγκας, οι οποίοι έχουν καταμηνυθεί από τους συγγενείς των θυμάτων και ο αδερφός του Υπουργού αρθρογραφεί ότι αυτοί που καταμηνύουν δικαστές πρέπει να διώκονται.

Αυτό προσπαθείτε να κατοχυρώσετε, αυτό δεν θέλει η Κυβέρνηση να καταλάβει η Εθνική Αντιπροσωπεία, αλλά βεβαίως η Εθνική Αντιπροσωπεία, το Κοινοβούλιο, έχει και τη δυνατότητα και την υποχρέωση να σας επισημάνει και να σας εκθέσει για αυτό που κάνετε, την ώρα ακριβώς που προσπαθείτε άρον-άρον να κλείσετε τη δικογραφία των Τεμπών.

Και βεβαίως, κύριε Μάντζο, για τα ζητήματα που εύστοχα θέσατε, είναι όχι κατ’ αναλογία, αλλά ευθεία η παρέμβαση και στη δικογραφία των υποκλοπών και στα δικαιώματα του παρισταμένου και του Αρχηγού σας και όλων των προσώπων που παρακολουθούνταν προς υποστήριξη της κατηγορίας για την πρόσβασή τους στη δικογραφία.

Γι’ αυτούς τους λόγους, που θα έχουμε την ευκαιρία να τους εκθέσουμε και στη συνέχεια, η Πλεύση Ελευθερίας, όχι απλώς θα ψηφίσει υπέρ της ένστασης αντισυνταγματικότητας, αλλά στη συνέχεια θα καταθέσει και έτερη ένσταση αντισυνταγματικότητας για αυτήν την πτυχή της δράσης σας, όπως βεβαίως και για το άρθρο 19 του νομοσχεδίου, με το οποίο επιχειρείτε να συγκροτήσετε πολιτικά αδικήματα, τη διεκδίκηση δικαιωμάτων έναντι επίορκων δικαστών και να διώκετε και να δικάζετε δικηγόρους, διαδίκους, θύματα, με διατάξεις που εσείς ορίζετε στα Μονομελή Πλημμελειοδικεία.

Η άλωση της δικαιοσύνης, την οποία έχετε επιτύχει σε σκανδαλώδη βαθμό, -εγώ ντρέπομαι, διαβάζοντας το ένα μετά το άλλο τα δελτία Τύπου, δικαστών, εισαγγελέων προς υποστήριξη μιας εκτεθειμένης και ποινικά έκθετης Κυβέρνησης- δεν υπάρχει καμία περίπτωση να ευδοκιμήσει και να κρατήσει. Είναι μια μαύρη σελίδα για τη δικαστική λειτουργία. Είναι μια μαύρη περίοδος.

Βεβαίως, δεν ξεχνάμε ότι και επί χούντας τακτικοί δικαστές ανέβαιναν επάνω στις έδρες, φορώντας στρατιωτικές στολές. Δεν ξεχνάμε τον Κόλλια. Δεν ξεχνάμε ότι υπάρχουν τέτοιοι δικαστικοί και εισαγγελικοί λειτουργοί. Υπέρτερη, όμως, όλων είναι η συνείδηση εκείνων των δικαστών που διαθέτουν φρόνημα και αντιστάσεις και βεβαίως μιας κοινωνίας, την οποία δεν θα τυλίξετε σε μια κόλλα χαρτί, μιας κοινωνίας που αντιστέκεται και ονειρεύεται το δίκαιο και τη δικαιοσύνη ατόφια, ακέραιη και ανεξάρτητη, μιας κοινωνίας από την οποία πηγάζει κάθε εξουσία και η οποία σας έχει προ πολλού απονομιμοποιήσει.

Εμείς με αυτήν την κοινωνία πορευόμαστε και ξέρουμε καλά ότι με αυτήν την κοινωνία θα φτάσουμε στο τέλος στη δικαιοσύνη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώνεται η συζήτηση με την τοποθέτηση του Υπουργού Δικαιοσύνης, του κ. Φλωρίδη.

Ορίστε, κύριε Φλωρίδη, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, όπως παρακολουθήσαμε πριν από λίγο μετά από την κατάρρευση μιας απίστευτης απάτης με τα ξυλόλια, τα τουλόλια, τα χαμένα βαγόνια, τους χαμένους -υποτίθεται- επιβάτες, με τον δολοφονημένο -υποτίθεται- γιο της εισαγγελέως που έφταιγε η Κυβέρνηση και όλα αυτά, μετά από την αποκάλυψη αυτής της απίστευτης απάτης που έζησε ο ελληνικός λαός, πληρωμένης αδρά αυτής της απάτης και από έξω και από μέσα, τώρα έχουμε ένα νέο μυθιστόρημα. Θα έχουμε καιρό, όμως, να το πούμε και αυτό το μυθιστόρημα ότι κάποια δικογραφία, ο εισαγγελέας που κρύβεται, ο ανακριτής κάπου είναι, κάποιους τους έχουν απαγάγει, ενδεχομένως ήρθαν οι Νεφέλιμ, οι εξωγήινοι, το τι θα ακούσουμε, δεν λέγεται. Αυτό είναι το γαρ πολύ της θλίψεως μετά την αποκάλυψη της απάτης.

Πάμε τώρα στο ζήτημα της αντισυνταγματικότητας για τη διάταξη που συζητάμε. Ας αρχίσουμε από τα βασικά, από τα θεμελιώδη. Τα βασικά, λοιπόν και θεμελιώδη είναι τι έχει πει με επανειλημμένες αποφάσεις του για το ζήτημα αυτό το Ευρωπαϊκό Δικαστήριο των Δικαιωμάτων του Ανθρώπου, ερμηνεύοντας το άρθρο 6 της Ευρωπαϊκής Σύμβασης για τα δικαιώματα του ανθρώπου. Αυτές είναι αποφάσεις από το 2000 έως το 2018, που καταθέσαμε στην επιτροπή κατά τη διάρκεια των συζητήσεων και σε κάθε απόφαση το δικαστήριο επαναλαμβάνει την ίδια σκέψη, την οποία σας διαβάζω: «Το δικαίωμα στην αποκάλυψη σχετικών αποδεικτικών στοιχείων δεν είναι απόλυτο. Στις ποινικές διαδικασίες», λέει το Ευρωπαϊκό Δικαστήριο Ανθρωπίνων Δικαιωμάτων, «μπορεί να υπάρχουν αντικρουόμενα συμφέροντα, όπως είναι η εθνική ασφάλεια» -προσέξτε αυτά τα λέει το Ευρωπαϊκό Δικαστήριο- «η ανάγκη προστασίας μαρτύρων που διατρέχουν κίνδυνο αντιποίνων και γι’ αυτό σε ορισμένες περιπτώσεις μπορεί να είναι αναγκαίο να αποκρύπτονται στοιχεία, προκειμένου να διαφυλαχθούν θεμελιώδη δικαιώματα τρίτων». Αυτά έχει πει το Ευρωπαϊκό Δικαστήριο των Δικαιωμάτων του Ανθρώπου σε επανειλημμένες αποφάσεις του.

Θέλω, λοιπόν, τώρα να ρωτήσω εδώ στους δικαιωματιστές σε τι διαφωνούν με τη διατύπωση αυτή του Ευρωπαϊκού Δικαστηρίου των Ανθρωπίνων Δικαιωμάτων.

Ας έρθουμε τώρα στην ιστορία της διάταξης αυτής, έχει λεχθεί πριν, αλλά είναι σημαντικό να την επαναλάβω. Το 2012 η Ευρωπαϊκή Επιτροπή εξέδωσε την με αριθμό 13 Οδηγία, μέσα στην οποία περιλαμβάνονταν διάταξη ακριβώς για αυτούς τους περιορισμούς. Το 2014 είχαμε τη συγκυβέρνηση Νέας Δημοκρατίας - ΠΑΣΟΚ, Πρωθυπουργός ήταν ο κ. Σαμαράς και Αντιπρόεδρος ο κ. Ευάγγελος Βενιζέλος.

Η Κυβέρνηση, λοιπόν, εκείνη εισήγαγε στη Βουλή –και ορθώς- αυτήν τη διάταξη την οποία συζητάμε σήμερα για να κυρωθεί το σύνολο της Ευρωπαϊκής Οδηγίας. Θα σας πω, όμως, ποιες διαφορές έχει η σημερινή από εκείνη. Διάβασα από τα Πρακτικά της συνεδριάσεως εκείνης στην Ολομέλεια τι είπαν οι εισηγητές Βουλευτές εκ μέρους του ΠΑΣΟΚ, οι οποίοι, βεβαίως, ενθέρμως υποστήριξαν ότι πρέπει να ψηφιστεί συνολικά η Οδηγία και η διάταξη για την οποία μιλάμε τώρα.

Τι δεν είχε εκείνη η διάταξη που έχει αυτή που συζητάμε σήμερα; Τι δεν είχε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κέτσαπ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν είχε η διάταξη εκείνη που ψηφίστηκε τότε και ίσχυσε μέχρι την τελευταία ώρα της διακυβέρνησης του ΣΥΡΙΖΑ -επί τεσσεράμισι χρόνια ίσχυσε χωρίς να την αγγίξουν, κανένας και τα κομμάτια του που είναι εδώ σήμερα- μέχρι την τελευταία ώρα που αποχωρούσαν και διά παραλείψεως καταργήθηκε -τι δεν είχε;- δεν είχε τον σαφή προσδιορισμό ότι τους περιορισμούς μπορούν να τους επιβάλλουν μόνο δικαστές και εισαγγελείς. Είχε γενικά μία διατύπωση που έλεγε «οι αρμόδιες αρχές» και επειδή περιελάμβανε και την προκαταρκτική εξέταση, εύλογα δημιουργούταν το ερώτημα εάν θα μπορούσε ο ανακριτικός υπάλληλος, ένας αστυνομικός δηλαδή, να μπορέσει αυτός να επιβάλει τους όρους.

Αυτή η διάταξη που φέρνουμε εδώ λέει ότι αυτό το δικαίωμα το έχει μόνο ο εισαγγελέας και ο ανακριτής. Ένα.

Δεύτερον, τι δεν είχε εκείνη η διάταξη; Δεν είχε την ευθεία παραπομπή στις αποφάσεις του Ευρωπαϊκού Δικαστηρίου των Δικαιωμάτων του Ανθρώπου, όπως έχει η σημερινή. Η σημερινή παραπέμπει ευθέως για την εφαρμογή της στη νομολογία, δηλαδή τις αποφάσεις που εκδίδει το Ευρωπαϊκό Δικαστήριο Δικαιωμάτων του Ανθρώπου.

Τι δεν είχε ακόμα εκείνη η διάταξη; Δεν είχε αυτήν τη ρύθμιση που έχει αυτή η σημερινή, η οποία λέει ότι όταν έχουμε κίνδυνο προφυλάκισης, τότε έχει πρόσβαση ο κατηγορούμενος, αυτό λέει η διάταξη.

**ΧΡΗΣΤΟΣ ΓΙΑΝΝΟΥΛΗΣ:** Δεν ντρέπεστε; Άλλα ψέματα έχετε να πείτε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εδώ είναι η διάταξη, κύριε Γιαννούλη, εδώ είναι.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, παρακαλώ, δεν θα μιλάτε από κάτω! Ολοκληρώνει ο Υπουργός και μπαίνουμε στη διαδικασία της ψηφοφορίας. Παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όταν μιλάω, αναφέρομαι σε συγκεκριμένες διατάξεις.

**ΧΡΗΣΤΟΣ ΓΙΑΝΝΟΥΛΗΣ:** Ας έρθουν με επιστολική ψήφο να ψηφίσουν!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, είστε λαλίστατος!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και τι δεν είχε εκείνη η διάταξη που έχει αυτή; Εκείνη η διάταξη δεν παρείχε στον κατηγορούμενο τη δυνατότητα εάν έχει αντίρρηση στον αποκλεισμό του από ένα μέρος της δικογραφίας να προσφύγει στο Δικαστικό Συμβούλιο, δεν την είχε. Άπαξ και αποφασιζόταν, δεν είχε καμία δυνατότητα να προσφύγει στο Δικαστικό Συμβούλιο. Τη ρύθμιση αυτή, λοιπόν, την έχει αυτή η διάταξη.

Άρα, λοιπόν, με βάση τις αποφάσεις του Ευρωπαϊκού Δικαστηρίου των Δικαιωμάτων του Ανθρώπου έχουμε μία σαφέστατη ρύθμιση η οποία τι λέει; Προσέξτε τώρα γιατί εδώ είναι το κρίσιμο ζήτημα των δικαιωματιστών, το κρίσιμο.

**ΧΡΗΣΤΟΣ ΓΙΑΝΝΟΥΛΗΣ:** Ήρεμα! Θα σας ξανακάνει Υπουργό ο Μητσοτάκης! Δεν χρειάζεται τόσο γλείψιμο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λέει η διάταξη αυτή, λοιπόν, ότι μπορεί ο εισαγγελέας και ο ανακριτής να μην επιτρέψουν την πρόσβαση του κατηγορουμένου σε μέρος της δικογραφίας -πότε;- εάν η πρόσβαση ενδέχεται να θέσει σε άμεσο και σοβαρό κίνδυνο τη ζωή ή τα θεμελιώδη δικαιώματα άλλου προσώπου ή να βλάψει την εθνική ασφάλεια. Προσέξτε τώρα: Είναι ο ανακριτής με τον εισαγγελέα, ασχολούνται με μία υπόθεση -ας πούμε- βαριάς τρομοκρατίας δολοφόνων, ή με μία υπόθεση σκληρών εγκληματιών σε εγκληματική οργάνωση, ή με μία υπόθεση η οποία αφορά σκληρούς εμπόρους ναρκωτικών. Έχουν, λοιπόν, το ανακριτικό υλικό μπροστά τους και βλέπουν από εκεί ότι αν επιτρέψουν την πρόσβαση του κατηγορούμενου σε κάποιο υλικό της δικογραφίας που ενδεχομένως αφορά μάρτυρες…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είστε ψεύτης! Υπάρχουν άλλες ρυθμίσεις για αυτό!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …η ζωή των μαρτύρων αυτών -λέει ο νόμος- μπορεί να κινδυνεύσει. Δηλαδή, εάν είναι τρομοκρατική οργάνωση και κάποιοι από αυτούς δεν έχουν συλληφθεί ακόμα, αυτοί μπορεί να σκοτώσουν τους κρίσιμους μάρτυρες. Εάν είναι ναρκέμποροι, ο ανακριτής με τον εισαγγελέα μπορούν να εκτιμήσουν ότι αυτοί μπορεί να σκοτώσουν τους μάρτυρες, ή να απειλήσουν, ή να σκοτώσουν την οικογένειά τους. Εάν είναι κατάσκοποι, διότι εδώ είναι τα ζητήματα της εθνικής ασφάλειας, τότε σημαίνει ότι θα έχουν πρόσβαση στα στοιχεία της ΕΥΠ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μπράβο!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όταν, λοιπόν, ο ανακριτής και ο εισαγγελέας διαπιστώνουν ότι μπορεί να κινδυνεύει η ζωή των μαρτύρων ή των οικογενειών τους, εσείς τι λέτε; Λέτε «είστε αδιάφοροι, αν τους σκοτώσουν», αυτό λέτε. Διότι ο κατηγορούμενος αν έχει πρόσβαση στα στοιχεία που μπορεί να κινδυνεύσει η ζωή του μάρτυρα, εσείς λέτε «μην φέρνετε αυτήν τη διάταξη διότι δεν μας ενδιαφέρει η ζωή του μάρτυρα».

**ΧΡΗΣΤΟΣ ΓΙΑΝΝΟΥΛΗΣ:** Μα, δεν ντρέπεστε; Είστε αχρείος! Είστε ψεύτης!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό σας είπα νωρίτερα, ότι αυτός ο ατελείωτος υποτιθέμενος δικαιωματισμός σας στην πραγματικότητα εξαντλείται στην προστασία των δικαιωμάτων των δολοφόνων και είστε παντελώς αδιάφοροι αν κινδυνεύσει η ζωή κάποιων άλλων αθώων ανθρώπων που θέλουν να συμβάλλουν στην αποκάλυψη της αλήθειας.

**ΧΡΗΣΤΟΣ ΓΙΑΝΝΟΥΛΗΣ:** Είστε αχρείος!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Γιαννούλη, αφήστε να ολοκληρώσει.

**ΧΡΗΣΤΟΣ ΓΙΑΝΝΟΥΛΗΣ:** Μα, δεν γίνεται, κυρία Πρόεδρε! Δεν ολοκληρώνει, βρίζει! Είναι η πιο αστεία μετεγγραφή!

**ΠΡΟΕΔΡΕΥΟΥΣΑ (Όλγα Γεροβασίλη):** Καθένας έχει την ευθύνη αυτών που λέει. Παρακαλώ, αργότερα θα έχετε τον λόγο, έχουμε διαδικασία νομοσχεδίου, θα πείτε όλα αυτά τα οποία θέλετε να πείτε, αλλά όχι διακόπτοντας.

Ορίστε, κύριε Φλωρίδη, ολοκληρώστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για να κλείσω με αυτήν την αντίδρασή σας, όταν αναφέρθηκα στο ότι σας νοιάζουν τα δικαιώματα των σκληρών εγκληματιών, πρέπει για πολλοστή φορά να εξηγήσετε στον κόσμο γιατί το 2015 που ήρθατε στην κυβέρνηση ο πρώτος νόμος που φέρατε στην πραγματικότητα ήταν για να αποφυλακίσετε όλο το βαρύ έγκλημα της χώρας, δολοφόνους, βιαστές, ναρκέμπορους...

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Ντροπή! Είστε επικίνδυνοι! Ντροπή!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και αποφυλακίστηκαν χιλιάδες οι οποίοι ξαναγύρισαν στο βαρύ κλίμα. Όταν λέω, λοιπόν, ότι λατρεύετε να υποστηρίζετε δικαιώματα μόνο των εγκληματιών και αδιαφορείτε παντελώς για τα δικαιώματα των θυμάτων…

**ΓΕΩΡΓΙΟΣ ΨΥΧΟΓΙΟΣ:** Ψέματα; Fake news!

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, επί του θέματος, κύριε Φλωρίδη! Παρακαλώ, θα διαγραφεί από τα Πρακτικά. Συνεχίστε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα το επαναλάβω ως τυπική διατύπωση.

**ΧΡΗΣΤΟΣ ΓΙΑΝΝΟΥΛΗΣ:** Έλεος! Τόσο ψεύτης δεν γίνεται! Σιγά, τρομάξαμε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Με τον νόμο Παρασκευόπουλου της κυβέρνησης Τσίπρα με Πρόεδρο της Βουλής την κ. Κωνσταντοπούλου αποφυλακίστηκε όλο το βαρύ έγκλημα της χώρας. Εντάξει πάμε μέχρι εδώ; Μπορούν να καταγραφούν αυτά στα Πρακτικά, κυρία Πρόεδρε; Μπορούν. Κατά συνέπεια, αυτή η διάταξη αποκαλύπτει για μία ακόμα φορά τις προτιμήσεις σας.

**ΧΡΗΣΤΟΣ ΓΙΑΝΝΟΥΛΗΣ:** Δεν ντρέπεσαι;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πού είναι, όμως, το καταπληκτικό; Αυτό που δεν περίμενα…

(Θόρυβος από την πτέρυγα του ΣΥΡΙΖΑ)

**ΓΕΩΡΓΙΟΣ ΚΑΡΑΜΕΡΟΣ:** Χειροκροτήστε τον! Ντρέπεστε για τον Υπουργό που ψηφίζετε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό για το οποίο πραγματικά είχα μια περιέργεια, εκεί που είχα μια περιέργεια ήταν…

**ΓΕΩΡΓΙΟΣ ΚΑΡΑΜΕΡΟΣ:** Με τη δική σας ψήφο είναι Υπουργός!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Φλωρίδη, παρακαλώ, συνεχίστε!

Κοιτάξτε, δεν θα γίνει αυτή η δουλειά τώρα, θα ολοκληρώσει ο Υπουργός αυτά τα οποία είναι να πει, έχουμε διαδικασία νομοσχεδίου, έχετε όλοι δικαίωμα να πάρετε τον λόγο στο νομοσχέδιο. Θα ολοκληρώσει τώρα και θα περάσουμε σε ψηφοφορία.

Κύριε Φλωρίδη, συνεχίστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δείτε εσείς, κύριε, που μιλάτε τώρα: Πήρατε την απάντηση από εδώ. Δεν είναι αυτός που τα λέει, είναι αυτός που τα κάνει. Αυτά κάνατε, αυτά λέμε.

**ΓΕΩΡΓΙΟΣ ΚΑΡΑΜΕΡΟΣ:** Ντρέπονται για λογαριασμό σας!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Να ντρέπεστε για αυτά που κάνατε, γιατί αποφυλακίσατε όλο το έγκλημα της χώρας.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα το επιτρέψω, δεν θα το αφήσω αυτό να συμβαίνει.

Κύριε Φλωρίδη, σταματήστε τους προκλητικούς χαρακτηρισμούς για να ολοκληρωθεί η διαδικασία.

Και εσείς σταματήστε από κάτω!

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έγινε μία παρατήρηση από την Ελληνική Λύση. Ακούμε καταπληκτικά πράγματα εδώ. Λέει ο Εισηγητής: «Μα, κάνετε παραπομπή στη νομολογία του Ευρωπαϊκού Δικαστηρίου των Ανθρωπίνων Δικαιωμάτων;». Πού θέλετε να κάνουμε παραπομπή, στη Βόρεια Κορέα; Εκεί είναι η Ελλάδα. Στο Συμβούλιο της Ευρώπης είναι η Ελλάδα. Στην ευρωπαϊκή σύμβαση των δικαιωμάτων του ανθρώπου είναι η Ελλάδα. Σε αυτό παραπέμπω.

**ΕΥΑΓΓΕΛΙΑ ΛΙΑΚΟΥΛΗ:** Τι είναι αυτό το πράγμα που έπαθε η Ελλάδα με τέτοιον Υπουργό!

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε. Δεν έχετε άλλο χρόνο, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε μισό λεπτό ακόμη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό που δεν περίμενα κυριολεκτικά ήταν ότι το ΠΑΣΟΚ, που ως Κυβέρνηση εισηγήθηκε και ψηφίστηκε αυτή η διάταξη στη Βουλή με λιγότερες εγγυήσεις από τη σημερινή, θα ερχόταν να ψηφίσει αναδρομικά ότι αυτό που ψήφισαν έντεκα χρόνια πριν ήταν αντισυνταγματικό. Δεν το περίμενα αυτό.

(Θόρυβος στην Αίθουσα)

Θέλω να θυμίσω, επίσης, κάτι που το ξεχνάτε, κάτι που δεν ξέρετε.

**ΧΡΗΣΤΟΣ ΓΙΑΝΝΟΥΛΗΣ:** Σε διώξανε από το ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Εμείς που σε γεννήσαμε…

**ΔΗΜΗΤΡΙΟΣ ΜΑΝΤΖΟΣ:** Τουλάχιστον εμείς είμαστε ΠΑΣΟΚ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κάντε υπομονή. Ούτε μισό λεπτό δεν θα μιλήσω.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, δεν θα κάνουμε σήμερα ιστορία εδώ. Τώρα έχουμε αίτηση αντισυνταγματικότητας. Η ιστορία σε άλλο μάθημα.

Ολοκληρώστε, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σε εκείνη τη νομοπαρασκευαστική επιτροπή που είχε ετοιμάσει αυτή την ενσωμάτωση της Οδηγίας, η οποία ψηφίστηκε το 2014, συμμετείχε και εκπρόσωπος του Δικηγορικού Συλλόγου των Αθηνών. Σας θυμίζω, λοιπόν, επειδή το ξεχνάτε, ότι Πρόεδρος στον Δικηγορικό Σύλλογο Αθηνών τότε ήταν ο εκλεκτός πράγματι, σπουδαίος δικηγόρος Βασίλης Αλεξανδρής, στέλεχος του ΠΑΣΟΚ. Λοιπόν, σεβαστείτε αυτούς τους ανθρώπους, όχι εμένα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100, παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς, η ένσταση αντισυνταγματικότητας απορρίπτεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, έχω υπόψιν ότι έχετε ζητήσει τον λόγο. Θα παρακαλούσα, για όλους τους λόγους που ξέρετε, να μπούμε με έναν ή δύο ομιλητές στον κατάλογο Βουλευτών και να ακολουθήσετε αμέσως μετά. Έχει κλείσει ένας κύκλος αντισυνταγματικότητας, να μπούμε στο θέμα μας. Να μιλήσει ένας Βουλευτής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι. Ζητώ τον λόγο τώρα.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για πεντάλεπτη παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Μετά θα κάνω την ομιλία μου, ακριβώς για να δώσουμε τον λόγο στους Βουλευτές που έχουν ζητήσει, μολονότι έχουν μιλήσει όλοι οι Αρχηγοί που ζήτησαν τον λόγο, πλην εμού. Εγώ θα μιλήσω ξανά μετά. Ούτως ή άλλως θα υποβάλλουμε και νέα ένσταση αντισυνταγματικότητας για τους λόγους που ανέφερα εισαγωγικά στην προηγούμενη τοποθέτησή μου.

Ήθελα, όμως, επειδή δεν προβλέπεται δευτερολογία στη διαδικασία της αντισυνταγματικότητας και επειδή ο κ. Φλωρίδης περίμενε το τέλος της συζήτησης -γιατί αυτή είναι και η τεχνική εκείνων που με θράσος και με θρασυδειλία κάθε φορά προσπαθούν να προστατέψουν τρεμάμενες, καταρρέουσες, επίορκες εξουσίες- και είχε το θράσος ο Υπουργός Δικαιοσύνης να δείξει την Αντιπολίτευση και να πει ότι η Αντιπολίτευση θέτει δήθεν σε κίνδυνο την ανθρώπινη ζωή που θα κινδυνεύει, αν κάποιοι σκληροί εγκληματίες αποκτήσουν πρόσβαση στην ποινική δικογραφία και αρχίσουν να απεργάζονται την εξόντωση προσώπων, μαρτύρων και άλλων εμπλεκομένων.

Ποιους σκληρούς εγκληματίες εννοείτε, κύριε Φλωρίδη; Μήπως εννοείτε τον «χασάπη» και τον «φραπέ», οι οποίοι σας αναφέρουν στη δικογραφία του Ο.Π.Ε.Κ.Ε.Π.Ε.; Η έκφραση που χρησιμοποιεί ο ένας από αυτούς είναι: «Αν δεν ξεκωλώσουμε τώρα την Παπανδρέου», δηλαδή την Ευρωπαία Εισαγγελέα, «θα έχουμε πρόβλημα. Μίλησε ο Μάκης στον Φλωρίδη», σε εσάς. Αυτούς τους σκληρούς εγκληματίες σκέφτεστε; Διότι αυτοί είναι υπό την προστασία σας.

(Χειροκροτήματα)

Πριν από λίγο αποκλείσατε τις προτάσεις όλης της Αντιπολίτευσης να κληθούν στην Εξεταστική Επιτροπή για τον Ο.Π.Ε.Κ.Ε.Π.Ε.

Αυτούς τους σκληρούς εγκληματίες πριν από λίγο τους προστατεύσατε και αυτοί οι σκληροί εγκληματίες ξέρουν και ποια Εισαγγελέας ερευνά, ξέρουν και τι συζητάνε και με ποιους Υπουργούς να μιλήσουνε για να βγάλουν από τη μέση την Εισαγγελέα. Δεν τα ξέρουν μόνο αυτοί, τα ξέρει και ο Υφυπουργός παρά τω Πρωθυπουργώ Μυλωνάκης, ο οποίος χωρίς να είναι διάδικος στη δικογραφία του Ο.Π.Ε.Κ.Ε.Π.Ε., έχει πρόσβαση.

Ναι, κύριε Μπιάγκη. Δεν τους καλέσανε. Δεν το πιστεύετε, αλλά έτσι είναι. Αποκλείσανε το να καλέσουν αυτούς τους εγκληματίες, οι οποίοι συζητούσαν και ο ένας σε μία συνομιλία έλεγε: «Μίλησε ο Μάκης στον Φλωρίδη και αν δεν ξεκωλώσουμε τώρα την Παπανδρέου θα έχουμε πρόβλημα». Ο άλλος ή ο ίδιος έλεγε: «Την Τυχεροπούλου αν την σκότωνα, θα ήμουν έξω».

Δηλαδή, λέει ότι αν σκότωνε βασική μάρτυρα και συνεργάτιδα εντεταλμένη της Ευρωπαίας Εισαγγελέως θα είχατε προφανώς τα μέσα -και με τον αδερφό σας και με όλους αυτούς τους δικαστές και εισαγγελείς που σας χτυπάνε προσοχές τώρα- να βγει έξω για τη δολοφονία της Τυχεροπούλου. Αυτό λέει ο κακοποιός που εσείς δεν θέλετε να έρθει να καταθέσει στην Εξεταστική Επιτροπή.

Οι σκληροί, λοιπόν, εγκληματίες συνδέονται με τις υποθέσεις στις οποίες εσείς εμπλέκεστε και τις οποίες εσείς καλύπτετε. Και όχι μόνο αυτό, αλλά μέσα στο Μαξίμου ο στενότερος συνεργάτης του Πρωθυπουργού, ο Μυλωνάκης, που επίσης τον προστατεύσατε -περιμένω να δω αν θα μου δηλώσει αναρμόδιος και για αυτά για τα οποία δήλωσε αρμόδιος πριν από δέκα μέρες- όχι ο σκληρός εγκληματίας -να μην το πω- το δεξί χέρι του Πρωθυπουργού που δεν είναι σκληρός εγκληματίας, είχε πρόσβαση στις συνομιλίες Βουλευτών της Νέας Δημοκρατίας και στις παρακολουθήσεις των Ευρωπαίων Εισαγγελέων ένα χρόνο πριν τα μάθουμε όλοι οι υπόλοιποι.

Δηλαδή, αυτά τα οποία θα έπρεπε να διαφυλάσσονται ως κόρη οφθαλμού για την ακεραιότητα της δικαστικής έρευνας, αλλά και για την ακεραιότητα και την προστασία της ζωής των Εισαγγελέων που ερευνούν, αυτά εσείς και ο κ. Μυλωνάκης -το δεξί χέρι του κ. Μητσοτάκη- τα έχετε σε άμεση πρόσβαση. Είναι μέλη της Νέας Δημοκρατίας, διαγραφέντα, αφού σηκώσαμε μεγάλο κονιορτό μέχρι να τους διαγράψετε.

Σκληροί κακοποιοί που καταγράφονται στις συνομιλίες για τον Ο.Π.Ε.Κ.Ε.Π.Ε. να λένε ότι πρέπει να βγάλουν από τη μέση την Ευρωπαία Εισαγγελέα και να λένε ότι αν σκοτώνανε τη βασική μάρτυρα, θα ήταν και ελεύθεροι και τολμάτε να έρχεστε στην Ολομέλεια της Βουλής να μιλάτε για σκληρούς εγκληματίες;

Φέρτε τον κ. Μυλωνάκη εδώ στη Βουλή. Δεχθείτε ότι εμπλέκεται η ίδια η δική σας θητεία και εσείς προσωπικά σε μία ποινική δικογραφία, η οποία αποκαλύπτει μια οργιώδη κακουργηματική δράση και σταματήστε να προσπαθείτε να καλυφθείτε, όπως ο ελέφαντας πίσω από την προβοσκίδα του. Σταματήστε να νομίζετε ότι δεν σας βλέπει ο κόσμος, γιατί σας βλέπει ο κόσμος όλος. Και σταματήστε να νομίζετε ότι η υπόθεση θα τελειώσει εδώ.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας ο κ. Παναγής Καππάτος. Ακολουθούν μετά ο κ. Μουλκιώτης, ο κ. Γαβρήλος και μετά είστε εσείς κυρία Κανέλλη.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα η Βουλή καλείται να σταθεί στο ύψος της ιστορίας της και να θωρακίσει θεσμικά το κράτος δικαίου απέναντι στις σκιές της καταστρατήγησης και του εύκολου πλουτισμού επιβεβαιώνοντας ότι η Ελλάδα συμμετέχει ενεργά στη διαμόρφωση μιας Ευρώπης ευθύνης, διαφάνειας και ασφάλειας.

Το προτεινόμενο πλαίσιο δεν αποτελεί απλή προσαρμογή σε κανόνες. Είναι μια συνειδητή επιλογή πολιτικής ωριμότητας, που ενώνει τον ελληνικό ορθολογισμό με την ευρωπαϊκή στρατηγική βούληση. Ενισχύουμε την ικανότητα των θεσμών μας να εντοπίζουν, να ερευνούν και να τιμωρούν πρακτικές που διαβρώνουν την ακεραιότητα της αγοράς και την αξιοπιστία της χώρας, ενώ ταυτόχρονα διαφυλάσσουμε τις ελευθερίες που θεμελιώνουν τον πολιτισμό μας.

Προχωράμε με σχέδιο, μετρήσιμους στόχους και καθαρούς κανόνες, ώστε η έννομη τάξη να υπηρετεί τον πολίτη και η οικονομία να λειτουργεί σε περιβάλλον σταθερότητας, δικαιοσύνης και ανταγωνιστικότητας. Η ενσωμάτωση της ευρωπαϊκής Οδηγίας δεν είναι μια τυπική υποχρέωση συμμόρφωσης, αλλά μια πράξη βαθιάς πολιτικής σημασίας. Σε μια εποχή που η ισχύς των εθνών μετριέται όχι μόνο από τη στρατιωτική τους δύναμη, αλλά και από την αξιοπιστία των θεσμών τους, η Ελλάδα επιλέγει να μην αφήσει κενά, να μην επιτρέψει παράθυρα ατιμωρησίας, να μη γίνει πεδίο παράκαμψης των κοινών ευρωπαϊκών αποφάσεων.

Με το νέο αυτό πλαίσιο αποδεικνύουμε ότι η χώρα μας είναι παρούσα, αποφασισμένη και ώριμη, έτοιμη να συμβάλει με κύρος στη συνολική προσπάθεια της Ευρωπαϊκής Ένωσης, να οικοδομήσει έναν χώρο ελευθερίας, ασφάλειας και δικαιοσύνης. Η πολιτική μας παράδοση που συνδυάζει το αίσθημα του δικαίου με την πίστη στην ελευθερία βρίσκει σήμερα εφαρμογή σε μια νομοθετική πρωτοβουλία, που αγγίζει την καρδιά της ευρωπαϊκής ιδέας. Το νομοσχέδιο θέτει σαφείς κανόνες οι οποίοι αγκαλιάζουν κάθε πτυχή της ποινικής ευθύνης και θωρακίζουν το κράτος απέναντι στις πιο ύπουλες μορφές καταστρατήγησης.

Δεν επιτρέπουμε πια η οικονομική ισχύς να μετατρέπεται σε μέσο παράκαμψης της νομιμότητας. Δεν αφήνουμε περιθώρια ώστε εταιρείες βιτρίνες ή δίκτυα μεσολαβητών να λειτουργούν στο σκοτάδι, υπονομεύοντας τις συλλογικές μας αποφάσεις. Εισάγουμε σαφές πλαίσιο ποινικής ευθύνης για νομικά πρόσωπα με κυρώσεις, που πλήττουν καίρια το οικονομικό όφελος από την παρανομία και παράλληλα διασφαλίζουμε ότι οι φυσικοί αυτουργοί δεν θα μείνουν στο απυρόβλητο.

Η δικαιοσύνη δεν τιμωρεί τυχαία ούτε αδιάκριτα. Αναλογεί την κύρωση στη βαρύτητα της πράξης, ώστε η ποινή να είναι αποτρεπτική και δίκαιη. Με τον τρόπο αυτό το κράτος μας δείχνει ότι αντιλαμβάνεται την πολιτική ως ηθική της ευθύνης, όπου κάθε ενέργεια έχει συνέπειες και κάθε επιλογή κρίνεται στο φως της νομιμότητας. Ταυτόχρονα το νέο πλαίσιο δεν περιορίζεται μόνο στην ποινική καταστολή. Δημιουργεί τις προϋποθέσεις για μια συνολική αρχιτεκτονική συνεργασίας ανάμεσα στις εθνικές και τις ευρωπαϊκές αρχές, ώστε να μην χαθεί ούτε μια πληροφορία, ούτε ένα στοιχείο που μπορεί να αποκαλύψει δίκτυα παραβίασης των κυρώσεων.

Η Ελλάδα ενισχύει τη συνεργασία της με την Ευρωπαϊκή Εισαγγελία, την Eurojust και την Europol, αποδεικνύοντας ότι ο εθνικός πατριωτισμός δεν αντιφάσκει με την ευρωπαϊκή αλληλεγγύη, αλλά αντίθετα τη συμπληρώνει. Γιατί το αληθινό εθνικό συμφέρον δεν είναι ποτέ η περιχαράκωση, αλλά η συμμετοχή σε μια ισχυρή κοινότητα που υπερασπίζεται την ασφάλεια, τη δικαιοσύνη και την αξιοπρέπεια των λαών της.

Με αυτή τη νομοθετική πρωτοβουλία στέλνουμε μήνυμα ότι η χώρα μας είναι πυλώνας ευθύνης στην ευρωπαϊκή οικογένεια και πως οι θεσμοί μας είναι έτοιμοι να σταθούν αντάξιοι των προκλήσεων που αναδύονται σε έναν κόσμο αβέβαιο, συχνά επικίνδυνο.

Ιδιαίτερη αξία έχει και η μέριμνα που δείχνει το νομοσχέδιο για την προστασία εκείνων που με θάρρος αποφασίζουν να αποκαλύψουν παραβιάσεις. Ο πολίτης που μιλάει, ο εργαζόμενος που αρνείται να γίνει συνένοχος, ο επαγγελματίας που επιλέγει την αλήθεια αντί για το προσωπικό όφελος, αποκτούν πλέον μια ασπίδα θεσμική. Η κοινωνία μας χρειάζεται αυτούς τους ανθρώπους, γιατί η διαφθορά δεν καταπολεμάτε μόνο με νόμους, αλλά με την καθημερινή πράξη ακεραιότητας.

Παράλληλα, θεσπίζονται ισχυρά εργαλεία δήμευσης και δέσμευσης παράνομων περιουσιακών στοιχείων ώστε το έγκλημα να μην μπορεί να απολαμβάνει τα κέρδη του. Η πολιτεία δηλώνει πως δεν αρκείται να επιβάλει ποινές, αλλά και να στερεί κάθε παράνομο πλεονέκτημα, κάθε κεφάλαιο που αποκτήθηκε με πρακτικές ατιμωρησίας. Πρόκειται για μια επιλογή που αγγίζει την ίδια την έννοια της δικαιοσύνης, διότι αποκαθιστά την ισορροπία ανάμεσα σε αυτόν που παρανομεί και στην κοινωνία που υφίσταται τις συνέπειες.

Εξίσου κρίσιμη είναι η πρόνοια για τη διασφάλιση της διαφάνειας στη διαδικασία απονομής της δικαιοσύνης. Οι νέες ρυθμίσεις αποτρέπουν φαινόμενα μεροληψίας, που διασφαλίζουν ότι κανείς δεν μπορεί να υπονομεύσει την ανεξαρτησία των δικαστικών λειτουργών και καθιερώνουν εγγυήσεις που ενισχύουν την εμπιστοσύνη του πολίτη. Γιατί χωρίς εμπιστοσύνη στη δικαιοσύνη καμία κοινωνία δεν μπορεί να σταθεί όρθια.

Παράλληλα εισάγονται μηχανισμοί που επιτρέπουν την καλύτερη παρακολούθηση και αξιολόγηση των υποθέσεων με τη συλλογή στατιστικών στοιχείων και τη δημοσιοποίησή τους, ώστε να μετράτε στην πράξη η αποτελεσματικότητα των θεσμών. Αυτό το πνεύμα λογοδοσίας αποτελεί θεμελιώδες στοιχείο για μια κεντροδεξιά αντίληψη του κράτους, ένα κράτος που δεν είναι απρόσωπος μηχανισμός, αλλά οργανισμός που οφείλει να λογοδοτεί στους πολίτες και να βελτιώνεται διαρκώς.

Μέσα απ’ αυτή τη νομοθετική πρωτοβουλία η Ελλάδα δείχνει ότι μπορεί να συνδυάσει τη σταθερότητα με τη μεταρρύθμιση, την παράδοση με τον εκσυγχρονισμό, την αυστηρότητα με το σεβασμό στα δικαιώματα.

Κυρίες και κύριοι συνάδελφοι, με το παρόν νομοσχέδιο χαράσσουμε μια νέα πορεία. Θέτουμε τις βάσεις για μια Ελλάδα που δεν αρκείται να ακολουθεί, αλλά διεκδικεί πρωταγωνιστικό ρόλο σε μια Ευρώπη που στηρίζεται στην ισχύ του δικαίου και στην υπεράσπιση των αξιών της. Δείχνει ότι ο σεβασμός στους κανόνες δεν είναι περιορισμός της ελευθερίας, αλλά προϋπόθεσή της, ότι η αυστηρότητα της δικαιοσύνης δεν είναι εκδίκηση, αλλά πράξη ισότητας και αξιοπρέπειας για κάθε πολίτη. Σε έναν κόσμο που οι ισχυροί συχνά επιχειρούν να κρύψουν τις ευθύνες τους πίσω από νομικά τεχνάσματα ή οικονομικά δίκτυα, η Ελλάδα διακηρύσσει πως δεν θα ανεχθεί την ατιμωρησία. Στέλνουμε το μήνυμα ότι η πατρίδα μας δεν είναι τόπος εύκολης καταστρατήγησης, αλλά χώρα με θεσμούς ισχυρούς, με κοινωνία υπερήφανη, με πίστη στη νομιμότητα.

Κλείνοντας ας αναλογιστούμε όλοι ότι κάθε ψήφος μας σήμερα δεν είναι μόνο ψήφος σε άρθρα και παραγράφους, αλλά ψήφος σε μια ιδέα της Ελλάδας που στέκεται στο ύψος της, που τιμά τις ευρωπαϊκές της δεσμεύσεις και που αποδεικνύει ότι το κράτος δικαίου είναι το πιο ισχυρό όπλο μιας ελεύθερης δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του ΠΑΣΟΚ, ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, η δικαιοσύνη στη χώρα μας επί έξι χρόνια διακυβέρνησης της Νέας Δημοκρατίας βρίσκεται σε μία κατάσταση διαρκούς περιδίνησης. Και αυτή η περιδίνηση δεν είναι μια αφηρημένη έννοια, αλλά μετριέται. Είναι μετρήσιμη. Μετριέται στην κατάρρευση της εμπιστοσύνης των πολιτών και δεν αμφισβητήθηκε ότι το 70% δηλώνει ότι δεν εμπιστεύεται τη δικαιοσύνη και μόλις το 6% εκφράζει απόλυτη εμπιστοσύνη. Εννιά στους δέκα πολίτες μιλούν για αργή απονομή της δικαιοσύνης και οκτώ στους δέκα μιλούν για παρεμβάσεις. Αυτή είναι η σφραγίδα της Νέας Δημοκρατίας στη δικαιοσύνη. Καχυποψία, δυσπιστία και απαξίωση.

Μακάρι, κύριε Καππάτε, να ήταν όπως τα είπατε. Δεν είναι έτσι όμως. Δυστυχώς, δεν είναι έτσι και αυτή είναι η πραγματικότητα. Πίσω απ’ αυτά τα νούμερα κρύβεται η τραγική εικόνα ενός θεσμού που έπρεπε να είναι πυλώνας κράτους δικαίου και έχει καταντήσει να ταυτίζεται με καθυστερήσεις, παρεμβάσεις και διάφορες προχειρότητες.

Η Νέα Δημοκρατία πήρε μια δικαιοσύνη που χρειαζόταν μεταρρυθμίσεις και την κατέστησε όμηρο στις κομματικές της σκοπιμότητες, μετατρέποντάς την παράλληλα σε πεδίο πολιτικής αυθαιρεσίας. Η Νέα Δημοκρατία κληρονόμησε ένα σύστημα με αδυναμίες. Αντί λοιπόν να το διορθώσει, το εκμεταλλεύτηκε, το εργαλειοποίησε και το κατέστησε βαθιά δυσλειτουργικό και αντιδημοκρατικό με πρόχειρες τροπολογίες στους κώδικες, με συνεχείς αυστηροποιήσεις χωρίς στρατηγική αντεγκληματικής πολιτικής, με φυλακές γεμάτες στο 180%, που θυμίζουν αποθήκες ψυχών, με Υπουργούς που βάζουν το κομματικό τους συμφέρον πάνω και από αυτήν την ίδια τη δικαιοσύνη.

Με αυτό το νομοσχέδιο λοιπόν, αντί να αποκαθίσταται το κύρος του θεσμού, εισάγονται νέες αντιφάσεις, νέες ανασφάλειες δικαίου, νέες παραβιάσεις θεμελιωδών δικαιωμάτων. Και αντί να θωρακίζεται η δικαιοσύνη, σπρώχνεται ακόμα πιο βαθιά, δυστυχώς, στην πλήρη απαξίωση. Αντί να φέρει μια ουσιαστική και λειτουργική ενσωμάτωση, κατατίθεται σήμερα ένα κακογραμμένο copy-paste γεμάτο αντιφάσεις, υπερβολές και αντινομίες με το ίδιο το εθνικό μας δίκαιο. Αυτή δεν είναι νομοθέτηση, είναι θεσμικός εμπαιγμός.

Και μπορεί, κυρίες και κύριοι συνάδελφοι, να λεχθεί ότι τα βασικά σημεία του νομοσχεδίου, που είναι η ενσωμάτωση της Ευρωπαϊκής Οδηγίας 2024/1226, οι τροποποιήσεις για μια φορά στον Κώδικα Ποινικής Δικονομίας κατά τη συνήθη πρακτική του Υπουργείου –έχει γίνει καθεστώς αυτή η πρακτική- με κορωνίδα την τροποποίηση του άρθρου 100 του Κώδικα Ποινικής Δικονομίας για τον αποκλεισμό της πρόσβασης του κατηγορουμένου στη δικογραφία. Άλλο βεβαίως χαρακτηριστικό παράδειγμα είναι η ξαφνική εισαγωγή της ποινικής ευθύνης των νομικών προσώπων. Ένα τόσο σοβαρό ζήτημα που απαιτούσε σοβαρή προεργασία και διαβούλευση αντιμετωπίζεται με ελαφρότητα.

Αντί λοιπόν να έρθει μια συγκροτημένη πρόταση, να εισηγηθεί ο Υπουργός μια συγκεκριμένη πρόταση, εισηγείται το Υπουργείο μια αντιγραφή Οδηγίας χωρίς πλαίσιο καταλογισμού, χωρίς εξειδικεύσεις, χωρίς τίποτα. Δηλαδή τι κάνει; Παίζει με την ίδια τη ραχοκοκαλιά του ποινικού μας συστήματος.

Και ερχόμαστε στο άρθρο 18, που είναι η πιο κραυγαλέα διάταξη του νομοσχεδίου. Όσο και να θέλει η Πλειοψηφία να μην τη βλέπει, που τη βλέπει, εγώ είμαι βέβαιος ότι τη βλέπει, και τη βλέπουν αυτοί που έχουν σχέση με τη νομική, εισάγει η Κυβέρνηση μια δυνατότητα αποκλεισμού του κατηγορουμένου από τη δικογραφία με πρόσχημα τη «ζωή», τα «θεμελιώδη δικαιώματα» ή την «εθνική ασφάλεια». Ανοίγει κερκόπορτα για την καταστρατήγηση του άρθρου 6 της ΕΣΔΑ για την κατάργηση της δίκαιης δίκης.

Οι διατάξεις του άρθρου 12 του ν.4236/2014, που ενσωματώθηκαν στο άρθρο 111 του παλιού Κώδικα Ποινικής Δικονομίας κατά την πενταετία που παρήλθε έως και το 2019, ουδέποτε εφαρμόστηκαν από τα δικαστήρια και ποτέ δεν το επικαλέστηκε αυτό το Υπουργείο μέχρι και αυτήν τη στιγμή που εισηγείται το νομοσχέδιο. Είναι σαφές λοιπόν ότι κάθε περιορισμός της πρόσβασης του κατηγορουμένου στο υλικό της δικογραφίας υπονομεύει το δικαίωμα υπεράσπισης και συνιστά κατάφωρη υποχώρηση του νομικού μας πολιτισμού και του κράτους δικαίου.

Ενθυμούμαι ότι το 2019 η άνω διάταξη μετά από έντονες πιέσεις και παρεμβάσεις των δικηγορικών συλλόγων καταργήθηκε με το νέο νόμο με ομόφωνη εισήγηση της νομοπαρασκευαστικής επιτροπής, δηλαδή ο ν.4620/2019. Αυτή η διάταξη λοιπόν η καταργηθείσα ουδέποτε επανήλθε σε ισχύ μετά την αλλαγή της Κυβέρνησης στις δεκατέσσερις τον αριθμό αλλεπάλληλες τροποποιήσεις του ν.4620/2019. Είναι απορίας άξιο γιατί, αν η νέα νομοθέτηση ήταν τόσο επιβεβλημένη, αυτή που εισηγείται σήμερα το Υπουργείο, για τη χώρα, αυτό το Υπουργείο Δικαιοσύνης γιατί αδράνησε για έξι ολόκληρα χρόνια. Τι έκανε; Δεν την έβλεπε; Είχε παραπέσει; Τι είχε γίνει;

Και βεβαίως γεννώνται εύλογα απορίες σχετικά με τις σκοπιμότητες της νομοθετικής πρωτοβουλίας και από την εσπευσμένη προώθηση της συγκεκριμένης διάταξης προς ψήφιση χωρίς κανέναν προηγουμένως διάλογο ούτε καν ενημέρωση με τους θεσμικούς φορείς της δικαιοσύνης, τους λειτουργούς, την πανεπιστημιακή κοινότητα και τους επιστημονικούς φορείς του ποινικού δικαίου. Όλοι οι φορείς φώναξαν, δικηγορικοί σύλλογοι, Ένωση Ποινικολόγων, Εταιρεία Ποινικού Δικαίου, πανεπιστημιακοί, οι καθηγητές της νομικής, όχι οι καθηγητάδες, που λέει και ο Υπουργός, και μίλησαν για διάταξη που οδηγεί σε ακυρότητα διαδικασιών, για ρύθμιση που θυμίζει σκοτεινές εποχές. Και αντί να ακούσει το Υπουργείο, επέλεξε να επιτεθεί στους ίδιους τους φορείς.

Είναι λοιπόν προφανές από όλα τα παραπάνω ότι ούτε υποχρέωση της Οδηγίας υπάρχει ούτε η διάταξη ως εισάγεται με τη γενικότητά της συνάδει με τη νομολογία του Ευρωπαϊκού Δικαστηρίου Δικαιωμάτων του Ανθρώπου, την οποία επικαλείται το Υπουργείο. Άσχετες είναι όλες οι αποφάσεις τις οποίες επικαλείται το Υπουργείο. Αν τις διαβάσει κάποιος επισταμένως, θα το διαπιστώσει. Τις επικαλείται και η ολομέλεια των δικηγορικών συλλόγων της χώρας και έχει απαντήσει συγκεκριμένα. Τουναντίον, φαλκιδεύει το δικαίωμα πρόσβασης των πολιτών σε δίκαιη δίκη και ναρκοθετεί τις βασικές αρχές του κράτους δικαίου σε σχέση με τα δικαιώματα του κατηγορουμένου, όπως απορρέουν από το άρθρο 20 παράγραφος 1 του Συντάγματος και 6 παράγραφος 1 της Ευρωπαϊκής Σύμβασης των Δικαιωμάτων του Ανθρώπου.

Ούτε υποχρέωση έναντι της Οδηγίας υπάρχει ούτε διάταξη ως εισάγεται με τη γενικότητά της συνάδει με τη νομολογία του Ευρωπαϊκού Δικαστηρίου Δικαιωμάτων του Ανθρώπου, που φαλκιδεύει το δικαίωμα πρόσβασης των πολιτών στη δίκαιη δίκη και ναρκοθετεί τις βασικές αρχές του κράτους δικαίου σχετικά με τα δικαιώματα τα οποία ισχύουν.

Η χώρα μας λοιπόν δεν ήταν ούτε είναι υποχρεωμένη να υιοθετήσει την ανάλογη εξαίρεση που απαντά στην Οδηγία 2012/13. Θέτει τα ελάχιστα κοινά πρότυπα προστασίας, αφήνοντας στα κράτη-μέλη τη δυνατότητα να διατηρήσουν τα τυχόν υψηλότερα πρότυπα προστασίας, όπως σαφώς ορίζει το άρθρο 10 αυτής. Τι λέει; Καμία διάταξη της παρούσας Οδηγίας δεν επιτρέπεται να εκληφθεί ότι περιστέλλει ή αποκλίνει από τα δικαιώματα ή τις δικονομικές εγγυήσεις που κατοχυρώνονται από το δίκαιο οποιουδήποτε κράτους-μέλους που παρέχει υψηλότερο βαθμό προστασίας. Γι’ αυτό, κυρίες και κύριοι συνάδελφοι, στο προοίμιο της Οδηγίας διαλαμβάνεται ότι η μη πλήρης πρόσβαση στο υλικό της δικογραφίας μπορεί να επιτραπεί, σύμφωνα με το εθνικό δίκαιο, υπό προϋποθέσεις. Δηλαδή ουσιαστικά θέτει τους όρους της εξαίρεσης από τον κανόνα της πλήρους πρόσβασης, εφόσον κάτι τέτοιο προβλέπεται ήδη στο εθνικό δίκαιο, με την πρόσθετη όμως επισήμανση ότι η παραπάνω εξαίρεση πρέπει να σταθμιστεί έναντι των δικαιωμάτων υπεράσπισης του υπόπτου ή του κατηγορουμένου. Και οι δε σχετικοί περιορισμοί σε αυτό το δικαίωμα πρόσβασης θα πρέπει να ερμηνεύονται στενά. Αυτά είναι τα δεδομένα και αυτή είναι η αλήθεια.

Κύριοι Υπουργοί, σε αυτήν τη λογική μας χωρίζει άβυσσος. Το ΠΑΣΟΚ είναι απέναντι, όπως και σύσσωμη η επιστημονική κοινότητα. Γι’ αυτόν τον λόγο λοιπόν σας καταγγέλλουμε και σας καταψηφίζουμε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του ΣΥΡΙΖΑ -Προοδευτική Συμμαχία, ο κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα για μία ακόμη φορά όλοι οι πολιτικοί αρχηγοί που πήραν τον λόγο, αλλά και οι συνάδελφοι Βουλευτές, αναγκάστηκαν και υποχρεώθηκαν να μιλήσουν για αυτή την απρεπή πολιτική συμπεριφορά του Υπουργού Δικαιοσύνης, μια συμπεριφορά που έχει περάσει τα όρια και δεν περιποιεί τιμή για το εθνικό κοινοβούλιο.

Ήρθε σήμερα και είπε ότι εσείς, του ΣΥΡΙΖΑ, είστε οι προστάτες των εγκληματιών και των δολοφόνων. Πριν λίγο καιρό είχε πει ότι όλοι όσοι στηρίζουμε τον παλαιστινιακό λαό και είμαστε απέναντι σε αυτήν την ανθρωπιστική κρίση, στη γενοκτονία που γίνεται στη Γάζα, είμαστε ουσιαστικά αυτοί που στηρίζουμε τα τουρκικά συμφέροντα. Πριν λίγο καιρό είχε πει ότι «όσοι ασχολούνται με την υπόθεση των Τεμπών και το μπάζωμα-ξεμπάζωμα είστε για τα μπάζα». Η κοινοβουλευτική πλειοψηφία και ο αρμόδιος Υπουργός Δικαιοσύνης, ο οποίος σήμερα έχει στείλει τον Τριαντόπουλο για αυτήν την υπόθεση στο δικαστικό συμβούλιο. Ήρθε πριν λίγο καιρό, επίσης, και μας είπε «τέρμα οι κλάψες για τα Τέμπη», αυτός ο κύριος, ο κύριος Υπουργός Δικαιοσύνης!

Αλήθεια, άραγε, πόσο πιο κάτω; Αλήθεια, άραγε, πόσο πιο τοξικός; Αλήθεια, άραγε, τι κατάντια; Αλήθεια, άραγε, κύριοι συνάδελφοι της Πλειοψηφίας, πώς μπορείτε εσείς, η Δεξιά παράταξη, να ανέχεστε αυτούς τους ακροκεντρώους, τους ακροδεξιούς, που έχετε μαζέψει στην παράταξή σας τα τελευταία χρόνια και μας κουνούν το δάχτυλο;

Ερχόμαστε σήμερα, μετά το 2019 και έξι χρόνια διακυβέρνησης της χώρας από τη Νέα Δημοκρατία, να συζητήσουμε την εικοστή πέμπτη αλλαγή στους κώδικες ποινικής δικονομίας και στους ποινικούς μας κώδικες. Με μια προχειρότητα εισάγετε ρυθμίσεις και νομοθετείτε, και ενώ η εγκληματικότητα αυξάνεται, εσείς επιβάλλετε αυστηρότερες ποινές. Κάνετε ποινικό λαϊκισμό με τον πιο χυδαίο τρόπο χωρίς να αντιμετωπίζετε τα πραγματικά προβλήματα της ελληνικής κοινωνίας.

Φέρνετε μία διάταξη στο άρθρο 18 και μας λέτε ότι είναι μια διάταξη του 2014, που καταργήθηκε το 2019. Πότε εφαρμόστηκε, κύριε Υπουργέ, αυτή η διάταξη; Γιατί δεν λέτε στην ελληνική κοινωνία την αλήθεια, ότι ουδέποτε εφαρμόστηκε αυτή η διάταξη; Απλά άλλαξε το 2019, όταν έπρεπε να αλλάξει με την αλλαγή του κώδικα, και όχι στο πόδι, όπως νομοθετείτε εσείς, και την επαναφέρετε χωρίς να γνωρίζουμε τον σκοπό και ασφαλώς να είμαστε τόσο δύσπιστοι απέναντι στη δική σας διακυβέρνηση για τους σκοπούς που υπηρετεί η κάθε διάταξη που φέρνετε προς νομοθέτηση στη Βουλή.

Άραγε, γιατί δεν λαμβάνετε υπόψη την επιστημονική κοινότητα; Γιατί δεν λαμβάνετε υπόψη τα κόμματα της Αντιπολίτευσης; Άραγε, υπονομεύει ή όχι την αρχή της δίκαιης δίκης και την ΕΣΔΑ αυτή η διάταξη που φέρνετε σήμερα; Υπονομεύει ή όχι τα δικαιώματα του κατηγορουμένου και αυτό της ακροάσεως με βάση το άρθρο 20 του Συντάγματος; Δεν δώσατε καμία πειστική απάντηση σήμερα ακόμη και στην πρόταση περί αντισυνταγματικότητας της ρύθμισης.

Στο άρθρο 19, για να δείξουμε την προχειρότητα με την οποία νομοθετείτε, σήμερα πολλά από τα αδικήματα που είχατε θεσπίσει ότι μεταφέρονται στο μονομελές πλημμελειοδικείο επαναφέρονται εκ νέου στο τριμελές πλημμελειοδικείο. Για μια ακόμη φορά αλλαγή στην αλλαγή. Και δεν είναι μόνο το δικό σας Υπουργείο που το κάνει αυτό. Και άλλα Υπουργεία έχουν νομοθετήσει ξανά και ξανά πάνω στις ίδιες διατάξεις.

Φέρνετε το άρθρο 22. Φαίνεται ξεκάθαρα ότι δεν μπορούμε να σας έχουμε εμπιστοσύνη. Τι παιχνίδι είναι αυτό με την ιατροδικαστική υπηρεσία και το δικαίωμά σας να μετακινείτε τους ιατροδικαστές; Θέλετε τον έλεγχο αυτής της υπηρεσίας; Γιατί; Ποιο σκοπό θα εξυπηρετήσει σε μια ευνομούμενη πολιτεία αυτό που κάνετε, αυτό που θέλετε να θεσπίσετε;

Κυρίες και κύριοι συνάδελφοι, η Νέα Δημοκρατία έχει έξι χρόνια καταρρακώσει, απαξιώσει το κράτος δικαίου στη χώρα μας. Εγκαλούμαστε από το Ευρωπαϊκό Κοινοβούλιο. Είμαστε στον μαυροπίνακα της Ευρωπαϊκής Ένωσης των θεσμών. Είμαστε μια πολιτεία που ελέγχεται αν πραγματικά υπάρχει το κράτος δικαίου, με τα θεσμικά σκάνδαλα το ένα μετά το άλλο να διαδέχονται τη διακυβέρνηση της χώρας από τη Νέα Δημοκρατία. Υποκλοπές, παρεμβάσεις στη δικαιοσύνη, παρεμβάσεις στις ανεξάρτητες αρχές, συγκάλυψη του εγκλήματος των Τεμπών, στις καλένδες η υπόθεση 717 για τη σύμβαση όπως μας ζητούσε η Ευρωπαϊκή Εισαγγελική Αρχή να ελέγξουμε τα πολιτικά πρόσωπα και το αρνηθήκατε, συγκάλυψη στο μπάζωμα και ξεμπάζωμα, ρίχνετε στα μαλακά τον κ. Τριαντόπουλο. Γιατί αυτήν τη στιγμή αν ένας άνθρωπος βρίσκεται εκεί έξω και απεργεί για να μάθει την αλήθεια, γίνεται γιατί εσείς συγκαλύψατε ό,τι μπορούσατε να συγκαλύψετε σε αυτό το έγκλημα με τις παρεμβάσεις Τριαντόπουλου και τον πάτε για απλό πλημμέλημα. Τον κ. Καραμανλή τον αθωώσατε, τον αμνηστεύσατε με την 717 και τον πάτε για απλό πλημμέλημα.

Αυτές είναι οι παρεμβάσεις σας και ασφαλώς έχετε ξεκινήσει από το 2019 με τις συνεχείς παρεμβάσεις και στην ελευθερία του τύπου και εγκαλούμαστε, είμαστε στις τελευταίες θέσεις της Ευρωπαϊκής Ένωσης από πλευράς ελευθερίας του τύπου. Και τα σκάνδαλα δεν σταματούν εκεί. Έχουμε και οικονομικά σκάνδαλα που συνδυάζονται με θεσμικά, το μεγάλο σκάνδαλο του Ο.Π.Ε.Κ.Ε.Π.Ε. που συνεχίζετε να συγκαλύπτετε.

Σήμερα στην Εξεταστική Επιτροπή αρνείστε να καταθέσουν ως μάρτυρες ανώτατοι αξιωματούχοι, ο κ. Μυλωνάκης, μάρτυρες κύριοι της υπόθεσης αυτής, οι εγκληματίες, σύμφωνα με την Ευρωπαϊκή Εισαγγελική Αρχή, «Φραπές», «Χασάπης» και φέρατε ως μάρτυρα έναν που έχει αποβιώσει, έναν μακαρίτη. Εξευτελισμός της διαδικασίας! Εξευτελίσατε και τους Βουλευτές σας στις 30 Ιουλίου. Έψαχναν οι άνθρωποι την άλλη μέρα να δουν αν είναι στους ψηφίσαντες γι’ αυτήν την παρωδία του κοινοβουλευτισμού, την ψήφο με επιστολές, που δεν γνώριζαν αν έχουν ψηφίσει ή όχι, προκειμένου να συγκαλύψετε το σκάνδαλο, αλλά και να καλύψετε την αδυναμία και τον φόβο σας ότι μπορεί κάποιοι Βουλευτές να ψήφιζαν για να ελεγχθούν ο κ. Βορίδης ο κ. Αυγενάκης, όχι για να καταδικαστούν. Η Ευρωπαϊκή Εισαγγελία μάς ζητούσε την άδεια της Βουλής -το μόνο αρμόδιο όργανο- για να ελέγξουμε δύο Υπουργούς σας, όχι να τους καταδικάσουμε a priori. Και όμως δεν το αποφασίσατε, γιατί έχετε μια κοινοβουλευτική πλειοψηφία και mia αλαζονεία η οποία σας διακρίνει.

Κυρίες και κύριοι συνάδελφοι, βρισκόμαστε στα τελευταία σκαλοπάτια πλέον από πλευράς τήρησης των θεσμών, των κανόνων, ενός κράτους δικαίου μιας Ευρωπαϊκής Ένωσης. Αλλάξτε έστω και τώρα πολιτική. H κοινωνία δυσπιστεί ακόμη και για τον σημαντικότερο θεσμό της δικαιοσύνης και το αμφισβητεί και μέσα από τις μετρήσεις των δημοσκοπικών εταιρειών, το 70% πλέον αμφισβητεί τη δικαιοσύνη. Αυτό συνέβη με έξι, επτά χρόνια διακυβέρνησης της χώρας από εσάς. Είναι η δικιά σας πολιτική που έχει οδηγήσει την ελληνική κοινωνία σε αυτήν την πεποίθηση ότι δεν μπορεί να εμπιστευτεί ούτε τη δικαιοσύνη.

Υπάρχει ανάγκη για οξυγόνο στην ελληνική κοινωνία. Υπάρχει ανάγκη να απαλλαγεί ο τόπος από αυτήν την Κυβέρνηση. Υπάρχει ανάγκη να απαλλαγεί ο τόπος από πολιτικούς σαν τον κ. Φλωρίδη, ο οποίος αυτήν τη στιγμή δεν έχει ούτε ψήφο από τον ελληνικό λαό. Υπάρχει η ανάγκη για πολιτική αλλαγή και να είστε σίγουροι ότι η κοινωνία, αλλά και οι δυνάμεις, οι προοδευτικές, οι δημοκρατικές, θα δώσουν τη λύση.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα ήθελα να καταθέσω μια νομοτεχνική βελτίωση.

Ευχαριστώ.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Βουλευτής του Κομμουνιστικού Κόμματος, η κ. Λιάνα Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κυρία Πρόεδρε.

Νομικά σπούδασα. Είκοσι πέντε χρόνια εδώ μέσα, κοντεύει να τα ξεχάσω. Πρέπει να το αλλάξω, να τα πάρω από την αρχή. Τι έμαθα; Τίποτα δεν έμαθα. Μα πώς να τα μάθω; Τα έχετε κυριολεκτικά εξαϋλώσει. Μου κάνετε και μαθήματα γλώσσας εδώ μέσα μεταξύ ποινικολογούντων και μη ποινικολογούντων; Στα σοβαρά, με μια πολιτική που έχει εξαρθρώσει όλες τις βασικές έννοιες του πολιτισμού; Δεν είναι δικό σας το ζήτημα, είναι διεθνές και εσείς είστε τσιράκια του, στο σύνολό σας. Υπάρχει συνενοχή εδώ μέσα. Δεν έχει αφήσει τίποτε όρθιο ο ιμπεριαλισμός αυτήν τη στιγμή, ούτε ο καπιταλισμός, τίποτα. Και καθόμαστε και συζητάμε τώρα αποχρώσεις της έννοιας «γενοκτονία» και της έννοιας της ιερότητας του κατηγορουμένου; Δουλευόμαστε μεταξύ μας εδώ, με αυτό; Η οδηγία 12 Μαρτίου του 2024 ψηφίστηκε από όλους. Λευκό έριξε μόνο ο εκπρόσωπος του ΣΥΡΙΖΑ στο Ευρωκοινοβούλιο. Εμείς με το ίδιο σκεπτικό που την ακυρώσαμε τότε, την καταψηφίσαμε, με το ίδιο εμφανιστήκαμε σήμερα εδώ.

Όλοι οι υπόλοιποι διαφοροποιηθήκατε; Πώς διαφοροποιηθήκατε; Μα, θα σας πούμε πώς διαφοροποιηθήκατε. Είσαστε υπέρ της ευρωπαϊκής συνέχειας, ηρεμίας και νομιμότητας. Γι’ αυτό έχετε αναγάγει σε θέσφατα θεσμούς, σαν τη Europol, σαν τη Eurojust, σαν το «Euro κείνο», «Euro τ’ άλλο». Ποιους καλέ; Ποιους; Αυτούς που είναι η κανονικότητά τους να καταπιέζουν και την τελευταία ικμάδα εργατικής δύναμης, προκειμένου να βγάλει λεφτά το κεφάλαιο; Θεωρείτε δημοκράτη και όλοι μαζί, ποιόν, τον Μάσκ, με πρόταση μισθού 1 τρισεκατομμύριο, ο οποίος κατέβηκε σε διαδήλωση με τον αρχιφασίστα, υπόδικο, με ψευδώνυμο πολιτευόμενο Άγγλο πολιτικό Ρόμπινσον, που είναι και σύμμαχός σας και συνεταίρος σας και παλεύει την τεχνητή νοημοσύνη; Θα βάλετε στην τεχνητή νοημοσύνη, στην καταπληκτική ΑΙ, κομμάτι από αυτήν τη συζήτηση; Και θα μιλάμε τώρα για τα δικαιώματα του κατηγορουμένου με βάση μια ευρωπαϊκή οδηγία, όταν έχετε κάνει πλημμέλημα από τα φασισταριά, μέρα που είναι σήμερα, ιερή; Και ξεκοίλιαζε ο Ρουπακιάς τον Φύσσα, με τάγματα ολόκληρα, που δεν μπορέσατε να υπερασπιστείτε, όχι τον Φύσσα, ούτε καν τη δίκη της Χρυσής Αυγής, έτσι όπως έγινε; Με τον Μιχαλολιάκο ελεύθερο σπίτι του εδώ και τρία χρόνια, με όλους και όλους τον Λαγό και τον Κασιδιάρη στη φυλακή;

Στα σοβαρά; Εν όψει εφετείου, πάνω στην επέτειο της δολοφονίας του Φύσσα; Σε αυτή την ημέρα εδώ έπρεπε να σεμνύνεστε όταν μιλάτε για κατηγορουμένους. Τους έχετε υπερασπιστεί μέχρι το τέλος. Οι καπιτάλες με τα φράγκα; Οι πολεμοκάπηλοι της Ευρώπης; Η φον ντερ Λάιεν με τους τίτλους και τα χρήματα;

Αυτή είναι η δημοκρατία που υπερασπίζει τα δικαιώματα; Με έναν ΟΗΕ που τον έχετε γραμμένο στα παλαιότερα των υποδημάτων σας και είσαστε σύμμαχοι με αυτόν -και μου μιλάτε για τη γλώσσα εδώ μέσα, μου σηκώθηκε η τρίχα- με τον Νετανιάχου, τον επικεφαλής αυτή τη στιγμή ενός κράτους δολοφόνου, ο οποίος λέει ότι είναι ταυτόχρονα η αθηναϊκή δημοκρατία και το «Σπάρτη στο τετράγωνο»; «Σπάρτη στο τετράγωνο» βρε, σας λέει ότι είναι ο Νετανιάχου!

Εσείς που πιστεύετε, λοιπόν, ότι η πολιτική του Νετανιάχου είναι η ίδια με του Λεωνίδα στις Θερμοπύλες, αυτό υπερασπίζεστε τώρα στην Παλαιστίνη; Τις Θερμοπύλες της τσέπης; Μιας Ριβιέρας; Δεν ντρέπεστε; Σήμερα θα έπρεπε να έχουμε αρνηθεί να κάνουμε αυτή τη συζήτηση εδώ μέσα. Από σεβασμό! Από σιωπή!

Και καθόμαστε εδώ και συζητάμε σε έναν τόνο, ο οποίος τόνος και το περιεχόμενό του είναι πραγματικά η αντίληψη να χρησιμοποιήσουμε την Αίθουσα για να υπάρξει προσωπικό σουξέ;

Αλλά, αυτή είναι η πολιτική σας. Μιλάτε για πρόσωπα. Μιλάτε για τον Νετανιάχου. Μιλάτε για τον Τραμπ. Μιλάτε για τον χ, ψ πρωθυπουργό εδώ, στην Ουγγαρία, κάπου…Γιατί; Μα, αν δεν μιλήσετε για το πρόσωπο δεν θα κρύψετε -όλα τα Κόμματα εδώ μέσα, πλην ΚΚΕ- ότι στην πραγματικότητα, εφόσον είσαστε με την Ευρώπη, είσαστε με την ενωμένη Ευρώπη -άρα των συμφερόντων- είσαστε με το ΝΑΤΟ -άρα των πολεμικών συμφερόντων- πρέπει να κρύψετε πίσω από τα πρόσωπα το γεγονός ότι είσαστε ακόλουθοι, υλοποιητές εμπράκτως αυτής της πολιτικής, της ιμπεριαλιστικής και της βαθύτατα αντιλαϊκής, αυτής που κυνηγάει ανθρώπους προκειμένου να βγάλει κέρδη και σκοτίστηκε με τα υπόλοιπα.

Στα σοβαρά; Τα πρόσωπα φταίνε; Δηλαδή, εάν αλλάξει ένας και έρθει ένας άλλος και λέει ακριβώς τα ίδια πράγματα, κάνει ακριβώς τα ίδια πράγματα, με τι θα ασχολείστε; Είναι ζήτημα προσώπων; Είναι ζήτημα καριέρας; Είναι ζήτημα ατομικών επιλογών; Ή είναι ζήτημα ταξικής βαθιά τοποθέτησης με τα συμφέροντα των αστών; Οι αστικές κυβερνήσεις είναι αυτές που έχουν οδηγήσει την κανονικότητα σε Α΄, σε Β΄, και σε Γ΄ -τώρα πάμε- Παγκόσμιο Πόλεμο! Εσείς είσαστε που έχετε ζυγιάσει κέρδη και ζημίες στη Χιροσίμα και το Ναγκασάκι!

Ξεχνάτε τη Χιροσίμα και το Ναγκασάκι και παραπονιέστε γιατί η διαβούλευση -πάει αυτή η λέξη, έχει καταστραφεί, δεν υπάρχει- έγινε μέσα στο καλοκαίρι. Άρα, θερινή ραστώνη, άρα διακοπές, άρα δεν το παρακολούθησε κανένας και αυτό ήταν το μείζον ζήτημα. Ενώ εάν γινόταν καταχείμωνο, θα είχε σκοτωθεί ο κόσμος από το ενδιαφέρον, ο κόσμος με τα σκοτωμένα πρόβατα, με τη φέτα στα ύψη, με τα μεροκάματα εκεί που είναι και με τεράστια προοπτική μπροστά του να δουλεύει 13 ώρες και να έρχεστε να μας λέτε εδώ μέσα ότι αυτός ο λαός με το «Sparta 2» εξελίχθηκε σε έναν λαό που ζητάει μόνος του να είναι δούλος. Να δουλεύει 13 ώρες το 24τράωρο, να μην έχει χρόνο να αναπνεύσει, να μην έχει χρόνο να δει τα παιδιά του, να μην έχει χρόνο να παράξει παιδιά, με την κούραση. Έξι ημέρες την εβδομάδα και επτά ημέρες την εβδομάδα, δεκατρείς ημέρες, έτσι προστατεύετε την οικογένεια;

Ποιος θα αναπαράξει την οικογένεια καλέ; Πού θα βρείτε σπέρματα και μήτρες να κάνετε παιδιά, μετά από τέτοια δουλεία; Πού θα τα βρείτε και τα λέτε αυτά τα πράγματα; Με ζευγάρια που χωρίζουν τώρα για να γίνουν μονογονεϊκές οικογένειες, μπας και γλυτώσουν και πάνε τζάμπα το παιδί τους σε κανένα παιδικό σταθμό με κανένα voucher!

Ήρθατε αυτοί εδώ που συναινείτε όλοι σε αυτή την πολιτική και μιλάτε για ιερότητα του κατηγορουμένου, για τον τρόπο με τον οποίο θα αντιμετωπιστεί; Όπως πάντα στον καπιταλισμό. Πότε υπερασπίστηκε λαό ο καπιταλισμός; Τον συκοφάντησε. Και έχετε και μια τεράστια ευκαιρία να καλλιεργήσετε πλαγίως την αντίληψη ότι όταν οι μεγάλοι, τα νομικά πρόσωπα θα μπορούν να είναι και ποινικώς υπεύθυνα, το αφήνετε έτσι ώστε κάποια στιγμή και όργανα ή νομικές υποστάσεις σαν το Κομμουνιστικό Κόμμα μπορεί και αυτό να είναι υπόλογο ποινικά αύριο.

Αυτά έρχεστε και λέτε εδώ μέσα. Αυτά! Γιατί υπάρχει ξύλο που είναι υπέρ του κεφαλαίου, φόνος που είναι υπέρ του κεφαλαίου, πόλεμος που είναι υπέρ του κεφαλαίου, προϋπολογισμός ευρωπαϊκός που είναι υπέρ του κεφαλαίου και αυτά είναι καλά και δημοκρατικά και ωραία και πρέπει να βρείτε έναν τρόπο να εκβιάσετε οποιονδήποτε –οποτεδήποτε- με μία ασάφεια τέτοια και τόση αντιστέκεται σε αυτή την πολιτική.

Αν γυρίσετε το ρολόι πίσω -που σας αρέσει τόσο πολύ η ιστορία- η ασάφεια είναι αυτή που έφτιαξε πραγματικά τόπους εξορίας, ανθρώπους που εκτοπίστηκαν και την έφτιαξε από δημοκρατική κυβέρνηση, λατρευτή σε αυτούς που λέτε σήμερα κεντροδεξιά, κεντροαριστερά, κεντρο-βορράς, κεντρο-νότος, κάτι στο κέντρο, κάτι που σας βολεύει για να χτυπιέται η πυξίδα όπως σας αρέσει.

Θα πρέπει, λοιπόν, να θυμηθείτε το ιδιώνυμο για τη ζωοκλοπή και την κοινωνική γαλήνη επί Βενιζέλου. Η ζωοκλοπή επί Βενιζέλου έπρεπε να παταχθεί και να πας εξορία για να μη διαταραχθεί η κοινωνική γαλήνη. Μέχρι που ήρθε η ώρα και ζωοκλέφτες ήταν οι κομμουνιστές, ήταν όλοι όσοι αντιστέκονταν σε αυτή την πολιτική και έφευγαν σαν πρόβατα να πάνε στη Γυάρο, στον Αη- Στράτη, στη Μακρόνησο.

Αυτή είναι η αντίληψη της ασάφειας του όρου, γενίκευση της ορολογίας για να εξοικειωθεί ο κόσμος με τον φασισμό και μετά εξειδίκευση για να μπορείτε να κυνηγήσετε το μοναδικό που αντιστέκεται σε αυτή την πολιτική και είναι το Κομμουνιστικό Κόμμα Ελλάδας. Αυτή είναι η ουσία. Σε αντικομμουνισμό θα καταλήξει και αυτό και θα στήνετε δίκες και δικαστήρια που κάποιος θα συζητάει μετά για κατ’ οίκον περιορισμό, με βραχιολάκι φτιαγμένο από κάποιον πλούσιο της τεχνητής νοημοσύνης.

Να τα χαρείτε από τώρα και τα τεχνικά σας βραχιολάκια και τα υπόλοιπα. Αυτός ο λαός δεν υπέκυψε σε χειρότερες συνθήκες. Όσο και να του θολώσετε την εικόνα με σόου σαν το σημερινό, έχει ξυπνήσει. Είναι στον δρόμο και αυτό δεν θα το φέρνατε εάν δεν φοβόσασταν το μέγεθος της βρυχώμενης ήδη αντίστασης. Από το Κερατσίνι θα αντηχήσει και θα ξέρουμε ποιος είναι αυτός που ορθώνει ανάστημα στον φασισμό και ποιος είναι αυτός που τον καλλιεργεί για να τον βοηθάει στις δύσκολες στιγμές να πλουτίζει.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ανεξάρτητος Βουλευτής κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε αυτή την παρέμβαση και πάλι της Ευρωπαϊκής Ένωσης, η οποία στέλνει οδηγίες και ενσωματώσεις και η οποία βρίσκει μεγάλη διαφωνία και στην Ελλάδα και στο εξωτερικό, ειδικά στα άρθρα 4 τώρα και 18, τα οποία το μεν 18 είναι ένα καθιερωμένο δικαίωμα απ’ αρχής ανθρώπινου γένους και δίκαιων δικών των κατηγορουμένων να έχουν πρόσβαση στο κατηγορητήριο, να ξέρουν τι τους κατηγορεί, ποιος τους κατηγορεί και τι αποδεικτικά στοιχεία έχει στη διάθεσή της η Εισαγγελία και η ανάκριση, για να μπορέσουν να προετοιμάσουν τον εαυτό τους.

Αλλά και το άρθρο 4, που για εμένα είναι εξίσου σημαντικό, είναι ένα άρθρο επικίνδυνο το οποίο έρχεται μέσα από την πονηρή αντίληψη, την πολεμοχαρή αντίληψη της Ευρωπαϊκής Ένωσης της κ. Φον ντερ Λάιεν, του κ. Στάϊνμαρ και όλων αυτών των τύπων οι οποίοι θέλουν να υπάρχουν πόλεμοι -ειδικά ο πόλεμος στην Ουκρανία και να συνεχίζεται- και οι οποίοι με μία γενική συμπεριληπτική διακρίβωση και προσδιορισμό αδικήματος περιλαμβάνουν μέσα σε αυτό τον οποιονδήποτε θεωρήσουν ότι παραβαίνει τις περιοριστικές οδηγίες που έχουν θέσει για ανθρώπους, κράτη ή περιφέρειες ή ομάδες ανθρώπων, οι οποίοι θεωρούν ότι αντίκεινται στα συμφέροντα της Ευρωπαϊκής Ένωσης ή σαν χώρες, όπως είναι η Ρωσία, στα συμφέροντα της Ευρωπαϊκής Ένωσης και των ομίλων που η Ευρωπαϊκή Ένωση σήμερα εκπροσωπεί.

Εγώ δεν πάω να το προσδιορίσω στο ότι εδώ, στην Ελλάδα, υπάρχουν πρακτικά κάποιες περιπτώσεις που μπορεί να εφαρμοστούν, όπως στην περίπτωση ενός ιδιοκτήτη ομάδας Βόρειας Ελλάδας, που ήδη έχει πρόβλημα να χρησιμοποιήσει χρήματα τα οποία έρχονται απ’ έξω. Μπορώ να το πάω όμως και στους Έλληνες εφοπλιστές, οι οποίοι, όπως είπε και ο συνάδελφος πριν, συνδιαλέγονται και μεταφέρουν ρωσικό πετρέλαιο. Είναι κοινό μυστικό. Και βέβαια επειδή την ξέρω τη δουλειά, δεν μεταφέρεται έτσι εύκολα το πετρέλαιο αν δεν βγουν bill of ladings, φορτωτικές, οι οποίες εξακριβώνονται και διακριβώνονται. Δηλαδή, αν φορτωθεί πετρέλαιο στη Ρωσία όλοι κλείνουν τα μάτια και κάνουν ότι δεν ξέρουν τι λένε οι φορτωτικές αυτές. Ψεύτικες φορτωτικές δεν βγαίνουν. Γίνονται μόνο σε μεταφόρτωση αν πάει σε άλλη χώρα, το αδειάσει εκεί και βγάλει άλλες φορτωτικές από εκεί και το φέρει. Κατευθείαν, όμως, η μεταφορά του πετρελαίου από εκεί δεν μπορεί να αλλάξει. Το ξέρουν όλοι ότι είναι πετρέλαιο από τη Ρωσία, το δέχονται. Και τώρα, ξαφνικά μας βγάζει η Ευρωπαϊκή Ένωση αυτήν την Οδηγία, η οποία εν δυνάμει μπορεί να δημιουργήσει μεγάλα προβλήματα όχι μόνο σε Έλληνες εφοπλιστές και στην Ελλάδα κατά κύριο λόγο, αλλά και σε άλλους ομίλους, οι οποίοι συνδιαλέγονται με αυτούς σε άλλα θέματα, σε minerals, σε σιτηρά και οτιδήποτε άλλο.

Εγώ να πω ότι έχουμε νόμους και φτιάχνουμε κάθε μέρα άλλους νόμους. Έχω δει δύο χρόνια τώρα που είμαι εδώ πολλά νομοσχέδια για τον Ποινικό μας Κώδικα. Το θέμα είναι ότι οι περισσότεροι νόμοι δεν εφαρμόζονται. Συνελήφθη αυτός ο τύπος, ο Παλαιστίνιος, τον οποίο μας παρουσίασαν οι ψευτοανθρωπιστές των ΜΜΕ σαν Σύριο στην αρχή. Η Παλαιστίνη σήμερα είναι οι «ιερές αγελάδες» του συστήματος. Μας τον παρουσίασαν σαν Σύριο. Αυτός ο Παλαιστίνιος, λοιπόν, που συνελήφθη και δήλωσε μέλος του ISIS, δηλαδή τρομοκράτης, τζιχαντιστής, μας είπε ότι έχει κάψει την Αθήνα γύρω, γύρω τέσσερις, πέντε φορές, ότι έπαιρνε εντολές να την κάψει, έχει κάνει μία απόπειρα ανθρωποκτονίας κατά ενός Αφγανού τον Μάιο, τον Σεπτέμβριο έκανε τους εμπρησμούς και όπως διαβάζουμε συνελήφθη είκοσι φορές και τον άφησε άλλες τόσες η δικαιοσύνη. Δεν πιστεύω ότι τον άφησε η Αστυνομία ή η Προανάκριση. Μπορούμε να μάθουμε γιατί τους αφήνει η δικαιοσύνη; Ποιο αόρατο χέρι πηγαίνει και τους προστατεύει, όταν πρόκειται περί λαθρομεταναστών; Πήρε στο άψε-σβήσε, που λέμε, άσυλο πέρσι και τώρα ακούμε από τον κύριο Υπουργό να λέει ότι επανεξετάζεται το θέμα του ασύλου του. Δηλαδή, έχει όλο τον ποινικό κώδικα επάνω του και αντί να πούμε ότι θα κάνει την ποινή του και μετά θα φύγει, επανεξετάζουμε να δούμε μήπως υπάρχει η δυνατότητα αυτός ο «καημένος» άνθρωπος να παραμείνει στη χώρα, γιατί τον έχουμε ανάγκη. Επανεξετάζεται το δικαίωμα του ασύλου του. Ένας άνθρωπος ο οποίος δηλώνει, προσέξτε, και με τις πράξεις του εγκληματίας, εμπρηστής και βιαστής, ένας άνθρωπος ο οποίος λέει ότι πήρε εντολές από ανθρώπους του ISIS να κάψει την Αθήνα -εγώ δεν ξέρω αν λέει αλήθεια ή όχι ή αν είναι τρελός, λέω τι δηλώνει-, ότι του έδιναν και χρήματα και εμείς επανεξετάζουμε το θέμα του ασύλου. Αυτή είναι ψυχεδελική κατάσταση. Αντί λοιπόν αυτοί οι τύποι ήταν να απελαύνονται άμεσα είτε να πηγαίνουν στις φυλακές και όταν έχουν διαπράξει αδικήματα να μη βγαίνουν, μαθαίνουμε ότι τιμωρούνται, συλλαμβάνονται και είκοσι φορές μπαινοβγαίνουν μέσα. Δηλαδή, πρόλαβε από τον Μάιο μέχρι τώρα να συλληφθεί είκοσι φορές και να αφεθεί ελεύθερος και τις είκοσι. Δεν ξέρω τι θεωρούν οι δικαστές. Θεωρούν ότι πρέπει να τον προσέχουν ή ότι χρειάζεται στην κοινωνία μας; Αυτό είναι το πρόβλημα λοιπόν σήμερα. Δεν είναι οι καινούργιοι νόμοι, αλλά είναι να τηρούνται αυτοί οι νόμοι και να πηγαίνουν στις φυλακές αυτοί.

Και να σας πω κάτι; Ξέρετε ποια χώρα έλυσε το πρόβλημα, φυλακίζοντας κόσμο, που βγαίνουν οι δικαιωματιστές και τη βρίζουν; Ο Ναγίμπ Μπουκέλε στο Ελ Σαλβαντόρ έφτιαξε φυλακές, κύριε Υπουργέ, και φυλάκισε 80 χιλιάδες άτομα, όλους αυτούς με τα τατουάζ στο πρόσωπο. Ξέρετε ότι δεν ξαναβγήκε ούτε με μαχαίρι κάποιος να σκοτώσει; Αυτοί σκότωναν κάθε μέρα σαράντα άτομα Ελ Σαλβαντόρ, η Salvatrucha και οι Μ18. Τους έκλεισε και τους είπε ότι δεν θα δουν το φως του ήλιου. Μιλάμε για εγκληματίες. Ο Παλαιστίνιος βιαστής σε μία μέρα πήγε να βιάσει τέσσερις γυναίκες. Δεν γίνεται να τον αφήνουμε συνέχεια ελεύθερο. Και σαν αυτόν, κύριε Υπουργέ, είναι δεκάδες. Κάθε φορά ακούμε «συνελήφθη πέντε φορές, δεκαπέντε, έχει συλληφθεί άλλες είκοσι πέντε». Αυτό δεν πρέπει κάποτε να σταματήσει;

Θυμάμαι στο τελευταίο νομοσχέδιο, αυτό ακριβώς λέγατε, ότι θα σταματήσει αυτή πλέον η ασυδοσία, το «μπες-βγες» και το συνελήφθη και δεν θα συλληφθεί ξανά. Και δεν λέω ότι είναι δικό σας θέμα, είναι θέμα για μένα άλλο, είναι της Ευρωπαϊκής Ένωσης. Και θα σας πω κάτι. Όλοι αυτοί που βλέπετε και έρχονται στην Κρήτη, πάλι από την Ευρωπαϊκή Ένωση καλύπτονται. Η Frontex κάνει τα στραβά μάτια. Δεν μπορεί αυτά τα σκαφάκια που βλέπετε να έρχονται 200 μίλια, 360 χιλιόμετρα, αυτές οι βαρκούλες που αν κάνουν 5 μίλια θα ανατραπούν, με ένα κινούμενο φορτίο είκοσι ατόμων, χωρίς καύσιμα, χωρίς δεξαμενές καυσίμων, νερού, τροφίμων κ.λπ., να κάνουν ταξίδι δύο ημερών από τη Λιβύη. Μας κοροϊδεύουν μπροστά στα μάτια μας. Τους φέρνουν, τους φυλάει η Frontex μέχρι τα ναυτικά μας όρια, τους επιβιβάζουν από μεγάλα πλοία και τους βάζουν μέσα σε αυτά τα φουσκωτά. Αυτά τα φουσκωτά, κύριε Υπουργέ, δεν μπορούν να έρθουν από τη Λιβύη. Δεν έρχονται. Δεν υπάρχει περίπτωση να έρθουν.

Αυτά, λοιπόν, όλα είναι μία κατάσταση, όπως και τα νομοσχέδια αυτά, που επιβάλλει η Ευρωπαϊκή Ένωση. Ελπίζω κάποτε η Ελλάδα να απελευθερωθεί από τα δεσμά αυτά, γιατί όλοι χαιρετίσαμε την ένταξή μας στην Ευρωπαϊκή Ένωση στην εποχή του Ντε Γκωλ και όλα μετέπειτα, αλλά δυστυχώς σήμερα απέχει παρασάγγας η Ευρωπαϊκή Ένωση. Είναι μία δικτατορία αόρατη, μια κλειστή φυλακή, την οποία έχουν επιβάλει δυστυχώς και αναγκάζουν τις κυβερνήσεις να υπακούουν, γιατί πλέον οι κυβερνήσεις μας είναι αιχμάλωτες είτε οικονομικά είτε με άλλους τρόπους. Χρωστάμε, δεν μπορούμε να κάνουμε τίποτα και δυστυχώς υπομένουμε ό,τι νομολογία μας επιβάλλουν. Και βέβαια τα ακούτε εσείς και τα ακούει ο κάθε Υπουργός εδώ και όποιος είναι στη θέση σας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΠΑΣΟΚ-Κινήματος Αλλαγής, ο κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που παρουσιάζεται ως τεχνική συμμόρφωση με το ευρωπαϊκό δίκαιο. Στην πραγματικότητα, όμως, ανοίγει κρίσιμα ζητήματα για το κράτος δικαίου τη δικονομική μας παράδοση και τις θεσμικές ισορροπίες.

Η Κυβέρνηση προσπαθεί να εμφανίσει τις επιλογές της ως αναπόδραστες ευρωπαϊκές επιταγές. Στην ουσία, όμως, οι αυστηρές διατάξεις που φέρνει δεν αποτελούν αναγκαστική εφαρμογή του ευρωπαϊκού κεκτημένου, αλλά πολιτική της επιλογή.

Η ευρωπαϊκή Οδηγία, πράγματι, θέτει ελάχιστους κανόνες για την αποτελεσματική επιβολή των περιοριστικών μέτρων της Ευρωπαϊκής Ένωσης. Ζητά από τα κράτη-μέλη δηλαδή να προβλέψουν αυστηρές κυρώσεις για φυσικά και νομικά πρόσωπα. Όμως, αφήνει στην ευχέρεια του κάθε κράτους τον τρόπο εφαρμογής, δεν επιβάλλει δηλαδή υποχρεωτικά την εισαγωγή ποινικής ευθύνης για τα νομικά πρόσωπα, δεν μας υποχρεώνει να αλλάξουμε ριζικά το δικονομικό μας πλαίσιο, για να περιορίσουμε την πρόσβαση του κατηγορουμένου στη δικογραφία. Αυτές είναι οι επιλογές της Κυβέρνησης, όχι εντολές της Ευρώπης. Στο ζήτημα της ευθύνης των νομικών προσώπων, η Οδηγία δίνει τη δυνατότητα στα κράτη-μέλη να επιλέξουν μη ποινικές, αλλά αποτρεπτικές κυρώσεις. Η Κυβέρνηση είναι αυτή που επιλέγει την αυστηρότερη εκδοχή και εισάγει, μάλιστα, ποινική ευθύνη εταιρειών σε μια έννομη τάξη που ιστορικά δεν τη γνωρίζει. Και το κάνει χωρίς κανόνες καταλογισμού, χωρίς πρόβλεψη για άμυνες συμμόρφωσης, χωρίς ολοκληρωμένο πλαίσιο για συμμόρφωση. Το αποτέλεσμα θα είναι περισσότερη ασάφεια και ανασφάλεια δικαίου. Μια ιδιαιτέρως βαριά κίνηση για τις μικρομεσαίες επιχειρήσεις, που δεν διαθέτουν τους πόρους να συντηρούν πολύπλοκα συστήματα ελέγχου.

Η θέση μας, λοιπόν, είναι καθαρή. Θέλουμε ισχυρές κυρώσεις, αλλά αυτές να είναι διοικητικές και κανονιστικές, με πρόστιμα που είναι αναλογικά και να πονάνε, με αποκλεισμούς από δημόσιες συμβάσεις, με υποχρεωτικά προγράμματα συμμόρφωσης, όχι όμως στην βεβιασμένη μη αναλογική και κυρίως, μη συμβατή προς την έννομη τάξη και πρακτικά ποινικοποίηση, που άλλωστε δεν το επιβάλλει και η ίδια η Ευρωπαϊκή Ένωση.

Επομένως, κυρίες και κύριοι συνάδελφοι, το άρθρο 18 που προβλέπει τη δυνατότητα περιορισμού της πρόσβασης του κατηγορούμενου στη δικογραφία δεν μπορεί να γίνει αποδεκτό. Συγκρούεται με το δικονομικό πλαίσιο και με την πάγια αρχή ότι ο κατηγορούμενος πρέπει να έχει πλήρη πρόσβαση στα στοιχεία της υπόθεσης για να προετοιμάσει την υπεράσπισή του, όπως κατοχυρώνεται στο Σύνταγμα και στο άρθρο 6 της Ευρωπαϊκής Σύμβασης Δικαιωμάτων του Ανθρώπου.

Η εμπειρία από το παρελθόν έδειξε ότι τέτοιες διατάξεις είναι δυσλειτουργικές και προκαλούν περισσότερα προβλήματα από όσα λύνουν, οδηγώντας σε κύματα ακυροτήτων και προσφυγές. Επιπλέον, η απόκρυψη αποδεικτικών στοιχείων υπονομεύει και αυτό καθαυτό το ίδιο το τεκμήριο της αθωότητας, αφού καμιά υπεράσπιση δεν μπορεί να είναι ουσιαστική.

Σε μια περίοδο λοιπόν που η εμπιστοσύνη των πολιτών στη δικαιοσύνη δοκιμάζεται, η ενίσχυση της αδιαφάνειας δεν είναι λύση. Άλλωστε, δεν είμαστε μόνον εμείς που εκφράζουμε ανησυχία. Στην ακρόαση φορέων στην αρμόδια επιτροπή της Βουλής, οι δικηγορικοί σύλλογοι, οι δικαστικές ενώσεις, οι ακαδημαϊκοί επισήμαναν τους κινδύνους. Υπογράμμισαν λοιπόν ότι η ποινική ευθύνη των νομικών προσώπων δεν μπορεί να εξαχθεί χωρίς σαφές θεσμικό πλαίσιο και ότι το άρθρο 18 υπονομεύει το τεκμήριο αθωότητας και θα ανοίξει τον δρόμο για κύματα ακυροτήτων.

Αυτή η ομόθυμη κριτική δεν μπορεί να αγνοείται, κύριε Υπουργέ. Είναι η φωνή των ανθρώπων που εφαρμόζουν τον νόμο στην πράξη και γνωρίζουν καλύτερα από τον καθένα μας, επιτρέψτε μου να πω, τα όρια και τις αντοχές του συστήματος.

Κυρίες και κύριοι συνάδελφοι, γιατί όμως η Κυβέρνηση ακολουθεί την πιο σκληρή εκδοχή της Οδηγίας; Μήπως για λόγους πολιτικής συμμόρφωσης; Θέλει να δείξει στις Βρυξέλλες ότι η Ελλάδα όχι μόνον εφαρμόζει, αλλά υπερβάλει κιόλας, αν χρειαστεί, για να αποκλείσει κάθε υπόνοια χαλαρότητας; Μήπως γιατί με τον τρόπο αυτόν θεωρεί ότι ενισχύει τα εργαλεία καταστολής των ανακριτικών και εισαγγελικών αρχών; Μήπως γιατί χρησιμοποιεί το ευρωπαϊκό κεκτημένο ως άλλοθι, παρουσιάζοντας την Οδηγία ως δήθεν δεσμευτική στο σύνολό της; Ή μήπως γιατί πρόκειται για μια ακόμη φορά για μια καθαρά επικοινωνιακή επιλογή; Η Κυβέρνηση προφανώς και θέλει να δείξει στο εσωτερικό ότι χτυπά τη διαφθορά και κλείνει τα «παραθυράκια», ενώ στην ουσία καταφεύγει σε βεβιασμένες και ατεκμηρίωτες ρυθμίσεις που υπονομεύουν το δικαιϊκό μας σύστημα και τα ανθρώπινα δικαιώματα.

Η λογική αυτή είναι πρόδηλη. Η Κυβέρνηση νομοθετεί συγκυριακά και χωρίς μακροπρόθεσμο όραμα με μοναδικό γνώμονα τις μετρήσεις και τις επικοινωνιακές της ανάγκες. Το είδαμε, άλλωστε, και στις πρόσφατες εξαγγελίες του Πρωθυπουργού στη Διεθνή Έκθεση Θεσσαλονίκης οι οποίες δεν ήταν τίποτα άλλο παρά ένα επικοινωνιακό τέχνασμα, ένα πακέτο υποσχέσεων χωρίς συνοχή και μακρόπνοη στρατηγική για βελτίωση της καθημερινότητας των πολιτών και για ενίσχυση των θεσμών και της δημοκρατίας μας.

Διότι, τα τελευταία χρόνια, κυρίες και κύριοι συνάδελφοι, εκτός των άλλων έχει πληγεί και η ίδια η εμπιστοσύνη στους θεσμούς. Η υπόθεση των υποκλοπών είναι το πιο χαρακτηριστικό παράδειγμα. Αυτό κατέστη δυνατό δε όχι μόνον εξαιτίας της απουσίας θεσμικών αντιβάρων, αλλά κυρίως με ευθύνη της ίδιας της Κυβέρνησης και του ίδιου του Πρωθυπουργού. Κι εδώ υπάρχει ακόμη άλλος ένας λόγος που σήμερα το ΠΑΣΟΚ δεν μπορεί σε καμία περίπτωση να υπερψηφίσει το συγκεκριμένο άρθρο σε αντιδιαστολή με όσα μας κατηγορείτε και όσα μας ονομάζετε ότι κάναμε το 2014. Και ξέρετε γιατί; Γιατί δεν υπάρχει πλέον καμία εμπιστοσύνη, καμία αξιοπιστία στο πολιτικό σας ήθος, στη σημερινή Κυβέρνηση και σε εσάς τον ίδιο, κύριε Υπουργέ.

Ακόμη και σήμερα ο Πρόεδρος του ΠΑΣΟΚ-Κινήματος Αλλαγής, ο Αρχηγός της Αξιωματικής Αντιπολίτευσης, δεν έχει ενημερωθεί για τους λόγους παρακολούθησής του. Όταν μια Κυβέρνηση λοιπόν, ένας Υπουργός, αγνοεί το Ανώτατο Ακυρωτικό Δικαστήριο της χώρας δεν δικαιούται να ζητά συναίνεση για την παραχώρηση περισσότερης εξουσίας και μάλιστα χωρίς έλεγχο.

Κυρίες και κύριοι συνάδελφοι, η δική μας θέση είναι ξεκάθαρη: Ναι, στην αποτελεσματική εφαρμογή κυρώσεων της Ευρωπαϊκής Ένωσης. Ναι, στη λογοδοσία φυσικών και νομικών προσώπων. Όχι, όμως, στη βεβιασμένη ποινικοποίηση που δεν επιβάλλεται καν από την Οδηγία που ενσωματώνεται στο υπό συζήτηση νομοσχέδιο. Όχι, λοιπόν, σε οριζόντιους αποκλεισμούς από τη δικογραφία που θίγουν το κράτος δικαίου.

Συνοψίζοντας, κυρίες και κύριοι συνάδελφοι, η Ευρωπαϊκή Οδηγία δεν ζητάει υπερβολές. Μας ζητά να είμαστε αποτελεσματικοί και ταυτόχρονα να σεβόμαστε το κράτος δικαίου. Η Ελλάδα δεν χρειάζεται επικοινωνιακά τεχνάσματα. Η Ελλάδα χρειάζεται σχέδιο. Η Ελλάδα χρειάζεται όραμα. Η Ελλάδα χρειάζεται θεσμούς που να εμπνέουν εμπιστοσύνη. Το ΠΑΣΟΚ-Κίνημα Αλλαγής θα συνεχίσει να μάχεται για θεσμικά αντίβαρα, για πραγματικό έλεγχο της εξουσίας, για μια δικαιοσύνη ανεξάρτητη και για μια χώρα που στηρίζεται στη θεσμική της αξιοπρέπεια και στο όραμα για μια βιώσιμη και δίκαιη ανάπτυξη για όλους και όχι σε τακτικισμούς, κύριε Υπουργέ, και επικοινωνιακές και μεθοδεύσεις. Αυτή είναι η πρότασή μας. Αυτή είναι η θέση μας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η Ανεξάρτητη Βουλευτής κ. Ραλλία Χρηστίδου και θα ακολουθήσει ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κύριε Υπουργέ, αγαπητοί συνάδελφοι, σήμερα συζητάμε από το πρωί ένα νομοσχέδιο του Υπουργείου Δικαιοσύνης για την ενσωμάτωση μιας Ευρωπαϊκής Οδηγίας και συγκεκριμένα την 2024/1226. Πρόκειται για κρίσιμο ζήτημα διότι αφορά την αξιοπιστία μας, την αξιοπιστία μας ως κράτος-μέλος, και την τήρηση του διεθνούς δικαίου.

Όμως, το νομοσχέδιο που ήρθε τελικά σήμερα όχι μόνο δεν σέβεται τις αρχές της καλής νομοθέτησης, αλλά εμπεριέχει, όπως σας έχει πει σύσσωμη η Αντιπολίτευση, επικίνδυνες διατάξεις που προσβάλλουν θεμελιώδη δικαιώματα και προκαλούν σοβαρά ερωτήματα συνταγματικότητας. Γεμίζει το ποινικό μας δίκαιο με ασάφειες και υπερβολές, ενώ δεν στηρίζεται σε διαβούλευση και σε σοβαρή νομοπαρασκευαστική δουλειά. Αντί για πραγματική ενσωμάτωση της Οδηγίας, φέρατε ένα κείμενο «copy-paste» με ποινές που φτάνουν τα δέκα έτη για συμπεριφορές που αλλού αντιμετωπίζονται διοικητικά. Πρόκειται για ένα νομοσχέδιο, που όπως συνηθίζετε, συρράπτεται με πρόχειρη αντιγραφή από τις Βρυξέλλες και ολίγον από τις επικοινωνιακές και μόνον ανάγκες της Κυβέρνησης.

Και ξέρετε τι θυμίζει όλο αυτό; Την κακή συνήθεια ενός φοιτητή που κατεβάζει εργασίες από το διαδίκτυο χωρίς να τις έχει καν διαβάσει. Μόνο που εδώ δεν μιλάμε για εργασία εξαμήνου, μιλάμε για το κράτος δικαίου. Ακόμα μια κακή νομοθέτηση; Μας έχετε συνηθίσει άλλωστε και δυστυχώς δεν μας εκπλήσσει πλέον καθόλου αυτό, κύριε Υπουργέ. Στο ίδιο νομοσχέδιο παρεισφρέουν άσχετες διατάξεις, Κτηματολόγιο, περιβάλλον, ιατροδικαστικές…

Δεν έχει ενδιαφέρον αυτό για τον κύριο Υπουργό. Θέλει μόνο να τσακώνεται με εκπροσώπους του ΠΑΣΟΚ και του ΣΥΡΙΖΑ.

Επαναλαμβάνω, λοιπόν, ότι στο ίδιο νομοσχέδιο παρεισφρέουν άσχετες διατάξεις –Κτηματολόγιο, περιβάλλον, ιατροδικαστικές υπηρεσίες- που δεν τέθηκαν ποτέ μα ποτέ σε διαβούλευση και το Υπουργείο επιλέγει τον δρόμο της βιασύνης και της προχειρότητας.

Ενδεικτικά στα άρθρα 4 και 5 που έχει να κάνει με την τυποποίηση αδικημάτων και τις ποινές, οι προβλέψεις είναι υπερβολικά γενικές και ασαφείς και σε καμία περίπτωση δεν πληρούν την αρχή της σαφήνειας του ποινικού νόμου. Οι ποινές είναι υπερβολικές και δυσανάλογες σε σχέση με άλλα σοβαρότερα εγκλήματα, ουσιαστικά δηλαδή ποινικοποιούνται συμπεριφορές που θα μπορούσαν να αντιμετωπιστούν με διοικητικές κυρώσεις.

Στα άρθρα 7 και 8 ξαφνικά ανακαλύψατε την ποινική ευθύνη των νομικών προσώπων. Τη φέρνετε εκ πλαγίου χωρίς διάλογο και χωρίς νομοπαρασκευαστική δουλειά. Το ελληνικό δίκαιο όμως δεν γνωρίζει ποινική ευθύνη νομικών προσώπων, παρά μόνο διοικητικές κυρώσεις μέσω ανεξάρτητων αρχών. Υπάρχει δε σοβαρός κίνδυνος παραβίασης της αρχής ne bis in idem, εφόσον για τα ίδια πραγματικά περιστατικά θα επιβάλλονται πολλαπλές κυρώσεις. Άραγε, δεν σας ανησυχεί που σύσσωμοι οι νομικοί φορείς σας λένε να μην το κάνετε έτσι ή μήπως τους θεωρείτε και αυτούς ποινικολογούντες, όπως αποκαλέσατε όλο τον κόσμο της επιστήμης;

Πάμε σε ανακριτικές πράξεις στο άρθρο 11. Σας φάνηκε λίγο όλο αυτό; Είπατε να απλώσετε τις ειδικές ανακριτικές πράξεις ακόμα και στα πλημμελήματα; Δηλαδή σε λίγο για ένα απλό παράπτωμα θα δικαιολογείτε παρακολουθήσεις και άρσεις απορρήτου, όταν η ίδια η ΕΣΔΑ το προβλέπει μόνο για εξαιρετικά σοβαρά αδικήματα; Για τις ιατροδικαστικές υπηρεσίες; Τριάντα άνθρωποι κρατάνε όρθιο όλο το σύστημα σε όλη τη χώρα κι εσείς φέρνετε διατάξεις για μετακινήσεις και μπαλώματα, ούτε προσλήψεις –αν είναι δυνατόν!-, ούτε υποδομές, μόνο επικοινωνία.

Μόνο που αυτό δεν είναι πολιτική, είναι εξαπάτηση, είναι κοροϊδία.

Στο Κτηματολόγιο και στο περιβάλλον βάλατε στο ίδιο νομοσχέδιο ό,τι σας βόλεψε. Ακόμα και η ποινικοποίηση του πολίτη που αφήνει μία παλιά πολυθρόνα δίπλα στον κάδο, εσείς που γεμίσατε τη χώρα με σκουπίδια διαφθοράς, θα τιμωρείτε τον πολίτη για τα ογκώδη.

Και φτάνουμε στο τέταρτο κεφάλαιο από τα άρθρα 16 μέχρι 21 -όπου τί πρωτότυπο!- η Κυβέρνηση προτείνει ακόμα μία τροποποίηση του Ποινικού Δικαίου, η τέταρτη μέσα σε αυτήν τη χρονιά, που δεν έχει καν τελειώσει. Είναι το εικοστό έκτο μπάλωμα στους Κώδικες μέσα σε λίγα χρόνια. Έχετε κάνει, κύριοι της Κυβέρνησης, της Νέας Δημοκρατίας, την Ποινική Δικονομία ημερολόγιο τοίχου, κάθε μήνα και μία καινούργια εκδοχή. Είναι πλέον ασύλληπτο πραγματικά, είναι ανεξήγητο, αδικαιολόγητο, ασυγχώρητο, πρωτοφανές αυτό που κάνετε κάθε τρεις και λίγο.

Και όσον αφορά το περιβόητο πια άρθρο 18, για το οποίο όλοι ανεξαιρέτως σύσσωμη η νομική κοινότητα σας είπε «όχι», καθώς αγγίζετε τον πυρήνα του δικαιώματος σε δίκαιη δίκη, δεν νοείται διάταξη να προβλέπει αποκλεισμό του κατηγορουμένου από μέρος της δικογραφίας για λόγους δήθεν δημοσίου συμφέροντος ή εθνικής ασφάλειας, τα οποία δεν εξειδικεύετε καν. Ή μήπως αυτή η ενσωμάτωση δεν είναι τυχαία; Μήπως είναι ένα μήνυμα συνεπούς συμμάχου προς Βρυξέλλες ή Ουάσιγκτον; Διότι, σε κρίσιμους τομείς, όπως τα εργασιακά, η κοινωνική πολιτική, η προστασία του περιβάλλοντος, η χώρα καθυστερεί επί έτη να ενσωματώσει οδηγίες. Εδώ, όμως, είστε πρωτοπόροι.

Και τα ίδια προσχήματα επικαλείστε για τις υποκλοπές. Θέλετε, δηλαδή, μία δίκη χωρίς υπεράσπιση, θέλετε τον κατηγορούμενο χωρίς δικαιώματα. Μα, είναι δυνατόν; Το Σύνταγμα, η ΕΣΔΑ, το Διεθνές Σύμφωνο για τα Ατομικά Δικαιώματα, μιλούν ξεκάθαρα: Δικαίωμα σε δίκαιη δίκη, πλήρη πρόσβαση στα στοιχεία. Όλοι οι δικηγορικοί σύλλογοι και όλες οι επιστημονικές ενώσεις τί λένε; Λένε να αποσύρετε τη διάταξη. Και εσείς επιμένετε να φτιάξετε ένα κράτος που ο κατηγορούμενος θα απολογείται στα τυφλά.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Άρα -και κλείνω- στην Ελλάδα του 2025 όλα είναι κακούργημα, εκτός από τα λάθη της Κυβέρνησης Μητσοτάκη. Αντί για κράτος δικαίου, φτιάχνετε κράτος τιμωρό. Όλοι οι δικηγορικοί σύλλογοι, οι ποινικολόγοι, οι πανεπιστημιακοί, σας λένε «όχι», εσείς επιμένετε. Δεν φτιάχνετε νόμους, φτιάχνετε αυταρχισμό και ανοίγετε επικίνδυνες κερκόπορτες. Οι Κώδικες έχουν καταντήσει κώδικες της μίας χρήσης και είναι η ώρα να σας πούμε ότι φτάνει πια με τα πειράματα πάνω στη δικαιοσύνη, φτάνει πια με τα πειράματα πάνω στα δικαιώματα και στις ζωές των πολιτών αυτής της χώρας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Καλείται στο Βήμα ο Κοινοβουλευτικός Εκπρόσωπος του ΠΑΣΟΚ, ο κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαι υποχρεωμένος να αρχίσω την τοποθέτησή μου αυτή, όπως και κάθε πολιτική τοποθέτηση νομίζω οφείλει να αρχίζει αυτές τις ημέρες, με την τραγωδία της Παλαιστίνης, μια γενοκτονία που συντελείται πλέον σε ζωντανή μετάδοση σε όλο τον κόσμο, γενοκτονία σύμφωνα και με την επίσημη πια έκθεση της αρμόδιας Επιτροπής Εμπειρογνωμόνων των Ηνωμένων Εθνών.

Αναρωτιόμαστε ποια στρατηγική σχέση μπορεί να αντέξει το βάρος αυτής της αιματοχυσίας; Ποια στρεβλή ανάγνωση του εθνικού συμφέροντος μπορεί να οδηγήσει σε ανοχή και άρα σε συνενοχή απέναντι στην εθνοκάθαρση, τον λιμό, τους εποικισμούς;

Όχι, λοιπόν, δεν είναι απλώς ανεπίτρεπτα, όπως είπε χθες ο Πρωθυπουργός στην τηλεοπτική του συνέντευξη, όσα συμβαίνουν στη Γάζα. Δεν είναι ανεπίτρεπτος ο θάνατος αμάχων και παιδιών, δεκαοκτώμισι χιλιάδες παιδιά νεκρά από την αρχή του πολέμου. Δεν είναι ανεπίτρεπτος ο βομβαρδισμός στα νοσοκομεία. Ξέρετε τι είναι ανεπίτρεπτο, κυρίες και κύριοι συνάδελφοι;

Ανεπίτρεπτη είναι η στάση της Ελληνικής Κυβέρνησης. Σε λίγες ημέρες ο Οργανισμός των Ηνωμένων Εθνών πραγματοποιεί τη Γενική του Συνέλευση στη Νέα Υόρκη. Ο Οργανισμός θα μιλά πλέον για γενοκτονία από χθες και επισήμως. Κράτη του κόσμου, κράτη της Ευρώπης θα αναγνωρίζουν το κράτος της Παλαιστίνης. Και εμείς ως Ελλάδα τι θα κάνουμε; Θα μιλάμε για απαράδεκτα και ανεπίτρεπτα γεγονότα; Δεν θα έχουμε κάνει ούτε το ελάχιστο, να επιβεβαιώσουμε το ομόφωνο ψήφισμα του 2015, που μας δεσμεύει όλες και όλους, όλες τις κοινοβουλευτικές ομάδες και το οποίο είναι πιο επίκαιρο παρά ποτέ.

Καλούμε ξανά, μετά το αίτημα του Προέδρου του ΠΑΣΟΚ, του Νίκου του Ανδρουλάκη, τον Πρόεδρο του Σώματος να αναλάβει την ιστορική ευθύνη, να σπάσει την αφωνία της χώρας μας η Βουλή. Η Βουλή των Ελλήνων δεν είναι η σιωπή των Ελλήνων, αλλά η φωνή τους απέναντι στη φρίκη, να πιέσουμε ως Νομοθετικό Σώμα, ως Εθνική Αντιπροσωπεία την Κυβέρνηση να προχωρήσει στην αναγνώριση του κράτους της Παλαιστίνης για να εφαρμοστεί, επιτέλους, η λύση των δύο κρατών που εδώ και δεκαετίες αξιώνει ο ΟΗΕ. Όπως στην Κύπρο έτσι και στην Παλαιστίνη πρέπει να είμαστε σταθερά με τις αποφάσεις του ΟΗΕ.

Και το λέμε αυτό καθαρά μπροστά σε έναν Υπουργό, που πριν μερικές μόλις εβδομάδες επιτέθηκε στην Εθνική Αντιπροσωπεία και στην Αντιπολίτευση σε όσους αντιδρούμε στη φρίκη ότι δήθεν είμαστε με την Τουρκία. Είμαστε με την Τουρκία όσοι ζητούμε τον σεβασμό του διεθνούς δικαίου και την ειρήνη; Είμαστε με την Τουρκία όσοι καταδικάζουμε και την τζιχαντιστική τρομοκρατική δράση της Χαμάς, αλλά και τον φονικό εθνικισμό της ισραηλινής Κυβέρνησης; Αυτά τα λένε στη Νέα Δημοκρατία και κλείνουν τα μάτια στην πραγματικότητα και κλείνουν τα μάτια και στην εξέλιξη της ιστορίας, διότι στα καραβάνια των προσφύγων, στην ισοπέδωση της Γάζας, στο θάνατο των Παλαιστινίων εκεί σήμερα βρίσκονται οι ρίζες της νέας τρομοκρατίας, εκεί ανοίγει ο νέος κύκλος βίας και δεν το βλέπετε αυτό. Γι’ αυτό επιμένουμε με όρους ρεαλιστικούς, όχι μόνο ιδεολογικούς, ρεαλιστικής εξωτερικής πολιτικής ότι είναι υποκριτική, αλλά και επικίνδυνη η στάση και η επιλογή της Κυβέρνησης, μας απομονώνει.

Είναι ντροπιαστικό η Ευρωπαϊκή Επιτροπή να έρχεται, έστω με μεγάλη καθυστέρηση, έστω εν μέρει να προτείνει μέτρα, δυστυχώς, όχι με το εμπάργκο όπλων που πρότεινε και ο Πρόεδρος του ΠΑΣΟΚ στους Ευρωπαίους Σοσιαλιστές με επιστολή του πριν από μήνες, αλλά ναι, είναι μια αρχή η αναστολή της Συμφωνίας Σύνδεσης εν μέρει, οι κυρώσεις εις βάρος ακραίων εξτρεμιστών Υπουργών της Κυβέρνησης Νετανιάχου, ναι. Και ο Πρωθυπουργούς εκείνη την ημέρα σε πανελλαδική μετάδοση σε τηλεοπτική του συνέντευξη όταν ερωτάται, να λέει ότι θα τα δούμε, «αλλά δεν θεωρώ ότι η αναστολή της Συμφωνίας Σύνδεσης Ευρωπαϊκής Ένωσης - Ισραήλ θα βοηθήσει».

Δεν βοηθούν τα μέτρα της Ευρώπης. Δεν βοηθάει η αναγνώριση παλαιστινιακού κράτους. Τι βοηθά; Βοηθούν τα νεκρά παιδιά, βοηθούν οι βομβαρδισμοί νοσοκομείων, ο αφανισμός ενός ολόκληρου λαού; Είναι ντροπιαστική η θέση για μια χώρα με την ιστορία, τον ρόλο και τη θέση της Ελλάδας στην περιοχή.

Αλήθεια, σκεφτείτε να είχαμε αυτήν τη θέση στην εισβολή της Ρωσίας στην Ουκρανία. Ή ακόμα χειρότερα σκεφτείτε αυτήν τη θέση να την είχε η διεθνής κοινότητα απέναντι στην Κύπρο. Δεν είναι θέμα ισορροπιών, είναι θέμα και ζήτημα αξιών.

Σταθερά και αταλάντευτα η χώρα μας στην πλευρά του διεθνούς δικαίου μαζί με όλες τις δημοκρατικές χώρες, που το αναγνωρίζουν και το εγγυώνται, σταθερά και αταλάντευτα στην πλευρά της διεθνούς κοινότητας στηριγμένη σε κανόνες και όχι στο δίκαιο του ισχυρού, στο διεθνές δίκαιο και τη διεθνή δικαιοσύνη.

Και αλήθεια, λέγοντας για διεθνή δικαιοσύνη, εσείς, κύριε Υπουργέ της Δικαιοσύνης της χώρας μας, τι πιστεύετε ορθά αναγνωρίζουμε το Διεθνές Ποινικό Δικαστήριο; Και ακόμη περισσότερο είναι εκτελεστές οι αποφάσεις και τα εντάλματα του Διεθνούς Ποινικού Δικαστηρίου ή δεν είναι, όπως μας λέει ο Μαρινάκης ή δεν το αναγνωρίζουμε σωστά, όπως μας λέει ο κ. Γεωργιάδης;

Είναι τρεις ημέρες, τρία εικοσιτετράωρα που δεν έχουμε ακούσει μία καταδίκη από την Κυβέρνηση, μία καταδίκη. Αλλά πώς να καταδικάσει, κύριε συνάδελφε, μια Κυβέρνηση μια δήλωση με την οποία συμφωνεί; Δεν μπορείς να καταδικάσεις κάτι με το οποίο συμφωνείς. Περιμένουμε από τον αρμόδιο Υπουργό Δικαιοσύνης μία λέξη.

Μιλώντας για τις διεθνείς σχέσεις της χώρας και επειδή σήμερα συζητούμε για δικαιοσύνη μια ακόμη ιερή αναφορά είναι τουλάχιστον αναγκαία από αυτό εδώ το Βήμα. Χθες, συμπληρώθηκαν δύο χρόνια από το τραγικό δυστύχημα στη Λιβύη, που προκάλεσε τον οδυνηρό, άδικο θάνατο πέντε στελεχών των Ενόπλων Δυνάμεων της χώρας μας κάτω από αδιευκρίνιστες συνθήκες σε μια ξένη χώρα. Οικογένειες, γονείς, αδέλφια, φίλοι, σύντροφοι ακόμα αναζητούν την αλήθεια, διότι κανείς δεν τους την είπε.

Είχαμε τότε ζητήσει σε χρόνο μηδενικό να υπάρξει ειδική συνεδρίαση στο προστατευμένο μάλιστα περιβάλλον της Επιτροπής Εθνικής Άμυνας και Εξωτερικών Υποθέσεων της Βουλής, να συζητήσουμε και να ακούσουμε από την Κυβέρνηση, τα Υπουργεία Εξωτερικών και Εθνικής Άμυνας ποιος σχεδίασε, ποιος υλοποίησε την αποστολή, με ποιες εγγυήσεις ασφαλείας, ποιος τελικά ευθύνεται για την τραγωδία της Λιβύης και γιατί οι οικογένειες παραμένουν σήμερα στο σκοτάδι. Δυστυχώς, δεν έγινε ποτέ αυτή η συνεδρίαση.

Η εθνική ασφάλεια και οι Ένοπλες Δυνάμεις της χώρας δεν μπορούν να υπάρχουν ερήμην της δικαιοσύνης και του κράτους δικαίου, για να υπάρχει και η αναγκαία λογοδοσία από τη μια πλευρά, αλλά και το κυριότερο, για να μην επαναλαμβάνονται σφάλματα και παραλείψεις που κοστίζουν σε ζωές αλλά και στο κύρος των Ενόπλων Δυνάμεων της χώρας.

Και δύο ακόμα αναφορές πριν το σχέδιο νόμου. Είναι πολύ προβληματικό, είναι κυνικό, είναι ντροπιαστικό, την ώρα που ένας συνάνθρωπός μας, το τραγικό πρόσωπο ενός πατέρα που έχασε το παιδί του στο εγκληματικό δυστύχημα των Τεμπών, κάνει απεργία πείνας έξω από εδώ, από την Εθνική Αντιπροσωπεία, έξω από το Ναό της Δημοκρατίας, όπως μας αρέσει να τον αποκαλούμε, είναι τουλάχιστον ντροπιαστικό, όταν υπάρχουν δίκες ανοιχτές, ποινικές δίκες εις βάρος στελεχών, φυσικών προσώπων και Υπουργών -διότι το ΠΑΣΟΚ και οι υπόλοιπες δυνάμεις της Αντιπολίτευσης προκάλεσαν αυτές τις προανακριτικές επιτροπές- όταν υπάρχουν δίκες για το μπάζωμα, τη συγκάλυψη, για την ίδια τη σύγκρουση, είναι κυνικό να ακούς τον Υπουργό Δικαιοσύνης της χώρας, από όλους τους Υπουργούς τον Υπουργό της Δικαιοσύνης της χώρας αυτής να πανηγυρίζει και να επαίρεται και να μιλά για δήθεν χαμένες σορούς, όταν υπάρχει ακόμα αγνοούμενη που έχει, δυστυχώς, αναγνωριστεί ως νεκρή.

Είναι τουλάχιστον κυνικό να συμβαίνει αυτό, όπως είναι τουλάχιστον ντροπιαστικό αυτήν τη στιγμή που μιλάμε εδώ σε μια άλλη αίθουσα, σε μια άλλη εξεταστική επιτροπή, σε ένα άλλο σκάνδαλο να ξεκινά η δήθεν διερεύνηση του σκανδάλου του ΟΠΕΚΕΠΕ και της πρωτοφανούς παραβίασης του ευρωπαϊκού δικαίου και του ελληνικού δικαίου και της πρωτοφανούς ζημίας στον πρωτογενή τομέα και στην κτηνοτροφική παραγωγή, με ένα μονοκομματικό Προεδρείο και με την απόρριψη των προτάσεων της Αντιπολίτευσης για σειρά κρίσιμων μαρτύρων.

Να το πούμε καθαρά, κυρίες και κύριοι συνάδελφοι; Τι μας λέει η Νέα Δημοκρατία; «Η Ευρωπαϊκή Εισαγγελία μού λέει να ερευνήσω τον ‘’φραπέ’’ και τον ‘’χασάπη’’. Εγώ θα το ερευνήσω χωρίς να καλέσω τον ‘’φραπέ’’ και τον ‘’χασάπη’’ στην εξεταστική επιτροπή». Αυτό αποφασίσατε, κατά πλειοψηφία αποφασίσατε για το «γαλάζιο» σκάνδαλο και τη «γαλάζια» εγκληματική οργάνωση να μην καλέσετε αυτούς που η Ευρωπαϊκή Εισαγγελία είχε υποδείξει ως τους κύριους πρωταγωνιστές της εγκληματικής οργάνωσης. Και μας λέτε τι; Ποιους καλείτε; Δεν καλείτε τον Πρωθυπουργό προφανώς, τον κ. Μυλωνάκη προφανώς, την κ. Σεμερτζίδου προφανέστατα, τον κ. Γαργαλάκο. Τόσα λέγατε στα κανάλια για τον κ. Γαργαλάκο, δεν τον καλείτε που προτείνουμε εμείς να τον καλέσετε. Δεν καλείτε τους συνεταιριστές, τους εκπροσώπους των αγροτών που βάλανε πρώτοι το θέμα στη δημόσια σφαίρα, δεν τους καλείτε όλους αυτούς. Και δεν καλείτε τον «φραπέ» και τον «χασάπη» και καλείτε τον Ανωμερίτη. Για τον «φραπέ» και τον «χασάπη» θα μας μιλήσει ο Ανωμερίτης, αυτό μας λέτε και ο Τζουμάκας. Ναι, θα μας μιλήσουν αυτοί για τον «φραπέ» και τον «χασάπη», δηλαδή θα μιλήσουμε με Υπουργούς Γεωργίας πριν από τριάντα περίπου χρόνια για το σκάνδαλο των έξι τελευταίων ετών που η Ευρωπαϊκή Εισαγγελία εντόπισε και αξίωσε από τη Βουλή να ερευνήσει. Και εσείς πετάξατε τη δικογραφία της από το παράθυρο της Βουλής και λέτε τώρα «ποιος ‘’φραπές’’ και ποιος ‘’χασάπης’’, έλα να δούμε τι έκανε το ΠΑΣΟΚ στην Κοινή Αγροτική Πολιτική».

Πόσο καταγέλαστη είναι αυτή η στάση! Πόσο ντροπιαστική είναι αυτή η στάση! Πόσο υποκριτική είναι αυτή η στάση! Δεν κρατάτε ούτε τα προσχήματα, γελάει ο κόσμος! Γελάει ο κόσμος, ενώ θα έπρεπε να κλαίει ο κόσμος. Κλαίνε οι κτηνοτρόφοι με τις ζωονόσους, με το κόστος παραγωγής στον Θεό πια και δεν βλέπουν μία Βουλή να ψάχνει τουλάχιστον το σκάνδαλο, να πει «ναι, να φέρουμε τους απατεώνες που παίρνουν τα λεφτά αντί για εμάς». Στη Θεσσαλία, στην Πελοπόννησο, στην Κρήτη την ίδια κτηνοτρόφοι που πραγματικά δικαιούνταν βλέπουν τους Βουλευτές της Πλειοψηφίας να λένε «έλα, μωρέ, ποιος ‘’χασάπης’’ τώρα; Θα μας τα πει ο Ανωμερίτης». Αυτό ζούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μικρή ανοχή, για το σχέδιο νόμου τα είπε όλα η εισηγήτριά μας και στην Επιτροπή και εδώ. Είναι η πολλοστή φορά που έχει δυναμιτίσει το κλίμα ο Υπουργός Δικαιοσύνης, έχει αμφισβητήσει τη νομική κοινότητα, δεν έχει κάνει διαβούλευση, έκανε μέσα στον Αύγουστο με δύο σχόλια μόνο. Αναρωτιέμαι όταν το ίδιο το Υπουργείο Δικαιοσύνης δεν σέβεται τη διαβούλευση, ποιος θα το κάνει σε αυτήν τη χώρα.

Ίσως ζητούμε πολλά πράγματα, κυρία συνάδελφε. Δηλαδή, αν το Υπουργείο Δικαιοσύνης δεν τηρεί τη διαβούλευση, ποιος θα το κάνει; Επαναλαμβάνω, δεν σεβάστηκε ούτε τη γνώμη των ποινικολογούντων φορέων, αλλά το καλύτερο το ακούσαμε σήμερα το πρωί.

Κυρίες και κύριοι συνάδελφοι του ΠΑΣΟΚ, κυρία Λιακούλη, κύριε Μπιάγκη, κυρία Σπυριδάκη που είστε και νεότερη -και εγώ προφανώς- θα έπρεπε να ντρεπόμαστε εμείς, διότι εμείς διαγράφουμε την ιστορία του ΠΑΣΟΚ, αλλά ευτυχώς υπάρχει ο κ. Φλωρίδης που την κρατά ζωντανή και ακέραιη. Αυτό ζούμε από το πρωί, κυρίες και κύριοι συνάδελφοι του ΠΑΣΟΚ!

**ΕΥΑΓΓΕΛΙΑ ΛΙΑΚΟΥΛΗ:** Έτσι, ζωντανή και ακέραιη!

**ΔΗΜΗΤΡΙΟΣ ΜΑΝΤΖΟΣ:** Για τη διάταξη του άρθρου 18 δεν θα αναφερθώ περισσότερο.

Αναφέρομαι, κύριε Πρόεδρε -και ευχαριστώ για την ανοχή του ενός λεπτού- σε όσα είπαμε στην επί της ενστάσεως αντισυνταγματικότητος συζήτηση, αλλά και στην επί της διαδικασίας συζήτηση. Αρκούμαι να πω ότι η εμπιστοσύνη είναι ένα πολιτικό κεφάλαιο το οποίο έχει απολεσθεί οριστικά και αμετάκλητα, ιδίως όταν ακούμε από μία Κυβέρνηση των υποκλοπών και της συγκάλυψης, μία Κυβέρνηση της οποίας ο ίδιος ο Πρωθυπουργός αρνείται προσωπικά ως προϊστάμενος της ΕΥΠ να εφαρμόσει απόφαση του ανωτάτου διοικητικού δικαστηρίου. Και το λέμε, μας ακούει όλη η Ευρώπη ότι δεν εφαρμόζει η ΕΥΠ και Πρωθυπουργός προσωπικά απόφαση του Συμβουλίου της Επικρατείας και η υπόθεση είναι στο Ευρωπαϊκό Δικαστήριο των Δικαιωμάτων του Ανθρώπου. Όταν συμβαίνουν όλα αυτά, δεν υπάρχει η παραμικρή ικμάδα εμπιστοσύνης σε αυτήν την Κυβέρνηση, όταν ακούμε να βάζετε στα χείλη σας και στα γραπτά σας τον όρο «εθνική ασφάλεια». Καμία ακριβώς, καμία απολύτως εμπιστοσύνη!

Απέναντι, λοιπόν, σε αυτήν την αδιέξοδη αλλά και επικίνδυνη προσέγγιση στους θεσμούς του κράτους δικαίου, στη θεσμική εκτροπή της χώρας, στην εμπλοκή τη διαρκή της Κυβέρνησης και κομματικών στελεχών σε σκάνδαλα, σε συνεχείς παραβιάσεις του Κανονισμού της Βουλής και του Συντάγματος, ανεπίτρεπτες επεμβάσεις στη λειτουργία και το έργο Ανεξάρτητων Αρχών, την αδιαφάνεια, τη διαφθορά έως και επιθέσεις σε ευρωπαϊκούς θεσμούς, την Ευρωπαϊκή Εισαγγελία με κοινοβουλευτικές μεθοδεύσεις και εκτροπές, με συγκάλυψη σκανδάλων, κατάχρηση και κακοποίηση κοινοβουλευτικών διαδικασιών και επιτροπών, τροποποιήσεις κωδίκων, όπως επιτάσσει όχι το δίκαιο, αλλά τελικά ο ποινικός λαϊκισμός, κακοποίηση της ίδιας της ποινικής νομοθεσίας με βάση το αστυνομικό δελτίο της προηγουμένης, απέναντι στις συμπαιγνίες μέσα στο σκοτάδι και στις λογιστικές και αριθμητικές αλχημείες για να αλλάξουν οι συνθέσεις των Ανεξάρτητων Αρχών, σε επιθέσεις στους επικεφαλής τους, απέναντι στο παντοδύναμο συγκεντρωτικό μοντέλο του δήθεν επιτελικού κράτους με υπερεξουσίες και ασυδοσία, τη διολίσθηση σε μια ανελεύθερη δημοκρατία, οι πολίτες έχουν -έχουμε ήδη- μία σοβαρή και ρεαλιστική εναλλακτική κυβερνητική πρόταση, την οποία παρουσίασε στη Διεθνή Έκθεση Θεσσαλονίκης ο Νίκος Ανδρουλάκης, ο Πρόεδρος του ΠΑΣΟΚ, για βιώσιμη και δίκαιη ανάπτυξη για όλους, με ισχυρούς θεσμούς της δημοκρατίας, διαφάνεια και διαύγεια, θεσμική θωράκιση των δικαστικών λειτουργών και των δημόσιων λειτουργών, έναν ισχυρό, σύγχρονο, ανταγωνιστικό, κρατικό μηχανισμό στο πλευρό του πολίτη και όχι απέναντί του, για να επιστρέψει η εμπιστοσύνη των πολιτών στη δημοκρατία και στους θεσμούς της και στη δικαιοσύνη. Αυτή είναι η υψηλή αποστολή του ΠΑΣΟΚ και της δημοκρατικής παράταξης. Οι εκλογές και η πολιτική αλλαγή είναι πλέον μονόδρομος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Έχει ζητήσει μία τρίλεπτη παρέμβαση ο κ. Καιρίδης και θα ακολουθήσουν ο κ. Μαρκογιαννάκης, ο κ . Κωτσός και η κ. Κουρουπάκη.

Ορίστε, κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Σας ευχαριστώ, κύριε Πρόεδρε.

Εκπλήσσομαι πραγματικά από ένα σημείο και μετά από τις διαρκείς, συστηματικές προσωπικές επιθέσεις της Αντιπολίτευσης σε βάρος του Υπουργού Δικαιοσύνης. Ακούσαμε, μάλιστα, πού ήταν το 2014 από τον κ. Μάντζο. Δεν ήταν Βουλευτής.

**ΔΗΜΗΤΡΙΟΣ ΜΑΝΤΖΟΣ:** Δεν είπα αυτό.

**ΧΡΗΣΤΟΣ ΓΙΑΝΝΟΥΛΗΣ:** Τι κρίμα!

**ΔΗΜΗΤΡΙΟΣ ΚΑΙΡΙΔΗΣ:** Να θυμηθούμε ότι…

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, δεν κάνουμε διάλογο!

Κύριε Καιρίδη, δεν κάνουμε διάλογο, παρακαλώ, απευθύνεστε στο Προεδρείο!

**ΔΗΜΗΤΡΙΟΣ ΚΑΙΡΙΔΗΣ:** Ναι, κύριε Πρόεδρε, σε εσάς απευθύνομαι, απλώς με διακόπτουν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, μην διακόπτετε, σας παρακαλώ!

**ΔΗΜΗΤΡΙΟΣ ΜΑΝΤΖΟΣ:** Όχι, ενημερώνω τον κύριο συνάδελφο για να είναι ακριβής.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Ο κ. Φλωρίδης, εκλεγμένος Βουλευτής, παραιτήθηκε από τη θέση του, κάτι το οποίο δεν το έχουν συνηθίσει οι συνάδελφοί σας στον ΣΥΡΙΖΑ και σε άλλα κόμματα, τον Ιούνιο του 2011.

**ΧΡΗΣΤΟΣ ΓΙΑΝΝΟΥΛΗΣ:** Μεγάλη απώλεια!

**ΔΗΜΗΤΡΙΟΣ ΚΑΙΡΙΔΗΣ:** Σταματήστε, κύριε Γιαννούλη, εντάξει, έχει και η υπομονή τα όριά της. Είπατε πολλά, αλλά δεν απαντήσατε στο μείζον.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, θα διακόπτετε συνεχώς; Αυτήν τη δουλειά θα κάνετε εδώ πέρα;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, αυτά που ακούμε είναι εξωφρενικά.

**ΠΡΟΕΔΡΕΥΩΝ (Βασίλειος Βιλιάρδος):** Ε, δεν γίνεται, διακόπτετε καθέναν που μιλάει. Δεν επιτρέπεται κάτι τέτοιο.

Συγγνώμη, κύριε Καιρίδη, συνεχίστε.

**ΔΗΜΗΤΡΙΟΣ ΚΑΙΡΙΔΗΣ:** Προσπαθήσατε να ξεφύγετε από το βασικό ερώτημα που θέσαμε στην Αξιωματική Αντιπολίτευση και αναφέρομαι στον Κοινοβουλευτικό Εκπρόσωπο του ΠΑΣΟΚ.

Γιατί το 2014 το ψήφισε και δεν το ψηφίζει τώρα; Μάλιστα, το ψήφισε σε πιο διευρυμένη μορφή σε σχέση με τις πρόσθετες εγγυήσεις τις οποίες έφερε τώρα ο κ. Φλωρίδης. Απάντηση δεν υπάρχει. Μας είπατε ότι δεν εφαρμόστηκε. Μας είπατε ότι δεν είναι έτσι…

**ΔΗΜΗΤΡΙΟΣ ΜΠΙΑΓΚΗΣ:** Δεν σας εμπιστευόμαστε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μπιάγκη, το ξέρετε ότι δεν θα επιτρέπεται αυτό που κάνετε. Αφήστε τον να μιλήσει.

**ΔΗΜΗΤΡΙΟΣ ΚΑΙΡΙΔΗΣ:** Απάντηση δεν έχετε, πέρα από τις διαρκείς παλινδρομήσεις.

**ΔΗΜΗΤΡΙΟΣ ΜΑΝΤΖΟΣ:** Δεν σας αρέσει η απάντηση, όχι δεν έχουμε.

**ΔΗΜΗΤΡΙΟΣ ΚΑΙΡΙΔΗΣ:** Δεν την άκουσα πάντως.

**ΔΗΜΗΤΡΙΟΣ ΜΑΝΤΖΟΣ:** Σας την έχουμε πει τρεις φορές από το πρωί.

**ΠΡΟΕΔΡΕΥΩΝ (Βασίλειος Βιλιάρδος):** Τι κάνετε τώρα;

**ΔΗΜΗΤΡΙΟΣ ΜΑΝΤΖΟΣ:** Ενημερώνω τον κύριο συνάδελφο…

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε να πάρετε τον λόγο, θα τον πάρετε μετά.

**ΔΗΜΗΤΡΙΟΣ ΜΑΝΤΖΟΣ:** Θα σας στείλω τα Πρακτικά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, δεν σας διέκοψε κανείς. Δεν επιτρέπεται να διακόψετε κανέναν. Αν ζητήσετε τον λόγο, ευχαρίστως να σας τον δώσω.

**ΧΡΗΣΤΟΣ ΓΙΑΝΝΟΥΛΗΣ:** Ανοίγει διάλογο.

**ΠΡΟΕΔΡΕΥΩΝ (Βασίλειος Βιλιάρδος):** Αφήστε το, κύριε Γιαννούλη.

**ΕΥΑΓΓΕΛΙΑ ΛΙΑΚΟΥΛΗ:** Αφού τον ρωτάει, πρέπει να απαντήσει.

**ΠΡΟΕΔΡΕΥΩΝ (Βασίλειος Βιλιάρδος):** Απευθύνεται στο Προεδρείο. Τα ερωτήματά του είναι ρητορικά. Αν θέλετε μετά, παίρνετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ρητορικά είναι όταν μας κοιτάει και λέει: «Πείτε μας»;

**ΠΡΟΕΔΡΕΥΩΝ (Βασίλειος Βιλιάρδος):** Ζητώ ξανά συγγνώμη, κύριε Καιρίδη. Συνεχίστε, παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Εκπλήσσομαι, επίσης, από το γεγονός ότι βάλλουν σύσσωμοι εναντίον δικαστικών λειτουργών οι οποίοι έχουν κάνει τη δουλειά τους και έχουν παραπέμψει την υπόθεση της τραγωδίας των Τεμπών στην ακροαματική διαδικασία όπως όφειλαν, όπως πρέπει και όπως πρέπει να γίνεται σε μια ευνομούμενη Δημοκρατία, πολιτεία, κράτος δικαίου όπως η χώρα μας, μετά από δυόμισι χρόνια.

Τι θέλανε, δηλαδή; Να είναι ανοικτή η ανάκριση; Δεν θέλουνε να παραπεμφθούν οι ένοχοι; Δεν θέλουν να γίνει δίκη; Αποκαλύπτονται τόσο ανερυθρίαστα ενώπιον του ελληνικού λαού ότι το μόνο που τους ενδιαφέρει είναι η εργαλειοποίηση του πόνου των συγγενών των θυμάτων και αυτής της μεγάλης τραγωδίας; Δυόμισι χρόνια έγινε η ανάκριση και έρχεται στο ακροατήριο. Δεν έπρεπε να έρθει; Εγώ περίμενα η κατηγορία να είναι γιατί αργούμε και όχι γιατί πάμε μετά από δυόμιση χρόνια και να την κρατήσουμε ανοιχτή την υπόθεση.

**ΔΗΜΗΤΡΙΟΣ ΜΑΝΤΖΟΣ:** Ποιος;

**ΔΗΜΗΤΡΙΟΣ ΚΑΙΡΙΔΗΣ:** Κάποιοι, όχι μόνο εσείς και άλλοι. Αναφέρομαι και σε άλλα Κόμματα, τα οποία θεωρούν…

**ΔΗΜΗΤΡΙΟΣ ΜΑΝΤΖΟΣ:** Ποιος σας κατηγόρησε;

**ΔΗΜΗΤΡΙΟΣ ΚΑΙΡΙΔΗΣ:** Αναφερθήκατε και στον απεργό πείνας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καιρίδη, ήδη σας είπα να απευθύνεστε στο Προεδρείο. Δεν κάνετε διάλογο.

Σας παρακαλώ, ολοκληρώστε.

**ΔΗΜΗΤΡΙΟΣ ΚΑΙΡΙΔΗΣ:** Παρασύρομαι, κύριε Πρόεδρε, με συγχωρείτε, αλλά είναι διαρκείς οι διακοπές.

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά προσπαθήστε να μην παρασύρεστε.

**ΧΡΗΣΤΟΣ ΓΙΑΝΝΟΥΛΗΣ:** Μην παρασύρεστε. Απαντήστε, αν έχετε το θάρρος ποιος το είπε.

**ΔΗΜΗΤΡΙΟΣ ΚΑΙΡΙΔΗΣ:** Όλοι σας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, δεν γίνεται αυτό που κάνετε. Απαράδεκτο είναι αυτό που κάνετε. Δεν το καταλαβαίνετε, αλήθεια;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Αφήστε τον να τελειώσει για να μιλήσουμε και εμείς.

**ΕΥΑΓΓΕΛΙΑ ΛΙΑΚΟΥΛΗ:** Δεν αντέχει ούτε ο κ. Υψηλάντης.

**ΠΡΟΕΔΡΕΥΩΝ (Βασίλειος Βιλιάρδος):** Θα επέμβετε και εσείς τώρα;

**ΕΥΑΓΓΕΛΙΑ ΛΙΑΚΟΥΛΗ:** Λέει να τελειώσει…

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, άμα είναι να φύγουμε όλοι να μιλάτε μόνοι σας, να κάνετε ό,τι θέλετε.

Ολοκληρώστε, σας παρακαλώ, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Λοιπόν, αποκαλύπτονται, θέλοντας και μη στην Αντιπολίτευση, για την πραγματική στόχευση που ήθελαν την υπόθεση να παραμένει ανοικτή, εκκρεμής, να κατηγορούν την Κυβέρνηση ότι καθυστερεί και να εργαλειοποιούν τον πόνο των συγγενών των θυμάτων και ολόκληρου του ελληνικού λαού.

Κλείνω τώρα με το θέμα του Ισραήλ. Εδώ δεν είμαστε ούτε για το Ισραήλ, ούτε για τους Παλαιστίνιους, ούτε για την Τουρκία, ούτε για τη Ρωσία, ούτε για την Ευρώπη, ούτε για την Αμερική. Είμαστε για τον ελληνικό λαό, κύριε Πρόεδρε, και για το συμφέρον του ελληνικού λαού και για το τι συμφέρει τον ελληνικό λαό. Δεν είμαστε για να κάνουμε διαγωνισμό για το ποιος είναι πιο ανθρωπιστής. Δεν έχετε το μονοπώλιο του ανθρωπισμού. Όλους μας πληγώνουν οι απαράδεκτες αυτές σκηνές από τη Γάζα σήμερα.

Δεν αναφέρομαι στα Κόμματα διαμαρτυρίας, τους διάττοντες αστέρες της ελληνικής πολιτικής, αναφέρομαι τουλάχιστον στο ΠΑΣΟΚ και στον ΣΥΡΙΖΑ που κυβέρνησαν τη χώρα και που άσκησαν εξωτερική πολιτική, όπως την άσκησαν, να αναλογιστούν το πολύ δύσκολο γεωστρατηγικό περιβάλλον στο οποίο βρίσκεται η χώρα μας και πάνω από όλα το συμφέρον και τα συμφέροντα του ελληνικού λαού, τα οποία υπαγορεύουν…

Η Ελλάδα δεν είναι ούτε Λουξεμβούργο, ούτε Νορβηγία, ούτε Ιρλανδία. Έχει ένα πολύ δύσκολο και κακό γείτονα δίπλα της, στα ανατολικά της, την Τουρκία και οφείλει, σεβόμενη τις αρχές και τις παραδόσεις της και το ήθος του ελληνικού λαού, να ασκεί εξωτερική πολιτική προς το συμφέρον του ελληνικού λαού.

Τα υπόλοιπα, αν θέλετε αργότερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ, κύριε Καιρίδη.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Καταρχάς, στα πολύ σοβαρά που είπε στο τελείωμα της τοποθέτησής του ο κ. Καιρίδης, εγώ δεν θεωρώ και δεν θεωρεί κανένας ότι συμφέρον της χώρας είναι τα νεκρά παιδιά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, στο Προεδρείο, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Δεν μπορεί να είναι συμφέρον της χώρας μας νεκροί άμαχοι, κύριε Πρόεδρε και τα μικρά παιδιά. Συμφέρον της χώρας μας είναι η τήρηση και ο σεβασμός του διεθνούς δικαίου και των αποφάσεων της διεθνούς δικαιοσύνης. Συμφέρον της χώρας μας είναι μια διεθνής κοινότητα, η οποία θα στέκεται και θα στηρίζεται πάνω σε κανόνες και όχι στο δίκαιο του ισχυρού.

Κύριε Πρόεδρε, επαναλαμβάνω το ερώτημα στον Υπουργό, να μας πει εάν πιστεύει ότι η χώρα μας κακώς έχει αναγνωρίσει το Διεθνές Ποινικό Δικαστήριο και αν οι αποφάσεις του και τα εντάλματά του είναι άμεσα εφαρμοστέα και από τη χώρα μας; Δεν είναι προς το συμφέρον της χώρας μας η ανοχή και άρα, η συνενοχή απέναντι σε όσα εκτυλίσσονται στη Γάζα.

Να κλείσω απλώς με μια τοποθέτηση επί προσωπικού, διότι θεωρώ ότι διαστρεβλώθηκαν τα λεγόμενά μου. Δεν γνωρίζω σε ποιον αναφέρεται ο κ. Καιρίδης όσον αφορά στην ποινική διαδικασία των Τεμπών. Εγώ είπα ότι υπάρχει ένας άνθρωπος εκεί έξω, ένας τραγικός πατέρας που έχει χάσει το παιδί του και ακούμε εμείς εδώ μπροστά του, μέσα από τα τείχη της Δημοκρατίας, μέσα εδώ στη Βουλή, τον Υπουργό Δικαιοσύνης να μας μιλά για δήθεν χαμένες σορούς όταν υπάρχει ένας άνθρωπος που έχασε τη ζωή του και δεν βρέθηκε ποτέ ούτε το γενετικό του υλικό. Είναι κυνικό. Αυτό είπα.

Όσον αφορά τις ανοιχτές διαδικασίες, εμείς πρώτοι τις σεβόμαστε και ζητούμε να ολοκληρωθούν και να υπάρξει απόλυτη απονομή δικαιοσύνης. Εμείς είμαστε αυτοί εδώ, σε αυτά τα Έδρανα που αγωνιστήκαμε και εσείς κρυβόσασταν και κρύβατε Υπουργούς σας.

Δεν είμαστε όλοι ίδιοι, κύριε συνάδελφε. Δεν είμαστε όλοι ίδιοι! Άρα, λίγη προσοχή σε αυτό το «όλοι». Όταν απευθύνεστε στο ΠΑΣΟΚ, θα ξέρετε ακριβώς τι λέει το ΠΑΣΟΚ και στις διεθνείς σχέσεις της χώρας και στα εθνικά και θεσμικά, όμως, ζητήματα και στις τραγωδίες και τα σκάνδαλα τα οποία συγκαλύπτετε συστηματικά.

Μια κουβέντα να μας πείτε όταν ανέβετε εκεί για τους μάρτυρες τους κρίσιμους που οι συνάδελφοί σας στην Εξεταστική Επιτροπή παρέλειψαν να καλέσουν για τον Ο.Π.Ε.Κ.Ε.Π.Ε. και πώς θα αντικρίσετε τους κτηνοτρόφους, τους παραγωγούς της χώρας στα μάτια την επόμενη φορά που θα βγείτε εκεί έξω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μάντζο.

Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας. Θα ακολουθήσει ο κ. Κωτσός και η κ. Κουρουπάκη.

**ΧΡΗΣΤΟΣ ΓΙΑΝΝΟΥΛΗΣ:** Πάντως, κύριε Πρόεδρε, αν έχει απάντηση ο Υπουργός, παραχωρώ δύο λεπτά από τον χρόνο μου να απαντήσει.

**ΠΡΟΕΔΡΕΥΩΝ (Βασίλειος Βιλιάρδος):** Εσείς κάνετε μία δικιά σας διαδικασία η οποία δυστυχώς δεν είναι αυτή που υπάρχει στη Βουλή. Δεν γίνεται.

Κύριε Γιαννούλη, αυτό που κάνετε τώρα δεν προβλέπεται στη διαδικασία. Πόσες φορές πρέπει να σας το πει κανείς;

**ΧΡΗΣΤΟΣ ΓΙΑΝΝΟΥΛΗΣ:** Σίγουρα προβλέπεται.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Γιαννούλη.

Έχετε τον λόγο, κύριε Μαρκογιαννάκη και ζητώ συγνώμη για τη διακοπή.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συνεχής προσήλωση στο στόχο για τη βελτίωση της λειτουργίας της δικαιοσύνης, νομίζω αποτυπώνεται από τα πολλά νομοθετήματα που έχουμε κληθεί εδώ στην Ολομέλεια να συζητήσουμε, αλλά και να ψηφίσουμε και αυτό αν θέλετε είναι απολύτως λογικό, καθώς το αίτημα για καλύτερη λειτουργία της δικαιοσύνης είναι -θα μπορούσε κανείς να πει- καθολικό. Το αποζητούν οι πολίτες, το εκφράζουμε συχνά πυκνά και εμείς οι πολιτικοί, το έχουν ανάγκη οι δικαστικοί μας λειτουργοί.

Αυτή η Κυβέρνηση λοιπόν το αξιολογεί επίσης ψηλά στις προτεραιότητές της και επομένως συζητάμε σήμερα ακόμα μία νομοθετική της πρωτοβουλία, άμεσα συσχετιζόμενη με τις ευρωπαϊκές μας υποχρεώσεις.

Όμως ας περάσω με συντομία στη συζήτηση που έχουμε μπροστά μας. Με το πρώτο μέρος του σημερινού νομοσχεδίου ενσωματώνονται όσα περιέχονται στην οδηγία 1226/2024 της Ευρωπαϊκής Ένωσης, κάτι πολύ σημαντικό για τη λειτουργική εναρμόνιση της χώρας μας σε όσα ισχύουν ήδη και σε άλλα κράτη- μέλη. Πρόκειται για τη λήψη όλων εκείνων των μέτρων και προβλέψεων που απαιτούνται και έχουν κοινά συμφωνηθεί για την αποτελεσματική εφαρμογή των περιοριστικών μέτρων που έχουν αποφασίσει ή θα αποφασίσουν τα όργανα της Ένωσης.

Δεν θα επεκταθώ στις επιμέρους πρόνοιες οι οποίες έχουν κατ’ εξοχήν νομικό χαρακτήρα και είναι λεπτομερείς σε πολλά σημεία. Θα αρκεστώ μόνο να σημειώσω ότι σε μία χρονική συγκυρία διεθνών αναστατώσεων και εμπορικών πολέμων και οικονομικής αστάθειας είναι κομβικής σημασίας να διαφυλαχθεί η ακεραιότητα της εσωτερικής αγοράς της Ευρωπαϊκής Ένωσης και να επιτευχθεί υψηλό επίπεδο ασφάλειας εντός του χώρου ελευθερίας και δικαιοσύνης. Η ενσωμάτωση της οδηγίας προσφέρει ακριβώς αυτό και εδώ νομίζω οι περισσότεροι στο κομμάτι τουλάχιστον αυτό συμφωνούμε, όπως φάνηκε και στις συνεδριάσεις της επιτροπής, αλλά και στην απουσία ιδιαίτερων σχολίων στο δημόσιο διάλογο των τελευταίων ημερών.

Και ενώ λοιπόν το μεγαλύτερο μέρος του σχεδίου νόμου αφιερώνεται στην εισαγωγή νέων κανόνων, το μεγαλύτερο μέρος της δημόσιας συζήτησης αφιερώθηκε στην ανάλυση, στην επανεισαγωγή στην ουσία, μιας ρύθμισης ενός και μόνου άρθρου το οποίο ήδη υπήρχε μέχρι το 2019. Και μάλιστα όταν είχε προεισαχθεί το 2014 δεν είχε τύχει ανάλογης προσοχής. Μάλλον το αντίθετο, θα έλεγα. Αναφέρομαι φυσικά στο άρθρο 18 και στη συζήτηση που έχει ανοίξει γύρω απ’ αυτό, τόσο σε επίπεδο πολιτικών κομμάτων αλλά και φορέων του νομικού κόσμου.

Σε ό,τι αφορά λοιπόν αυτό το επίμαχο άρθρο, τι ακριβώς ρυθμίζει και γιατί προκλήθηκαν αυτή και μόνο τη φορά τόσες συζητήσεις; Ρυθμίζει ακριβώς ό,τι ρύθμιζε και όταν εισήχθη για πρώτη φορά στην ελληνική έννομη τάξη το 2014 στο πλαίσιο της ενσωμάτωσης της Οδηγίας 12/2013 με τον ν. 4236/2014. Πρόκειται για μία πρόβλεψη περιορισμού πρόσβασης σε τμήμα του προανακριτικού ή ανακριτικού υλικού από την πλευρά υπόπτων και κατηγορουμένων. Οι λόγοι των οποίων γίνεται επίκληση ως προς αυτό, σχετίζονται με το ενδεχόμενο η πρόσβαση να θέσει σε άμεσο και σοβαρό κίνδυνο τη ζωή ή τα θεμελιώδη δικαιώματα άλλου προσώπου ή την προστασία σημαντικού δημοσίου ή ακόμα και να βλάψει σοβαρά την εθνική ασφάλεια.

Αυτό ακριβώς έλεγε η διάταξη του 2014, η οποία καταργήθηκε το 2019 και η οποία -όπως είπα και νωρίτερα- δεν συγκέντρωσε τα πυρά της κριτικής και μάλιστα τότε υπερψηφίστηκε από τη σημερινή Αξιωματική Αντιπολίτευση, το ΠΑΣΟΚ. Σήμερα όμως η ίδια αυτή διάταξη βάλλεται από τη σκοπιά των δικαιωμάτων του κατηγορουμένου. Και όμως τότε που υπερψηφίστηκε πίσω στο 2014, η εφαρμογή της είχε πολύ χαλαρότερο πλαίσιο απ’ αυτό που φέρνει η σημερινή διάταξη.

Στη σημερινή διάταξη υπάρχει ρητή πρόβλεψη υπέρ του υπόπτου ή κατηγορουμένου, ώστε να μπορεί να προσφύγει στο δικαστικό συμβούλιο αν κρίνει ότι κακώς στερείται την πρόσβαση σε μέρος του υλικού. Ακόμη περισσότερο η Κυβέρνηση κατέθεσε και βελτιώσεις και πάλι υπέρ του κατηγορουμένου.

Και να σας θυμίσω εδώ κάτι που είπε ο Υπουργός Δικαιοσύνης κ. Μπούγας, μιλώντας στην Επιτροπή, ότι από το 2014 έως το 2019 που υπήρχε η ανάλογη διάταξη, αυτή ποτέ δεν εφαρμόστηκε. Είναι ένα στοιχείο που αποδεικνύει με πόσο μεγάλη φειδώ προσεγγίστηκε η διάταξη αυτή από τους δικαστές και επομένως την ίδια εμπιστοσύνη μπορούμε να δείξουμε στις εφαρμοστές και τις παρούσες. Αυτά ως προς τις αντιρρήσεις που ακούστηκαν και τους φόβους που εκφράστηκαν.

Ως προς την ουσία, η διάταξη αυτή θα πρέπει να υπάρχει στο νομικό μας οπλοστάσιο για να παρέχεται η δυνατότητα διαφύλαξης της ζωής τρίτου προσώπου ή της προστασίας μείζονος θέματος εθνικής ασφάλειας. Είναι διάταξη χρήσιμη και ωφέλιμη και λαμβάνεται κάθε μέτρο ώστε να μην έρχεται σε αντίθεση με την αρχή της δίκαιης δίκης, με την εισαγωγή όλων αυτών των δικλείδων ασφαλείας που σας ανέφερα.

Τέλος, σε ό,τι έχει να κάνει με την υποχρεωτικότητα της ενσωμάτωσης της συγκεκριμένης διάταξης, οι απαντήσεις έχουν δοθεί και είναι ξεκάθαρες από την ηγεσία του Υπουργείου. Υπάρχει υποχρέωση μεταφοράς στην Ελλάδα, καθώς η συγκεκριμένη πρόβλεψη ανήκει στο υποχρεωτικό πεδίο της Οδηγίας και άρα θα πρέπει να ενσωματωθεί. Δεν είναι επομένως στη δυνητική ευχέρειά μας, ούτε η Κυβέρνηση σπεύδει χωρίς υποχρέωση.

Κυρίες και κύριοι συνάδελφοι, η βελτίωση της λειτουργίας της δικαιοσύνης είναι διαρκής στόχος αυτής της Κυβέρνησης όλα αυτά τα χρόνια που έχουμε διανύσει από το 2019. Οι παρεμβάσεις του Υπουργείου Δικαιοσύνης είναι συνεχείς μέσα από τη Βουλή και σε κάθε πεδίο που αυτό κρινόταν απαραίτητο. Η σημερινή συζήτηση εντάσσεται στη γενικότερη συζήτηση, που αφορά την προσαρμογή της χώρας μας σε ευρωπαϊκά δεδομένα στο χώρο του δικαίου και της λειτουργίας των οργάνων του. Και η πορεία αυτή είναι αναγκαία και απαραίτητη.

Αναφέρθηκα και νωρίτερα στην τοποθέτησή μου στο γεγονός ότι ζούμε σε στιγμές αστάθειας και αυξανόμενων εντάσεων. Οι κίνδυνοι διεθνώς παρουσιάζονται αυξημένοι. Η εμβάθυνση της ευρωπαϊκής οντότητας ή ακόμα καλύτερα η συντονισμένη συνεργασία των ευρωπαϊκών μελών είναι πλέον στοιχείο επιβίωσης στο παρόν και όχι στόχος κάποιας μακρινής προοπτικής. Η ενσωμάτωση των ευρωπαϊκών οδηγιών είναι οδός σύγκλισης και όχι απόκλισης.

Δίπλα σε αυτές λοιπόν τις θεσμικές προσαρμογές θα πρέπει και εμείς να κάνουμε τις δικές μας πολιτικές προσαρμογές. Ο λόγος και η πρακτική μας θα πρέπει να στοχεύει περισσότερο στο ωφέλιμο παρά στις εντάσεις. Οι πολίτες μας κρίνουν και αποζητούν ψύχραιμο λόγο και συνέπεια από τους εκπροσώπους τους και όχι συγκυριακές κόντρες χωρίς ουσία και χωρίς αντίκρισμα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Πριν συνεχίσουμε, μια ανακοίνωση στο Σώμα.

Ο Βουλευτής Χαλκιδικής της Νέας Δημοκρατίας κ. Ιωάννης Γιώργος ζητεί άδεια ολιγοήμερης απουσίας στο εξωτερικό από 22 Οκτωβρίου 2025 έως 31 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Καλείται στο Βήμα ο κ. Γιώργος Κωτσός, Βουλευτής της Νέας Δημοκρατίας.

Ορίστε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, συζητούμε σήμερα ένα ιδιαιτέρως σημαντικό νομοσχέδιο του Υπουργείου Δικαιοσύνης, που αφορά στον καθορισμό των αδικημάτων και κυρώσεων για την παραβίαση των περιοριστικών μέτρων της Ευρωπαϊκής Ένωσης και την ενσωμάτωση της Οδηγίας 1226/2024.

Πρόκειται για μία θεσμική υποχρέωση της χώρας μας, αλλά ταυτόχρονα και μια εθνική επιλογή, που θωρακίζει το κράτος δικαίου, ενισχύει την αξιοπιστία μας στην Ευρώπη και στέλνει ένα μήνυμα πως η Ελλάδα παραμένει πρωτοπόρα στη μάχη για δικαιοσύνη, διαφάνεια, νομιμότητα.

Η Ευρωπαϊκή Ένωση τα τελευταία χρόνια έχει κληθεί να αντιμετωπίσει εξαιρετικά δύσκολες καταστάσεις, παραβιάσεις του διεθνούς δικαίου, τρομοκρατικές και εγκληματικές οργανώσεις που χρηματοδοτούνται συχνά από σκοτεινά κυκλώματα. Και για να είναι αποτελεσματικά αυτά τα περιοριστικά μέτρα που αποφασίζει το Συμβούλιο της Ευρωπαϊκής Ένωσης, χρειάζεται ενιαίο ποινικό πλαίσιο χωρίς κενά και χωρίς καταστρατηγήσεις. Εάν δεν υπάρχουν μάλιστα κυρώσεις, τότε αυτά τα μέτρα παραμένουν γράμμα κενό.

Αυτό ακριβώς, λοιπόν, ερχόμαστε να καλύψουμε με το υπό συζήτηση νομοσχέδιο. Με το σχέδιο νόμου θεσπίζουμε ρητά ότι η παραβίαση των κυρώσεων αποτελεί ποινικό αδίκημα όχι μόνο για τα φυσικά πρόσωπα που δρουν μεμονωμένα, αλλά και για νομικά πρόσωπα, τις εταιρείες και τους οργανισμούς που επιχειρούν να πλουτίσουν σε βάρος της νομιμότητας και έξω από τα όρια της δικαιοσύνης.

Δεν είναι δυνατόν την ώρα που η Ευρωπαϊκή Ένωση παίρνει συλλογικές αποφάσεις για να επιβάλει κυρώσεις σε εκείνους που καταπατούν διεθνείς κανόνες, κάποιοι να βρίσκουν τρόπο να χρηματοδοτήσουν παράνομες δραστηριότητες, να εμπορεύονται με εκείνους που παρανομούν ή να τους διευκολύνουν μέσα από παράνομες συναλλαγές.

Ειδικότερα ποινικοποιούνται παραβάσεις που έχουν να κάνουν με τη διάθεση κεφαλαίων ή οικονομικών πόρων σε κατονομαζόμενα πρόσωπα, η παραβίαση απαγορεύσεων εισαγωγών και εξαγωγών, οι παράνομες χρηματοπιστωτικές διευκολύνσεις, αλλά και η καταστρατήγηση μέσω μεσολαβητών ή εικονικών πράξεων.

Οι ποινές είναι κλιμακωτές και αναλογικές και φθάνουν μέχρι την κάθειρξη για τις σοβαρότερες περιπτώσεις, που συνοδεύονται από χρηματικά πρόστιμα. Παράλληλα για τα νομικά πρόσωπα προβλέπεται να υπάρχουν ισχυρές κυρώσεις, υψηλά πρόστιμα, αποκλεισμός από δημόσιες συμβάσεις, ακόμη και ανάκληση αδειών λειτουργίας.

Με αυτό τον τρόπο δίνουμε ένα ξεκάθαρο μήνυμα ότι στην Ελλάδα δεν χωρούν κενά, δεν χωρούν παραθυράκια για όσους θέλουν να παρακάμψουν τους ευρωπαϊκούς κανόνες. Η χώρα μας δεν είναι ούτε θα γίνει ο αδύναμος κρίκος της Ευρωπαϊκής Ένωσης. Αντίθετα είναι και θα παραμείνει ένα παράδειγμα συνέπειας και αξιοπιστίας.

Το νομοσχέδιο βεβαίως δεν σταματά εδώ. Περιλαμβάνει ειδικές προβλέψεις, που ενισχύουν τον μηχανισμό εφαρμογής. Προστατεύονται οι καταγγέλλοντες, ώστε να μη φοβούνται να μιλήσουν. Θεσπίζεται η δυνατότητα δήμευσης κεφαλαίων που σχετίζονται με τις παράνομες πράξεις ακόμη και αν δεν έχει καταστεί μέχρι στιγμής η καταδίκη ενός συγκεκριμένου φυσικού προσώπου.

Προβλέπονται ειδικές ανακριτικές πράξεις, όπως παρακολουθήσεις, έλεγχος λογαριασμών, πάντα βέβαια μετά από δικαστική απόφαση. Κεντρικό ρόλο αναλαμβάνει η Αρχή για την Καταπολέμηση της Νομιμοποίησης Εσόδων σε στενή συνεργασία με την Εισαγγελία Οικονομικού Εγκλήματος. Δημιουργείται, επίσης, υποχρέωση συλλογής και αποστολής στατιστικών στοιχείων στην Ευρωπαϊκή Επιτροπή, ώστε να υπάρχει διαφάνεια, αξιολόγηση και συγκρισιμότητα των δεδομένων.

Ιδιαίτερη σημασία έχει η πρόβλεψη και η δικαιοδοσία. Η Ελλάδα θα μπορεί να ασκήσει δίωξη ακόμη και όταν οι πράξεις έχουν τελεστεί στο εξωτερικό, εφόσον εμπλέκονται Έλληνες πολίτες ή ελληνικά νομικά πρόσωπα ή αν διακυβεύονται εθνικά ή ευρωπαϊκά συμφέροντα. Αυτό σημαίνει ότι κανείς δεν θα αισθάνεται ότι μπορεί να παρανομήσει και να ξεφύγει απλά και μόνο επειδή έδρασε εκτός συνόρων.

Αξίζει να τονιστεί ότι το παρόν νομοσχέδιο συνδέεται και με άλλες σημαντικές ρυθμίσεις του Υπουργείου Δικαιοσύνης που προάγουν τη διαφάνεια, την ταχύτητα στην απονομή της δικαιοσύνης. Εξορθολογίζονται ζητήματα, όπως η εξαίρεση δικαστών, η πρόσβαση στη δικογραφία όταν τίθενται ζητήματα εθνικής ασφάλειας, οι κανόνες προσωρινής κράτησης. Όλα αυτά συγκροτούν ένα πιο δίκαιο, πιο αξιόπιστο, πιο αποτελεσματικό πλαίσιο.

Κυρίες και κύριοι συνάδελφοι, η χώρα μας δεν μπορεί και ούτε πρέπει να μείνει πίσω. Η Ευρώπη χρειάζεται κράτη-μέλη που θα εφαρμόζουν πιστά και χωρίς αστερίσκους τις αποφάσεις της. Εμείς με το παρόν νομοσχέδιο αποδεικνύουμε ότι δεν συμμορφωνόμαστε απλώς, αλλά πρωτοστατούμε. Δείχνουμε ότι η Ελλάδα είναι κράτος δικαίου. Στηρίζουμε τις κοινές μας αξίες, προστατεύουμε τους πολίτες και τη διεθνή μας αξιοπιστία.

Ως Βουλευτής Καρδίτσας θέλω να τονίσω ακόμη ότι ο τόπος μας, η Θεσσαλία, έχει μάθει από πρώτο χέρι πόσο σημαντικό είναι να λειτουργούν σωστά οι θεσμοί, αλλά και οι κανόνες, να υπάρχει εμπιστοσύνη στη δικαιοσύνη, να ξέρει ο πολίτης ότι οι κανόνες ισχύουν για όλους, ότι δεν είναι αποδεκτό κάποιοι να παλεύουν τίμια με τον ιδρώτα τους και κάποιοι άλλοι να κερδίζουν παράνομα, παρακάμπτοντας τις διαδικασίες. Αυτό είναι ζήτημα ισότητας, αξιοπρέπειας, αξιοπιστίας και δημοκρατίας.

Με αυτές τις σκέψεις σας καλώ όλες και όλους να υπερψηφίσετε το νομοσχέδιο. Είναι ένα βήμα μπροστά για τη χώρα μας, για την ευρωπαϊκή μας πορεία, για τη δικαιοσύνη μας, για την κοινωνία μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Κωτσό.

Καλείται στο Βήμα η κ. Ασπασία Κουρουπάκη, η Κοινοβουλευτική Εκπρόσωπος της ΝΙΚΗΣ. Θα ακολουθήσουν ο κ. Αυλωνίτης και η κ. Μάλαμα, εάν βέβαια εμφανιστούν.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, υπάρχει μια δικαιολογημένη ευαισθησία και αγωνία στο Ελληνικό Κοινοβούλιο για τις πολεμικές επιχειρήσεις που διεξάγει το Ισραήλ στη Γάζα. Καραβάνια εκτοπισμένων πολιτών προσπαθούν να διασώσουν τις οικογένειές τους, διασχίζοντας ερημωμένες συνοικίες και περιμένοντας τον διεθνή παράγοντα να αποδώσει ευθύνη και δικαιοσύνη.

Και στο μνημείο του Αγνώστου Στρατιώτη όμως υπάρχουν συνάνθρωποί μας που περιμένουν τη δικαιοσύνη να επιτελέσει το έργο της. Υπάρχει ο κ. Τσάπαλης, υγειονομικός που ήταν απεργός πείνας την περίοδο της πανδημίας, αφού τον θέσατε σε αναστολή καθηκόντων εργασίας, όπως και χιλιάδες άλλους υγειονομικούς, και διεκδικούν μέχρι και σήμερα την αποκατάστασή τους. Δεν συγκινήθηκε κανείς σε αυτήν την Αίθουσα για το δράμα των υγειονομικών.

Απεργός πείνας και δίψας είναι και ο κ. Ρούτσι, χαροκαμένος πατέρας θύματος των Τεμπών, που τι ζητάει; Την εκταφή του παιδιού του, ώστε να αντληθούν και νέα στοιχεία για το έγκλημα που συντελέστηκε εκεί. Η Κυβέρνηση έκλεισε βιαστικά τη φάση της ανάκρισης όταν το πόρισμα του καθηγητή Καρώνη από το Εθνικό Μετσόβιο Πολυτεχνείο ανέφερε πως δεν μπορεί να αποδειχτεί με βεβαιότητα η μεταφορά ξυλολίου, και πανηγύριζε η Κυβέρνηση που το Μετσόβιο προέβη στη σύσταση διαφορετικού πορίσματος από την Επιτροπή Εμπειρογνωμόνων του ΕΟΔΑΣΑΑΜ, που η ίδια συνέστησε.

Σε κάθε περίπτωση στη σελίδα 104 του πορίσματος του ΕΟΔΑΣΑΑΜ αναφέρεται ένα μαύρο υπόλειμμα με ίχνη ξυλολίου και πως τα έλαια σιλικόνης δεν επαρκούν να εξηγήσουν την έκρηξη και υπάρχει πιθανότητα να εμπλέκεται ένα άγνωστο καύσιμο. Αυτό που επισημαίνεται επίσης είναι πως η λάθος διαχείριση του τόπου του δυστυχήματος και η καταστροφή των στοιχείων σε τρεις ημέρες οδήγησαν στην απώλεια ζωτικών πληροφοριών για την έρευνα.

Γιατί αρνείστε το δικαίωμα αυτών των γονιών στην αναζήτηση της αλήθειας; Πότε θα δείξετε ένα ανθρώπινο πρόσωπο στον πατέρα, που σε λίγο θα καταρρεύσει στην είσοδο της Βουλής από την αδιαφορία σας; Τι περιμένετε; Να καμφθεί και να φύγει; Δεν θα το κάνει ποτέ, γιατί έχει όλη την ελληνική κοινωνία μαζί του και είναι προσηλωμένος σε έναν στόχο, την απόδοση δικαιοσύνης και τη δικαίωση όλων των παιδιών. Οφείλουμε να προασπίζουμε στον πυρήνα τους τις αρχές της δημοκρατίας και όχι να συμβιβαζόμαστε παθητικά.

Καλούμαστε σήμερα να ψηφίσουμε σύμφωνα με όσα μια ευρωπαϊκή Οδηγία μας ζητάει την ώρα που παγκοσμίως βρισκόμαστε σε μία κλιμακούμενη έξαρση βίας. Η εν ψυχρώ δολοφονία του Τσάρλι Κερκ μπροστά σε εκατοντάδες θεατές δεν είναι απλώς ένα τραγικό περιστατικό. Είναι η πιο σκοτεινή επιβεβαίωση ότι η πολιτική βία απ’ όπου και αν προέρχεται οδηγεί τις κοινωνίες στον όλεθρο.

Η δολοφονία του Κερκ είναι δολοφονία της ελεύθερης γνώμης, της διανόησης, της λογικής, της κριτικής και του υγιούς διαλόγου. Το θύμα επιθυμούσε τη διαλεκτική αντιπαράθεση και είχε τη διάθεση να σταθεί μπροστά σε ακροατήρια γεμάτα αντιπάλους και να απαντήσει με ζωντανό διάλογο σε κάθε ερώτημα με επιχειρήματα κάτι που μόνο φασίστα δεν θύμιζε. Προφανώς, δεν ήταν αρεστός στο κατεστημένο, που θύμωνε και εξακολουθεί να θυμώνει με όποιες απόψεις δεν συμμορφώνονται στο ορθοπολιτικό του αφήγημα.

Με εμένα γελάτε;

**ΔΗΜΗΤΡΙΟΣ ΚΑΙΡΙΔΗΣ:** Όχι, μην ανησυχείτε.

**ΑΣΠΑΣΙΑ ΚΟΥΡΟΥΠΑΚΗ:** Αν λέω κάτι αστείο, δεν με πειράζει. Χαίρομαι να κάνω τους άλλους να γελάνε.

**ΔΗΜΗΤΡΙΟΣ ΚΑΙΡΙΔΗΣ:** Αυτά τα κάνει η Ζωή. Μην τα κάνετε και εσείς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καιρίδη, μη διακόπτετε, σας παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Η κυρία Κωνσταντοπούλου έχει δίκιο, γιατί είναι λίγο ενοχλητικό να ανεβαίνει κάποιος να μιλήσει και από κάτω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κουρουπάκη, δεν κάνουμε διάλογο. Συνεχίστε, σας παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Ναι, βεβαίως, κύριε Πρόεδρε. Αλλά οφείλετε να επιβάλλετε τη τάξη στην Αίθουσα. Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

**ΑΣΠΑΣΙΑ ΚΟΥΡΟΥΠΑΚΗ:** Η δε προσπάθεια των εγχώριων και όχι μόνο μέσων μαζικής ενημέρωσης να τον χαρακτηρίσουν ακροδεξιό ακτιβιστή αυτό ακριβώς επιβεβαιώνει.

Πληρώνουμε το κόστος της νέας κουλτούρας που δεν δείχνει ανοχή στη διαφορετική άποψη, που στοχοποιεί και εν τέλει εξοντώνει όποιον διαφωνεί με τις απόψεις της. Η τραγική ειρωνεία είναι ότι όταν δολοφονήθηκε φορούσε μία μπλούζα η οποία έγραφε την λέξη «ελευθερία». Η βία δεν δικαιολογείται, είναι ξεκάθαρο και αποδεκτό από όλους μας.

Φυσικά μοιάζει τουλάχιστον ειρωνικό να δικαιολογούν οι δήθεν υπέρμαχοι του κράτους δικαίου και της ελευθερίας του λόγου τα δολοφονικά κίνητρα με τη θέση πως οι ακραίες απόψεις του θύματος προκάλεσαν την ακραία πράξη του θύτη.

Οι πολιτικές ακρότητες και η ψευτοκουλτούρα του δικαιωματισμού και της αφύπνισης, η δήθεν φιλοπροοδευτική προσέγγιση κάθε πτυχής της ζωής μας, οι ανεξέλεγκτες ροές λαθραίως εισερχομένων και τελικώς προστατευόμενων στις ευρωπαϊκές χώρες οδηγούν τους λαούς της Ευρώπης σε μία αντίδραση που αποτυπώνεται με την αναζήτηση παραδοσιακών μοντέλων και αυστηρών επιλογών.

Ακόμη και εσείς στην Κυβέρνηση, επιθυμώντας να κρατήσει και άλλο η καθεστωτική νοοτροπία σας, δεν ξέρετε τι ακριβώς πιστεύετε και αλλάζετε θέσεις, λειτουργώντας ως μία ποδοσφαιρική ομάδα. Κάνετε συνεχώς μεταγραφές στελεχών από έναν πολιτικό χώρο και δαπανάτε τεράστια ποσά τα οποία δανείζεστε από τις συστημικές τράπεζες, για να στηρίξετε την ομάδα σας. Όμως μήπως τελικά η πολιτική διαιτησία δεν είναι αντικειμενική στο δικό σας παιχνίδι; Οι παράνομες επιδοτήσεις και οι εκταμιεύσεις σε πολιτικούς φίλους και στελέχη αυτό ακριβώς αποδεικνύουν.

Με μια άσχετη τροπολογία, κατά την προσφιλή της τακτική, ο ασκών προσωρινά αρμοδιότητες προέδρου του ΟΠΕΚΕΠΕ δεν μπορεί να διωχθεί για γνώμες, εισηγήσεις ή αποφάσεις του, δηλαδή ακαταδίωκτο. Εξάλλου έχετε εμπειρία και σε αυτό. Να σας θυμίσω το ακαταδίωκτο για τα μέλη των επιτροπών λοιμωξιολόγων και της επιτροπής εμβολιασμού την περίοδο της πανδημίας. Μυθιστόρημα και αυτό, κύριε Υπουργέ;

Μέχρι πριν μια μέρα δεν ξέρατε αν το στέλεχος που έλαβε παράνομες παχυλότητες επιδοτήσεις ήταν ακόμα μέλος της παράταξής σας ή όχι. Το πολυδιαφημισμένο νομοσχέδιο για τον περιορισμό των μεταναστευτικών ροών από τη Λιβύη τι απέγινε; Εφαρμόζεται τελικά ή όχι; Η Κρήτη εξακολουθεί να πλημμυρίζει. Οι αφίξεις δεν έχουν καν περιοριστεί. Οι καραβιές μεταφέρονται στην ενδοχώρα σε δομές, ενώ ο Πρωθυπουργός συμφώνησε μόλις προ ημερών με τον Περιφερειάρχη της Κρήτης για τη δημιουργία δύο δομών προσωρινής κράτησης στο νησί.

Όλα αυτά περί αναστολής διαδικασίας ασύλου που λέγατε και που ψηφίζατε σας το λέγαμε και τότε και επιβεβαιώνεται και τώρα, όλα προσχηματικά ήταν για να ρίξετε στάχτη στα μάτια του λαού με τη συνεργασία των φιλικών, δουλικών σας μέσων μαζικής ενημέρωσης. Μια ακόμα αποτυχία σας.

Και επειδή σας αρέσει να αναφέρεστε σε ευρωπαϊκά παραδείγματα, ας μάθουμε τι συμβαίνει στη Σουηδία. Από χώρα πρότυπο κοινωνικού κράτους και δημοκρατικών θεσμών, με τη μαζική ισλαμική μετανάστευση των τελευταίων ετών και την αδυναμία των αρχών να ενσωματώσουν τους νεοεισερχόμενους, βρίσκεται πλέον μπροστά σε μια πρωτοφανή κρίση ασφάλειας. Αύξηση δολοφονιών, συμμορίες στρατολογημένων ανηλίκων σε μεγάλες πόλεις και η κοινωνία βυθίζεται σε βία. Η απάντηση της οχύρωσης των συνόρων είναι η μόνη λύση. Αλλά εμείς μόνο λόγια ακούμε.

Και για να έρθουμε στη χώρα μας, σας θυμίζω πως ο 32χρονος που εισήλθε παράνομα στην Κω τον Μάιο του 2024 και έλαβε άδεια παραμονής, είχε συλληφθεί ήδη είκοσι φορές για διάφορα αδικήματα και αφέθηκε ελεύθερος. Τώρα δηλώνει μέλος του ισλαμικού κράτους και κατηγορείται για εμπρησμούς με στοιχεία της Πυροσβεστικής Υπηρεσίας και σεξουαλικές επιθέσεις. Η δικαιωματιστές δεν έχουν αρθρώσει ούτε λέξη για την περίπτωση αυτή και δεν είναι η μοναδική. Ενεργήστε άμεσα πριν να είναι πολύ αργά. Ακόμα και στο θέμα της Μονής του Σινά επιλέξατε τον λάθος και βιαστικό δρόμο. Τα γεγονότα σάς διέψευσαν πανηγυρικά και εκεί. Σας προειδοποιούσαμε να μην βιαστείτε, να δώσετε τη δυνατότητα στην αδελφότητα να τοποθετηθεί και να βρεθεί λύση. Αλλά εσείς έχετε εμμονή με τη λάθος πλευρά της ιστορίας, την οποία θέλετε δυστυχώς να μας την παρουσιάζετε ως σωστή.

Στην εξωτερική πολιτική; Εκεί η Κυβέρνησή σας μοιάζει με το αγχωμένο παιδί την πρώτη μέρα στο νηπιαγωγείο. Κάθε μέρα ζούμε και μια διάψευση των δράσεών σας. Για μια ακόμη φορά η Κυβέρνηση επιχειρεί με το νομοσχέδιο που συζητάμε να ενσωματώσει μια ευρωπαϊκή οδηγία βιαστικά, αποσπασματικά, με προχειρότητα, όπως άλλωστε συνηθίζει να νομοθετεί. Ως προς την τυπική υποχρέωση, παρείχατε ελάχιστο χρόνο διαβούλευσης μέσα στο κατακαλόκαιρο και δεν συμμετείχε σχεδόν κανείς, διότι όλοι απουσίαζαν σε διακοπές.

Όπως σημειώθηκε από τους περισσότερους εκπροσώπους κατά την ακρόαση των φορέων πρόκειται για ένα νομοσχέδιο οι διατάξεις του οποίου -όπως μεταφέρθηκαν- δημιουργούν πολλές ασάφειες, χαρακτηρίζονται από έλλειψη νοήματος, καθώς η ενσωμάτωσή τους έγινε με απλή αντιγραφή της οδηγίας. Δημιουργούνται, όμως, ζητήματα ασφάλειας του δικαίου και της σωστής νομοτεχνικής διατύπωσης των επιμέρους αδικημάτων και καθιστούν πολύ προβληματική την κατανόηση και εφαρμογή του νομοθετήματος. Πρόκειται αναμφισβήτητα για μια επιτελική νομοθέτηση από την Κυβέρνηση.

Για το άρθρο 18 τοποθετήθηκα στην ένσταση αντισυνταγματικότητας. Πρόκειται ξεκάθαρα για μια οπισθοδρόμηση στον νομικό μας πολιτισμό.

Ολοκληρώνω την τοποθέτησή μου, αναφέροντας πως οι ιατροδικαστικές υπηρεσίες βρίσκονται υπό κατάρρευση λόγω υποστελέχωσης. Δεν πρέπει να ερευνήσετε εις βάθος τις σοβαρές καταγγελίες περί διαφθοράς και μεθοδεύσεων στις ιατροδικαστικές υπηρεσίες της χώρας που ήρθαν στο φως της δημοσιότητας μέσω της επιστολής κόλαφο προς τον Πρωθυπουργό της προϊσταμένης της Ιατροδικαστικής Υπηρεσίας της Λαμίας, της κ. Ακριβούση; Καταγγέλλει κλίμα αποσύνθεσης και διαφθοράς στις ιατροδικαστικές υπηρεσίες που λειτουργούν με ελάχιστο προσωπικό, ελλιπείς εξετάσεις σε πολύκροτες υποθέσεις, αδιαφάνεια στη διαχείριση πόρων και υλικών, φωτογραφικούς διορισμούς, εξόντωση μη αρεστών ιατροδικαστών και πολλά ακόμη. Κύριε Υπουργέ, έχετε προχωρήσει σε έρευνα των καταγγελλομένων;

Υπό το φως, λοιπόν, αυτών των αποκαλύψεων έρχεστε σήμερα με τη διάταξη στο άρθρο 22 και προβλέπετε τη μετακίνηση ιατροδικαστών και νεκροτόμων σε άλλες ιατροδικαστικές υπηρεσίες με μόνη την απόφαση του Υπουργού. Ο Υπουργός, δηλαδή, έχει την απόλυτη εξουσία και τη λογική «αποφασίζουμε και διατάσσουμε» και μεταθέτει ιατροδικαστή για δύο χρόνια, όπως τον εξυπηρετεί, προκειμένου να τακτοποιεί τις υποθέσεις ώστε να ωφελείται προφανώς η Κυβέρνηση.

Να θυμηθούμε τι συνέβη και χρειάστηκε να αναστείλετε τη λειτουργία στην Ιατροδικαστική Υπηρεσία της Πάτρας ή μήπως θα θέλατε να αναζητήσουμε στο έγκλημα των Τεμπών τα αδικαιολόγητα και εξόφθαλμα σφάλματα από την αντίστοιχη υπηρεσία, όπως η σύνταξη των ιατροδικαστικών εκθέσεων χωρίς να τηρηθεί κανένα πρωτόκολλο, ή η αδιανόητη για τα ιατροδικαστικά ήθη παράλειψη διενέργειας τοξικολογικών εξετάσεων των θυμάτων, ή η καταστροφή του βιολογικού υλικού των νεκρών κατόπιν εντολής της υπηρεσίας;

Το νομοσχέδιο αυτό με τις παρεμβάσεις που επιχειρείτε, προσφέρει αρνητικές υπηρεσίες στη δικαιοσύνη και οδηγεί σε ραγδαία οπισθοχώρηση της ορθής λειτουργίας της.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Κύριε Πρόεδρε, μισό λεπτό.

Η πρακτική σας δεν συνάδει με το κύρος της δικαιοσύνης και το κράτος δικαίου και οδηγεί στην απαξίωση του θεσμού και των λειτουργών του. Εμείς ως Νίκη εκφράζουμε την απόλυτη κατηγορηματική αντίθεσή μας σε αυτό το νομοσχέδιο σεβόμενοι τους θεσμούς και τους λειτουργούς της δικαιοσύνης και δηλώνουμε ότι θα αγωνιστούμε για την ουσιαστική θωράκιση του κράτους δικαίου ως πυλώνα της δημοκρατίας μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Από ό,τι βλέπω δεν υπάρχει κανείς Βουλευτής από τους επόμενους, οπότε τον λόγο έχει ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς και θα ακολουθήσει ο κ. Καλαματιανός.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, νομίζω μετά από όσα ζήσαμε και σήμερα έχει αξία ένα εισαγωγικό σχόλιο και το εισαγωγικό σχόλιο προσπαθεί να σκεφτεί πάνω στο εξής: Τι είναι αυτό το οποίο γεννάει τους «Φλωρίδηδες», τους «Λοβέρδους» κ.λπ.; Γιατί νομίζω ότι έχει μια σημασία να το σκεφτούμε λίγο αυτό. Θα έλεγα ότι η αφετηρία με έναν παράξενο τρόπο είναι η παγκόσμια οικονομική κρίση του 2008. Μετά τη μεγάλη οικονομική κρίση του 2008 βλέπουμε μια μεγάλη άνοδο κοινωνικών κινημάτων, εργατικών και λαϊκών διεκδικήσεων. Αυτό συμβαίνει σε όλο τον δυτικό αναπτυγμένο κόσμο, συμβαίνει και στην Ελλάδα. Απέναντι σε αυτήν την κοινωνική κίνηση είναι που συγκροτείται αυτό το οποίο έχουμε χαρακτηρίσει και διεθνώς ως «ακραίο κέντρο». Το «ακραίο κέντρο» συγκροτείται ακριβώς αντιπαραθετικά απέναντι σε μια άνοδο καινούργια του λαϊκού κινήματος και του λαϊκού παράγοντα. Προφανώς εδώ υπάρχει και μια ρίζα η οποία ρίζα είναι η νεοφιλελεύθερη συναίνεση των ΄90, η νεοφιλελεύθερη συναίνεση που υπήρξε ανάμεσα στον τρίτο δρόμο της σοσιαλδημοκρατίας με τα λαϊκά κόμματα και την παραδοσιακή δεξιά.

Ποια είναι τα βασικά χαρακτηριστικά αυτού του ακραίου κέντρου, τα οποία τα βλέπουμε και στις συγκεκριμένες περιπτώσεις; Ένα βαθύτατο μίσος για τον λαό,. ένας αντιλαϊκισμός ο οποίος στην πραγματικότητα απλά εκφράζει έναν αυταρχικό ελιτισμό και εκφράζεται παντού και στη δικιά μας περίπτωση ένα μίσος για οποιαδήποτε λαϊκή δημοκρατική κατάκτηση της μεταπολίτευσης. Προφανώς αυτό έχει και κάποιες πιο λούμπεν εκδοχές. Ο κ. Φλωρίδης ανήκει σε αυτές τις λούμπεν εκδοχές. Κατανοώ πλέον γιατί αναγκάζεται να ξεπερνάει διαρκώς τον εαυτό του με κάθε καινούργια παρέμβαση ο Φλωρίδης, γιατί πλέον μετά την είσοδο και του κ. Λοβέρδου υπάρχει ανταγωνισμός, γιατί υπάρχει και καινούργιος «αυτοφωράκιας» στο μαγαζί, οπότε κατανοώ ότι ο κ. Φλωρίδης πρέπει να κάνει τα πάντα για να αποδείξει την αξία του ακριβώς μέσα σε αυτό το πλαίσιο.

Έρχομαι τώρα σε κάποια από τα ζητήματα τα οποία έχουν τεθεί και δεν έχει απαντήσει καθόλου ο Υπουργός και πρέπει να απαντήσει. Κύριε Υπουργέ, αυτήν τη στιγμή -το ξαναλέμε- ένας πατέρας κάνει απεργία πείνας και ζητάει κάτι το οποίο είναι αδιανόητο, κάτι το οποίο κανένας άνθρωπος δεν μπορεί να σκεφτεί πόσο βάρος και πόσο επώδυνο μπορεί να είναι. Ζητάει την εκταφή του παιδιού του. Για ποιο λόγο το ζητάει, πέρα από όλα τα άλλα; Γιατί και αυτός, όπως και ο Παύλος Ασλανίδης, ο οποίος πριν από αυτό είχε ζητήσει την εκταφή του παιδιού του, δεν ξέρουν τι έχουν θάψει και είναι πολύ βαρύ αυτό. Είναι πάρα πολύ βαρύ. Κανονικά δεν θα έπρεπε να υπάρχει καμία αντιπαράθεση σε αυτό. Θα έπρεπε να βρεθεί ο τρόπος αυτή η διαδικασία να προχωρήσει.

Μία εξουσία η οποία φοβάται, μία πολιτεία η οποία φοβάται απέναντι σε έναν πατέρα, σε έναν γονιό, που έχει αυτό το πολύ βαρύ αίτημα -πολύ βαρύ αίτημα- και φοβάται, αυτή την εξουσία δεν μπορώ να βρω λέξη να την χαρακτηρίσω! Όποιος δεν συγκινείται απέναντι σε ένα τέτοιο αίτημα ενός πατέρα, συγχωρέστε με, είναι άνιωθο κάθαρμα, δεν γίνεται διαφορετικά. Όποιος δεν συγκινείται από το αίτημα αυτού του πατέρα είναι άνιωθο κάθαρμα. Πρέπει να βρεθεί τρόπος αυτό το αίτημα να εκπληρωθεί και έστω με έναν μικρό τρόπο ίσως κλείσει μία μικρή πληγή. Φυσικά όμως δεν μπορεί να κλείσει η μεγάλη πληγή του εγκλήματος των Τεμπών -ειδικά για τη δική σας περίπτωση με αυτά που έχετε πει- αλλά δεν γίνεται ακόμα να το συζητάμε αυτό.

Επόμενη παρατήρηση. Ξεκίνησε σήμερα η Εξεταστική για τον Ο.Π.Ε.Κ.Ε.Π.Ε.. Η κυβερνητική πλειοψηφία αρνείται να καλέσει τον κ. Μυλωνάκη, τον άνθρωπο ο οποίος έχει παραδεχτεί εδώ μέσα στην Αίθουσα της Ολομέλειας ότι είχε πάρει πολύ νωρίτερα σημείωμα για το σκάνδαλο του Ο.Π.Ε.Κ.Ε.Π.Ε., τον άνθρωπο για τον οποίο υπάρχουν καταγγελίες και δημοσιογραφική έρευνα ότι είχε πρόσβαση στο υλικό των παρακολουθήσεων, κάτι το οποίο είναι παράνομο. Δεν καλείτε τον κ. Μυλωνάκη.

Δεν καλείτε τον κ. Μπουκώρο, ο οποίος δημόσια σε Κανάλι είπε: «Με πήραν από το Μαξίμου και μου είπαν ότι δεν θα γίνεις Υπουργός, γιατί σε έχουμε στους κοριούς για τον Ο.Π.Ε.Κ.Ε.Π.Ε.». Αλήθεια; Πώς τον είχατε στους κοριούς για τον Ο.Π.Ε.Κ.Ε.Π.Ε.; Ποιος είχε πρόσβαση σε αυτή τη διαδικασία, ενώ ακόμα δεν είχε φτάσει η δικογραφία στη Βουλή;

Εδώ έχετε δύο επιλογές. Ή θα βγάλετε ψεύτη τον κ. Μπουκώρο -δεν το έχετε κάνει όμως, δεν τον αμφισβήτησε κανένας τον κ. Μπουκώρο- ή μετά δεν φταίει ο Μυλωνάκης ή κάποιος άλλος από το Μαξίμου, του το είπε, εάν δεν του το είπε ο Μυλωνάκης. Του το είπε ο Χατζηδάκης, του το είπε ο Σκέρτσος; Συγκεκριμένοι άνθρωποι είναι μέσα στο Μαξίμου.

Το γεγονός όμως ότι αρνείστε να κληθούν στην Εξεταστική -και δεν θα πω για την περίπτωση της κ. Σεμερτζίδου, αφήστε το αυτό- ο «φραπές» και ο «χασάπης», οι οποίοι στις τηλεφωνικές διαλέξεις έκαναν μέχρι και απειλές για την Ευρωπαϊκή Εισαγγελία, αυτό σας δείχνει εσάς μια εικόνα μιας Κυβέρνησης που θέλει να δοθούν απαντήσεις ή την εικόνα μιας Κυβέρνησης η οποία προσπαθεί να καλύψει ένα οργανωμένο σύστημα διαφθοράς το οποίο φτάνει μέσα στο Μαξίμου; Και αυτό για να μιλήσουμε για το ποιος αγαπάει τους εγκληματίες σε αυτή τη χώρα και ποια είναι η παράταξη που έχει δώσει τα μεγαλύτερα εγκλήματα του «λευκού κολάρου» που υπάρχουν σε αυτή τη χώρα και την οποία υπηρετείτε σήμερα, κύριε Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελευταία φράση. Κύριε Υπουργέ, είστε Υπουργός Δικαιοσύνης. Πριν από λίγες ημέρες ο Αντιπρόεδρος του Κόμματος στο οποίο συμμετέχετε στην Κυβέρνηση και Υπουργός Υγείας είπε ότι «η χώρα κακώς, πολύ κακώς, αναγνωρίζει το Διεθνές Ποινικό Δικαστήριο». Θεωρείτε ότι είναι αστεία αυτή η δήλωση; Αυτή η δήλωση είναι δήλωση αναθεωρητισμού.

Θεωρείτε ότι είμαστε σε μια ιστορική στιγμή ή σε μία περιοχή που μας επιτρέπεται να παίζουμε παιχνίδια με τον αναθεωρητισμό, να αμφισβητούμε το Διεθνές Ποινικό Δικαστήριο; Θεωρείτε ότι δεν θα απαντήσετε για το αν θα στηρίξετε, έστω και αυτές τις λίγες κυρώσεις που συζητά η Ευρωπαϊκή Ένωση απέναντι στο Ισραήλ, με το επιχείρημα ότι είναι στο συμφέρον της χώρας η οικονομική σχέση με το Ισραήλ;

Το συμφέρον της χώρας είναι το Διεθνές Δίκαιο. Αυτό είναι το συμφέρον της χώρας. Γιατί εάν παραβιάζεται και ελαστικοποιείται το Διεθνές Δίκαιο, μετά πώς θα συζητήσουμε για το Αιγαίο, πώς θα συζητήσουμε για την Κύπρο, πώς θα συζητήσουμε για το οτιδήποτε.

Δεν χρησιμοποιώ το επιχείρημα του ανθρωπισμού και της γενοκτονίας, γιατί είναι φανερό ότι δεν σας νοιάζει. Εδώ δεν σας νοιάζει ότι άνθρωπος κάνει απεργία πείνας έξω από τη Βουλή, θα σας νοιάζει ότι γίνονται σφαγές σε άλλη χώρα; Δεν σας ενδιαφέρει αυτό.

Πρέπει να ξέρετε όμως ότι δεν μπορείτε να κρύβεστε πια, γιατί πλέον έχουμε την αρμόδια Επιτροπή του ΟΗΕ που μιλάει για γενοκτονία και αυτό το οποίο κάνετε, αν θέλετε για εσάς, το μικρό είναι ότι θα καταγραφείτε στην ιστορία ως δουλικοί υπάλληλοι μιας γενοκτόνας κυβέρνησης -γιατί αυτό κάνετε- το μεγάλο όμως και γι’ αυτή τη χώρα είναι ότι ασκείτε μια πολιτική η οποία είναι εθνικά επικίνδυνη. Όποιος σχετικοποιεί αυτή τη στιγμή το Διεθνές Δίκαιο είναι επικίνδυνος και για τα συμφέροντα του ελληνικού λαού και αυτό είναι ξεκάθαρο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Καλείται τώρα στο Βήμα ο κ. Διονύσιος Καλαματιανός, Βουλευτής του ΣΥΡΙΖΑ και θα ακολουθήσει ο κ. Χήτας.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώ με το νομοσχέδιο, με το άρθρο 18. Έχουμε καταλάβει τι συμβαίνει. Κυρίως έχουν καταλάβει όλοι οι νομικοί, όλοι οι δικηγορικοί σύλλογοι, η Ολομέλεια των Δικηγορικών Συλλόγων, εκεί που ήταν και ο Υπουργός το προηγούμενο Σαββατοκύριακο στην Αρχαία Ολυμπία, στην Ολομέλεια των Δικηγορικών Συλλόγων. Η τοποθέτηση και το ομόφωνο ψήφισμα, πιστεύω, είναι κατά της διάταξης του άρθρου 18.

Γιατί όλος ο νομικός κόσμος αντιδρά; Γιατί είναι προφανές ότι αυτό που μεθοδεύεται να γίνει είναι ουσιαστικά ο αποκλεισμός κατηγορουμένου να έχει πλήρη πρόσβαση στα στοιχεία της δικογραφίας. Δηλαδή, σε ένα ευνομούμενο κράτος, σε μια δημοκρατία, θα μπορεί ο καθένας να βρεθεί κατηγορούμενος και να καταδικαστεί και να οδηγηθεί και στη φυλακή, ενδεχομένως, χωρίς να έχει πρόσβαση σε στοιχεία της δικογραφίας. Αυτό είναι πολύ σοβαρό. Αυτό αφορά κάθε Έλληνα, κάθε Ελληνίδα. Αφορά τη δικαιοσύνη, αφορά και τη Δημοκρατία μας.

Ακούω για το Ευρωπαϊκό Δικαστήριο. Μα, το Ευρωπαϊκό Δικαστήριο δεν έχει πει ότι δεν πρέπει κάποιος κατηγορούμενος να έχει πρόσβαση στα στοιχεία της δικογραφίας. Η Οδηγία δίνει κατευθύνσεις, δεν είναι υποχρεωτική και υπάρχει και υπέρτερος κανόνας στη χώρα μας, το άρθρο 20 του Συντάγματος, που διασφαλίζει πλήρη δικαιώματα στον κατηγορούμενο.

Η διάταξη αυτή που είχε ψηφιστεί πράγματι το 2014 με την συγκυβέρνηση Σαμαρά-Βενιζέλου δεν εφαρμόστηκε ποτέ. Το ομολόγησε και ο Υφυπουργός κ. Μπούγας στις Επιτροπές. Δεν εφαρμόστηκε και προφανώς οι δικαστές δεν το εφάρμοσαν και λόγω της αντισυνταγματικότητάς του, αλλά και λόγω του ότι στερούσαν ανεπιτρέπτως δικαιώματα από τους κατηγορουμένους. Και έρχεται τώρα ο Υπουργός, η Κυβέρνηση να φέρει ξανά αυτήν τη διάταξη εν όψει της έναρξης της εκδίκασης πολύ σοβαρών υποθέσεων, όπως το έγκλημα των Τεμπών, οι υποκλοπές και ο Ο.Π.Ε.Κ.Ε.Π.Ε.

Έρχομαι τώρα σε ένα δεύτερο θέμα, κύριε Υπουργέ. Αποσυμφορητικοί νόμοι. Είστε νομικός, γνωρίζετε τι σημαίνουν. Νόμος 3727/2008, ν.3772/2009, ν.4043/2012 ν.4139/2013, ν.4242/2014 και ν. 4274/2014. Τους γνωρίζετε αυτούς τους νόμους, κύριε Υπουργέ, έτσι δεν είναι; Αποσυμφορητικοί νόμοι είναι όλοι αυτοί και μάλιστα ο τελευταίος είναι ο πιο γενναιόδωρος, ο ν.4274/2014, ο οποίος προέβλεψε αποφυλάκιση ακόμα και αυτών που είναι καταδικασμένοι με κάθειρξη άνω των 10 ετών, όπως για παράδειγμα υποθέσεις ναρκωτικών.

Αγαπούσαν τους εγκληματίες όλοι αυτοί οι υπουργοί, κύριε Υπουργέ, που προέβλεπαν όρους αποφυλάκισης; Τους αγαπούσαν τους εγκληματίες; Σταματήστε να λέτε αυτό το ψέμα, αυτή τη συκοφαντία. Το γνωρίζετε πάρα πολύ καλά ότι είναι ένα ψέμα και μια συκοφαντία αυτό που λέτε και η κατηγορία που ρίχνετε προς τον ΣΥΡΙΖΑ και την κυβέρνησή του, γιατί αν το κάνετε αυτό θα πρέπει να κατηγορήσετε όλους τους υπουργούς και όλες τις κυβερνήσεις με τους νόμους που ανέφερα. Οι ίδιοι νόμοι είναι και μάλιστα σας είπα ότι ο ν.4274/2014 ήταν ο πιο γενναιόδωρος. Προέβλεψε κάτι για πρώτη φορά. Σταματήστε, λοιπόν, να κάνετε αυτό το πράγμα.

Τα χτυπήματα στη δικαιοσύνη και στο κράτος δικαίου και στη δημοκρατία μας είναι συνεχή δυστυχώς από την Κυβέρνηση της Νέας Δημοκρατίας. Οι υποκλοπές και η συγκάλυψή τους. Μέχρι νόμο φέρατε για να στερήσετε το δικαίωμα σε αυτόν που ήταν υποκείμενο παρακολούθησης να μάθει τους λόγους της παρακολούθησης. Τι σημαίνει αυτό; Σκοτεινό δωμάτιο μέσα στη Δημοκρατία μας. Δεν μπορεί να ελέγξει κανένας τη νομιμότητα των λόγων της παρακολούθησης. Αυτό κάνατε. Εσείς το κάνατε. Προβλέψατε διάταξη απαγόρευσης.

Έγκλημα Τεμπών και η συγκάλυψή του. Τι είπε το πόρισμα του ΕΟΔΑΣΑΑΜ που ήταν ευαγγέλιο για την Κυβέρνησή σας και το είχε πει αυτό Υπουργός; Ότι υπάρχουν ενδείξεις ότι υπήρχε εύφλεκτο υλικό, αλλά δεν μπορεί να φτάσει σε σίγουρα συμπεράσματα.

Γιατί; Διότι υπήρξε το μπάζωμα, η αλλοίωση του τόπου του εγκλήματος. Πόρισμα ΕΟΔΑΣΑΑΜ, δεν το λέει ο ΣΥΡΙΖΑ, δεν το λέει η Αντιπολίτευση. Ο κρατικός φορέας το λέει. Παρεμβάσεις στις ανεξάρτητες αρχές, με τη διοίκηση της ανεξάρτητης αρχής κυρίως, της ΑΔΑΕ. Παρέμβαση, βεβαίως. Σκάνδαλο του ΟΠΕΚΕΠΕ, προστασία σε Υπουργούς. Δεν καλείτε τον «Φραπέ» και τον «Χασάπη» και καλέσατε νεκρό για μάρτυρα στην εξεταστική και κάνατε και κοινοβουλευτική εκτροπή. Ογδόντα Βουλευτές σας δεν ήρθαν -τους είπατε να μην έρθουν- και άλλοι εξήντα επτά με επιστολική ψήφο. Έτσι απορρίψατε τη σύσταση προανακριτικής επιτροπής. Δηλαδή, αυτό που ζητούσε και η Ευρωπαία Εισαγγελέας με το διαβιβαστικό, τον φάκελο και τα στοιχεία που έστειλε, να ελεγχθούν οι δύο Υπουργοί. Τόσο πολύ νοιάζεστε, γιατί άκουσα για την Ευρώπη και ότι είμαστε ευρωπαϊκό κράτος. Ποια Ευρώπη; Ποιοι θεσμοί; Ποια λειτουργία; Ποια δικαιοσύνη; Ούτε την Ευρωπαϊκή Εισαγγελία δεν σέβεστε με αυτά που κάνετε. Γιατί; Για να προστατεύσετε τους δικούς σας, τους Υπουργούς σας. Καμία δικαιοσύνη.

Πώς να έχει, λοιπόν, εμπιστοσύνη ο πολίτης στη δικαιοσύνη και στους θεσμούς; Πρωτοφανή τα επίπεδα έλλειψης εμπιστοσύνης των πολιτών προς τη δικαιοσύνη. Και αλήθεια, νιώθετε περήφανος; Είστε εντάξει, κύριε Υπουργέ με αυτό; Είστε Υπουργός Δικαιοσύνης. Νιώθετε εντάξει με το γεγονός ότι σε πρωτοφανή επίπεδα έχει φτάσει η έλλειψη εμπιστοσύνης των πολιτών προς τη δικαιοσύνη; Ότι δεν υπάρχει δικαιοσύνη σε αυτήν τη χώρα; Δεν νιώθετε μια ευθύνη; Δεν νιώθετε έστω μια ντροπή ότι επί ημερών σας έχουν φτάσει σε αυτά τα επίπεδα; Τι λέω, όμως; Ποια ντροπή να νιώθετε όταν τολμήσατε να αμφισβητήσετε τον πατριωτισμό όλων όσων φωνάζουμε, κραυγάζουμε για το έγκλημα που κάνει η Κυβέρνηση του Ισραήλ στην Παλαιστίνη; Δολοφονούνται παιδιά. Γενοκτονία είπε ο ΟΗΕ. Δεν θα ζητήσει μια συγγνώμη γι’ αυτό;

Αλήθεια, κύριε Υπουργέ, εσείς αμφισβητείτε τον πατριωτισμό τον δικό μας, των Ελλήνων, που έχουμε νιώσει προσφυγιά, μικρασιατική καταστροφή, κατοχή από γερμανικά, ιταλικά, βουλγαρικά στρατεύματα, σφαγές, τότε που ο ισχυρός είχε τα όπλα και ο άλλος ήταν άοπλος, που παιδιά δολοφονούνταν; Αυτό δεν γίνεται στην Παλαιστίνη; Είστε εντάξει με τον θάνατο, τη δολοφονία των παιδιών; Εμείς είμαστε με τους αδύναμους, με τους άοπλους. Εσείς με ποιους είσαστε; Με τους σφαγείς; Απαντήστε. Και κυρίως να ζητήσετε συγγνώμη. Δεν ανέχομαι να αμφισβητεί κανείς τον πατριωτισμό μου. Ο ένας παππούς μου ήταν με τον ελληνικό στρατό στην Μικρά Ασία και ο άλλος πρόσφυγας, μικρό παιδί, που έχασε τους συγγενείς του. Και μιλάτε εσείς για πατριωτισμό; Δεν σας επιτρέπουμε.

Η κατάσταση στη χώρα είναι εξαιρετικά δύσκολη, σε αυτή τη χώρα του φωτός, του πολιτισμού, της δημοκρατίας, της αγάπης για τους ανθρώπους. Εμείς είμαστε με τους ανθρώπους. Είμαστε με το δίκιο, γιατί οι Έλληνες πάντα είναι με το δίκαιο, γιατί τα έχουν νιώσει όλα αυτά. Κύριε Καιρίδη, είμαστε με το διεθνές δίκαιο. Αυτό είναι το συμφέρον της χώρας, να τηρείται το διεθνές δίκαιο. Και στη Γάζα δεν τηρείται. Ο ισχυρός επιβάλλει με τα όπλα του τη θέλησή του και σκοτώνει παιδιά.

Θέλουμε, λοιπόν, ξανά ισχυρή δικαιοσύνη, ισχυρή δημοκρατία, ισχυρούς θεσμούς. Εσείς δεν τα θέλετε όλα αυτά. Τα υπονομεύετε. Γι’ αυτό λέμε ότι χρειάζεται μια άλλη Ελλάδα, μια προοδευτική Ελλάδα, που θα δίνει προοπτική, δημιουργίας, δημοκρατία και δικαιοσύνη σε όλες και όλους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλαματιανό.

Καλείται στο Βήμα ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης και θα ακολουθήσει η κ. Σπυριδάκη και μετά ο κ. Καιρίδης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, θα μιλήσετε τελευταίος; Θα κλείσετε τη διαδικασία εσείς ή θα μεσολαβήσετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα δούμε.

**ΚΩΝΣΤΑΝΤΙΝΟΣ ΧΗΤΑΣ:** Όχι, θα δούμε. Έχουμε την αγωνία μας, γιατί θέλουμε να μας διευκρινίσετε κάποια θέματα, τα οποία σας έχει θέσει από νωρίς σήμερα ο Πρόεδρός μας για κάποια συγκεκριμένα άρθρα του νομοσχεδίου. Σας τα θέτω ξανά εν συντομία για να πάω σε άλλα θέματα. Για παράδειγμα, το άρθρο 4. Τι κρύβεται από πίσω; Δηλαδή, να ξέρουμε αν είναι να λάβετε τώρα, άμεσα, τον λόγο ή αν θα πάμε στις 23.00΄-00.00΄. Στο άρθρο 4 μπορεί να κρύβονται πράγματα σημαντικά. Το άρθρο αυτό ορίζει ότι οποιοδήποτε άτομο ή εταιρεία που παραβιάζει με πρόθεση τα περιοριστικά μέτρα της Ευρωπαϊκής Ένωσης, όπως απαγορεύσεις, δεσμεύσεις κεφαλαίων ή οντότητες ή εμπορικές συναλλαγές, παροχές κ.λπ., είναι σε κύρωση. Να το πω έτσι.

Εδώ φοβούμαστε. Το είπαμε και πριν και περιμένουμε να μας πείτε τι ακριβώς συμβαίνει. Μια χώρα στην οποία έχουν επιβληθεί κυρώσεις είναι η Ρωσία. Θέλουμε απάντηση σε αυτό. Δεν ξέρω κατά πόσο είναι αθώο αυτό το νομοσχέδιο ή αυτό το άρθρο τόσο όσο το παρουσιάζετε εσείς. Κανονικά θα έπρεπε να έχετε απαντήσει ήδη σε έναν Πρόεδρο κόμματος όταν σας το θέτει. Εμείς θα περιμένουμε καρτερικά μέχρι το βράδυ να μας πείτε τι ακριβώς συμβαίνει.

Πάντως, κύριε Υπουργέ και αγαπητοί συνάδελφοι της Νέας Δημοκρατίας κυρίως, με μεγάλο ενδιαφέρον βλέπω την προσπάθειά σας να πείσετε την κοινή γνώμη. Ο Πρωθυπουργός το επιχείρησε χθες σε συνέντευξή του, αλλά και εσείς όπου σταθείτε και όπου βρεθείτε δείχνετε τις πολύ αγνές προθέσεις που έχετε και την πίστη να ρίξετε άπλετο φως στην υπόθεση του ΟΠΕΚΕΠΕ. Αφού περάσαμε το στάδιο «δεν γνωρίζαμε τίποτα», μετά είπατε ότι «δεν τα κάναμε όλα καλά», και τώρα λέτε ότι «όσοι έκλεψαν, θα πληρώσουν». Και τι προτείνατε; Μια Εξεταστική Επιτροπή για τα τελευταία είκοσι, είκοσι πέντε χρόνια. Διάχυση ευθυνών. Και ξεκινάει σήμερα διαδικασία.

Αν ρωτήσεις έναν Έλληνα αυτήν τη στιγμή για το σκάνδαλο ΟΠΕΚΕΠΕ, το πρώτο πράγμα που θα του έρθει στο μυαλό, εκτός από τις χιλιάδες γαλάζιες ακρίδες, είναι ο «Φραπές» -δεν υπάρχει άλλος-, είναι ο «Χασάπης», είναι η «Μις Φεράρι», η Σεμερτζίδου. Αυτούς τους ανθρώπους, λοιπόν, σήμερα, εσείς με τις αγνές προθέσεις που έχετε αφενός μεν δεν τους συμπεριλάβατε στη λίστα που καταθέσατε για να τους φωνάξετε στην επιτροπή, αλλά όταν τους πρότεινε η Αντιπολίτευση να κληθούν, τους απορρίψατε κιόλας. Πείτε μου τώρα εσείς πόσο σοβαρό είναι αυτό.

Δηλαδή σε αυτό το βρωμερό σκάνδαλο δισεκατομμυρίων, άνθρωποι έκλεψαν λεφτά. Έτσι λένε οι δικογραφίες που έχουν έρθει στη Βουλή. Αυτά έστειλε η Ευρωπαία Εισαγγελέας εδώ. Αυτά είδαμε με τα ματάκια μας όλοι. Να τους φωνάξουμε τους ανθρώπους αυτούς, βρε αδερφέ, να τους δώσουμε τη δυνατότητα να ακουστούν. Να τους πούμε «Έλα εδώ ρε Φραπέ. Κάτσε κάτω. Πες μας, ρε αγόρι μου, εσύ τι έκανες; Έκλεψες; Πήρες; Ποιος ήταν ο μηχανισμός; Ελάτε εδώ, κύριε Χασάπη, αξιότιμε. Καθίστε. Ελάτε, κυρία Σεμερτζίδου να μας πείτε, όχι για τα ανταλλακτικά της Φεράρι και της Πόρσε, αλλά πώς πήρες 2,5 εκατομμύρια επιδοτήσεις. Να δούμε, ρε παιδί μου, να σας ακούσουμε». Εξεταστική Επιτροπή στη Βουλή των Ελλήνων για ένα από τα μεγαλύτερα σκάνδαλα. Και τους απορρίπτετε! Γιατί; Αφού είστε καθαροί και θέλετε να ρίξετε και φως στην υπόθεση. Γιατί δεν τους καλείτε; Γιατί του απορρίπτετε; Πείτε μου έναν λόγο. Ούτε ο Μητσοτάκης φυσικά, ούτε ο Μυλωνάκης φυσικά. Αυτοί που πρωταγωνίστησαν. Το νούμερο 1 στη μαρκίζα «Σκάνδαλο ΟΠΕΚΕΠΕ» είχε: «Χασάπης-Φραπές-Σεμερτζίδου». Γιατί δεν τους φέραμε εδώ; Να τους φέρουμε εδώ, να τους ακούσουμε. Μπορεί να είναι αθώοι οι άνθρωποι και να είμαστε εμείς όλοι τρελοί εδώ μέσα. Να μην τους ακούσουμε να υπερασπίζονται την αθωότητα τους; Να μας πείσουν ότι είναι αθώοι;

Ξέρετε, κύριε Φλωρίδη, δεν είναι μόνο σκάνδαλο το σκάνδαλο του ΟΠΕΚΕΠΕ. Την ίδια ώρα διαπράττετε και ένα δεύτερο σκάνδαλο. Ο τρόπος με τον οποίο αντιμετωπίζετε και διαχειρίζεστε εσείς ως Κυβέρνηση το τεράστιο σκάνδαλο αυτό. Το ίδιο είχε γίνει και με τα Τέμπη. Ο τρόπος που διαχειριστήκατε και προσπαθήσατε να κουκουλώσετε την υπόθεση. Το ίδιο κάνετε και στην υπόθεση ΟΠΕΚΕΠΕ.

Θέλω να σας πληροφορήσω και να σας ενημερώσω ότι ο κόσμος βλέπει και ενημερώνεται. Είδαμε έναν Πρωθυπουργό χθες –εγώ δεν το έχω ξαναδεί αυτό το πράγμα-, ο οποίος άνθρωπος, πραγματικά, ομολόγησε απίστευτα πράγματα. Λέει «Υπάρχουν στελέχη μας μπλεγμένα στο σκάνδαλο του ΟΠΕΚΕΠΕ». Είμαστε και πολλοί, τι να κάνουμε! Τέσσερις στους δέκα ψήφιζαν Νέα Δημοκρατία. Λογικό. «Είμαστε πάρα πολλοί», θα έχει και κανένα λαμόγιο μέσα. Πολύ σοβαρή απάντηση από Πρωθυπουργό. «Είμαστε πολλοί, γι’ αυτό». Είμαστε μάζα, οπότε μέσα στη μάζα μπήκαν και λαμόγια. Είμαστε διεφθαρμένοι, γιατί «είμαστε πολλοί». Αυτό είπε χθες ο κ. Μητσοτάκης. Τρέχω.

Ακούστε λίγο κάτι, ΠΑΣΟΚ, κύριε Μάντζιο, εγώ θα γυρίσω λίγες ώρες πίσω, στο πρωί, μην ασχολείστε με την Ελληνική Λύση. Μην ασχολείστε, ακούσαμε και την εισηγήτριά σας. Ασχοληθείτε με τη συγκυβέρνησή σας, ούτως ή άλλως συγκυβερνάτε ατύπως και ουσιαστικά. Να, ο άνθρωπος ΠΑΣΟΚ, ο Λοβέρδος ΠΑΣΟΚ, ο Πιερακάκης ΠΑΣΟΚ, ο Χρυσοχοΐδης ΠΑΣΟΚ. Και πόσοι ακόμα; Δεν πήρα τη λίστα. Είστε δώδεκα, δεκατρείς, δεκατέσσερις; Κάπου εκεί είστε. Γιατί βήχετε; Τόσοι είναι. Ναι, έχετε κάτι, αλλά «το ΠΑΣΟΚ είναι εδώ, ενωμένο δυνατό». Δείτε τι ωραίο που είναι σε μπλε και πράσινες αποχρώσεις. Ένα πράγμα είστε, ενώ είπατε «δεν εμπιστευόμαστε τη Νέα Δημοκρατία». Πού να την εμπιστευόσασταν κιόλας! Από το 2023 έχουν ψηφιστεί μέχρι στιγμής εκατόν ογδόντα επτά νομοσχέδια, αλλά το ποσοστό είναι το ίδιο και στην πρώτη θητεία, το 2019-2023,. Όμως δεν ήσασταν εσείς εδώ τότε. Το ΠΑΣΟΚ έχει ψηφίσει το 53% των νομοσχεδίων της Νέας Δημοκρατίας. Πού να τους εμπιστευόσασταν κιόλας: Πάνω από το ένα στα δύο νομοσχέδια τα υπερψηφίζετε. Μα, πάτε χέρι-χέρι, δεν το καταλαβαίνετε; Δεν το καταλαβαίνετε;

**ΔΗΜΗΤΡΙΟΣ ΜΑΝΤΖΟΣ:** Πόσες Οδηγίες είναι;

**ΚΩΝΣΤΑΝΤΙΝΟΣ ΧΗΤΑΣ:** Στο 4,8% η Ελληνική Λύση, 1% το Κομμουνιστικό Κόμμα, 40% ο ΣΥΡΙΖΑ. Εσείς είστε η Αξιωματική Αντιπολίτευση και ο ΣΥΡΙΖΑ η πρώην Αξιωματική Αντιπολίτευση; Αλήθεια, τώρα; Το παραμυθάκι αυτό με την ΑΔΑΕ θα σταματήσει εδώ. Δεν μπορεί να μιλάει το κόμμα που επί τριάντα-σαράντα χρόνια έχει φυτεμένα δικά του στελέχη σε όλες τις ανεξάρτητες αρχές, να έχει το θράσος να πιάνει στο στόμα του την Ελληνική Λύση. Ράμμος, Βέργαδος, Γκρίτζαλης, Παπαδάκης, ΑΔΑΕ. Ποιοι τους ψήφισαν αυτούς, κύριε Μάντζιο στο ΠΑΣΟΚ; Αυτοί όχι μόνο στηρίχθηκαν από το ΠΑΣΟΚ, αλλά είναι και ΠΑΣΟΚάρες οι ίδιοι.

Μα, είστε παντού φυτεμένοι. Ορίστε, εδώ τα Πρακτικά όλα. Είστε ΠΑΣΟΚάρες. Τους έχετε στηρίξει και τους έχετε βάλει παντού. Δεν υπάρχει ανεξάρτητη αρχή να πιάσεις από κάπου που δεν είναι πασόκος μέσα και έχετε το πολιτικό θράσος να πιάνετε μια παράταξη πεντακάθαρη στο στόμα σας. Είναι πολιτικό θράσος. Έχετε υπερψηφίσει το 53% των νομοσχεδίων της Νέας Δημοκρατίας.

Κύριε Φλωρίδη, κλείνω. Πολύ ανθρώπινα δώστε για ένα λεπτό την προσοχή σας. Γιατί είμαστε εδώ εμείς; Θα μεταφέρω το μήνυμα ενός πολίτη. Μου είπε: Αφού έχετε αυτό το νομοσχέδιο, σας παρακαλώ πολύ, επειδή εγώ δεν μπορώ να έρθω σε επικοινωνία με τον Υπουργό, να μεταφέρετε το μήνυμα. Και κλείνω με αυτό.

Κοιτάξτε, κύριε Φλωρίδη, σε τι χώρα ζούμε. Ας μας προβληματίσει αυτό. Άλλο νομοσχέδιο έχει σήμερα το Υπουργείο Δικαιοσύνης. Πριν από είκοσι μέρες είχαμε άλλο και λογικά σε κανέναν μήνα θα έρθει κι άλλο. Ζούμε σε μια χώρα που μαλώνετε ακόμα για το 2015, τι ψήφισε ο ΣΥΡΙΖΑ, για τον Ποινικό Κώδικα που άλλαξε το 2019, ζούμε στο 2025, μπαίνει το 2026, ζούμε σε μια Ελλάδα που έχει αλλάξει πάρα πολύ, ο κόσμος ζει σε μια αβεβαιότητα εκεί έξω κι έχουμε έναν τύπο, κύριε Φλωρίδη. Πώς νιώθετε εσείς ως Υπουργός Δικαιοσύνης; Εγώ αν ήμουν Υπουργός Δικαιοσύνης θα θεωρούσα ότι έχω αποτύχει, όχι σε προσωπικό επίπεδο, αλλά σαν κυβέρνηση, αν ένας τριανταδυάχρονος Παλαιστίνιος, έτσι λέει εδώ, μπορεί να είναι και Μαροκινός, ας είναι ό,τι θέλει, δεν με ενδιαφέρει αυτό, αλλά ο τύπος έχει συλληφθεί είκοσι φορές για διάφορα αδικήματα και κυκλοφορεί ελεύθερος ακόμα. Και μου είπε να πω στον Υπουργό αυτός ο άνθρωπος: Δεν είναι ντροπή αυτό το πράγμα; Τι σόι δικαιοσύνη είναι αυτή, που ένας επικίνδυνος άνθρωπος κυκλοφορεί έξω ελεύθερος και αποτελεί κίνδυνο για τα παιδιά μας, για τις κόρες μας, για τις γυναίκες μας και για τους συνανθρώπους μας; Πείτε μου λίγο εσείς, τι δικαιοσύνη είναι αυτή; Εισήλθε στην Κω παράνομα τον Μάιο του 2024. Δήλωσε πως είναι προσφυγόπουλο η ψυχούλα αυτή. Είναι προσφυγόπουλο κι αυτό, μωρομάνες και παιδάκια, ψυχούλες όλα. Είδα μια φωτογραφία από την Κρήτη και ανατρίχιασα. Κάτι εικοσιπεντάρηδες νταμάρια, αυτούς βάζετε μέσα. Ως πρόσφυγας πολέμου, δόθηκε άδεια παραμονής στη χώρα. Ο τύπος δεν έχει σταματήσει να κάνει εγκλήματα κάθε μέρα. Τον συλλαμβάνει η αστυνομία, τον πάει μέσα και τον βγάζει την επόμενη. Αυτή η δουλειά γίνεται, κύριε Υπουργέ της Δικαιοσύνης.

Και θέλω επίσης να πω, και κλείνω μ’ αυτό, εσείς είστε ικανοποιημένος με αυτό; Σας ικανοποιεί σαν Έλληνα πολίτη, σαν πατέρα, σαν Υπουργό ότι ένα τέτοιο παραβατικό στοιχείο έχει μπουκάρει παρανόμως στη χώρα μας, τον έχουμε συλλάβει είκοσι πέντε φορές και ακόμα κυκλοφορεί ελεύθερος; Αυτή είναι η δικαιοσύνη. Αν το είχε κάνει κάποιος άλλος όμως; Ή αν χρωστάει ένα πεντοχίλιαρο κάποιος; Μέσα. Μέσα, κύριε Υπουργέ.

Αυτά είναι τα προβλήματα, γι’ αυτό λέω ότι έχετε χάσει την επικοινωνία με τον κόσμο και δεν έχετε ενσυναίσθηση του τι ακριβώς επικρατεί στην κοινωνία και στους συμπολίτες μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Καλείται στο Βήμα η κ. Αικατερίνη Σπυριδάκη Βουλευτής του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κλασικά εικονογραφημένα στο Υπουργείο Δικαιοσύνης και με το σημερινό νομοσχέδιο για τις κυρώσεις σε βάρος φυσικών και νομικών προσώπων και την παραβίαση των περιοριστικών μέτρων της Ευρωπαϊκής Ένωσης που ενσωματώνει η Ευρωπαϊκή Οδηγία 2024/1226.

Οι έννοιες της επεξεργασίας, της διαβούλευσης, της πραγματικής και ουσιαστικής ενσωμάτωσης των ευρωπαϊκών κειμένων παραμένουν κενό γράμμα έχοντας αναχθεί σε κοινοβουλευτικές τυπικότητες. Για άλλη μια φορά το σχέδιο νόμου συντάχθηκε σε μια εσωτερική ομάδα του Υπουργείου παρά το γεγονός ότι η σπουδαιότητα των ρυθμίσεων που εισάγει επέβαλε τη συγκρότηση μιας ευρείας νομοπαρασκευαστικής επιτροπής. Για εσάς μάλλον δεν λέει και πολλά αυτό.

Το νομοσχέδιο που κατατέθηκε για διαβούλευση τον Αύγουστο, την περίοδο των διακοπών, χωρίς να δίνεται καμία δυνατότητα ουσιαστικής συζήτησης με τους αρμόδιους φορείς, φέρει κραυγαλέα νομοτεχνική προχειρότητα, λανθασμένη ενσωμάτωση προβλέψεων της Οδηγίας, ασυνεννοησία με το υπάρχον νομικό πλαίσιο, αδόκιμη ορολογία την οποία κακήν κακώς με νομοτεχνικές βελτιώσεις της τελευταίας στιγμής προσπαθείτε να θεραπεύσετε, περιττοί περιορισμοί θεμελιωδών δικαιωμάτων, ανορθολογικές κυρώσεις.

Υπενθυμίζω, κυρίες και κύριοι συνάδελφοι, ότι φορείς με σπουδαίο έργο που τιμούν διαχρονικά την ποινική επιστήμη, όπως η Ένωση Ελλήνων Ποινικολόγων και η Ελληνική Εταιρεία Ποινικού Δικαίου, έχουν ζητήσει την απόσυρση του νομοσχεδίου με τις παρατηρήσεις τους.

Κύριε Υπουργέ, αν και δεν υπήρξε σοβαρός διάλογος με τους φορείς, αν δεν υπάρξει και στο μέλλον, δεν πρόκειται να προκύψει νομοθέτημα που να σέβεται τους πολίτες και να τους προστατεύει. Εδώ και καιρό γινόμαστε θεατές μιας νομοθετικής εκτροπής σε ό,τι αφορά ζητήματα ποινικής φύσης. Με ειλικρινή αγανάκτηση και ανησυχία βλέπουμε νομοθετικές πρωτοβουλίες που εισάγονται από τον Υπουργό ο οποίος, παρά τη νομική κατάρτισή του, παραβλέπει πλήρως βασικές αρχές μιας συγκροτημένης νομοπαρασκευαστικής διαδικασίας.

Κυρίες και κύριοι συνάδελφοι, τα τελευταία έτη έχουν περάσει νόμοι που τρομάζουν δικαστές, δικηγόρους, εισαγγελείς, καθηγητές νομικών σχολών γιατί παραβιάζουν ωμά το Σύνταγμα και «ξηλώνουν» θεμελιώδεις αρχές.

Δεν μπορούμε βέβαια να ξεχάσουμε ότι ο ίδιος ο Υπουργός Δικαιοσύνης έχει κατ’ επανάληψη επιδοθεί σε δημόσιες τοποθετήσεις σε σχόλια που απαξιώνουν τον νομικό κόσμο. Καταφέρθηκε μάλιστα εναντίον των εκπροσώπων των δικηγορικών συλλόγων χαρακτηρίζοντάς τους «ποινικολογούντες» και αποδίδοντας τις αντιδράσεις τους σε συντεχνιακούς λόγους και όχι στην ουσία.

Ειλικρινά στεναχωριέμαι που το λέω, όμως, η στάση αυτή σε καμία περίπτωση δεν συνάδει με την ιδιότητά του, ούτε με την απαιτούμενη θεσμική νηφαλιότητα και τον σεβασμό στον διάλογο, ειδικά όταν η κριτική είναι δικαίωση σφοδρή.

Δεν τιμά την πολιτική ζωή του τόπου μας να αντιμετωπίζονται με υποτίμηση και απαξίωση οι επιστημονικές και πολιτικές αντιρρήσεις, δυο στοιχεία που καθημερινά σε αυτήν εδώ την Αίθουσα χτυπιούνται και απαξιώνονται από την Κυβέρνηση, ο διάλογος και οι αντιρρήσεις, δύο έννοιες που είναι ο πυρήνας της δημοκρατικής προόδου.

Είναι προσωπική ευθύνη του καθενός από εμάς και να διαφυλάσσει το κύρος των θεσμών, πόσω μάλλον εμείς που τους εκπροσωπούμε. Δυστυχώς, όμως, τίποτα δεν είναι αρκετό για να μπει ένα φρένο νηφαλιότητας και εξορθολογισμού.

Χαρακτηριστικό παράδειγμα είναι το άρθρο 18 το οποίο δίνει τη δυνατότητα να αποκλείεται ο κατηγορούμενος από μέρος της δικογραφίας με επίκληση της Οδηγίας. Ναι, μεν, δόθηκαν κάποιες νομοτεχνικές βελτιώσεις, όμως η ουσία του πράγματος και η φιλοσοφία παραμένει ίδια.

Η διάταξη χαρακτηρίστηκε από τους φορείς ως κερκόπορτα για προσβολή του δίκαιου χαρακτήρα της δίκης. Άλλωστε, όπως σημειώνουν οι φορείς, η ακώλυτη πρόσβαση του κατηγορουμένου στο σύνολο της δικογραφίας δεν προκάλεσε μέχρι σήμερα οποιοδήποτε πρόβλημα στις ανακριτικές διαδικασίες, ώστε να δικαιολογείται μια τέτοια προσβολή δικαιώματος.

Επίσης, πρέπει να ξεκαθαριστεί ότι η Οδηγία δεν προβλέπει καμία τέτοια υποχρέωση, όπως σκόπιμα επαναλαμβάνεται. Ειδικά στο μοντέλο αυστηροποίησης των ποινών η ίδια η επιστήμη διαψεύδει τις νομοθετικές επιλογές. Δεν είναι απαραίτητα το ύψος της ποινής εκείνο που αποτρέπει το έγκλημα, αλλά είναι κυρίως η εμπιστοσύνη των πολιτών ότι ο νόμος εφαρμόζεται δίκαια και άμεσα.

Η τυφλή αυστηροποίηση οδηγεί σε υπερπλήρεις φυλακές με μεγαλύτερο κίνδυνο υποτροπής. Οι φυλακές μας σήμερα είναι πλήρεις με ποσοστό 150% και 180% με τον αριθμό των κρατουμένων να έχει αυξηθεί σε βαθμό μη διαχειρίσιμο. Αυτές οι συνθήκες δυσφημούν το δικαιικό μας σύστημα και θέτουν σε αμφισβήτηση τον σωφρονιστικό χαρακτήρα των καταστημάτων κράτησης.

Και επειδή ο Υπουργός επικαλείται διαρκώς τα περί επιτάχυνσης της δικαιοσύνης, ας δούμε τι κάνει και το άρθρο 22 με τους ιατροδικαστές. Εν μέσω ακραίας υποστελέχωσης και με τον αριθμό των ιατροδικαστών να μην ξεπερνά τους τριάντα ένα σε όλη την Ελλάδα το Υπουργείο αντί να προβλέψει μόνιμες προσλήψεις, επιλέγει γνωστά μπαλώματα δίνοντας τη δυνατότητα μετακίνησής τους έως και δύο χρόνια. Το νομοσχέδιο είναι μία ακόμη απόδειξη της επιφανειακής και πρόχειρης νομοθετικής πρακτικής της Κυβέρνησης.

Κυρίες και κύριοι συνάδελφοι, δεν είμαστε εδώ για να κάνουμε αντιπολίτευση για την αντιπολίτευση. Είμαστε εδώ για να υπερασπιστούμε τη δημοκρατία και το κράτος δικαίου, όπως αυτό υπηρετεί τους πολίτες και όπως αντικατοπτρίζει την ιστορία και τον πολιτισμό μας. Είμαστε εδώ για να προστατεύσουμε την κοινοβουλευτική διαδικασία, η οποία δεν είναι μια απλή τυπικότητα, αλλά μια ζωντανή και ουσιαστική διαβούλευση. Είμαστε εδώ για να προστατεύσουμε τους ανθρώπους που εκπροσωπούν τη δικαιοσύνη, τους φορείς της δικαιοσύνης, τους ανθρώπους που καθημερινά βρίσκονται στην πρώτη γραμμή και των οποίων οι φωνές, δυστυχώς, επανειλημμένα αγνοούνται.

Για εμάς, το ΠΑΣΟΚ, η δικαιοσύνη δεν είναι ένα σύνολο κανόνων, είναι η καρδιά της δημοκρατίας, είναι η καρδιά που σήμερα χτυπάει ασθενικά, γιατί βάλλεται από νομοθετική προχειρότητα, από επιφανειακές διαδικασίες και από θεσμική απαξίωση, είναι μια καρδιά που σήμερα κινδυνεύει. Η δικαιοσύνη δεν προστατεύεται και δεν επιταχύνεται από πρόχειρες νομοθετήσεις, αλλά από ουσιαστικές παρεμβάσεις και μεταρρυθμίσεις που εμπνέουν εμπιστοσύνη στους πολίτες. Δεν απονέμεται με τυφλή αυστηροποίηση, αλλά με εφαρμογή κανόνων δίκαια και αναλογικά.

Τα λόγια μας είναι κυριολεκτικά έκκληση για να πρυτανεύσει η απαραίτητη κοινοβουλευτική σοβαρότητα, όπως είναι έκκληση για νηφαλιότητα, έκκληση για σεβασμό των θεσμών, έκκληση να θυμηθούμε ότι οι πολιτικοί δεν είναι μόνο η τέχνη του εφικτού, αλλά μπορεί και πρέπει να είναι και η τέχνη του ορθού.

Στην προχειρότητα, στην αταξία, στα σκάνδαλα, στη διαφθορά, στο διαίρει και βασίλευε, το ΠΑΣΟΚ ως κόμμα αξιών απαντά με σοβαρότητα και πολιτικό ήθος, έννοιες που εσείς έχετε πολύ καιρό τώρα ξεχάσει. Οι πολίτες, όμως, δεν ξεχνούν και είμαι σίγουρη ότι σύντομα θα σας δείξουν την πόρτα της εξόδου.

Και πριν κλείσω να καλέσω και εγώ από αυτό το Βήμα τον Υπουργό σε συνέχεια του Κοινοβουλευτικού μας Εκπροσώπου, του κ. Μάντζου, να απαντήσει στα δύο ερωτήματα, αν κακώς αναγνωρίζει η χώρα μας το Διεθνές Ποινικό Δικαστήριο, όπως μας είπε κ. Γεωργιάδης και αν οι αποφάσεις και τα εντάλματα του Διεθνούς Ποινικού Δικαστηρίου είναι εφαρμοστέα από τη χώρα μας ή όχι, όπως μας είχε πει πριν ένα χρόνο ο κ. Μαρινάκης. Ανυπομονώ και περιμένω να ακούσω την απάντησή σας.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κ. Σπυριδάκη

Καλείται στο Βήμα ο κ. Χαράλαμπος Κατσιβαρδάς, ανεξάρτητος Βουλευτής και μετά θα ακολουθήσει ο κ. Καιρίδης.

Ορίστε, κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, κατ’ αρχάς εγώ, όπως και στις επί μέρους τοποθετήσεις μου κατά την διάρκεια της διαβουλεύσεως του συγκεκριμένου σχεδίου νόμου αυτό το οποίο εγώ έθεσα επί της αρχής είναι ότι επ’ ουδενί το συγκεκριμένο σχέδιο νόμου πρέπει να γίνεται αντικείμενο κομματικής εκμεταλλεύσεως ή να εντάσσεται στα πλαίσια μιας διελκυστίνδας σφοδρής αντιπαραθέσεως με γνώμονα την πενία επιχειρημάτων επί της ουσίας και επί τη βάσει του συγκεκριμένου σχεδίου νόμου.

Ως προς το δια ταύτα επί του πρώτου κεφαλαίου, επί του πρώτου σκέλους αυτού καθαυτού σαφώς εν τοιαύτη περίπτωση νομίζω ότι νομοτεχνικώς άρτια ενσωματώνεται το ενωσιακό δίκαιο, η κοινοτική οδηγία στην εσωτερική έννομη τάξη, όπως αυτή απορρέει από την συμβατική δέσμευση της Ελλάδος από την Ευρωπαϊκή Σύμβαση Δικαιωμάτων του Ανθρώπου και διαρθρώνεται και δομείται κατά τον πλέον άρτιο τρόπο.

Τώρα ως προς τις επιμέρους διατάξεις ως προς το δεύτερο κεφάλαιο τρόπον τινά αυτό το οποίο εγώ έχω να τονίσω, το οποίο θεωρώ ότι είναι υπέρ της Κυβερνήσεως, καθότι τελεί εν εγρηγόρσει και δείχνει επί τη πράξει ότι επεξεργάζεται συστηματικά χρόνιες, σοβούσες παθογένειες, οι οποίες επί τη πράξει υπονομεύουν κατ’ ουσίαν, έχουν δημιουργήσει κωλύματα ως προς την εύρυθμη και ταχεία απονομή της δικαιοσύνης.

Ένα από αυτά τα ζητήματα ενδεικτικά, σταχυολογώ δηλαδή, είναι το θέμα του παραβόλου ως προϋπόθεση παραδεκτού κατά την υποβολή της εγκλήσεως, δηλαδή για τα κατ’ έγκληση διωκόμενα αδικήματα. Στις περιπτώσεις αυτές αυτό το οποίο ουσιαστικά εισηγείται και θεσπίζει η Κυβέρνηση εν τοιαύτη περιπτώσει είναι ακριβώς να μην προβαίνει σε περιττές διαδικασίες τη στιγμή την οποία θα μπορούσε κάλλιστα να ενημερωθεί οίκοθεν ο εκάστοτε δικηγόρος και να ενημερώσει τον εντολέα του ότι εδώ δεν είναι ζήτημα ουσίας, προκειμένου να ασκήσει το οιονεί ένδικο μέσο της προσφυγής, αλλά τίθεται εξ ορισμού ζήτημα παραδεκτού, καθότι απορρίπτεται για λόγους απαράδεκτου εξαιτίας και συνεπεία της ελλείψεως καταβολής δηλαδή του παραβόλου του Δημοσίου. Και αυτό είναι προς την ορθή κατεύθυνση, γιατί ασφαλώς είναι προϊόν της συστηματικής επεξεργασίας των αναφυομένων προβλημάτων επί τη πράξει, δεν είναι κάτι δηλαδή κάτι ακαδημαϊκής φύσεως, όπως το αυτό συμβαίνει και με την ποινική διαταγή.

Τώρα ως προς το επίμαχο άρθρο, αναφορικώς δηλαδή με την φαινομενική αποστέρηση πρόσβασης τμήματος της δικογραφίας, καθόσον αφορά τα δικαιώματα του κατηγορουμένου, που έγινε μια διεξοδική συζήτηση και τροποποιήθηκε επαρκώς επί τα βελτίω με τη νέα ρύθμιση, φρονώ ότι αυτή η διάταξη ακριβώς συνεκτιμά εξ υπαρχής και λαμβάνει υπόψη το κράτος δικαίου, δηλαδή και την Ευρωπαϊκή Σύμβαση Δικαιωμάτων του Ανθρώπου, όπως αυτή εξειδικεύεται στο άρθρο 6 της Ευρωπαϊκής Σύμβασης Δικαιωμάτων, δηλαδή στη δίκαιη δίκη, αλλά και στο άρθρο 20, παράγραφος 1 του Συντάγματος. Και δεδομένου ότι υπάρχουν πορίσματα από τα ευρήματα, από τη νομολογία του Ευρωπαϊκού Δικαστηρίου Δικαιωμάτων του Ανθρώπου καταλήγει σε αυτήν την άρτια διατύπωση, δηλαδή σταθμίζει και αξιολογεί ότι αν και εφόσον κατά παρέκκλιση δεν θίγονται οι ως άνω δηλαδή εγγυητικές λειτουργίες της δίκαιης δίκης του κράτους δικαίου, τότε και μόνον τότε σταθμίζεται τι είναι αυτό το οποίο είναι υπέρτερο. Άρα σε μια περιπτωσιολογική αξιολογική στάθμιση πάντοτε με πηδάλιο την θεμελιώδη και περίπυστη αρχή απορρέουσα από το κράτος δικαίου, δηλαδή την αρχή της αναλογικότητας, εξετάζεται τι είναι ικανό, πρόσφορο, κατάλληλο και τι επιφέρει τις ολιγότερο επαχθείς βλάβες στα πλαίσια της στάθμισης αυτής. Πρόκειται ουσιαστικά για έννομα αγαθά άλλων προσώπων, πρόκειται για διακυβεύματα να τίθενται σε κίνδυνο υπέρμετρο, δυσανάλογο η δημόσια και εθνική ασφάλεια;

Τότε και μόνο τότε σε αυτές τις περιπτώσεις ουσιαστικά με τις εγγυητικές λειτουργίες της δικαιοσύνης, των δικαιοδοτικών οργάνων, που ρητώς κατοχυρώνονται στο άρθρο 26 του Συντάγματος, δηλαδή εισαγγελικές και ανακριτικές κατ’ ουσίαν αρχές είναι αυτές οι οποίες αποφαίνονται εν τοις πράγμασι με βάση ουσιαστικά την αρχή της αναλογικότητας αν αποστερείται μερικώς τμήμα, πρόσβαση στη δικογραφία του εκάστοτε κατηγορουμένου. Δεν καταλύεται, δεν φαλκιδεύεται κάποιο δικαίωμα. Ίσα - ίσα στον αντίποδα υπάρχει μια χρυσή τομή, υπάρχει μια χειρουργική επέμβαση δια της νομοθετήσεως αυτής που εξισορροπούνται σύμμετρα τα συμφέροντα αυτά.

Και εις επίρρωση αυτού του επιχειρήματος, το οποίο αναπτύσσω, είναι το γεγονός ότι σε κάθε περίπτωση, μολονότι υπάρχει αυτό, βεβαίως υπάρχει και η δυνατότητα να διατυπωθούν αντιρρήσεις και να αποφανθεί το αρμόδιο δικαστικό συμβούλιο. Δεν είναι δηλαδή ότι υφίσταται ναι μεν αυτή η θέσπιση.

Από την άλλη πλευρά όποιος έχει κάποια αιτίαση, κάποια αντίρρηση μπορεί να πλήξει την απόφανση της αποφάσεως των εισαγγελικών αρχών, οι οποίες εισαγγελικές αρχές για να καταλήξουν σ’ αυτήν την παρέκκλιση κατόπιν σταθμίσεως βάσει της αρχής της αναλογικότητας είναι υποχρεωμένες να αιτιολογήσουν ειδικά και εμπεριστατωμένα. Άρα, μπορούν την κρίση αυτή να την πλήξουν με την άσκηση του οιονεί ένδικου αυτού μέσου, δηλαδή των αντιρρήσεων και να αποφανθεί εκ νέου κατ’ ουσίαν το δικαστικό συμβούλιο.

Άρα, φρονώ ότι και αυτή η διατύπωσή, έτσι όπως επί τη πράξει θα εφαρμοστεί πληροί τις προϋποθέσεις, τις εγγυητικές λειτουργίες της δίκαιης δίκης και του κράτους δικαίου.

Για όλους, λοιπόν, αυτούς τους λόγους θεωρώ ότι και για το χρόνο τον οποίο έρχεται, γιατί όπως είπαμε το Υπουργείο Δικαιοσύνης είναι παντεπόπτης των εξελίξεων, δεν σύρεται, δεν ακολουθεί, αλλά εξ αντιστρόφου προσπαθεί να σφυγμομετρήσει και να τείνει ευήκοων ους στις διάφορες τρέχουσες νομικοπολιτικές εξελίξεις.

Ως εκ τούτου, θεωρώ ότι βρίσκεται προς τη σωστή κατεύθυνση το υπό ψήφιση σχέδιο νόμου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσιβαρδά.

Καλείται στο Βήμα ο κ. Δημήτρης Καιρίδης, Κοινοβουλευτικός Εκπρόσωπος της Νέας Δημοκρατίας και θα ακολουθήσει ο κ. Γιαννούλης.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα προσπαθήσω να είμαι σύντομος. Άλλωστε, θεωρώ ότι δεν υπάρχουν και τόσα πολλά που μπορεί κανείς να πει για το υπό συζήτηση νομοσχέδιο, στον βαθμό που αποτελεί την ενσωμάτωση μιας ευρωπαϊκής Οδηγίας που αναβαθμίζει τις εγγυήσεις και την προστασία του κράτους δικαίου της χώρας και εναρμονίζει την ελληνική έννομη τάξη με τα ευρωπαϊκά standards, παρόλο που αρκετοί συνάδελφοι της Αντιπολίτευσης το τράβηξαν από εδώ, το τράβηξαν από εκεί, προσπάθησαν -και πελαγοδρόμησαν στην πορεία- να μας πάνε μακριά, πιο κοντά, ψηλά, κοντά, αλλά εν πάση περιπτώσει τα άρθρα είναι όλα και όλα είκοσι πέντε.

Έγινε πολύς λόγος για το περίφημο άρθρο 18, το οποίο επαναφέρει πρόβλεψη προηγούμενης Οδηγίας που ο ΣΥΡΙΖΑ κατήργησε το 2019. Μιλήσαμε διεξοδικά για αυτό στη συζήτηση για την ένσταση αντισυνταγματικότητας που υπέβαλε ο ΣΥΡΙΖΑ και είναι προφανές ότι εξασφαλίζονται όλες οι εγγυήσεις που χρειάζονται οι ενδιαφερόμενοι. Άλλωστε, τη σχετική απόφαση για μη πρόσβαση σε μέρος της δικογραφίας την παίρνουν πάντοτε δικαστικά όργανα, ανεξάρτητη δικαιοσύνη, δικαστικά συμβούλια και ο ενδιαφερόμενος μπορεί να προσφύγει εναντίον της όποιας απόφασης.

Όμως, κύριε Υπουργέ, θα ήθελα να προτείνω, επειδή –ξέρετε- στην Ελλάδα πρέπει να λύνουμε τα προβλήματα που έχουμε και όχι μόνο προβλήματα που ενδεχομένως έχουμε, ένα από τα πιο σημαντικά προβλήματα δεν είναι η μη πρόσβαση στη δικογραφία, αλλά το γεγονός ότι συχνά αυτές οι δικογραφίες κατά παράβαση κάθε έννοιας δικαίου γίνονται φέιγ βολάν. Και γίνονται φέιγ βολάν σε κανάλια, στον δημόσιο διάλογο, έχουμε τηλεδικηγόρους και τηλεδίκες. Καλό θα ήταν, λοιπόν, να υπάρξει και μια πρόβλεψη για όσους παραβιάζουν τη διαδικασία στην προδικασία, προκειμένου να μην έχουμε προβλήματα στην απονομή της δικαιοσύνης και σε αυτό που πρέπει πάντοτε να εξασφαλίζουμε, που είναι η δίκαιη δίκη.

Και θα έκανα και μία πρόταση και προς τους δικηγορικούς συλλόγους που ήρθαν εδώ και μίλησαν αρκετά, επειδή είναι πειθαρχικό αδίκημα, αλλά δεν έχει υποπέσει στην αντίληψή μου περίπτωση να καταδικαστεί κάποιος από τους παραβαίνοντες πειθαρχικά σε διαγραφή ή σε αναστολή της δικηγορικής ιδιότητας, καλό θα ήταν οι δικηγορικοί σύλλογοι να εφαρμόσουν τις δικές τους αποφάσεις και να προχωρήσουν στα πειθαρχικά.

Εγώ μετά από τη σημερινή συζήτηση θα σας καταθέσω ερώτηση, κύριε Υπουργέ και θα ζητώ να μας αναφέρετε στην Εθνική Αντιπροσωπεία πόσες πειθαρχικές καταδίκες δικηγόρων είχαμε για τον εξευτελισμό της προδικασίας και –πώς να το πω;- την τηλεδίκη, φέιγ βολάν των δικογράφων. Θα έχει –νομίζω- ενδιαφέρον να το πληροφορηθούμε και να το πληροφορηθεί και ο ελληνικός λαός.

Τώρα, έχοντας πει όλα αυτά, επιτρέψτε μου λίγο να αναφερθώ σε όλα τα υπόλοιπα στα οποία χρειάζεται να δοθεί μία απάντηση πάρα πολύ επιγραμματικά και γρήγορα.

Πρώτον, η Ελλάδα είναι από τις χώρες που μαζί με πολλές άλλες ευρωπαϊκές υποστήριξαν, υπέγραψαν και συμμετέχουν στο Διεθνές Ποινικό Δικαστήριο. Δεν είναι όλες οι χώρες του κόσμου που το κάνουν. Η Ελλάδα είναι και στον βαθμό που είναι, προφανώς είμαστε υποχρεωμένοι να ακολουθούμε τις οδηγίες του Διεθνούς Ποινικού Δικαστηρίου.

Από εκεί και πέρα, ο Υπουργός Υγείας έκανε μια ενδιαφέρουσα πρόταση. Δεν χρειάζεται να ποινικοποιούνται οι προτάσεις. Νομίζω ότι μπορούμε με ψυχραιμία να τα συζητούμε όλα σε έναν κόσμο που πραγματικά αλλάζει πάρα πολύ, δυστυχώς και δεν αλλάζει προς το καλύτερο.

Εγώ αυτό θα σας απαντούσα ως προς το αν είναι ή δεν είναι η Ελλάδα στο Διεθνές Ποινικό Δικαστήριο και ως προς το δικαίωμα του καθένα από εμάς να φεύγει από την πεπατημένη και τα στερεότυπα και να αναρωτιέται. Και νομίζω ότι έχουμε ανάγκη αυτόν τον διάλογο στην πατρίδα μας, δεν θα μας κάνει κακό.

Από εκεί και πέρα, η Ελλάδα -και το ξέρετε αυτό- και αυτή η Κυβέρνηση ακολουθεί την πεπατημένη στο ζήτημα των δύο κρατών ως λύση του Παλαιστινιακού και είναι κάτι το οποίο όχι μόνο το λέμε, αλλά το ψηφίσαμε κιόλας στη Γενική Συνέλευση του ΟΗΕ, το υποστηρίζουμε και στο Συμβούλιο Ασφαλείας, όπου είμαστε μη μόνιμο μέλος τα δύο αυτά χρόνια μέχρι το τέλος του 2026 και είναι κάτι το οποίο το λέμε και στους Ισραηλινούς. Δεν μπορεί να συνεχιστεί επ’ αόριστον μια κατάσταση όπου επτά εκατομμύρια περίπου Παλαιστίνιοι δυτικά του Ιορδάνη δεν έχουν κράτος στον 21ο αιώνα. Και εγώ που συνομιλώ με τους Ισραηλινούς -υπήρξα και Πρόεδρος της Επιτροπής Φιλίας Ελλάδος-Ισραήλ του Ελληνικού Κοινοβουλίου και έχω πάει πολλές φορές και στο Τελ Αβίβ και στην Ιερουσαλήμ και στην Κνέσετ- είναι κάτι το οποίο τους το λέω ξεκάθαρα. Και προφανώς, οι εικόνες από τη Γάζα δεν βοηθούν το Ισραήλ και δημιουργούν μεγάλα προβλήματα στη διεθνή εικόνα και θέση του.

Από εκεί και πέρα, ωστόσο, όπως σας είπα και στην πρωτολογία μου, αυτό το οποίο πρέπει πάντοτε να σκεφτόμαστε και να το σκεφτόμαστε με σοβαρότητα και ψυχραιμία, πέρα από τις κορώνες και τις καταγγελίες και τις ευκολίες και το θέατρο της πολιτικής, αν μου επιτρέπετε, είναι το εθνικό συμφέρον, το συμφέρον της πατρίδας μας. Δεν είμαστε εδώ ούτε για τον Ρώσο, ούτε για τον Αμερικάνο, ούτε για τον Ευρωπαίο, ούτε για τον Ισραηλινό, ούτε για τον Παλαιστίνιο, είμαστε για τον Έλληνα. Και σε έναν κόσμο πραγματικά πάρα πολύ δύσκολο, με έναν γείτονα πάρα πολύ δύσκολο που είναι η Τουρκία θα πρέπει να έχουμε την πλήρη εικόνα του τι συμβαίνει σήμερα στη Συρία, τι προσπαθεί να κάνει η Τουρκία, ποια είναι τα αναχώματα στην Τουρκία, ποιος είναι ο ρόλος του Ισραήλ ως τέτοιο ανάχωμα και ούτω καθεξής.

Και προς Θεού, μην μονοπωλείτε τον ανθρωπισμό και μην θεωρείτε για τους εαυτούς σας ότι μόνο εσείς συγκλονίζεστε από τις εικόνες των παιδιών και των άμαχων νεκρών. Από εκεί και πέρα, δυστυχώς, αν δεν το ξέρετε να σας το πω, σφαγές γίνονται πάρα πολλές σε όλο τον κόσμο και πιο βαριές από αυτό που συντελείται στη Γάζα σήμερα.

Αυτό, όμως, που μας οδηγεί είναι το εθνικό συμφέρον. Η Ελλάδα δεν έχει την πολυτέλεια ούτε του Λουξεμβούργου, ούτε της Νορβηγίας, ούτε των NGO, ούτε εδώ είμαστε καθηγητές πανεπιστημίου να κάνουμε συζήτηση. Είμαστε πολιτικοί και εκπροσωπούμε τον κόσμο και τις αγωνίες του κόσμου και τα συμφέροντα αυτού του κόσμου.

Τώρα, ως προς την εξεταστική, κανείς δεν έχει αποκλείσει να ερευνηθούν ευθύνες Υπουργών και σας το έχουμε πει και σας το έχουμε ξαναπεί ότι αν προκύψουν, εδώ είμαστε να συζητήσουμε την προανακριτική. Άλλωστε, εμείς ήμασταν αυτοί που αλλάξαμε το Σύνταγμα, ενώ μπορούσαμε να μην το κάνουμε, τον Νοέμβριο του 2019 και φέραμε την εικοσαετή παραγραφή αντί τη σύντομη που μέχρι τότε προβλεπόταν για τους Υπουργούς και οι Υπουργοί μας από τον Νοέμβριο του 2019 έχουν μία παραγραφή μέχρι το 2039, δεν είναι λίγο, με δεδομένη δε την πολιτική αστάθεια της πατρίδας μας, την ενδεχόμενη, για είκοσι χρόνια.

Και εδώ υπάρχουν ζητήματα, διότι θέλουμε Υπουργούς οι οποίοι να υπογράφουν, οι οποίοι να παίρνουν ευθύνες και πρέπει και αυτά να τα σκεφτούμε και να τα έχουμε υπ’ όψιν μας.

Σε κάθε περίπτωση, λοιπόν, για αδικήματα μετά τον Νοέμβριο του 2019 δεν υπάρχει παραγραφή και μπορεί να τα εξετάσει αύριο, μεθαύριο, παραμεθαύριο, το 2027, το 2028, το 2029 η Ελληνική Βουλή.

Οι δε μάρτυρες στους οποίους αναφέρεστε, τον «φραπέ» ή τον «χασάπη», ή όπως άλλως έχουν περάσει στην κοινή γνώμη, διερευνώνται από την ελληνική τακτική δικαιοσύνη και υπάρχουν οι ποινικές διαδικασίες οι οποίες τρέχουν τόσο σε επίπεδο Ευρωπαίας Εισαγγελέως, αλλά και ελληνικών εισαγγελικών Αρχών, της Ανεξάρτητης Αρχής Ξεπλύματος Μαύρου Χρήματος και ούτω καθεξής.

Εμείς αυτό που πρέπει να συζητήσουμε στην εξεταστική –και το είπαμε από την πρώτη στιγμή- είναι το πολιτικό πλαίσιο που επέτρεψε να δημιουργηθεί -αν θέλετε- και να γιγαντωθεί το πρόβλημα των αγροτικών επιδοτήσεων και της κατασπατάλησης ευρωπαϊκών πόρων εκεί που δεν έπρεπε και συγκεκριμένες προτάσεις για το πώς θα λύσουμε το ζήτημα αυτό.

Πραγματικά προσπαθώ να καταλάβω προς τι όλη αυτή η συζήτηση για μια ευρωπαϊκή Οδηγία.

Θα ήθελα να πω κάτι τελευταίο για τον απεργό πατέρα. Όλοι στεκόμαστε με σεβασμό και συγκλονισμό -θα πήγαινα ένα βήμα παραπέρα- απέναντι σε κάθε συνάνθρωπό μας που έχασε το παιδί του, ιδίως με αυτό τον τραγικό τρόπο που ήταν στα Τέμπη. Από ένα σημείο και μετά ωστόσο, υπάρχουν συγκεκριμένες διαδικασίες για το πώς γίνονται αυτά τα πράγματα. Έτσι δεν είναι; Είναι ζήτημα της ελληνικής δικαιοσύνης να αποφασίσει.

Ο καθένας μπορεί να διαμαρτυρηθεί και ο καθένας μπορεί να αποφασίζει να διαμαρτυρηθεί με όποιον τρόπο θεωρεί πρόσφορο, στο βαθμό που δεν διαταράσσει τη δημόσια τάξη. Θα πρότεινα ότι πιο πρόσφορο θα ήταν να είναι έξω από τον Άρειο Πάγο ενδεχομένως και όχι έξω από την ελληνική Βουλή. Το θέμα δεν είναι των Ελλήνων πολιτικών, αλλά των Ελλήνων δικαστών που είναι ανεξάρτητοι και που έχουν το μαχαίρι και το πεπόνι στη συγκεκριμένη περίπτωση.

Εγώ να ευχηθώ από καρδιάς να έχει αίσιο τέλος αυτή η περιπέτεια του συγκεκριμένου, αλλά από ένα σημείο και μετά δεν είναι ζήτημα ούτε για να το πολιτικοποιήσουμε…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποιος…

**ΔΗΜΗΤΡΙΟΣ ΚΑΙΡΙΔΗΣ:** Εμείς, μεταξύ μας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** (Δεν ακούστηκε)

**ΔΗΜΗΤΡΙΟΣ ΚΑΙΡΙΔΗΣ:** Ναι, εγώ σας ότι δεν είναι της αρμοδιότητάς μας. Σε ένα κράτος δικαίου άλλοι είναι οι αρμόδιοι, η ανεξάρτητη δικαιοσύνη.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν υπάρχει κράτος δικαίου για σας.

**ΔΗΜΗΤΡΙΟΣ ΚΑΙΡΙΔΗΣ:** Αυτά λέτε και τα λέτε και τα ξαναλέτε.

Σε κάθε περίπτωση δεν είμαστε εδώ ούτε για εύκολες καταγγελίες, για εύκολες κορώνες, για έναν διαγωνισμό συγκίνησης. Είμαστε εδώ για να λύνουμε τα προβλήματα του ελληνικού λαού, με ευθύνη και με συναίσθηση ακριβώς των δύσκολων καιρών.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Καιρίδη.

Καλείται στο Βήμα ο κ. Χρήστος Γιαννούλης, Κοινοβουλευτικός Εκπρόσωπος του ΣΥΡΙΖΑ. Θα ακολουθήσουν ο κ. Κωνσταντινίδης και ο κ. Καραθανασόπουλος.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Προσπαθώ ειλικρινά να βρω πώς συνδυάζεται η έκφραση να έχει αίσιο τέλος η περιπέτεια ενός ανθρώπου που έχασε στο παιδί του και είναι απεργός πείνας. Προσπαθώ πραγματικά να δω τι είναι αυτό που περιγράφετε ως «αίσιο τέλος», όταν ζητάει επίμονα την εκταφή των λειψάνων του γιου του για να λύσει υπαρξιακές, συναισθηματικές απορίες και ερωτήματα.

Τι ζητά; Ζητά από την πολιτεία δια της νόμιμης εκπροσώπησής της, να του δώσει τη δυνατότητα να το διερευνήσει. Δεν υπάρχει αίσιο τέλος. Υπάρχει υποχρεωτική οδός. Πηγαίνεις σε αυτόν τον άνθρωπο και δεν κάνεις πολιτική εργαλειοποίηση. Πηγαίνεις ως ευαίσθητος εκπρόσωπος μιας Κυβέρνησης, συζητάς μαζί του και σου μεταφέρει ποιο είναι το αίτημα. Όλα τα υπόλοιπα είναι γαϊδουρινή αναισθησία.

Κυρίες και κύριοι συνάδελφοι, ένας από τους κορυφαίους νομικούς δασκάλους αυτής της χώρας, ο Μανωλεδάκης…

Φαίνεται ότι δεν τον προσέχατε πολύ, κύριε Καιρίδη. Δεν ήσασταν από τους καλούς φοιτητές του.

**ΔΗΜΗΤΡΙΟΣ ΚΑΙΡΙΔΗΣ:** Ήμουν από τους πρώτους φοιτητές.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ο κ. Μανωλεδάκης είχε διατυπώσει αυτό που πολλές φορές έχουμε ισχυριστεί ότι πρέπει να ζήσεις το απίθανο για να καταλάβεις το αδιανόητο. Το αδιανόητο συμβαίνει σε αυτή την Αίθουσα.

Πριν από λίγη ώρα μία νέα κοπέλα, η Βουλευτής του ΠΑΣΟΚ κ. Σπυριδάκη, με ειλικρινή αγωνία διατύπωσε δύο σημαντικά ερωτήματα που έχουν σχέση με την αξιοπρέπεια της πολιτικής και το κράτος δικαίου σε αυτή τη χώρα. Εύχομαι και ελπίζω τα επόμενα χρόνια νέοι άνθρωποι όπως η κ. Σπυριδάκη και από άλλους χώρους, από τον ΣΥΡΙΖΑ, από την Πλεύση Ελευθερίας, από παντού, να εκλέγονται -όταν έχουμε αποσυρθεί εμείς ως μεγαλύτεροι- να τιμούν το Κοινοβούλιο, να τους τιμά ο λαός με την ψήφο του.

Εύχομαι να υπάρχει εδώ και να μην υπάρχουν όσοι διορίζονται με βάση το μέτρο και τον βαθμό κολακείας τους προς τον Πρωθυπουργό, εξωκοινοβουλευτικοί Υπουργοί. Το οραματίζομαι και το εύχομαι, γιατί βλέπουμε μπροστά μας τι σημαίνει η υπαρξιακή βιοποριστική και πολιτική επιβίωση, με μόνο προσόν το να είσαι κόλακας του Πρωθυπουργού και υβριστής των κομμάτων της Αντιπολίτευσης.

Μίλησε ο Εκπρόσωπος της Νέας Δημοκρατίας για εξευτελισμό της προδικασίας και μάλιστα, προτίθεται να καταθέσει και ερώτηση στον διορισμένο Υπουργό Δικαιοσύνης για το πόσο τηρείται. Θέλετε να σας θυμίσω έναν εξευτελισμό της προδικασίας που συνετελέσθη μπροστά στα μάτια μας;

Είναι μια δικογραφία που είχε τη δυνατότητα να προσεγγίσει και να διαβάσει καθένας και καθεμία από εμάς, από το κοινοβουλευτικό Νομοθετικό Σώμα και διαπίστωσε ιδίοις όμμασι ότι εκεί περιγράφονται και οι ανάγκες για διερεύνηση πολιτικών και ποινικών ευθυνών δύο εκλεκτών συναδέλφων σας και αντί να επιλέξετε την αξιοπρεπή διαδικασία της Προανακριτικής, όπως κάνατε για παράδειγμα καθυστερημένα, αφού απορρίψατε την πρόταση που είχε υποβληθεί παλαιότερα για τον κ. Καραμανλή -το κάνατε για λόγους επικοινωνίας στη συνέχεια- να υπάρξει μια διαδικασία προκαταρκτικής έρευνας τουλάχιστον για τους δύο Υπουργούς. Τι κάνατε; Εξευτελίσατε τις διαδικασίες χρησιμοποιώντας παρελκυστικά την επιστολική ψήφο, με αποτέλεσμα η αξιοπιστία της πολιτικής να δέχεται ένα ακόμα πλήγμα.

Κύριε Φλωρίδη, πραγματικά θα χρησιμοποιήσω μία φράση του αγαπημένου σας Ευάγγελου Βενιζέλου, ενός ανθρώπου που στηρίξατε, αν δεν κάνω λάθος, πριν σας διώξουν κακήν κακώς από το ΠΑΣΟΚ, με το οποίο φαίνεται ότι έχετε ένα πολιτικό σύμπλεγμα, όπως και με την αντισυριζα υστερία σας.

Δυσκολεύομαι να σας αναγνωρίσω ως ισότιμο συνομιλητή, γιατί είστε εμπαθής. Είστε εμπαθής και φτάσατε στο σημείο τον Πρόεδρο του Δικηγορικού Συλλόγου Αθηνών να καταλήγει στη φράση «πολλά έχουν δει τα μάτια μου, μα αυτό μου φέρνει τρόμο», για το νομοθέτημα το οποίο φέρνετε σήμερα.

Η Ολομέλεια των Προέδρων των Δικηγορικών Συλλόγων είπε ένα μεγάλο «όχι» στην τροποποίηση του συγκεκριμένου άρθρου της Ποινικής Δικονομίας και έχετε το θράσος να παραμένετε στην υπουργική καρέκλα έχοντας σχεδόν όλες τις πτέρυγες της Βουλής απέναντί σας. Αν εσείς ορίζετε τη δημοκρατία ως εμμονή στον παροξυσμό μιας κομματικής ιδιοτελούς προσπάθειας, να παραμείνετε εσαεί ο ευνοημένος διορισμένος Υπουργός σε κάθε Υπουργείο που περισσεύει μετά την εσωτερική κατανομή, δεν χαίρομαι και πάρα πολύ για τις προσδοκίες σας.

Κάτι τελευταίο που θέλω να πω είναι στην εξωπραγματική δειλία σας να λέτε τα πράγματα με το όνομά τους. Παρέλειψα να πω ότι η κ. Σπυριδάκη σας ρώτησε δύο πράγματα. Ένας Υπουργός εκπροσωπεί την Κυβέρνηση; Είναι το ίδιο με τον Κοινοβουλευτικό Εκπρόσωπο ή τον κ. Κωτσό ή τη συνάδελφο από την Ημαθία; Είναι το ίδιο ένας Υπουργός της Κυβέρνησης να λέει ότι δεν αναγνωρίζουμε το Διεθνές Δικαστήριο, στο οποίο χθες ο Πρωθυπουργός στη συνέντευξή του θεώρησε πιθανόν να είναι και μια λύση για τα προβλήματά μας με την Τουρκία;

Είστε διπολική Κυβέρνηση; Αστειεύεστε; Εκπροσωπείτε, καλώς ή κακώς -κακώς κατά τη γνώμη μου- την Κυβέρνηση και έθεσε ένα ερώτημα. Αναγνωρίζει η Ελληνική Κυβέρνηση, ναι ή όχι το Διεθνές Ποινικό Δικαστήριο; Ο κ. Καιρίδης το αναγνώρισε. Εσείς τόσο πολύ είστε υπό την επήρεια αφωνίας, δειλίας και έλλειψης γενναιότητας να πείτε: «Ναι, αυτά που λέει ο κ. Γεωργιάδης είναι πολιτικές ανοησίες».

Εκτός αν δεν θέλετε να έχει το στοιχείο της εντιμότητας ένας διάλογος που προσπαθούμε να κάνουμε, χωρίς δράκους και απειλές και υστερίες. Ένας νορμάλ πολιτικός διάλογος που έχει και αυτοκριτική, έχει και κριτική, έχει και αναθεώρηση απόψεων και αποφάσεων αλλά κυρίως έχει καλές προθέσεις.

Είναι χαρακτηριστική η εντύπωση που δίνετε ό,τι σας διέπει ένας απίστευτα καταστροφικός και επικίνδυνος πολιτικός σαδισμός. Και αυτό ως τραγική κατάσταση λυτρώνεται μόνο με τη δική σας απόφαση να παραιτηθείτε, γιατί δεν μας αξίζει, δεν αξίζει σε κανέναν αυτή η έκπτωση αξιών και ιδεών για έναν που δηλώνει επαγγελματίας Υπουργός.

Χαίρομαι που υπάρχουν αποχρωματισμοί στις φωνές της Νέας Δημοκρατίας -ένα παράδειγμα ήταν ο κ. Καιρίδης- και δεν αποτελείτε την πλειοψηφούσα -ελπίζω τουλάχιστον- πολιτική πτέρυγα της Νέας Δημοκρατίας. Κατά τα άλλα λυπάμαι πάρα πολύ αλλά αν υπάρξει ιστορικός του μέλλοντος που θα ασχοληθεί μαζί σας, φοβάμαι ότι θα σας κατατάξει σε έναν από τους πραγματικούς εφιάλτες της σύγχρονης ελληνικής δημοκρατίας.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Καλείται στο Βήμα ο Ευστάθιος Κωνσταντινίδης, Βουλευτής της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Αναφερόμενος στις διαφορές μας με την Τουρκία, προφανώς υπέπεσε σε μία σύγχυση ανάμεσα στο Διεθνές Ποινικό Δικαστήριο και στο Διεθνές Δικαστήριο της Χάγης.

**ΕΥΑΓΓΕΛΙΑ ΛΙΑΚΟΥΛΗ:** Τα ανακατεύετε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Δεν τα ανακατεύω καθόλου.

**ΠΡΟΕΔΡΕΥΩΝ (Βασίλειος Βιλιάρδος):** Μην διακόπτετε, ακόμα δεν ήρθατε. Σας παρακαλώ, μην το κάνετε. Έχει δικαίωμα να μιλάει χωρίς να τον διακόπτει κανείς.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, κυρίες και κύριοι συνάδελφοι, έχει δικαίωμα η σημερινή διαδικασία σε ένα σχέδιο νόμου του Υπουργείου Δικαιοσύνης, που ουσιαστικά ενσωματώνει μία ευρωπαϊκή Οδηγία στην εσωτερική έννομη τάξη, αποτυπώνει και εξηγεί το πολιτικό σκηνικό που επικρατεί σήμερα στη χώρα, με μία Κυβέρνηση στον έκτο χρόνο της να έχει πετύχει πολλά, να καλείται όμως να πετύχει ακόμα περισσότερα προκειμένου να καλύψει το αναπτυξιακό και οικονομικό κενό, που μας κληροδότησε η μνημονιακή περίοδος, την απώλεια δηλαδή του 25% περίπου Ακαθάριστου Εθνικού Προϊόντος της χώρας ή άλλως ένα ποσό που αθροιστικά φτάνει και ξεπερνάει τα 700 δισεκατομμύρια ευρώ και είχε ως αποτέλεσμα τα προηγούμενα χρόνια τη δραματική μείωση του εισοδήματος των πολιτών, την εκτίναξη της ανεργίας, την παρατεταμένη ύφεση και φυσικά ένα κενό χρηματοδότησης σε βασικές υποδομές και δίκτυα, σε νευραλγικές υπηρεσίες, στην ίδια την εθνική μας άμυνα.

Και αυτό, κυρίες και κύριοι συνάδελφοι, δεν είναι χρήματα που γλιτώσαμε επειδή δεν τα δαπανήσαμε στην ώρα τους, αλλά δαπάνες που πρέπει να αναπληρώσουμε με μεγάλες επενδύσεις στις υποδομές με αυξήσεις σε όλους τους τομεακούς προϋπολογισμούς, με ένα τεράστιο για τις δυνατότητες της χώρας αλλά αναγκαίο λόγω των συνθηκών εξοπλιστικό αμυντικό πρόγραμμα.

Παράλληλα δε η Κυβέρνηση καλείται να βελτιώσει το εισόδημα των πολιτών και τις υπηρεσίες του κράτους χωρίς να θίξει τη δημοσιονομική ευστάθεια και την αναπτυξιακή δυναμική της πατρίδας μας. Και είναι απολύτως κατανοητό σε αυτή την επίπονη προσπάθεια η κοινωνία που δικαίως έχει υψηλές προσδοκίες, να εμφανίζει σημάδια κόπωσης και δυσπιστίας. Κι ίσως θα περίμεναν κάποιοι με πρώτους έτσι τα στελέχη της Αντιπολίτευσης, σε αυτές τις περιστάσεις οι πολίτες να προστρέξουν ενδεχομένως σε κάποιο άλλο κόμμα που τους υπόσχεται μεγαλύτερη, ταχύτερη και ευκολότερη βελτίωση της καθημερινότητας και της ζωής τους. Αυτό όμως δεν συμβαίνει, κυρίες και κύριοι της Αντιπολίτευσης.

Γιατί δεν συμβαίνει; Διότι δεν πείθετε. Και γιατί δεν πείθετε; Διότι αντί για ελπίδα εκπέμπετε αβεβαιότητα και ανασφάλεια. Εκφράζεστε διαρκώς με υπερβολή, ασκείτε μηδενιστική κριτική, αντιτίθεστε σφόδρα σε κάθε κυβερνητική πρωτοβουλία, όπως κάνατε και σήμερα. Γι’ αυτό δεν μπορεί να ταυτιστεί με τη στάση σας ακόμα και εκείνος ο πολίτης που αντιμετωπίζει ενδεχομένως τις μεγαλύτερες δυσκολίες. Γνωρίζει όμως ότι δεν είναι όλα μαύρα, δεν γίνονται όλα λάθος, δεν ζει σε ένα απολυταρχικό και φασιστικό καθεστώς, όπως νυχθημερόν προσπαθείτε να τον πείσετε.

Αφού λοιπόν καταλαβαίνει ότι ψεύδεστε για το παρόν, δεν σας εμπιστεύεται ούτε για το μέλλον, ιδίως εκείνα τα κόμματα που κυβέρνησαν και αποδείχτηκε ότι άλλα υπόσχονταν και άλλα εννοούσαν. Δείτε για παράδειγμα τον ΣΥΡΙΖΑ. Δεν διαλύθηκε ως κυβέρνηση, αλλά ως αντιπολίτευση. Αλλά και το ΠΑΣΟΚ να μην μπορεί να αποκομίσει οφέλη ούτε από τα δεξιά ούτε από τα αριστερά του. Και βέβαια τα υπόλοιπα κόμματα της Αντιπολίτευσης να μην μπορούν να κεφαλαιοποιήσουν οφέλη και κέρδη και τα ποσοστά τους να φουσκώνουν και να ξεφουσκώνουν ανάλογα με τη συγκυρία.

Και αντί να αλλάξετε ρότα τη μία σας φταίνε οι δημοσκόποι που κάνουν μετρήσεις τα σαββατοκύριακα, την άλλη σας φταίει ο κόσμος που δεν καταλαβαίνει το πρόγραμμά σας και την παράλλη σας φταίνε στελέχη σας που σας βάζουν τρικλοποδιές πριν τις εκλογές, όπως ο κ. Κατρούγκαλος, που σας εγκαταλείπουν και φτιάχνουν δικά τους κόμματα. Λέτε για τον Υπουργό κ. Φλωρίδη πόσες φορές εξελέγη με το ΠΑΣΟΚ. Δεν λέτε όμως ότι όταν το 2011 έφυγε από το ΠΑΣΟΚ, παρέδωσε αντρίκια και την έδρα του.

Σας φταίει και ο κ. Λοβέρδος στον οποίον από τη μία από τη μία καταλογίζετε ότι σας στέρησε τη δεύτερη θέση στις εκλογές και από την άλλη προσπαθείτε να τον απαξιώσετε, λέγοντας ότι δεν έχει απήχηση στην κοινωνία.

Έκανα όλη αυτή την εισαγωγή για να φτάσω στη σημερινή στάση σας, μια στάση καθόλα αντιφατική και γι’ αυτό καθόλου πειστική, όταν κόμματα φιλοευρωπαϊκής κατεύθυνσης υποτίθεται αρνούνται την ενσωμάτωση μιας ευρωπαϊκής Οδηγίας με ρυθμίσεις στο πεδίο της δικαιοσύνης και της ποινικής καταστολής.

Και είναι πράγματι ένα ζήτημα η διαφοροποίησή σας σε μία ευρωπαϊκή Οδηγία, αλλά είναι μιας άλλης τάξεως ζήτημα η ένταση και ο τρόπος αυτής της εναντίωσης. Οι πομπώδεις και υπερβολικές τοποθετήσεις που κάθε μέρα κάνουν λόγο για υπονόμευση των θεσμών, για κατάλυση του δημοκρατικού πολιτεύματος μέχρι για σεριφισμό. Αυτό ακούσαμε σήμερα, αυτόν τον χαρακτηρισμό απέδωσε η εισηγήτρια του ΠΑΣΟΚ στον κ. Φλωρίδη, ότι είναι σερίφης. Έχει αποκτήσει δε ο Υπουργός διαστάσεις έτσι θρυλικές στις τάξεις του ΠΑΣΟΚ. Λένε ότι πυροβολεί πιο γρήγορα και από τη σκιά του! Γιατί αυτό; Επειδή πήγε να τους προλάβει, να μην τους αφήσει να εκτεθούν παραπάνω, όταν του ζητούν να αποσύρει μία διάταξη που το μεν ΠΑΣΟΚ την ψήφισε τον Ιανουάριο του 2014 με έντονη και πολύ υποστηρικτική διάθεση και ο δε ΣΥΡΙΖΑ τη διατήρησε σε ισχύ για τεσσεράμισι χρόνια, πρακτικά καθ’ όλη την περίοδο διακυβέρνησής του και την απέσυρε όταν άδειαζαν οι Υπουργοί τα γραφεία τους για να τα παραδώσουν στην επερχόμενη τότε κυβέρνηση.

Αλλά έστω και έτσι. Γιατί λένε ότι δεν πρέπει να επανέλθει η συγκεκριμένη ρύθμιση σήμερα, η οποία -προσέξτε λίγο- προβλέπει τον κατ’ εξαίρεση αποκλεισμό και - επιτρέψτε μου- μετά τις νομοτεχνικές βελτιώσεις, τον όλως κατ’ εξαίρεση αποκλεισμό ενός κατηγορουμένου από την πρόσβαση σε επιμέρους υλικό της δικογραφίας, γιατί είναι αντισυνταγματική. Αυτό μας είπαν. Μια διάταξη λοιπόν που από το 2014 μέχρι το 2019 ήταν συνταγματική, ξαφνικά το 2025 έγινε αντισυνταγματική.

Και προσέξτε τώρα τι κάνουν ιδίως το ΠΑΣΟΚ για να δικαιολογήσει τη θέση του. Πάει και επικαλείται μία άλλη διάταξη, εκείνη που απαγόρευε τη γνωστοποίηση των λόγων άρσης του απορρήτου των τηλεφωνικών επικοινωνιών, την οποία είχε επίσης υπερψηφίσει το ΠΑΣΟΚ. Δύο στα δύο δηλαδή. Αυτό είναι αντιπολίτευση των αντιφάσεων και της υπερβολής.

Στην πραγματικότητα, όμως, κατά ποιου στρέφεται η αμφισβήτηση δεδομένης της απολύτως περιοριστικής πρόβλεψης της συγκεκριμένης διάταξης; Κατά της δικαιοσύνης και των δικαστών. Διότι τελικά σε αυτούς απόκειται η κρίση για το αν συντρέχουν οι όροι της ρύθμισης για τη μη γνωστοποίηση στοιχείων της δικογραφίας στο στάδιο της προδικασίας.

Την ανεξαρτησία της δικαιοσύνης και την ακεραιότητα και ευθυκρισία των δικαστών αμφισβητούν τελικά τα κόμματα της Αντιπολίτευσης. Τους θεωρείτε συλλήβδην υποχείρια της εκάστοτε πολιτικής εξουσίας. Και το λέω αυτό διότι με τις επικρίσεις σας δεν καταλογίζετε ούτε μία αστοχία σε γενικό και αφηρημένο δικαιοπολιτικό επίπεδο, όπως έκαναν παραδείγματος χάρη οι εκπρόσωποι των φορέων κατά την επεξεργασία του νομοσχεδίου, αλλά σκοπιμότητα και υστεροβουλία για συγκεκριμένο κύκλο υποθέσεων πολιτικού ενδιαφέροντος. Ατελής και καθ’ όλα αδιέξοδος συλλογισμός, διότι πρακτικά αυτό θα προϋπέθετε ο εκάστοτε Υπουργός, ο νομοθέτης, να γνωρίζουν εκ των προτέρων το πρόσωπο του ανακριτή ή του εισαγγελέα πολλώ μάλλον του δικαστικού συμβουλίου και τη διαθεσιμότητά τους να υποκύψουν στις επιθυμίες του. Ουσιαστικά λοιπόν εσείς αμφισβητείτε για μια ακόμη φορά το δικαστικό σώμα. Κάποιες φορές το κάνετε ευθαρσώς, κάποιες συγκαλυμμένα.

Μετά τη διαδικασία που προηγήθηκε αντιλαμβάνομαι ότι παρέλκει η προτροπή να υπερψηφίσετε το νομοσχέδιο. Θα το πράξουμε εμείς, φερόμενοι για μία ακόμα φορά υπεύθυνα.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κωνσταντινίδη.

Καλείται στο Βήμα ο κ. Νικόλαος Καραθανασόπουλος Κοινοβουλευτικός Εκπρόσωπος του Κομμουνιστικού Κόμματος Ελλάδας. Μετά σειρά έχει ο κ. Ψυχογιός και στο τέλος ο κ. Καζαμίας και μετά ξεκινάμε τις δευτερολογίες, εάν δεν μιλήσει κάποιος Πρόεδρος

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το νομοσχέδιο που συζητάμε δεν κάνει τίποτε άλλο παρά να προσαρμόσει συνολικά το νομικό πλαίσιο στη χώρα μας στις συνθήκες της πολεμικής προετοιμασίας. Γι’ αυτό ακριβώς και η ενσωμάτωση της Ευρωπαϊκής Οδηγίας είναι φανερό για τις ποινές τις οποίες προβλέπει και την αντιμετώπιση σε φυσικά ή νομικά πρόσωπα που σπάνε το εμπάργκο, τα περιοριστικά μέτρα, τις κυρώσεις, σε αυτούς που έχουν επιβληθεί, δηλαδή στους αντιπάλους.

Και βέβαια το ερώτημα είναι το εξής κύριε Υπουργέ: Όταν μιλάτε για νομικά πρόσωπα είναι μία πολύ ευρεία έννοια. Θα μπορούσε κάποιος να λέει οι «εταιρείες». Δεν είναι όμως μόνο οι εταιρείες νομικά πρόσωπα. Νομικά πρόσωπα θεωρούνται και τα κόμματα, θεωρούνται και τα συνδικάτα, θεωρούνται και οι σύλλογοι. Βεβαίως θα πείτε έχουν εμπορικές σχέσεις ή οικονομικές σχέσεις; Σε αυτήν τη φάση όχι, αλλά αύριο-μεθαύριο αυτό μπορεί να αλλάξει και οποιαδήποτε σχέση ή ανταλλαγή να θεωρηθεί ότι παραβιάζει τις κυρώσεις και άρα είναι υπεύθυνα και να επιβληθούν μέτρα για τη δράση. Άλλωστε δεν είναι τυχαίο το κυνήγι μαγισσών που έχει εξαπλωθεί στο Ευρωπαϊκό Κοινοβούλιο για όλους όσους αντιτίθενται στις ιμπεριαλιστικές επιδιώξεις της Ευρωπαϊκής Ένωσης.

Το λέμε αυτό γιατί ακριβώς όλη αυτή η διαδικασία, όλες αυτές οι οδηγίες, θέλουν ακριβώς να διαμορφώσουν αυτό το περιβάλλον υποταγής όλων όσων αντιστέκονται και αμφισβητούν τους ιμπεριαλιστικούς σχεδιασμούς της Ευρωπαϊκής Ένωσης. Πολύ περισσότερο που με το άρθρο 18, όπως φαίνεται, κύριε Υπουργέ, επί της ουσίας δίνετε τη δυνατότητα να μην έχει πρόσβαση ο κατηγορούμενος σε στοιχεία της δικογραφίας και για λόγους εθνικής ασφάλειας. Βεβαίως αυτό προβλέπεται από την Ευρωπαϊκή Οδηγία του 2012, η Οδηγία 13, αλλά και αποφάσεις και του Ευρωπαϊκού Δικαστηρίου Ανθρωπίνων Δικαιωμάτων, όπου υπάρχουν εξαιρέσεις από το άρθρο 6 για τη λεγόμενη δίκαιη δίκη.

Αποτελεί και αυτό, η μη πρόσβαση στο σύνολο της δικογραφίας, ένα ακόμη όπλο στη φαρέτρα που έχει η Ευρωπαϊκή Ένωση που ξεκινά με τον τρομονόμο, από την προληπτική παρακολούθηση, από το ηλεκτρονικό φακέλωμα, από την ανταλλαγή ηλεκτρονικών αρχείων ανάμεσα στις μυστικές υπηρεσίες και το οποίο επί της ουσίας στρέφεται ενάντια στον εχθρό λαό και μάλιστα στη χώρα μας σε συνθήκες όπου η αντίσταση και η ανυπακοή στην εμπλοκή της χώρας μας στους ιμπεριαλιστικούς σχεδιασμούς και πολέμους γίνεται όλο και πιο έντονη. Άρα μέσα από τέτοιες διατάξεις επί της ουσίας θέλετε να διευρύνετε την περιστολή των δικαιωμάτων, να ενισχύσετε ακόμη περισσότερο την καταστολή σε όλους όσους αντιστέκονται σε αυτούς τους σχεδιασμούς.

Αυτό επί της ουσίας είναι και το κράτος δικαίου της Ευρωπαϊκής Ένωσης το οποίο και η Κυβέρνηση, αλλά και τα άλλα κόμματα υπερασπίζονται με νύχια και με δόντια. Γι’ αυτό ακριβώς και είναι βολική η αντιπολίτευση προς την Κυβέρνηση των άλλων κομμάτων του ευρωμονόδρομου. Αυτό το κράτος δικαίου είναι που αποφασίζει την αποφυλάκιση του ναζιστή Μιχαλολιάκου και μάλιστα στην επέτειο των δώδεκα χρόνων από τη δολοφονία του Παύλου Φύσσα και στη σημερινή συγκέντρωση, η οποία πραγματοποιείται στο Κερατσίνι.

Γίνεται για ακόμη μια φορά φανερό ότι τον φασισμό, που αποτελεί παιδί του συστήματος, το δολοφονικό χέρι αυτού του εκμεταλλευτικού συστήματος, δεν πρόκειται να τον αντιμετωπίσει οποιαδήποτε αστική δικαιοσύνη. Ο μόνος ο οποίος μπορεί να τον αντιμετωπίσει είναι ο λαός και η εργατική τάξη με την οργανωμένη πάλη, που μπορεί ακριβώς να τσακίσει τον φασισμό, όπως έκανε και στο παρελθόν.

Έχουμε να κάνουμε δηλαδή με αντιδραστικοποίηση ακόμη περισσότερο του νομοθετικού πλαισίου, αυτής της ταξικής δικαιοσύνης, η οποία λειτουργεί σε ένα αντεργατικό και αντιλαϊκό πλαίσιο με μία ηγεσία της δικαιοσύνης που ορίζεται από την εκάστοτε κυβέρνηση και που η αξιολόγηση των στελεχών του δικαστηρίου γίνεται με ευθύνη κυβερνητική, άρα εύκολη δηλαδή λεία στις επιδιώξεις τις κυβερνητικές.

Μια δικαιοσύνη η οποία άρον-άρον αποφάσισε την ολοκλήρωση της ανακριτικής διαδικασίας για το έγκλημα στα Τέμπη παρά το γεγονός ότι μόλις πρόσφατα εβδομήντα εννέα συγγενείς των θυμάτων των Τεμπών ζήτησαν να υπάρξει μια συμπληρωματική ανάκριση σε σχέση με το έγκλημα και την ίδια στιγμή που ένας γονιός κάνει απεργία πείνας, ζητώντας το αυτονόητο δικαίωμά του, να γίνει εκταφή του νεκρού παιδιού, των οστών αυτών, για να μπορέσει να υπάρξει μια ιατροδικαστική εξέταση των αιτιών που οδήγησαν στο θάνατο. Από την πρώτη στιγμή και το κόμμα μας, η κοινοβουλευτική ομάδα, τα εργατικά σωματεία εκφράσαν την αλληλεγγύη τους και τη στήριξη στον αγώνα που κάνει ο απεργός γονέας.

Αλλά και βεβαίως όλο αυτό ήταν το αποκορύφωμα, θα το λέγαμε έτσι, της συνειδητής προσπάθειας της Κυβέρνησης να συγκαλύψει το έγκλημα στα Τέμπη και επί της ουσίας να οδηγήσει στην απαλλαγή από τις πολιτικές ευθύνες των πολιτικών προσώπων. Πολιτικές ευθύνες που είχαν και ποινικές ιδιαίτερα για τη σύγκρουση δύο τρένων που κινούνταν στην ίδια γραμμή σε αντίθετη φορά, την έκρηξη που ακολούθησε, αλλά και την αλλοίωση του τόπου του εγκλήματος, αξιοποιώντας βεβαίως σε αυτό το άρθρο 86 περί ευθύνης Υπουργών, όπου με τη συνενοχή και άλλων κομμάτων διατηρείται και επιφυλάσσει μία ειδική μεταχείριση στους νυν και πρώην Υπουργούς όσον αφορά τις ποινικές ευθύνες τις οποίες έχουν και δίνει το δικαίωμα στην εκάστοτε πλειοψηφία να αποφασίζει αν θα διωχθεί και για ποιον λόγο θα διωχθεί ο κάθε Υπουργός, αποτελώντας πρόκληση επί της ουσίας για το κοινό περί δικαίου αίσθημα.

Στην ίδια τακτική, αυτή της συγκάλυψης, οδηγείται η Κυβέρνηση και για το σκάνδαλο του ΟΠΕΚΕΠΕ, που είναι ένα σκάνδαλο της Νέας Δημοκρατίας με την ευθύνη βεβαίως και της Ευρωπαϊκής Ένωσης, της Κοινής Αγροτικής Πολιτικής, με τη διαδικασία παρωδία που ακολουθήθηκε για τη σύσταση προανακριτικής επιτροπής με βάση τη δικογραφία που έχει έρθει στη Βουλή και με την άκυρη επί της ουσίας ψηφοφορία που ακολούθησε. Μια ψηφοφορία η οποία παραβιάζει τη μυστικότητα της ψήφου και άρα έχει μείνει ανολοκλήρωτη η υπόθεση σύστασης προανακριτικής επιτροπής. Για το ΚΚΕ παραμένει υπόθεση αυτή ανοικτή.

Στη θέση της η Κυβέρνηση προχώρησε στη δημιουργία μιας εξεταστικής επιτροπής, που απ’ ό,τι φαίνεται σκοπός και στόχος της είναι το κουκούλωμα των πολιτικών και ποινικών ευθυνών που υπάρχουν για το σκάνδαλο του ΟΠΕΚΕΠΕ, αλλά και για τη διαχρονική πορεία και εξέλιξη των πραγμάτων. Πράγμα το οποίο φάνηκε και από τη σημερινή συνεδρίαση, όπου η κυβερνητική πλειοψηφία αρνήθηκε οποιαδήποτε πρόταση από τις δεκάδες που κατατέθηκαν των κομμάτων της Αντιπολίτευσης για μάρτυρες προς εξέταση.

Ούτε έναν, ούτε ένα πρόσωπο, ούτε έναν μάρτυρα από αυτούς που πρότειναν τα κόμματα της αντιπολίτευσης δεν δέχτηκε να καλέσει η Πλειοψηφία λέγοντας «εμείς αποφασίζουμε και διατάσσουμε για το ποιοι θα κληθούν, για το πώς θα κληθούν και πώς θα γίνει η εξέταση και όλη η διαδικασία», πράγμα το οποίο αναδεικνύει μια προσπάθεια συνολικότερης συγκάλυψης του σκανδάλου. Και βέβαια απάντηση σε αυτές τις επιδιώξεις της Κυβέρνησης είναι ότι οι ίδιοι οι βιοπαλαιστές αγροτοκτηνοτρόφοι παίρνουν την υπόθεση στα χέρια τους.

Σήμερα οι αγρότες και οι κτηνοτρόφοι της Καρδίτσας έκαναν μπλόκο στον κόμβο των οδικών, τον Ε65 και για την προστασία τους από την ευλογιά, την εξάπλωση με γοργούς ρυθμούς όπου καταστρέφει τη κτηνοτροφία στη χώρα μας, την έλλειψη μέτρων πρόληψης από μεριάς της Κυβέρνησης, τον ενδεχόμενο εμβολιασμό ο οποίος θα προστάτευε από την εξάπλωση της ευλογιάς. Γιατί ποιοι εκφράζουν αντιρρήσεις σε μια τέτοια προσπάθεια; Εκφράζουν αντιρρήσεις οι βιομηχανίες παραγωγής φέτας, οι οποίες φοβούνται ότι θα χάσουν τις εξαγωγές. Όταν, όμως, καταστραφούν τα κοπάδια στη χώρα μας πώς θα παράγεται η φέτα; Βεβαίως έχουν τη λύση οι εταιρείες από εισαγωγή γάλακτος από όμορες χώρες, που και η ποιότητά του είναι αμφισβητήσιμη. Άρα, για τα συμφέροντα των μεγάλων εταιρειών αρνείται η Κυβέρνηση να προχωρήσει στον προληπτικό εμβολιασμό των προβάτων, αρνείται να πάρει μέτρα μη εξάπλωσης της νόσου με όλα τα απαραίτητα και μεταφέρει το βάρος στην ατομική ευθύνη στο όνομα του κόστους-οφέλους και βεβαίως να στελεχώσει επαρκώς τις κτηνιατρικές υπηρεσίες με το απαραίτητο προσωπικό. Μάλιστα η εξέλιξη στον Ο.Π.Ε.Κ.Ε.Π.Ε., όλες αυτές οι κυβερνητικές κινήσεις έχουν οδηγήσει στην καθυστέρηση της καταβολής των επιδοτήσεων στους βιοπαλαιστές αγροτοκτηνοτρόφους, με κίνδυνο μάλιστα να χαθεί η επιδότηση γι’ αυτό το έτους από τη στιγμή που η Ευρωπαϊκή Ένωση έχει θέσει ως καταληκτική ημερομηνία τις 2 του Οκτώβρη για να κατατεθεί ο φάκελος και να μπορέσει να εκταμιευθούν οι επιδοτήσεις για τον τρέχοντα χρόνο. Άρα, ο κίνδυνος μη εκταμίευσης των επιδοτήσεων είναι πολύ φανερός και βεβαίως επιδεινώνει συνολικά την κατάσταση την οποία βιώνουν οι αγροτοκτηνοτρόφοι και αυτές οι κινητοποιήσεις αποτελούν το ξεκίνημα, αποτελούν ένα μήνυμα κλιμάκωσης του αγώνα τους για την επιβίωση ενάντια στις πολιτικές της Ευρωπαϊκής Ένωσης, αλλά και των κυβερνήσεων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Βεβαίως η πολεμική προετοιμασία προχωρά με γοργούς ρυθμούς. Η εμπλοκή της χώρας μας στις ιμπεριαλιστικές επεμβάσεις είναι κάθε μέρα και πιο μεγάλη, μετατρέποντας σε ορμητήριο τη χώρα μας σε αυτούς τους σχεδιασμούς στο όνομα της γεωστρατηγικής αναβάθμισης, όπου αυτή η γεωστρατηγική αναβάθμιση οξύνει όλο και περισσότερο τον ανταγωνισμό με την τούρκικη αστική τάξη που θα οδηγήσει αυτός ο ανταγωνισμός σε οδυνηρές διευθετήσεις για τη χώρα μας.

Η Κυβέρνηση προσπαθεί να διασκεδάσει αυτήν την προσπάθεια συνδιαχείρισης στο Αιγαίο και στην ανατολική Μεσόγειο την οποία προσπαθεί να υλοποιήσει, υλοποιώντας τους αμερικανονατοϊκούς και ευρωπαϊκούς σχεδιασμούς και μάλιστα φθάνει στο σημείο να θεωρεί ότι η Chevron με τη συμμετοχή της στα οικόπεδα νότια της Κρήτης θα διασφαλίσει τα κυριαρχικά δικαιώματα της χώρας. Αλήθεια, σοβαρά το λέτε αυτό; Μια πολυεθνική θα σου διασφαλίσει τα κυριαρχικά δικαιώματα που οι πολυεθνικές είναι αυτές που τα αμφισβητούν; Την ίδια στιγμή η ίδια η Chevron παζαρεύει να πάρει οικόπεδα στην Λιβύη -αυτά που προκηρύσσει η Λιβύη- αλλά και στην Τουρκία, στο όνομα της οικονομικής κλίμακας. Αυτό, λοιπόν, έχετε αναγάγει σαν τοποτηρητή των κυριαρχικών δικαιωμάτων της Chevron.

Να σας θυμίσω ότι τα ίδια λέγατε και για το καλώδιο που ενώνει την Ελλάδα με την Κύπρο, ότι μας διασφαλίζει τα κυριαρχικά δικαιώματα; Οι Τούρκοι φτάσανε έξω από την Κάσο και το καλώδιο αυτό παραπέμπεται στις καλένδες ή και οι πιο παλιοί θα θυμούνται τα πανηγύρια για τον αγωγό EastMed που θα μετέφερε φυσικό αέριο από την ανατολική Μεσόγειο στην Ευρώπη και ο οποίος ήταν και αυτός ένας αγωγός διασφάλισης κυριαρχικών δικαιωμάτων; Πού πήγε ο αγωγός αυτός; Τι έγιναν τα κυριαρχικά δικαιώματα; Είναι σαν να λέτε ότι ο λύκος θα φυλάξει τα πρόβατα και μάλιστα σε μια περίοδο όπου η μέση Ανατολή φλέγεται, όπου το κράτος κατακτητής του Ισραήλ προχωρά σε γενοκτονία του παλαιστινιακού λαού και μάλιστα με απύθμενο θράσος η Κυβέρνηση και ο Πρωθυπουργός χθες με τη συνέντευξη τύπου μίλαγε γενικά για μια ανθρωπιστική -λέει- κρίση, λες και έχουν να κάνουν με ένα φυσικό φαινόμενο και όχι με διατεταγμένη υπηρεσία την οποία κάνει το Ισραήλ, υλοποιώντας τους συνολικότερους σχεδιασμούς, έχοντας τη μεγάλη εικόνα δηλαδή τη δημιουργία του μεγάλου Ισραήλ -από τη δεκαετία του ΄60 ήταν αυτό το σχέδιο- στα πλαίσια της νέας Μέσης Ανατολής του Αμερικανοατλαντικού σχεδιασμού για τη Μέση Ανατολή. Με τις πλάτες προχωρά στη γενοκτονία και της Ευρωπαϊκής Ένωσης και του ΝΑΤΟ και βεβαίως και της ελληνικής κυβέρνησης. Από αυτήν την άποψη είναι υποκρισία οι δηλώσεις κρατών-μελών της Ευρωπαϊκής Ένωσης ότι θα αναγνωρίσουν το κράτος της Παλαιστίνης υπό όρους και προϋποθέσεις τη στιγμή που οπλίζουνε το χέρι του κατακτητή, το χέρι του δολοφόνου του κράτους του Ισραήλ για να τους κάνει τη βρώμικη δουλειά και να υλοποιηθούν οι συνολικότεροι σχεδιασμοί που έχουν στην περιοχή. Γι’ αυτό ακριβώς τον λόγο και είναι άμεση λαϊκή απαίτηση η απεμπλοκή της χώρας μας από αυτούς τους σχεδιασμούς, η επιστροφή των ελληνικών ενόπλων δυνάμεων από το εξωτερικό, το κλείσιμο των βάσεων, η καταγγελία συνολικά όλων των συμφωνιών με το κράτος-δολοφόνο το Ισραήλ και η άμεση υλοποίηση της απόφασης της ελληνικής Βουλής περί αναγνώρισης του κράτους της Παλαιστίνης στα σύνορα του ΄67 και με πρωτεύουσα την ανατολική Ιερουσαλήμ, ενοποιώντας όλα αυτά τα εδάφη από τη Λωρίδα της Γάζας, τη Δυτική Όχθη και τα υψίπεδα του Γκολάν ως παλαιστινιακά εδάφη.

Από αυτήν την άποψη, επειδή ακριβώς η κατάσταση θα γίνεται όλο και πιο επώδυνη για τα λαϊκά στρώματα, θα κλιμακωθεί η επίθεση απέναντι στα λαϊκά και εργατικά δικαιώματα, το 13ωρο -η δουλειά δηλαδή- από το πρωί μέχρι το άλλο πρωί για τους εργαζόμενους, η ένταση της εκμετάλλευσης της εργατικής τάξης, τα μέτρα της Κυβέρνησης που στηρίζουν ακόμη περισσότερο τις ανάγκες του κεφαλαίου και θυσιάζουν την ικανοποίηση των λαϊκών αναγκών, τα μέτρα όξυνσης της φορολογικής ανισότητας τα οποία προέβαλε η Κυβέρνηση με το πακέτο της Θεσσαλονίκης, σε αυτά τα πλαίσια εμείς λέμε καθαρά ότι πρέπει η εργατική τάξη και τα πλατιά λαϊκά στρώματα να οργανώσουν την πάλη τους απέναντι στους πυλώνες που στηρίζουν την κυβερνητική πολιτική, που δεν είναι άλλα από τα συμφέροντα του κεφαλαίου των επιχειρηματικών ομίλων από την πολιτική της Ευρωπαϊκής Ένωσης με τα πανευρωπαϊκά μνημόνια του Ταμείου Ανάκαμψης και Ανταγωνιστικότητας, από τους δημοσιονομικούς κόφτες που είναι σε βάρος των αναγκών των εργαζομένων, συνολικά από της ευρωενωσιακές αντεργατικές οδηγίες που τα άλλα κόμματα τα αποδέχονται και βεβαίως αποδέχονται και τους συνολικότερους σχεδιασμούς.

Γι’ αυτό ακριβώς τον λόγο και δεν υπάρχει διέξοδος εντός των τειχών. Τα άλλα κόμματα είναι δοκιμασμένα στην υλοποίηση της αντιλαϊκής πολιτικής και αυτό το κινούμενο πολιτικό τοπίο μετατρέπεται σε έναν χώρο που ανθούν οι μεταγραφές στελεχών από το ένα κόμμα στο άλλο, γιατί ακριβώς τους ίδιους πυλώνες, την ίδια στρατηγική υπηρετούν τα κόμματα αυτά. Γι’ αυτό ακριβώς τον λόγο και η μόνη διέξοδος είναι η μεγέθυνση της αμφισβήτησης της κυρίαρχης πολιτικής και η συμπόρευση -η αποφασιστική- πλατύτερων λαϊκών στρωμάτων με το ΚΚΕ. Την απάντηση μπορεί να τη δώσει και θα τη δώσει, με πρώτο σταθμό την πανελλαδική πανεργατική απεργία την 1η του Οκτώβρη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ψυχογιός και κλείνουμε με τον κ. Καζαμία.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούσαμε και σήμερα από εσάς ένα κρεσέντο τοξικότητας και λασπολογίας -θα έλεγα- το οποίο έχει απαντηθεί πολλαπλώς και από τον ΣΥΡΙΖΑ, αλλά και fake news για τον νόμο Παρασκευόπουλου, που και ο ίδιος ο πρώην Υπουργός σας είχε απευθύνει ακριβώς το τι συνέβη και τι γινότανε και πριν με τις αποσυμφορητικές διατάξεις του κ. Αθανασίου και άλλων Υπουργών.

Ακούσαμε, επίσης, για δικαιωματιστές. Ακούσαμε γι’ αυτούς που προφανώς πιστεύουμε και εκπαιδευτήκαμε από φωτεινούς δάσκαλους στις αρχές του φιλελεύθερου ποινικού δικαίου και της ποινικής δικονομίας στη Νομική της Κομοτηνής και όχι σε αυτά τα κολλέγια που κάνετε τώρα νομικές σχολές και εξομοιώνονται με τα πτυχία τα δικά μας.

Το γνωρίζω και αυτός είναι ένας λόγος παραπάνω που το επισημαίνω, με καθηγητές σαν τον κ. Μπέκα, την κ. Σαρέλη, τον κ. Δημόπουλο, τον κ. Πανούση και πολλούς άλλους. Είναι άνθρωποι που μας έδωσαν τον πυρήνα αυτών που λέμε φιλελεύθερο ποινικό δίκαιο και ποινική δικονομία και που εσείς με συνέπεια εδώ και έξι χρόνια ξηλώνετε και απαξιώνετε. Και αυτό σας το λένε σταθερά και οι φορείς και η επιστημονική κοινότητα, η οποία καλείται στα νομοσχέδια, εν προκειμένω και για το άρθρο για την ποινική ευθύνη των νομικών προσώπων και για το άρθρο 18, βέβαια, που αντιβαίνει ευθέως στο άρθρο 20 παρ. 1 του Συντάγματος.

Αλλά, αυτή είναι η λογική σας, γιατί προφανώς νομίζετε ότι είστε πάνω απ’ αυτά, πάνω απ’ όλες αυτές τις εισηγήσεις ανθρώπων που τόσα χρόνια υπηρετούν το πεδίο αυτό. Με μια αλαζονεία και έναν κυνισμό ισοπεδώνετε κρίσιμες και βασικές εγγυήσεις.

Επικαλείστε την Ευρώπη, μια Ευρώπη στην οποία αποκλίνουμε διαρκώς σαν χώρα από τις ανισότητες και την παιδική φτώχεια που είμαστε πρωταθλητές, μέχρι την αγοραστική δύναμη που είμαστε στον πάτο. Επίσης έχουμε και τις Οδηγίες, αλλά όταν οι Οδηγίες είναι για τον ΦΠΑ δεν έρχονται να υιοθετηθούν και να ενσωματωθούν στο ελληνικό δίκαιο ή άλλες οδηγίες για τα εργασιακά έρχονται τελευταία στιγμή, χωρίς τις συλλογικές συμβάσεις εργασίας. Εδώ φέρνετε μια Οδηγία την οποία επεκτείνετε -με τον τρόπο που την φέρνετε- και την ενσωματώνετε στη δική σας κατεύθυνση, μακριά από το γράμμα και το πνεύμα.

Λέτε για τις αποφάσεις του Ευρωπαϊκού Δικαστηρίου Δικαιωμάτων του Ανθρώπου. Και αυτό προφανώς α λα καρτ. Τι υποκρισία! Και σε ποιους νομίζετε ότι απευθύνεστε; Σε αδαείς, σε αφελείς ή σε ανθρώπους που δεν γνωρίζουν το πεδίο αυτό; Το Ευρωπαϊκό Δικαστήριο έχει καταδικάσει τη χώρα δύο φορές μέχρι τώρα για την αναστολή της υποβολής ασύλου και δεν απελαύνονται, δεν επιστρέφονται άνθρωποι που δεν έχουν υποβάλει αίτημα ασύλου. Δεν το εφαρμόζετε.

Έχουμε όμως και άλλες αποφάσεις καταπέλτες, κόλαφους για την ελληνική πολιτεία, από τις φυλακές και τις συνθήκες που επικρατούν εκεί, που είναι όλο και χειρότερες και λέτε και για απόφαση που η ίδια η Ολομέλεια των Δικηγορικών Συλλόγων είπε ότι ουδεμία σχέση έχει με αυτό το οποίο νομοθετείτε σήμερα.

Μιλάτε για έναν Ποινικό Κώδικα του 2019 όπου υπήρχε μία Νομοπαρασκευαστική Επιτροπή που δεν ήταν του ΣΥΡΙΖΑ. Ήταν μία Νομοπαρασκευαστική Επιτροπή η οποία ερχόταν για πάνω από μια δεκαετία και η οποία δούλευε επάνω στο κείμενο του Ποινικού Κώδικα. Όπως ξέρετε -ή θα έπρεπε να ξέρετε- δεν αλλάζει κάθε δύο μήνες με ποινικό λαϊκισμό ανάλογα με την επικαιρότητα. Βάζει τις βασικές αρχές και αλλάζει όταν ωριμάσουν αυτές οι συνθήκες και η κοινωνία.

Άρα, λοιπόν, μια Νομοπαρασκευαστική Επιτροπή, αποτελούμενη από κορυφαίους καθηγητές, επιστήμονες και ανθρώπους που γνώριζαν πάρα πολύ καλά και δικαστές και τη θεωρία και την πράξη και την εφαρμογή του δικαίου και είχαν δει τη διάταξη αυτή ότι δεν είχε χρησιμοποιηθεί καμία φορά και γι’ αυτό την απέσυραν. Και έρχεστε εσείς μετά από έξι χρόνια να την επαναφέρετε, όχι από την αρχή της θητείας, αλλά έξι χρόνια μετά.

Δεν έχει, λοιπόν, κανείς εμπιστοσύνη όταν αυθαίρετα, αυταρχικά και καθεστωτικά ξηλώνετε βασικές εγγυήσεις του δικαίου μας και των δικαιωμάτων των κατηγορουμένων, της ακρόασης και της υπεράσπισης, όπως προβλέπονται για δεκαετίες. Δεν σας εμπιστεύεται κανείς. Σας έχει καταλάβει ο κόσμος ότι νομοθετείτε εσκεμμένα τις περισσότερες φορές, στοχευμένα, για να συγκαλύψετε, να κουκουλώσετε και να τσαλαπατήσετε τα πάντα για τον σκοπό αυτό, ακόμη και για στοιχειώδη, όπως η πρόσβαση στη δικογραφία, χωρίς χρονικό όριο, χωρίς περιορισμούς, χωρίς δικλείδες.

Έξι χρόνια μετά, λοιπόν, οι συνειρμοί μπορεί να γίνουν και με το έγκλημα των Τεμπών. Γιατί είστε και Υπουργός που δεν το ανακαλέσατε ποτέ. Μάλιστα μιλήσατε για τα μπάζα, για όσους μιλούν για το μπάζωμα. Δεν το πήρατε ποτέ πίσω και αυτό, λοιπόν, δημιουργεί εύλογους συνειρμούς τόσο γι’ αυτό, όπως και για τα δικαιώματα των θυμάτων κατ’ επέκταση, σε σχέση με τους κατηγορούμενους.

Η δικογραφία της Πύλου είναι ανοικτή, αλλά και άλλες υποθέσεις εκκρεμούν.

Θα έρθω, όμως, κύριε Υπουργέ και σε ένα άλλο ζήτημα το οποίο αφορά το Υπουργείο σας και τη δικαιοσύνη συνολικά και θέλω να το πω απ’ αυτό το Βήμα. Για να απονεμηθεί δικαιοσύνη χρειάζονται υποδομές και μέσα στα δικαστήρια. Και στον δικό μου νομό, στην Κορινθία στα ειρηνοδικεία τα οποία σε μία νύχτα τα κάνατε πρωτοδικεία με αυτή την μεταρρύθμιση των εκατό χρόνων μετά τον Βενιζέλο, οι εργαζόμενοι είναι σε πολύ άσχημες συνθήκες και δεν έχουν ούτε τα βασικά. Διαμαρτύρονται για το τι επικρατεί εκεί.

Οι δικηγόροι απέχουν από τα καθήκοντά τους διαμαρτυρόμενοι για τον ΦΠΑ, για το τεκμαρτό εισόδημα και για τις υποδομές, τις εγκαταστάσεις και τα μέσα, γιατί αυτό δημιουργεί όλο αυτό το πλαίσιο για συγκέντρωση στα χέρια λίγων εταιριών και για υπαλληλοποίηση των ελεύθερων επαγγελματιών δικηγόρων. Η προϊσταμένη του Πρωτοδικείου Κορίνθου μιλάει για άμεση ανάγκη στελέχωσης εγκαταστάσεων αξιοπρεπούς και ασφαλούς συνθήκης εργασίας.

Οι τελευταίες εργασίες που έγιναν εκεί ήταν το 2019 από την κυβέρνηση του ΣΥΡΙΖΑ και το τότε Υπουργείο. Υπάρχουν πάρα πολλές επείγουσες και επιτακτικές ανάγκες, που ζητάει εκεί και ο Δικηγορικός Σύλλογος.

Θέλω να αναφερθώ –και να μην ξεχάσω- και στη στήριξή μας για τον Πάνο Ρούτσι ο οποίος βρίσκεται έξω από τη Βουλή και ζητάει το αυτονόητο, την επαφή του παιδιού του, ώστε σε ένα κράτος δικαίου να το πάρει στα χέρια του ακριβώς και να δει και τις αιτίες πραγματικά που οδήγησαν στον θάνατό του.

Να μην ξεχάσω να αναφερθώ σήμερα, επίσης, στον Παύλο Φύσσα που δεν ξεχνάμε τη δολοφονία του από τα τάγματα εφόδου της ναζιστικής, εγκληματικής Χρυσής Αυγής και να πούμε ότι ο αγώνας εναντίον του φασισμού και του ναζισμού είναι καθημερινός σε όλα τα επίπεδα, για τη μείωση των ανισοτήτων, για τη μείωση του κοινωνικού αυτοματισμού, για τη μείωση του νόμου του ισχυρού και για μια κοινωνία συνοχής, αλληλεγγύης και ισότητας, όπως οραματιζόμαστε.

Και επειδή άκουσα και τον Εισηγητή της Νέας Δημοκρατίας, ο οποίος είναι και συνάδελφος δικηγόρος, να λέει ότι η Νέα Δημοκρατία ήταν αυτή που καταδίκασε τους Χρυσαυγίτες δολοφόνους, εγκληματίες, να πω ότι η δικαιοσύνη είναι αυτή η οποία απονέμει δικαιοσύνη, αυτή είναι η οποία αναλαμβάνει την ευθύνη και κρίνει τις υποθέσεις και όχι εσείς ως Κυβέρνηση και ως εκτελεστική εξουσία.

Σε κάθε περίπτωση, κύριε Πρόεδρε, δεν θυμάμαι στην αίθουσα του δικαστηρίου να είχε πάει κάποιος μάρτυρας πολιτικής αγωγής από τη Νέα Δημοκρατία, όπως είχαν πάει απ’ όλα τα άλλα Κόμματα του δημοκρατικού τόξου, ούτε να παρευρίσκεται στις συνεδριάσεις της πολύ δύσκολης και κρίσιμης αυτής δίκης. Άρα, να μη μας κουνάνε το δάκτυλο για πράγματα τα οποία για εμάς είναι πάντα αξιακά, ταυτοτικά και τα παλεύουμε και μέσα και έξω από τη Βουλή.

Κλείνω, κύριε Πρόεδρε, λέγοντας ότι θα πρέπει όλοι να έχουμε τα μάτια μας και στη Γάζα. Πρέπει να πάρει θέση και το Υπουργείο Δικαιοσύνης, γιατί είναι θέμα διεθνούς δικαίου και απορώ πώς δεν έχει πάρει θέση και πώς δεν έχει παρέμβει γι’ αυτά που ακούστηκαν για το Διεθνές Ποινικό Δικαστήριο. Είναι μια γενοκτονία. Πρέπει να σταματήσει. Πρέπει να επικρατήσει το διεθνές δίκαιο και πρέπει σαν χώρα να το τονίζουμε πάντα, διότι είναι και προς όφελός μας όταν το αξιοποιούμε και το αξιοποιούμε απέναντι σε άλλους που το παραβιάζουν απέναντί μας.

Να πω ότι για εμάς τον ΣΥΡΙΖΑ-Προοδευτική Συμμαχία το κράτος δικαίου είναι ένας βασικός πυλώνας, είναι ένα από τα κρίσιμα σημεία μιας επόμενης προοδευτικής κυβέρνησης και συνεργασίας και μετώπου δυνάμεων που αφορά τα πάντα. Αφορά την ευημερία, την ισότητα και τις ίσες ευκαιρίες. Αφορά την εμπιστοσύνη των πολιτών στο κράτος, που εσείς με την τακτική σας έχετε εξανεμίσει και στη δικαιοσύνη και στην πολιτεία και τις αρχές του.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και εμείς.

Ο κ. Καζαμίας έχει τον λόγο και θα ολοκληρωθεί η διαδικασία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα συνεδρίασε για πρώτη φορά η Εξεταστική Επιτροπή για το μεγάλο σκάνδαλο του Ο.Π.Ε.Κ.Ε.Π.Ε. και στη συνεδρίαση αυτή πάρθηκαν σημαντικές αποφάσεις για το πώς θα εξελιχθούν οι εργασίες της Επιτροπής το επόμενο τρίμηνο που είναι το διάστημα το οποίο της δόθηκε για να διερευνήσει αυτή την υπόθεση.

Οι αποφάσεις που πάρθηκαν σήμερα για τους μάρτυρες είναι σημαντικές για τον απλούστατο λόγο ότι τα στοιχεία μέσα από τα οποία η Εξεταστική Επιτροπή αυτή, όπως και κάθε εξεταστική επιτροπή, θα διερευνήσει και θα προσπαθήσει να βρει την αλήθεια πίσω από αυτό το τεράστιο σκάνδαλο, εξαρτάται από τους μάρτυρες τους οποίους θα έχουν μπροστά τους οι Βουλευτές και στους οποίους θα θέσουν ερωτήματα. Και, όμως, από την πρώτη στιγμή η κυβερνητική πλειοψηφία της Νέας Δημοκρατίας φρόντισε ούτως ώστε ο κατάλογος των μαρτύρων αυτών να είναι κομμένος και ραμμένος στα δικά της μέτρα.

Κατέθεσε έναν κατάλογο, ο οποίος ψηφίστηκε, διότι η Νέα Δημοκρατία έχει την πλειοψηφία μέσα στην επιτροπή. Είχαμε και την εκλογή ενός Προεδρείου, το οποίο είναι μονολιθικό, για να βεβαιωθούμε ότι θα έχουμε μία μονοκομματική αλήθεια. Και από τους μάρτυρες που βρίσκονται στον κατάλογο που ψήφισε η πλειοψηφία της Νέας Δημοκρατίας, λείπουν ορισμένοι πάρα πολύ σημαντικοί.

Κατ’ αρχάς, λείπει ο κ. Μητσοτάκης παρά το γεγονός ότι η Πλεύση Ελευθερίας και άλλα κόμματα της Αντιπολίτευσης ζήτησαν να καταθέσει ο Πρωθυπουργός στην επιτροπή και να εξηγήσει κατά πόσο γνώριζε για την ύπαρξη του σκανδάλου ή όχι, τη στιγμή βεβαίως που όλοι οι Υφυπουργοί παρά τω Πρωθυπουργώ φαίνεται να γνώριζαν γι’ αυτό για πολύ μεγάλο διάστημα. Η Νέα Δημοκρατία, όμως, το απέκλεισε αυτό. Απέκλεισε, επίσης, και την αίτηση της Πλεύσης Ελευθερίας να καταθέσει ο Υφυπουργός παρά τω Πρωθυπουργώ, κ. Μυλωνάκης, ο οποίος όπως απεκάλυψε η Ζωή Κωνσταντοπούλου εδώ και αρκετές μέρες φαίνεται να γνώριζε κρίσιμα στοιχεία για τη δικογραφία, την οποία κατέθεσε πριν μερικούς μήνες η Ευρωπαϊκή Εισαγγελία, σχεδόν ένα χρόνο πριν. Και μιλούσε με Βουλευτές της Νέας Δημοκρατίας. Και μάλιστα, σύμφωνα με δημόσια κατάθεση και του πρώην Υφυπουργού κ. Μπουκώρου μιλούσε με Βουλευτές της Νέας Δημοκρατίας και τους έλεγε ότι παρακολουθούνται τα τηλέφωνά τους και γι’ αυτό κάποιοι από τους Βουλευτές αυτούς δεν θα υπουργοποιηθούν. Αποκλείστηκε από την κυβερνητική πλειοψηφία ο κ. Μυλωνάκης και δεν θα προσέλθει στην επιτροπή. Έχουμε επίσης και τον αποκλεισμό του κ. Μπουκώρου, ο οποίος έκανε αυτήν την αποκάλυψη. Θα θέλαμε να τον ρωτήσουμε να μάθουμε περισσότερα για το ακανθώδες αυτό ζήτημα. Αποκλείστηκε ο κ. Σταμενίτης και ο κ. Χατζηβασιλείου. Αυτοί είναι τρεις από τους τέσσερις Υπουργούς, οι οποίοι παραιτήθηκαν από τη Νέα Δημοκρατία όταν ξέσπασε το σκάνδαλο, με απόφαση του Πρωθυπουργού.

Με άλλα λόγια δεν πρόκειται για πολιτικούς, τους οποίους η Πλεύση Ελευθερίας υποψιάζεται ότι γνωρίζουν. Είναι πολιτικοί τους οποίους η ίδια η Νέα Δημοκρατία και ο ίδιος ο Πρωθυπουργός απέκλεισε από την Κυβέρνηση, ζητώντας τις παραιτήσεις τους από την Κυβέρνηση, διότι φάνηκε πως εμπλέκονται στο σκάνδαλο. Αλλά όταν τους καλεί η Πλεύση Ελευθερίας να παρασταθούν στην επιτροπή και να καταθέσουν, η Νέα Δημοκρατία θεωρεί ότι αυτοί δεν έχουν τίποτα να πουν, δεν έχουν καμία εμπλοκή και πρέπει να μην βρίσκονται στον κατάλογο των μαρτύρων.

Αποκλείστηκαν, κύριε Φλωρίδη, γιατί έρχεται και η δική σας η σειρά και ο κ. Κέλλας και ο κ. Κεφαλογιάννης. Συνεργάτες του ενός και ο ίδιος ο κ. Κεφαλογιάννης εμφανίζονται στη δικογραφία, σε τηλεφωνικές συνδιαλέξεις, οι οποίες τους εμπλέκουν και μάλιστα, αρκετά σοβαρά με το σκάνδαλο του ΟΠΕΚΕΠΕ. Όμως η πλειοψηφία της Νέας Δημοκρατίας θεωρεί ότι και αυτοί, παρά το γεγονός ότι εμφανίζονται στη δικογραφία της Ευρωπαϊκής Εισαγγελίας, δεν έχουν σχέση με το σκάνδαλο. Αποκλείστηκαν και ως μάρτυρες η γνωστή πλέον στο πανελλήνιο κ. Καλλιόπη Σεμερτζίδου και ο κ. Ξυλούρης και ο κ. Στρατάκης, γνωστοί με τα παρατσούκλια τους «Φραπές» και «Χασάπης». Ενώ αυτοί είναι στελέχη της Νέας Δημοκρατίας που διεγράφησαν, διότι εμπλέκονται στο σκάνδαλο του ΟΠΕΚΕΠΕ, όταν τους καλεί η Αντιπολίτευση να παραβρεθούν και να καταθέσουν στην Εξεταστική Επιτροπή για τον ΟΠΕΚΕΠΕ, η Κυβέρνηση αποκλείει αυτό το αίτημα, δεν τους αφήνει να παρασταθούν, διότι θεωρεί ότι πάλι δεν εμπλέκονται. Και βεβαίως, η Κυβέρνηση προστάτευσε και τον Υπουργό Δικαιοσύνης που βρίσκεται εδώ, τον κ. Φλωρίδη και απέκλεισε το όνομά του από τον κατάλογο των μαρτύρων, παρά το γεγονός ότι αναφέρεται ρητά το όνομά του στη δικογραφία ως Υπουργός, ο οποίος συνομίλησε με άλλον Υπουργό, τον Μάκη Βορίδη, για να παρεμποδίσει το έργο της Ευρωπαϊκής Εισαγγελίας.

Καταλαβαίνουμε με άλλα λόγια ότι η Εξεταστική Επιτροπή για τον ΟΠΕΚΕΠΕ με το «καλημέρα» είναι απολύτως ελεγχόμενη από τη Νέα Δημοκρατία. Βεβαίως, το έχουμε ξανακούσει αυτό και από τον κ. Γεωργιάδη, «Πλειοψηφία έχουμε, κάνουμε ό,τι θέλουμε». Αυτή είναι η στάση της κυβερνητικής πλειοψηφίας απέναντι στους θεσμούς και φυσικά, αυτό που γνωρίζαμε όλοι από την αρχή είναι η άκυρη ψηφοφορία με τις επιστολικές, η οποία αποτελεί θεσμική εκτροπή και με την οποία η Νέα Δημοκρατία απέκλεισε τη σύσταση Προανακριτικής Επιτροπής, όπως θα έπρεπε, σύμφωνα με το αίτημα της Ευρωπαϊκής Εισαγγελίας. Κατέληξε στη σύσταση αυτής της Εξεταστικής Επιτροπής, η οποία έχει σκοπό, βεβαίως, να ξεπλύνει τις ευθύνες της Νέας Δημοκρατίας. Και τώρα με τον πλήρη έλεγχο του καταλόγου των μαρτύρων, καταλαβαίνουμε πώς θα διεξαχθούν οι έρευνες της Εξεταστικής Επιτροπής.

Η Πλεύση Ελευθερίας, βεβαίως, θα συνεχίσει να αντιστέκεται και να αγωνίζεται μέσα στην επιτροπή, μέσα από αυτές τις αντίξοες συνθήκες ούτως ώστε να αποκαλυφθεί η αλήθεια. Ωστόσο, καταλαβαίνουμε ότι η Κυβέρνηση βρίσκεται σε πανικό και ότι, βεβαίως, θα κάνει το παν ούτως ώστε να μην μαθευτούν από την επιτροπή αυτά που όλος ο ελληνικός λαός θέλει να μαθευτούν. Και βεβαίως, πρόκειται για μία διαδικασία η οποία προσβάλλει τη νοημοσύνη του ελληνικού λαού, ο οποίος αναζητά απεγνωσμένα την αλήθεια για το σκάνδαλο αυτό.

Είδαμε χθες και μία αρκετά σημαντική συνέντευξη του κ. Μητσοτάκη, του Πρωθυπουργού στον κ. Χατζηνικολάου, η οποία μεταξύ άλλων αναφέρθηκε και στα μέτρα που ανακοίνωσε ο κ. Μητσοτάκης στην Διεθνή Έκθεση Θεσσαλονίκης. Και εκεί με ευχάριστη έκπληξη πρέπει να πω ότι διάβασα κάτι το οποίο εμείς λέμε από τότε που ανακοινώθηκαν τα μέτρα. Η Πλεύση Ελευθερίας υποστηρίζει πως τα μέτρα που ανακοίνωσε ο Πρωθυπουργός και τα οποία έρχονταν εδώ οι Υπουργοί του και οι Κοινοβουλευτικοί Εκπρόσωποι της Νέας Δημοκρατίας να μας πουν ότι είναι τόσο γενναιόδωρα, αυτά τα μέτρα ύψους 1,7 δισεκατομμυρίων που ισοδυναμεί με λιγότερο από 1% του μεγέθους της οικονομίας είναι ένα τίποτα όσον αφορά την ενίσχυση του εισοδήματος των πολιτών για να αντιμετωπίσουν την κρίση ακρίβειας. Ο πληθωρισμός για τον Ιούλιο έτρεχε σε ετήσια βάση στο 3,7%, δηλαδή ήταν πενταπλάσιος. Η ακρίβεια οδηγούσε σε απώλεια εισοδήματος πέντε φορές πιο πολύ από τα γενναιόδωρα αυτά μέτρα. Όμως, όλοι οι Υπουργοί της Κυβέρνησης και οι Κοινοβουλευτικοί Εκπρόσωποι της Νέας Δημοκρατίας μάς έλεγαν πως «Όχι, πρόκειται για πάρα πολύ γενναιόδωρα μέτρα». Και τι είπε ο Πρωθυπουργός στον κ. Χατζηνικολάου όταν του είπε ότι «Ναι, ήρθατε στη Θεσσαλονίκη να κάνετε παροχές και ήσασταν πολύ γενναίος Πρωθυπουργός». Είπε «Όχι, δεν ήμουν γενναίος γιατί δεν έχω τη δυνατότητα να το κάνω». Και μετά επικαλέστηκε το άλλο επιχείρημα που επικαλείται ενίοτε η Νέα Δημοκρατία, ότι δεν υπάρχει δημοσιονομικός χώρος, σύμφωνα με τους περιορισμούς τους οποίους βάζει η Ευρωπαϊκή Ένωση. Και γι’ αυτό η Νέα Δημοκρατία προεδρεύει σε μία, χρόνο με τον χρόνο, εξασθένιση και αποδυνάμωση της αγοραστικής δύναμης της πλειονότητας των πολιτών.

Ο δημοσιονομικός χώρος, όμως, δηλαδή το να υπάρχουν χρήματα για να επανέλθει, για παράδειγμα, ο 13ος και 14ος μισθός για τους δημοσίους υπαλλήλους, που είναι οι πιο κακοπληρωμένοι δημόσιοι υπάλληλοι στην Ευρωπαϊκή Ένωση, αυτός δεν πέφτει από τον ουρανό και ούτε τον δημιουργεί η Ευρωπαϊκή Ένωση, όπως ψευδώς ισχυρίζεται ο Πρωθυπουργός. Σύμφωνα με τους νέους κανόνες της Ευρωπαϊκής Ένωσης τα κράτη-μέλη είναι που καταθέτουν τετραετές μεσοπρόθεσμο δημοσιονομικό πρόγραμμα, στο οποίο τα ίδια ορίζουν τον δημοσιονομικό τους χώρο. Και αυτό ήταν το πρόγραμμα που κατέθεσε η Νέα Δημοκρατία, κύριε Φλωρίδη. Εσείς έχετε περιορίσει τον δημοσιονομικό χώρο και μετά επικαλείστε ότι τα έχει κάνει η Ευρωπαϊκή Ένωση για σας. Είναι κάτι παρόμοιο με αυτό που έχετε κάνει με το αντισυνταγματικό άρθρο 18 του νομοσχεδίου. Κάνετε ό,τι θέλετε, τα μαγειρεύετε όπως θέλετε και ισχυρίζεστε ότι ενσωματώνετε ενωσιακές Οδηγίες.

Και κλείνοντας, κύριε Πρόεδρε, θέλω να αναφερθώ και στις δηλώσεις του κ. Μητσοτάκη για την γενοκτονία που συντελείται στη Γάζα. Πριν από δύο μέρες ανεξάρτητη επιτροπή του ΟΗΕ την οποία έχω μπροστά μου και θα καταθέσω στα Πρακτικά, κατέληξε στο συμπέρασμα ότι στη Γάζα υπάρχει γενοκτονία. Και αναφέρθηκε σε πράξεις, όπως είναι βασανιστήρια συστηματικά από τις ισραηλινές δυνάμεις, βιασμοί, σεξουαλικά εγκλήματα και πρόθεση καταστροφής -αυτή είναι η λέξη που χρησιμοποιεί, καταστροφής- του παλαιστινιακού λαού, η οποία εμπίπτει στην ορολογία της διεθνούς σύμβασης κατά της γενοκτονίας.

Η Πρόεδρος της επιτροπής αυτής, η Νάβη Πιλάι, η οποία ήταν Πρόεδρος πριν από αρκετά χρόνια του Διεθνούς Ποινικού Δικαστηρίου το οποίο αποφάσισε για τη γενοκτονία στη Ρουάντα, είπε συγκεκριμένα ότι η επιτροπή της βρίσκει πως το Ισραήλ ευθύνεται για τη διαπραγή γενοκτονίας στη Γάζα.

Εδώ είναι η έκθεση του ΟΗΕ. Την καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά την προαναφερθείσα έκθεση, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ρωτήθηκε ο κ. Μητσοτάκης σε συνέντευξή του χθες από τον κ. Χατζηνικολάου κατά πόσο η πολιτική του είναι εσφαλμένη στο παλαιστινιακό. Είπε ότι είναι στρατηγικός εταίρος της Ελλάδας και είπε επίσης ότι δεν θα χρησιμοποιούσε αυτόν τον όρο, τον όρο γενοκτονία.

Ακόμη δεν έχει πάρει χαμπάρι ο κ. Μητσοτάκης ότι όλη η διεθνής κοινότητα μιλά για γενοκτονία. Βεβαίως ενάμιση χρόνο μετά από την Πλεύση Ελευθερίας που το λέει και το ζητάει αυτό, από τα τέλη του 2023, να υπάρξουν σημαντικές οικονομικές κυρώσεις και αποκλεισμός του Ισραήλ από την Ευρωπαϊκή Ένωση και τη διεθνή κοινότητα μέχρις ότου σταματήσει η γενοκτονία στη Γάζα και αναγνωριστεί ένα ανεξάρτητο παλαιστινιακό κράτος, τώρα η Ευρωπαϊκή Επιτροπή συστήνει στο Συμβούλιο των Υπουργών να λάβει οικονομικές κυρώσεις κατά του Ισραήλ. Επιτέλους, ξύπνησε η Ευρωπαϊκή Επιτροπή, αλλά ο κ. Μητσοτάκης φαίνεται πως ακόμη δεν έχει ξυπνήσει. Η άποψή του είναι ότι θα σκεφτεί κατά πόσο θα εγκρίνει αυτά που προτείνει η Ευρωπαϊκή Κομισιόν. Συνεχίζει, με άλλα λόγια, να είναι τραγικά εκτός πραγματικότητας και με τη λάθος πλευρά της ιστορίας.

Η Πλεύση Ελευθερίας καταδικάζει για μια ακόμη φορά αυτήν την πολιτική η οποία δεν είναι καθόλου εθνικά συμφέρουσα, είναι εις βάρος των εθνικών συμφερόντων, γιατί μια υπεύθυνη εθνική πολιτική πρέπει να σέβεται το διεθνές δίκαιο, διότι αυτό είναι το μέσο, το εργαλείο με το οποίο η Ελλάδα μπορεί να διεκδικήσει τα δίκαιά της απέναντι στην Τουρκία, στο Αιγαίο και στην Κύπρο και με τον τρόπο που το παραβιάζετε βεβαίως υπονομεύετε τη στάση της χώρας διεθνώς.

Κλείνοντας, κύριε Πρόεδρε, να πω ότι η Πλεύση Ελευθερίας τιμά τη μνήμη του Παύλου Φύσσα, του νέου αυτού ανθρώπου ο οποίος αντιστάθηκε στον φασισμό και έχασε τη ζωή του πριν από δώδεκα χρόνια.

Επίσης, συμπαραστεκόμαστε και στον Πάνο Ρούτσι, ο όποιος βρίσκεται έξω από τη Βουλή αυτήν τη στιγμή από τη Δευτέρα. Έχει ξεκινήσει απεργία πείνας και δίψας μέχρις ότου πραγματοποιηθεί το αυτονόητο αίτημά του, δηλαδή να γίνει εκταφή του γιου του και να μαθευτεί η αλήθεια για το έγκλημα των Τεμπών, μια ακόμη υπόθεση την οποία η Κυβέρνησή σας συγκαλύπτει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κυρία Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σαν σήμερα διαπράχθηκε η δολοφονία του Παύλου Φύσσα και λίγες μέρες πριν από σήμερα αποφυλακίστηκε, με απόφαση του Συμβουλίου Δικαστών της Λαμίας, ο Μιχαλολιάκος.

Όπως προσφυώς είπε η μάνα του Παύλου Φύσσα, που όλα αυτά τα χρόνια κρατάει ζωντανή τη μνήμη του και το παράδειγμά του: «Οι δολοφόνοι έξω, οι αγωνιστές μέσα» γιατί είναι πολλά τα παραδείγματα βεβαίως στοχοποιημένων πολιτικών αντιπάλων και δήθεν εσωτερικών εχθρών που κατασκευάζουν οι αυταρχικές και αντιδημοκρατικές εξουσίες προκειμένου να αντιπερισπούν την προσοχή, να αντιμεταθέτουν την ευθύνη και κυρίως να αποφεύγουν τη λογοδοσία.

Τιμάμε τη μνήμη του Παύλου Φύσσα. Τιμάμε το παράδειγμα όλων εκείνων των ανθρώπων που αγωνίστηκαν διαχρονικά κατά του φασισμού. Η αντιφασιστική κοινωνική κινητοποίηση σε παγκόσμιο επίπεδο δίνει τον τόνο του ότι οι κοινωνίες δεν πρόκειται να ενδώσουν στις φασιστικές πρακτικές, στη νοσταλγία για τον ναζισμό, στον ρατσισμό που αναπαράγεται ως η νέα μορφή εκείνων των πιο σκοτεινών καθεστώτων που η ιστορία και η διεθνής κοινότητα δεσμεύθηκαν ότι ποτέ ξανά, ποτέ ξανά, δεν θα αφήσουν να επικρατήσουν.

Θυμάμαι πολύ καλά εκείνες τις μέρες της δολοφονίας του Παύλου Φύσσα. Θυμάμαι και τι γινόταν στη Βουλή εκείνες τις μέρες, θυμάμαι και ποιοι προσπάθησαν εκείνες τις μέρες να ταυτίσουν τους ναζιστές δολοφόνους της Χρυσής Αυγής με την αγωνιστική δυναμική αντιπολίτευση. Τα θυμόμαστε όλα. Και οφείλουμε να θυμόμαστε και να μην ξεχνάμε ότι αυτός ο άνθρωπος, ο Παύλος, μίλησε κατά του φασισμού με τη μουσική, με τους στίχους, με το τραγούδι, με την ευαισθησία, με την αγάπη για την κοινωνία. Και οφείλουμε, επίσης, να μην ξεχνάμε ποια παιχνίδια παίχτηκαν μέχρι τελευταία στιγμή για να συγκαλυφθεί η δολοφονία και η πραγματική διάστασή της. Θυμόμαστε πολύ καλά εκείνους που αφηγούνταν ότι τσακώθηκαν κάποιοι οπαδοί σε έναν χώρο, σε ένα καφέ -τσακώθηκαν οπαδοί, λέει- και έτσι δολοφονήθηκε. Αυτές ήταν οι πρώτες προσπάθειες συγκάλυψης.

Θέλω να σας πω ότι η δική μας άποψη είναι ότι έπρεπε σήμερα στη Βουλή των Ελλήνων να τηρηθεί ενός λεπτού σιγή στη μνήμη του Παύλου Φύσσα. Κι επειδή αυτό δεν προβλέφθηκε, όπως ποτέ δεν προβλέπεται δυστυχώς, να τηρείται ενός λεπτού σιγή στη μνήμη των θυμάτων τέτοιων εγκλημάτων, εγώ θα αφιερώσω ένα λεπτό από την ομιλία μου και θα σας καλέσω όλοι μαζί, την ώρα που διεξάγεται και η πορεία μνήμης για τον Παύλο Φύσσα, να κρατήσουμε ενός λεπτού σιγή στη μνήμη αυτού του ανθρώπου.

(Στο σημείο αυτό τηρείται στην Αίθουσα ενός λεπτού σιγή)

Αθάνατος! Και ας τιμήσουμε τη μνήμη του, δεσμευόμενοι ότι το «Ποτέ Ξανά» θα είναι πραγματικότητα. Και ας τιμήσουμε στο πρόσωπό του τη μνήμη όλων των θυμάτων του φασισμού, του ναζισμού, των διακρίσεων, της δολοφονικής ρατσιστικής βίας.

Σε λίγες μέρες από σήμερα συμπληρώνεται άλλη μία μαύρη επέτειος, η επέτειος της δολοφονίας του Ζακ Κωστόπουλου, που και αυτή τότε παρουσιάστηκε στην αρχή σαν κάτι άλλο, ένας ληστής κοσμηματοπωλείου που εξουδετερώθηκε την ώρα που είχε γίνει επικίνδυνος. Αυτές ήταν οι πρώτες προσπάθειες συγκάλυψης ενός ακόμη αποτρόπαιου εγκλήματος.

Ελπίζω ή μάλλον θα φροντίσουμε κάποια μέρα η μνήμη των ανθρώπων αυτών, των θυμάτων αυτών να τιμάται θεσμικά από τη Βουλή και να είναι ειλικρινής, θεσμική και ανυποχώρητη, αταλάντευτη η θέση απέναντι στο φασισμό, στο ναζισμό, στο ρατσισμό, στις διακρίσεις.

Λέγοντας αυτά δεν μπορώ παρά να αναφερθώ σε κάτι που είπε η Μάγδα Φύσσα χθες στη συναυλία στη μνήμη του Παύλου και εμένα με σημάδεψε. Είπε: «Ο Παύλος ταξιδεύει τώρα για τη Γάζα». Γιατί στα μάτια, στο μυαλό και στην ψυχή και στη συνείδηση όλων ο Παύλος ζει. Και η μάνα του τον νιώθει να ταξιδεύει για τη Γάζα, να ταξιδεύει με τους ανθρώπους που απαρτίζουν τον οικουμενικό στολίσκο αλληλεγγύης, στον οποίο έχουν συνενωθεί και τέσσερα ελληνικά πλοιάρια και μία Βουλευτίνα του Ελληνικού Κοινοβουλίου. Και είναι πάρα πολύ σημαντικό να αντιλαμβανόμαστε όλοι ότι αυτός ο στολίσκος εκπληρώνει ένα οικουμενικό, ανθρωπιστικό, ανθρώπινο, κοινωνικό καθήκον, το καθήκον της αλληλεγγύης, το καθήκον να μην αφήσουμε σκελετωμένα παιδιά και εξουθενωμένα μωρά, πλάσματα που έχουν το δικαίωμα να ζήσουν, να τα εξοντώσει το κράτος του Ισραήλ, ο υπόδικος και καταζητούμενος Νετανιάχου, να μην αφήσουμε αυτή τη γενοκτονία να συνεχίσει να διαπράττεται εν σιωπή, να μην αφήσουμε τον οργανωμένο λιμό που έχει επιβληθεί στον πληθυσμό της Παλαιστίνης να επικρατήσει.

Ο Πρόεδρος της Βουλής πριν από λίγες μέρες έσπασε το εμπάργκο που υπήρχε, από πλευράς Κυβέρνησης εννοώ, στους πρόσφυγες και στους αμάχους, στα θύματα της Παλαιστίνης και υποδέχθηκε στη Βουλή τα τραυματισμένα παιδιά της Γάζας. Και ήδη αυτή η διαδικασία για την οποία καταβάλαμε μεγάλη προσπάθεια οδηγεί σε μια αναγκαία ενεργοποίηση της αλληλεγγύης και της συμπαράστασης από πολύ περισσότερες πλευρές στην κοινωνία. Και η κοινωνία είναι εκείνη που θα υποχρεώσει τελικά και την Ελληνική Κυβέρνηση να πράξει το καθήκον της, να πράξει τα επιβεβλημένα κατά το διεθνές δίκαιο, αφού πρώτα πρασπαθήσει ο κ. Μητσοτάκης ειδικά με όλους τους τρόπους να παράσχει κάποια τελευταία φύλλα συκής στον καταζητούμενο εγκληματία για διεθνή εγκλήματα, εγκλήματα πολέμου και εγκλήματα κατά της ανθρωπότητας και πολύ σύντομα για γενοκτονία, Νετανιάχου.

Μόλις προχθές -το ανέφερε και ο Κοινοβουλευτικός μας Εκπρόσωπος- εκδόθηκε το πόρισμα της Ειδικής Επιτροπής του ΟΗΕ, Επιτροπής Εμπειρογνωμόνων, που κατέληξε σ’ αυτό το οποίο η ειδική απεσταλμένη του ΟΗΕ, η κ. Φραντσέσκα Αλμπανέζε έχει εδώ και καιρό, κατέληξε σε αυτό το οποίο η Πλεύση Ελευθερίας φωνάζει εδώ και σχεδόν δύο χρόνια εδώ μέσα στη Βουλή, ότι στην Παλαιστίνη, στη Γάζα διαπράττεται γενοκτονία. Και δεν υπάρχει κανενός είδους νομικός ή νομικίστικος καλύτερα, γιατί αυτό σας αρμόζει, ελιγμός που να μπορεί να καλύψει αυτό το φοβερό έγκλημα. Και, όμως, εσείς είστε διατεθειμένοι να το καλύψετε.

Ο κ. Φλωρίδης σε λίγο θα μας πει ότι τα Νεφελίμ λένε πως διαπράττεται γενοκτονία στη Γάζα. Σε λίγο θα μας πει ότι κάποιοι εξωγήινοι επινόησαν ότι drones σκοτώνουν, πυροβολώντας στοχευμένα στο κεφάλι και στην καρδιά ανήλικα παιδιά. Θα μας πει ότι είναι κάποια θεωρία συνωμοσίας κάποιας συμμαχίας της μιζέριας η γενοκτονία στην Παλαιστίνη.

Οι πολίτες, όμως, αντιλαμβάνονται και κυρίως καταλαβαίνουν ότι αυτή τη στιγμή ένας από τους προεξάρχοντες Υπουργούς της Κυβέρνησης, ομοτράπεζος, για να μην πω πάλι τα αγροτικά και αγροτοκτηνοτροφικά για ομόσταυλους, του κ. Βορίδη, οπαδός των διαφόρων χουντικών θεωριών, αρνητής του Ολοκαυτώματος, αρνητής των νεκρών του Πολυτεχνείου, αυτός ο κ. Γεωργιάδης σήμερα θέτει ζήτημα νομιμοποίησης του ΟΗΕ, αφού προηγουμένως ευθέως είπε, μου τα είχε πει και εμένα πριν από μήνες εδώ στη Βουλή, ότι δεν συμφωνεί με την ύπαρξη του Διεθνούς Ποινικού Δικαστηρίου και τώρα δεν συμφωνεί και με την ύπαρξη του ΟΗΕ. Καταθέτω στα Πρακτικά τις αδιανόητες δηλώσεις Γεωργιάδη, που όμως τι δείχνουν; Δείχνουν ότι γενικά αμφισβητείται κάθε ανεξάρτητη δικαστική λειτουργία, κάθε λειτουργία δηλαδή από την οποία κινδυνεύετε, κάθε λειτουργία που δεν ελέγχετε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έτσι έρχομαι στη δέσμευση της Πλεύσης Ελευθερίας, όπως τοποθετηθήκαμε στη ΔΕΘ την Παρασκευή στη συνέντευξη Τύπου που δώσαμε, δέσμευση και πρόταση που θα αναπτύξουμε πολύ πιο διεξοδικά την πρώτη βδομάδα του Νοεμβρίου, όταν θα παρουσιάσουμε πλήρως το κυβερνητικό μας πρόγραμμα, την κυβερνητική μας πρόταση.

Έρχομαι στη δέσμευσή μας, λοιπόν, να ενισχύσουμε τη δημοκρατία ουσιαστικά, ενισχύοντας τις δικλείδες της συμμετοχής των πολιτών και της εγκυρότητας της ψήφου των πολιτών με ένα εκλογικό σύστημα, σύστημα ψηφοφορίας που θα εγγυάται την εγκυρότητα του αποτελέσματος, με διπλή κατοχύρωση και καταχώριση, με ψηφιακή καταγραφή κρυπτογραφημένη, ώστε να διασφαλίζεται η ανωνυμία, η μυστικότητα και η ελευθερία της ψήφου. Τέρμα οι φάκελοι που βγαίνουν από τα εκλογικά τμήματα και διακινούνται! Τέρμα οι συναλλαγές για λίγες ψήφους, όπως είπε ο Πρωθυπουργός για το σκάνδαλο του ΟΠΕΚΕΠΕ! Τέρμα οι σάκοι των ψηφοδελτίων που πηγαίνουν σε δωμάτια ξενοδοχείων και σε οικίες! Τέρμα τα μη καταμετρημένα ψηφοδέλτια! Ψηφιακή καταχώριση. Τέρμα τα ατελείωτα ψηφοδέλτια που πετιούνται στα σκουπίδια! Ψηφιακή καταχώριση στο παραβάν, αλλά και εκτύπωση της επιλογής του πολίτη στο μοναδικό ψηφοδέλτιο που ο ίδιος θα ελέγχει, θα τυπώνεται, θα μπαίνει σε κλειστό φάκελο και στη συνέχεια στην κάλπη και θα πρέπει να συμφωνούν το αποτέλεσμα της ψηφιακής καταχώρισης με το αποτέλεσμα της καταμέτρησης στην κάλπη, ούτως ώστε τα παιχνίδια της νοθείας σε μια χώρα όπου έχουν ψηφίσει και τα δέντρα στο παρελθόν, αλλά όπου και στο παρόν έγιναν παιχνίδια ακόμη και με την ψήφο στη Βουλή για την προανακριτική επιτροπή, σε αυτήν τη χώρα, λοιπόν, κανένας άνθρωπος που προσέρχεται για να ασκήσει το ιερό δικαίωμα της ψήφου να μην μένει με την αμφιβολία για το αν η ψήφος του μέτρησε.

Και επειδή εμείς θέλουμε και η ψήφος και η γνώμη του πολίτη να μετράει, για αυτό και αναγγείλαμε τη θέση και πρότασή μας για ενίσχυση των αμεσοδημοκρατικών διαδικασιών, της λαϊκής και κοινωνικής πρωτοβουλίας νομοθέτησης -δεν θα νομοθετεί μόνο η κυβέρνηση με το «έτσι θέλω», αλλάζουν αυτά- αλλά και των αμεσοδημοκρατικών διαδικασιών κοινωνικής επιλογής με δημοψηφίσματα σε τακτικούς χρόνους, που, όμως, το αποτέλεσμά τους θα γίνεται σεβαστό.

Και επειδή έχουμε νομοσχέδιο του Υπουργείου Δικαιοσύνης και επειδή η κυβερνητική αυτή θητεία θα μείνει στην ιστορία για τις οργιώδεις, εξόφθαλμες, ξετσίπωτες παρεμβάσεις στη δικαστική εξουσία και λειτουργία, σε δικαστές και εισαγγελείς εν ενεργεία που καλούνται να γίνουν και μετατρέπονται σε φερέφωνα της κυβερνητικής εξουσίας, εμείς είμαστε καθαροί, μεικτά ορκωτά δικαστήρια παντού, σε όλους τους τομείς, με συμμετοχή και με πλειοψηφία ενόρκων, ώστε να σπάσει αυτή η ασφυκτική, αποπνικτική χειραγώγηση της δικαστικής λειτουργίας, την οποία εσείς έχετε, κύριε Φλωρίδη, προσωπικά επιμεληθεί και για την οποία, βεβαίως, δεν υπάρχει καμία περίπτωση να μην υπάρξει και πλήρης αποκάλυψη και πλήρης λογοδοσία. Είναι, άλλωστε, απαίτηση της κοινωνίας να λειτουργήσει επιτέλους σε αυτήν τη χώρα η διαφάνεια.

Στα μεικτά ορκωτά δικαστήρια, λοιπόν, με πλειοψηφία ενόρκων δεν θα έχει σημασία αν χειραγωγήσατε τους δικαστές, γιατί είναι οι πολίτες εκείνοι οι οποίοι θα συγκροτούν τις πλειοψηφίες. Και θυμίζω ότι τα μεικτά ορκωτά δικαστήρια είναι θεσμός του Συντάγματος και μάλιστα, προβλέπεται για όλα τα κακουργήματα, αλλά και για όλα τα πολιτικά εγκλήματα.

Έρχομαι τώρα στο ανοιχτό σαν μεγάλη πληγή θέμα του ΟΠΕΚΕΠΕ και του κ. Μυλωνάκη. Αποφασίστηκε στην Εξεταστική Επιτροπή με μόνη την ψήφο των Βουλευτών της Νέας Δημοκρατίας -δεν έγινε καν ψηφοφορία, νομίζω, μόνοι σας οι Βουλευτές της Νέας Δημοκρατίας ψηφίσατε- να μην έρθουν ποιοι; Εγώ θα αναφέρω μόνο τα ονόματα και τα συμπεράσματα θα βγουν μόνα τους.

Ποιοι να μην έρθουν; Μητσοτάκης, Μυλωνάκης, Φλωρίδης, «φραπές», «χασάπης», Σεμερτζίδου -ανά τρεις πάει- Μπουκώρος, Σταμενίτης, Χατζηβασιλείου, δηλαδή να μην έρθουν τα πρόσωπα που οφείλουν να δώσουν εξηγήσεις για το ποιοι γνώριζαν τις απόρρητες συνομιλίες Βουλευτών της Νέας Δημοκρατίας και ότι αυτοί παρακολουθούνταν από την Ευρωπαία Εισαγγελέα.

Να μην έρθει ο κ. Μητσοτάκης να μας πει τι ακριβώς συνέβαινε το 2024, τι ακριβώς έκαναν ο κ. Μυλωνάκης στο Μαξίμου, καλώντας Βουλευτές τουλάχιστον δύο -από ό,τι καταλαβαίνουμε, από αυτούς που αποκλείσατε, τουλάχιστον τρεις- για να τους πει ότι είχε την πρόθεση ο κ. Μητσοτάκης να τους κάνει Υπουργούς, αλλά έχει πιάσει ο κοριός τις συνομιλίες τους, «το τάδε τηλέφωνό σου, κύριε Μπουκώρο, παρακολουθείται» -του είπε και ποιος αριθμός παρακολουθείται- «και για αυτό δεν θα γίνεις Υπουργός». Και αποκλείετε εσείς να έρθει και ο Μητσοτάκης να μας πει όλα αυτά και πολλά άλλα, ο πρώτος μάρτυρας που θα έπρεπε να κληθεί, που ολόκληρη η Αντιπολίτευση ζήτησε να κληθεί. Εμείς το είπαμε από την πρώτη στιγμή, αλλά και ολόκληρη η Αντιπολίτευση ζήτησε την κλήση του και είπατε «όχι, να μην έρθει ο κ. Μητσοτάκης».

Να μην έρθει ο κ. Μυλωνάκης, που ολόκληρη η Αντιπολίτευση ζήτησε να κληθεί και καταλαβαίνουμε ότι με κανέναν τρόπο δεν θέλει να έρθει να απαντήσει.

Κύριε Ξανθόπουλε, άμα σας πει τίποτα ιδιαίτερο ο κ. Φλωρίδης για τον κ. Μυλωνάκη, πείτε το και σε εμένα, γιατί ίσως είναι ώρα αποκαλύψεων.

Να μην έρθει, λοιπόν, ο κ. Μυλωνάκης –λέτε- στην Εξεταστική Επιτροπή. Μα, δεν πρέπει να απαντήσει τι ήταν αυτό το υπόμνημα για το οποίο ρωτήθηκε από τον κ. Καραμέρο και απάντησε «ναι, παρήγγειλα, δεν ήταν υπόμνημα, ήταν εσωτερικό σημείωμα». Καμία διαφορά, υπόμνημα είναι και το εσωτερικό σημείωμα. Το έκανε –ποιος;- ειδικός συνεργάτης της Προεδρίας της Κυβέρνησης, δηλαδή δημόσιος υπάλληλος, αμειβόμενος από τα χρήματα του ελληνικού λαού. «Το παρήγγειλα και μου το έδωσε και μάλιστα το αξιοποιήσαμε», είπε, «βάλαμε κομμάτια του στην πρόταση για σύσταση εξεταστικής επιτροπής».

Να μη μάθουμε ποιος ήταν αυτός ο τόσο εξειδικευμένος υπάλληλος; Να μη μάθουμε εάν είχε και άλλα σημεία το υπόμνημα ή εσωτερικό σημείωμα που δεν τα βάλατε στην πρόταση για σύσταση Εξεταστικής Επιτροπής; Να μη μάθουμε τι έλεγε για τις ποινικές ευθύνες Αυγενάκη και Βορίδη; Να μην μάθουμε αν ενημερώθηκε ο Πρωθυπουργός και τι οδηγίες έδωσε; Τίποτα από αυτά να μην μάθουμε;

Εγώ κατέθεσα προς τον κ. Μυλωνάκη αίτηση κατάθεσης εγγράφων για το υπόμνημα αυτό και του ζητώ να καταθέσει το υπόμνημα, άλλως εσωτερικό σημείωμα, που του διαβιβάστηκε -όπως ομολόγησε- από συνεργάτη της Προεδρίας της Κυβερνήσεως στα μέσα Ιουνίου του 2025, κατά δήλωσή του. Το έλαβε αρμοδίως και βρίσκεται στην κατοχή του. Είναι στην κατοχή του κ. Μυλωνάκη το υπόμνημα αυτό, το οποίο δεν έχει δοθεί στη Βουλή. Η μη κατάθεσή του, ενώ αποδεικνύεται ότι έπαιξε ρόλο στη διαμόρφωση κοινοβουλευτικής πρωτοβουλίας, συνιστά υπεξαγωγή εγγράφου.

Ταυτόχρονα, ζήτησα να καταθέσει κάθε άλλο συναφές έγγραφο αλληλογραφίας και ειδικότερα το έγγραφο με το οποίο ζήτησε ο κ. Μυλωνάκης ως Υφυπουργός παρά τω Πρωθυπουργώ το σχετικό υπόμνημα ή σημείωμα, την αλληλογραφία με την οποία διαβίβασε το υπόμνημα ή σημείωμα και κάθε συμπληρωματική πληροφορία, απάντηση, σημείωμα, υπόμνημα, παρατήρηση, οδηγία που έλαβε. Αυτά έχουν κατατεθεί από 11/9. Δεν έχει απαντήσει ακόμη ο κ. Μυλωνάκης και δεν έχει καταθέσει στη Βουλή τα ζητούμενα έγγραφα.

Το καταθέτω στα Πρακτικά.

(Στο σημείο αυτό η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως, επίσης, κατέθεσα στον κ. Μυλωνάκη και μία δεύτερη επίκαιρη ερώτηση, αφού δήλωσε αναρμόδιος να απαντήσει για τις παρακολουθήσεις των Βουλευτών της Νέας Δημοκρατίας, αλλά και των Ευρωπαίων Εισαγγελέων, αναρμόδιος, δηλαδή, να απαντήσει για την ρητή αιτίαση που διατυπώνεται σε μια σειρά από δημοσιεύματα -που ουδέποτε διαψεύστηκαν- ότι ο ίδιος είχε στα χέρια του και στη διάθεσή του απόρρητες επικοινωνίες, αυτές δηλαδή που δεν δικαιούται να έχει ούτε ο κ. Μυλωνάκης ούτε ο κ. Μητσοτάκης και αυτές που είχε και για άλλα παρακολουθούμενα πρόσωπα το 2021 και αποκαλύφθηκε το 2022.

Τότε δεν ήταν ο κ. Μυλωνάκης στο Μαξίμου. Ήταν, όμως, εδώ στη Βουλή, Γενικός Γραμματέας της Βουλής. Μου απάντησε ότι δεν μου απαντά, δεν έρχεται, ότι είναι αναρμόδιος. Μετά βγήκε στο Facebook που ήταν αρμόδιος να πει ότι κατασκευάζουμε. Δεν είπε για Νεφελίμ νομίζω εκείνος, αλλά κάποια αντίστοιχα διατύπωσε.

Τώρα, όμως, τα πράγματα δυσκολεύουν, γιατί για το υπόμνημα που παρήγγειλε και το οποίο ο ίδιος ονομάζει εσωτερικό σημείωμα, έχει δεχθεί ότι είναι αρμόδιος. Ήρθε και απάντησε 1η Σεπτεμβρίου στον κ. Καραμέρο. Του κατέθεσα, λοιπόν, για αυτό που είναι αρμόδιος μια δεύτερη επίκαιρη ερώτηση με θέμα: «Η παραγγελία, αξιοποίηση και διακίνηση από εσάς του υπομνήματος, άλλως εσωτερικού σημειώματος, για το σκάνδαλο του Ο.Π.Ε.Κ.Ε.Π.Ε., το οποίο βρίσκεται στα χέρια σας από τον Ιούνιο του 2025».

Και τον ρωτώ: «Η εκ μέρους σας παραγγελία του υπομνήματος, άλλως εσωτερικού σημειώματος, στην οποία αναφερθήκατε, γνωστοποιήθηκε στον Πρωθυπουργό; Αν ναι, πότε; Τι οδηγίες λάβατε σχετικά; Το περιεχόμενο του υπομνήματος γνωστοποιήθηκε στον Πρωθυπουργό; Δόθηκε αντίγραφό του στους Βουλευτές της Νέας Δημοκρατίας; Υπάρχουν σημεία του υπομνήματος που δεν περιελήφθησαν στην πρόταση της Νέας Δημοκρατίας για τη σύσταση Εξεταστικής Επιτροπής; Σε θετική περίπτωση, ποια είναι τα σημεία αυτά και ποιος αποφάσισε σχετικά; Ενημερώθηκε ο Πρωθυπουργός; Στο υπόμνημα γίνεται λόγος για ποινικές ευθύνες;». Είναι η ερώτηση με αριθμό 1352. Κατατέθηκε 15/9/2025.

Την καταθέτω στα Πρακτικά.

(Στο σημείο αυτό η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως γνωρίζουν οι Βουλευτές και αξίζει να γνωρίζουν και οι πολίτες, όταν κατατίθεται μία επίκαιρη ερώτηση τη Δευτέρα, ο Υπουργός απαντά την Τετάρτη ή την Παρασκευή. Αν δεν καταφέρει να απαντήσει την Τετάρτη ή την Παρασκευή, απαντά τη Δευτέρα. Τι έχει γίνει με αυτή την επίκαιρη ερώτηση του κ. Μυλωνάκη; Μα, την Τετάρτη ούτε απάντησε και ούτε φωνή ούτε ακρόαση. Αύριο δεν θα απαντήσει, πάλι ούτε φωνή ούτε ακρόαση. Δεν έχει πει. Είναι τελικά αρμόδιος; Θα έρθει; Αρρώστησε; Παραιτείται;

Αναμένουμε το επόμενο επεισόδιο αυτών των φοβερών ελιγμών, κυβιστήσεων που τελικά τι αποκαλύπτουν; Αποκαλύπτουν έναν έμφοβο Υφυπουργό παρά τω Πρωθυπουργώ -δεξί χέρι του Πρωθυπουργού παρόλα αυτά- που φαίνεται ότι λειτουργεί με παράνομη αξιοποίηση απόρρητου υλικού και φαίνεται ότι εμπλέκεται σε πολύ σοβαρά αδικήματα στα οποία αναφέρεται και το δικό σας όνομα, κύριε Φλωρίδη, που θέτουν σε ισχυρή διακινδύνευση την ακεραιότητα και τη ζωή των Ευρωπαίων Εισαγγελέων που ερευνούν.

Διότι αν το 2024 κάποιοι κυβερνητικοί και μάλιστα ο Υφυπουργός παρά τω Πρωθυπουργώ γνώριζε και τι έρευνα και ποιους ερευνά η Ευρωπαϊκή Εισαγγελία και αν την ίδια περίοδο τα κακοποιά στοιχεία, «φραπέδες», «χασάπηδες» και οι συν αυτοίς γνώριζαν, επίσης, τι ερευνά η Ευρωπαϊκή Εισαγγελία και έλεγαν στις συνομιλίες τους ότι ο Μάκης Βορίδης μίλησε στο Φλωρίδη για να ξεκωλώσουνε τη Παπανδρέου, για να βγάλουνε δηλαδή από τη μέση την Ευρωπαία Εισαγγελέα Πόπη Παπανδρέου που ερευνά το σκάνδαλο του Ο.Π.Ε.Κ.Ε.Π.Ε., τότε αντιλαμβανόμαστε ότι τα ζητήματα είναι εξαιρετικά σοβαρά.

Κυρίες και κύριοι, το νομοσχέδιο αυτό με προκάλυμμα την ενσωμάτωση μιας Οδηγίας, ουσιαστικά όπως το είπαμε, θέτει ζητήματα μπαζώματος ποινικών υποθέσεων στις οποίες εμπλέκεται η Κυβέρνηση και ιδίως της υπόθεσης του εγκλήματος των Τεμπών που αυτή τη στιγμή κάποιοι επίορκοι λειτουργοί, δικαστές και εισαγγελείς, κρύβουν τη δικογραφία από τους συγγενείς που επίσημα ζητούν να λάβουν γνώση.

Η διάταξη του άρθρου 18 είναι αντισυνταγματική για τους λόγους που αναφέραμε και κατά τη συζήτηση της ένστασης αντισυνταγματικότητας και για τους λόγους της ευθείας παρέμβασής σας σε ανοιχτή ποινική δίκη.

Το ίδιο συμβαίνει και με το άρθρο 19 του νομοσχεδίου, ένα άρθρο που στοχεύει -και παρακαλώ τους Βουλευτές της Αντιπολίτευσης να το δουν με προσοχή- στην πρόκληση ποινικών πολιτικών διώξεων, προκειμένου να προστατεύσετε επίορκους δικαστικούς λειτουργούς που κάνουν τα χατίρια της Κυβέρνησης στις υποθέσεις στις οποίες εμπλέκεται η Κυβέρνηση. Θέλετε ουσιαστικά να δράσετε με τον τρόπο που προτείνει και ο αδερφός σας, εν ενεργεία Αντεισαγγελέας του Αρείου Πάγου Φλωρίδης, να διώκετε, δηλαδή, εκείνον που καταγγέλλει τον δικαστή, ο οποίος παραβιάζει το καθήκον του.

Η διάταξη αυτή είναι αντισυνταγματική επίσης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Και είναι βέβαιο ότι αυτό στο τέλος θα κριθεί, όχι από αυτήν τη Βουλή με αυτήν την απούσα, ωσεί παρούσα και αντεπιστέλλουσα Πλειοψηφία, που είναι οικτρή μειοψηφία, αλλά στην πράξη και πολιτικά και νομικά και κοινωνικά και κινηματικά, όταν θα τεθεί το ζήτημα της πραγματικής αρμοδιότητας των μεικτών ορκωτών δικαστηρίων, αυτών τα οποία φοβάστε, αυτών τα οποία θέλετε να αποφύγετε, όπως συνολικά θέλετε να αποφύγετε αλλά δεν θα αποφύγετε τη δικαιοσύνη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την κ. Καραγεωργοπούλου για πέντε λεπτά. Θα παρακαλέσω να είστε όλοι εντός του χρόνου σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κύριε Φλωρίδη, θα είχα αρκετά να πω για όσα ακούσαμε σήμερα να λέτε με τις παρεμβάσεις σας. Γιατί ομιλία που αφορά σε τοποθέτηση στο νομοσχέδιο δεν σας ακούσαμε να λέτε, ούτε σήμερα, ούτε στις επιτροπές, ούτε στη διάρκεια συζήτησης του νομοσχεδίου. Στην τελευταία συνεδρίαση μόνο εμφανιστήκατε και δεν τοποθετηθήκατε και πάλι.

Θα μιλήσω για το άρθρο 23 του νομοσχεδίου. Δεν θα μιλήσω, λοιπόν, για όσα είπατε και ήταν εξαιρετικά ενοχλητικά, γιατί θα είχα πολλά να πω και θα αφιέρωνα όλο τον χρόνο της δευτερολογία σας.

Όσον αφορά το άρθρο 23 του νομοσχεδίου, η κτηματολογική διαμεσολάβηση εισήχθη στην έννομη τάξη με τη συμπερίληψη του δημοσίου για πρώτη φορά τον Μάιο του 2025. Με το ν.5197 άρθρο 59 τροποποιήσατε τον ν. 2664 ως προς τον τρόπο διόρθωσης των πρώτων εγγραφών κατά παρέκκλιση του ν. 4640/2019.

Στην πραγματικότητα επρόκειτο για ευθεία καταστρατήγηση και τροποποίηση του νόμου και ευθεία καταστρατήγηση της βασικής αρχής της διαμεσολάβησης, του νόμου της διαμεσολάβησης, του ν.4640, που αφορά σε ορισμένες διαφορές για τις οποίες υπάρχει εξουσία διάθεσης του αντικειμένου του ουσιαστικού δικαίου διαφορές, αστικές και εμπορικές με την εξαίρεση των γαμικών διαφορών.

Ο λόγος που επιστρατεύσατε τον εναλλακτικό τρόπο επίλυσης της διένεξης που αφορά στη διόρθωση των πρώτων εγγραφών με εναγόμενο το δημόσιο, τα νομικά πρόσωπα δημοσίου δικαίου και τους ΟΤΑ, αποδεικνύει με τον πιο ηχηρό τρόπο την αποτυχία του έργου της κτηματογράφησης. Οι αγωγές που έχουν αντικείμενο τη διόρθωση των πρώτων εγγραφών παίρνουν δικάσιμο σήμερα ξέρετε πότε; Ξέρετε. Το 2037, κυρίες και κύριοι Βουλευτές. Εάν τα μέρη που επιλέξουν ως έσχατη λύση επίσπευσης της διαδικασίας τη διαμεσολάβηση και καταλήξουμε το εναγόμενο δημόσιο σε συμφωνία διά πρακτικού επιτυχούς έκβασης, όχι αζημίως βέβαια, αυτό σημαίνει ότι καταργείται η δίκη και επέρχεται η διόρθωση στο φύλλο που θα επιτρέψει περαιτέρω συναλλαγές και αποκατάσταση του δικαιώματος στο αντίστοιχο φύλλο.

Και ερωτάσθε: Ποιος υπάλληλος του δημοσίου θα αναλάβει την ευθύνη για προβολή των δικαιωμάτων του δημοσίου, χωρίς πλήρεις φακέλους, χωρίς αποδεικτικό υλικό ή εσφαλμένο υλικό, που στηρίζεται στους δασικούς χάρτες που έχει μερικώς περαιώσει η εταιρεία του κ. Χλύκα του καταδικασμένου μαζί με δύο μέλη της οικογένειας του για το σκάνδαλο του ΟΠΕΚΕΠΕ; Η έκθεση του Νομικού Συμβουλίου του Κράτους για το έτος 2024 είναι εξόχως αποκαλυπτική για το πόσο ανίσχυρη είναι τόσο η θέση του δημοσίου όσο και των πολιτών. Γιατί λάθη, παραλείψεις, υποστελέχωση υπηρεσιών του δημοσίου που δεν παραδίδουν για αντικειμενικούς λόγους ακριβή στοιχεία εμπραγμάτων δικαιωμάτων του δημοσίου, είναι ο κανόνας.

Και θα συμπληρώσω ότι οι προβληματικές πρώτες εγγραφές για τις οποίες φέρνετε την απόλυτη ευθύνη ως Κυβέρνηση της διαφθοράς στους κόλπους του φορέα του Κτηματολογίου, έχουν στηριχθεί πολλές φορές σε δικαιώματα που δηλώθηκαν από εταιρείες όπως του κ. Χλύκα και αναδόχους μελετών με κοινώς ομολογουμένα λάθη στα παραδοτέα, που αγνοήθηκαν επιτηδευμένα από τους έχοντες την ευθύνη της παραλαβής.

Έχοντας προκαλέσει όλο αυτό το χάος, έρχεστε με το παρόν νομοσχέδιο και ζητάτε με το άρθρο 23, που δεν τέθηκε σε διαβούλευση αλλά εισήχθη αιφνιδιαστικά με την κατάθεση του σχεδίου νόμου, να κατοχυρωθεί προσδιορισμός της αμοιβής του κτηματολογικού διαμεσολαβητή δια Κοινής Υπουργικής Απόφασης Υπουργείο Εθνικής Οικονομίας και Δικαιοσύνης επί τη βάσει πραγματικών γεγονότων, όπως είναι η αξία των ακινήτων, που επιβαρύνει για λογαριασμό του δημοσίου τον κρατικό προϋπολογισμό, δηλαδή τον Έλληνα φορολογούμενο;

Ας προετοιμαστούμε, λοιπόν, να δούμε αγωγές χρησικτησίας να ευδοκιμούν στα τραπέζια των διαμεσολαβητών σε βάρος του δημοσίου, σε βάρος συμφερόντων των θιγομένων πολιτών, με εντεταλμένοι όργανα των τραπεζών και funds που θα στήσουν επιχειρήσεις ξεπουλήματος ιδιοκτησιών, των οποίων οι πραγματικοί δικαιούχοι είτε ξενιτεύτηκαν και αποκομμένοι από προθεσμίες και διαδικασίες κτηματογράφησης δεν δήλωσαν τις ιδιοκτησίες τους, είτε εξοντώθηκαν από τα έργα και τις ημέρες σας και από λάθη των αναδόχων που ανέλαβαν το έργο της κτηματογράφησης και δεν είδαν τα ακίνητά τους ορθά δηλωμένα ή παραλείφθηκαν και το φύλλο συνδέει το ΚΑΕΚ του ακίνητό τους με άγνωστο ιδιοκτήτη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μισό λεπτό, κύριε Πρόεδρε.

Ήδη η δράση εταιρειών που λυμαίνονται τον χώρο της πληροφορικής και εισπράττουν υψηλά χρηματικά ποσά με απευθείας αναθέσεις στο ελληνικό κτηματολόγιο έχει θέσει σε κίνδυνο τη βάση του συστήματος πληροφορικής του Εθνικού Κτηματολογίου. Και αυτό επιβεβαιώνεται από τα καθημερινά προβλήματα και τη δυσλειτουργία της πλατφόρμας.

Το έργο της κτηματογράφησης αποτελεί βόμβα στα θεμέλια της οικονομίας. Και αυτό η Κυβέρνησή σας το γνωρίζει, αλλά είναι ένα ακόμα έγκλημα που συγκαλύπτει και γι’ αυτό να είστε σίγουροι ότι η Ευρωπαϊκή Εισαγγελία θα επιμεληθεί το ταχύτερο δυνατό. Απαιτούμε την τροποποίηση του νόμου που καθιστά το δημόσιο κοινωνό της διαδικασίας διαμεσολάβησης με ιδιότητα εναγομένου.

Καταψηφίζουμε το παρόν νομοσχέδιο για όλους τους λόγους που αναπτύξαμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αισίως φτάσαμε σε αυτό το σημείο της διαδικασίας στις δευτερολογίες. Δεν θα πω άλλα πράγματα για το νομοσχέδιο. Ήδη αναφέρθηκα στην πρωτολογία μου. Αναφέρθηκε και η αξιότιμη Κοινοβουλευτική Εκπρόσωπος, η κ. Κουρουπάκη, Βουλευτής μας. Είπαμε τους λόγους για τους οποίους το καταψηφίζουμε στην ευρύτερη κακονομία, την πολυνομία, την αντιγραφή της Κοινοτικής Οδηγίας, ζητήματα που αφορούν στην παραβίαση του Συντάγματος.

Ήθελα, όμως, να εστιάσω σε ένα άλλο σημείο. Ξέρετε στον κοινοβουλευτισμό ένα από τα βασικά σημεία τριβής είναι οι σχέσεις πλειοψηφίας και μειοψηφίας, κατά πόσο δηλαδή ουσιαστικά σέβεται η Κυβέρνηση -να το πω έτσι- την Αντιπολίτευση. Αυτός, λοιπόν, ο διάλογος εκτός των άλλων είναι και ένας δείκτης του κατά πόσο η εκάστοτε κυβέρνηση έχει όντως στοιχεία δημοκρατίας ή αν προβαίνει σε υπερσυγκέντρωση εξουσιών και καταντάει να είναι μία τυραννία της πλειοψηφίας.

Η συγκεκριμένη, λοιπόν, Κυβέρνηση είναι ο ορισμός της τυραννίας μιας εικονικής μάλιστα πλειοψηφίας, μιας κληρονομικής και εκλόγιμης μοναρχίας, η οποία στοχεύει κυρίως στη νομή της εξουσίας και στον παραγκωνισμό του ελληνικού λαού από τη συμμετοχή στη διακυβέρνηση της χώρας.

Και αυτό που λέω αποδεικνύεται περίτρανα από τη σημερινή συνεδρίαση του ΟΠΕΚΕΠΕ. Το μονοκομματικό Προεδρείο της Νέας Δημοκρατίας στη συνεδρίαση της εξεταστικής για τον ΟΠΕΚΕΠΕ με τις ψήφους των Βουλευτών της Νέας Δημοκρατίας έφτιαξε έναν κατάλογο μαρτύρων όπως εκείνο ήθελε, για να συγκαλύψει το σκάνδαλο -είναι μια γνωστή τακτική- και απέρριψε όλους τους άλλους τους καταλόγους μαρτύρων της Αντιπολίτευσης.

Είναι ενδεικτικό –αναφέρθηκε, αλλά πρέπει να ακουστεί- ότι απουσιάζουν τα πρόσωπα τα οποία είναι βασικοί πρωταγωνιστές. Απουσιάζει ο Πρωθυπουργός, απουσιάζει ο κ. Μυλωνάκης, ο «Φραπές», ο «Χασάπης», ο κ. Μπουκώρος, ο κ. Κέλλας, ο κ. Χατζηβασιλείου, η κ. Σεμερτζίδου και πολλοί άλλοι. Αυτό λοιπόν είναι μια τραγική απόδειξη ότι η τυραννία της πλειοψηφίας της Νέας Δημοκρατίας έχει αποφασίσει να κάνει αυτό που θέλει εκείνη. Με έναν απαράδεκτο τρόπο παραγκωνίστηκαν οι προτάσεις των καταλόγων μαρτύρων της Αντιπολίτευσης.

Ξέρετε, έγινε μια αναφορά στη συνεδρίαση από την πλευρά της Νέας Δημοκρατίας να μην ποινικοποιήσουμε την πολιτική ζωή της χώρας. Εδώ όμως συμβαίνει το ακριβώς αντίθετο, η ίδια η Κυβέρνηση ποινικοποιεί την ίδια την πολιτική ζωή και ποινικοποιεί και την ίδια την κοινωνία. Νομίζω ότι πνέει τα λοίσθια αυτή εδώ η Κυβέρνηση. Έχει αποδείξει με κάθε τρόπο τον αυταρχισμό της.

Εμείς λοιπόν και γι’ αυτούς τους λόγους καταψηφίζουμε το παρόν νομοσχέδιο. Και εκτός των άλλων θέλουμε -το είπα και το πρωί- να στηρίξουμε με τη φωνή μας από αυτό εδώ το Βήμα τον αγώνα του κ. Ρούτσι και της κ. Καρυστιανού, που ζητούν αυτό το εύλογο δικαίωμα της εκταφής των παιδιών τους, για να αποκαλυφθεί η αλήθεια.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Τζανακόπουλος για πέντε λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε. Δεν θα μακρηγορήσω. Ήταν μια μακρά ούτως ή άλλως συνεδρίαση.

Θα μπορούσα να πω πολλά σε σχέση κυρίως με τον τρόπο που έχει τοποθετηθεί ο κ. Φλωρίδης, ο κύριος Υπουργός, σήμερα κατά τη διάρκεια της συνεδρίασης. Θύμισε τις χειρότερες στιγμές του στο Κοινοβούλιο.

Δεν θα το κάνω, κύριε Φλωρίδη, διότι είναι προφανές ότι το κάνετε σχεδιασμένα, το κάνετε επίτηδες. Είναι ένας τρόπος του πολιτεύεσται αυτός που έχετε υιοθετήσει με ύβρεις και προσβολές. Δεν μπορώ να είμαι σίγουρος για την αιτία. Σας έχει ζητήσει ο κ. Μητσοτάκης να το κάνετε, έτσι ώστε να μπορείτε να αναφέρεστε σε ένα συγκεκριμένο πολιτικό κοινό; Δηλαδή σας έβαλε εκεί με αντάλλαγμα να παίζετε αυτόν το ρόλο; Το κάνετε από τον ακραίο φανατισμό σας;

Πραγματικά δεν μπορώ να ξέρω, αλλά οφείλετε να γνωρίζετε, οφείλω να το πω, οι συνάδελφοι όλοι το συζητάνε κατά τη διάρκεια της ημέρας σήμερα -συνάδελφοι και από τη Νέα Δημοκρατία- ότι πλέον το παραξηλώσατε. Έχετε ξεπεράσει κάθε όριο πολιτικής στοιχειώδους ευπρέπειας. Σήμερα το τερματίσατε πραγματικά. Δεν ξέρω τι άλλο να πω. Επομένως δεν έχει κανένα νόημα να επιχειρεί κανείς πολιτικό διάλογο μαζί σας. Είστε προσβλητικός, υβριστής, πολλές φορές χυδαίος. Δηλαδή φτάνετε στο σημείο να χαρακτηρίζετε την Αντιπολίτευση ως λατρεύουσα δολοφόνους; Δηλαδή τι άλλο μπορεί να πει κανένας; Το μόνο που μπορώ να σας πω είναι ότι είστε λάτρης της γενοκτονίας. Δεν ξέρω, ενδεχομένως, θα μπορούσα να σας πω ότι διεγείρεστε, ενθουσιάζεστε, απολαμβάνετε να βλέπετε νεκρά παιδιά. Πώς σας φαίνεται αυτό, κύριε Φλωρίδη; Είναι τρόπος για να γίνεται πολιτικός διάλογος μεταξύ ακόμα και πολιτικών αντιπάλων; Πραγματικά δεν έχω λόγια για να χαρακτηρίσω τη σημερινή σας παρουσία στη Βουλή.

Θα πω μόνο δύο-τρία πράγματα σε σχέση με την τοποθέτηση του Κοινοβουλευτικού Εκπροσώπου της Νέας Δημοκρατίας, η οποία μου έκανε πάρα πολύ μεγάλη εντύπωση. Σχόλιο πρώτο: Άκουσα καλά ότι ο κ. Καιρίδης είπε ότι πρέπει να συζητηθεί η άποψη του κ. Γεωργιάδη για να φύγουμε, να αποχωρήσουμε, από την Ιδρυτική Συνθήκη του Διεθνούς Ποινικού Δικαστηρίου;

**ΧΡΗΣΤΟΣ ΓΙΑΝΝΟΥΛΗΣ:** Τη βρήκε ενδιαφέρουσα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Βρήκε ενδιαφέρουσα την πρόταση του κ. Γεωργιάδη να αποχωρήσει η Ελληνική Δημοκρατία από την ιδρυτική συνθήκη του Διεθνούς Ποινικού Δικαστηρίου, τη Σύμβαση του 2002; Είναι αυτή η θέση της Νέας Δημοκρατίας και είναι αυτή η θέση της Κυβέρνησης;

Εδώ οφείλεται πια μια πολιτική απάντηση από τον ίδιο τον Υπουργό Εξωτερικών. Διότι δεν είναι δυνατόν να γίνονται σε αυτό το επίπεδο τέτοιες προτάσεις από μέλη της Κυβέρνησης και από τον Κοινοβουλευτικό Εκπρόσωπο της Νέας Δημοκρατίας. Εδώ πια πρέπει να παρέμβει, αν όχι ο κ. Μητσοτάκης, ο ίδιος ο κ. Γεραπετρίτης, για να διευκρινίσει ποια είναι η επίσημη θέση της Κυβέρνησης σε όλα αυτά.

Ένα δεύτερο ζήτημα για το οποίο επίσης απαιτείται παρέμβαση του κ. Γεραπετρίτη ή του ίδιου του κ. Μητσοτάκη, αν όχι παραίτηση του Υπουργού, είναι όλα αυτά που είπε ο κ. Γεωργιάδης σε σχέση με τους εμπειρογνώμονες του ΟΗΕ και τους αξιωματούχους του ΟΗΕ ότι εμπλέκονται σε προστασία τρομοκρατών στη Λωρίδα της Γάζας. Αυτά τα πράγματα όταν ακούγονται από επίσημα κυβερνητικά χείλη δημιουργούν διπλωματικά επεισόδια με τον πυλώνα της δικαιϊκής αρχιτεκτονικής, έτσι όπως αυτή έχει διαμορφωθεί μετά τον Δεύτερο Παγκόσμιο Πόλεμο. Δεν μπορούμε να λέμε τέτοια πράγματα για τον Οργανισμό Ηνωμένων Εθνών.

Ζήτημα τρίτο και κλείνω, κύριε Πρόεδρε, επιτρέψτε μου. Είναι πάλι σε σχέση με μια αναφορά του κ. Καιρίδη. Απ’ ό,τι κατάλαβα ο κ. Καιρίδης πρότεινε μία ριζοσπαστική, με την έννοια των ακροτάτων συνεπειών που έχει, real politik. Τι μας είπε; Μας είπε ότι δεν είναι σωστό που γίνεται γενοκτονία στη Γάζα, αλλά έχουμε εθνικό συμφέρον να μην πούμε κουβέντα για αυτό, διότι μπορεί με αυτόν τον τρόπο να στεναχωρήσουμε το Ισραήλ.

Είναι αυτή η θέση της Κυβέρνησης; Αναγνωρίζετε δηλαδή ότι γίνεται γενοκτονία; Βεβαίως ο κ. Μητσοτάκης φοβήθηκε να το πει, ο κ. Καιρίδης το είπε. Αλλά είπε κάτι ακόμα χειρότερο από τον κ. Μητσοτάκη. Αναγνώρισε ότι γίνεται γενοκτονία στη Γάζα, αλλά είπε ότι οφείλουμε να το ανεχτούμε για λόγους υπέρτερου δημοσίου εθνικού συμφέροντος. Άρα την αποδεχόμαστε τη γενοκτονία στο όνομα υπέρτερης αρχής.

Αυτά τα πράγματα, με συγχωρείτε, αλλά δείχνουν μια Κυβέρνηση και μια κοινοβουλευτική πλειοψηφία η οποία έχει φτάσει στην χαμηλότερη ηθική στάθμη που θα μπορούσε κανείς να φανταστεί. Είναι μια Κυβέρνηση και μια κοινοβουλευτική πλειοψηφία η οποία βρίσκεται σε πλήρη σύγχυση. Τους λόγους αυτής της σύγχυσης θα τους συζητήσουμε στις επόμενες συνεδριάσεις.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γραμμένε, θέλετε τον λόγο;

**ΒΑΣΙΛΕΙΟΣ ΓΡΑΜΜΕΝΟΣ:** Δεν θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Ολοκληρώνουμε έστω και με εμπόδια, χρονικά εννοώ, μία δωδεκάωρη συνεδρίαση. Μίλησαν πολιτικοί Αρχηγοί με αφορμή το νομοσχέδιο. Όντως ο κύριος Υπουργός δυναμίτισε το κλίμα σε αρκετές περιπτώσεις. Θέλω να πω δύο συγκεκριμένα πράγματα εκτός του νομοσχεδίου και μετά να αναφερθώ ακροθιγώς στο νομοσχέδιο, άλλωστε έχω μιλήσει τέσσερις φορές στην επιτροπή, έχω μιλήσει το πρωί στην εισήγησή μου και επί της ουσίας ελάχιστα έχω να προσθέσω.

Αποσυμφορηντικούς νομούς στο σωφρονιστικό σύστημα ψηφίζουν και εφαρμόζουν όλες οι κυβερνήσεις. Και όταν ήρθε ο ΣΥΡΙΖΑ στην Κυβέρνηση υπήρχε ένα τεράστιο πρόβλημα υπερπληθυσμού στις φυλακές. Η χώρα αντιμετώπιζε πολύ σοβαρά προβλήματα με την καταδίκη της στους διεθνείς οργανισμούς για τις συνθήκες κράτησης των κρατουμένων.

Εξακολουθούμε ως χώρα να πληρώνουμε αυτό το τίμημα και ήδη η χώρα, παρ’ όλες τις προσπάθειες για τη λειτουργία καινούργιου σωφρονιστικού καταστήματος στη Δράμα, πάλι είναι σε οριακό σημείο. Ο νόμος Παρασκευόπουλου τον οποίο έχετε κάνει μαζί με το «νόμος και τάξη» αγκωνάρια της κοινωνικής σας παρέμβασης ότι προσπάθησε να αντιμετωπίσει ένα πολύ βασικό πρόβλημα επ’ ωφελεία της χώρας. Και ξαναλέω, αποσυμφορητικούς νόμους ψηφίζουν όλες οι κυβερνήσεις. Μάλιστα ο προηγούμενος που ίσχυε με Υπουργό Δικαιοσύνης τον κ. Χαράλαμπο Αθανασίου, σε αρκετά σημεία ήταν ακόμη πιο ευνοϊκός για μεγαλοκρατούμενους, αλλά δεν μπαίνω τώρα σε αυτήν τη σύγκριση.

Όσον αφορά την επανάληψη αυτού του άθλιο επιχειρήματος που ξεκινάει από τον κ. Μαρινάκη και φτάνει στον κ. Φλωρίδη ότι απελευθερώσαμε το βαρύ έγκλημα και μόνον οι βαρυποινίτες κι οι εγκληματίες σε αυτήν την κοινωνική ομάδα ο ΣΥΡΙΖΑ έχει αποδοχή, είναι ένα επαναλαμβανόμενο ψέμα το οποίο ειλικρινά το υιοθετούν χωρίς να γνωρίζουν και οι υπόλοιποι Βουλευτές της συμπολίτευσης, γιατί οι αριθμοί είναι αποκαλυπτικοί και η ποιοτική διάσταση των απελευθερωμένων κρατουμένων είναι επίσης ενδεικτική.

Άρα, για να κλείσω το θέμα αυτό, ξαναλέω, μήπως τυχόν και επικρατήσει μια λογική για να μπορέσουμε να αντιπαρατεθούμε επί της ουσίας εδώ μέσα, νόμους αποσυμφορητικούς ψηφίζουν και εφαρμόζουν όλες οι κυβερνήσεις. Ο νόμος Παρασκευόπουλου ήταν ένας νόμος που απαντούσε στη συγκυρία γιατί η καταδίκη της χώρας για την κατάσταση στις ελληνικές φυλακές από ευρωπαϊκούς οργανισμούς ήταν κάτι παραπάνω από βέβαιη. Δυστυχώς, με την προσέγγιση της Νέας Δημοκρατίας και τη στρατηγική που ακολουθήσατε έχετε εγκλωβιστεί και μολονότι αυξάνεται δραματικά ο αριθμός των κρατουμένων στις φυλακές, είναι πια πάνω από έντεκα χιλιάδες οι κρατούμενοι στις φυλακές. Υπερβαίνουν, δηλαδή, κατά πολύ τον μέγιστο αριθμό των εννέα χιλιάδων οκτακοσίων, αν θυμάμαι καλά. Δεν τολμάτε να αντιμετωπίσετε το πρόβλημα.

Σε ό,τι αφορά το νομοσχέδιο και τη νομοθετική πρωτοβουλία της Κυβέρνησης, κάνει ο κύριος Υπουργός ένα μεθοδολογικό άλμα. Επικαλείται το γεγονός ότι ίσχυσε η διάταξη πριν από το 2015 για να χτυπήσει το ΠΑΣΟΚ, επικαλείται το γεγονός ότι επί πέντε χρόνια ο ΣΥΡΙΖΑ δεν το αλλάξαμε παρά μόνον με τους νέους ποινικούς κώδικες.

Το γεγονός ότι ψηφίστηκε ένας νόμος, δεν τον καθιστά αφ’ εαυτού θέσφατο και απαραβίαστο όριο σε μια κοινωνία. Το γεγονός ότι ο συγκεκριμένος νόμος δεν εφαρμόστηκε καθόλου, σε καμία περίπτωση, σημαίνει ότι κατέστη ανενεργός αφ’ εαυτού. Και επειδή ακριβώς -το είπα και στην εισήγησή μου, θα το πω άλλη μια φορά- εμείς δεν είμαστε της λογικής της δικής σας, κύριε Υπουργέ, έχετε κάνει δεκάδες παρεμβάσεις στους ποινικούς κώδικες, τους έχετε καταστήσει ένα password πάτσγουορκ, ένα μωσαϊκό, ένα συνονθύλευμα ετερόκλητων διατάξεων, έχουν πάψει να είναι κώδικες και αποφασίσαμε ως ΣΥΡΙΖΑ να ψηφίσουμε τους κώδικες που εισηγήθηκε η νομοπαρασκευαστική επιτροπή για να τελειώσει αυτή η εκκρεμότητα.

Τέλος, παρ’ όλες τις φιλότιμες προσπάθειές σας, το άρθρο 18 εξακολουθεί να είναι τομή στα δικαιώματα του κατηγορουμένου. Το γεγονός -το ενδεχόμενο- κατηγορούμενος να μην έχει πρόσβαση στο σύνολο της δικογραφίας είναι αφ’ εαυτού καταδικαστέο, σας το λένε όλοι. Και άντε εμείς είμαστε στον ΣΥΡΙΖΑ και η από εδώ πλευρά είναι στο ΠΑΣΟΚ, εμείς έχουμε μια λατρεία με τους καταδικασμένους και το βαρύ έγκλημα, αυτοί θέλουν να απαρνηθούν το παρελθόν τους. Πώς απαντάται στην επιστημονική κοινότητα; Πώς απαντάτε στο απαύγασμα της νομικής της ποινικής σκέψης που ήρθε στη συνεδρίαση των φορέων και σας είπε «αυτό πάρτε το πίσω»; Αντ’ αυτού κάνετε μια αισχυντηλή, μια επιμέρους τροπολογία και ήρθατε να μας πείτε ότι τον ενισχύσατε και τον καθιστάτε καλύτερο από αυτόν του 2014, ο οποίος είπαμε ότι ήταν άχρηστος, δεν εφαρμόστηκε ποτέ και φυσικά είναι πολύ κάτω από τις απαιτήσεις του δικαιικού συστήματος και κυρίως από τα δικαιώματα αυτών που είναι σε αδύναμη θέση του κατηγορούμενου. Γιατί ξαναλέω αυτό που μας έλεγε ο καθηγητής μας, ο Μανωλεδάκης, τα ίδια γράμματα μάθαμε, τους ίδιους καθηγητές είχαμε, ο καθένας από εμάς μπορεί να καταστεί κατηγορούμενος, γι’ αυτό πρέπει να έχει όλες τις εγγυήσεις.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κομνηνάκα από το Κομμουνιστικό Κόμμα. Δεν το είχα πιστέψει ότι δεν θα μιλήσει το ΚΚΕ.

**ΜΑΡΙΑ ΚΟΜΝΗΝΑΚΑ:** Σωστά σκεφτήκατε.

Και παρότι πραγματικά θα μπορούσε κανείς να αναφερθεί μόνο σε αυτόν τον κυνισμό που σήμερα ξεστόμισαν και ο Υπουργός και ο Κοινοβουλευτικός Εκπρόσωπος της Νέας Δημοκρατίας ότι στο όνομα της διατήρησης των στρατηγικών σχέσεων με το κράτος εγκληματία δολοφόνο και κατακτητή μπορούμε και να ανεχόμαστε μια γενοκτονία, νομίζω ότι είναι αρκετά τα λεγόμενά σας για να σας εκθέσουν στα μάτια και του ελληνικού λαού, ο οποίος βεβαίως βρίσκεται στην αντίπερα όχθη, βρίσκεται στη σωστή πλευρά της ιστορίας και τάσσεται στο πλευρό του παλαιστινιακού λαού και απαιτεί, διεκδικεί να σταματήσουν τώρα κάθε στρατηγική σχέση με το κράτος κατακτητή και απαιτεί να εφαρμοστεί επιτέλους η ομόφωνη απόφαση της Βουλής που μένει θαμμένη στα συρτάρια και πρέπει να εφαρμοστεί τώρα η αναγνώριση του παλαιστινιακού κράτους και όχι όταν ολοκληρωθεί το έγκλημα που προχωράει, ούτε βεβαίως να επικαιροποιηθεί, να ανανεωθεί οτιδήποτε άλλο που διάφοροι άλλοι αφήνουν να εννοηθεί.

Θέλω να απαντήσω, όμως, σε αυτά τα επιχειρήματα που προσπάθησε να αξιοποιήσει ο κύριος Υπουργός σε σχέση με το άρθρο 18, δηλαδή με αυτήν την ανοχή που ζητάτε να δείξουμε για τη μη πρόσβαση, για τον αποκλεισμό του κατηγορουμένου ή και του υπόπτου από ένα μέρος της δικογραφίας, του αποδεικτικού υλικού δηλαδή, κατά τη διάρκεια της ανάκρισης, προανάκρισης κ.λπ. Είναι πραγματικά αστείο το ότι το κάνετε αυτό στο όνομα δήθεν της υπεράσπισης των θυμάτων ή των μαρτύρων που θέλουν να καταγγείλουν τέτοιες πράξεις. Πραγματικά αναρωτιόμαστε, είναι αυτός ο τρόπος του αστικού κράτους, αυτός ο τρόπος της ποινικής διαδικασίας να προστατεύει κρίσιμους μάρτυρες; Αν υπήρχε πραγματικά τέτοια ανάγκη και ήταν εκτεθειμένοι μάρτυρες στις περιπτώσεις εγκληματικών ενεργειών εμπορίας ναρκωτικών κ.λπ., γιατί όλα αυτά τα χρόνια αυτή η διάταξη έμεινε ανενεργή; Γιατί στην πραγματικότητα δεν είναι αυτός ο λόγος.

Υπάρχουν προφανώς άλλα μέσα για να προστατευτούν κρίσιμοι μάρτυρες στην ποινική διαδικασία και δεν μιλάω προφανώς για τις κουκούλες που ποτέ ως κόμμα δεν τις υπερασπιστήκαμε, γιατί γεννάει τους ίδιους κινδύνους για κατασκευασμένες κατηγορίες για να μην μπορεί να προστατευθεί ο κατηγορούμενος από τις καταθέσεις. Άλλη είναι η σκοπιμότητά σας που σήμερα ξεθάβετε μια διάταξη που δεν τόλμησε κανείς να την εφαρμόσει. Και αυτή η σκοπιμότητα ακριβώς εδράζεται στα μέτρα που παίρνει το αστικό κράτος ενόψει της πολεμικής προετοιμασίας. Το μάτι σας είναι στραμμένο στον εχθρό λαό και αυτό δεν μπορεί να κρυφτεί όσα και αν προσπαθήσετε να χρησιμοποιήσετε διάφορα αφηγήματα που ξέρετε ότι ευαισθητοποιούν τον λαό, όμως δεν έχουν καμία σχέση με την πραγματικότητα.

Δεν είναι τυχαίο ότι η διάταξη αυτή αξιοποιεί ως λόγο εξαίρεσης την περιβόητη εθνική ασφάλεια και το δημόσιο συμφέρον, έννοιες που έχουν κατεξοχήν γίνει «λάστιχο» για να μπορέσουν να δικαιολογηθούν παραβιάσεις των προσωπικών δεδομένων. Θυμίζουμε τις προληπτικές παρακολουθήσεις, θυμίζουμε τις ιστορίες της ΕΥΠ –υποκλοπές, μαζικό φακέλωμα- και αυτό, βεβαίως, δεν είναι μία εξαίρεση από την ευρωπαϊκή κανονικότητα. Αυτό είναι το κράτος δικαίου της Ευρωπαϊκής Ένωσης που όλοι υπερασπίζεστε και γι’ αυτό, αυτού του είδους οι εξαιρέσεις και διατάξεις υπάρχουν και στις Ευρωπαϊκές Οδηγίες που είχαν ενσωματωθεί και όχι μόνο σε αυτές. Γιατί αυτή την κανονικότητα υπερασπίζεται η Ευρωπαϊκή Ένωση και γι’ αυτό, βεβαίως, κανένας άλλος δεν βγάζει τσιμουδιά.

Δεν μπορεί μια τέτοια διάταξη να γίνει ανεκτή, τη στιγμή που είναι γνωστές οι πρακτικές, με κατασκευασμένες πολλές φορές προκάτ καταθέσεις αστυνομικών ή άλλα για να προσπαθούν να τυλιχτούν σε μια κόλλα χαρτί αυτοί που πραγματικά θεωρούνται επικίνδυνοι για το σύστημα και αυτοί δεν είναι άλλοι παρά αγωνιστές, εργατικά σωματεία, άνθρωποι που συγκρούονται και με την επιλογή σας να ταχθείτε με τους εγκληματίες που διαπράττουν γενοκτονίες, με την επιλογή σας να εμπλέκετε τη χώρα στο αιματοκύλισμα και στους πολέμους.

Και, βεβαίως, δεν έχουμε καμιά αμφιβολία για τις επιλεκτικές ευαισθησίες σε αυτά τα ζητήματα και της δικαιοσύνης, που και οι πρόσφατες αποφάσεις για την αποφυλάκιση των εγκληματιών ναζί του Μιχαλολιάκου, του αρχηγού εγκληματία της ναζιστικής οργάνωσης, δείχνουν ότι δεν περιμένει ο λαός -αν θέλετε- από το αστικό κράτος να τον προστατέψει. Το ίδιο το εργατικό λαϊκό κίνημα είναι αυτό που στέλνει και τα μαντρόσκυλά σας στην τρύπα τους και βεβαίως θα προστατέψει τα δικαιώματα και τις ελευθερίες του από οποιαδήποτε αντίθετα σχέδια ετοιμάζετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Λιακούλη και ολοκληρώνουμε με τον κ. Υψηλάντη.

Έχετε τον λόγο για πέντε λεπτά, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, παρότι είστε ο ποινικολάγνος της Κυβέρνησης και ο εκπρόσωπος του ποινικού λαϊκισμού -θέλετε να τον κρατήσετε αυτόν τον τίτλο αμέτι μουχαμέτι- παρ’ όλα αυτά αντιληφθήκαμε και εσείς σήμερα ότι το παρακάνατε. Όχι ότι δεν επαναλάβατε ξανά όλα τα γνωστά που κάνετε -τα του «σερίφη», που σας έλεγα το πρωί- αλλά ανεβήκατε σε εκείνο το Βήμα και αρχίσατε να αιτιολογείτε τον εαυτό σας για τους ποινικολογούντες.

Σας στέλνουν χαιρετίσματα, λοιπόν, οι ποινικολογούντες και σας λένε πως ό,τι και να πείτε δεν μπορείτε να το γυρίσετε και να το πάρετε πίσω. Το κάνατε αυτό, το είπατε αυτό. Αναφερθήκατε σε όλους συλλήβδην, στη νομική κοινότητα, τους ακαδημαϊκούς, τους καθηγητές και μάλιστα στον δημόσιο λόγο στα σόσιαλ και τους είπατε ποινικολογούντες. Αυτή είναι η ταυτότητά σας.

Αλλά είπατε και άλλα πολλά σήμερα. Δεν ήταν μόνο μια ενσωμάτωση Οδηγίας. Ξετυλιχθήκατε αυτές τις ολάκερες ώρες που είχαμε εδώ και είπατε πράματα και θάματα και εσείς και οι ομογάλακτοί σας.

Καταρχήν, για το Διεθνές Ποινικό Δικαστήριο έχουμε θέμα, έτσι; Δηλαδή, από σήμερα έχουμε ζήτημα πλέον. Τα Κόμματα θα πρέπει να συζητήσουμε στις Κοινοβουλευτικές μας Ομάδες και να συζητήσουμε πολύ σοβαρά τι λέει η Κυβέρνηση για το Διεθνές Ποινικό Δικαστήριο. Διότι δεν σας καταλάβαμε ακριβώς τι λέγατε. Τι είπε η Κυβέρνηση; Τι είπε ο Κοινοβουλευτικός σας Εκπρόσωπος; Είπε ότι βρήκε ενδιαφέρουσα την άποψη του κ. Γεωργιάδη ότι το Διεθνές Ποινικό Δικαστήριο δεν είναι εν πάση περιπτώσει και επιλογή που θα μπορούσε να είναι κάπως αλλιώς;

Τι θέλει να πει ο ποιητής εδώ; Μήπως τη σύμβαση να την τελειώσουμε; Μήπως να την ανατρέψουμε; Μήπως να το αμφισβητήσουμε το Διεθνές Ποινικό Δικαστήριο; Αυτό μας είπατε σήμερα. Ο κύριος Πρωθυπουργός, λοιπόν, και ο κ. Γεραπετρίτης θα πρέπει να τοποθετηθούν επί του συγκεκριμένου ζητήματος.

Δεύτερον. Είναι δυνατόν, κύριε Υπουργέ της Δικαιοσύνης, να έχουμε τέτοιου είδους γεγονότα που συγκλονίζουν την ανθρωπότητα στη Λωρίδα της Γάζας, όπως παιδιά διαμελισμένα, το αίμα να ρέει ποτάμι, οι άνθρωποι να τρέχουν να σωθούν και να μην μπορούν, τα νοσοκομεία να καταρρέουν, κομμάτια ανθρώπων να βρίσκονται στους δρόμους και ο ΟΗΕ στην έκθεσή του να λέει ότι είναι πλέον γενοκτονία και εσείς υποστηρίζετε ότι το συμφέρον της χώρας μας επιτάσσει να μην συζητάμε γι’ αυτό; Αυτό μας λέτε. Ότι «εμείς είμαστε εδώ για να εκπροσωπούμε το συμφέρον της Ελλάδας», λέτε εσείς –η πατριωτική παράταξη, εμείς δεν είμαστε, εσείς είστε οι πατριώτες, εμείς είμαστε οι άλλοι- και να μη συζητάμε. «Εμείς δεν είμαστε εδώ», λέει ο κ. Καιρίδης, «ούτε για το συμφέρον των Ηνωμένων Πολιτειών, ούτε της Γάζας, ούτε του Ισραήλ, ούτε της Ρωσίας, είμαστε για το συμφέρον της Ελλάδος».

Αλήθεια λέτε; Όταν καίγεται όμως το σπίτι του γείτονά σου να περιμένεις ότι όταν θα καεί το δικό σου, θα χρειαστεί κάποιος να μιλήσει για σένα. Έτσι γίνεται στην ιστορία των λαών.

Αλλά εδώ ξεφεύγει απ’ όλα αυτά. Τι συζητάμε τώρα; Είναι γεωπολιτικό το ζήτημα; Σε αυτή τη βάση το βάζετε; Μπροστά σε ένα διαμελισμένο κορμί ενός τετράχρονου παιδιού; Θα ξεχάσουμε και αυτά που ξέρουμε στο 2025;

Πού μας πάτε επιτέλους; Αναχρονιστές σε ό,τι αφορά το δίκαιο, αναχρονιστές σε ό,τι αφορά το ποινικό δίκαιο, αναχρονιστές σε όλες τις πολιτικές, στα εργασιακά, στα ασφαλιστικά, στην οικονομία, στην ενέργεια, παντού. Στον πρωτογενή τομέα εγκαταλείπετε. Κάνετε τα πάντα, τα αλωνίζετε όπως θέλετε. Παραδίδετε τη χώρα. Αλλά και σε αυτό; Στο μείζον ανθρωπιστικό ζήτημα του αιώνα, λέω εγώ;

Κοιτάξτε, αυτά δεν μπορούν να γίνουν αποδεκτά σε ένα δημοκρατικό Κοινοβούλιο. Αυτό πρέπει να το πάρετε τουλάχιστον απόφαση, ότι θα εισπράττετε την αντίδραση και θα εισπράττετε τον αντίλογο.

Είπα πριν ότι στη δευτερολογία μου θα σας μιλήσω για το άρθρο 23.

Κύριε Υπουργέ, στα θέματα του Κτηματολογίου δεν κάνατε τίποτα και δεν αναφερθήκατε πουθενά. Έχουμε αναστατωμένους φορείς, γιατί φέρνετε διατάξεις για το Κτηματολόγιο προς διόρθωση και έχει δημιουργηθεί ένα τεράστιο πρόβλημα με το πότε εμπλέκεται το δημόσιο.

Παίρνουμε μηνύματα από παντού. Η κτηματογράφηση κλείνει άρον, άρον και αυτό θα το βαφτίσει η Κυβέρνηση ολοκλήρωση, με αποτέλεσμα να έρχονται διαρκώς διατάξεις για τις διορθώσεις, με τους πολίτες τελικά να επωμίζονται το κόστος. Οι υπηρεσίες του δημοσίου είναι υποστελεχωμένες. Δεν υπάρχουν εργαζόμενοι ειδικοτήτων. Υπάρχουν φάκελοι, έγγραφα στοιβαγμένα, ούτε καν πλήρη καταγραφή δεν έχουμε.

Μέσα σε όλη αυτή τη ζοφερή κατάσταση οι δημόσιοι λειτουργοί αδυνατούν να ανταποκριθούν στις απαιτήσεις της προστασίας της δημόσιας περιουσίας και στην καταγραφή όλων των δικαιωμάτων του δημοσίου στο Κτηματολόγιο. Τι κάνει η Κυβέρνηση και πώς τα λύνει; Στην πραγματικότητα αυτό που κάνετε εδώ είναι να πετάτε τη διαμεσολάβηση, αλλά δεν είναι η απάντηση στο χάος. Γιατί έχετε ένα χάος και δεν βλέπω να έχετε κάνει τίποτα γι’ αυτό.

Επειδή θα μιλήσετε, θέλω να μας απαντήσετε και σε ένα ακόμη ερώτημα. Στη νομοτεχνική που φέρατε στο περιλάλητο άρθρο 18, με το οποίο απαγορεύετε στον κατηγορούμενο την πρόσβαση στο φάκελο της δικογραφίας και βεβαίως σπείρατε ανέμους και θερίζετε όλες αυτές τις ημέρες θύελλες και άλλες ακόμη θα θερίσετε και από τα ευρωπαϊκά όργανα στη συνέχεια.

Όμως στη νομοτεχνική σας βάλατε και κάτι που δεν μπορώ να το καταλάβω. Λέτε, λοιπόν, ότι θα αφορά η συγκεκριμένη διάταξη αδικήματα που προσβάλλουν μη προσωποπαγή έννομα αγαθά. Αυτό, κύριε Υπουργέ, σας παρακαλώ πάρα πολύ να το εξηγήσετε στην ομιλία σας. Τι εννοείτε; Το πρωί δεν μας λέγατε ότι εσείς έρχεστε να προστατέψετε τους ανθρώπους στη ζωή, στη σωματική τους ακεραιότητα; Αν για παράδειγμα εμένα με απειλεί κάποιος ότι θα με σκοτώσει και πάω στον εισαγγελέα και κάνω μήνυση σε αυτόν τον κάποιον που με απειλεί ότι θα με σκοτώσει, ο εισαγγελέας -λέτε εσείς- θα του απαγορεύσει την πρόσβαση στη δικογραφία. Γι’ αυτό το κάνετε, για να προστατεύσετε. Τώρα εξαιρείτε από τη διάταξη τα έννομα αγαθά τα προσωποπαγή, όπως είναι η ζωή, η υγεία, η σωματική ακεραιότητα κ.λπ.;

Και αφήνετε τι; Την οικονομία, τη δημόσια υγεία, τα δημόσια συμφέροντα κ.ο.κ.; Τι ακριβώς πάτε να κάνετε με αυτό ξανά; Και αυτό που μας λέγατε το πρωί, τι σχέση έχει με τα μη προσωποπαγή έννομα αγαθά;

Εξηγήστε το και μάλιστα άμεσα.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Κύριε Υπουργέ, ευκαιρία να γίνετε και καθηγητής της νομικής απόψε εδώ και μάλιστα σε προχωρημένη ώρα.

Κύριε Υπουργέ, κυρίες και κύριοι Βουλευτές, αγαπητέ κύριε Ξανθόπουλε, δεν είστε εδώ, ο ελληνικός λαός δεν ξεχνά τον τρόπο με τον οποίο ψηφίσατε λίγο πριν στην κυριολεξία αφήσετε την εξουσία τον Ποινικό Κώδικα. Αποσυμφορητικός νόμος για στυγνούς εγκληματίες, μόνο το καθεστώς ΣΥΡΙΖΑ και κανείς άλλος.

**ΧΡΗΣΤΟΣ ΓΙΑΝΝΟΥΛΗΣ:** Καθεστώς;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Με ειλικρίνεια και σεβασμό στον κοινοβουλευτικό διάλογο, λυπάμαι ειλικρινά που κι αυτή η σημερινή συζήτηση εξετράπη σε πεδία εκτός του αντικειμένου του νομοσχεδίου, με απαράδεκτους προσωπικούς χαρακτηρισμούς που ακούστηκαν δυστυχώς, κυρίως προς το πρόσωπο του Υπουργού Δικαιοσύνης, του κ. Φλωρίδη, ενός ανθρώπου με μακρά κοινοβουλευτική διαδρομή και προσφορά. Αυτός είναι ο στόχος, καθώς επίσης και η αγωνία και από το ΠΑΣΟΚ με τις εξελίξεις που υπάρχουν, τις εσωκομματικές. Κάποιοι μάλιστα μίλησαν για αξιοπρέπεια στην πολιτική. Αλήθεια; Μετά από τα τόσα φριχτά που ακούστηκαν; Το 90% των ζητημάτων που εθίγησαν εδώ ήταν εκτός του νομοσχεδίου.

Και επανερχόμενος σε αυτό, κλείνοντας τη σημερινή συζήτηση, αναφέρομαι στο άρθρο 18, για το οποίο τέθηκε και το ερώτημα της αντισυνταγματικότητας, που απορρίφθηκε. Καταδείχθηκε ότι το άρθρο 18 δεν καταργεί το δικαίωμα ακρόασης του κατηγορουμένου, δεν προσκρούει στο Σύνταγμα ούτε στο άρθρο 6 της ΕΣΔΑ που όλοι επικαλούνται. Αντίθετα, ενσωματώνει την Οδηγία 2024/1226, η οποία ακριβώς επιβάλλει στα κράτη-μέλη να θωρακίσουν ποινικά τα περιοριστικά μέτρα της ένωσης, μέτρα που συνδέονται άμεσα με τη διεθνή ασφάλεια, την ειρήνη, την αποτροπή τρομοκρατίας και την αντιμετώπιση του μαύρου χρήματος.

Τέλος, το άρθρο ανταποκρίνεται στις σύγχρονες θεσμικές και ποινικές προκλήσεις, σε έναν κόσμο όπου η παραβίαση των κυρώσεων της Ευρωπαϊκής Ένωσης δεν είναι πια απλή διοικητική παράβαση, αλλά απειλή κατά του κράτους δικαίου και της διεθνούς σταθερότητας.

Και επιτρέψτε μου να προσθέσω και κάτι ακόμα που θεωρώ κρίσιμο με αυτά που ακούστηκαν σήμερα στην Ολομέλεια. Σαράντα πέντε χρόνια μετά την ένταξη της Ελλάδας στην Ευρωπαϊκή Ένωση, παραμένει λυπηρό ότι και εδώ μέσα αγνοούνται ή επιλέγουμε να αγνοούμε τις βασικές θεσμικές υποχρεώσεις που απορρέουν από το ευρωπαϊκό κεκτημένο και το ευρωπαϊκό δίκαιο. Η ευρωπαϊκή ενοποίηση δεν είναι μία υπόθεση α λα καρτ. Η ενιαία αγορά, η ελευθερία κίνησης, τα δικαιώματα συνεπάγονται και ευθύνες και κανόνες. Και οι κανόνες πρέπει να εφαρμόζονται με δικαιοσύνη, αλλά και με αποτελεσματικότητα.

Με τις σκέψεις αυτές, κυρίες και κύριοι συνάδελφοι, σας καλώ να υπερψηφίσετε το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα πριν τον Υπουργό έχει ζητήσει η Πρόεδρος της Κοινοβουλευτικής Ομάδας Πλεύση Ελευθερίας κ. Κωνσταντοπούλου.

Ελάτε, κυρία Πρόεδρε.

Πέντε λεπτά είναι αρκετά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπερ-αρκετά, κύριε Πρόεδρε.

Εξάλλου αυτά τα πέντε λεπτά είναι που θα εξασφαλίσουν ότι το νομοσχέδιο αυτό σήμερα δεν θα ψηφιστεί και ότι θα πρέπει να συζητηθούν σοβαρά και ουσιαστικά τα ζητήματα που αφορούν την αντισυνταγματικότητα δύο συγκεκριμένων άρθρων του νομοσχεδίου, του άρθρου 18 και του άρθρου 19. Είναι το άρθρο 18 εκείνο το οποίο έχει ξεσηκώσει και δικαίως, την αντίδραση ολόκληρης της κοινωνίας, που καταλαβαίνει ότι αυτό το οποίο επιχειρείτε να κάνετε είναι από τη μία πλευρά οφθαλμοφανώς να περιστείλετε τα δικαιώματα του κατηγορουμένου και τα δικαιώματα πρόσβασης στην ποινική δικογραφία. Δικαίωμα ιερό, κατοχυρωμένο από την εποχή της διακήρυξης των δικαιωμάτων του ανθρώπου και του πολίτη, μετά τη γαλλική επανάσταση. Δικαίωμα κατοχυρωμένο σε όλα τα διεθνή και οικουμενικά κείμενα προστασίας των ανθρωπίνων δικαιωμάτων. Περί αυτού συζητήσαμε όταν διεξήχθη σήμερα, νωρίτερα, η συζήτηση εδώ στη Βουλή επί της ένστασης αντισυνταγματικότητας του άρθρου 18 που πρότειναν οι Βουλευτές του ΣΥΡΙΖΑ και ψήφισε ολόκληρη η Αντιπολίτευση. Αντισυνταγματικότητα, η οποία είναι εξόφθαλμη και την οποία η Κυβέρνηση αρνήθηκε.

Με την ένσταση αντισυνταγματικότητας που καταθέτουμε από πλευράς της Κοινοβουλευτικής Ομάδας της Πλεύσης Ελευθερίας, εκθέτουμε την αντισυνταγματικότητα της διάταξης του άρθρου 18 από την πλευρά των θυμάτων, από την πλευρά των παρισταμένων για την υποστήριξη της κατηγορίας, γιατί η περιστολή δικαιωμάτων του κατηγορουμένου στο άρθρο 13 του Κώδικα Ποινικής Δικονομίας σημαίνει με βάση το άρθρο 107 του Κώδικα Ποινικής Δικονομίας ότι περιστέλλεται αντίστοιχα το δικαίωμα πρόσβασης του θύματος του παρισταμένου για την υποστήριξη της κατηγορίας, των παρισταμένων οικογενειών θυμάτων του εγκλήματος των Τεμπών, που τώρα αυτή τη στιγμή ζητούν πρόσβαση στη δικογραφία και εσείς γελάτε. Μιλάτε με δικαστικό εισαγγελικό λειτουργό πίσω σας και γελάτε, την ώρα που καταγγέλλουμε ότι παρεμβαίνετε. Είναι φοβερό. Εγώ πραγματικά δεν ξέρω τι άλλο θα δούμε. Υπάρχουν αποσπασμένοι λειτουργοί της δικαιοσύνης στο Υπουργείο Δικαιοσύνης, τους φέρνετε εδώ στη Βουλή και κάθονται στα κυβερνητικά έδρανα και την ώρα που μιλάω για τα θύματα του εγκλήματος των Τεμπών, γυρνάτε και γελάτε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, γελάω… Τέλος πάντων, ας μην πω τώρα.

**ΧΡΗΣΤΟΣ ΓΙΑΝΝΟΥΛΗΣ:** Καλύτερα να μην πείτε, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κρείττον το σιγάν, κύριε Φλωρίδη. Θα το διαπιστώσετε πολύ σύντομα και με άλλες ευκαιρίες. Κρείττον το σιγάν. Όμως, όχι μπροστά μας. Όχι με αυτό τον τρόπο. Όχι άλλο με αυτόν τον τρόπο αυτός ο ασφυκτικός έλεγχος στη δικαιοσύνη.

Η διάταξη του άρθρου 18, λοιπόν, παραβιάζει ευθέως το δικαίωμα του θύματος κατά το άρθρο 107 του Κώδικα Ποινικής Δικονομίας να έχει πρόσβαση στη δικογραφία και εισάγει αντισυνταγματικούς περιορισμούς τους οποίους μεθοδεύετε συγκεκριμένα, την ώρα που ο ανακριτής επιχείρησε να κλείσει τη δικογραφία, χωρίς να βάλει μέσα συγκεκριμένα στοιχεία. Υποχρεώθηκε μάλλον να τα βάλει μέσα αλλά δεν έχει πρόσβαση καμία από τις οικογένειες που ζητεί πρόσβαση όλες τις τελευταίες μέρες. Και ο Εισαγγελέας Εφετών, αρμόδιος για να παραλάβει τη δικογραφία κρύβεται, δεν παραλαμβάνει, αλλά συντάσσει από κάποια επιφοίτηση χίλιες σελίδες πρόταση για να κλείσει η υπόθεση και πάλι χωρίς να δίνει πρόσβαση στα θύματα. Την ώρα που έχουν κατατεθεί μηνύσεις σε αυτούς τους λειτουργούς, εσείς φέρνετε διάταξη για να τους δικαιολογήσετε να περιστείλουν την πρόσβαση των θυμάτων στη δικογραφία.

Και φέρνετε και μια δεύτερη διάταξη, του άρθρου 19, με την οποία μιλάτε για αδικήματα κατά της δικαστικής λειτουργίας που θα δικάζονται από τα τριμελή πλημμελειοδικεία, την ώρα που ξέρετε πολύ καλά, πρώτον, ότι τα αδικήματα αυτά τα οποία αναφέρετε ουδέποτε έχει θεωρηθεί ότι διαπράττονται και αποτελεί μια επινόηση και μεθόδευση του τελευταίου διαστήματος για την προστασία επίορκων λειτουργών και για τη φίμωση μαχόμενων δικηγόρων, υπερασπιστών των δικαιωμάτων των πολιτών και των διαδίκων και για την τρομοκράτηση θυμάτων διαδίκων έχει επινοηθεί η ενεργοποίηση αυτών των διατάξεων και αδικημάτων, που αφορούν τη δικαστική λειτουργία, αθέμιτη επιρροή σε δικαστικούς λειτουργούς, παρεμπόδιση δικαιοσύνης κ.ο.κ. Όλα αυτά εσείς τα κάνετε –και ολοκληρώνω, κύριε Πρόεδρε, για να καταθέσω και το έγγραφο της ενστάσεως- αλλά προσπαθείτε να κατηγορήσετε άλλους ότι τα κάνουν.

Σύμφωνα με το Σύνταγμά μας, η δικαστική εξουσία ασκείται στο όνομα του ελληνικού λαού και πηγάζει από τον ελληνικό λαό. Και σύμφωνα με το άρθρο 97 του Συντάγματός μας, στα κακουργήματα, αλλά και στα πολιτικά εγκλήματα, σε εκείνα δηλαδή που έχουν πολιτική αναφορά και χροιά και σίγουρα, άρα, αυτά που αφορούν τη δικαστική λειτουργία, αρμόδια είναι τα μικτά ορκωτά δικαστήρια.

Εσείς φέρνετε μια διάταξη, επιδιώκοντας να ενεργοποιήσετε αυτή την ποινικοποίηση, που είναι εντελώς ανενεργή, για να πείτε ότι θα είναι αρμόδια τα τριμελή πλημμελειοδικεία. Η διάταξη αυτή, εκτός του ότι προσκρούει στο άρθρο 97 του Συντάγματος, προσκρούει επίσης στην αρχή της ισότητας, προσκρούει επίσης στην απαγόρευση φωτογραφικών διατάξεων, προσκρούει επίσης στην αρχή της διάκρισης των εξουσιών και στην απαγόρευση παρεμβάσεων της κυβερνητικής εξουσίας στη δικαστική λειτουργία. Είναι μια κεκαλυμμένη, αλλά απροκάλυπτη την ίδια στιγμή, παρέμβαση στη δικαστική εξουσία και ως τέτοια εμείς ζητάμε να κηρυχθεί αντισυνταγματική.

Παραδίδω το κείμενο της ένστασης αντισυνταγματικότητας -παρακαλώ να το παραλάβετε και να κατατεθεί στον κύριο Πρόεδρο- και ζητούμε να αποφανθεί η Βουλή επί της ενστάσεως αντισυνταγματικότητας που καταθέσαμε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα αίτηση αντισυνταγματικότητας, η οποία έχει ως εξής:

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η συζήτηση και η απόφαση θα γίνει αύριο στις 10.30΄. Κλείνουμε με τον κύριο Υπουργό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα μιλήσει ο Υπουργός πριν από τη συζήτηση αντισυνταγματικότητας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τζανακόπουλε, θα μιλήσει ο Υπουργός τώρα, γιατί ήταν να πάρει τον λόγο. Μην δημιουργήσουμε άνευ λόγου πρόβλημα. Αύριο στις 10.30΄ θα ξεκινήσει η διαδικασία, θα γίνει η συζήτηση, θα μιλήσετε όλοι και θα ψηφίσουμε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Να μιλήσει αύριο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα κάνει μια παρέμβαση και θα κλείσει τη σημερινή συνεδρίαση. Θα μιλήσει λιγότερο από πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μας πείτε και πόσες φορές έχει μιλήσει ο Υπουργός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, μιλήστε και θα το πούμε και αυτό.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχει ενδιαφέρον. Μετρήστε τον χρόνο για να δείτε. Ούτε στο ένα τέταρτο της κ. Κωνσταντοπούλου δεν είμαι. Ούτε πέντε λεπτά δεν θα μιλήσω.

Καταλαβαίνω από την κοινοβουλευτική διαδικασία ότι εδώ ολοκληρώνεται η συζήτηση επί του νομοσχεδίου. Έτσι δεν είναι;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και παραμένει σε εκκρεμότητα η ένσταση της αντισυνταγματικότητας για δύο άρθρα που θα συζητηθούν αύριο, αλλά εδώ κλείνει το νομοσχέδιο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτό είναι το λιγότερο που δεν καταλαβαίνετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχει άλλο στάδιο το νομοσχέδιο για να συζητηθεί; Όχι, δεν νομίζω.

Εν πάση περιπτώσει, επειδή κλείνει τώρα η συζήτηση επί της ουσίας του νομοσχεδίου, θέλω να πω ότι ήδη κλείσαμε δώδεκα ώρες συνεδρίασης -ζωή να έχουμε- και από αυτές τις δώδεκα ώρες, εγώ έλειψα μόνο δέκα λεπτά. Όλοι είχατε την άνεση να λείψετε όσο θέλατε, αλλά δυστυχώς δεν είχα τον Υφυπουργό σήμερα ο οποίος είναι στο Συμβούλιο Υπουργών Δικαιοσύνης της Ευρωπαϊκής Ένωσης στη Μάλτα.

Άρα, η δωδεκάωρη συζήτηση έδωσε σε όλους μας τη δυνατότητα να πούμε τις απόψεις μας αναλυτικά για όλα τα ζητήματα τα οποία έχουν τεθεί και σε μένα όπου έκανα τις παρεμβάσεις στα ζητήματα τα οποία έκρινα ότι θα έπρεπε η Κυβέρνηση να τοποθετηθεί.

Υπάρχουν δύο ζητήματα τώρα που έχουν τεθεί και περιμένουν απάντηση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, εννοείτε ότι ασκήσαμε πλημμελώς τα καθήκοντά μας;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, το αντίθετο είπα. Είπα ότι σήμερα σε δώδεκα ώρες συνεδρίασης αναπτύχθηκαν με άνεση όλες οι απόψεις.

Τέλος πάντων, υπάρχουν δύο θέματα που έχουν τεθεί για το νομοσχέδιο. Το ένα αφορά το τι γίνεται με τις διατάξεις για το Κτηματολόγιο για τη διαμεσολάβηση. Θέλω να πω το εξής. Αυτή η διάταξη επειδή ακριβώς θα υπάρξουν προσφυγές στα δικαστήρια για κτηματολογικές υποθέσεις, αυτές που κυρίως αφορούν το Δημόσιο, υπάρχουν υποθέσεις όπου το Δημόσιο προσεπικαλείται αναγκαστικά χωρίς να έχει δικαιώματα. Εκεί όμως οι διατάξεις αυτές δεν επιτρέπουν στο Δημόσιο να συμμετάσχει σε διαμεσολάβηση. Άρα, πρέπει για υποθέσεις που το Δημόσιο προσεπικαλείται χωρίς να έχει δικαιώματα, να πάνε οι άνθρωποι στα δικαστήρια υποχρεωτικά. Το λύνουμε αυτό, δηλαδή εκεί που το Δημόσιο θα δηλώνει ότι δεν έχει σχέση με την υπόθεση, αλλά το καλούν γιατί έτσι λέει ο νόμος, θα μπορεί να γίνει κτηματική διαμεσολάβηση και χιλιάδες πολίτες να διευκολυνθούν. Αυτό είναι για τη διευκόλυνση χιλιάδων πολιτών στις περιπτώσεις όπου το Δημόσιο δεν έχει δικαιώματα, αλλά προσεπικαλείται.

Όσον αφορά την ερώτηση της κ. Λιακούλη, τι τελικά είναι τα μη προσωποπαγή, θέλω να πω τα εξής. Μη προσωποπαγή είναι η τρομοκρατία, οι εγκληματικές οργανώσεις, το εμπόριο ναρκωτικών, η κατασκοπεία, τα μεγάλης κλίμακας οικονομικά εγκλήματα. Αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η 717 και ο ΟΠΕΚΕΠΕ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτά είναι. Είναι οι υποθέσεις αυτές όπου επειδή έχουν μια ιδιαίτερη σκληρότητα και μπορεί να υπάρξει κίνδυνος, όπως το Δικαστήριο των Δικαιωμάτων του Ανθρώπου λέει για τρίτους που συμμετέχουν στην ποινική υπόθεση, γι’ αυτό γίνονται αυτές οι ρυθμίσεις. Αυτές είναι.

Άρα, θεωρώ…

**ΕΥΑΓΓΕΛΙΑ ΛΙΑΚΟΥΛΗ:** Άρα, δεν είναι αυτό που είπατε το πρωί, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό δεν είναι; Τι σας λέω τώρα πάλι;

**ΕΥΑΓΓΕΛΙΑ ΛΙΑΚΟΥΛΗ:** Δεν είναι η προστασία της ζωής που μας λέγατε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μα αυτό δεν είναι; Όταν έχεις μια υπόθεση τρομοκρατίας…

Κοιτάξτε, θέλω να σας θυμίσω κάτι. Η 17 Νοέμβρη δεν συνελήφθη όλη με τη μια, κάποιοι ήταν έξω. Αν αυτοί έχουν πρόσβαση στη δικογραφία και έχουν δει τους μάρτυρες, καταλαβαίνετε τι μπορεί να γίνει.

Άρα, αφορά όλους αυτούς τους ανθρώπους που εμπλέκονται ως μάρτυρες σε τέτοιες σοβαρές υποθέσεις, όπου οι δικαστές θα κρίνουν ότι ενδεχομένως κινδυνεύει η ζωή τους. Οι δικαστές θα το κρίνουν αυτό, δεν θα το κρίνει κανένας άλλος…

**ΕΥΑΓΓΕΛΙΑ ΛΙΑΚΟΥΛΗ:** …τα δικαιώματα τελευταία στιγμή, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Στο ποινικό δίκαιο η έννοια αυτή είναι απολύτως σαφής.

Εν πάση περιπτώσει, αυτές είναι οι διευκρινίσεις που δίνω στα δύο ζητήματα που τέθηκαν. Όλα τα υπόλοιπα θέματα έχουν συζητηθεί. Έχουμε τοποθετηθεί όλοι. Μένει αύριο να πούμε και τα υπόλοιπα.

Απλώς είχα πει αναφερόμενος στο μυθιστόρημα που παρουσίασε η κ. Κωνσταντοπούλου στην προηγούμενη ομιλία της ότι είναι ένα μυθιστόρημα των Νεφελίμ, τώρα στην τελευταία της παρέμβαση ήρθαν και οι Ελοχίμ. Αυτό είναι, γιατί αυτό το παραμύθι θα το δούμε αύριο, βέβαια, για να δείτε πόσο μεγάλο παραμύθι είναι και αυτό. Αύριο θα το δούμε

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουν διανεμηθεί τα Πρακτικά της Τετάρτης 19 Μαρτίου 2025, της Πέμπτης 20 Μαρτίου 2025, της Δευτέρας 24 Μαρτίου 2025, της Τετάρτης 26 Μαρτίου 2025, της Πέμπτης 27 Μαρτίου 2025, της Παρασκευής 28 Μαρτίου 2025, της Δευτέρας 31 Μαρτίου 2025, της Τετάρτης 2 Απριλίου 2025, της Πέμπτης 3 Απριλίου 2025, της Παρασκευής 4 Απριλίου 2025, της Δευτέρας 7 Απριλίου 2025, της Τρίτης 8 Απριλίου 2025, της Τετάρτης 9 Απριλίου 2025, της Πέμπτης 10 Απριλίου 2025, της Τετάρτης 30 Απριλίου 2025, της Δευτέρας 5 Μαΐου 2025, της Τετάρτης 7 Μαΐου 2025, της Πέμπτης 8 Μαΐου 2025 και της Παρασκευής 9 Μαΐου 2025.

Τα Πρακτικά έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων, όπως επίσης και στα Τμήματα Έκδοσης Πρακτικών και Εντύπων, απ’ όπου μπορείτε να αναζητήσετε και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κατά πλειοψηφία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, τα Πρακτικά της Τετάρτης 19 Μαρτίου 2025, της Πέμπτης 20 Μαρτίου 2025, της Δευτέρας 24 Μαρτίου 2025, της Τετάρτης 26 Μαρτίου 2025, της Πέμπτης 27 Μαρτίου 2025, της Παρασκευής 28 Μαρτίου 2025, της Δευτέρας 31 Μαρτίου 2025, της Τετάρτης 2 Απριλίου 2025, της Πέμπτης 3 Απριλίου 2025, της Παρασκευής 4 Απριλίου 2025, της Δευτέρας 7 Απριλίου 2025, της Τρίτης 8 Απριλίου 2025, της Τετάρτης 9 Απριλίου 2025, της Πέμπτης 10 Απριλίου 2025, της Τετάρτης 30 Απριλίου 2025, της Δευτέρας 5 Μαΐου 2025, της Τετάρτης 7 Μαΐου 2025, της Πέμπτης 8 Μαΐου 2025 και της Παρασκευής 9 Μαΐου 2025 επικυρώθηκαν κατά πλειοψηφία.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 22.02΄ λύεται η συνεδρίαση για αύριο, ημέρα Παρασκευή 19 Σεπτεμβρίου 2025 και ώρα 9.00΄, με αντικείμενο εργασιών του Σώματος:

α) Κλήρωση για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα και του Αναπληρωτή του, μετά την από 22 Ιουλίου 2025 απόφαση της Ολομέλειας της Βουλής, σύμφωνα με την Ειδική Ημερήσια Διάταξη που σας έχει διανεμηθεί.

β) Συζήτηση επικαίρων ερωτήσεων

γ) Νομοθετική εργασία, συνέχιση της συζήτησης και ψήφιση του νομοσχεδίου του Υπουργείου Δικαιοσύνης «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ ) 2018/1673 και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**